
Pentru mama și tatăl meu, cu dragoste 


Ceea ce cauţi este ascuns în apă albă. Piatra va fi pusă 
peste piatră pentru a fi în siguranţă, într-o scorbură fru- 
moasă, ferită de dușmanul care caută să o distrugă. Caută la 
nord, apoi la est, 15 şi 20, în spatele spinilor care atârnă în 
curbura arcadei, în sunetul apei ce se prăvăleşte. 

Intră curajos. Înaintează atât cât îţi permite întunericul. 
Pășește pe sub arcada nopţii și intră în sfârşit în Catedrala 
pământului. Îndreaptă-te spre răsărit, apoi spre apus, treci 
prin perdea spre fântâna de apă vie și descoperă în final perla 
înmormântată acolo. 

Găsește-mă şi trăieşte, căci eu sunt speranţa de la sfâr- 
şitul vremii. Ţine-mă așa cum ai ţine un copil. Ascultă-mă 
așa cum i-ai asculta dragostea. Ai încredere în mine așa cum 
ai avea încredere în Dumnezeul tău, oricare ar fi acela. 

Urmează calea care îţi este aici arătată și fii cu mine la 
timpul şi locul potrivite. Apoi, fă așa cum îţi prezic păzitorii 
nopţii. După aceea, urmează inima ta și a mea, căci acestea 
două una sunt. Nu da greș, căci prin asta te dezamăgești pe 
tine însuți și pe toată lumea care așteaptă. 


Obiect CO78.1.7 din arhiva Cedric Owen — primul 
dintre cele două cifruri descoperite în textele din registrele lui 


Owen de către dr. O'Connor şi dr. Cody în primăvara și vara 
anului 2007. 


Textul ambelor cifruri şi copiile originale ale registrelor, cu 
părţile relevante subliniate pot fi descărcate în format pdf de pe 


pagina colegiului: htrp://www.bedescambridge.ac.uk 


PROLOG 


Profesorului Barnabas 'Iythe, profesor-invitat, Colegiul 
Balliol, Oxford, scrisă în această a treisprezecea zi a lunii 


iulie, în 1556 anno domini, salutări. 


Dragul meu prieten, scriu în grabă şi cu părere de rău că 
trebuie să plec fără să îmi iau rămas-bun așa cum se cuvine. 
În Cambridge se vehiculează acuzații de erezie. Sărmanul 
Thom Gillespie este deja judecat şi riscă arderea pe rug 
pentru simplul fapt că a pus sub semnul întrebării folosirea 
cărții de rugăciuni pentru vindecarea unei mâini fracturate. 

Noi, toţi cei care practicăm medicina conform celei mai 
înalte ştiinţe, respingând supezrstiţiile bisericii, suntem într-un 
pericol asemănător. Cu un secret ca al meu, sunt de două ori 
mai în pericol. Circulă deja un pamflet în care se afirmă că 
mă aflu în posesia unui „craniu din piatră albastră în forma 
unui cap de bărbat descărnat“ și că îl folosesc pentru a citi 
în stele. În situația actuală, chiar și numai atât ar fi destul 
pentru a mă trimite pe rug, dar nu poate să treacă multă 


vreme până ce se va face legătura între cristal și vindecările 

practicate de mine, lucru care mă tem că ar duce atât la dis- 
trugerea pietrei, cât și la a mea. 

Plec astfel cu fluxul de seară în compania altora care sunt 
în același pericol ca și mine. Ei mă așteaptă afară și vom 
porni de îndată ce mi se va zvânta cerneala. Dar, înainte să 
plec, trebuie să îți spun că, în ultimele trei săptămâni, am 
petrecut mult timp împreună cu dr. John Dee, cel care a fost 
recent astrologul prinţesei Elisabeta în exilul ei la Woodstock 
și a devenit pentru mine cel de-al doilea învățător, urmându- 
te pe dumneata. 

După cum ştii, sunt de multă vreme încredinţat că, dacă 
e să am vreodată succes ca doctor, acest lucru ţi se datorează 
numai dumitale. Mai mult decât oricine altcineva, m-ai în- 
văţat rigorile anatomiei și faptul că observarea pacientului 
are o importanţă esenţială. Dar, în aceste ultime săptămâni, 
dr. Dee mi-a arătat cu asiduitate cum să îmbin ştiinţele me- 
dicinei și astrologiei astfel încât cele două să contribuie îm- 
preună la vindecarea celor bolnavi. 

Dr. Dee a studiat îndelung și cu atenţie cristalul albastru 
care se află în posesia familiei mele de generaţii, şi este de 
părere că vârsta lui este cu mult mai înaintată decât cele mai 
vechi relicve ale creștinătății. El crede că acesta este unul 
dintr-o serie de mai multe create în același timp în templele 
păgâne ale anticilor și trimis în lume pentru binele omenirii. 
Fl se teme că există persoane care se feresc de binele care ar 
putea fi adus de aceste pietre în anii ce vor urma și de aceea 
caută să le distrugă. În consecință, am dușmani de care nu 
ştiu, dar care mă vor căuta oriunde mă voi duce și îmi vor 
pune viaţa în primejdie. 

Mi-e rușine să mărturisesc că mă aflu în posesia pietrei 
de peste un deceniu și încă nu îi cunosc adevărata natură. 
Această neștiință ar putea să îmi aducă moartea. Astfel că, 
pe lângă frică, motivul care mă face să plec din Anglia este şi 


dorinţa de cunoaștere, pentru a căuta ajutorul celor care ar 


CRANIUL DE CRISTAL 


putea să mă ilumineze cu privire la scopul pietrei și totodată 
al meu. 

În această privinţă, dr. Dee mi-a cercetat harta astrală 
și poziţia Soarelui la naşterea mea şi mă asigură că mă voi 
întoarce în Anglia cândva în viitor, când climatul nu va mai 
fi atât de primejdios. 

Vreau să îl cred și aşa voi face ştiind că numai astfel voi 
putea să te revăd. Până atunci, trebuie să îmi caut norocul în 
Franţa. Am cu mine o scrisoare de recomandare din partea 
lui dr. Dee pentru un prieten de-al lui în care are încredere 
să-și încredinţeze atât propria viaţă, cât și pe a mea. 

Nu ştiu unde are să mă conducă această aventură, dar mă 
simt încurajat de poziţia constelaţiilor. În această zi, Venus se 
odihneşte în a patra casă a Fecioarei, aproape în conjuncţie 
cu Marte, la fel cum era poziționată în dimineaţa nașterii 
mele. Fiecare eveniment fericit din viața mea s-a întâmplat 
sub bunele auspicii ale acestei stele. Poziţia ei nu poate decât 
să ajute țelului meu. 

Fiind aceasta ca o îmbărbătare pentru amândoi, îmi iau 
rămas-bun. Te încredinţez că îmi lipsești mult și că mă voi 
întoarce la Bede și la dumneata atunci când viaţa şi vremu- 
rile îmi vor permite. 

Deocamdată, rămân sluga dumitale umilă, onorat elev 
și prieten sincer, 

Cedric Owen, medic, licenţiat în arte (Colegiul Bede, 
Cantab 1543) şi doctor de filosofie (1555) 

CAPITOLUL 1 


SUB ÎNGLEBOROUGH FELL 
YORKSHIRE DALES 
Mar 2007 


Pentru că era cadoul ei de nuntă, Stella ieşi prima din tunel. 
Murdară, udă și tremurând, cuprinsă de valuri de frig şi fier- 
binţeală din cauza efortului impus de urcușul alert al ultimilor 
50 de metri, se lăsă pe burtă, rămânând cu faţa în jos în vidul 
întunecat de pe partea cealaltă. 

Se mișca încet, ţinând tensionată coarda care o lega de 
Kit, testând cu mâinile rezistența punctelor de sprijin pentru 
picioare, apoi târându-se înainte până unde se termina lumina 
pe care o împrăștia lanterna fixată pe cască. 

Asemenea tunelului, peștera era din calcar. Mâinile ei 
înmănușate apăsau piatra lustruită cu răbdare de ploaie timp 
de secole. Lanterna dezvăluia peste tot picături de umezeală 
strălucitoare spălând calcarul plat sau vălurit. Dincolo de lumina 


galbenă a torței se afla un teritoriu necunoscut, necartografiat, 

neexplorat, care putea să fie la fel de bine marginea unei pră- 
pastii fără fund sau podeaua plată a peşterii. 

Cu degetele înțepenite de frig, îşi găsi o poziţie sigură, apoi 
bătu un piron în perete, aproape de gura tunelului, se agăță 
de el și trase de funie pentru a-i da de ştire lui Kit că se oprise 
şi nu avea nevoie de mai multă coardă. Își verifică busola și 
ceasul la lumina lanternei de la cască, apoi notă înclinarea, 
plus lungimea și direcţia estimative ale acesteia cu un creion 
de ceară pe harta pe care o ţinea în buzunarul de la piept, 
ferită de asperităţile de pe pereţii tunelului. 

Abia după ce termină toate aceste lucruri, se întoarse să 
privească în sus și împrejur, și lumină cu lanterna spaţiul vast 
ca al unei catedrale pe care Kit îl descoperise pentru ea. 

— Dumnezeule... Kit, vino să vezi! 

Vorbi pentru sine. El era prea departe ca să audă. Smuci 
funia de două ori, ceea ce însemna același lucru, și simţi o sin- 
gură smucitură ca răspuns, apoi destinderea bruscă pe măsură 
ce el începu să se miște către ea. 

Mâinile ei încolăceau frânghia din obișnuinţă, fără ca 
ea să fie conştientă de gestul ei. Stingându-și lanterna de pe 
cască, Stella rămase în tăcerea fremătătoare şi lăsă darul lui Kit 
nemișcat în vastitatea perfectă, întunecată din jurul ei, pe care 
voia să și-o amintească toată viața. 

— Căsătoria este bună pentru restul lumii, dar eu vreau 
pentru tine un cadou care să fie pentru totdeauna, Stell, ceva 
de care să ne aducem aminte atunci când magia prezentului 
se va transforma în rutină casnică. Spune-mi ce îţi dorești 
cel mai mult pe lume, ceva care să te facă să mă iubeşti pen- 
tru totdeauna? 

Îi zisese toate acestea în Cambridge, în River Room, 
locuinţa lui de deasupra râului Cam, cu apa curgând verzuie 
dedesubt, în dimineaţa când se pregăteau să meargă la starea 

civilă împreună cu cei doi martori ai lor pentru a-şi oficializa 
legătura în ochii lumii. 

Îl cunoscuse în urmă cu un an şi puţin. El era până în 
măduva oaselor un erudit de la Bede, iar ea fata din Yorkshire 
cu o diplomă de la o universitate metropolitană, care nu avea 
deloc habar de turnurile de fildeş. Între aceşti doi poli, găsi- 
seră cumva un teritoriu comun. În cele 14 luni ameţitoare, 
legătura lor evoluase de la discuţii despre Teoria Corzii la cele 
despre căsătorie. 

Când o întrebase acest lucru, ea era împăcată cu sine și 
cu lumea și nu era nimic ce şi-ar fi dorit din partea lui Kit 
şi pe care să nu-l fi primit deja, dar era o zi frumoasă şi ea se 
gândea la stânci şi la cât de puţine se găseau pe câmpiile plate 
din Cambridge. 

— Găseşte-mi o peşteră, îi răspunse ea fără să gândească, o 
peşteră pe care nimeni nu a mai văzut-o vreodată. Dacă faci 
asta, te voi iubi pentru totdeauna. 

Fl veni să îngenuncheze lângă pat, de unde ochii lui verzi- 
căprui puteau să vadă şi să fie văzuţi. În acel moment, ochii îi 
erau liniștiți, mai mult bruni decât ca smaraldul, cu sugestii 
de frunziş și vară. O sărută și îi zâmbi misterios, apoi spuse: 

— Ce-ar fi dacă ţi-aș găsi o peşteră cu o comoară ascunsă, 
unde nu a mai intrat nimeni de patru sute nouăsprezece ani? 
Ar fi la fel de bine? 

— Patru sute nouăspre...? 

Se ridică în grabă, prea repede pentru căldura zilei. 

Întotdeauna o lua prin surprindere. Acesta era şi motivul 
pentru care îl voia drept soț. 

— Ai găsit peştera lui Cedric Owen? Catedrala pămân- 
tului? De ce nu mi-ai zis? 

— Pentru că voiam să fiu sigur, Stella. 

— Şi acum ești sigur? 

— Pe cât posibil de sigur fără să merg acolo să verific. Totul 
se află menţionat în registre: spinii care atârnă, curbura arca- 
dei, râul care devine cascadă. Trebuia să fie un loc pe care 
Owen îl cunoştea ca pe propriul buzunar, iar singurul loc este 
Ingleborough Hill din Yorkshire. El s-a născut în apropiere. 
Tufele de spini au dispărut probabil până acum, dar am găsit 
o referinţă la ei într-un jurnal vechi și este un râu care se varsă 
în Gaping Ghyll. 

— Gaping Ghyll? Kit, acolo este cea mai adâncă văgăună 
din Anglia. Sistemul de peşteri care se desfăşoară acolo e lung 
de zeci de kilometri. 

— Da, aşa este. Şi are zone care nu au fost explorate încă, 
poate chiar o catedrală a pământului unde nu a mai intrat 
nimeni de pe vremea când Cedric Owen şi-a scris poemul, 
acum patru secole. 

— Vrei să mergem acolo, ca un cadou de nuntă unul pentru 
celălalr? Să găsim peștera şi să căutăm apa albă în care să ne 
scufundăm după perla ascunsă, îngropată acolo? 

Stella își dădu imediat seama că darul era pentru ea în 
aceeași măsură în care era şi pentru el. Cristalul albastru al lui 
Cedric Owen era dragostea vieții lui Kit, proiectul lui, Graalul 
căutat dintotdeauna, de când îl ştia, marea comoară a cole- 
giului său căutată de-a lungul timpului de mai-marii vremii, 
însă niciodată găsit. 

Fi nu ştiuseră niciodată unde să caute acei mai-mari ai 
vremii. Nu citiseră printre rânduri în căutarea frazelor și a 
cuvintelor ascunse, așa cum făcuse Kit. Era marea lui realizare 
şi marele lui secret. Căsătorindu-se cu el, şi ea devenea parte 
a acestui secret. 

Chiar şi așa... se încruntă și privi pe fereastră, spre biblio- 
teca de piatră și curțile largi, acoperite de gazon ale Colegiului 
Bede, îngrijite atent timp de 500 de ani, însoţite de legendele 
pe care le învățase şi ea. 

— Credeam că piatra i-a omorât pe toți cei care au 
avut-o vreodată. 

Kit râse şi se răsuci în pat, ajungând deasupra ei, și spuse: 

— Doar de cad în păcatele poftei trupeşti și avariţiei. Noi 
n-o să facem asta. 

Erau foarte apropiaţi în clipa aceea, ochi în ochi, nas la 
nas, inimă lângă inimă, împărțind fiecare suflare. Ea îi susţi- 
nuse trupul în palme şi, ridicându-şi privirea spre chipul lui, 
spuse cu sinceritate: 

— Aş putea să cad în păcatul poftei trupeşti pentru a fi 
prima care explorează o peşteră nedescoperită. Nici nu îţi poţi 
închipui ce fel de cadou ar fi. 

— Sigur că îmi pot închipui. Eşti speolog. Asta înseamnă 
pentru tine ceea ce ar însemna pentru mine găsirea crista- 
lului lui Owen. Şi de asta noi doi suntem cei care pot să o 
facă, îndrăzneţi şi împreună. Apoi, o să dezvăluim lumii ce 
am descoperit. 

Fa era speologul, responsabilitatea de a transforma visul 
lor în realitate era a ei. Acesta era motivul pentru care se încă- 
păţânase să treacă mai departe când descoperise pietrele căzute 
care le blocau drumul și pentru care, atunci când descoperi o 
deschizătură care era posibil să îi ducă acolo unde voiau să 
ajungă, ea fu cea care trecu prima prin tunelul lung şi claus- 
trofobic, unde trebui să se transforme în șarpe, apoi în tipar 
și, după aceea, în vierme pentru a se strecura prin cotituri și 
pentru a aluneca sub ieşinduri de stâncă şi mai târziu pentru 
a se târî, trăgându-se în sus, centimetru cu centimetru, 50 de 
metri pe o pantă înclinată la 36 de grade care o aduse în sfârșit 
spre ieşire şi caverna de dincolo. 

Coarda se tensionă în mâinile ei, apoi se slăbi din nou pe 
măsură ce Kit trecu de ultima cotitură. Îşi aprinse lanterna de 
la cască, pentru a-i da acestuia un reper. 

Ca în derularea cu întreruperi a unui film, raza de lumină 
dezvăluia la întâmplare fragmente de stalactite şi stalagmite 
închizându-se asemenea dinţilor unui rechin de la podea spre 
tavan şi înapoi în jos. Scoase aparatul foto din buzunarul de 
sus al rucsacului, apoi, descriind un semicerc, făcu o serie de 
fotografii de la podea spre tavan şi de la tavan spre podea. 

Bliţul aparatului răspândea culoare pe coloanele de calcit, 
desenând curcubee în luciul neîntrerupt al apei, împrăştiind 
diamante strălucitoare pe tavan, în fiecare fisură și curbură 
a stâncii. 

Făcea fotografii pentru plăcerea pură pe care i-o provocau, 
minunându-se de toată acea frumuseţe. Abia când Kit se stre- 
cură din tunel pentru a ajunge lângă ea, își întoarse în sfârșit 
capul spre vest, spre zgomotul asurzitor, pentru a lumina 
torentul prăvălitor al cascadei. 

— Dumnezeule... 

— Catedrala pământului. Fată isteaţă ce ești. Am crezut că 
pietrele acelea căzute ne terminaseră. 

Nu mai era singură. Vocea lui Kit îi încălzea auzul. Braţul 
lui Kit petrecut pe după talia ei o cufunda într-o bucurie 
dulce-amăruie. Era întotdeauna greu să renunţe la puritatea 
singurătăţii şi totuși, din întreaga lume, acesta era bărbatul 
care îi înţelegea nevoia de solitudine absolută și nu se temea 
de asta. 

Se aplecă spre el, ambii în costume de neopren, şi îşi îndreptă 
lumina spre faţa lui. Învăluit în materialul negru, era murdar şi 
euforic, un om pe cale să-şi îndeplinească o promisiune. 

— Cedric Owen nu cred că ştia de ruta aceasta, spuse ea. 
Un medic din perioada dinastiei Tudor, în veston și colanti, 
nu ar fi reușit niciodată să treacă prin tunelul acela. 

— Şi nici vreun alt om normal la cap, fără îndrumarea 
doamnei inimii lui. Kit făcu o plecăciune cavalerească şi îi 

trimise o bezea. Doamnă O'Connor, te ador în întregime, dar 
nu pot să te sărut cu lanterna aia pe cap. 

Râzând, prinse bezeaua din aer. 

— Adică, doctor Cody, până o să devină profesor Cody, şi nu 
care cumva să uiţi asta. 

Erau căsătoriţi de mai puţin de 48 de ore. Această dis- 
cuţie era deja veche şi intimă pentru ei. În public, nu s-ar fi 
întâmplat niciodată ca el să îi spună pe numele greșit. 

— Ai o rachetă de iluminare? întrebă ea. Ar fi bine să vedem 
locul așa cum se cuvine. 

— Am, răspunse scotocind deja prin rucsac. Și apoi trebuie 
să găsim locul pe unde a intrat Owen când a venit pe traseul 
uşor. Irag speranţă că există o cale mai simplă spre exterior. 
Chiar nu aș vrea să trebuiască să fac curba aceea bruscă în sens 
invers. Să cobori, să urci și să încerci să coteşti în același timp 
nu ar fi deloc distractiv. 

— Dar nu imposibil. Ţine minte asta. 

Odată, rămăsese prinsă într-o peșteră unde calea de intrare 
nu putea fi folosită și pentru ieşire. Încă o mai visa în nopţile 
rele, când viaţa o apăsa prea tare. 

— Aprinde racheta. Hai să vedem tot ce nu am văzut 
până acum. 

— Cere şi ți se va da. Dă-te mai în spate! 

Kit fixă racheta într-o fisură aflată la o înălțime la care el 
putea să ajungă, iar ea nu. În anumite cazuri, 15 centimetri în 
plus erau utili, dar încurcau în altele. 

Acoperindu-şi fața cu o mână, așa cum îl învățase ea, 
aprinse racheta şi păși în spate înainte ca magneziul să se 
aprindă până la capăt. 

Alb! 

Incandescenţa sfârâitoare se revărsa de pe pereţii cavernei. 
Sub lumina acesteia, stalagmitele erau ca neaua pură, iar cas- 
cada — o revărsare de gheaţă vie. În spatele dinţilor de rechin, 

tavanul peşterii era în sfârșit vizibil, o arcadă de calcar alb-gri 
la jumătatea căii spre rai. 

— Ce crezi, cât de înaltă e? întrebă Kit. 

Cuvintele lui aproape că se pierdură în ropotul şi tune- 
tele cascadei. 

— O sută de metri? Poate un pic mai mult. Am putea să 
escaladăm unul dintre pereţi, ca să aflăm, dacă doreşti. 

— Sunt eu vreodată dornic să îmi ridic picioarele de pe 
pământ, dacă nu e neapărată nevoie? Zâmbi palid. Aș prefera 
să găsim craniul. 

Se sprijini de perete, îşi trase cu dinţii mănușa de pe o 
mână, scotoci într-unul dintre buzunarele ascunse ale rucsa- 
cului, şi scoase la iveală prețioasa hârtie împăturită, pe care era 
tipărit cifrul lui Cedric Owen, rezultatul a trei ani de trudă. 

— „Lucrul pe care îl cauţi este ascuns în apă albă.“ Cascada 
e albă. 

— Şi apa este plină de calcar, care e un alt fel de alb. Îmi 
citeşti din nou partea care vine după curajul de a înainta? 

În adâncul inimii, era poet, chiar dacă avea creierul plin 
de coduri hexadecimale și limbaje informatice. Se întoarse 
astfel încât lumina să îi proiecteze umbra în spate şi citi cu 
voce tare: 

— „Intră curajos. Înaintează atât cât îți permite întune- 
ricul. Păşeşte prin arcada nopții şi vino în sfârșit în Catedrala 
pământului. Îndreaptă-i faţa spre soarele care răsare și apune 
străpungând perdeaua spre fântâna apei vii și descoperă în 
final perla înmormântată acolo.“ Lăsă hârtia în jos. Încet, 
rosti: Stella, am ajuns în sfârșit la Catedrala pământului. 

— Aşa e. Apoi, trebuie să fim cu faţa spre soarele care 
răsare și apune. Dar noi nu am pășit prin arcada nopţii ca să 
ajungem aici, ne-am târât printr-un tunel care nu exista în 
vremea aceea, căci ruta folosită de Cedric Owen a fost blocată 
de o jumătate de tonă de pietre. Trebuie să descoperim pe 

unde a venit el înainte să ne putem da seama pe unde a mers 
în continuare. 

Stella se duse la marginea luminii albe a magneziului şi se 
roti încet, în cerc. Lanterna ei tăia o linie orizontală de-a lungul 
peretelui, trecând peste stalactite, agățându-se de stânci, pră- 
bușindu-se într-o înaltă felie de întuneric. 

— Acolo. 

Cu pași surzi pe roca udă, alergă în acea direcţie. Arcada 
era mai degrabă o despicătură zimţată asimetric, mai înaltă 
decât până unde putea ea ajunge cu mâinile ridicare, mai largă 
decât putea măsura cu brațele întinse. Cu grijă, pătrunse în 
spaţiul întunecat, ocoli un colț și înaintă în pasajul din ce în 
ce mai îngust. 

— Stell? 

Kit era la intrare, privind încordat înăuntru. 

Ţinându-şi mâinile pâlnie la gură pentru a se feri de ecou, 
Stella îi strigă: 

— Asta e. Stânca prăvălită e în față. Tunelul prin care ne-am 
târât noi a cotit împrejur, pentru a ajunge mai în interior de-a 
lungul peretelui cavernei. 

Se întoarse spre el, trecând lumina lanternei peste pereţii 
pasajului. Ici-colo erau dâre de culoare abia vizibile. 

— Cred că sunt picturi rupestre pe pereţii peşterii. Îşi putea 
auzi înfiorarea din voce. O să trebuiască să le spunem oame- 
nilor despre asta. 

Se întoarse în cavernă, spre locul unde era destulă lumină 
pentru a vedea împrejur, ca să caute semne de viaţă străveche 
pe pereţii înalți. 

— Doamne, Kit... îmi retrag cuvintele. Există lucruri mai 
bune decât descoperirea unei peșteri în care n-a mai intrat 
nimeni niciodată. 

Îi zâmbi prosteşte, sângele clocotind în venele ei. 


— Stell? 

Racheta se stingea repede. Fărâme de magneziu topit 
cădeau sfârâind. În lumina galbenă, îl văzu dându-și jos lan- 
terna de la cască și gluga neagră de neopren. Părul îi strălucea 
auriu în lumina slabă. Avea o dungă de piele curată acolo unde 
fusese gluga. Ţepii de o zi ai bărbii erau acoperiţi de noroi. 
Realiză ce avea de gând să facă şi își dădu și ea jos mănușile, își 
atinse faţa și se bucură că nu era curată. 

Se aplecă spre ea şi îi îndepărtă lanterna de pe cap, și îi 
dădu jos gluga, așa cum făcuse cu a lui. Reflexe arămii ricoşau 
din părul ei și se aprindeau pe suprafaţa apei. Era aproape, era 
cald, mirosea a transpiraţie și entuziasm, iar ea îl iubea. 

Se sărutară în întuneric, fără lanterne pe cap sau lumină, 
şi Stellei i se făcu brusc frică pentru amândoi, căci de la acea 
înălțime era doar o pantă lungă în jos. 

Fl simţi năvala sentimentelor ei. Cu glas răgușit, spuse: 

— Eşti gata să „te îndrepţi spre soarele care răsare şi apune“? 

Fa își verifică busola de la încheietură. 

— Cred că asta înseamnă că trebuie să ne îndreptăm spre 
est de la intrare, apoi către vest. În partea de nord a peşterii 
este un râu. Poţi să aprinzi a doua rachetă acolo, în așa fel 
încât să lumineze peretele și apa totodată? 

Aveau trei rachete luminoase. Ea folosea arareori mai 
mult de una în expedițiile speologice. El o strecură pe cea 
de-a doua între două stalagmite aflate pe un mal al cana- 
lului tăiat de apă în calcar, în locul indicat de ea. Magneziul 
sfârâia şi scuipa. Panglica neagră a râului deveni o fâşie de 
argint în zăpadă. 

— Nu ştim cât de adânc este şi e prea lat ca să-l sărim. Să 
căutăm un pod sau o piatră pe care să putem păși, sau un loc 
îngust pe unde putem traversa apa, zise Stella. 

Kit era în faţa ei, căutând. Era din nou acoperit de neo- 
pren, cu lanterna pe frunte. Petele de pe obraji îl făceau să 
pară mai tras la față decât ar fi trebuit să fie. 

— De ce încercăm să traversăm râul? întrebă el. 

— Pentru că este singurul motiv bun de a merge spre est 
înainte de a merge spre vest. Trebuie să fie un punct de traver- 
sare spre est, astfel încât să putem merge înapoi spre vest de-a 
lungul peretelui nordic. Cascada este o perdea şi la baza ei se 
află un bazin care se apropie cel mai mult de „o fântână de apă 
vie“. Această rută are, de asemenea, lungimea maximă care 
poate fi străbătută dinspre arcada nopţii în această peșteră. 
Owen şi-a ascuns cristalul pentru a-l şti în siguranţă pentru 
posteritate. Nu voia ca acesta să fie ușor de găsit, dar nici nu 
voia ca acest lucru să fie imposibil. Deci, traversezi râul doar 
dacă trebuie, lucru pe care nu l-ai face din întâmplare sau 
pentru că așa te-ai hotărât. 

— Atunci, să traversăm pe aici, nu, zise Kit ezitând, pe pie- 
trele care arata ca nişte bile? 


Pietrele se și rostogoleau ca nişte bile de sticlă sub picior, 
așa că, după un pas de probă, Stella îl puse pe Kir să aştepte 
până ce ea fixă un țăruș și întinse două funii pentru un 
maximum de siguranţă înainte să încerce să traverseze din 
nou. Şi se bucură că făcuse asta când cea de-a treia piatră îi 
fugi de sub picioare și îşi dădu seama de puterea curentului 
negru de apă. 

— Ţi-e frig, spuse Kit când ajunse lângă ea. 

Ar fi putut să încerce să nege asta, dar mâna lui îi era pe 
braţ, mișcându-se în același ritm cu tremuratul ei. Ridică din 
umeri și încercă să-şi facă dinţii să se oprească din clănţănit. 

— Peşterile sunt întotdeauna reci. O să-mi fie bine odată 
ce ne punem din nou în mișcare. Și nu e rău deloc să fim uzi 
dacă o să trebuiască să ne scufundăm ca să găsim craniul. 

— Dar nu ai echipamentul necesar pentru scufundări. 

Părea îngrijorat, lucru care nu îi era specific. Apa îl descu- 
rajase mai mult decât se aşteptase vreunul din ei. 

— Te am pe tine, Kit. Ce altceva mi-ar mai trebui? Era 
o replică ieftină, dar avea nevoie de căldura ei facilă. Și, în 
plus, n-o să ne mai întoarcem, nu? Este prea departe și nici o 
peşteră din lume nu e la fel de distractivă a doua oară. Am o 
mască și lanternă subacvatică. Sunt suficiente. 

— S-ar putea să avem nevoie de a treia rachetă de iluminare. 

— Nu. Nu știm ce ne așteaptă. S-ar putea să avem nevoie 
de ea pentru a putea ieşi. Haide să vedem cascada. 

Regreta deja risipa inutilă a rachetei anterioare. 

— „Îndreapră-te spre soarele care răsare și apune, străpunge 
perdeaua spre fântâna apei vii și descoperă în sfârșit...“ și așa 
mai departe. 

Lumea era delimitată de cercul descris de lanterna ei şi de 
cea a lui Kit alături de ea. În tot acest întuneric apăsător, Zgo- 
motul îi dezvăluia mai multe despre cascadă, despre mărimea 
ei, despre volum și despre adâncimea lacului subteran de la 
baza ei. 

Îşi lăsă capul pe spate pentru a privi căderea de apă, încer- 
când să îi ghicească înălțimea. Raza ei nu ajungea până sus, 
însă chiar la limita ei se zărea o turbulenţă şi stropi care săreau 
până departe în peşteră și străluceau în lumină ca niște becu- 
lete de Crăciun, încât putea presupune că râul începea să se 
prăvălească de acolo. 

Când privi în jos, ochii ei urmăriră clocotul apei reci ca 
gheaţa care se scufunda adânc în întuneric, pe o lungime 
imposibil de estimat. Într-o doară, luă o piatră de mărimea 
pumnului ei şi o aruncă în apă. Aceasta se roti ca o frunză în 
șuvoiul tumultuos şi dispăru. 

— „Străpunge cortina“, rosti Kit. Doamne! Cum? 

— Nu ştiu, dar Cedric Owen a făcut asta acum patru sute 
nouăsprezece ani fără rachete de iluminare sau costum de 
neopren şi a ieșit cu viaţă, aşa că trebuie să presupunem că nu 
este atât de înfricoșător pe cât pare. Cred că dacă... 

— ... aruncăm o privire spre capătul nordic al peretelui de 
stâncă de la marginea cascadei, atunci... 

— Stella... 

— ... S-ar putea să găsim acolo un gol în spaţiul din spatele 
apei care ne-ar permite... Ce e: 

— Eu nu cred că a reușit. 

Vocea lui Kit era lipsită de orice inflexiune. 

— Nu crezi ce? 

— Cedric Owen nu cred că a ieşit din peşteră în viaţă. Este 
aici un schelet fără nici un pic de carne rămasă pe el şi o can- 
titate uriașă de masă calcaroasă care îmi spune, deși nu sunt 
expert în asta, că se află aici de vreme foarte îndelungată. 


CAPITOLUL 2 


SUB ÎNGLEBOROUGH FELL 
YORKSHIRE DALES 
Mar 2007 


Scheletul era complet alb, cu oasele îngroșate de straturi 
inegale de calcar care îl lipiseră de podea, astfel încât doar 
jumătatea superioară era cu adevărat vizibilă. 

Stella îngenunche lângă curbura lată a pelvisului și își 
proiectă lumina asupra rămășițelor, urmărind liniile de la 
picioare până la craniu. O parte mică şi maniacă a minţii 
cânta un cântecel care să ţină întunericul departe. „Osul 
degetului mic este legat de osul piciorului. Osul piciorului 
e legat de...“ 

Clărină din cap. 

— Este greu să desluşeşti ceva prin toată depunerea de cal- 
car, dar nu e nimic care să fie rupt în mod evident. Nu are 
coloana fracturată sau picioarele în unghiuri neobișnuite. 

Kit stătea de partea cealaltă, mai în spate. Lanterna lui nu 
lumina decât craniul. Un craniu adevărat, nu cel din piatră 
colorată, pe care veniseră să îl găsească. 


26 MANDA SCOTT 


— E atât de calm. Este aşezat asemenea unui cavaler în 
mormânt, cu toate rămășițele puse drept şi mâinile împreu- 
nate pe piept. Nu are nevoie decât de o sabie și... spuse Kit. 

— Cred că are una. Priveşte. 

Stella avea în rucsac o unealtă multifuncţională pentru 
cățărat, 20 de centimetri de aluminiu uşor, destul de puter- 
nică pentru a scoate piroanele înţepenite în stâncă. Folosi 
capătul acesteia pentru a rașcheta calcarul sfărâmicios de pe 
obiectul care putea fi o sabie, dar acesta era prea calcifiat 
pentru a fi siguri. 

— Poate că era mort înainte să ajungă aici, zise ea. Sau a 
venit aici special ca să moară. 

— De obicei, nu faci speculaţii cu privire la sex. Eşti sigură 
că este un el? 

— Nu sunt sigură de nimic. Nu urmăresc destule seriale TV 
despre patologi sexy. Oricine era, purta ceva în jurul gâtului. 

Dedesubrul a ceea ce părea a fi o sabie se afla ceva moale 
care nu putrezise, ci se acoperise cu o crustă de calcar. Ea îl 
trase afară de acolo și îl roti în mână pentru a sparge stratul 
de piatră. 

— Este o pungă din piele tratată cu ceva care nu a lăsat apa 
să pătrundă. Cu un mic efort, rupse partea de sus și răsturnă 
conținutul în mână. E un pandantiv. Bronz sau poate aramă. 
Îl curăță cu grijă de depuneri. Probabil că este pentru tine, 
spuse ea ridicându-l. Are o balanță gravată pe spate. 

Cu altă ocazie, în alte împrejurări, ar fi luat asta în glumă. 
Unul dintre lucrurile pe care le aveau în comun era disprețul 
faţă de creduli. În prezenţa acelui schelet simbolul era valoros. 

— la să văd. 

Lanterna lui Kit bătu pieziş peste umărul ei. 

— A fost zgâriat cu un cui sau cu vârful unui cuţit, vezi? 
Balanța cu Soarele şi Luna de fiecare parte. Dacă îl întoarcem... 

Îl răsuci între degete. Uite un blazon. Unul dintre sigiliile 
criptice medievale. Priveşte și tu! 

Fl luă pandantivul în palmă și îl ridică la lumina lanternei 
de la cască. Deoarece se aplecase foarte aproape pentru a-l 
privi, ea îl văzu pălind înainte să vorbească. 

— Ce-i? întrebă ea. 

— E un dragon sub o semilună. Vorbea cu accent irlandez, 
așa cum nu îl auzise niciodată înainte, de parcă latura engle- 
zească a personalităţii i se evaporase în prezenţa morţii. Este 
stema Colegiului Bede. E prezentă pe vitraliul de lângă dor- 
mitorul meu, este deasupra porţii dinspre Great Court și 
Lancastrian Court și pe ușa apartamentului rectorului. În 
formă de medalion, aceasta nu a fost purtată decât de rec- 
torii Bede sau de emisarii acestora, în zilele când încă mai 
aveau emisari. 

ÎI legăna pe degetul arătător ca pe un rozariu. Umbra lui 
se proiecta de-a lungul scheletului. 

— Nu se poate ca acesta să fie Cedric Owen. El nu a fost 
niciodată emisarul nimănui. Se răsuci pe călcâie, trimițând 
lumina lanternei oscilând în întuneric. În orice caz, el a murit 
la porţile colegiului, în ziua Crăciunului din 1588. Toată 
lumea știe asta. Mă întreb dacă altcineva a încercat să vină aici 
după craniul de cristal. 

— Cum aşa? Nimeni nu a reușit să descifreze codul îna- 
intea noastră. 

— Nimeni de care să ştim noi. Îi înapoie pandantivul, 
punându-i-l în palmă. Nu vrei să ţii tu asta? Putem încerca să 
aflăm cui îi aparţine când ne întoarcem. 

Ea simţi răceala obiectului prin mănușă. 

— Dacă nu este Cedric Owen, atunci este altcineva care a 


murit în apropierea cristalului, exact cum spune legenda. 

— „Toți cei care au avut această piatră au murit pentru ea.“ 
Tony Bookless a zis-o şi la nunta noastră. Nu îmi aduc aminte 
mai mult de-atât, dar asta ţin minte. 

— Stell, încă mai vrei să încercăm să găsim cristalul ăsta? 

— Absolut, rosti ea trecând lumina lanternei peste căderea 
de apă, dar să încercăm să nu confirmăm acele vorbe. 


Până la urmă, Stella trebui să se scufunde şi fu bucuroasă 
pentru asta. 

După întunericul aspru al peşterii, apa era atât de rece, încât 
trebui să îşi încleşteze dinții ca să nu inspire din cauza șocului şi 
să se înece. Lanterna pentru scufundări proiecta o rază lată de opt 
centimetri în apa agitată. Kit ținea funia şi îi dădea drumul prea 
încet. Ea se ridică să respire şi luă mai multă funie de rezervă, 
expiră tot dioxidul de carbon şi îşi umplu plămânii pe jumătate 
cu aer, apoi se scufundă din nou. 

Într-o zi când era în formă, în râu, cu soarele deasupra, 
putea să își ţină respiraţia puţin peste trei minute. Sub pământ, 
la temperaturi atât de groaznice, spera să reziste măcar jumătate 
din acest timp. Avea o idee şi destul suflu pentru a o testa. Îşi 
proiectă raza de lumină spre vest, peste marginea agitată a apei, 
către locul unde curenţii rotitori tăiaseră firide şi găuri în stâncă. 
Nu reușea să vadă nimic altceva decât alb — apă albă, rocă albă, 
lumină albă —, astfel încât doar texturile le diferenţiau, iar ea nu 
se putea încrede decât în mâini. 

Totuşi, ideea nu-i dădea pace şi, mai mult de-atât, senti- 
mentul crescând că era ceva care o aştepta, o întâmpina, o încu- 
raja să continue, care îi cerea să aibă curaj şi îi trimitea foc în 
măduvă, pe frigul acela înfiorător. 

De trei ori, ieși la suprafaţă să respire. De trei ori, vârtejurile 
puternice o împingeau înapoi, înainte să ajungă la locul unde 
anomalia curenților ţineau apa nemișcată, iar stânca albă era 
rotundă şi lată asemenea unui cazan. 

Avea o regulă: încearcă de trei ori, apoi opreşte-te. Aceasta 
o ţinuse în viață în peşteri unde „încă o încercare“ s-ar fi trans- 
format în zece încercări și extenuarea eșecului ar fi obosit-o prea 
tare pentru a se întoarce şi a ieşi din peşteră. 

Acum, era gata să se oprească, dar încurajarea şoptită de 
vocea din mintea ei, promisiunea şi insistența acesteia o făcură 
să ia şi mai multă funie de la Kit şi să se cufunde, înaintând 
cu greu prin peretele alb al turbulenței spre spaţiul negru 
de dincolo. 

Acolo, în lumina anemică a lanternei, se zărea buza cavităţii 
din stâncă. Se prinse de aceasta cu ambele mâini şi îşi înclină 
capul pentru a proiecta lumina înăuntru, ca să vadă lucrul pe 
care Cedric Owen îl ascunsese acolo cu patru secole în urmă. 

Veniseră în căutarea unui cristal albastru de forma craniului 
unui bărbat. Lucrul din apa neagră aflată în faţa ei era ca o bilă 
de calcar, o perlă deformată care abia dacă lăsa a se desluşi con- 
tururile ochilor, nasului şi gurii pentru a sugera craniul cărora 
le aparţineau. Chiar şi așa, în ochii ei, era frumos. Se sprijini cu 
mijlocul de margine şi se aplecă să îl apuce. 

„Albastru!“ 

Intensitatea orbitoare a albastrului îi tăie respiraţia și îi făcu 
inima să-i salte în piept. Se înecă și scuipă apa, apoi ieși la supra- 
faţă tuşind agitată. 

— Stell, ai stat deja prea mult în apă. leşi! Nici o piatră nu 
merită să mori pentru ea. Putem să o lăsăm baltă. 

Kit era la marginea apei, bine proptit în picioare pentru a 
asigura coarda. 

— Nu! Îşi flutură braţul deasupra capului. E acolo. Pot să o 
iau. Încă o dată... 

Se scufundă din nou în apa neagră, se forță să ajungă până 
la marginea cazanului şi îşi trimise raza de lumină în el. Jeapănă 
de frig, îşi întinse mâinile în întunericul tulburător, spre perla 
nepreţuită care era craniul de cristal al lui Cedric Owen. 

Albastrul era mai puţin intens a doua oară, iar ea se aștepta 
să-l vadă. Craniul de cristal ajunse în mâinile ei, și ea îl prinse 
cu încântare. 


— Stell, eşti îngheţată bocnă. Trebuie să ne punem în miş- 
care, să te scoatem afară, la soare. 

— Kit, dă-mi o ciocolată, ia-mă în braţe şi o să-mi fie bine. 

Îi era incredibil, îngrozitor de frig. Îşi simţea măduva ca o 
pastă de gheață. Aproape că nu mai simţea nimic cu mâinile. 
Ştia din experienţă că, peste două zile, o s-o doară gâtul şi, 
după cinci, o să înceapă să tuşească. Stătea într-un întuneric 
absolut, la trei metri de un schelet de sex, vârstă, rasă şi nume 
necunoscute, strângând în braţe o bucată urâtă de calcar, ce 
abia putea fi recunoscută drept craniu, dar era mai fericită 
decât își amintea să fi fost vreodată. 

ÎI lăsă pe Kit să o ţină în brațe, îl lăsă să o cuprindă cu mâi- 
nile, picioarele şi întreg corpul, lăsă căldura lui să o cuprindă, 
să o facă să se simtă în siguranţă. 

— Kit 

— Da? 

Se simţea mizerabil și nu îi era extrem de frig, lucru uneori 
mai rău decât să îngheți. Încă nu îi ceruse să vadă craniul de 
cristal, iar acest lucru o surprinse. 

— Acesta este cel mai bun cadou de nuntă din lume. Mul- 
țumesc, spuse ea. 

— Încă nu am ajuns afară. 

— Nu, dar n-o să dureze prea mult. Curenţii de aer bar 
dinspre est spre vest. Dacă o luăm la stânga după cascadă, 
zonă pe care nu am explorat-o încă, pun pariu că vom găsi 
acolo o cale de ieșire uşoară, care se întâlneşte cu complexul 
White Scar! şi ne duce aproape de mașină. 


! Cicatricea albă (în lb. engleză, în original) 

— Dacă ar fi fost o cale uşoară, atunci oamenii ar fi venit 
aici cu sutele. 

O ţinea mai puţin strâns. Amândoi tremurau acum, 
semn că erau mai bine. Stella se strecură din îmbrăţișarea 
lui şi se chinui să îşi deschidă rucsacul, punând craniul de 
cristal înăuntru, aproape de pandantivul de bronz pe care 
un dragon îşi desfăcea aripile sub o semilună. Întinse mâna 
pentru a fi ajutată de Kit să se ridice şi zâmbi în lumina 
palidă a lanternei lui. 

— Bine, s-ar putea să avem un pic de urcat, recunoscu ea. 
Și poate şi un pic de târât printr-o intrare atât de mică, încât 
nimeni n-a fost atât de prost să o încerce încă. Dar poemul 
spunea: „Găsește-mă și trăieşte“, iar noi exact asta am făcut. 

— Cutezători şi împreună? 

Ea crezuse că el uitase vorbele acelea. Îi sărută apăsat mâna. 

— Absolut. Haide, în curând te transformăm în speolog. 


Urcară, se târâră și tocmai coborau o pantă când Stella 
auzi o piatră căzând în întuneric. Se afla lângă priza din stâncă 
şi strângea sfoara. 

Privi în sus şi raza lanternei ei lumină picioarele lui Kit. 

— Ai auzit ceva? 

— În afară de sângele care îmi zvâcneşte în urechi, clănță- 
nitul dinţilor şi premoniţia strigătului disperat înainte de a 
cădea de-a dreptul spre centrul pământului prin gaura asta de 
drac adâncă de trei kilometri răsărită de nicăieri? Nu. Ce aş 
vrea să aud este zgomotul traficului și al oamenilor vii, adevă- 
raţi. Suntem aici de-o veşnicie. 

— Două ore. Adică, două ore de când am plecat din cavernă. 
Patru ore de când am lăsat în urmă lumina zilei. Și, cu sigu- 
ranță, nu sunt trei mii de metri. Nimic în Yorkshire nu este 
mai adânc de 120 de metri, maximum. 

— Asta e destul să ne omoare când o să cădem de pe cor- 
nișa asta și o să ajungem la fund. 

— Nu o să cădem. 

Distanţa nici măcar nu era de 120 de metri, dar nici de 
neglijat, iar ei coborau, lucru întotdeauna mai dificil decât 
urcușul. Pentru cineva care declarase sincer că urăște acel 
sport, Kit se descurca surprinzător de bine. Era din nou vesel, 
lucru ce putea fi considerat o mică minune. 

Stella stătea într-o parte a cornișei și ţinea funia întinsă 
în priză, dar nu atât de tensionată încât să îl tragă pe Kit de 
pe stâncă. 

Întâi ajunseră picioarele lângă ea, apoi mâinile, iar după 
aceea era cu totul lângă ea. 

— Încotro acum? 

Îşi înclină lanterna spre harta de plastic din buzunar. 

— Dacă asta este corectă, atunci cornișa pe care stăm face 
parte din complexul White Scar, dar adânc în interiorul aces- 
tuia. Suntem pe o rută deschisă abia acum nouă luni. Nici 
nu este de mirare că nu a descoperit nimeni drumul spre sala 
interioară. E destul de dificil să te deplasezi de-a lungul cor- 
nişei. Ca să faci orice altceva, îţi trebuie echipament special și 
o echipă care să ştie exact ce are de făcut. O să fim în regulă 
atât timp cât nu ne rătăcim în Gaping Ghyll. 

— Văgăuna cu râul care se varsă în ea? 

— Văgăuna în care se varsă cea mai înaltă cascadă din 
Anglia, cu cea mai mare cavernă aflată dedesubt şi cu un bazin 
de apă sub aceasta. Dacă trebuia să ne cățărăm de acolo, era 
necesar să escaladăm un perete foarte înclinat de rocă dură, cu 
apa vâjâindu-ne în urechi. Şi nici unul din noi nu este pregătit 
pentru aşa ceva. 

Zona Ghyll era locul ei de baștină, cel care o atrăsese spre 
speologie și care o făcuse să vrea şi mai mult, dar nu într-atât 
încât să-și pună viaţa în pericol. 

rasă pe hartă o linie cu degetul arătător. 

— Din câte îmi dau eu seama, cornișa asta continuă încă 
vreo opt sute de metri, până la o bifurcaţie unde cotim la 
stânga. După aceasta, se îngustează și mai tare, iar panta 
devine mai abruptă. Dacă avem noroc, o să fie piroane şi o 
frânghie de care să ne ţinem, dar, chiar dacă nu, atâta vreme 
cât nu ne apropiem de margine, este floare la ureche. 

— Floare la ureche... 

Kit își proiectă lumina pe perete, pe cornișă și în hăul 
negru de dedesubt. De curiozitate, lovi o piatră de pe mar- 
gine. Aceasta scoase un zgomot scurt și apoi căzu într-o 
linişte absolută pe o podea prea îndepărtată pentru a auzi 
bufnitura izbiturii. 

— Şi tu faci asta din plăcere. Stella Cody eşti, în mod clar, 
nebună, iar eu sunt la fel că m-am căsătorit cu tine. Adu-mi 
aminte să divorţez imediat ce vedem lumina zilei. Asta este 
cruzime şi presiune psihologică, fără îndoială. 

Se întinse să îi atingă umărul și îl strânse uşor. Abia dacă 
i se mai simţea accentul irlandez. Nu mai tremura nici de frig, 
nici de frică. Stella încercă să îşi aducă aminte prima ei peş- 
teră şi cât îi luase să înveţe să iubească frica tot atât cât 
îndrăgea întunericul. 

Fl scotoci după o sticlă de apă, bău, apoi i-o dădu ei. Zgo- 
motul apei aproape că îl acoperi pe cel al unei pietre căzute 
în depărtare. 

— Acolo! zise ea. 

— Ce e? 

— A căzut o piatră. 

Nu mai adăugă nimic. 

Cum să îi spună că piatra, craniul se trezea la viaţă, că îi 
simţea prezența la limita conștiinței şi că aceasta simţea apro- 
pierea pericolului? 

— A mai căzut una mai devreme, zise ea, înainte să cobori. 

— În mijlocul unui munte de pietre una peste cealaltă, tu 
ai auzit o piatră căzând? Își îndreptă raza lanternei spre fața ei, 
scăldând-o în lumină. Este ceva ieșit din comun? 

Buna lui dispoziţie era molipsitoare. Voia să aibă acea stare 
de spirit până ajungeau acasă. Craniul de cristal o tensiona 
peste măsură. Zâmbi. 

— De fapt da. Nu auzi pietre care cad în peșteri decât 
atunci când e cineva care le trimite în jos, așa cum ai făcut și 
tu. Cred că nu suntem singuri. 

— Şi ne deranjează că nu suntem singuri? 

— Probabil că nu, dar suntem într-o parte necunoscută a 
unei peşteri necartografiate şi tocmai am obţinut un artefact pe 
care oamenii îl caută de secole. Înainte de asta, a avut o lungă 
istorie de violenţă. Dacă vrea cineva piatra destul de tare, ar 
putea să mai adauge două schelete celui găsit deja în această 
peşteră şi nimeni n-ar afla despre asta. Cred că ar trebui să o 
luăm din loc şi să încercăm să nu facem prea mult zgomot. 


— Stella, zgomotul acesta chiar a fost o piatră prăvălindu-se. 

— Am auzit-o. Şi pe cea de dinaintea ei. Se aud la intervale 
de treizeci de secunde. 

Cornișa pe care mergeau se îngustase la mai puţin de jumă- 
tate de metru. Stella își ţinea lanterna înclinată astfel încât 
lumina să îi bată la picioare și nu pășea niciodată mai departe 
decât putea să vadă înaintea ei. Nu erau piroane sau funie de 
care să se sprijine. Întunericul pustiu se căsca la dreapta ei, 
cu acel magnetism care atrăgea fiinţele vii şi le omora. Forţa 
gravitaţională este groaznică. Şi, așa cum orice speolog ştie, 
sub pământ, e şi mai groaznică. Stella nu-i pomenise asta nici- 
odată lui Kit. Îi spuse: 

— Oricine ne urmăreşte nu este deranjat de faptul că s-ar pu- 
tea să ne dăm seama că se află aici. De fapt, vrea să ştim asta. 

— Şi ce facem? 

— Dacă ţi-aș zice că piatra crede că ar trebui să fugim ca 
naiba, ai divorța iarăși? 

Acum, ea era cea cu accent irlandez. El îi spusese dintot- 
deauna că avea un accent schimbător şi că asta era evident 
când era stresată, alunecând dinspre Yorkshire spre Dublin 
odată cu ridicarea nivelului adrenalinei. 

— Şi nu ne zice și de ce? 

Kit făcea un efort incredibil să pară calm. ÎL iubea pentru 
asta. Îi spuse: 

— Nu vrea să ne întâlnim cu oricine ne urmărește. 

— Un căutător al pietrei? 

— De cel mai rău soi. 

— Din acela care lasă în urmă schelete? 

— Absolut. 

— Hai să o luăm la goană atunci. Ultimul care ajunge la 
lumină e un laş. Putem să ne stingem lanternele şi să sperăm 
că rămânem totuși în viaţă? 

— Sub nici o formă. Și nu putem alerga. Nu putem decât 
să mergem un pic mai repede. 


— Kit! 

Strigătul ieşi înăbușit, estompat de neopren. Mâna lui îi 
acoperea gura, iar cu cealaltă bâjbâi după lanterna ei și o stinse. 
A lui era deja stinsă. Trupul lui o ţintuia de stâncă. Stăteau în 
întuneric absolut, ameninţaţi de o cădere la o adâncime necu- 
noscută, situată la nici jumătate de metru depărtare. Undeva, 
nu foarte departe, după o cotitură de 60 de grade la stânga, o 
piatră se prăvăli în linişte spre nicăieri. 

— Vorbeşte în şoaptă. Vocea lui Kit îi răsună în ureche. 
Suntem mânați, nu vânaţi. Oricine-ar fi, vrea să mergem mai 
repede. Ne așteaptă vreo surpriză neplăcută înainte? Sau cor- 
nișa se termină pur şi simplu şi n-o să mai avem încotro să 
ne îndreptăm? 

Harta îi era întipărită în minte, cu toate liniile ei. 

— La două sute de metri de aici, drumul se îngustează. Pe 
hartă nu sunt alte detalii, doar că e dificil. Pe acolo ar trebui să 
fie deja piroane și funie de susținere. 

— Dar dacă suntem împinși prea repede, atunci s-ar putea 
să le ratăm și s-a zis cu noi. 

Buzele lui Kit îi erau lipite de frunte, sub lanternă. Acum, 
el nu mai simţea frică, ci o mânie puternică, care era în stare 
să urnească munţii din loc. 

— Uite ce-o să facem, spuse el. O să îţi iau lanterna de 
rezervă, încât să pară că suntem doi, și o să merg înainte, 
repede şi alandala. Tu așteaptă până ce nenorocitul trece de 
tine, apoi vino din urmă. Dacă încearcă să ne împingă în pră- 
pastie, n-o să ne prindă pe amândoi şi, dacă avem noroc, o să 
reușeşti să vezi cine e. Dar să nu faci nimic aici. Aşteaptă până 
ce voi fi în siguranță, la lumina zilei. 

— Kit, asta e o nebunie. Care dintre noi este speologul? 
Dacă e să ne despărțim, lasă-mă pe mine să merg înainte. 

EI își clătină capul. Fiorul trecu din umerii lui prin ai ei. 

— Eu o să iau amândouă lanternele. Tu eşti cea care va 
rămâne în urmă, pe întuneric. 

Se aplecă astfel încât capetele lor erau la același nivel. Ea 
putea să îi simtă strălucirea ochilor. 

— Stell, nu ai încredere în mine? 

O piatră se auzi mai aproape decât înainte. Grăbită, 
Stella șopti: 

— Nu e vorba de asta. 

— Bine, dar tu ești cea care are craniul, iar acesta trebuie 
protejat. „Găsește-mă și trăiește“ — îţi amintești? Tu te poţi 
cățăra pe stâncă pentru a nu fi descoperită. Eu n-aş putea face 
asta în veci. 

La asta nu mai avea cum să răspundă. FI îi strânse braţul, 
luând tăcerea drept aprobare. 

— Din locul unde se îngustează drumul cât mai este până 
la lumina zilei? 

— Cam opt sute de metri de drum lejer și ajungi în sala 
principală a peșterii Battlefield. Este una dintre cele mai mari 
atracţii speologice din Anglia, cu stalactite fluorescente și băi 
de nămol preistoric. O sută de turiști trec prin ea zilnic, cu 
ochii închiși. De acolo, chiar este floare la ureche. 

Îi cuprinse faţa în mâini, apoi o îmbrăţișă. Lanternele de 
pe căşti se ciocniră și reuşiră să-și atingă buzele într-un sărut 
superficial. 

— Te iubesc, Stella Cody. Acum, dă-mi lanterna subacva- 
tică şi ne vedem la mașină. 


Îl iubea. Îi dădu a doua lanternă și îl ascultă făcând destul 
zgomot cât pentru doi, de parcă acele două persoane ar fi 
încercat să meargă în linişte. Avea dreptate. Singur, se putea 
deplasa mai repede decât atunci când mergea în spatele ei. Era 
mai puţin precaut. 

Căderea pietrelor conteni pentru un moment, apoi îşi grăbi 
ritmul. „Iu poţi să te caţări pe stâncă şi să te faci nevăzută.“ 

Era o nebunie. Era necesar. Orbeşte, pipăi după puncte de 
care se putea susţine și se transformă în şopârlă, în veveriţă, 
în brotac, capabilă să se lipească de calcarul ud fără să cadă în 
întunericul nimicitor. 

Trecea peste punctele de sprijin mai întâi cu mâinile, apoi 
cu picioarele, cioturi mici de piatră care îi acceptau ofranda de 
neopren și o susțineau. Își întoarse faţa lateral şi o lipi de rocă, 
expirând spre piatra umedă și dură, de parcă doar respiraţia ar 
fi putut să o ţină agăţată acolo. 

Spaţiul nesfârșit se deslușea împrejurul ei și singurele care 
o ţineau în viață erau cele patru puncte de sprijin din stânca 
udă. Simţi gust de noroi nisipos, pământos, plin de sare și 
mâl, dar nu scuipă, ci își deschise gura şi consideră asta ca pe 

o altă modalitate de a sta lipită de stâncă. Nu îşi permitea să 
se gândească la cum avea să coboare de acolo. 

Fl veni repede, oricine ar fi fost. O mogâldeaţă de carne 
şi respiraţie, şi miros de transpiraţie masculină, și neopren, 
şi noroi, mişcându-se repede, sigur de el, cu doar o licărire 
de lumină. 

Nu privi în sus, spre locul unde se afla ea, nici măcar atunci 
când craniul de cristal ţipă un avertisment furios și străluci cu 
o lumină albastră pură care, din câte îşi putea da ea seama, nu 
exista decât în mintea ei. 

Aşteptă o eternitate, agățându-se de stânca udă cu degetele 
înţepenite în egală măsură de frig și de teamă. Sunetul pașilor 
estompaţi se pierdu în tăcere. Kit era departe de mult. 

„Kit, dă Doamne să fii în siguranţă!“ 

Îi răspunse tăcerea, fără zgomot de pietre care cad. 

Numără până la o mie, apoi încă o dată și abia pe urmă 
îşi asumă riscul de a-și aprinde lanterna. Cornișa era mult mai 
îngustă decât îşi închipuise, punctele de sprijin mai mici. Dar, 
dincolo de acestea, nu era decât întunericul și vidul ademe- 
nitor provocat de vertij. 

Își îndoi degetele și le băgă într-o spărtură, apoi se cobori 
ușor, cu punctele de sprijin pentru picioare înclinate în jos, pe 
cornișa care avea exact lăţimea tălpilor ei puse una în spatele 
celeilalte. Lanterna ei cercetă întunericul din faţa ei, dar nu 
zări nimic. Riscă și se aplecă puţin, trimițând lumina peste 
marginea stâncii. Raza ajunse până la peste 80 de metri, însă 
nu dădu de fundul prăpastiei. Îşi îndreptă lanterna și porni 
spre ieşire. 

Harta nu o minţise: punctul unde se îngusta drumul era 
dificil. Ceea ce nu spunea era că bordura era acum de 20 de 
centimetri şi înclinată uşor, discret și subtil spre exterior, spre 
întunericul de dedesubt. Perfidia aceasta era accentuată de 
peretele de lângă umărul ei stâng, care îi fusese până atunci 

prieten, punct de susţinere, plasa de siguranță într-o lume 
guvernată de atracţia gravitaţională. Acum, și acesta începu 
să se încline spre ea, împingând-o spre exterior, mutându-i 
centrul de greutate peste marginea cornișei. 

Când mersul deveni imposibil, începu să se târască pe 
coate şi genunchi, pipăindu-şi calea pe cornişa care era abia 
suficient de lată pentru genunchii ei. Apucă marginea încli- 
nată cu mâna dreaptă. Alunecă de două ori, înclinându-se 
periculos spre exterior. Atracția gravitaţională era groaznică. 
Se replie. Craniul de cristal îi atârna spre stânga, şi astfel reuși 
să se echilibreze pe stâncă. 

„Kit... sper că tu nu ai încercat să umbli în picioare pe aici.“ 

Când mersul în patru labe deveni imposibil, se lăsă pe 
burtă și îşi întinse braţele înainte, folosindu-se de stângul 
pentru a înainta spre interior, în murmurul întunericului care 
șoptea cât de uşor ar fi fost să-și dea drumul și să se rostogo- 
lească domol spre locul unde nu mai trebuia să opună nici un 
fel de rezistenţă. 

„Găseşte-mă și trăieşte.“ Acum, considera aceste cuvinte 
ca o promisiune pentru amândoi. 

Ajunse într-un loc unde se putu ridica în picioare în sigu- 
ranță, plângând singură de spaima trăită, vorbind în izbucniri 
năprasnice printre dinţii care clănțăneau prea tare pentru a 
putea pronunţa normal. 

Bău puţină apă şi se forţă să se liniştească. Își impuse să-și 
construiască o imagine mintală a lui Kit întreg și viu, aştep- 
tând-o la gura peșterii. 

În mod inexplicabil, gândul la Kit o făcu să plângă. 

„Kit, te rog, fii în siguranţă.“ 

Amintirea vocii lui îi răsuna ca un ecou în minte. „Ne 


vedem la mașină.“ 

Îşi privi ceasul. Era abia ora două și jumătate după-amiaza. 
Exact cinci ore de când văzuse ultima dată lumina soarelui. Își 
promise cu voce tare: 

— O să ajung la mașină până la ora trei. O să mâncăm un 
prânz târziu la hotel. Sau, şi mai bine, comandăm la room- 
service şi stăm în cameră să ne sărbătorim cadoul de nuntă. 

Se afla într-un tunel lat, fără primejdii din nici o parte. 
Stânca era uscată şi netedă, și urca la un unghi de patru sau 
cinci grade. Undeva în depărtare, putea să distingă prima 
undă de gri în tot negrul care o înconjura. Stella Cody își 
verifică busola, harta şi ceasul, își potrivi rucsacul mai bine pe 
umeri și începu să alerge spre lumină. 

Foarte discret, încât a trebuit să îşi forțeze auzul ca să des- 
luşească, craniul de cristal a îngânat un avertisment scurt. 


CAPITOLUL 3 


PARIS 
AucusT 1556 


Parisul era sufocat sub giulgiul verii. 

Fumul focului din vetre atârna ca o pătură deasupra ţiglelor 
de pe acoperişuri, iar putoarea canalizării înfundate împovăra 
străzile. Viaţa aproape că se oprise. Pe străzile şi aleile care şer- 
puiau de-o parte şi de alta a Senei nu se putea face nimic altceva 
decât să se aștepte vânt sau ploaie, sau, dacă Dumnezeu era 
bun, amândouă, ca să curețe aerul şi să desfunde canalizările. 

Unele lucruri nu ţineau cont de caniculă, printre care 
nașterea şi moartea. Și astfel se găsi Cedric Owen — cunoscut 
celor din jurul său drept M. David Montgomery, aparent sco- 
tian pe deplin loial Majestății Sale regele francez și aliatului 
acestuia, papa — afundat cu braţele până la cot în mizeriile 
unei nașteri dificile. 

Era a patra naştere de când sosise în Franţa. Prima decursese 
bine și îi crease o bună reputaţie printre oamenii sărmani de 
care se ocupa. La a doua naștere, se îngriji de soţia croitorului 

care cususe ciorapii doamnei M. de Montpelier, un personaj 
lipsit de importanță la curte. 

A treia naştere avu loc noaptea, iar Owen fu sculat din pat 
de un bărbat călare, care purta sabie. Femeia era amanta aces- 
tuia, iar albiturile ei fură sfâṣiate pentru a face bandaje când 
începu să sângereze. Faptul că supravieţuise a fost considerat 
un mic miracol, iar o parte a succesului era atribuită refuzului 
lui Owen de a folosi lipitori. Amantul femeii, după cum reieși 
ulterior, era un văr al doamnei M. de Montpelier şi un per- 
sonaj ceva mai important la curte. 

Şi astfel, doar din dorinţa de a-și practica profesia, în 
după-amiaza zilei de 26 august, la mai puţin de trei săptămâni 
de la sosirea sa în Franţa, cu Venus acum la jumătatea dru- 
mului în Fecioară şi Jupiter în conjuncţie cu Marte, Cedric 
Owen veni să se îngrijească de una dintre cameristele reginei, 
care întrase în travaliu cu aproape o lună înainte de termen, 
şi probabil avea să dea naștere unui iepure sau poate mai rău, 
după cum se jeleau femeile din jurul ei. 

Aceasta nu dădea naștere unui iepure, dar nici nu avea 
multe speranţe de mai bine. Gol până la talie, Owen era întins 
pe podeaua de la piciorul patului, cu ochii închişi, pentru a 
vedea mai bine cu degetele, care erau în interior, acolo unde 
se afla fătul. Presimţea veşti sumbre. 

Franceza lui era acceptabilă, iar cei din jur îi considerau 
accentul scoţian încântător. Vorbind astfel, le zise: 

— Doamna mea, simt două capete. Eşti pe cale să naști 
gemeni. Dacă aceştia au să trăiască sau nu, nu pot să spun, 
dar harta astrală, dacă este calculată după metoda modernă, 
arată că Fortuna se află azi în constelația Gemenilor, ceea ce 
nu poate să fie decât de bine. 

Faţa ei era departe, dincolo de pântecul bombat. Ochii ei 
îi căutară pe ai lui, iar el îi oferi toată compasiunea de care era 

capabil, ştiind că intimitatea momentului era mai mare chiar 
decât momentul concepţiei şi nedorind astfel să o întineze. 

Adăugă cu blândeţe: 

— Cei doi feţi sunt poziţionaţi simetric în pântec. Trebuie 
să aşez unul mai în spate pentru ca al doilea să poată avansa. 
Am permisiunea dumitale şi a soţului să aleg care din copii să 
se nască primul? 

Aceasta nu era o întrebare lipsită de importanţă. Ordinea 
nașterii stabilea destine. Se aştepta la ezitare sau la dorinţa de 
a lua parte la decizie. Pipăia deja fiecare cap în parte, căutând 
anomalii sau deficienţe în cele trei elemente care alcătuiau 
natura lor, sau orice lucru care ar fi putut constitui mai târziu 
un argument că unul dintre feţi era mai puternic. 

IĮ se părea că poate unul dintre ei are o umflătură în vârful 
capului ce putea fi un indiciu al isteţimii. Pipăindu-l şi pe celălalt, 
pentru a se asigura că nu greşise, deveni conştient de tăcerea 
apăsătoare din încăpere, care nu era rezultatul nehotărârii. 

Deschizându-și din nou ochii, privi în jur şi văzu că toţi 
cei din cameră își făceau semnul crucii pe piept, în special 
Charles, tânărul maturizat timpuriu, cel care se prezentă drept 
tatăl. Palid la fată, băiatul se sprijinea de peretele văruit și îşi 
făcea semnul crucii iarăși și iarăși. 

Owen nu fusese niciodată prea impresionat de combinaţia 
de tinereţe şi bani care era specifică tuturor curților regale. Îşi 
îngădui o oarecare duritate în glas, pe care nu o avea de obicei 
în camera de naștere. 

— Domnule? Dumnezeu poate să îmi conducă mâna, dar 
am nevoie de permisiunea dumitale înainte de a acţiona. 

Ar fi putut să vorbească și în portugheză sau în engleză, 
atât de nebăgate în seamă îi fură vorbele. Mohorât, tânărul 
curtean îi spuse: 

— Regina a născut gemeni în iunie. Două fete. Una a murit la 
naştere. Cealaltă, Victorie, zace în grija celor mai buni medici 

din ţară. Unii zic că o să trăiască. Nimeni nu crede asta. Noi 
nu putem avea gemeni, așa cum a avut regina. Regele nu va 
privi asta cu ochi buni. 

Owen își retrase mâna din strânsoarea uterului și privi 
de-a lungul movilei pânrecului, spre femeia care trecea prin 
chinurile facerii. Groaza din ochi ei era pentru sănătatea copi- 
ilor ei și calvarul prin care trecea, nu pentru superstiţiile de 
la curte. 

Îşi ținu mâinile în așa fel încât să nu fie văzute, așa acope- 
rite de sânge cum erau, şi i se adresă direct ei. 

— Doamnă? Este posibil să aveți tripleţi chiar. Acest lucru 
nu se ştie deocamdată. Şi, dacă nu e așa, nu se poate face 
nimic decât să îi lăsăm să vadă lumina zilei. Regele Henric 
nu este cunoscut ca om lipsit de înţelegere. Mă îndoiesc că va 
vedea acest lucru drept un semn rău pentru propriul copil. 

Îi văzu gura mişcându-se, dar nu reuși să distingă cuvin- 
tele. Ea își umezi buzele cu limba uscată și încercă din nou. 

— Faceţi ce credeţi de cuviinţă. Alegeţi după cum vi se pare 
mai înţelept. 

Curajul ferm din privirea ei era lucrul care îl făcuse de la 
bun început pe Cedric Owen să-şi urmeze chemarea și să nu 
renunţe, în ciuda idioţeniei, a superstiţiilor şi a dificultăţilor de 
care se lovea. Cu o împunsătură stranie și cunoscută în piept, 
o trimise pe slujitoarea cea mai dezgheţată să aducă mai multă 
apă fierbinte și așternuturi curate, iar apoi căută cu mintea 
sfatul pietrei albastre care îi transformase viaţa şi îl ajutase în 
fiecare moment dificil al carierei lui. Piatra zăcea ascunsă sub 
podeaua camerei în care locuia, înfășurată în pânză de sac, 
ascunsă bine, dar a cărei atingere ajungea până la el, așa cum 
se întâmplase de la primii lui pași în medicină, și, pentru un 
moment, pluti pe un senin cer albastru şi văzu lumea de sus, 
cu tot tumultul omenirii asemenea unui furnicar dedesubt. 

Printre furnici, preţioase asemenea prafului auriu, se aflau 
pacienţii lui, iar lui îi păsa de ei. 

Revenindu-și în fire, păstrând în același timp distanţa 
şi respectând intimitatea, Cedric Owen îşi concentră toată 
atenţia proaspăt dobândită spre femeie şi cele două vieţi pe 


care le simţea sub degete. 


— Domnule Montgomery? 

Auzi vocea în depărtare. Stătea pe podeaua curățată, 
umedă încă după ce servitoarele o spălaseră, și asculta cum 
unul din copiii născuţi sugea la pieptul mamei. Fortuna rămă- 
sese în Gemeni destulă vreme pentru ca unul din copii să se 
nască sub acest semn binecuvântat, dar trecuse mai departe 
înainte de nașterea celui de-al doilea, iar cleștii Racului zdro- 
biseră frageda viaţă. Acesta era deja înfășurat în pânză albă şi 
aşezat deoparte. Fusese chemat un preot care vorbi în latină, 
apoi în franceza arhaică înţeleasă de tânăra mamă, după care 
plecă făcându-şi cruce. 

Owen era pierdut într-o lume în care oboseala nu exista 
şi durerea care îi stânjenea mâna devenise nectar prețuit, iar 
apropierea vieţii noi, un dar care îl purta departe de temeri și 
speranţe, şi trivialitatea lucrurilor care îl înconjurau. 

Tot acest lucru îl făcu să uite pentru o clipă pseudonimul 
pe care şi-l luase. 

— Domnule Montgomery? Regina doreşte să vă vadă. 

— Regina? Îşi aminti brusc cine era și unde se afla. 

Caterina de Medici nu era cunoscută pentru răbdarea ei. 

— De ce? 

Charles, tatăl unei fetiţe moarte şi al uneia vii, era acum și 
mai palid la față. Îşi dezveli dinţii într-o grimasă care se voia 


a fi zâmbet. 

— Maiestatea Sa a aflat despre... fericirea noastră. Regina 
doreşte să îl întâlnească pe tânărul doctor scoţian care a reușit 
să aducă pe lume o fetiță vie. 

Ambele fuseseră fete. Cea care supravieţui fu numită 
Victorie, asemenea fiicei care venise pe lume să bucure viețile 
reginei Caterina a Franţei şi regelui Henric al II-lea, soţul ei. 

În asta consta problema. Nu numai că sora regelui era 
căsătorită cu lacob al V-lea al Scoției, cel mai puternic aliat al 
Franţei în complexul război politic ce cuprindea Europa, dar 
fiica lui Iacob, Mary, regina scoţienilor, era promisă de soţie 
fiului mai mare al lui Henric. Curtea franceză găzduia tot 
atâţia scoțieni câţi francezi, oricare dintre ei putând descoperi 
din primele minute de conversaţie că tânărul scoţian cu părul 
roşcat şi ochi ce păreau când căprui, când verzi şi plăcea mult 
doamnelor avea prea puţine amintiri despre Scoţia, despre 
oamenii de acolo sau despre politica ei. 

Dacă se descoperea că era englez, puteau să îl trimită 
înapoi acasă, unde avea să fie acuzat de erezie. Sau îl puteau 
invita pe unul din puzderia de reprezentanţi ai papei Paul al 
IV-lea să facă acest lucru pe loc. Inchiziția era la fel de activă 
în Paris pe cât era și în alte locuri din Europa. În orice caz, 
avea să moară pe rug dacă era norocos sau din cauza torturii 
dacă avea ghinion. 

Cedric Owen se ridică în picioare şi se întinse după cămaşa 
pe care o lăsase împăturită într-un dulap de lângă perete. Chiar 
mai mult decât curtea engleză, cea franceză era renumită pentru 
formalismul ei, iar regina era cea care stabilea normele modei. 
Owen îşi privi îmbrăcămintea. Se ferise întotdeauna de moda 
londoneză care ajungea până la Cambridge, un fel de curte în 
miniatură. Pantalonii îi erau curaţi, singurul lucru bun care 
putea fi spus despre ei. Jesătura era printre cele mai bune care 
puteau fi găsite în Cambridge, dar era de casă, şi puţin probabil 
să le placă nobililor cei mai la modă din Europa. Haina îi era de 

catifea bună, dar, asemenea costumului, era maro. Îşi amintea, 
cu părere de rău acum, că se încrezuse în vorbele fiicei postă- 
varului, cum că acea culoare se potrivea cu cea a ochilor lui. 
În orice caz, o lăsase în camera pe care o închiria, împreună 
cu bereta. 

Îşi ridică privirea şi văzu cum Charles se holba la el. 

— Regina va fi înţelegătoare în privinţa îmbrăcămintei. 
Doreşte să vă cunoască pentru priceperea dumneavoastră, nu 
a croitorului. 

Owen făcu o plecăciune, pentru că îi era mai ușor să facă 
asta decât să vorbească, şi arătă spre ușă. La ieşire, trecu pe 
lângă coșciugul în care se afla copilul mort. 


Niciodată în viaţa lui, Cedric Owen nu mai fusese la 
curte. Trecu pe coridoare care le făceau să pară pitice pe cele 
din Cambridge, pe care le crezuse de o grandoare inegalabilă. 
Urcă scările care continuau la nesfârşit și fu introdus într-o 
anticameră dând spre dormitorul copilului bolnav, o încăpere 
cu pereţii acoperiţi cu panouri de stejar, mirosind a pucioasă și 
ulei de rozmarin, şi vag a apă de trandafiri şi boală. De o parte 
a ei, ferestrele înguste erau acoperite de obloane care ţineau 
departe focul soarelui de seară, iar de cealaltă erau deschise, 
astfel încât parcă se simţea o vagă adiere de vânt în cameră, 
lucru care părea aproape un miracol pentru Cedric Owen. 

Într-o parte a camerei se afla un grup de bărbați de vârstă 
medie, care aveau în comun credinţa că bărbile lungi şi îmbră- 
cămintea neagră le dădea un aer de înțelepciune. Owen îi 
observă în trecere şi consideră că nu reprezentau un pericol 
prea mare pentru el. 

Regina era cea care îi captase toată atenţia. O viziune în 
mătase de culoarea fildeșului, cu funde galbene pe talie și pe 
tivul rochiei şi diamante de o valoare fabuloasă la gât și în 
păr. Îşi dădu seama dintr-o singură privire că plânsese, chiar 

dacă femeile care se ocupau de machiajul ei făcuseră o treabă 
excelentă în ascunderea acestui lucru. 

O parte din el, cea care îşi păstra întotdeauna profesiona- 
lismul, îi admira tăria de caracter. Caterina de Medici trecuse 
de perioada lăuziei de două luni, dar la fel de bine puteau fi 
doi ani, căci nu avea nici o urmă a acesteia pe faţă sau corp. 
Întreaga curte ştia faptul că soțul ei, regele Franţei, era îndră- 
gostit de amanta sa, Diana de Poitiers, şi dormea cu soţia 
din cauza datoriei pe care o avea de a zămisli un moştenitor 
al coroanei. Faptul că femeia încornorată avea o prezenţă 
impunătoare în asemenea circumstanţe arăta tăria de caracter 
a celor din familia Medici. Puterea dă naștere la putere, iar 
familia Medici nu a dus niciodată lipsă de ea. Aceasta radia 
din ea acum, făcându-i pe bărbaţii din încăpere să pară mici. 

Lăsat singur, Owen se aplecă atât cât ştiu că se cuvine, 
apoi se ridică stânjenit, cu mâinile împreunate și privirea ple- 
cată, neavând idee cum să se poarte în prezenţa unei regine. 

— Ne puteţi privi. Vorbea frumos limba franceză, cu o urmă 
vagă de accent italian. Apoi, o puteţi privi mai îndeaproape pe 
fiica noastră. Căci cum altfel aţi putea să o vindecaţi? 

— Doamnă... Înălţimea Voastră... Franceza lui Owen se 
încâlcea. Eu ajut la nașteri şi prescriu doctorii după cum cred 
că ar fi de folos. Pot să cercetez cerul pentru ştiinţă şi ele- 
mentele unui bărbat sau femei pentru a le restabili echilibrul. 
Regret că nu am pregătirea necesară pentru tratarea copiilor. 
Maiestatea Voastră are în această încăpere medici mult mai 
pricepuţi decât mine. 

Un murmur străbătu grupul bărbaţilor în negru, care 
se prefăceau că nu ascultă. Nu îşi făcea nici un prieten prin- 
tre aceștia. 

— Avem oameni care până acum nu au reușit nici să ne 
scape copila de febră, nici să o facă să se întremeze. Am vrea ca 
un ochi și o minte proaspătă să examineze cazul. Se spune că 

dumneavoastră nu consideraţi cele patru stări de importanţă 
principală în stabilirea diagnosticului, zise regina. 

Acesta era un lucru controversat, care aproape că pusese 
capăt studiilor lui Owen la Cambridge. Tensiunea din cameră 
deveni și mai intensă, delicată asemenea gheții care începe să 
se formeze în adăpătoarea cailor. 

Undeva în adâncul urechii, departe de auzul celorlalți, 
Owen desluși un țipăt strident, sunetul de avertisment al cris- 
talului albastru. 

Întotdeauna, atunci când îl auzea, viața lui lua o nouă 
turnură. 

Inspiră și își netezi cu palmele transpirate pulpana cămășii, 
apoi rosti: 

— Maiestatea Voastră, sunt pe deplin conştient de nevoia 
de a echilibra udul cu uscatul și fierbintele cu recele la orice 
pacient, dar totuși cred că Paracelus avea dreptate și că viaţa 
este mai bine cumpănită în funcţie de echilibrul celor trei ele- 
mente: sare, sulf și mercur. Cred în întregime în verificarea 
celor șase pulsuri la fiecare încheietură a mâinii, dar aș prefera 
să le descifrez sensul după o nouă regulă. Estimarea stărilor îşi 
are rostul ei, dar nu reprezintă explicaţia completă a vieţii. 

Bărbaţii în negru l-au urât pentru aceste vorbe, și nu erau 
proşti. Puteau să simtă minciuna la fel de uşor cum puteau 
mirosi putreziciunea. După legea probabilităților, cel puţin 
unul dintre ei era probabil scoţian şi astfel capabil să îi desco- 
pere înşelăciunea. 

Owen tocmai se întorcea cu spatele spre grup când unul 
dintre ei, cel mai tânăr, cu cel puţin zece ani, îl privi din celă- 
lalt capăt al încăperii şi îl salută cu o înclinare a capului, sub- 
tilă, dar clară. Regina văzu gestul. 

— Michel, mon ami, ai un aliat. 

— Şi sunt bucuros de asta. Tânărul se înclină atât de tare, 
încât se puteau observa urmele degetelor de pe creștetul 

beretei. Vocea îi era surprinzător de delicată. În orice caz, 
poate că noi doi am putea începe să... 

Din dormitorul alăturat se auzi un scâncet care se trans- 
formă în țipăt. Un altul îi urmă. Regina se răsuci din călcâie şi 
se împletici. Purta tocuri pentru a-și spori înălțimea şi acestea 
nu erau făcute pentru mişcări rapide. 

Din camera fiicei ei, o voce joasă calmă ţipetele, dar numai 
pentru un moment. Apoi, regina ajunse la ușă şi o deschise, 
iar durerea se revărsă, cuprinzându-i pe toţi. 

Era mult zgomot şi consternare și prea puţină noimă din 
care să reiasă şi altceva în afară de faptul că tânăra prinţesă 
murise în mod sigur. 

Bărbatul scund, cu voce delicată, se strecură neob- 
servat prin tot acest haos, îşi lipi umărul de al lui Owen şi 
îl împinse, dându-se astfel amândoi îndărăt, spre peretele cel 
mai depărtat. 

— Ar trebui să plecăm îndată ce putem. Locuieşti aproape? 

— Pe malul stâng. Maison d' Anjou. 

— Un loc simplu, dar curat, după câte îmi aduc aminte. Ai 
ales bine pentru cineva nou-venit într-un oraș străin. Ar trebui 
să mergem acolo, imediat, dar cu un mic ocol pe la locuinţa 
mea. Am primit o scrisoare de la un tânăr, care conţine, la 
rândul ei, o scrisoare de recomandare din partea doctorului 
John Dee, un domn foarte faimos. Ştii cumva ceva de asta? 

Cu toată canicula zilei, gheaţa cuprinse măruntaiele lui 
Cedric Owen. 

— Eu am trimis o scrisoare către un medic de şi mai mare 
renume, în Salon, răspunse. Nici una către Paris. 

Se bucură să constate că vocea îi rămăsese calmă. 

Îşi ridică privirea spre ochii care râdeau și avertizau în ace- 
lași timp. 

— Am fost chemat aici, acum trei zile, din casa mea din 
Salon. Scrisoarea ta mi-a fost înmânată la Paris, împreună cu 

o a doua din partea prietenului meu, doctorul Dee, în care 
îmi descria un tânăr foarte talentat, aflat în posesia unei pietre 
deosebite, spuse Michel de Nostredame, medic, astrolog și 
profet. Ar trebui poate... 

Încă o dată, nevoile familiei regale îl întrerupseră. Regina 
revenise în anticameră, dând ordine cu o furie felină oricui se 
afla în calea ei. 

Totul se petrecu foarte repede. 

Un mesager în livrea albastru cu auriu apăru lângă ușă, își 
primi instrucţiunile, şi plecă. 

Un preot trecu prin mulțime asemenea unui curent rece şi 
se alătură celorlalți doi care se aflau deja în camera prinţesei. 
Acesta purta un veşmânt de aur și un crucifix ce rivaliza ca 
valoare cu diamantele reginei. 

O femeie sosi aducând o rochie neagră și bijuterii negre, 
şi o podoabă de păr din jais, şi dantelă neagră pentru regină. 
Acestea fură acceptate şi duse într-o cameră alăturată. 

În tot acest timp, medicii care rataseră stătură înghesuiți 
într-un colţ ca o turmă de vite acoperite de pelerine. Mirosul 
fricii emana în valuri dinspre ei. 

Caterina de Medici îi scrută pe toţi. 

— Ne veţi însoţi, spuse ea rece, acum. 

Nu părea o invitaţie amabilă. 

Cedric Owen nu avea nevoie de șuieratul strident pe 
care îl simţea în ureche pentru a înţelege apropierea morții. 
Datorită sorții şi a pașilor laterali norocoși făcuţi de Michel 
de Nostredame, nici Cedric Owen şi nici medicul astrolog nu 
se aflau nicăieri în preajma bărbaţilor în negru. Se părea că 
regina uitase de ei. 

Owen simţi că îl trage cineva de mânecă. O voce delicată zise: 

— Ar trebui să mergem acum. Nici eu nu am avut vreme să 
consult copila. Sângele ei nu îmi pătează mâinile. Aş fi onorat 
dacă mi te-ai alătura la o cupă cu vin, poate, şi la cină în locuința 

ta. Avem multe de vorbit şi este mai bine ca aceste lucruri să nu 
fie spuse în public. În special, aş vrea să văd piatra pe care o ai, 
care se află în posesia familiei tale de generaţii. 


— Și trebuie să mori pentru această piatră? 

Michel de Nostredame puse întrebarea cu indiferenţă, 
spre sfârşitul mesei. Cristalul albastru era așezat pe masă, un 
al treilea interlocutor într-o conversaţie ciudată, care era în 
același timp liniştitoare și tulburătoare. 

Vinul era roşu, nu prea acru. Madame de Rouen, proprie- 
tara de la Maison d'Anjou, cu toate că deţinea un local fără 
pretenții, avea însă gust în toate și era o bucătăreasă desăvâr- 
şită. Specialitatea ei — porumbei prăjiţi cu migdale și vin de 
Porto — era la fel de bună ca orice mâncare servită la palat. 
Aduse ea însăşi mâncarea în camera de la etaj a lui Cedric 
Owen, servind-o pe masa rustică acoperită cu o pânză de 
olandă şi turnă vinul în pahare făcute din piele fiartă. 

Vinul era tulbure acum, că se apropiau de fundul sticlei. 
Cedric Owen îl privea cum se învolbura în paharul său și se 
gândea cum să răspundă la întrebare. Încă nu era sigur cum 
să se poarte cu Nostradamus. Omul nu era băgăreţ, ci, într- 
adevăr, se comportase tot timpul cu cea mai mare politeţe. Nu 
se impunea, așa cum mai făcea John Dee din când în când. 
Dar, cel mai important, nici nu îi era frică de cristal și nici nu 
încerca să îl obţină. 

Owen îndrăznise să își arate comoara doar câtorva oameni 
în care se încredea cu propria viaţă. Majoritatea, văzând ase- 
mănarea cu propriile cranii, găseau cristalul tulburător. Unii 
continuau să se teamă de el, îndepărtându-se şi apoi evitând 
să mai stea de vorbă cu el, dar alţii, care, după părerea lui, 
erau cei mai periculoși, începeau a şi-l dori cu pasiune, încât 
el trebuia să încerce să se îndepărteze de ei. 

Cu medicul reginei n-a fost așa. Nostradamus își întinse 
şervetul ca Owen să poată așeza frumos cristalul pe el, se ridi- 
case să verifice dacă ușa era bine încuiată, apoi deschise larg 
obloanele vestice, pentru a lăsa să pătrundă aerul răcoritor de 
la apus. 

Lumina tulbură focul din adâncul cristalului albastru, 
astfel încât ochii goi se umplură de ea, iar arcul perfect al obra- 
jilor deveni şi mai pronunţat. În aceste împrejurări, primea 
din înţelepciunea şi cunoştinţele fiecărui om și se trezea la 
viaţă conştient de aceasta. 

— Pot să îl ating? întrebă Nostradamus, și după o încli- 
nare aprobatoare a capului, îşi pusese mâinile la baza gâtului, 
rămânând tăcut multă vreme. După aceasta, își îndepărtă 
mâinile și, ridicându-şi paharul de vin, rosti ciudata întrebare: 
Şi trebuie să mori pentru această piatră? 

Lui Owen îi trebui ceva vreme să găsească un răspuns. 
Nu simţea nici un pericol. Ţipărul strident din camera reginei 
dispăruse de mult. Orice destine atârnaseră în balanţă, acestea 
fuseseră stabilite și o nouă cale aleasă. 

În cele din urmă, răspunse: 

— Eu am piatra de la bunica mea. Prima mea amintire din 
această viaţă este chemarea pietrei albastre. Așa a fost întot- 
deauna, piatra și-a ales păzitorul şi păzitorul a căutat piatra. 
Ar fi trebuit să ajungă la mine la împlinirea a douăzeci şi unu 
de ani, dar bunica a fost ucisă la porunca sfetnicilor regelui 
Henric, cel care este tatăl reginei noastre actuale. 

— Pentru erezie? 

O întrebare delicată, pusă cu reținerea necesară. 

— Ce altceva? Ar fi trebuit să fie spânzurată, dar s-a opus 
celor care au venit să o aresteze şi astfel a fost înjunghiată 
cu sabia. Eu aveam treisprezece ani şi am văzut totul dintr-o 
ascunzătoare din hol. Străbunul meu, cel care fusese păzitorul 
pietrei înaintea ei, a murit într-un mod asemănător, la fel cum 

şi mama lui a fost omorâtă de cutitul unui hoț care voia să 
obţină cristalul. În familie a ajuns să se ştie că păzitorul pie- 
trei va muri pentru grija pe care i-o poartă acesteia, dar, de 
asemenea, și că viaţa trăită înainte va fi lungă şi bogată, căci 
nici unul dintre ei nu a murit mai devreme de vârsta de şai- 
zeci de ani. Aceasta este deci atât o binecuvântare, cât și un 
blestem — piatra dăruieşte o viaţă lungă, plină de bucurii, dar 
care se încheie violent. 

Nostradamus îşi împreună degetele ca o turlă şi se uită 
la Owen pe deasupra lor. Clipi ca o bufniţă. Cu aceeaşi 
grijă, întrebă: 

— Chiar şi așa, ai grijă de piatră, nu-i adevărat? 

Owen nu se așteptase la această întrebare, așa că nu avea un 
răspuns pregătit. Vorbi din inimă, fără să facă vreun calcul: 

— Ea este miezul și lumina vieţii mele, dragostea mea cea 
mai mare, spuse el sincer. 

Nici măcar faţă de sine, nu exprimase vreodată situaţia 
atât de clar. Așezată pe masă ca şi cum ar fi fost dezgolită, își 
înfășură mâinile în jurul pietrei pe care o iubea. 

Avea exact mărimea şi forma craniilor umane pe care le 
folosise atât de des în timpul şcolii, cu pomeți laţi şi orbite 
care părea să îl urmărească atunci când se mișca. Mandibula se 
mișca liber, dar era cumva prinsă în loc, astfel încât nu putea 
fi desprinsă așa cum se putea proceda cu o relicvă umană, 
şi acesta era singurul aspect prin care se deosebea de tiparul 
după care era modelată. 

Suprafaţa era lustruită și perfect lină, părând imună la 
praf, mizerie sau pete. Astăzi, în camera de la etaj din Maison 
d' Anjou, cristalul din care era cioplit era cald sub atingerea 
lui, așa cum se mai întâmplase doar o dată sau de două ori de 
când se afla în posesia lui. Îi vibra la atingere, iar cântecul lui 
îi suna în urechi. 

Albastrul care îl scălda îi tăia respiraţia. Avea paloarea și 
claritatea rece a cerului văzut la amiază, pe mare. Să priveşti în 
el era ca şi cum ai privi în infinit, un loc fără tavan sau pereţi, 
doar o pace nesfârșită. 

Cu efort minim, Owen își deschise pe deplin mintea che- 
mării cristalului. Era ca şi cum ar fi intrat într-o sală imensă 
sau o sală de lectură într-o bibliotecă, în care era aşteptat de 
un vechi prieten. Acest lucru fusese întotdeauna plăcerea 
lui intimă. De această dată, înainta cu grijă, de frică să nu-l 
găsească poate pe Nostradamus înaintea lui. Ușurarea că acest 
lucru nu se întâmplase nu îl făcu să se piardă cu firea. Întinse 
mâna spre cupa de vin şi aceasta îi fu împinsă în palmă. 

— Nu este nici o rușine să iubeşti acest obiect, zise Michel 
de Nostredame. E cel puţin la fel de minunat ca şi piramidele 
din Egipt, la fel de vechi şi de înţelept. Și totuşi este mult mai 
vulnerabil decâr acestea. Căci există pe această lume oameni 
care l-ar nimici pentru a distruge promisiunea pe care o poartă 
pentru această lume. Ai făcut bine că ai reușit să ajungi până 
aici viu şi nevătămat. 

Piatra nu fusese niciodată atât de bine evaluată. Nici 
măcar John Dee, cu toată perspicacitatea lui, nu pusese între- 
bările cu atâta tact şi nici nu înţelesese atât de repede lucrurile 
care nu puteau fi rostite. 

Simţind o libertate pe care nu o cunoscuse în Cambridge, 
Owen spuse: 

— Doctorul Dee era de părere că această piatră nu este 
singura, ci că mai sunt altele, iar acestea vor fi chemate să se 
unească peste veacuri, pentru a îndepărta de lume cel mai mare 
pericol care îi ameninţă pe oameni. Eşti de aceeaşi părere? 

Fără să îşi dea seama, cei doi bărbaţi începură să discute 
în greaca antică, limba medicilor, pe care puţini o înțelegeau. 
Acest lucru adăugă o nouă dimensiune discuţiei lor și îi făcu 
pe amândoi să îşi reevalueze partenerul de conversaţie. În 

această limbă, cu privirea pierdută undeva în albastrul infinit 
al cristalului, Nostradamus zise: 

— Mai am o sticlă de vin cumpărată de la stimata madame 
de Rouen. Dacă ne umpli cupele, poate că am putea începe să 
vorbim despre lucrurile inexprimabile. 

Aruncară vinul vechi în vatră şi turnară din cel nou, de o 
calitate mai bună decât cel de dinainte. Aroma lui bogată um- 
plea aerul, împletindu-se cu strălucirea albastră a cristalului. 

Inspirând apreciativ, Nostradamus spuse: 

— Sunt de acord cu toate lucrurile pe care ţi le-a zis doc- 
torul Dee și pot adăuga la acestea tot ce am învăţat din învă- 
ţăturile Egiptului. Piatra ta este una dintre cele treisprezece 
care au fost create împreună, după potopul care a distrus 
marile orașe ale Atlantidei. Cei care au supravieţuit au dorit 
să își păstreze înţelepciunea contra valului de neștiinţă care 
copleşea pământul. În acest scop, ei au adunat pietre de dife- 
rite culori, din diferitele tărâmuri care înconjoară pământul, 
şi le-au cioplit cu îndemânarea și frumuseţea pe care le poţi 
vedea aici. Nouă dintre ele sunt colorate și modelate după 
rasele oamenilor. Patru sunt transparente ca sticla și făcute 
după animalele care merg, se târăsc, alunecă și zboară. Ţine 
minte asta. Vei avea nevoie să ştii asta mai târziu. 

Rostea adevărul. Însăși tăcerea pietrei îi spunea lui Owen 
acest lucru. Asculta cu întregul trup, astfel încât pielea îi 
devenise o ureche, iar inima și măruntaiele, toate îi vibrau 
la auzul cuvintelor acestui francez care grăia blând adevăruri 
în greacă. 

— Magia prin care pietrele au fost cioplite şi toată ştiinţa 
pusă în ele ne depășesc, dar așa au fost înfăptuite. După multe 
generaţii, când craniile de cristal au fost despărțite asemenea 
mărgelelor dintr-un șirag şi fiecare s-a întors în locul de ori- 
gine pentru a fi păstrate până la momentul când va fi nevoie 
de ele pentru îndepărtarea unei catastrofe pe care omul o va 

pogori pe pământul lui Dumnezeu. Pe fiecare tărâm a fost 
stabilită o familie de păzitori. Ei păstrează cunoştinţa a ceea ce 
trebuie făcut cu pietrele la sfârşitul vremurilor. 

În răcoarea serii, Owen deveni brusc lac de sudoare. 

— Atunci, eu am eșuat de la început, zise el. Bunica mea 
a murit înainte să reuşească să-mi transmită tot ce știa, care 
şi aşa era puţin. Prea mulți din familia noastră au murit în 
numele pietrei. Dacă aceste cunoștințe au fost vreodată ale 
noastre, acestea nu au ajuns la mine, iar eu nu le pot transmite 
mai departe. 

— Nu este adevărat! spuse Nostradamus lovind masa cu 
mâna. Ceea ce s-a pierdut poate fi găsit din nou! Aceasta este 
munca vieții tale. Cedric Owen, ai de îndeplinit trei sarcini: 
să descoperi înţelepciunea cristalului, să o transcrii în așa fel 
încât să nu poată fi pierdută din nou și nici găsită de cei care 
ar folosi-o în scopuri greşite şi, în cele din urmă, să ascunzi 
piatra așa încât nimeni să nu o găsească din întâmplare până 
aproape de sfârşitul timpurilor. 

Michel de Nostredame îi lăsase lui Cedric Owen impresia 
că era straniu, cu voce delicată. Acum, nu mai era deloc așa. 
Aplecându-se în lumina palidă, faţa îi părea o mască sălbatică 
de linii şi umbre, iar vocea îi era răgușită. Îşi întinse mâinile 
fierbinţi pe masă, cuprinzându-le pe cele reci ale lui Owen. 

— Trebuie să faci asta. Dacă vreunul dintre cele treisprezece 
cranii de cristal se pierde înainte de sfârșitul timpurilor, atunci 
întregul nu poate fi reconstituit din suma tuturor părţilor lui 
şi lumea va cădea în întuneric şi infamie, astfel încât starea 
noastră păcătoasă de acum o să pară un rai prin comparaţie. 

Dând drumul mâinilor lui Owen, Nostradamus își întinse 
palmele în jurul pietrei, fără să o atingă, dar aproape, ca şi 
cum ar fi putut să își transmită cuvintele în ea sau să le pri- 
mească printr-un fel de alchimie pe care Owen nu putea să o 
simtă. Urmă o aşteptare lungă până ce vorbi din nou. 

— Nu te amăgi, îi spuse el lui Owen. Atacurile asupra 
familiei tale nu au fost întâmplătoare. Există o forță puter- 
nică şi care nu îşi dorește ca lumea noastră să fie mai bună. 
Aceasta prosperă din moarte şi distrugere, teamă şi durere, și 
îşi doreşte ca aceste lucruri să continue până în zorii Armage- 
donului. Frânge voinţa oamenilor, a celor inteligenţi și înţe- 
lepţi, care cred că pot accepta puterea ce li se oferă şi o pot 
folosi doar pentru bine. Dar natura puterii este alta. Aceasta îi 
biruie întotdeauna, iar cea mai mare dorinţă a ei este ca acele 
treisprezece pietre să nu fie niciodată unite pentru a elibera 
lumea noastră de suferinţă. 

— Vorbeşti cumva despre Biserică? întrebă Owen în şoaptă. 

— Ha! Profetul reginei scuipă o înghiţitură de vin în vatră. 
Biserica este condusă de copii cu ideile răutăcioase ale unor 
târfe și geloziile unei regine încornorate. Știu că sunt locuri 
unde nu pot şi nu îndrăznesc să meargă și ar prefera să ne 
vadă murind pe rug decât să îşi recunoască impotenţa sau să 
ne permită nouă, celor care cunoaștem aceste două lumi să le 
dezvăluim celorlalți lucrurile ştiute, fiindcă nu corespund cu 
vederile lor infantile asupra universului. 

Mişcat parcă de propria blasfemie, părul i se învolbură în 
jurul capului. Îi aruncă lui Owen o privire crudă și sălbatică. 

— Da, vorbesc de biserică, dar acest lucru nu a fost tot 
timpul la fel în trecut şi nu va fi astfel în viitor. Biserica nu este 
decât un vehicul pentru cei care poftesc puterea. În secolele ce 
urmează, statul va deveni mai puternic, punându-i în umbră 
pe preoţi, care scâncesc. Vor apărea bărbaţi cu putere mai mare 
decât am putea noi să ne-nchipuim vreodată, iar atunci piatra 
ta va fi într-un pericol și mai mare decât acum. Acesta este 
motivul pentru care descendența celor care păstrează craniul 
trebuie întreruptă. Acesta este motivul pentru care cristalul tău 
trebuie ascuns de lăcomia unor asemenea oameni. 

— Nu înţeleg. 

— Aşteaptă. Profetul reginei îşi ridică mâna. Trebuie să 
închidem obloanele înainte de a începe să discutăm despre 
asemenea lucruri, dar, mai întâi, este neccesar să vezi un lucru 
câtă vreme încă mai avem puţin soare. Trebuie să înţelegi 
lucrul pe care îl ocroteşti. Ţi-a arătat deja doctorul Dee cum 
lumina soarelui poate fi fragmentată de cristal? 

— Da, a făcut asta într-adevăr. 

Acesta fusese ultima lecţie a doctorului Dee, un dar care să 
bucure mintea şi sufletul deopotrivă. Owen încă era încântat 
de înţelegerea acestuia. 

— Excelent. Atunci, o să încercăm acum această ispravă. 

În adâncul sufletului, Nostradamus era un iluzionist. 
Scoase dintr-un buzunar interior o aşchie din cel mai lim- 
pede cristal și o aşeză cu un gest elegant pe masă, într-un 
loc luminat de ultimele raze ale soarelui. Ţâţâi un moment 
şi o mută, reașezând şervetul alb astfel încât lumina care se 
reflecta din acest fragment să se reverse pe ceva luminos, şi nu 
pe lemnul banal al mesei de stejar. 

Se opri o clipă, apoi își retrase mâna. Un curcubeu se în- 
tindea peste masă în formă de evantai, roşu într-un capăt și 
violet în celălalt. 

Owen scoase o exclamaţie uşoară. Mai văzuse acest feno- 
men o dată, dar nu era un lucru cu care te puteai obişnui uşor. 

— Astfel, descoperim că lumina soarelui este alcătuită din 
şapte culori. Tot astfel se formează curcubeul când lumina în- 
tâlnește ploaia și se proiectează ca o arcadă peste pământ, zise 
Nostradamus mulţumit. 

— Iar a cincea culoare este albastrul cerului la amiază, spuse 
Owen, care este, de asemenea, albastrul cristalului. Când eram 
copil mic, bunica mi-a arătat acest lucru. Noi, păzitorii, 

Dovada era acolo sub ochii lui. A cincea culoare din șir, 
între verde ca iarba şi albastru de miazănoapte, era chiar albas- 
trul cerului senin la amiază, culoarea craniului. 

— Şi ţi-a zis bunica ta de ce piatra ta este desemnată a fi 
miezul lumii? 

Owen clătină din cap. Nostradamus zâmbi, satisfăcut 
de faptul că avea mai multe cunoștințe decât o femeie cu 
părul alb. 

— Atunci, îţi voi arăta. 

Cu dexteritate, scoase din buzunar o bucată de jais și o 
piatră albă pe care le așeză la capătul curcubeului, negru îna- 
intea albului. 

— În total, sunt nouă culori în lume. Cele șapte ale curcu- 
beului, plus negrul pentru întuneric și albul pentru lumină. 
Albastrul este a cincea din cele nouă, culoarea centrală, punctul 
de sprijin în jurul căruia se învârtesc toate, piatra-cheie din 
bolta lumii. Cei din Antichitate cunoşteau acest lucru, dar noi 
l-am uitat. Culorii albastre i-a fost atribuită inima monstrului 
şi puterea de a chema împreună celelalte douăsprezece părți 
ale spiritului și trupului acesteia, astfel încât să se poată reuni 
în întregime din nou. 

Owen se încruntă. 

— Ce monstru: 

— Ouroboros, după spusele lui Platon, cel mai mare mon- 
stru, cu o putere supremă și în care se află spiritul pământului, 
care se va întrupa atunci când acesta va avea nevoie de el. Ce 
altceva ar putea elibera lumea de furia Armagedonului? 

Văzând nedumerirea de pe faţa lui Owen, bărbatul cel 
scund se ridică și înălțimea pe care o câştigă adăugă greutate 
cuvintelor pe care le rosti: 

— Trupul marelui şarpe este alcătuit din cele patru cristale 
ale fiarelor. Eu nu cunosc natura acestor fiare şi nici felul în 
care ar putea fi aduse împreună, tu eşti cel care trebuie să afle 
aceasta. Ce pot să îţi zic este că spiritul monstrului vine din 

cele nouă pietre ale curcubeului răspândite pe tot pământul. 
Cei din Antichitate cunoşteau liniile energetice care curg în 
jurul nostru, nevăzute și neştiute. Ei le-au cartografiat şi au 
construit de-a lungul lor monumente măreţe: piramide şi 
cercuri de piatră, morminte unde morţii păzesc punctele de 
energie puternice. La nouă din aceste puncte au creat locașuri 
pentru pietre, ca să fie păstrate în pământ. La vremea potri- 
vită, atunci când stelele vor fi aranjate corespunzător, pietrele 
colorate ale curcubeului vor putea să se unească pentru a 
deveni Ouroboros. 

Owen se holba la el, încercând să-și imagineze un ase- 
menea lucru. Profetul se aplecă în față, cu palmele întinse pe 
masă, cu ochii mijiţi. 

— Cele treisprezece pietre alcătuiesc monstrul. Înţelegi asta? 

— Dar de ce, întrebă Owen. În ce scop? Ce ar putea face 
un asemenea monstru? 

Nostradamus se așeză descurajat. 

— Acest lucru nu îl ştim şi nu îl putem şti, căci încă nu 
sunt create împrejurările pentru care să fie nevoie de asta. 
Dacă omul este într-adevăr la originea tuturor relelor, atunci 
e posibil ca singura soluţie să fie curăţarea pământului de pre- 
zenţa noastră. Eu sper ca acest lucru să nu se întâmple, că este 
posibil ca o făptură atât de măreaţă precum șarpele-pămân- 
tului să găsească speranţă în oameni și astfel să înlăture valul 
distrugerii, dar nu putem ști acest lucru cu certitudine. 

Soarele aproape dispăruse. Curcubeul se dizolvă în nimic. 
Cristalul albastru capta lumina focului şi o revărsa de un albas- 
tru pal pe masă. Deznădăjduit, Owen spuse: 

— Atunci, este posibil să ţin în mâini sfârşitul omenirii. 
Nu aş vrea să fiu responsabil pentru un asemenea lucru. 

— Dar s-ar putea la fel de bine să ai în mâini salvarea ome- 
nirii. Nu îndrăzni să judeci, pentru că nu eşti demn de un 
asemenea lucru. 

Medicul reginei își trecu mâinile peste masă, își adună pie- 
trele, apoi se duse să închidă obloanele și îşi folosi cremenele și 
iasca pentru a aprinde două capete de lumânări de seu. Noua 
lumină și noile umbre se strânseră în jurul craniului, dansând 
împreună cu focul din miezul acestuia. 

În atmosfera schimbată, Nostradamus turnă din nou vin, 
apoi, aplecându-se pentru ca nu cumva să fie auzit de altci- 
neva, zise: 

— Haide să îţi enumerăm sarcinile în ordine inversă. Atunci 
când va veni vremea, trebuie să ascunzi piatra astfel încât să 
nu fie găsită de nimeni până la sfârşitul timpului. Înainte 
de aceasta, sarcina ta este să recuperezi înţelepciunea știută de 
strămoșii noștri și să o păstrezi pentru cei care o să vină. 

Frustrat, Owen se lăsă pe spate în scaun. 

— Cum? Cine a mai rămas care să mă poată învăţa toate 
astea, când toată Europa e sub jugul Inchiziției? 

— Nu o să rămâi în Europa. 

Nostradamus își trase scaunul mai aproape, lipindu-și 
umărul de al lui Owen. Mută lumânările astfel încât cele două 
flăcări să strălucească prin albastrul neprihănit al craniului, 
aliniate acolo unde ar fi trebuit să fie ochii. 

Apoi, rosti cu greu: 

— A venit vremea revelaţiei. Tu, Cedric Owen, al nouălea 
cu acest nume, eşti cel ales pentru a clădi un pod care să 
unească trecutul, prezentul și viitorul. Nu ai de ales în privinţa 
asta, așa cum nici eu nu am altă cale decât să îţi spun toate 
astea. Trebuie să mori pentru această piatră, dar ea îţi oferă, 
după cum ştii, o viaţă lungă și împlinită, cu bucurii mari, care 
să echilibreze durerea pierderii care va să vină la sfârşitul ei. 

Ochii profetului erau aproape complet negri. Mâinile îi 
erau mai țepene decât moartea și mai albe decât osul. Vocea 
lui venea de undeva din altă parte a camerei şi era puternică, 
dar totuși nu mai mult decât o șoaptă. Mai târziu, Owen nici 

măcar nu a fost sigur în ce limbă vorbiseră. Bănuia că s-ar 
putea să fi fost latina. 

— Vei merge în ţinutul sudic condus de mult timp de 
musulmani, acolo unde râul se revarsă în ocean. De acolo, vei 
lua o corabie spre Lumea Nouă, unde vei găsi cea mai veche 
parte a Lumii Vechi și te vei întâlni cu cei care înţeleg natura 
luptei care va fi purtată la sfârșitul timpului și felurile în care 
am putea să supraviețuim. Ei sunt cei care cunosc inima și 
sufletul pietrei tale albastre. Ei îţi vor spune cum să îi dez- 
legi mai bine secretele şi să le păstrezi pentru eternitate. Eu, 
care sunt un amator în aceste lucruri, și servesc doar pentru a 
transmite profeţiile altora, pot să îţi zic că, în cele din urmă, 
va trebui să te întorci în Anglia şi să găseşti locul făcut din apă 
albă şi piatră. Ascunde-ţi acolo secretul, iar apoi asigură-te că 
aceia care te urmează vor înţelege lucrurile pe care trebuie să 
le îndeplinească. 

Owen aşteptă vreme îndelungată până ce licărul vieţii se 
întoarse în ochii celuilalt. Destul de mult cât să se gândească 
la modul cum ar putea să se ducă în sud, spre locul unde râul 
se varsă în ocean. Auzi ţipetele pescărușilor şi ale pescarilor 
şi nu se îndoia că urechile îi spuneau adevărul. Simţea cum 
podeaua i se mişca sub picioare asemenea unei punți și per- 
cepea mirosul amar şi sălciu al mării. 

Parcă de la aceeași depărtare, văzu că Michel de Nostre- 
dame își revine și îl studiază, apoi dă aprobator din cap şi 
zâmbeşte scurt. 

— Bine. S-a împlinit. Eu mi-am îndeplinit sarcina. Acum, 
am o întrebare care s-ar putea să ţi se pară ciudată. Eşti cumva 
medic sau chirurg? 

— Medic, fireşte. Nu am nimic de-a face cu bărbierii 
şi măcelarii. 

— Totuşi, va trebui să obţii cunoştinţe în domeniu. Am în 
locuinţa mea o monografie de doctor Giovanni da Vigo, care 
a fost însuşi chirurgul papei. Şi câteva ale lui Moor El Zahrawi, 

pe care s-ar putea să îl cunoşti mai bine drept Albucasis, omul 
care, după părerea mea, a împletit cel mai bine științele medi- 
cinei, chirurgiei și astrologiei. Vorbeşti spaniola? 

— Da. Ca parte a studiilor mele, am petrecut jumătate de 
an în Cádiz, învățând procedurile medicilor mauri de acolo. 

— Atunci, ai deja un fundament pentru ceea ce te voi 
învăța. Excelent. 

Nostradamus se înclină din nou, arătându-şi creştetul beretei. 

— Este prea cald ca să poţi călători şi tot Parisul trebuie 
să intre în doliu pentru tânăra prințesă. Nu vei putea să pleci 
vreme de cel puţin zece zile. Vei veni la mine acasă la ora șase 
mâine-dimineaţă, iar eu îţi voi da două dintre aceste cărţi, pe 
care vei putea să le citeşti în compania mea. Mă poţi întreba 
orice vei dori și, în final, vei avea destule cunoştinţe pentru a 
practica arta chirurgiei. Ar trebui să te specializezi în primul 
rând pe amputări. 

La uşă, profetul reginei se întoarse, cu privirea încă întunecată. 

— Până mâine, te las cu cristalul tău. Îţi urez succes 
în misiunea pe care o ai. Soarta lumii și a omenirii se află în 
mâinile tale. 


CAPITOLUL 4 


ÎNGLEBOROUGH HILL 
YORKSHIRE DALES 
Mar 2007 


Stella vru să intre din nou în peșteră, dar echipa de salvare 
nu o lăsă. 

Ajunsese la mașină la ora 15.18. La 15.30, după ce se 
schimbase din costumul de neopren într-un tricou curat 
și pantaloni scurți, își curățase faţa și mâinile cu şerveţele 
umede, băuse jumătate de sticlă de apă și îşi răsturnase cea- 
laltă jumătate în păr, găsise un loc ferit unde să urineze și 
mâncă un sendviș cu brânză și roşii, care se acriseră după o zi 
în rucsac, iar când văzu că tot nu primeşte nici o veste, îl sună 
pe mobil pe Kit. 

La 15.45, după ce nu primise nici un răspuns, sună la 
hotel, apoi la Colegiul Bede în Cambridge și pe doi prieteni 
de-ai lui din North Yorkshire, pe care putea conta că nu se vor 
panica. Le spuse tuturor că nu reușea să dea de Kit. Nu zisese 
nimănui despre craniu sau despre cel care îi urmărise. 

La 16.30, încă mângâiată pe spate de căldura soarelui, cu 
mâinile atât de îngheţate că abia putea ține telefonul, sună 
la poliţie, care apoi sunară la echipa de salvare, care sosi în 
forță — o duzină de bărbaţi și femei care trăiau pentru ocazia 
de a cobori în peşteră. 

Aceştia erau eficienţi și bine echipați, cu staţii de emi- 
sie-recepţie şi clinometre, şi ascensoare, şi descensoare, şi scri- 
peţi, şi busole, şi hărți cu cartografia întregului complex White 
Scar, pe lângă care schiţa ei desenată de mână părea de-a 
dreptul infantilă. 

Totuşi, erau speologi buni, care o recunoșteau drept una 
de-a lor şi făceau tot posibilul să fie amabili cu ea. 

— E bine... este foarte bine. Am mai fost aici în noiembrie 
și a fost un calvar. E uşor de înțeles cum ar fi putut să cadă 
acolo unde se îngustează drumul... 

— Târâşul pe cornișă... de coşmar... Ar fi trebuit să batem 
piroane când am intrat prima dată acolo. A căzut acolo, aşa-i? 

— Căderea este de cel puţin 120 de metri. Acolo a căzut, 
aşa-i? În locul unde se îngustează? 

— ... apă la fund. Ar putea să fie încă în viaţă... 

— Crezi că există o deschizătură în perete? Serios? Şi pic- 
turi rupestre în cavernă? Am putea încerca să le găsim mâine, 
poate. Meritul descoperirii lor îţi va reveni ţie, desigur, dar noi 
am putea să cartografiem locul cum trebuie. Andy? Unde-i 
Andy? L-a văzut careva... 

— Bine că nu eraţi legaţi unul de celălalt. Asta a fost o idee 
bună. Şi s-a întâmplat aici, unde se îngustează, da? 

— Habar! Nu! Am! 

Ecoul strigătului ei se rostogoli peste munţi. O tăcere apă- 
sătoare se lăsă după aceea. Stella putea simţi privirile schim- 
bate peste capul ei şi ochii daţi peste cap și trecerea bruscă 
la o eficienţă grăbită, care îi făcu pe toţi să-și împacheteze 

echipamentul și să se pregătească de drum, comunicând prin 
semne și priviri. 

O lăsară în grija unei tinere polițiste, sergent, cu care ţineau 
legătura prin radio şi care pusese până atunci cele mai potrivite 
întrebări. În tot acest timp, craniul de cristal era în rucsacul ei, 
radiant ca un fulger, șoptindu-și avertismentul constant. 

Din cauza craniului de cristal, din cauza insistenţei lui pre- 
sante, Stella rostea jumătăţi de adevăr fără să-și dea seama de 
consecinţe. Din cauza craniului de cristal și a lui Kit, pentru 
că acesta își riscase viaţa pentru el, iar pericolul fusese real şi 
ea nu știa încă dacă el era în siguranţă. 

Din cauza acestor lucruri, ea nu spusese motivul pentru 
care se aflau în peșteră sau ce găsiseră în cavernă, sau că nu 
avea nici o idee dacă el căzuse măcar, pentru că era prea în 
urmă. Zise doar unde credea că este cel mai probabil să se afle 
şi se ruga să se înșele. 

— Vom sta cam o oră înăuntru. Poate un pic mai mult. Ar 
trebui să mănânci ceva, bine? o bătu pe umăr o mână acope- 
rită de neopren. 

Jumătate de duzină de feţe îi zâmbiră și se scufundară 
în întuneric pentru ea, pentru un neadevăr prost spus. Le 
zâmbi şi încercă să nu pară isterică în vreme ce se îndreptă 
spre mașină. 


— Doamnă O'Connor? 

Un alt ofiţer de poliție veni spre ea, un bărbat înalt, cu 
o șapcă şi mai multe zorzoane pe uniformă decât tânăra ser- 
gentă pe care o lăsase la gura peşterii. Acesta cobora de pe deal 
cu pași lungi, foarte grăbit. 

— Doamnă O'Connor... 

Oile păşteau pe jumătate ascunse de ferigi, mioare și mieii 
lor cu cozi lungi, care încă erau mai interesaţi de joacă decât 
de păscut. Un uliu se roti în albastrul înalt. Craniul de cristal 

ajunse la o singură notă înaltă de avertizare, aşa cum făcuse 
în peşteră. 

Stella se întrebă dacă nu cumva înnebunea și se uită în 
oglinda mașinii, pentru a se asigura că era aceeași femeie care 
se trezise în acea dimineaţă, cu inima plină de bucurie. Își 
vedea reflexia în oglindă, o faţă ascuţită, cu pomeţii înalţi, cu 
prea mulți pistrui pentru a părea elegantă, iar acum cu noroi 
acolo unde șerveţelele umede nu îl șterseseră și cu inestetice 
linii roșii pe lângă albastrul de sub ochi. Fantoma lui Kit îi 
sărută părul. „Femeie frumoasă. Te iubesc, indiferent dacă te 
bălăceşti în noroi.“ 

— Kit... 

— Doamnă O'Connor... 

Cu răsuflarea tăiată, ofiţerul ajunse la ea. Se aplecă şi îşi 
sprijini palmele de genunchii lipiţi şi se chinui să își facă plă- 
mânii obosiţi să funcţioneze. 

— Doamnă O'Connor... avem nevoie de dumnea- 
voastră... Veniţi pe deal. Echipa de speologi... la radio. Cred 
că au descoperit... 

O portieră se trânti cu putere. 

— Numele ei este Cody. Doctor Stella Cody. Și nu folo- 
seşte nimănui să îi minimalizați realizările. 

— Tony! 

Stella șovăi. Genunchii i se îndoiră. Tony Bookless era 
un bărbat înalt, cu un costum croit impecabil și păr argintiu, 
scurt. Îi prinse braţul și o sprijini. Ea îşi căută vocea şi o făcu 
să funcţioneze pentru el. 

— Nu era nevoie să vii... Nu te-am sunat ca să îţi cer să 
vii... E atât de departe. 

El o îmbrăţişă strâns. Vocea lui îi făcea pieptul Stellei să 
rezoneze profund. 

— Nu am venit din Cambridge. Eram în Harrogate, la o 
conferință. Chiar nu este departe deloc. Cei de la birou m-au 

sunat chiar după ce i-ai sunat tu pe ei și am venit cât de repede 
am putut. Spune-mi ce vrei să fac pentru tine. 

Tony Bookless, al patruzeci și treilea rector al Colegiului 
Bege din Cambridge era destul de în vârstă pentru a-i fi tată, 
bine făcut, sigur pe el, cu o alură de militar și o minte ascuţită 
de anii petrecuți în turnul de fildeș. Fusese unul dintre cei doi 
martori la căsătoria lor. Stella apucă mâna pe care i-o întinse și 
se simți om pentru prima dată în ultimele câteva ore. 

— Fă-l pe Kit să fie în viaţă! 

Vocea ei răsună dur în tăcere bruscă. 

— Oh, Stella... 

O strânse la piept, unde era în siguranță. Peste umărul ei, 
își întinse mâna și se prezentă poliţistului din spatele ei. 

— Profesor Sir Anthony Bookless, rector al Colegiului 
Bede, Cambridge. Eu eram... sunt... angajatorul doctorului 
O'Connor. Nu peste multă vreme, voi deveni angajatorul 
doctorului Cody. Dacă pot să vă ajut cu ceva, vă rog să-mi 
spuneţi. Dumneavoastră sunteţi... 

— Inspector-detectiv Fleming, domnule, de la poliţia din 
North Yorkshire. Echipa noastră de speologi a urmat instruc- 
ţiunile excelente ale doamnei O'Con... ale doctorului Cody și 
au descoperit... locul descris de dânsa. Sunt la baza peretelui 
de 120 de metri şi cred că au descoperit... ceea ce căutau. 

120 de metri. Forţa gravitaţională o trăgea din nou, întu- 
nericul se căsca, panta alunecoasă a cornișei, care ducea spre o 
cădere în necunoscut. 

„Asta e destul să ne omoare când o să cădem de pe cornișa 
asta şi o să ajungem la fund.“ 

„N-o să cădem.“ 

Fix 120 de metri. 

Îşi ridică privirea. Cei doi bărbaţi o priveau, așteptând. 

— Şi cu ce vreţi să vă ajut? întrebă ea amorţită. 

Fleming îşi privea fix pantofii. Era elegant şi manierat, dar îi 
lipsea abilitatea de a trata cu oamenii pe care o avea colega lui. 

— La un moment dat, o să avem nevoie de o... identifi- 
care, dar nu până când ies afară din peșteră, lucru care o să 
mai dureze o vreme. Între timp, s-ar părea că trebuie să des- 
chidem o anchetă pentru... omor. Sergent Jones mi-a spus că 
era cineva care vă urmărea în peşteră, că doctorul O'Connor 
este posibil să fi fost împins de pe cornișă. Aţi dat deja o decla- 
rație în această privinţă? 

Îi vorbea cu ocolișuri, dar, din toate cele aflate, un singur 
lucru era important pentru ea. 

— L-aţi găsit pe Kit? întrebă ea. Este teafăr? 

— Draga mea, de prea puţine ori este cineva rugat să iden- 
tifice o persoană în viaţă. 

Tony Bookless o tratase întotdeauna ca pe un egal. În 
vreme ce Fleming își strângea buzele, gândindu-se la noi 
metode prin care să ocolească adevărul, rectorul Colegiului 
Bede, mentorul, angajatorul și prietenul lui Kit, o prinse pe 
Stella de umeri și o întoarse, aplecându-se până ajunseră față 
în față. Acest simplu act de compasiune conţinea adevărul pe 
care ea nu voia să îl înfrunte. 

Pentru prima dată în viaţă, Stella simţi cum realitatea se 
fragmentează în jurul ei. O parte din ea stătea pe deal, în 
faţa unui ofiţer de poliţie care voia să pornească o investi- 
gaţie pentru omor. Partea mai mare era în întuneric, agăţată 
cu degetele de stâncă, cu o luminiţă trecând în grabă pe sub 
ea. Numai în acea parte, Kit era încă în viață. 

Stella văzu gura lui Tony Bookless deschizându-se şi închi- 
zându-se ca a unui peşte sub apă. Ca de la distanţă, îl auzi 
punând o întrebare: 

— Inspectorul Fleming vrea să ştie dacă mai era altcineva 


A 


în peşteră, cineva care ar fi vrut să vă facă rău. Stella, poţi să 


A 


îti aduci aminte? 


? 

— L-am privit de sus, rosti acea parte din ea care încă mai 
funcționa. Perspectiva creează imagini ciudate, dar părea bine 
clădit, aşa cum sunteți voi doi. 

— Deci era un bărbat, sunteți sigură de asta? L-ați văzut? 

Fleming îşi scoase carnetul la iveală. 

Ea se săturase deja de inspectorul Fleming și de entuzi- 
asmul exagerat al acestuia. Mânia o făcea să devină lucidă. 

— Nu, nu l-am văzut. Da, cred că era un bărbat, dar n-aş 
putea să fiu sigură. Eu eram pe peretele de deasupra cornișei. 
Kit îmi luase lanterna de rezervă şi pornise înainte — el este 
alergător, a crezut că ar putea ieși afară mai repede singur 
decât cu mine. Eu m-am cățărat pe peretele de deasupra cor- 
nișei pentru a nu fi în drum. Oricine-ar fi fost, a trecut pe sub 
mine. Nu i-am văzut decât lanterna de la cască. 

— Te-ai căţărat pe peretele unei peşteri pe întuneric, fără 
nici o lumină? Tony Bookless o privea cu un nou fel de înfio- 
rare. Stella asta e... incredibil de periculos. | 

Era un fel de compliment totuși. Simţi cum roşeşte. 

— Eram disperată. 

Fleming nu era la fel de ușor impresionabil. Se apropie de 
ea, sprijinindu-se cu o mână de capota maşinii. 

— Trebuie să încercaţi să-mi daţi informaţii. Au trecut deja 
patru ore de la eveniment. Cu fiecare oră care trece, pierdem 
dovezi. Înţelegeţi asta? 

Ea se îndepărtă de privirea lui. 

— Nu aveam nici o lumină. Mă tineam agăţată de un 
perete cu o înclinare de nouăzeci de grade. Încercam să nu 
cad şi să mor. 

— Să vedem atunci dacă putem trimite pe cineva care să 
caute amprente, bine? 

Fleming avea o staţie radio în buzunar. Se întoarse şi începu 
să comunice grăbit. 

Tony Bookless suspină. Rosti doar pentru auzul ei: 

— Iată un om care crede tot ce vede la televizor. Până la 
noapte, o să aducă aici o echipă care să facă reconstituiri. 
Ochii îi erau fixaţi pe faţa ei. Măcar asta te-a făcut să zâmbeşti. 
Mă bucur. Dar tot nu înțeleg de ce v-ar urmări cineva într-o 
peşteră. Tu şi Kit sunteţi ultimii oameni care să supăraţi atât 
de tare pe cineva. 

— Nu pe noi ne voia. Am găsit... 

Scoase rucsacul din mașină, pentru a-i arăta piatra. Cuvin- 
tele i se formau pe limbă, exprimând descoperirea, explicaţia, 
triumful pe care doar un om ca Tony Bookless putea să le 
înţeleagă pe deplin. 

Dar nu se concretizară. În locul albastru din mintea ei, 
cristalul îi fură cuvintele și le înlocui cu altele, ale lui. 

— Kit avea craniul de cristal, minţi ea cu uşurinţă. Cris- 
talul lui Cedric Owen. Era în rucsacul lui. Oricine-ar fi fost, 
sunt convinsă că voia cristalul. 

— Cristalul lui Cedric Owen? Ochii lui Tony Bookless deve- 
niră brusc ferestre spre sufletul său și acest lucru durea. L-aţi 
găsit? Cristalul a ajuns în prăpastie, cu el? Piatra e pierdută? 

Pentru a-și ascunde faţa, ea îl îmbrăţișă din nou. 

— Îmi pare rău. Nu are cum să fi supraviețuit căderii de 
120 de metri de pe stâncă. Nu putem decât să sperăm că îi 
vor găsi rucsacul. Cel puţin, vom avea bucăţile sparte pentru 
a demonstra de ce am venit până aici. 


Aşa cum se întâmplă cu toate minciunile, aceasta prinse 
rădăcini și deveni reală. 

Împreună cu Tony Bookless şi inspectorul Fleming în 
urma ei, se îndreptă spre ieşirea din peşteră, unde sergent 
Keri Jones făcea și pe operatorul radio pentru echipa de sal- 
vare. Stătea aproape de aparatul ei, ascultând pocnetele și 
foşnetele undelor scurte transmise cu intermitențe la supra- 
faţă, pentru că, indiferent cât de nouă ar fi fost tehnologia, 

există întotdeauna limite când vine vorba ca oamenii să co- 
munice de sub pământ. 

Aceasta transmitea mai departe veştile în perioadele de 
zgomote statice, o supapă care elibera încet valuri de speranță 
şi disperare. 

— Au găsit apă la baza peretelui. Nimeni nu a mai coborât 
vreodată acolo. Habar nu aveau de asta. 

Poliţista era masivă, cu nasul turtit și blândă. I se adresa 
direct Stellei, nu prin intermediul celor doi bărbaţi, ca de la 
speolog la speolog, de fară de Yorkshire la fată de Yorkshire, cu 
accentul de acasă, care purta întotdeauna o urmă de speranță. 

— Apă? se miră Stella. Nu stâncă? 

— Apă. 

Şi iarăși, speranţă. 

O adiere se prelinse de după coama dealului, ridicând şuvițe 
de păr, potolind intensitatea soarelui. Stella îşi strânse mâinile 
în jurul corpului şi privi fix gura peşterii, dar nu văzu nimic. 

Radioul începu să bâzâie din nou. Keri se aplecă asupra 
lui, ajustând sonorul. 

— ÎI scot pe o targă. Doctorii cred... Ochii blânzi îi întâl- 
niră pe ai ei. Nu-ţi face prea multe speranţe. 

— Au rucsacul lui? întrebă Tony Bookless. Mâinile lui 
erau pe umerii Stellei. Îmi pare rău, dar aceasta esze piatra lui 
Cedric Owen. 

Keri Jones îl privi inexpresivă. 

— Nu au spus asta. Probabil că nu reprezintă o prioritate 
pentru ei. Vor ajunge aici în nouăzeci de minute, mai mult 
sau mai puţin. Puteţi aştepta până atunci. 

Jones era speolog înainte de toate. Judeca persoanele 
întâlnite după abilitatea lor de a se târî pe o cornișă înclinată 
și de a se căţăra pe un perete la capătul acesteia. Profesorul 
Anthony Brooks nu se încadra pe scala ei de valori, iar acest 
lucru era evident. 

Pentru prima dată în viața ei, Stella îl văzu pe Tony ne- 
căjit. Acesta se îndepărtă de ea și se aşeză pe o stâncă, frân- 
gându-şi mâinile. 

— Mi-ar fi plăcut să ştiu că mergeţi după piatră. Aș fi 
putut să vă ajut. Aș fi făcut sendvișuri, aş fi stat afară cu un 
radio... orice. 

— Acesta a fost cadoul lui Kit pentru mine, să facem asta 
împreună, singuri. După ziua de vineri... 

Vineri se căsătoriseră, iar Tony Bookless aruncase pumni 
de orez peste capetele lor. 

— Ah. Zâmbeuul îi fu scurt şi trist. O chestiune personală. 

— Kit credea că ştiai, spuse Stella, fiindcă ne-ai avertizat la 
notariat despre morţile care însoțesc piatra. Credea că s-a dat 
de gol cumva. 

— Chiar aşa? Îmi pare rău, poate că nu am fost destul de 
atent. Ştiam că voi doi căutaţi indicii cu privire la locaţia cris- 
talului, dar nu mi-a trecut prin minte că se putea să o fi găsit 
deja. Presupun că am fost destul de arogant, încât să cred că 
Kit mi-ar fi zis despre asta. 

Profesorul Anthony Bookless se făcuse cunoscut și prin 
scrierea biografiei complete a lui Cedric Owen. Mai mult 
decât oricine altcineva, mai mult decât Kit, mult mai mult 
decât Stella, el era cel legat de piatra albastră şi tot ce reprezenta 
aceasta. Durerea din ochii lui era un lucru aproape tangibil. 

— Kit voia să îţi aducă piatra, ca o surpriză, rosti Stella cu 
blândeţe. Avuseseși atâta dreptate în interpretarea legendelor, 
a pericolelor care însoțesc piatra, dar credea că s-ar putea să te 
răzgândeşti dacă... 

— Stella... 

Bookless veni și se așeză pe iarba de la picioarele ei. Îi luă 
ambele mâini într-ale lui şi o privi cu sinceritate. 

Era atât de politicos, atât de englez. 

— Ce e? spuse ea. 

Fl își privi mâna. Inelul lui cu sigiliu purta dragonul învă- 
păiat al Colegiului Bede față în față cu un cavaler fără armură, 
ridicând o sabie delicată. 

— Nu este vorba despre faptul că m-am răzgândit, zise el, 
ci despre integritatea studiului scolastic. Dintre toți oamenii 
care au provenit de la Bede, Cedric Owen este singurul care 
poate fi asemuit unui sfânt. El a absolvit la noi, și-a dat viaţa 
la poarta colegiului, ca să ne poată lăsa o avere considerabilă. 
Ne-a lăsat destul aur și diamante, ca să ne ridice de la rangul 
de proiect de mâna a doua al Plantageneţilor la același nivel cu 
Trinity şi King's şi Ivy League în Statele Unite. Şi, pe deasupra, 
ne-a mai lăsat jurnale incredibil de meticuloase, care se întind 
de-a lungul a treizeci și doi de ani şi care ne-au propulsat în 
elita academică așa cum nimic altceva nu ar fi putut s-o facă. 

— Tony, sunt la Bede de peste un an deja. Cunosc istoria... 

Fl o prinse de braţ, apoi îi dădu drumul. 

— Ştiu că o cunoşti, dar ascultă-mă. Craniul de cristal al lui 
Owen nu a mai fost văzut de la moartea acestuia. Sir Francis 
Walsingham, șeful serviciilor secrete ale reginei Elisabeta I, 
omul cu reţeaua cea mai extinsă de informatori văzută vreo- 
dată de lumea medievală, l-a căutat de-a lungul și de-a latul 
Angliei după moartea lui Owen. Nu a reușit să îl găsească. La 
fel au încercat mulți alţii de-atunci încoace. Ai putea să-mi 
spui atunci cum de a reușit Kit să descopere ceea ce a rămas 
ascuns după patru sute de ani de studiu asiduu? 

Adevărul era mai greu de rostit decât o minciună. Stella 
îşi întinse mâna după sticla de apă și bău, și simţi în stră- 
fundul minţii locul unde cristalul stătea ghemuit ca o pisică 
încolţită sau poate așteptând. Nu reușea să își dea seama de 
starea exactă. 

Unghiile îi erau murdare încă. Se scobi sub una cu o 
unghie de la cealaltă mână, apoi îşi încleştă palmele şi le strânse 
sub genunchi. 

Cu vocea lui de Cambridge, perfect liniștită, Bookless zise 
cu blândeţe: 

— Stella, poţi să îmi spui. Orice-ar fi, nu poate fi mai rău 
decât moartea lui Kit. Crede-mă, dac-aş putea să-l fac să fie în 
viaţă, aş da orice pentru asta. 

Se aflau pe panta unui deal, într-o după-amiază târzie, iar 
lângă ei erau cel puţin doi oameni care ascultau. Totuși, lumea 
ei se redusese la acest singur om și la ușurința cu care ea putea 
să îl zguduie din temelii. 

— Am spart cifrul registrelor lui Owen, spuse Stella încet 
şi apăsat, peste pocnetele radioului lui Keri Jones. Acestea nu 
au fost scrise de Cedric Owen. Kit crede că au fost scrise de 
Francis Walker, după moartea lui Owen. 

— Poftim? 

Tony Bookless se încruntă. 

— Registrele sunt false, Tony. Cel puţin jumătate de du- 
zină, iar dacă acestea sunt false, la fel se poate să fie și restul. 

Nu exista nici un mod în care acest lucru putea fi spus cu 
blândețe, iar Stella nici nu încercă s-o facă. Bookless o privea 
fix. Ochii îi erau de un căprui-deschis, ce părea mai vibrant 
în lumina serii. Îi cercetau acum faţa, de parcă ar fi putut găsi 
răspunsuri în dârele de noroi din peșteră. 

Îi era mai uşor să vorbească decât să tacă. Zise răbdătoare: 

— Când Kit a reușit în sfârșit să facă software-ul să functio- 
neze, a vrut să îl testeze pe registrele lui Owen. Treizeci şi două 
de volume scrise de același om de-a lungul a treizeci și doi de 
ani consecutivi, cu un amestec de aproape cincizeci la sută 
de litere şi numere. Kit s-a gândit că, dacă algoritmii reuşesc 
să găsească o noimă în registrele de contabilitate medievale, 
atunci nu o să aibă nici o problemă în descifrarea ilizibilelor 
noastre semnături moderne. 

— Ştiu asta. A venit la mine pentru a-mi cere permisiunea 
să intre în arhivă. 

Tony Bookless era, înainte de toate, rector al Colegiului 
Bede. Era important pentru el ca lumea să îi cunoască istoria. 
Îşi ridică privirile spre Keri Jones şi Fleming. 

— Bede are una dintre cele mai avansate modalităţii de 
arhivare din Europa. Manuscrisele lui Owen datează din peri- 
oada petrecută de el în Lumea Nouă. Reprezintă cea mai pre- 
țioasă resursă academică a noastră și le păstrăm într-o arhivă 
închisă ermetic, la temperatură, umiditate şi presiune contro- 
late. Procesul de copiere a fost îndelungat și foarte lent. Kit a 
fost angajat pentru a crea un program care să poată analiza și 
compara scrisul de mână al oricărui individ în orice moment 
din viaţa acestuia pentru a-i verifica autenticitatea. A început 
analiza abia în luna ianuarie a acestui an. De-atunci, a devenit 
foarte tăcut. Am crezut — iartă-mă, Stella —, am crezut că era 
preocupat de alte lucruri. 

„De alte lucruri.“ De tine. 

Fa încercă să şi-l imagineze pe Kit distras de la pasiunea 
vieţii lui, dar nu reuși. 

— Nu, îi răspunse ea lui Tony Bookless, era preocupat de 
cum să-ţi spună că întreaga bază academică a Colegiului Bede 
este o păcăleală. Registrele au fost scrise de-a lungul a cinci 
ani, nu a treizeci, şi de două persoane diferite. Cedric Owen 
a scris primele două duzini de volume, dar altcineva a scris 
ultimele şase cărți. Această persoană a încercat să îi copieze 
scrisul și, pentru cineva nepregătit, ele par identice, dar, când 
Kit le-a scanat, programul lui a luat-o razna. Este posibil să 
fi scris Cedric Owen primele volume, dar nu el le-a scris pe 
ultimele șase. Scrisul din acestea se potriveşte cu cel dintr-o 
scrisoare trimisă lui Barnabas Tythe după moartea lui Owen 
de către cineva care se numeşte Francis Walker. 

— De ce? Bookless era acum în picioare, păşind de colo-colo 
printre ferigi. Registrele sunt stânca pe care a fost construit 
Colegiul Bede. Owen ştia acest lucru, de aceea le-a ascuns 

înainte de moarte, încât să nu fie distruse de slujitorii lui 
Walsingham. De ce, de ce ar fi făcut asta colegiului pe care 
îl iubea? 

Același lucru se întrebaseră și ei, Kit şi Stella, în liniştea de 
la River Room, plutind între aer şi apă. De ce? lar răspunsul 
venise din întrebare. 

— Pentru a ascunde craniul acolo unde cineva asemenea 
lui Kit să îl poată găsi, spuse Stella simplu. În registrele fal- 
sificate este ascuns un cod. Pe ultimele douăzeci de pagini 
din ultimul volum sunt prescurtări de genul celor folosite de 
John Dee, astrologul elisabetan. Acestea ne-au indicat unde 
să căutăm cristalul, în catedrala din pământ, în apă albă. Am 
mers să îl căutăm și l-am găsit, era la Kit şi, dacă nu îl aduc cu 
el la suprafaţă, atunci chiar că s-a pierdut pentru totdeauna. 

„(Găseşte-mă şi trăiește, căci eu sunt speranţa de la sfâr- 
şitul vremii.“ 

Nu mai era nimic de zis. Nu spuseră nimic. În după-amiaza 
liniştită, radioul şuiera şi pocnea. Keri se aplecă asupra căştilor, 
apoi se apropie de ei, zâmbind cu ezitare. 

— Sunt la zece minute depărtare de intrare. Au cerut un 
elicopter. Cred că are puls. 

Îl aduseră afară în lumina serii, prins la mâini, la picioare 
şi la cap de o targă de aluminiu. 

Mâinile îi erau aşezate relaxat pe piept. Picioarele îi erau 
legate drept, ascunzând fractura pe care Keri îi spusese deja că 
o suferise. Soarele îi lumina fața, aducând culoare acolo unde 
aceasta fusese ştearsă complet de apă. Ochii îi erau închiși. 
O vânătaie prelungă pe obraz se termina cu părul năclăit de 
sânge de deasupra urechii stângi. Vrând să îl atingă, dar nereu- 
şind să se convingă să facă asta, Stella atinse în schimb cheagul 
de sânge. Ore întregi de frig îl făcuseră să fie tare ca plasticul, 
astfel încât degetele îi alunecară pe suprafaţa lui. 

— Cum...? întrebă, neadresându-se cuiva anume. 

Unul dintre membrii echipei era medic. Un bărbat scund, 


mai aproape de vârsta mijlocie decât toţi ceilalți. În timp ce 

vorbea, tăia costumul de neopren al lui Kit și îi lipea plasturi 
pentru EKG. 

— Presupunem că s-a lovit la cap de perete înainte să cadă. 
Era probabil inconştient când a căzut în apă. Rucsacul l-a 
salvat. Avea în el o cutie de plastic, iar aerul din aceasta l-a 
ținut la suprafață. 

— N-aţi găsit piatra? întrebă Tony Bookless chiar din spa- 
tele ei. 

Medicul se uită la el fără să răspundă. Legă firele de plas- 
turi şi reglă ecranul din capătul tărgii. Linia verde piui... şi 
piui... și piui. 

Stella o privi fix, apoi se înecă şi îşi muşcă pumnii încleştați. 

— Așa credeam şi eu. Medicul o prinse de braţ şi o mân- 
gâie uşor, zâmbind prietenește. Soţul dumneavoastră trăiește. 
Dacă-şi va recăpăta cunoştiința sau când se va întâmpla asta 
este cu totul o altă întrebare. Acum, trebuie să îl încălzim și 
să îl legăm la un tub de oxigen, apoi să îi scanăm creierul. 
Dacă totul e distrus acolo, atunci este posibil să vă doriţi să 
se fi înecat. 

— Nu, vă garantez că n-o s-o fac. N-o să-mi doresc asta 
niciodată. 

În spate, pe deal, elicea elicopterului împrăștie oile și turti 
iarba înaltă. 

— Pot veni și eu la spital? 

— Desigur. Medicul aruncă o privire dincolo de Stella. La 
fel şi tatăl dumneavoastră, dacă dorește. 


Minciuna Stellei fu descoperită la spital, mai târziu în aceeaşi 
noapte, când nu era de față s-o asculte decât Tony Bookless. 

Kit era întins într-o cameră albă, sub cearșafuri albe, cu 
o draperie albă trasă împrejur. Fire şi tuburi se ridicau de pe 
el asemenea unei pânze de păianjen. Liniile verzi îi desenau 
ritmul vieții, iar diagramele numerotate îi monitorizau oxi- 
genul, pulsul şi bătăile inimii. Faţa îi era albă, în afară de 

tâmpla stângă de unde o vânătaie mare şi neagră se întindea în 
jos spre maxilar. Încă nu îşi deschisese ochii şi nici nu vorbise. 
Medicii nu ştiau dacă avea s-o facă vreodată. 

În mod miraculos, jumătatea dreaptă a feţei era aproape 
neatinsă. Dacă o privea doar pe aceea, Stella putea să îşi închi- 
puie că nu era decât adormit. Atunci când Tony Bookless o 
părăsi pentru a se duce să dea un telefon, ea rămase singură, 
ținându-l pe Kit de mână, concentrându-se pe jumătatea 
dreaptă a feței lui, şi revăzu întregul șir de amintiri comune, 
de la prima lor întâlnire până la despărţirea din peşteră. 

Prima lor întâlnire era amintirea cea mai vie și mai fru- 
moasă și se întorcea la aceasta atunci când celelalte păleau. 
Dormise şi atunci sau cel puţin așa i se păruse ei. El era unul 
dintre doctoranzii întinși la soare pe Jesus Green, într-o mier- 
curi după-amiază, la jumătatea semestrului de primăvară, în 
timp ce alături se juca oină pe iarbă şi primii turiști se plimbau 
cu barca pe Cam. 

Stella era nouă la Cambridge, încă învățând geografia 
peisajului şi pe cea politică, familiarizându-se cu capcanele 
interne ale protocolului și relaţiilor, prea ocupată ca să se 
întindă pe iarbă într-o după-amiază caldă de primăvară, prea 
preocupată de prezentarea tezei din ziua următoare pentru a 
observa braţul lung care se furișă și o prinse de gleznă. 

În Manchester, ar fi ţipat şi încercat să fugă. La Cam- 
bridge, se opri şi privi în jos. La ora unsprezece dimineaţă, 
bărbatul de la picioarele ei era neras, cu părul vâlvoi și tricoul 
pătat de iarbă. 

Îi spuse cu un melodios accent irlandez: 

— Am fost aseară la prezentarea ta de la Clubul Speolo- 
gilor. Gordon zice că eşti cea mai bună pe care a văzut-o vre- 
odată. Dacă m-aș oferi să te duc la cină cu Martin Rees, în 
seara aceasta, la Trinity, n-ai vrea să mă iniţiezi în misterele 
speologiei la sfârşit de săptămână? 

Vocea lui a fost cea a atras-o, după aceea agerimea privirii 
şi abia apoi cuvintele rostite. 

— Martin Rees? Acel Martin Rees? 

— Acel Martin Rees, astronom regal, profesor de cosmo- 
logie şi astrofizică şi președinte al Societăţii Regale, şi rector al 
Colegiului Trinity. El însuși. La Trinity se va ţine un banchet 
formal, iar eu pot obţine invitaţie pentru noi. Cel puţin, pot 
obține o invitaţie pentru mine, plus oricine se întâmplă să îmi 
fie parteneră. 

— Partenera ta? 

Ideea asta îi provocă amețeli. Cei trei ani petrecuţi ca stu- 
dentă la Manchester fuseseră un miracol academic aproape 
irosit într-o serie de relaţii catastrofale. Pentru Cambridge, 
își promisese trei ani de muncă asiduă, fără zăpăcelile inimii. 
Abia intrase în al doilea semestru. 

— Aranjamentul poate fi cât de trecător vrei tu, rostise 
Kit ridicând din umeri. Putem discuta despre speologie după 
aceea. De fapt, mi-e frică de întuneric. Dar Gordon chiar a 
spus că eşti cel mai bun speolog din câţi a întâlnit vreodată. 

Gordon era cel mai bun din ţară, amândoi știau asta. 
Dacă Martin Rees era motivul pentru care Stella venise la 
Cambridge, Gordon Fraser, întâlnit din întâmplare într-o 
peşteră din Cheshire, era omul care o împinsese spre Bede. Şi 
iată deci că, la recomandarea lui, obşinută pe ocolite cumva, 
ajunsese la banchetul formal în acea noapte de primăvară, la 
trei mese distanță de Martin Rees, abia băgând de seamă că 
acesta era acolo. Îl dusese pe Kit într-o peşteră mică în acel 
sfârşit de săptămână, doar pentru că așa fusese înțelegerea, 
şi niciodată după aceea, în cele 14 luni turbulente, rodnice 
şi pline de amuzament de când erau împreună. Până acum. 
Pentru prima dată în viaţă, descoperise că lumea ei poate să 
cuprindă în același timp şi munca, şi dragostea, iar combi- 
naţia acestora era bună. Să piardă dragostea, să îl piardă pe Kit 
era de neconceput. 

„Şi dacă ţi-aş găsi o peşteră cu o comoară îngropată, în 
care nu a mai intrat nimeni de patru sute nouăsprezece ani?“ 

În albul dur al spitalului, îşi apăsă degetele pe față şi simți 
răceala pielii, fără să audă pașii lui Tony Bookless care revenise 
de la telefon. 

Mâinile lui se așezară uşor pe umerii ei. 

— Gândeşti prea mult. Nu te-ar ajuta dacă ai vorbi? 

— Mă gândeam la faptul că sunt speolog. N-ar fi trebuit să 
îl las pe Kit să meargă înainte. 

— Dar amândoi credeaţi că sunteţi urmăriţi, iar el era 
alergătorul mai bun. Bookless găsi un scaun și se așeză pe el. 
Eşti sigură că mai era cineva acolo? Mă tem că înflăcăratul 
inspector Fleming minimalizează importanţa cazului cu fie- 
care oră care trece. Dacă ai noroc, poate că o să îl încadreze 
ca tentativă de omor. Dacă nu, o să îl considere un accident 
nefericit, iar pe tine — o isterică paranoică. 

— Dar era cineva acolo, Tony. Vâna cristalul lui Cedric Owen. 

Se simţi ridicolă spunând asta acolo, unde totul era com- 
plet alb și perfect. Privi cardiograma vreme îndelungată. Când 
îşi ridică privirea, descoperi că Tony Bookless aştepta. 

— Şi ce a făcut acest... vânător? 

Se apropiau încet de adevăr. În mijlocul a toată acea teh- 
nologie, piatra încă ocupa o parte a minţii ei, avertizând-o să 
aibă grijă şi să fie atentă. Stella sorbi din cafeaua de la automat 
pentru a-i îneca strigătul. 

— Arunca pietre, astfel încât să le putem auzi, la intervale 
fixe, una la fiecare treizeci de secunde, încât să nu existe posibi- 
litatea să le considerăm a fi din întâmplare. Kit a zis că suntem 
mânaţi şi că, dacă ne despărțim, el putea să înlăture pericolul. 
Mi-a luat lanterna subacvatică și a pornit înainte. A crezut că 
poate alerga până într-un loc unde să fie în siguranță. 

— Pe cornişa aceea? 

— Nu ştiam cât de periculoasă este. 

— Şi aşa a căzut şi a luat craniul de cristal cu el. Încă o 
moarte adăugată deja la celelalte zeci. 

Tony Bookless se lăsă pe spate dezamăgit. Nu mai era la 
fel de când ea îi spusese că registrele lui Owen erau false. Voia 
să îl consoleze cumva. Îşi sorbi şi ultima rămășiță de cafea 
pentru a îneca avertismentele craniului de cristal şi îi oferi 
singurul dar posibil. 

— Nu. Fl a căzut şi a lăsat cristalul la mine. Asta-i toată 
ideea. Kit era doar momeala. 

Avu nevoie de întreaga ei voinţă pentru a rosti aceste 
lucruri. Piatra ţipă până ce singurul lucru care îl mai putea 
auzi erau strigătele acesteia, dureroase ca un cui bătut în moa- 
lele capului. 

Îşi prinse capul în mâini. 

— Care-i problema? 

— Craniul. A devenit parte din mine. Mă înnebuneşte. 
Mai devreme, am crezut că încerca să îl ajute pe Kit, să ajungă 
la el când se afla în aparatul de rezonanţă magnetică, dar acum 
face atât zgomot. .. 

Îşi apăsă podul palmelor pe ochi şi își vârî degetele 
în urechi, dar fără nici un efect. Vocea craniului îşi striga 
avertismentul. 

— Tony, nu ar fi trebuit să îl atingem. Mă înnebuneşte și 
undeva mai există un nebun care îl vrea destul de mult, încât 
să fie în stare să ucidă pentru el. 

Se întinse după rucsac. Tony Bookless o atinse pe braţ. Cu 
o voce stridentă, rosti: 

— Nu, nu vreau să îl văd. Este acoperit de prea mult sânge, 
sângele oamenilor pentru care am cel mai înalt respect. 

Se prăbuşi pe scaun. 

— Ce să fac? 

— Vrei sfatul meu absolut sincer? 

Era obosit. Ridurile îi desenau pe faţă modele pe care ea 
nu le mai observase niciodată. Zâmbi şters. 

— Acesta este probabil cel mai preţios artefact pe care 
colegiul nostru ar putea să îl posede. Ar transforma adevărul 
registrelor într-o victorie, și nu în eșec abject. Dar, din tot ce 
ştim, din toată istoria lui, se spune că toată lumea care l-a avut 
vreodată a murit din cauza lui, inclusiv Cedric Owen. Nici 
o piatră nu merită să mori pentru ea, iar aceasta poartă deja 
sângele prea multor oameni. Scapă de ea, Stella. 

— Cum? 

— Du-o înapoi în peşteră, acolo unde a căzut Kit, şi arunc-o 
în apă, acolo unde ar fi trebuit sä ajungă în după-amiaza aceasta. 
După ce vei fi făcut asta și toată lumea este în siguranţă, vino 
la mine şi eu o să mă zbat până ce o să conving lumea să mă 
asculte. Vom aranja pentru Kit să meargă la Addenbrookes, 
unde au cei mai buni specialişti în domeniul comei din lume, 
şi apoi mă laşi să te conduc înapoi la Cambridge. O să vorbesc 
acolo cu cei de la Max Planck, ca să grăbesc primirea bursei pe 
care aveai să o obţii oricum, şi vom face în așa fel încât viața 
ta să fie cât mai bună până la însănătoşirea lui Kit, oricând se 
va întâmpla acest lucru. 

Vocea lui trăda teama că asta putea să nu se întâmple 
niciodată. 

— Nu pot... 

— Stella, ești om de ştiinţă, zise el prinzând-o de mână. 
Eşti speolog. Poţi să faci orice vrei. Şi Kit va fi aici când o să te 
întorci. O să stau cu el sau o să vin cu tine dacă vrei. 

— Nu e vorba de asta. Nu pot să mă întorc în peşteră în 
seara asta. Nu pot s-o fac, Tony. Nici nu ştiu dac-o să mai 
intru vreodată într-o peşteră. 

El avu bunul-simţ să nu mai insiste. 

— Şi nu este nici un alt loc mai puţin... intimidant în care 
acesta ar putea dispărea totuşi pentru totdeauna? 

— Poate Gaping Ghyll. Este prima peşteră udă în care 
am coborât vreodată şi acesta este primul an în ultimii zece 
când nu m-am întors acolo. Este cea mai adâncă văgăună din 

Anglia, iar intrarea nu este departe de aici, dar nu vreau să 
merg acolo pe întuneric. 

— O să te duc acolo mâine-dimineaţă, atunci. Şi, după 
aceea, ne vom întoarce la Cambridge. 

— Dar nu ai o conferință la care trebuie să mergi? 

— Am o conferință pe care ar trebui să o prezidez, dar se 
vor descurca şi fără mine. Unele lucruri sunt mai importante 
decât să ascult o sută de profesioniști sinceri discutând despre 
cum guvernul ne anulează încetul cu încetul libertăţile civile. 
Dacă avem să rămânem aici toată noaptea, atunci poate că ar 
trebui să găsim un pat. Sau ai prefera să mergi la hotel? 

— Nu cred că ar trebui să plec... 

Bookless îi văzu zbuciumul din privire și încercă să zâm- 
bească. Îi sprijini cotul cu mâna şi o ajută să se ridice. 

— „Ar trebui“ este o expresie pe care ar fi bine să ţi-o ştergi 
din vocabular, rosti el blând. Neurologul a fost destul de clar 
în această privinţă. Nu îi faci nici un rău dacă pleci și vei fi 
mai pregătită să iei decizii dimineaţă dacă te odihneşti bine 
peste noapte. Mă laşi să te duc la hotel? 

Nu avea rost să se opună. Se aplecă şi sărută obrazul rece, 
ca de plastic, al lui Kit şi îl lăsă pe Tony Bookless să o conducă 
la hotel, în camera ei. O altă cameră, pentru că Tony vorbise 
cu managerul hotelului și bagajele îi fuseseră deja mutate din 
apartamentul pe care îl împărţise cu Kit într-o cameră pe colț, 
la un etaj mai jos, care era mai mică, dar avea o priveliște mai 
bună peste Yorkshire Dales. Avea vreodată să reuşească din 
nou să privească acest peisaj și să se simtă acasă? 

— Ne vedem mâine. Nu uita ce ţi-am spus. 

Îi strânse mâna, în linişte, reconfortant. Pentru prima dată 
de luni de zile, deschise ușa către un dormitor gol. Craniul îi 
cântă trist, de unde se afla, din fundul rucsacului ei, în valuri 


de un albastru palid. 


CAPITOLUL 6 


SEVILIA 
SFÂRȘITUL LUNII AUGUST 1556 


— Señor Owen, corabia mea este pregătită şi gata să por- 
nească odată cu mareea din zori. Ea mă va duce în Noua 
Spanie, unde o să câștig o avere. Pe durata călătoriei, va fi 
parte dintr-un convoi mic, care include două nave de război 
ce ne vor proteja de pirați şi deci nu mai avem nevoie de spa- 
dasini în plus. Vreți să vă iau cu mine, dar la fel vrea jumă- 
tate din Sevilia. Am refuzat să iau orice bărbat, indiferent de 
rangul său, cu excepţia cazului în care poate să dovedească 
faptul că îmi va fi de folos. Nimeni nu a făcut asta până acum. 
Dacă nici un nobil spaniol nu îmi poate fi de folos, puteţi să 
îmi dați dumneavoastră un motiv bun pentru care ar trebui să 
vă iau în locul lor? 

— Pot să vă dau trei, spuse Cedric Owen sec. Alegeţi-l pe 
cel care vă convine cel mai mult. 

Era zăpuşeală și două muște verzi şi grase înotau în vinul 
său și se hotărâse deja că Fernandez Alberto Garcia de Aguilar 

era un papiţoi dichisit, cu gusturi scumpe, cu un veston care 
se potrivea cu părerea foarte bună pe care spaniolul o avea 
despre sine și o slăbiciune vulgară pentru bijuterii de aur, din 
care majoritatea îi atârna de lobul urechii stângi. 

Vântul și fluxul, şi îndemnurile cristalului albastru îl adu- 
seră pe Owen aici, la masă cu acest om, şi se așteptase, pentru 
nici un alt motiv mai bun decât acesta, să fie bine-venit. Era 
obosit de duelul cuvintelor înainte ca măcar să fi început cu 
adevărat. Numai bunele lui maniere englezești îl mai țineau 
pe loc. 

Deasupra lui, o copertină de mătase dungată îi proteja 
ochii de soare. La dreapta lui, acelaşi soare strălucea ca argintul 
topit pe panglica râului care își croia drum spre mare. 

În spate, pereţii albi şi înalţi ai fortăreței maure profilau 
curbe ca de iatagan pe cerul prea albastru. Cineva zgâriase 
recent pe piatră o cruce, astfel încât liniile erau încă ascuţite. 
Sevilia revenise la creștinism de doar două secole și încă era 
mândră de bătăliile ei. 

Fernandez de Aguilar era, cu siguranță, mândru de istoria 
orașului său și de luptele acestuia, trecute, prezente şi viitoare. 
De asemenea, era mândru de sine însuși, de familia și de 
corabia sa, probabil în aceeaşi măsură, deşi lui Owen îi părea 
că mai mult era mândru de sine însuși. 

Spaniolul se bătu cu degetele peste arcul perfect al buzelor 
ȘI spuse: 

— Trei motive, sezior? 

— Pentru primul... Owen îşi înmuie degetul în vin și făcu 
un semn pe stejarul îmbărrânit al mesei. Sunt un medic de 
oarecare valoare, iar ca dovadă a acestui lucru am la mine 
o scrisoare din partea lui Michel de Nostredame, medic al 
reginei Franţei. Sunt pregătit să tratez bolnavii şi răniții de pe 
corabie fără nici un cost pe toată durata călătoriei noastre. 

— Călătoriei noastre? 

Spaniolul avea ireproşabila piele bronzată a celor din 
naţia lui, cu părul negru ca pana corbului căzându-i în valuri 
pomădate pe umeri. Doar ochii îl diferenţiau de conaţionalii 
săi: aceștia erau mari și albaştri, astfel încât era greu să nu îl 
priveşti şi să nu te întrebi despre strămoșii săi. În clipă aceea, 
aceşti ochi erau plini de demnitate insultată. 

— Sunteţi cam obraznic, señor Owen, declară Fernandez 
de Aguilar. Și arogant. Se spune că regina Franţei şi-a pierdut 
ambele fiice la câteva luni de la naștere şi, de vreme ce supușii 
maiestăţii sale creştine a Spaniei nu pot decât să se bucure că 
ţapul francez Henric nu a dat naștere la mai mulți ţapi mai 
mici, pierderea aceasta nu grăiește prea multe lucruri despre 
medicul soţiei sale. Eu îmi preţuiesc mult echipajul. Nu aș vrea 
ca un asemenea bărbat cum sunteţi dumneavoastră să aibă 
grijă de ei dacă sunt bolnavi şi, în orice caz, pe o corabie este 
mai mare nevoie de un chirurg decât de un medic, iar dum- 
neavoastră mi-aţi zis deja că nu sunteţi calificat să mânuiţi un 
cuţit în caz de nevoie decât pentru vreo amputare dubioasă, 
la care totuși vă consideraţi un novice. Încă nu mi-aţi trezit 
admiraţia. Al doilea dumneavoastră motiv? 

— În ce-l priveşte pe al doilea, tatăl mamei mele a navigat cu 
amiralul Sir Edward Howard, care l-a servit pe regele Henric 
al Angliei, răposatul tată al reginei noastre. Bunicul meu a 
fost cu Howard atunci când acesta a fost capturat de piratul 
scoţian Andrew Barton. A trăit aproape de noi în ultimii ani 
ai vieţii şi am moştenit de la el o înţelegere trainică a mării. 

— Atunci, poate că o să şi încercaţi să îmi conduceţi co- 
rabia? O să vă spun că unchiul tatălui meu, Geronimo de 
Aguilar, a navigat cu Juan de Valdivia, vistiernicul Majestății 
Noastre. Corabia lor s-a scufundat aproape de coasta Noii 
Spanii şi străbunul meu a fost unul dintre cei nouăsprezece 
care au supravieţuit și au ajuns la barca de salvare. Au zăcut 
sub soare, la mila vânturilor timp de două săptămâni, până ce 

au ajuns la țărm şi au fost luați prizonieri de sălbatici. Cinci 
dintre ei au fost mâncaţi imediat, da, asta este şocant engle- 
zule, nu-i aşa? Mănâncă oameni acolo unde mergem. 

Zâmbetul lui de Aguilar era larg şi batjocoritor, o strălu- 
cire albă pe pielea maronie. 

— Străbunul meu şi încă un bărbat au scăpat de moarte şi 
au fost ţinuţi ca sclavi până când, opt ani mai târziu, ruda mea 
a scăpat şi s-a întors în sânul creştinătăţii, devenind translator 
pentru marele Hernán Cortes în vreme ce acesta i-a cucerit 
pe azteci și a făcut avere. Ne-a scris nouă, familiei, despre cât 
de pustiu era pământul și cât de săraci oamenii, dar totuși 
a rămas să trăiască și să moară acolo, când ar fi putut să se 
întoarcă acasă ca un erou. Nu crezi că lucrul acesta este curios, 
englezule? Eu cred că da. Şi de aceea mă duc cu o corabie să 
văd de ce a ales să stea acolo şi să fac avere din ceea ce el nu a 
observat, aurul verde din jurul său. Încă nu am nici un motiv 
pentru care să te iau cu mine când deja i-am refuzat pe atâţia 
dintre cei mai buni oameni ai orașului meu. 

Spaniolul își întinse leneş mâna și îşi turnă mai mult 
vin fără să-i ofere şi lui Owen un pahar. În Anglia, bărbaţii 
mureau pentru insulte mult mai mici decât aceasta, deși nici 
unul de mâna lui Owen: el fusese catastrofa profesorului său 
spadasin, trimis la plimbare cu sfatul de a nu risca niciodată 
umilirea într-un duel. 

De Aguilar zâmbi sălbatic şi spuse: 

— Nu sunt foarte impresionat de primele tale două motive. 
Pentru cel de-al treilea, sper că nu ai de gând să îmi sugerezi 
că ar trebui să te iau pentru că regele meu este căsătorit de doi 
ani cu regina ta cea lipsită complet de graţie? Căsătoria lui este 
o păcăleală și oricărui spaniol adevărat îi este milă de el pentru 
lanţurile pe care trebuie să le îndure pentru folosul nostru, al 
poporului său. 

Cedric Owen se ridică în picioare. Intenţionase să zică 
exact acest lucru, cu alte cuvinte, ceea ce era umilitor, pentru 
că era o idee pe care o formulase în glumă de-a lungul călăto- 
riei şi pe care credea că va avea prilejul să o exprime la o ocazie 
veselă, unde ironia avea să fie înţeleasă de bărbaţi de lume care 
cunosc ciudăţeniile regalității. În mod clar, de Aguilar nu avea 
simţul ironiei, iar buna lui dispoziţie era rezervată doar pentru 
conaţionalii săi. 

Owen îşi dăduse jos pălăria la începutul discuţiei. Acum, 
o puse la loc, o beretă zdrențăroasă în comparaţie cu cea 
de mătase, decorată cu pene de lângă de Aguilar. Se înclină 
ţeapăn, doar din gât. 

— Señor, irosesc timpul dumneavoastră și pe al meu. Voi 
găsi o altă metodă de a călători spre tărâmul pustiu pe care 
l-aţi descris, despre care am auzit că are o pădure fertilă, plină 
de lucruri minunate şi oameni civilizaţi. Îmi cer scuze că v-am 
întrerupt ziua şi jignit ospitalitatea. Dacă îmi veţi permite să 
plătesc vinul... 

Nu se așteptase ca oferta să îi fie acceptată. Faptul că așa 
s-a întâmplat şi că proprietarul tavernei i-a luat de cel puţin 
zece ori mai mult decât valoarea vinului l-a lăsat cu punga 
ușurată și profund scârbit. 


Câteva ore mai târziu, în răcoarea serii, Cedric Owen găsi 
o tavernă unde spaniola lui stâlcită fu întâmpinată cu căldura 
la care se așteptase cândva, iar supa de peşte fu îmbelșugată şi 
nu îi uşură punga și mai tare. 

Începu să discute cu un grefier care fusese pe vremuri 
angajatul bancherilor Medici, iar conversaţia coti de la Lumea 
Nouă la cea Veche şi înapoi, cu ocolişuri în privinţa felurilor 
în care un om ar putea să se îmbogăţească și apoi să își salveze 
această bogăţie fără să o piardă în jungla impozitelor şi lumea 

monarhilor care aveau impresia că băncile erau serviciul lor 
personal de împrumut. 

Nimic din toate acestea nu se referea la aurul verde la 
care visa de Aguilar, dar era în orice caz o discuție intere- 
santă şi antrenantă, şi deveni și mai captivantă pe măsură ce 
seara trecea. 

Owen bău mai mult vin decât ar fi trebuit probabil, dar 
era pentru prima dată când se relaxa într-o companie plă- 
cută de când plecase din Franţa, astfel că părăsi vesel taverna, 
pentru a se îndrepta spre locuinţa lui de lângă zidurile maure, 
când patronul îl conduse spre ieșire. 

Sevilia îi plăcea mai mult noaptea decât ziua. Aerul era 
cald, dar nu prea fierbinte, iar muştele dispăruseră. Cerul era 
plin de stele care străluceau mai tare și păreau mai aproape 
decât cele pe care era obişnuit să le vadă de pe câmpiile din 
jurul Cambridge-ului. Owen se opri la jumătatea drumului 
şi se lăsă pe spate, cu gâtul răsucit astfel încât să poată privi 
drept în sus cerul, pentru a observa mai bine bolta acestuia 
şi infinitatea de aştri. Totul se rotea încet, tremurător, lucru 
tulburător dar nu prea surprinzător. 

— Ajutor! Criminalii! Ajutor! 

Strigătul era în spaniolă și venea din partea stângă. Fără 
să stea pe gânduri, Cedric Owen alergă în acea direcție, alu- 
necând când o luă pe după colţ pentru a pătrunde pe o alee 
îngustă, abia destul de lată pentru umerii lui, mai degrabă 
o potecă deschisă între două șiruri învecinate de vile văruite 
în alb. Acolo nu erau aprinse lumânări sau torţe. Strălucirea 
lăptoasă a stelelor era înghițită în întregime de streşinile aco- 
perişurilor de ţiglă. 

Întunericul îi mâncă umbra şi transformă pământul într-un 
vid negru și nu putea să-și dea seama dacă alerga pe pământ 
sau trecea peste vreo groapă ori călca pe măruntaie putrede de 
peşte. În beznă, se izbi de un morman de cutii despre care nu 
ştia că se aflau acolo şi din ele ricoşă într-un butoi cu peşte 

vechi, care se răsturnă, trimițându-l în sfârşit pe pământul tare, 
tăindu-i şi ultima suflare. 

— Aaaayeeeeh! 

Vaietul începu jos, se ridică până când deveni un țipăt, 
apoi se opri brusc, pentru a fi urmat de o tăcere subită și de 
sunetul strident al lemnului care lovea în carne. 

Owen se săltă în picioare, sprijinindu-se cu ambele 
mâini de pereţii aleii pentru a se susţine și a dibui direcţia, 
grăbindu-se cât de tare putu spre cotitură, spre locul de unde 
venea zgomotul. 

O rază de lumină care se revărsa pe o ușă întredeschisă 
dezvălui o formă ghemuită la pământ și alte două aplecate 
asupra ei. Gemetele de durere care veneau dinspre persoana 
aflată la pământ erau animalice, astfel încât Owen nu reușea 
să îşi dea seama dacă veneau de la un bărbat sau de la o femeie, 
sau de ce naţionalitate erau. Sunetele bătăii încetară. O lamă 
lungă de fier străluci în lumina slabă. 

— Încetaţi! Încetaţi chiar acum! 

Depăşit ca număr, ca armament și ca abilitate de luptă 
şi împotriva sfaturilor profesorului de sabie, Owen se aruncă 
asupra siluetei care ţinea cuțitul. 

Lupta fu scurtă şi dureroasă, iar prima surpriză o repre- 
zentă faptul că Owen nu muri imediat. 

A doua surpriză fu că, întins în canalizare, cu capul spart 
şi sângele curgându-i pe faţă şi cu același cuţit gata să se abată 
asupra lui, nu simţea nici un fel de frică la apropierea morţii, 
doar deschiderea uşii din mintea lui care ducea spre cristalul 
albastru, iar viitorul strălucea deschis şi frumos, iar el se putea 
îndrepta spre acesta în pace, uitând de povara pusă de Nostra- 
damus pe umerii săi. 

Cea din urmă surpriză fu că lama ridicată nu lovi. În timp 
ce Owen privea fix în întunericul nopții şi îşi punea gândurile 
în ordine, o mână îl prinse de umăr și îl ridică în picioare. 

— Ei bine, ce lucru ciudat, nu-i aşa, señor Owen? Sunt atacat 
de tâlhari în oraşul meu natal și singura persoană care îmi 
răspunde la strigăt din toată Sevilia este un medic englez beat 
şi puţind a peşte. 

Faţa vânătă şi însângerată a lui Fernandez Garcia de Aguilar 
îi zâmbea lui Owen. Cu o mână, spaniolul îl ajută să se ridice 
în picioare. Cealaltă mână îi atârna inertă, răsucită într-un 
unghi neobişnuit. Sângele curgea într-un şuvoi care i se închega 
încet înspre încheietura mâinii şi picura. 

Owen scuipă un cheag din propriul sânge pe pietrele de 
sub picioare. Rosti printre buzele umflate: 

— Mâna ta trebuie pusă în atele urgent. 

— Aşa este. Crezi că un medic se poate ocupa de asta? 

— Da, pot să fac asta. 

Îi mulțumi în gând pentru acest lucru lui Nostradamus. 

Spaniolul era într-o dispoziţie euforică, asemenea celor 
care au luptat contra unei soarte grele şi au biruit, dar ochii îi 
erau calmi, iar sufletul din spatele lor nu era cel al papiţoiului 
dichisit pe care Owen îl întâlnise mai devreme în aceeași zi. 

— Englezule, dacă te ocupi de braţul meu, atunci poate 
că, după asta, am putea să revizuim conversaţia pe care am 
avut-o în după-amiaza aceasta? Poate că regina ta nu este 
odrasla nedemnă de respect a unui mistreț în călduri, așa cum 
crezusem. Se prea poate să fie pe Aurora loc pentru un medic 
capabil să pună la loc un os frânt şi care poate să îmi zică dacă 
Luna nu se află în opoziţie cu Steaua Războinicului. Ridicăm 
pânzele în două săptămâni. Acum, cred că este rândul meu să 
cumpăr vinul, nu? 


CAPITOLUL 7 


LA BORDUL AUROREI, A TREIA CORABIE DIN CONVOIUL 
REGELUI SPANIEI, NAVIGÂND SUB COMANDA LUI 
FERNANDEZ DE AGUILAR, OCEANUL ATLANTIC: 
DIRECŢIE VEST 

SEPTEMBRIE 1556 


Cu poziţia calculată după metoda nocturnă, în loc de cea 
diurnă, Fortuna trecuse din Capricorn în Vărsător şi se afla 
la distanță egală atât de Venus, cât și de Saturn, ambele în 
opoziţie şi aducând prevestiri sumbre. În consecință, o ploaie 
constantă scurgea cerul în mare, iar peștii nu mușcau nada. 
Cedric Owen stătea cu picioarele peste pupa navei, ţinând în 
mână o undiţă inutilă, având rău de mare și plângându-și de 
milă atunci când Fernandez de Aguilar veni să îl caute. 

Ploaia nu era atât de puternică, încât să îl ţină înăuntru, ci 
mai mult moale şi insistentă, înmuindu-i complet învechitul 
costum maro, astfel încât îl rodea la fiecare mișcare. 

Nu mai simţea atât de tare răul de mare, încât să stea în 
cabină, așa cum făcuse în primele zece zile ale călătoriei. La 

începutul pregătirii sale ca medic, navigase de câteva ori spre 
Franța şi Spania și se considerase un călător călit, dar intrarea 
bruscă în ocean atunci când navigară la sud-vest de Sevilia îl 
făcuse să vomite până rămăsese doar pe jumătate conștient, 
încât Fernandez de Aguilar ameninţă să iasă din convoiul de 
şase corăbii şi să întoarcă Aurora pentru a-l lăsa mai degrabă 
în cel mai apropiat port decât să își verse toate măruntaiele şi 
să moară la bord. 

Owen îl imploră să nu facă asta, în parte pentru că mân- 
dria nu îi permitea să se întoarcă, dar mai ales deoarece cris- 
talul lui era mai fericit acum decât îl știuse vreodată. Acesta 
rămase o prezenţă calmă şi liniștitoare într-un colț al minţii, 
radiind mulţumire asemenea unei amante care primise darul 
suprem, iar el nu ar fi vrut să îi răpească această fericire pentru 
ceva atât de trivial cum era propriul său disconfort. 

Insistă deci să rămână și reuși să bea destulă apă, pentru 
a evita ca sarea din corp să copleşească mercurul și sulful şi, 
în această a zecea dimineaţă a călătoriei, ieși pentru a încerca 
să stea pe puntea de la pupa Aurorei, cu picioarele încălțate în 
cizme atârnându-i peste bord şi cu o undiţă lungă în mână, 
așteptând ca peştii sfrijiți şi uleioşi care înotau departe de 
suprafaţă să muşte momeala lui de vită sărată, o mâncare 
pentru care nu arătaseră nici o poftă. 

În calitate de căpitan al navei, de Aguilar nu arătase nici 
cel mai mic semn de rău de mare. Perfect relaxat, se sprijini 
cu ambele coate de balustrada de la pupa și privi în depărtare, 
spre coada lungă şi argintie din urma corăbiei, arătându-și 
profilul perfect. 

Owen hotări că era mai mult latin decât spaniol, un Traian 
tânăr și viguros, lipsindu-i doar barba ca să-și întărească auto- 


ritatea. Părul îi era lung şi gros, iar ochii gri și tăioşi aveau 

gene lungi, ca de fată. Chiar și ud până la piele, reușea să arate 
impunător. Pentru bărbatul potrivit, ar fi părut chiar frumos. 

Owen auzise de asemenea lucruri la Cambridge, în treacăt, 
şi se străduise să le ocolească. Lovit de această nouă realizare, 
se întrebă care dintre membrii echipajului îşi privea astfel 
căpitanul și dacă vreunul dintre ei ar fi îndrăznit să acţioneze 
în consecinţă sau dacă ar fi fost bine-veniţi de ar fi făcut o 
astfel de încercare. 

— Acum, că ţi-e mai bine, ar trebui să mergi în picioarele 
goale pe punte, spuse de Aguilar. O să te poţi mişca mult 
mai uşor. 

Comentariul fu atât de neașteptat, încât lui Owen îi trebui 
un moment până să își dea seama că acesta îi fusese adresat. 
Ţeapăn, răspunse: 

— Tu nu faci asta. 

— Cizmele şi ciorapii lungi sunt pedeapsa căpitanului și a 
secundului acestuia. Acestea nu le sunt necesare celor care nu 
sunt legaţi de restricţiile impuse de rang. Tu nu ai asemenea 
restricţii. Dacă îţi lași deoparte pantofii şi jacheta, ceea ce 
rămâne din costumul tău maro îţi va îndeplini exact necesi- 
tăţile: îţi va ţine de cald atunci când e frig, răcoare pe căldură 
şi se va usca repede atunci când plouă. Nu trebuie decât să-ți 
schimbi cămașa din când în când și restul echipajului va con- 
sidera că îmbrăcămintea ta este mai bună decât a lor. Astfel, 
nu îţi vei pierde din demnitate. 

— Înţeleg. 

Între ei se lăsă iar o tăcere ciudată. 

De Aguilar privea gânditor marea şi cele trei corăbii din 
convoi care înaintau în spatele lor, abia vizibile. 


— Ai mai fost vreodată într-o călătorie lungă pe mare? 


— Nu. 

Owen tocmai se pregătea să își strângă undiţa și să des- 
facă sfoara care o lega de brâul lui când ceva mare îi mușcă 
momeala şi se agăţă în cârlig. 

Ar fi dat drumul undiţei, dar era împrumutată și nu voia 
să-l păgubească pe Dominic, musul navei. Ar fi putut să stea 
acolo privind peştele zbătându-se între valuri, dar erau unele 
lucruri prosteşti la care nu voia să se preteze. Înjurând, începu 
să tragă peştele palmă cu palmă, gândindu-se cu groază la 
lupta inegală necesară pentru a-și aduce captura la bord. 

— Nu îţi face plăcere? întrebă de Aguilar. 

— Peştele sau călătoria? 

— Ambele. Oricare. 

Căpitanul nu se oferi să îl ajute. 

— Nu am venit pentru plăcere, ci doar pentru destinaţie. 

Peștele lui Owen ieși din apă zbătându-se. Era mare şi 
puternic, şi nu voia să părăsească oceanul. Se sprijini cu ambele 
picioare de balustradă și îl trase în sus, devenind tot mai 
conştient că el puţea a vomă şi sare de mare, şi transpiraţie, dar, 
printr-un procedeu alchimic inexplicabil, nu şi de Aguilar. 

Peștele ieşi luptând din apă. Era lung de-un braţ, alunecos 
şi argintiu precum luna, şi se îndoi peste balustradă. Cârligul 
îi era agăţat de cap, sub ochi. 

Owen se simţi vinovat pentru faptul că târa această crea- 
tură nevinovată din siguranţa apei într-un mediu despre care 
nu știa nimic și că o amenința apoi cu o moarte timpurie. 

Ar fi putut să îşi vâre degetele în branhii, să scoată cârligul 
și după aceea să-i facă de petrecanie cu o bară de fier cu mâner 
de lemn pe care musul i-o lăsase la îndemână exact pentru 
acest scop. 

În loc de asta, reuși să facă un lucru mai dibaci: scoase câr- 


ligul şi bâjbâi din mâini astfel încât, deși părea că încearcă să 

aducă peștele la bord, îl lăsă să scape. Acesta lovi apa, se răsuci 
şi dispăru. Părea încă viu. 

Urmă o tăcere destul de lungă, auzindu-se doar zgo- 
motul apei care se lovea de corabie, după care de Aguilar îi 
zise îngândurat: 

— Bine ai făcut. 

Acesta era ultimul lucru la care se așteptase Owen. 

Ploaia aproape că încetase complet și norii se împrăș- 
tiau. Soarele se strecura peticit printre nori, trimițând umbre 
intermitente de-a lungul corăbiei. Ceva din calitatea luminii 
îl învioră pe Owen. Îşi strânse undiţa şi începu să-și dezlege 
funia nenorocită legată de talie. 

Gestul lui rupse orice vrajă care îi legase. Căpitanul se 
răsuci, sprijinindu-se cu spatele de balustradă într-un mod 
care părea periculos. Îngrijorat, Owen spuse: 

— Dacă balustrada s-ar rupe... 

— Atunci înseamnă că nu mi-am construit o corabie trai- 
nică și voi cădea peste bord, urmându-ţi peştele pe fundul 
oceanului, scufundat de greutatea aurului pe care îl port. Ştiu. 
Amândoi trebuie să sperăm că mi-am construit corabia luând 
acest lucru în considerare, iar faptul că port aur este o dovadă 
a încrederii mele în ea, şi nu propria nimicire. 

Lui Owen nu-i trecuse prin minte că excesul de podoabe 
de aur ale spaniolului era mai mult decât vanitate. Încă nu i 
se părea că ar fi. Ideea că echipajul ar fi putut să îl vadă altfel 
îl făcu să-şi dea seama de statutul de semizeu al căpitanului 
printre mateloți. 

— Atunci când am vorbit despre venirea ta în această călă- 
torie, nu am luat în considerare familia ta şi felul în care ea ar 
putea să fie afectată de aceasta, rosti de Aguilar urmărindu-l 
cu atenţie. Nu ai o soție care să îţi plângă plecarea? 

— Nu am o soţie. 

— Cineva atât de priceput ca tine? Mi se pare greu de 
crezut. O amantă atunci sau un prieten apropiat? 

Această întrebare lovi aproape de ţintă. Owen nu se îmbu- 
jora adesea, dar, când acest lucru se întâmpla, era spectaculos, 
așa ca acum, când sângele fierbinte îi inundă faţa. 

— Nu am așa ceva, și nici nu îmi doresc, spuse el ţeapăn. 
La un moment dat, sper să am o soţie, dar nu a venit încă 
vremea pentru asta. Între timp, sunt mulțumit. Poate că asta 
nu este la modă în Spania şi cu siguranţă că nu era în Anglia, 
sub domnia răposatului rege Henric, dar nu doresc să cunosc 
intim o femeie fără ca aceasta să îmi fie soţie. Dacă asta ţi se 
pare ridicol, căpitane, atunci te-aș ruga să păstrezi discreţia 
asupra acestui lucru câtă vreme suntem pe corabie. Un medic 
are nevoie de un anumit respect din partea pacienţilor lui, 
altfel abilităţile sale devin inutile. Dumneata eşti, desigur, 
scutit de asta. Nu mă aştept la respect din partea dumitale și 
nici nu doresc ca acest lucru să fie aşteptat din partea mea. 

„Orice faci, nu provoca niciodată un duel decât dacă este 
unul de idei. Ai grijă ca insulele să fie mai subtile decât ale 
celor pe care alegi să îi superi. Ăsta este singurul mod în care 
vei supravieţui.“ Acesta fusese sfatul profesorului de scrimă, 
fată de care Owen îşi ceru scuze în gând. 

Voia să plece. În cele din urmă, mânia îi făcu degetele 
agile, astfel încât funia care îl ţinea pe loc nu mai fu imposibil 
de dezlegat. Se chinuia cu ultimele două răsuciri ale nodului. 

— Îmi cer scuze dacă te-am jignit, zise de Aguilar împăciu- 
itor. Tu eşti acel tip de persoană rară, un nobil în adevăratul 
sens al cuvântului. Bănuisem acest lucru, dar nu eram sigur. 
Nu îl voi trimite deci pe Dominic în cabina ta, în această 
seară. Sunt sigur că băiatul se va simţi ușurat. 

— Aşa cum va fi şi cel cu care ar fi dormit altfel, nu mă 
îndoiesc. Dumneata, poate? Sau poate că acel loc îi este 

rezervat secundului, al cărui umăr l-am îngrijit ieri? Ar trebui 
să ştii că, în calitate de medic, îi recomand lui Juan-Cruz să nu 
practice activităţi energice vreme de o jumătate de lună. Îmi 
cer scuze dacă acest lucru îţi provoacă neplăceri. 

În afară de o problemă minoră cu velatura care îi dislocase 
umărul, Juan-Cruz era un marinar extrem de competent. Era, 
de asemenea, cel mai urât bărbat de pe corabie şi asocierea 
lui cu căpitanul în acest mod era o insultă infantilă. Owen o 
regretă de îndată. Stătea tremurând faţă în faţă cu de Aguilar, 
sigur de faptul că avea să moară și la fel de sigur că nimic nu 
avea să-l facă să-și retragă vorbele. 

Furia îl împiedică să-și ridice imediat privirea și să-şi dea 
astfel seama că tăcerea se datora faptului că Fernandez de 
Aguilar râdea prea tare pentru a-i putea răspunde. 

— Am spus ceva amuzant? 

— Nu... Da. Evident... da. 

Căpitanul îşi şterse frumoşii ochi gri cu podul palmei. Scoase 
o batistă de olandă din mânecă şi îşi suflă nasul elegant. 

— Activități energice? rosti clătinând din cap. Doamne, 
adu-mi aminte să nu te mai jignesc vreodată, englezule. Sunt 
sigur că Juan-Cruz se va feri de activități energice dacă i-ai 
zis că e nevoie de acest lucru, dar, dacă n-o va face, asta nu 
va fi din vina mea. Şi nici eu sau oricine altcineva nu se va 
atinge de tânărul Dominic decât dacă bâlbâiala băiatului o să 
enerveze prea tare echipajul într-o zi, iar aceştia o să-l arunce 
peste bord ca mod de vindecare. Dacă le spui că acest fel de 
tratament nu ar fi eficient, sunt sigur că te vor asculta. Eşti 
socotit un înger de către cei care cred în aceste lucruri şi zeu 
de către ceilalți. 

— Aș prefera ca echipajul tău să nu mă considere decât 
un om care încearcă pe cât îi este cu putință să înveţe arta și 
ştiinţa medicinei. 

Vorbele erau reci, dar nu reuși să se exprime altfel. Căpi- 
tanul ridică din umeri. 

— Este deja prea târziu pentru asta. Mai bine fii conștient 
de situaţia ta şi bucură-te de ea. Și e mai bine să știi că eşti ferit 
de atenţii nedorite. Pe corabia aceasta nu se practică asemenea 
lucruri. Te-am provocat pentru a-ţi cunoaşte mai bine teme- 
rile şi îmi cer scuze, dar cred că este de folos ca aceste lucruri să 
fie spuse cu voce tare. Dacă Dominic încheie această călătorie 
cu virginitatea pierdută, acest lucru se va întâmpla din propria 
lui voinţă. Am crezut că e bine să cunoşti aceste lucruri. 

Zicând acestea, de Aguilar salută cu o plecăciune priete- 
noasă a capului, se desprinse de balustradă și plecă. 

Owen se aşeză din nou. Rămase acolo multă vreme după 
aceea, privind soarele coborât să sărute marea, înainte să se 
ridice şi să se întoarcă în cabină. 

Mâncă singur în acea seară, carne de vită fiartă, și dormi 
prost. În ziua următoare se lepădă de ciorapii lungi şi de 
cizme și începu să umble în picioarele goale. Nimeni nu făcu 
vreun comentariu şi, spre amiază, descoperi că putea merge 
mai ușor, iar spre seară, că se putea plimba aşa cum făcuse pe 
malurile râului Cam. 


Cedric Owen se împiedică pe puntea de încărcare şi îşi 
sparse buza și simţi gust de sare fierbinte în toată acea sare 
rece a mării. 

Găleata ce servea pe post de oală de noapte se desprinse 
din locul unde era ancorată şi putoarea excrementelor adu- 
nate peste noapte se împrăștie în cabină înainte ca furtuna să 
izbucnească pe punte. Totul era ud și rece și mirosea a alge și 
aer stricat. 

Se trezi cu respiraţia tăiată şi îşi duse mâna la gură. Nu 
simţi nici sânge, nici durere. Aurora se legăna la fel de lin ca 

atunci când adormise. Noaptea avea mirosul dulce al brizei 
oceanice, nu cel pe care și-l închipuise el. Cristalul albastru 
care împărțea cu el patul se roti puţin în legănarea valurilor și 
se opri lângă coastele lui, un obiect cald într-o noapte caldă. 
Îi simţea prezenţa precum a unei amante adormite şi avea 
pentru el un mesaj care sfâşia noaptea cu insistența sa. 

„Şi trebuie să mori pentru această piatră?“ 

Owen încă auzea în urechi ecoul vorbelor lui Nostradamus, 
chiar și după ce se trezise și se îmbrăcase deja. Degetele bâj- 
bâiau nasturii pe întuneric, strângându-şi poalele cămășii în 
așa fel încât să arate prezentabil. Renunţase de mult la jachetă, 
dar îşi păstrase cămașa, chiar dacă țesătura era plină de sare de 
mare şi îi rodea dureros pielea la subsori şi la încheieturi. 

Căscă și făcu o grimasă, apoi ieși afară, în noaptea nesfâr- 
şită şi neagră, luminată de stele ale căror nume nu le cunoştea 
şi de o lună plină care inunda suprafața mării cu lumina ei. 

În spatele lor navigau celelalte trei corăbii comerciale 
de mărimi asemănătoare cu a Aurorei şi departe la babord 
era corabia de luptă încărcată cu tunuri pentru a ţine piraţii 
la distanţă prin simpla ei prezență. Undeva în spate mai era 
una, deşi era bine ştiut că piraţii atacau navele bogate care se 
întorceau din Noua Spanie în bătrâna ţară, şi nu pe cele care 
porneau de acolo. 

Încă de la început, Owen a considerat navele de luptă 
drept o asigurare, nu o necesitate. Cu noua perspectivă dată 
de cristalul albastru, le vedea acum ca pe o povară ce trebuia 
îndepărtată, şi repede, însă nu era sigur de ce sau cum. 

— Domnule? 

Owen bătu la uşa căpitanului. Sunetul se pierdu în zgo- 
motul valurilor și zăngănitul domol al ancorei. Bătu un pic 
mai tare. 

— Don Fernandez, eşti aici? 

— Señor Owen? Aşteaptă, ies imediat. 

Lucrul uimitor, sau mai bine zis unul dintre cele câteva 
lucruri uimitoare la Fernandez de Aguilar, era viteza cu care 
putea să îşi pună haina plină de zorzoane. În mod evident, 
spaniolul dormea cu averea în aur atârnată la ureche, dar nu 
avea cum să doarmă în haină și să iasă din cabină așa împros- 
pătat cum făcuse acum. 

Cu săptămâni în urmă, la începutul călătoriei lor, Owen 
își făcuse mica promisiune că avea să îl urmărească îmbră- 
cându-se într-o zi, pentru a vedea cum face. Dar nu în această 
noapte, la această oră. Chiar în momentul când aceste gânduri 
îi treceau prin minte, căpitanul ieşi destul de treaz în miezul 
nopţii, purtând la ureche o micuță comoară princiară. 

— O noapte frumoasă. De Aguilar se prinse cu o mână de 
balustrada dinspre tribord şi îl privi pe englez. Pot să întreb 
ce te-a scos afară la ora asta târzie, și pe mine împreună 
cu dumneata? 

— Urmează să fie o furtună. Acest lucru suna jalnic sub 
cerul înstelat. Mai mare decât oricare cu care ne-am întâlnit 
până acum. Aceasta o să despartă convoiul și probabil că o să 
ne scufunde. Trebuie să... 

Owen se străduia să își găsească vorbele. Spaniola lui 
fusese rudimentară la început, dar, după patru săptămâni pe 
mare, era mult îmbunătăţită, însă acum ar fi ezitat în orice 
limbă ar fi vorbit. 

— Sunt lucruri care trebuie făcute, dar nu știu care sunt 
acestea. Numai dumneata ești cel care trebuie să le facă astfel 
încât să scăpăm cu viaţă şi, la sfârșit, să nu mai facem parte 
din convoi. 

— Să nu mai facem parte...? Nu înţeleg. 

Cel puţin de Aguilar îl asculta şi nu îl trimise în cabină cu o 
înghiţitură de laudanum care să-i ţină coşmarurile la distanţă. 


CRANIUL DE CRISTAL 105 


— Nu trebuie să ne agățăm de celelalte corăbii, rosti Owen. 
Acolo zace pericolul. Dacă reuşim să ne îndepărtăm de ceilalți, 
atunci avem o șansă. Nu există pericolul piraţilor, dar trebuie 
să ne îndreptăm spre Noua Spanie singuri, fără cei care ne-ar 
putea stingheri sau schimba hotărârile. 

— Așa? Am spus odată că s-ar putea să încerci să îmi con- 
duci corabia. N-aș fi crezut că ai să faci asta cu adevărat. De 
Aguilar vorbi îngândurat, fără mândria tăioasă de care era 
capabil. Şi ai să-mi zici cum de ştii asta? 

Veni rândul lui Owen să privească marea. Nostradamus 
îi atrăsese atenţia că piatra albastră era o condamnare la 
moarte, dar aceasta nu reprezenta o noutate. De-a lungul 
secolelor, toţi cei care au avut-o au cunoscut întreaga povară 
pe care aceasta o presupunea și se obișnuiseră să găsească 
subterfugiile necesare. 

Totuși, minciuna veni mai greu decât și-ar fi dorit și îi lăsă 
un gust amar pe limbă. 

— Aşa cum ţi-am zis odată, bunicul meu a navigat cu Sir 
Edward Howard. Când eram copil, mi-a vorbit despre mirosul 
specific pe care marea îl emană atunci când se apropie o fur- 
tună, asemenea fierului incandescent când este băgat în apă. 
L-am simţit acum, venind de la babord. Furtuna se va apropia 
din acea direcţie. Cât despre restul, m-am gândit să îţi compar 
harta astrală a naşterii cu cea prezentă, stabilind locaţia noastră 
aici, pe ocean, atât cât o cunoaştem. Ar trebui să fi văzut asta 
mai din timp și regret că nu am făcut-o înainte. 

Măcar acest lucru era în parte adevărat. Cu mai multă 
încredere, Owen continuă: 

— Fortuna acestei nopți este în conjuncţie cu Saturn și în 
a cincea casă faţă de Fortuna ta, care se află în conjuncţie 
cu Luna ta. Dacă acestea două sunt în opoziţie, cred că vom 
asista la o catastrofă care o să ne omoare. Pentru că sunt la 

distanța de cinci case una față de cealaltă, s-ar putea să supra- 
viețuim prin curaj şi urmându-ți instinctul. 

De Aguilar privea acum fix spre tribord. Marea îi legănă 
vreme îndelungată până fi răspunse. 

— Poate că, într-o zi, o să mă onorezi împărtăşindu-mi 
adevărul. Deocamdată, o să te cred că se apropie o furtună și 
îi voi trezi pe Juan-Cruz și restul echipajului ca să lege velele 
şi să-i avertizeze pe cei de pe celelalte corăbii, ca să facă și ei la 
fel. Apoi, dacă acest lucru se dovedeşte a nu fi adevărat, o să 
adun echipajele celor şase corăbii ca să le poţi spune povestea 
bunicului tău care l-a servit cu atâta ardoare pe regele Henric, 
şi îi voi lăsa să te arunce peste bord dacă nu le va plăcea 
povestea ta. 

Zâmbi în timp ce vorbea. Lăsa cumva să se înţeleagă că 
spusese asta în glumă. 


Corabia se trezi surprinzător de repede. Juan-Cruz era pe 
jumătate îmbrăcat, avertizat fiind deja de legătura lui supra- 
naturală cu de Aguilar şi cu nava. Faţa lui nu vădi nici o 
emoție în timp ce ascultă povestea inventată a lui Owen. Îşi 
roti numai mâna deasupra capului şi începu să facă toate cele 
necesare pentru ca Aurora să se supună voinţei căpitanului. 

În câteva momente, fluierăturile răsunau printre vele şi 
steagurile fură ridicate, vizibile în noaptea scăldată de lună. 
Marinarii adormiţi fură treziţi. Spaniola răsuna de pe punțile 
a jumătate de duzină de corăbii, blestemând noaptea şi pe 
englezul nebun, evitând cu grijă să-și înjure căpitanul. 

Nemaiavând. nimic de făcut, Cedric Owen se retrase în 
cabina lui şi se așeză în cușetă. Cristalul albastru era acoperit 
de pături lângă el. Simţi o stare de veghe nouă în acea aștep- 
tare, așa cum ar fi simţit din partea unui ogar la începutul 
unei vânători, ştiind că acesta simţea prada pe care el n-ar 

fi văzut-o niciodată dacă nu i-ar fi fost adusă în mâna lui, 
moale, caldă și moartă. 

— Până acum, nu mi-ai cerut nimic din ce nu ţi-aș fi dat 
de bună voie, dar acum vieţile mai multor oameni sunt în joc, 
nu doar a mea, rosti el. O să ne conduci în siguranță la țărm 
aşa cum am spus? 

Piatra nu îi dădu nici un răspuns. Nu făcuse asta niciodată, 
dar în albastrul din mintea lui Owen era o pace reînnoită și 
o senzaţie de finalitate, ca o întoarcere acasă dintr-o călătorie 
lungă şi dificilă. Se întoarse pe-o parte și se întinse în cuşetă, 
privind fix razele lunii care veneau prin crăpătura ușii. 

Puțin după aceasta, vântul vâjâi și mai tare printre vele 
şi catarge. 


CAPITOLUL 8 


ÎNGLEBOROUGH HILL 
YORKSHIRE DALES 
Mar 2007 


Stella era singură pe dealurile de la Ingleborough Fell, cu 
oile şi craniul de cristal. 

Noaptea era răcoroasă, fără să fie rece. Contururile norilor 
desenau linii fine între stele. Mai sus, Fell Beck își turna apa 
neagră în gaura și mai neagră care era Gaping Ghyll. Piatra îi 
era ușoară în rucsac. Începea să înţeleagă senzațiile provocate 
de aceasta. Aici, nici una din ele nu era în pericol. 

Poteca joasă de-a lungul pârâului se transforma în urcuș 
în partea stângă. Mergea uşor prin iarba înaltă, încurajată 
să înainteze așa cum a fost de când se trezise în camera de 
hotel, cu vorbele lui Tony Bookless răsunându-i la nesfârşit 
în minte. 

„Nici o piatră nu merită să mori pentru ea... Scapă de 
ea, Stella.“ 

Adormise auzindu-l și se trezise cu vocea lui în miezul 
nopţii. Craniul nu protestă. Nu avusese parte nici de fulgere 
albastre şi nici de durerea țipătoare din mintea ei când se trezi 
şi se îmbrăcă, şi merse cu mașina de-a lungul străduţelor nei- 
luminate, spre parcarea de la capătul drumului. 

Acum, urca având mintea golită, simțind aerul nopţii pe 
piele şi durerea surdă a mușchilor suprasolicitați în ziua ante- 
rioară, care încă nu se relaxaseră complet. Aici, sus, deasupra 
satului, aerul mirosea a rouă şi iarbă, și oaie. Sunetul apei 
curgătoare deveni mai apropiat. Începu să meargă mai cu grijă, 
calculând fiecare pas, deslușind înclinarea înainte de a-și muta 
greutatea pe fiecare picior. 

„Nu vreau să merg noaptea...“ Yorkshire era locul ei de 
baştină. Nici nu putea să numere de câte ori fusese la Ghyll, 
însă pe lumina zilei, când drumul era sigur și spuma tună- 
toare a cascadei, clar vizibilă. Nu avea nici o intenţie să se 
rătăcească spre buza acesteia, ca să adauge încă o moarte la 
activul craniului. 

Oile se dădeau somnoroase la o parte din calea ei, în timp 
ce începu ultimul urcuș abrupt înainte de zona mai plată care 
urma. Căderea şi vuietul cascadei o chemau. Înaintea unui 
gard pentru oi de care abia își amintise, făcu un pas înapoi. 
La picioarele ei, pământul se întrerupea brusc. Fell Beck se 
prăbuşise în spaţiul vast al peşterii de dedesubt. 

Într-o lume de gri şi negru, stătea pe coasta acoperită cu 
iarbă, destul de departe de buza văgăunii. Acolo, cascada arunca 
stropi de apă spre lumina stelelor, singura pată argintie. 

Luă craniul de cristal din rucsac și îl ţinu în mâini pentru 
prima dată de când stătuse tremurând în catedrala din pământ, 
cu prima fulgerare albastră încă pârjolindu-i creierul. 

Era mai multă linişte acum. Stratul de calcar care îl aco- 
perea se înăsprise un pic din cauza frecării în rucsac, iar acum 
i se fărâmiţă în palmă şi deveni mai neted. Lumina stelelor îi 


110 MANDA SCOTT 


acoperea cu umbre vagi. Trasă cu degetul arătător conturul 
ochilor și al gurii precum și triunghiul incert al nasului. 

În această lumină, alb şi cu umbre, se asemăna cu fața 
lovită a lui Kir pentru ca ea să îl urască din toate puterile 
împreună cu nenorocirea pe care o cauzase. Vocea lui Tony 
Bookless şoptea în tumultul apei. 

Şi totuşi... 

Era greu să uite pasiunea cu care ținuse prima dată piatra. 
Chiar şi sub apă, îngheţată și aproape înecându-se, sentimentul 
de întoarcere acasă, de bun venit, de promisiune făcută cu atât 
de mult timp în urmă, încât uitase şi abia acum își amintea, 
fusese copleşitor. Mai simţea încă efectul acestor trăiri. 

„Este pătată de prea mult sânge. Scapă de ea...“ 

O adiere nocturnă ridică stropii cascadei Beck şi îi îm- 
prăştie peste mâinile şi faţa ei. Rupse un fir de iarbă și începu 
să îl mestece. Firul rupt îi gâdila limba. Seva dulce-acrişoară 
o făcu să saliveze. 

Închizându-și ochii, Stella căută prezenţa cristalului, 
pentru a înţelege cum justifica morţile pe care le provocase. 
O simţise de-a lungul întregului urcuş pe coasta dealului. În 
mod inexplicabil, dispăruse acum sau era atât de slabă că nu 
putea să o simtă. 

Îşi deschise ochii din nou. Printr-o iluzie a luminii, din 
calcarul alb o privea faţa lui Kit, rănită şi inexpresivă ca o 
păpușă de plastic. Vocea lui Tony Bookless tuna din cascadă. 
De această dată, o umbră fugitivă îi aduse aminte de un bărbat 
trecând pe sub picioarele ei, cu intenţia de a-l omori pe Kit. 
Mintea i se înfioră așa cum, de teamă, corpul nu îndrăznise 
să o facă. 

„Scapă de ea!“ | 

Gaping Ghyll se căsca la picioarele ei. Cascada Beck era 
cea mai înaltă cascadă din Marea Britanie, prăbuşindu-se 

într-o peşteră aflată dedesubt şi, din aceasta, într-un lac sub- 
teran care îi intimida și pe scufundătorii profesioniști. 

Cumpăni greutatea craniului de cristal în mâini și îl ridică, 
pregătită de aruncare. 

Fărâma de albastru din mintea ei era acum atât de departe, 
atât de obosită, atât de veche și de sfârşită, încât aproape își 
epuizase toată puterea chemării. Sau tânără, poate, ca un miel 
fătat în miezul unei nopţi de iarnă, care a plâns cât a putut, 
fără să fie totuși hrănit, şi devine tot mai slăbit din cauza 
behăitului. 

Stella își cobori braţele. Cu grijă neașteptată, strânse piatra 
la piept, simţindu-i calcarul aspru prin tricoul subţire. Inima 
ei bătea pentru piatră, așa cum bătuse numai pentru Kit, dar 
într-un fel diferit. Nu îşi dorise niciodată să îl protejeze pe Kit 
aşa cum dorea să protejeze acest bulgăre de calcar murdar. 

— Ar trebui să te curățăm, să te facem frumos din nou, zise 
ea cu voce tare. 

Scânteia albastră pâlpâi şi flacăra crescu așa cum se 
întâmplă cu o lumânare pe care un curent puternic amenință 
să o stingă. Ţinând-o strâns, Stella se ridică şi privi în jur. 

Zorii erau aproape. Oile se trezeau. Cerul era mai luminos 
decât fusese înainte. Gaping Ghyll se căsca şi mai întunecată, 
iar cascada se prăvălea la fel de vijelioasă. Aşteptau, fata și 
piatra, cu aceeași inteligenţă străveche pe care o avea cristalul 
pe care ea îl ţinea în mâini. Instinctul îi spunea că trebuiau să 
se hrănească. 

Așeză craniul în rucsac, învelit într-un prosop, şi începu 
să caute o piatră de aceeași dimensiune şi formă în iarba roasă 
de oi. 

Căutarea o purtă într-un cerc larg, prin gardul de sârmă 
ghimpată și pe pajiște, până găsi lucrul de care avea nevoie și 
îl luă cu ea. 

larba era deja colorată când se întoarse, iar cascada Beck se 
preschimbase într-un văl de argint. Doar văgăuna era de ace- 
eași întunecime acaparatoare. Cu soarele răsărind în spatele ei 
şi proiectându-i umbra peste apă, Stella rostogoli piatra nou 
găsită de sub braţ în mijlocul văgăunii. 

Aceasta dispăru înspăimântător de repede. La un timp 
după aceea, auzi sunetul de piatră spartă. 

— Bine ai făcut, rosti Tony Bookless îndărătul ei. Nu eram 
sigur că vei fi în stare să o faci. 

Ea rămase nemișcată. El îşi termină urcușul până la cas- 
cadă. Umbra lui se uni cu a ei, prelungind-o, astfel încât cape- 
tele lor îngemănate se proiectau deasupra prăpastiei. 

— L-am visat pe Kit, spuse ea. Era ca şi cum piatra... avea 
nevoie să vină aici. 

Într-un colt al minții ei, lucrul care devenise o parte din ea 
își ţinea respiraţia, așteptând. 

— Te-am auzit când te-ai trezit, zise el. Văzând că nu te 
întorci, m-am gândit că s-ar putea să ai nevoie de ajutor. 

— Mulţumesc. 

Începuse să mintă din nou, dar, de această dată, nu piatra 
o îndemnase să facă acest lucru. Nu avea nici un regret. 

Bookless îşi ridică telefonul pe care îl ţinea în mână. 

— M-au sunat de la spital. Kit şi-a recăpătat cunoştinţa. 
Întreabă de tine. Vrei să vii cu mine să îl vezi? 


CAPITOLUL 9 


LA BORDUL AÂUROREI, NAVIGÂND SINGURĂ PE MAREA 
CARAIBELOR, LA JUMĂTATE DE ZI DE ZAMA, NOUA SPANIE 
OCTOMBRIE 1556 


Marea era calmă în toate direcţiile. Pentru prima dată în 
acea săptămână de la furtună, Aurora îndrăzni să își ridice 
toate pânzele și înainta ușoară, purtată de vânt. Aerul era plin 
de zgomotul valurilor sparte de corabie şi de foşnetul pânzelor 
pe cele trei catarge, şi de trepidaţia funiilor şi a ancorelor, iar 
undeva în depărtare, se auzea strigătul prelung și oropsit al 
unui pescăruș. 

Cedric Owen se trezi înainte de răsăritul soarelui şi merse 
să se aşeze cu spatele sprijinit de trinchet, acolo unde briza 
înaintării îi sufla părul spre spate. Sub picioarele lui, prora 
se scufunda şi se înălța într-o mare calmă, trimițând valurile 
înspumate spre pupa. 

Noaptea fusese asemenea primei zile de furtună, dar acum 
navigau singuri, fără alte corăbii înainte sau în urma lor. Așa 
cum avertizase cristalul albastru, Aurora se desprinsese de restul 

convoiului în haosul de vânt şi ploaie care distrusese cel puţin 
una dintre celelalte corăbii. 

Echipajul Aurorei văzu o singură navă scufundându-se. 
Restul se pierduseră în ploaia torențială și vântul agitat. Con- 
trar oricărei raţiuni, de Aguilar petrecu două zile navigând în 
cerc pe o mare nesigură, căutând orice indiciu de steag sau 
velă, sau, cu şi mai mare disperare, de supraviețuitori printre 
rămășițele epavei care dansau pe valuri în fragmente din ce în 
ce mai mici. 

Negăsind nimic şi pe nimeni și presat de vânturile care 
amenințau să smulgă catargele, luară iarăși, cu ezitare, cursul 
vestic, neștiind dacă celelalte corăbii îi căutau într-un mod 
asemănător sau pieriseră în furia furtunii. Fiecare om de la 
bord simţise durerea despărțirii mai intens decât pe cea sim- 
țită atunci când părăsiseră portul din Sevilia cu şase săptămâni 
în urmă. 

Navigarea pe cont propriu producea o senzaţie diferită, 
asemenea mersului pe marginea unei faleze contra vântului, 
fără balustradă de siguranţă. La început, sentimentul de izo- 
lare fusese descurajant pentru Owen, dar o săptămână de pace 
şi siguranţa tăcută oferită de comanda fermă a lui de Aguilar îl 
liniştiseră, așa încât se simţea euforic şi liber în această singu- 
rătate, nedorindu-şi ca ea să se sfârșească vreodată. 

Doar cristalul albastru îşi dorea mai mult. Îndemnu- 
rile sale îl treziseră înainte de răsărit. ÎL aduseră în acest loc 
lângă trinchet, de unde putea să privească peste vidul negru 
al mării şi cerului, spre locul neclar de la orizont unde acestea 
se uneau. 

Nu mai trăise niciodată o noapte atât de completă. Linia 
de lumină palidă a orizontului dispăruse, contopind cerul şi 


marea. Constelații nesfârșite se reflectau în ocean și înapoi pe 

cer, astfel încât Owen era înconjurat de licăriri de lumină din 
toate părţile într-un întuneric nesfârşit. 

Doar într-un singur loc exista o diferenţă: înainte și spre 
pupa era o lumină care părea mai portocalie decât stelele şi 
licărea din când în când într-un fel care imita focul. 

Se uita la ea şi se întreba de unde provine, când întune- 
ricul se rupse, lăsând prima rază de soare să se întindă peste 
apă. Doar spre admiraţia lui se petrecea acel moment nepre- 
ţuit când marea abandona misterul întunecat al nopții şi se 
dăruia albastrului şi auriului orbitor al răsăritului din mare. 

Frumuseţea era îţi tăia răsuflarea. Lipsit de orice chemare 
de a-şi arăta recunoştinţa unei divinității pentru acea minune, 
Cedric Owen își deschise inima pentru a-i mulţumi pietrei 
albastre că îl adusese acolo în ciuda tuturor piedicilor. 

— Numai pentru asta și merită efortul, nu-i aşa? 

Spaniola moale venea din stânga lui Owen. Fernandez de 
Aguilar reușea întotdeauna să îşi traverseze corabia în linişte. 

Owen tresări surprins, dar descoperi că nu era pe de-a 
întregul supărat că împărţiseră acest moment. 

— Dacă ar fi să mor acum, după ce am văzut asta, nu aş 
crede că viaţa mi s-a terminat prea curând. 

De Aguilar țâţâi dezaprobator. 

— Ar trebui să ai grijă ce vorbeşti. O invitaţie adresată 
morţii nu este un lucru pe care să-l tratezi cu uşurinţă. O să 
ajungem la țărm până la căderea serii, ştiai asta? 

— Măcar de atâta mi-am dat seama. Ştii încotro ne 
îndreptăm acum, că furtuna ne-a îndepărtat atât de mult de 
la cursul nostru iniţial? 

— Aș fi un căpitan foarte prost dacă nu aş şti unde mi-am 
adus corabia. 

Spaniolul se lăsă în jos, cu spatele sprijinit de catarg, cu 
genunchii strânși la piept. Niciodată de când îl cunoscuse, 

Owen nu îl văzuse îmbrăcat atât de neglijent. Poalele lungi ale 
cămășii îi atârnau peste ciorapii lungi, cu nasturii de la mânecă 
descheiați şi gulerul desfăcut. Încă îşi mai proteja braţul rupt, 
dar bandajele erau mai subţiri decât înainte, iar Owen era de 
părere că va putea să renunţe la ele până la sfârșitul lunii. 

— Ar fi trebuit să acostăm la Campeche, spuse de Aguilar. 
Acesta este la nord de aici, pe partea vestică a peninsulei. Nu 
avem destulă apă şi hrană ca să ajungem acolo, așa că ne 
îndreptăm, în schimb, spre un oraş numit Tulum de către 
străbunul meu, după zidul imens care se întinde în jurul lui. 
Băştinașii îl numesc Zama, care înseamnă răsărit, şi bănu- 
iesc că tocmai am văzut motivul. În timpul nopţii, cei care 
trăiesc acolo asigură țărmul, avertizând corăbiile de prezenţa 
stâncilor. Dacă priveşti peste babord, spre prora, departe de 
soare, încă poţi vedea focul pe care îl ţin arzând în turnul care 
veghează la malul mării. 

— Deci e un foc? Chiar mă întrebasem asta. Nu îmi imagi- 
nasem că sălbaticii înţeleg conceptul de far. 

— Înţeleg ei mai multe lucruri decât ţi-ai imagina, din câte 
am auzit despre ei. E în avantajul regelui să îi facă să pară 
nişte primitivi care pot fi disprețuiţi. Străbunul meu îşi înce- 
puse traiul aici considerându-i niște brute sălbatice, potriviţi 
doar să devină sclavi ai grandorii creştinătăţii. Camaradul său 
Gonzalo de Guerrero și-a dat seama cel mai timpuriu cât de 
mult se înșelaseră. A luptat treizeci de ani alături de băștinași 
contra Spaniei. 

— Chiar şi așa, vii printre ei pentru a-i cuceri? 

— N-aş face asta niciodată, zise de Aguilar clătinând din 
cap. Am venit ca să îi fac bogaţi şi pe ei, şi pe noi în Noua 
Lume, care o va distruge pe cea Veche. Cei pe care îi numeşti 
sălbatici nu sunt proști. Şi-au pictat întreg orașul roşu ca sân- 
gele, drept avertisment pentru vecini de a nu-i ataca, și totuși 

se îngrijesc de siguranţa coastei printr-un efort ingineresc 
care i-ar face pe arhitecţii noştri să plângă de invidie. Farul al 
cărui foc îl vezi nu este un turn rudimentar, asemenea celor 
care urâţesc coastele Angliei și Spaniei, ci o piramidă pătrată, 
a cărei mărime şi graţie ar egala oricare dintre catedralele 
noastre. Sculpturile şi frescele sunt mai sofisticate decât cele 
egiptene, iar scrisul lor este la fel de tăinuit înţelegerii noastre 
precum picturile de pe pereţii piramidelor. Frumuseţea constă 
în faptul că aceşti oameni trăiesc şi ne pot învăţa semnificaţia 
sculpturilor lor, pe când cele din Egiptul antic ne depășesc 
deja sfera cunoaşterii. 

— Şi o să ne înveţe? Sau ne întâmpină cu război, așa cum 
au făcut cu Hernân Cortes? 

De Aguilar scobi nişte murdărie de sub o unghie. Spuse 
ridicându-şi privirea: 

— Sper că nu ne vor întâmpina cu război, dar nu sunt 
sigur. Zama se află la marginea oceanului și este orientată spre 
est, astfel încât cetăţenii ei au văzut în fiecare dimineaţă lucrul 
cu care noi am fost binecuvântaţi doar acum. Mi-ar plăcea să 
cred că faptul că sunt scăldați în lumina unui răsărit asemenea 
acestuia în fiecare zi din viaţă îi predispune pe oameni spre 
agricultură și reflecţie, mai degrabă decât spre război, dar s-ar 
putea să mă înşel. 

— Atunci, în caz că te înșeli, ar fi bine să ne bucurăm cât 
mai mult de ceea ce avem. 

Owen se lăsă şi el în jos, sprijinindu-se de catarg, cu fața 
către soare. Îşi lăsă capul pe spate şi îşi închise ochii, ferindu-i de 
albastrul cunoscut al cerului. Albastrul intern, mai cuprinzător 
și mai intens al cristalului se întinse și deveni pătat cu roşu la 
margini, doar puţin, dar destul pentru a fi un avertisment. 

— Oricum şi-ar vopsi zidurile, zise Owen cu ochii închiși, 
cred că băștinașii nu sunt singurul pericol care ne amenință. 

— Nu. Dacă informațiile mele sunt corecte, în Zama se 
află un preot care este depăşit doar de episcopul din Yucatan 
în dorinţa de a aduce Inchiziția în Noua Spanie. Este un 
iezuit care se teme de decăderea Bisericii-mamă în Europa, 
unde germanii, olandezii şi englezii jefuiesc mănăstirile și le 
fură aurul. El caută să îi reîmprospăteze cuferele cu avuţii din 
Lumea Nouă. Desigur, nu spune deschis acest lucru. În scriso- 
rile trimise acasă, scrie că încearcă să îndrepte spre Dumnezeu 
sufletele păgânilor, pentru a-i salva de la o eternitate în focu- 
rile iadului. Pentru a face asta, îi va supune pe oricâţi dintre ei 
va fi nevoie la focul trecător al morţii pe rug. 

Urmă o pauză. Owen auzi foşnetul cămăşii când de Aguilar 
îşi întoarse faţa spre el. Apoi, urmă vocea calmă şi elocventă. 

— Ar trebui să ai grijă, prietene. Mulţi dintre cei care au 
murit nu au avut un craniu de cristal pur pe care să îl poarte 
cu ei în focul rugului. 

Nu existase nici un avertisment. Owen îşi deschise ochii şi 
privi fix albastrul imposibil al cerului. După o vreme, întrebă: 

— De câtă vreme ştii? 

— De aproape o săptămână. Dacă ţii minte, am avut o 
noapte de calm înainte de partea a doua, mai rea, a taifunului. 
Nu am fost prezent atunci la cină. Nu mă aştept să mă ierţi, 
dar trebuie să înţelegi că nu puteam risca să îmi duc corabia 
şi echipajul într-o călătoriei neplanificată dintr-o zonă abia 
cunoscută fără să ştiu pentru cine sau pentru ce făceam asta. 

— Aşa că ai întrat în cabina mea și ai căutat piatra? 

— Era la vedere, așteptând să fie găsită. Nu am atins-o, un 
asemenea lucru ar fi un sacrilegiu, dar am simţit din partea ei 
o primire așa cum nu am mai avut decât din partea lui Pedro 
Surdul, cel care m-a învăţat tot ce ştiu despre mare și încă mă 
mai primeşte în casa lui ca pe un nepot iubit de fiecare dată 
când mă întorc să îl vizitez. 

Owen își întoarse puţin capul, pentru a-l putea privi. 

— Fiecare om pe care l-am cunoscut, cu excepţia lui 
Nostradamus, ori s-a temut de craniu, ori a vrut să-l obțină. 
Eşti şi tu oare o altă excepţie? Sau şi-a pierdut cumva acesta 
puterea de a cuprinde minţile oamenilor? 

Urmă o altă tăcere şi sunetul valurilor sparte la prora. În 
cele din urmă, de Aguilar zise: 

— Dacă aș avea o soţie uimitor de frumoasă și înţeleaptă, 
astfel încât să vezi în ea tot ce ţi-ai putea dori vreodată de la o 
femeie, ai dori să mi-o iei? 

— Nu aș lua nimic de la tine, cu atât mai puţin o inimă 
liberă, dăruită de bunăvoie. 

— Atunci, de ce nu aș face şi eu la fel? Piatra îţi aparţine în 
mod clar în toate privinţele. Nu este vorba că nu mi se pare de 
dorit, ci că eu aleg să nu o doresc. 

— Integritatea ta mă face să-mi fie ruşine, spuse Owen. Tu 
eşti căpitanul corabiei şi îți datorez viaţa. Mai mult de-atât, 
am văzut cum îţi tratezi echipajul şi dovedeşti respect prin tot 
ce faci. Nu ţi-aș fi ascuns acest lucru, dar... 

— Dar este greu să ştii în cine să ai încredere. Ştiu. Şi poate 
că nici nu ai vrea să împovărezi un prieten cu asta? 

Owen nu se gândise la Fernandez de Aguilar ca la un pri- 
eten și nici nu îşi imaginase că el ar putea fi astfel considerat 
de acesta. Acum, că acest lucru era exprimat cu voce tare, după 
toate câte se întâmplaseră, Cedric văzu adevărul prieteniei lor 
şi, privind în urmă, realiză cum aceasta crescuse dintr-o serie 
de conversații aparent fără sens, dar care aveau însemnătate și 
era sincere — un respect care sporise treptat. 

Aşa cum Owen se temuse odată, fusese sedus și cedase, dar 
nu regreta. Întrebă: 


— De ce ai făcut asta? 

Și îi fu recunoscător spaniolului pentru faptul că nu se 
prefăcuse a nu înţelege. 

— Mi-ai salvat viaţa, nu este oare ăsta un motiv suficient? 
Spaniolul ridică din umeri. Și ai o naivitate sinceră, dar sub ea 
se ascunde o putere care valorează cât zece orgolii. 

— N-aş putea niciodată să te iubesc aşa cum un bărbat 
iubeşte o femeie. 

— Ştiu asta. Şi nici nu ţi-aș cere un asemenea lucru. Nici 
nu l-aș dori de fapt. Şi eu vreau să îmi găsesc o soţie cândva. 
Dar există o comuniune a minţilor între bărbaţii cu aceleași 
calităţi care are la fel de multă valoare ca o uniune carnală şi 
poate să ţină mai mult decât zilele năvalnice ale iubirii tru- 
peşti. Am sperat că am putea împărtăși o asemenea camara- 
derie și că, prin aceasta, ai putea să îmi spui puţin din povestea 
pietrei albastre, atât cât se poate. 

— Aș putea... într-adevăr, aș putea. Owen îşi trecu mâna 
peste față, fără să-şi dea seama cât de tânăr îl făcea să pară 
acest gest, sau cât de nesigur. Am trăit toată viaţa cu povara 
existenţei pietrei. O iubesc împreună cu tot ce aduce, însă 
nu aș împovăra cu inima ușoară pe nimeni, în special nu o 
persoană pe care o admir. Și totuşi... în acea noapte când am 
mers la cină, nu am lăsat-o la vedere, era la fel de bine ascunsă 
ca totdeauna. 

— Piatra m-a lăsat să o văd? 

— Aşa se pare. 

Pentru o vreme se lăsă iarăși tăcerea și se auzi doar zgo- 
motul corăbiei tăind apa şi legănatul mării. Țipetele pescă- 
ruşilor se întoarseră mai insistente decât înainte, iar păsările 
însele erau nişte mâzgălituri şterse la orizont. 

De Aguilar băgă mâna în sân și scoase la iveală, dintr-un 


buzunar interior ascuns, ceva de aur. 

— Preotul din Zama este părintele Gonzales Calderón. 
Din cele auzite, se pare că este un fanatic care se delectează 
cu durerea celorlalți. Cred că trebuie să fim foarte atenţi în 
prezenţa lui. Ar trebui să pară cel puţin că suntem oameni ai 
lui Dumnezeu. Dacă nu te jignesc prea tare, ai vrea să accepţi 
asta? De degetele sale atârna un mic crucifix de aur, lucrat 
de o calitate excepţionaă. A fost al mamei mele, rosti simplu 
Fernandez de Aguilar. Dar poate fi purtat și de un bărbat. 

Crucea străluci în soare în vreme ce se răsucea în briza 
revigorantă şi se transformă într-o penumbră mică de lumină, 
care depășea metalul din care era creată. Cedric Owen o 
prinse, iar piatra albastră, care se ferise de orice alt artefact 
religios, nu reacţionă la acesta. 

— Mulţumesc, spuse Owen. Aș fi deosebit de onorat. 


CAPITOLUL 10 


ZAMA, NOUA SPANIE 
OCTOMBRIE 1956 


Pe o apă calmă care strălucea sub soarele amiezii, Aurora 
pluti ușor în micul port natural situat la poalele oraşului 
numit Zama după priveliştea ce o avea spre răsărit. 

Faleza înaltă, de calcar alb, stătea ca o santinelă a purității, 
atrăgându-i spre un înfiorător oraș de piatră roşie ca sângele, 
cu ziduri pe trei laturi, şi orientat spre a patra, unde se afla un 
turn piramidal uriaș, roşu, care servea drept far. 

La bord, echipajul era aliniat la babord şi tribord, de la prora 
la pupa, sondând apa cu fire cu plumb înmuiat în ceară moale, 
pentru a putea afla atât adâncimea, cât şi conformaţia fundului 
mării de sub ei. Un cor de voci apăsate trimitea rapoarte către 
de Aguilar, care stătea la cârmă împreună de Juan-Cruz. 

— Babord pupa, al patrulea om, patru braţe şi jumătate, 
pierdut nisip, probabil stâncă. 

— Tribord prora, primul om, trei braţe, ierburi şi noroi. 

Folosind această metodă precară, înaintând grijuliu cen- 
timetru cu centimetru, căpitanul îşi aduse corabia într-un 
loc unde putea ancora în siguranţă, apoi lansă la apă o barcă 
pentru el și câţiva companioni aleşi pentru a ajunge primii 
la țărm. 

Sosirea lor nu era neașteptată. În ultimele ore, de când 
reușiseră să vadă portul, văzuseră, de asemenea, şi o mulțime 
crescândă de băștinași care îi așteptau, îmbrăcaţi în culori vii, 
ca nişte păsări, cu multe pene verzi împodobindu-le pălăriile 
de paie, astfel încât Cedric Owen, care fusese pe mare pentru 
prea multă vreme, își închipui cu entuziasm că ar fi femei, iar 
că lucrurile pe care le purtau erau destinate comerțului. 

Acum, nu îşi mai închipuia asemenea lucruri plăcute. De 
aproape, era clar că fiecare dintre cei care aşteptau era bărbat 
și lucrurile pe care le purtau cu ei erau arme de luptă. Cel 
puţin o duzină dintre cei din rândurile din față aveau puşti și 
se părea că ştiu cum să le folosească. În rest, majoritatea avea 
sulițe sau lungi bâte din lemn, înnegrite pe margini. 

— Li se spun maquahuitl, zise de Aguilar calm. 

Stătea lângă Owen, la prora bărcii, cu o funie răsucită în 
mână, gata să sară pe țărm. În spatele său, şase bărbați vâsleau 
în sincron îndelung exersat. 

— Străbunul meu le-a descris drept cele mai măreţe arme 
de mână pe care le-a văzut în acţiune. Sunt făcute din lemn 
tare, cu lame de obsidian pe margini. Luptătorii poporului 
maya nu sunt bărbaţi masivi, așa că le mânuiesc cu ambele 
mâini, ceee ce le permite să le arunce cu o boltă mai mare 
şi cu mai multă forţă în lovitură. Pedro de Moron, care a 
luptat alături de Cortes, şi-a văzut calul decapitat de o sin- 
gură lovitură a uneia dintre aceste arme. Cortes le-a oferit 
săbii de fier băștinașilor care îi juraseră loialitate, dar aceștia 
erau de părere că obsidianul lor era mai ascuţit şi puternic. 

A fost nevoie de un cal mort pentru a-i dovedi lui Cortés că 
spuneau adevărul. 

— ar acum ei aşteaptă să ne dovedească asta și nouă, zise 
Owen. Sunt greu de numărat, înghesuiți așa laolaltă, dar 
cred că sunt mai mulți decât noi cu cel puţin un om şi nu 
par să ne aştepte cu drag, oricât de vesele le sunt îmbrăcă- 
mintea şi penele. 

De Aguilar dădu din cap împăciuitor. 

— Atunci, o să murim rapid după ce am văzut acel răsărit 
înfocat. Aș prefera asta alternativei. Bărbatul care trece printre 
ei acum, îmbrăcat în negru, cu o avere de argint la gât este 
părintele Calderón. În prezenţa lui, să sperăm că, dacă ne 
urăsc, vom avea parte de moartea băștinașilor, rapidă, cu piatra 
neagră, şi nu de cea europeană, prin tortură şi foc. Piatra ta 
albastră ce spune? 

— Că este aproape de casă şi abia aşteaptă să ajungă la 
țărm, răspunse Owen, care abia reușea să se concentreze 
din cauza cântecului năvalnic din mintea lui. Nu zice nimic 
despre cum o să fim primiţi atunci când o ducem acolo. Îi 
vei arunca funia preotului? 

— Cui altcuiva? zise de Aguilar zâmbind forţat. Priveşte 
cu atenţie, englezule, și învaţă ce înseamnă să le vorbesti fru- 
mos băștinașilor. 


Debarcaderul de lemn era atât de nou, încât scoicile nu 
se prinseseră de el încă. Preotul îmbrăcat în negru stătea în 
capătul cel mai îndepărtat de țărm și prinse cu destulă înde- 
mânare funia care îi fu aruncată. Doi băștinași stăteau la un 
pas în urma lui. Erau singurii din neamul lor care purtau pan- 
taloni și bluze de pânză simplă, necolorată, şi nu aveau arme. 

Preotul se lăsă pe spate și întinse funia. Barca se ciocni de 
debarcader pentru un moment, apoi Fernandez de Aguilar 
sări agil pe scândurile de lemn și rămase acolo, clătinându-se 

uşor o clipă, ca şi cum încă ar fi fost legănat de mare. Apoi, în 
faţa tuturor, făcu cea mai elaborată plecăciune de curte pe care 
Cedric Owen o văzuse vreodată. 

— Permiteţi-mi să mă prezint, domnule. Sunt Fernandez 
de Aguilar, căpitan al unei corăbii de valoare mică, dar îl aduc 
cu mine pe señor Cedric Owen, medicul navei noastre şi un 
astrolog de excepţie. El soseşte cu recomandarea Caterinei 
de Medici, însăşi regina Franţei. Îl recomand astfel dumnea- 
voastră și prietenilor dumneavoastră. Dumneavoastră sunteţi, 
desigur, părintele Gonzales Calderón, preot al Bisericii-mamă 
din Zama, Noua Spanie. Chiar în această dimineaţă, vorbeam 
despre dumneavoastră şi câtă plăcere v-ar face să ne cunoaşteţi 
stimatul pasager. Un moment, să punem o scândură pentru ca 
bunul medic să poată veni la țărm. 

— Nu. 

Se lăsă o tăcere pe care nici măcar pescărușii nu îndrăzniră 
să o tulbure. 

Preotul era un bărbat cât un munte, cu spatele şi talia 
lată, tot numai muşchi. Avea gâtul gros și bărbie dublă. Peste 
întinderea lată şi neagră a pieptului, purta un crucifix din 
argint brut, cel mai mare şi mai greu pe care Cedric Owen 
îl văzuse vreodată. 

Acel unic cuvânt făcu să încremenească tot portul. Privit 
acum de fiecare om din barcă, corabie şi de pe țărm, pre- 
otul încolăci funia în mână şi o aruncă abil la picioarele lui 


Cedric Owen. 


Ridicându-și vocea pentru a fi auzit, spuse: 


— Ar trebui să ştiţi că am avut o epidemie de variolă. 
Aceasta a trecut acum, dar cu ea Dumnezeu a luat la el jumă- 
tate din bărbaţii, femeile şi copii orașului nostru. Suntem deci 
precauţi cu cei care ajung aici și ar putea să aducă din nou 
același lucru sau chiar mai rău. Prin urmare, ar putea stimatul 

vostru medic să îmi jure în numele lui Dumnezeu că nu pur- 
taţi nici o boală? 

Preotul i se adresase lui de Aguilar, dar privirea lui, 
oprindu-se asupra lui Owen, era mânioasă şi fierbinte, ca și 
cum variola îi subjugase mintea. 

Strigătul subit din mintea lui era un ton diferit de orice 
auzise Owen până atunci. Într-un efort de a se elibera de el, îşi 
ridică privirea dincolo de preotul înveşmântat în negru, spre 
cei doi băștinași aflați imediat în spatele lui și se opri... 

... pentru că îi devenise imposibil să gândească. 

Cei doi bărbaţi din spatele preotului erau rași, cu feţele 
late, ochi mari și păr negru, des, care le atârna drept pe umeri. 
Cel din stânga ridică o micuță cruce de lemn de pe piept și 
privi fără interes spre Aurora şi echipajul ei. 

Cel din dreapta se uita fix la Cedric Owen... și, prin el, 
direct în albastrul cristalului. 

Owen nu mai fusese niciodată dat în vileag atât de direct 
şi brutal. Un vânt amarnic îi tăia fața, de parcă hainele i-ar fi 
fost smulse de pe corp, luând cu ele jumătate din piele. 

În paralizia lungă a momentului, Owen își dădu seama 
că, spre deosebire de companionul său, acest băștinaș avea ati- 
tudinea şi aerul unui războinic. Cicatricea lată care îi traversa 
fata în zigzag părea făcută dinadins. Cu privirea ţintuită de cea 
a lui Owen, bărbatul îşi trecu două degete peste cicatrice, apoi 
îşi întoarse capul. 

Acum, că privirea cercetătoare se îndepărtase, strigătul din 
urechea lui Owen aproape că dispăru. Putea să audă lucrurile 
care îl înconjurau, mai ales pe preot spunând: 

— Señor Owen? Sunteţi medic, precum şi astrolog. Puteţi 
să juraţi dinaintea lui Dumnezeu că această corabie nu ne 
aduce nici o boală? 

Umbra preotului era mare cât un munte. Era mai ușor să 
îl privească, să îi vadă dimensiunile imense şi să calculeze ce fel 

de ameninţare ar putea să reprezinte, şi astfel să uite că fusese 
despuiat şi apoi reîmbrăcat dintr-o singură privire a unui săl- 
batic cu o cicatrice pe faţă. 

Se aştepta un răspuns din partea lui. 

— Nu, zise Cedric Owen. Nu pot să garantez nimic și, cu 
siguranţă, nu aș jura asta în numele lui Dumnezeu. Ce por să 
spun este că am fost pe mare cu aceşti oameni timp de două 
luni şi nu am avut parte decât de obişnuitele instabilități intes- 
tinale şi un umăr scrântit atunci când un om a tras de o sfoară 
cu prea multă forță. Pot să declar că ne-am oprit în Panama 
pentru a duce la bord provizii de apă şi mâncare şi că am luat 
cu noi un tânăr băştinaș care dorea să devină marinar. Cred 
că, dacă ar fi fost vreo boală la bord, acesta ar fi căzut pradă 
efectelor ei și, de asemenea, dacă el ar fi fost infectat, ne-am fi 
îmbolnăvit noi. Prin urmare, voi jura în orice fel doriţi că nu 
am văzut nimic care să vestească vreo boală, dar nu mai mult 
de atât. Sunt sigur că supușii leali de la Campeche ai regelui 
Filip ne vor primi cu braţele deschise. 

Nu plănuise nimic din toate acestea. Cuvintele îi ieșeau 
din gură şi le auzea în acelaşi timp ca şi ceilalți, și era la fel 
de surprins. 

Fernandez de Aguilar îi aruncă o privire plină de uimire 
nedisimulată, care se transformă în ceva mai contemplativ 
când preotul își înclină umil capul, apoi rosti: 

— Bine grăit, doctore. Dacă aţi fi jurat pe Dumnezeu că 
oamenii voştri sunt curați, atunci aș fi poruncit să fiţi împuș- 
caţi, iar corabia să fie arsă pe mare. Debarcaderul ar fi fost 
distrus împreună cu ea, așa cum s-a întâmplat ultima dată 
când ne-a fost adusă boala. 

— Şi toate acestea în van, spuse Owen. Aţi fost destul de 
aproape de Don Fernandez în aceste ultime minute pentru 
a deveni o sursă de infecţii dacă acesta ar fi fost într-adevăr 

infectat. Aţi fi mers printre oameni și ați fi răspândit boala 
oriunde v-aţi fi dus. 

— Doar că nu m-aş mai fi dus nicăieri. Secretarul meu, 
Diego, cel de-aici — şi arătă cu un gest spre băştinașul cu 
cicatricea pe faţă —, are ordin să îmi taie gâtul şi apoi pe al 
său. Domingo — şi arătă cu degetul spre cel mai pașnic dintre 
cei doi secretari — ar fi intrat în mare, aceasta fiind moartea 
aleasă de el. Cu noi dispăruţi, al doilea rând de războinici ar 
fi dat foc corăbiei, trăgând săgeți aprinse. Nici un copil nu 
își împușcă de bunăvoie părintele, dar m-ar omorî dacă le-aş 
comanda asta, atât de multă încredere am în ei. 

Owen observă că Fernandez de Aguilar se încordase. 

— Aceşti oameni vă consideră tatăl lor? întrebă căpitanul. 

Faţa lui Gonzales Calderón era indescifrabilă. 

— Eu mă consider tatăl lor după Dumnezeu, zise el. Cred 
că, dacă le spun că nu aduceți variolă și veniţi purtând daruri 
şi cunoştinţe pentru a ne ajuta să ne recuperăm pierderile, vă 
vor permite să ancoraţi corabia. Ce se întâmplă după aceasta 
este în mâinile lui Dumnezeu. Eu nu vă pot garanta siguranța 
mai mult decât medicul dumneavoastră poate garanta sănă- 
tatea echipajului. 


CAPITOLUL 11 


COLEGIUL BEDE, CAMBRIDGE 
IUNIE 2007 


Un sigur crin alb rămas de la nuntă împodobea masa joasă 
din lemn de frasin în camera lui Kit de la River Room. Ca o 
izbândă a arhitecturii stil Tudor, peste jumătate din lungimea 
camerei era proiectată deasupra râului Cam. Ferestrele de pe 
trei laturi îi permiteau soarele strălucitor de vară să pătrundă 
înăuntru. Râul curgea verzui dedesubt. O fereastră deschisă 
lăsa mirosul de apă aproape stătută de afară să se amestece 
cu parfumurile trecătoare ale bucheţelelor împrăștiate prin 
cameră, trimise de prieteni pentru a-i ura lui Kit bun venit 
acasă din spital. 

Pentru că îi erau prieteni, avură discreţia să nu fie prezenţi 
la sosirea lui, ci o lăsară pe Stella să îl ajute să coboare din 
ambulanţă, sprijinit de cele două cârje, și să urce treptele spre 
spaţiul larg și luminos care îi servea drept casă. 

Se legăna pe picioare lângă masa cu flori, dar ce îi atrase 
atenţia fu râul care curgea sub fereastră. Curgerea domoală a 

apei gri-verzui, sclipirile de deasupra ei în aer, iluziile create 
de lumină și sticla veche făceau să pară că partea din cameră 
proiectată deasupra râului ar fi fost mai mare, ca și cum ar fi 
plutit singură, suspendată „între cer şi apă“, așa cum intenţio- 
naseră proiectanţii ei. 

Se roti complet, observând cerul și mănunchiul de nori, 
iarba uscată de pe Midsummer Common, râul aglomerat, plin 
de turişti în bărci şi studenți întârziaţi, bucuroşi de examenele 
trecute, gazonul perfect din Lancaster Court, cu împrejurimile 
sihastre și statuia de bronz a lui Edward al III-lea, monarhul 
din casa Plantagenet al cărui fiu înființase colegiul Bede ca un 
act de pietate filială comemorând victoria tatălui săi împotriva 
francezilor la Crécy, în 1346. 

Stella privea cum Kit se acomoda cu încăperea, rede- 
venea el însuşi, își amintea cine fusese înainte şi cine deve- 
nise. Cârjele ezitară, apoi se opriră. Ochii lui îi întâlniră pe 
ai ei, verzi-căprui, tulburi, plini de patimi noi pe care ea nu 
le putea deslușşi. 

— Îmi amintesc crinii, spuse el. 

— Kit... 

Se simţea incapabilă să se miște. Un val de transpiraţie 
rece îi cuprinse ceafa. Din momentul în care își recăpătase 
cunoştinţa în spital, fusese rece și retras, şi complet diferit de 
bărbatul pe care credea că îl cunoaște. 

ÎI văzu pregătindu-se să recite un discurs elaborat, pe care 
ea nu voia să-l audă. 

Faţa îi era ca a unui arlechin, verde de vânătăi pe partea 
imobilă, vie, albă şi mobilă pe cealaltă jumătate. Folosindu-se 
doar de această parte, încercă să zâmbească. 

— Ar trebui să mă părăseşti. Acum, cât toate amintirile 
sunt încă plăcute. 

Frumoasa lui voce irlandeză era spartă, inegală. O auzi şi 
tresări. Ochii lui nu o părăsiră nici un moment. 

— Nu face asta... zise ea plângând, deşi îşi promisese că 
n-o s-o facă. Nu te voi părăsi. Nu mă poți obliga să fac asta. 

— Dar pot să ţi-o cer. Pentru binele amândurora. 

— Nici tu nu crezi asta. Te-ai căsătorit cu mine de mai pu- 
ţin de o lună. Eu m-am căsătorit cu tine. Nu este momentul 
să renunţăm. 

El se încruntă şi clătină din cap. Mâinile îi tremurau pe 
cârje. Ea ar fi vrut să facă un pas înainte şi să îl prindă, să îi 
aducă un scaun, să pregătească pentru el scaunul pe rotile elec- 
tric, să stea sau să doarmă lângă el, să se simtă iarăși acasă fără 
să-şi facă griji. Nu putea face nici unul dintre aceste lucruri 
până nu se puneau de acord asupra unui viitor care să-i mul- 
țumească pe amândoi. 

Corpul lui nu răspundea așa cum şi-ar fi dorit. Îşi ridică 
umărul bun a nedumerire. 

— Nu vreau să fiu cu tine, cu toate aceste lipsuri pe care nu 
le aveam înainte. 

— Doamne, Kit... 

Îşi şterse faţa cu podul palmei și scotoci în buzunarul pan- 
talonilor scurți după un şerveţel. 

Fl nu mai era ce fusese odată, acest lucru era incontes- 
tabil. Chiar şi așa, nu era atât de rău pe cât prognosticaseră 
medicii la prima examinare. Faptul că era în stare să meargă 
reprezenta un miracol al ştiinţei moderne și o dovadă a valorii 
terapeutice a administrării de dexamethasone intravenos, în 
doze suficiente pentru a adormi un elefant, sau cel puţin așa îi 
spuseseră doctorii de la spitalul din Yorkshire, iar apoi, în ter- 
meni mai cumpătaţi, echipa neurologilor de la Addenbrookes 
din Cambridge, care făcuseră și ei analize RMN şi tomogra- 
fice şi ajunseră la concluzia că ori primiseră din Yorkshire un 
set greșit de analize, ori zeii speologiei fuseseră extraordinar de 
binevoitori, trezindu-l pe doctorul Christian O'Connor din 
comă atât de repede şi relativ intact. 

Nu au fost însă în stare de noi miracole şi nici să i-l redea 
complet vindecat. Îl trimiseră acasă pe jumătate tămăduit, 
un bărbat predispus să adoarmă brusc, un bărbat care putea 
să zâmbească numai cu jumătate de față, care nu putea să-şi 
mişte pe deplin piciorul stâng şi care putea să-şi folosească 
braţul stâng doar parţial. ÎL trimiseră acasă cu cârje şi în scaun 
cu rotile, precum şi cu un program de exerciţii de fizioterapie 
care să-l ţină ocupat şi poate chiar să-i grăbească vindecarea. 
Considerau că, odată cu trecerea vremii, va putea să se lepede 
de una dintre cârje. 

Nu puteau să-i spună dacă avea să poată merge normal 
sau să alerge, sau dacă zâmbetul îi va redeveni vreodată întreg, 
depășind înţepenirea ca de plastic care îi afecta jumătatea 
stângă a corpului. 

Şi nici nu puteau să îi zică dacă avea să îşi recapete amintirile 
vizitei în catedrala din pământ, a craniului acoperit de calcar 
alb pe care îl descoperiseră acolo, a fugii de-a bușilea pe cornișa 
din peşteră, purtând două lanterne, sau a căderii de pe ea cu 
destulă claritate pentru a-l convinge pe inspectorul Fleming 
să redeschidă cazul de tentativă de omor. Deocamdată, abia 
reușea să-şi aducă aminte detaliile propriei nunţi. 

„Îmi amintesc crinii.“ 

Doar ochii îi erau cu adevărat vii. Ea nu reuşise nicio- 
dată să le descifreze expresia pe deplin, dar înainte existase 
tot timpul în ei un umor ironic, care o atrăsese și o adusese în 
viaţa lui. Acum nu erau decât bariere care o ţineau la distanţă. 
Îi întâlni privirea fără să aibă nici o idee despre ce gândea sau 
simţea el. 

— Ştii că am dreptate, îi spuse el şoptit. 

— Nu. 

Disperată, se aplecă să ia rucsacul pe care îl lăsase sub masă. 
Avusese alte planuri pentru cristal. 

Deschise închizătoarea cu o mână şi scoase afară piatra 
albă, sfărâmicioasă, care fusese țelul căutărilor de-o viaţă ale 
lui Kir, şi o așeză pe masă. Era un lucru simplu, urât, care 
împrăștia fărâme de calcar pe podeaua de lemn. 

Nu simţi nimic din partea pietrei. Nimic din fulgerul 
albastru care îi străpunsese mintea sau senzaţia de vulnerabili- 
tatea străveche a unui nou-născut care o înduioşase pe pajiştea 
de la Gaping Ghyll. Timp de trei săptămâni, aceasta lâncezise 
în rucsacul ei, nevăzută și neauzită. Nu reușise să se convingă 
să o mai privească. 

— Nu am aruncat-o, rosti ea. 

— Evident. 

Faţa îi devenise complet imobilă. Acum, era măcar 
simetrică. 

— Ar trebui poate să mă așez? 

Se învârti în cârje, înjură şi se îndreptă ţeapăn spre scaunul 
cu rotile. 

Fa îşi dorea ca el să fie bucuros de ajutorul ei. E] îl primea 
în silă, lăsând-o să îl ducă la scaunul cu rotile şi să îl așeze în 
el aşa cum o învăţaseră cei de la spital. Fără să se opună, o lăsă 
să îi aşeze craniul de cristal în poală. Pentru o perioadă lungă, 
se uită fix la bucata de piatră, într-o tăcere rece, cu privirea 
trecându-i prin ea. 

Exact când ea crezu că tensiunea avea să-i ucidă pe amân- 
doi, el îşi ridică fruntea şi se îndreptă scârţâind pe roţile noi 
spre fereastră, de unde putea să privească apa de jos. 

Masa de frasin era între ei, un cadou de nuntă din partea ei 
pentru el şi a lui pentru ea, cumpărată într-o altă epocă, atunci 
când ei erau alți oameni. Ea se aşeză pe marginea acesteia. 

— Dacă îl urăşti atât de mult, putem să-l aruncăm acum 
în râu. 


— Şi asta ne-ar garanta siguranţa? 

— Adică despre asta este vorba? Siguranţa noastră? Mie mi 
se pare mai mult de-atât. 

— Cineva a încercat să mă omoare pentru asta, Stell, spuse 
el cu faţa chinuită. Ce vrei mai mult de-atâr? 

— Atunci, arunc-o. 

— Mi-ai spus că o aruncaseși deja. 

Nu se certaseră niciodată până acum. Această tensiune pu- 
ternică şi tăioasă era nouă, neașteptată şi înspăimântătoare. 

Îşi dădu seama că îşi frângea mâinile şi se forță să se relaxeze. 

— Tony Bookless mi-a zis să fac asta, rosti ea. Am încercat. 
Nu am putut s-o fac. 

— Dar l-ai lăsat să creadă că ai făcut-o. Şi pe mine la fel. 

— Deci mai sunt şi mincinoasă pe deasupra, replică ea. Am 
crezut că o să fii mulțumit. ÎL păstram ca pe o surpriză pentru 
întoarcerea ta acasă. O să mă părăseşti din cauza asta? Despre 
asta este vorba de fapt? 

Nu putea să stea locului. Se duse până la fereastră, întoarsă 
cu spatele spre el, urmărind studenții care jucau oină în soare, 
pe pajiştea Common, dorindu-și să se poată întoarce în timp 
pentru a schimba lucrurile. Merse înainte şi-napoi de trei ori 
exact câte doisprezece pași înainte ca el să-i vorbească. Atunci 
când făcu asta, vocea îi era atât de slabă, încât aproape se 
pierdea în zgomotul de afară. 

— Nu ştii să minţi prea bine, Stella. Tony nu a crezut că 
ai aruncat-o. Crede că eşti orbită de piatră. Se pare că acesta 
este efectul ei asupra oamenilor. Și acesta este motivul pentru 
care mor. 

Mai degrabă o oprise sunetul vocii lui decât cele spuse. 
Sunete guturale, moi, pe care nu le mai auzise niciodată. Se 
răsuci. Ochii lui erau roşii. 

— Plângi? 

— Încerc să nu o fac. 

— Vai, Doamne. Kit... 

Îl ridică din scaun pentru a putea să-l îmbrăţişeze cum 
trebuie. În acel moment prelung, fără cuvinte, avură o legă- 
tură mai profundă decât orice se petrecuse între ei în cele trei 
săptămâni de la accident. 

Dincolo de hainele aseptice cu care venise de la spital, el 
mirosea la fel ca întotdeauna. Fa îi desfăcu cămașa și își lipi 
nasul de pielea moale de sub claviculă şi vorbi cărnii, oaselor 
şi inimii de dedesubt. 

— Când ţi-a zis Tony asta? 

— Seara trecută. A venit iarăși la mine, după plecarea ta. 

Îşi trecu mâna prin părul ei, proaspăt tuns pentru întoar- 
cerea lui. Era cu un deget mai scurt decât înainte. ÎL ciufuli 
şi o sărută pe frunte, iar ea îi simţi jumătatea gurii care func- 
ţiona cum trebuie. 

— l-am promis că o să te conving să o distrugi, spuse el. 

— Kit, eu... 

— Ceea ce a fost o prostie, pentru că nici măcar nu vor- 
bisem cu tine mai întâi, ştiu asta. Dar nu vreau să mori, Stell. 
Am pierdut atât de multe alergând după un vis făurit de mine. 
Nu vreau să te pierd şi pe tine. Nu aș putea suporta asta. 

Ea își ridică fruntea de pe pieptul lui. 

— De ce ar trebui să mă pierzi? 

— Pentru că Owen nu și-a scris versurile doar de dragul 
poeziei. Le-a scris drept ghid şi avertisment. 

Îşi închise ochii şi recită din memorie: 

— „Găseşte-mă şi trăieşte, căci eu sunt speranţa ta la sfâr- 
şitul vremii. Îmbrăţişează-mă așa cum ţi-ai îmbrăţişa copilul. 
Ascultă-mă aşa cum ţi-ai asculta iubirea. Încrede-te în mine 
aşa cum te-ai încrede în Dumnezeul tău, oricare ar fi acela“. 

Îşi deschise ochii. Privirea îi era rătăcitoare. 

— „Îmbrăţişează-mă așa cum ţi-ai îmbrăţişa copilul. 
Ascultă-mă așa cum ţi-ai asculta iubirea.“ Tu faci asta? 

Ea nu îi răspunse, nu era nevoie să îi răspundă. Kit putea 
să îşi dea seama de intenţiile ei, chiar dacă ea nu le mai putea 
desluşi pe ale lui. O prinse de mâini și o trase spre el îmbră- 
tişând-o, în așa fel încât singurul lucru pe care ea putea să îl 
vadă erau ochii lui mari şi sinceri. 

— Stell, toţi cei care au avut piatra şi i-au purtat de grijă au 
murit. Şi eu aş fi murit dacă nu ar fi fost apă pe fundul pră- 
pastiei. Tu eşti într-un pericol şi mai mare. Eşti îndrăgostită 
de ea. 

Trăgând-o mai aproape, își trecu vârful degetului peste 
lobul urechii într-un mod care îi trimise fiori de-a lungul 
șirei spinării. 

În ultimele trei săptămâni, ar fi dat orice ca să simtă asta. 
Acum, îl prinse de încheietura mâinii şi îl opri. 

— Kit, ascultă-mă. Nu piatra este cea care îi omoară pe 
oameni. Oamenii sunt cei care omoară pentru a o obţine sau 
pentru a o distruge. 

— Şi, în cazul nostru, care dintre motive a fost? 

Mâna lui era nemișcată într-a ei. 

— Nu ştiu. Probabil amândouă. În peşteră, vânătorul care 
o căuta voia să distrugă craniul, nu pe tine. Chiar sunt con- 
vinsă asta. 

Ochii ei se tulburară. Privi afară pe fereastră şi nu văzu 
decât unduiri verzi. 

— Nu că poliţia m-ar crede. Ei cred că ai avut un accident. 
Echipa de salvare ne-a categorisit drept un cuplu de excursio- 
niști care-s-au rătăcit într-o peşteră necunoscută. 

Kit râse forţat. 

— Deci oricine a făcut asta e încă liber. El ştie exact cine 
suntem, iar noi nu avem nici cea mai vagă idee despre cine ar 
putea să fie el. Doamne, că bine le-am mai nimerit, nu-i așa? 

— Nu, tu ai... 

— Ba da. Eu am făcut ca toate acestea să fie posibile. Visul 
meu nebunesc, insistența mea, cadoul meu de nuntă. Te rog 
să nu ne certăm și din cauza asta. Dacă vrei să continui pe 
calea asta, atunci, de-acum înainte, poţi să-ţi asumi tu toată 
responsabilitatea, dar până aici ea îmi aparţine. Bine? 

— Bine. 

— Mulţumesc. 

O răsuci cu stângăcie pe Stella, astfel încât amândoi pri- 
veau acum pe fereastră, și o strânse la piept. 

Dedesubt, un student cu pălărie de paie plimba pe râu 
un grup de turişti într-o luntre. Ca să pară mai spectaculos, 
ținea prăjina cu o singură mână, iar în cealaltă avea un pahar 
plin cu şampanie. Frânturi de voci americane ce comentau 
despre River Room ajunseră până la ei în timp ce luntrea 
aluneca dedesubt. 

Urmă o așteptare prelungă, timp în care Stella putu să 
simtă căldura unuia dintre lucrurile pe care el i le spusese. 
„Am pierdut atât de multe. Nu vreau să te pierd şi pe tine. Nu 
aș putea suporta asta.“ 

Luntrea se depărtă. Vocile străine se estompară. Chinuită 
de acele de gheaţă care îi răvăşeau stomacul, în ecoul vocilor 
de jos, Stella zise: 

— Dacă tu rămâi aici, iar eu mă duc să aflu ce-i cu acest 
craniu, asta nu înseamnă că nu te iubesc, Kit. Nu înseamnă că 
mă pierzi. Ştii asta, nu-i așa? 

— Ştiu. Iar tu trebuie să ştii că, dacă vin cu tine, asta nu 
înseamnă că sunt gelos pe piatră. 

O scânteie de râs îi vibră în voce. Și altceva, pe care trebui 
să se forțeze ca să îl audă. O sărută pe creştetul capului. 

— Eşti o femeie foarte curajoasă, Stella Cody. Și te iubesc, 
ţi-am spus asta? 

— Nu de când am fost în peşteră. 

Obrazul îi era lipit de pieptul lui. Bătaia inimii lui o atin- 
gea pe a ei. Îşi înălță capul. Faţa lui era deasupra ei. Incet, şi 
cam fără precizie, se aplecă să o sărute. 


Curând după aceea, el fu cuprins de somn, cu toate că nu 
fusese decât un sărut. Se așeză înapoi în scaunul cu rotile, cu 
o pace aproape copilărească întipărită pe chip. Stella se aşeză 
turcește pe podeaua simplă de stejar şi privi spre râu, încer- 
când să nu se gândească la nimic. Craniul de cristal zăcea pe 
masa joasă, de frasin, dintre ei. Un bulgăre de calcar fără vreo 
trăsătură deosebită, care era posibil să aibă forma unui cap de 
om descărnat. 

Sau poate că era pur și simplu o piatră scoasă din lacul 
calcaros, plin de vârtejurile unei peşteri subterane. 

Mintea îi apartinea în continuare doar ei. Gândul sau 
senzaţia fragilă a unei prezenţe pe care o avuse la gura văgă- 
unii din Yorkshire nu era decât o amintire. Chiar și aceasta 
se pierdea, încât era posibil să nu fi fost decât ceva imaginat, 
provocat de teama creată de peşteră. 

Împinse piatra mai la soare, astfel încât umbrele îi erau 
mai bine definite. O adiere de amiază ridică mirosul de apă 
curgătoare în cameră. Aceasta aduse cu ea și măcănitul înde- 
părtat al rațelor, şi certitudinile concise ale unui tânăr ghid 
care însoțea un grup de academicieni aflaţi în vizită. 

— ... apartamentul River Room, care pare suspendat peste 
râul Cam este un exemplu unic al extremelor stilului arhi- 
tectonic din perioada Tudor. Acesta a servit o vreme drept 
locuinţă pentru doctorul Cedric Owen, cel mai însemnat 
binefăcător al colegiului şi autor al registrelor Owen. River 
Room a fost mai apoi ocupat o vreme de dramaturgul și spi- 
onul Cristopher Marlowe şi se zvoneşte că regele Charles I s-ar 
fi ascuns aici timp de opt nopţi, spre sfârșitul războiului civil. 
De aici, ne putem îndrepta către piatra comemorativă din faţa 

porţii care dă spre Great Court şi care marchează locul unde 
a murit Owen în ziua de Crăciun, în 1588. Trupul lui a fost 
înmormântat într-o groapă comună undeva lângă mormin- 
tele celor răpuși de ciumă, dar înainte de moarte a... 

Vocea se pierdu în depărtare. Stella îşi propti coatele de 
genunchi şi bărbia în hamacul alcătuit din degetele ei împle- 
tite, şi își cobori privirea la același nivel cu ochii craniului. 

— Înainte de moartea lui, Cedric Owen te-a ascuns într-un 
loc unde timpul şi apa înghețată te-ar fi ascuns pentru tot- 
deauna. Dar cineva a vrut atât de mult să fii găsit, încât a 
măsluit manuscrisele lui Owen pentru a introduce în acestea 
propriul cod. „Ceea ce cauţi este ascuns în apă albă.“ De ce a 
făcut asta? 

„De ce?“ 

Kit pusese primul această întrebare după ce analizase regis- 
trele şi descoperise că fuseseră scrise de două mâini diferite. 
Era pentru prima dată după un an de când îl cunoştea când 
îl văzuse neliniștit, plimbându-se întruna până la fereastră şi 
înapoi, trecându-şi mâinile prin păr. 

— De ce? Tot ce ştim despre Cedric Owen ne face să 
credem că era un bărbat cinstit şi onorabil. A plănuit totul 
cu atâta grijă. A ascuns banii şi registrele şi a lăsat o scrisoare 
la un avocat, care să fie deschisă la un secol după moartea sa, 
încât să devină imposibil ca averea să-i fie confiscată de către 
coroană. Odată ce nu mai era periculos ca ele să fie descope- 
rite şi aduse la colegiu, a lăsat ordin ca registrele să fie mereu 
disponibile publicului, „ferite de orice pericol și la dispoziţia 
tuturor celor care ar dori să le vadă, în interes personal sau 
pentru studiu academic“. Ştia exact cât de mult aveau acestea 
să sporească prestigiul academic al colegiului. Dacă ele sunt 
false, trebuie să fie un motiv pentru asta, Stell. 

Plouase toată ziua şi o ceață groasă se lăsase peste Cam. 
River Room se balansa deasupra acesteia, scăldată într-o lumină 
gri-verzuie, în clipocitul hipnotic al apei. 

Fără să gândească, Stella răspunsese: 

— Trebuie să fie altceva ascuns în textul registrelor. Tu eşti 
criptograful, Kit. Ai toate registrele scanate pe un disc, de ce 
nu faci o analiză să vezi ce rezultat obţii. 

El traversase camera şi o sărutase pe frunte. Căldura uscată 
a buzelor lui o înfiorase mai mult decât vorbele rostite râzând, 
cu accentul lui irlandez. 

— Eşti un geniu, ţi-am spus asta? 

La vremea aceea, Stella îl cunoştea deja de un an şi îl iubea 
de jumătate de an, dar abia începuse să-l cunoască pe bărbatul 
din spatele vocii şi mintea din spatele ochilor. Fa se oferise 
să îl ajute la descoperirea codului, mai degrabă ca un pretext 
pentru a-l cunoaște mai bine pe Kit decât din curiozitate față 
de textul ascuns. 

Fa era astronom. Nu ştia nimic despre istorie, însă tocmai 
își finalizase teza de doctorat şi aştepta să fie chemată pentru 
a-şi susţine disertaţia. Astfel că avea destul timp la dispoziţie. 
În săptămânile care urmară, învăţă mai mult despre istoria 
Angliei decât în timpul tuturor orelor de istorie ascultate pe 
jumătate de-a lungul anilor de școală. Descoperi că asta îi 
făcea plăcere. În vreme ce Kit analiza numerele din coloanele 
de contabilitate, Stella luă în primire copii tipărite ale textului 
original şi învăţă să descifreze grafia buclată a registrelor. 

Câteva săptămâni mai târziu, după nenumărate și lipsite 
de succes analize ale numerelor, când începuse să viseze scri- 
sul elisabetan înghesuit ori de câte ori închidea ochii, Stella 
descoperi că, pe ultimele pagini ale registrului, ștersăturile şi 
greșelile de pe hârtie nu erau, așa cum se afirmase înainte, 
rezultatul scrisului la bordul unei corăbii, ci mascarea inten- 
ţionată a unui cunoscut stil de stenografiere. 

Transcrierea acestora îi luase mai puţin de două ore, iar 
jumătate din acest timp îl petrecuse în bibliotecă, în căutarea 
de adnotări care o conduseseră la o traducere actualizată a 
codului lui John Dee. 

„Lucrul pe care îl cauţi este ascuns în apă albă...“ 

Stella descoperise textul. Kit fusese cel care înţelesese că 
acesta dădea indicii cu privire la cristalul rătăcit al lui Cedric 
Owen şi tot Kit fusese acela care petrecuse zile întregi citind 
biografiile lui Cedric Owen, pentru a descoperi locul la care 
făceau referire versurile criptice, cel care cercetase hărți și 
studii topografice timpurii, cel care navigase pe Google Maps 
până când ochii i se înceţoşaseră, el fusese cel căruia îi păsase 
într-atât, încât să plănuiască o excursie şi să transforme planul 
în realitate și cel care purta responsabilitarea faptului pe umeri 
acum, când moartea îi urmărea pe amândoi. 

Dar Stella era cea care se scufundase în apa albă și adusese 
la suprafaţă bucata urâtă de calcar, Stella era cea căreia ajun- 
sese să îi pese de ea și se alesese cu întrebări fără răspuns care 
nu o lăsau să doarmă și îi umbreau zilele. Nedumerită, privi 
fix piatra. 

— Ce îmi scapă? 

Laptopul lui Kit zăcea sub masa joasă de frasin. Acesta 
conţinea întreaga arhivă Owen, plus sutele de fişiere cu încer- 
cările eşuate de decodificare şi unicul care conţinea succesul 
final. Deschizând acel fişier pe ecran, reciti fragmentul pe care 


Kit îl ţinuse minte. 


Eu sunt speranţa de la sfârșitul vremii. Ţine-mă așa cum 
ai ţine un copil. Ascultă-mă așa cum ţi-ai asculta dragostea. 
Ai încredere în mine așa cum ai avea încredere în Dumne- 
zeul tău, oricare ar fi acela. 

Urmează calea care îţi este aici arătată și fii cu mine la 
timpul și locul potrivite. Fă apoi așa cum îţi prezic păzitorii 
nopţii. După aceea, urmează inima ta şi pe a mea, căci acestea 

două una sunt. Nu da greş, căci prin asta te dezamăgești pe 
tine însuți şi pe toată lumea care așteaptă. 


Începu să roadă capătul unui creion. 

— Te-am ţinut așa cum aş ţine un copil, îi spuse ea pie- 
trei. Te ascult în toate felurile pe care le ştiu. Sunt pregătită 
să mă încred în tine, dacă-mi oferi ceva în care să cred, și nu 
te-am aruncat în Gaping Ghyll, ceea ar trebui să însemne 
ceva pentru relația dintre noi. Aş urma calea care este aici 
arătată, dacă aş avea cel mai vag indiciu despre ceea ce ai 
vrea să îmi arăţi... 

În acel moment, nu albastrul pietrei îi cuprinse mintea, ci 
fu izbită de un gând brusc. 

— Stella Cody, ești o proastă, şi una oarbă pe deasupra! 

Se ridică în picioare şi alergă spre biroul din capătul înde- 
părtat al camerei, acolo unde Kit îşi ţinea toate dosarele, într-o 
ordine aproape obsesivă, dar care însemna că putea să găsească 
orice, atât timp cât știa de ce are nevoie. 

Ştia exact de ce avea nevoie. Alese un dosar plin de copii 
tipărite ale primelor trei registre, un caiet şi un creion nou, 
apoi se îndreptă cu toate acestea înapoi la locul ei de lângă 
fereastră, oprindu-se să sărute dosul palmei lui Kit când trecu 
pe lângă el. 

— Dacă te mai acuz vreodată că eşti îngrozitor, bolnav de 
organizat, te rog, adu-mi aminte de asta. 

Rosti cuvintele încet şi nu îl văzu să se trezească nici atunci, 
nici în oricare alt moment al după-amiezii, în timp ce ea era 
cufundată într-un maldăr de hârtii şi imagini scanate şi îşi 
punea întrebarea pe care nu o formulase înainte, găsind poate 
începutul unui răspuns. 


— Alo? Este careva acasă? 
Soarele era coborât mult spre vest, trimițând peste râu o 
lumină chihlimbarie. Adierea era mai răcoroasă şi mai uscată. 

Ghidul şi vizitatorii dispăruseră. Rațele se mutaseră în susul 
râului, pentru a fi hrănite de turiștii de la cafenelele de pe 
podul Magdalene. Stella stătea cu picioarele încrucişate în 
lumina blândă a serii, mestecându-şi creionul şi făcând notițe 
în caiet. 

— Poate că nu sunt bine-venit? 

Un tip îndesat intră pe ușă, făcând loc unui curent de aer 
care îi suflă încet peste hârtia din mâna ei. 

— Gordon! Desigur că eşti bine-venit. Hai înăuntru... 

Profesorul Gordon Fraser, doctor în ştiinţe, expert în 
geologie, membru al Societăţii Regale și prim candidat la 
postul de rector al Colegiului Bede, în improbabila eventua- 
litate că Tony Bookless ar fi renunţat vreodată la acest titlu, 
era specializat în sedimentologie şi era un speolog de renume 
internaţional. Era, de asemenea, cel mai apropiat prieten al 
Srellei la Cambridge. 

Scund şi corpolent, avea o barbă roșcată, care se proiecta 
ca o bordură de pe curbura bărbiei, și tendoane de fier oţelit 
în umeri, care îi ieșeau în evidenţă ca nişte parâme. Părul lui 
era un ghem de bucle care ar fi stârnit invidia oricărei femei 
şi purta tricoul Clubului Cambridge de alpinism și speologie, 
pe care se lăuda cu o listă de realizări ce ar fi părut imposibile, 
doar că Stella îl însoţise în ultimele dintre acestea și ştia și 
despre restul că erau adevărate. 

Vorbea engleza cu un accent provenit din nord-vestul 
Scoției și nu se sfia să poarte kilt, deși Stella nu văzuse dovezi 
în acest sens decât cu trei săptămâni în urmă, când Gordon 
Piticul fusese cel de-al doilea martor la nunta ei. 

Acum, stătea stânjenit în prag, ţinând un buchet de frezii 
și privind de după ușă. De acolo, nu avea cum să vadă craniul 
de cristal. Stella îl acoperi cu rucsacul înainte să se ridice. 

— Scuză-mă, eram cufundată în registre. Hai să-ţi fac o 
cafea şi să vedem dacă și Kit vrea să se trezească. l-ar părea rău 
să nu te vadă. 

— Kit e treaz, spuse Kit din scaunul cu rotile de lângă fereastră. 

Vorbea abia deslușit şi era imposibil de zis dacă era din 
cauză că abia se trezise sau fusese treaz în ultimele trei ore. 
Scaunul se întoarse în scâncetul roţilor controlate de o baterie. 
Ridică din umărul sănătos. 

— Îmi pare rău, răspunse privirii întrebătoare de pe faţa ei. 
Ar fi trebuit să spun ceva mai devreme. Dar a fost plăcut să te 
privesc la lucru. 

Privirea lui agitată o întâlni pe a ei, mărturisind mai mult 
de-atâr: că şi el se bucura să aibă puţină singurătate, că şi el avea 
nevoie de libertatea de a sta pur şi simplu, că erau părţi din el 
care trebuiau să-şi păstreze intimitatea, lucru pe care îl regreta. 

— Trebuie să merg la baie, zise apoi în treacăt. Dacă pui 
de o cafea, până e gata, termin şi eu. Şi atunci, poate ne arăţi 
amândoura ce ai descoperit în registrele lui Cedric Owen. 

Bucătăria era de fapt un alcov în colțul camerei, o rămă- 
șiță a practicilor perioadei Tudor, când nu se considera a fi 
necesar ca focul pentru gătit să fie ţinut departe de dormitor 
sau camera de studiu. 

În timp ce el era plecat, Stella pregăti cafeaua cu tot 
dichisul, punându-l pe Gordon să macine boabele în vreme 
ce ea fierbea laptele într-un ibric cu fund dublu. Discutară 
despre peşteri pe care le cunoşteau amândoi, și nu despre acci- 
dent. Vorbiseră deja despre asta la căpătâiul patului lui Kit, în 
săptămânile de dinaintea întoarcerii acasă. 

Între timp, alţi speologi parcurseseră ruta aleasă de ei în 
ambele direcţii şi o cartografiaseră. Fotografiile de pe net înfă- 
țişau catedrala din pământ şi candelabrele ei de piatră. Antro- 
pologii studiau deja picturile rupestre, dându-le denumiri, 
clasificându-le, dezlegându-le misterul. 

Scaunul rulant al lui Kit se înapoie scâncind din dormi- 
torul și baia de dincolo de acesta. Îşi schimbase tricoul şi îşi 

stropise părul cu apă, lăsându-l ciufulit, părând acum mai 
degrabă șaten decât blond. Stella observă aceste lucruri la fel 
cum le-ar fi observat şi cu o lună înainte, dar cu un fel de 
grijă diferită. 

Îşi găsi un loc lângă fereastra pe trei laturi și mută masa 
joasă cu piciorul. 

— Deci? Ai petrecut trei ore neîntrerupte studiind jurna- 
lele lui Cedric Owen. Ce ai găsit, Stella? 

Încă nu era pregătită. O parte din ea, omul de ştiinţă, voia 
să îşi termine căutarea, să analizeze rezultatele, poate chiar să 
le descifreze mesajul. 

Ei aşteptau calmi, doi dintre cei trei bărbaţi din lume în 
care avea cea mai mare încredere. 

— Nu-mi place să spun asta și, deşi nu știu sigur dacă mai 
pot să îl privesc în față, cred că Tony Bookless ar trebui să fie 
şi el de faţă, rosti ea. 

Acesta, deşi știa că fusese minţit, îi aprobase totuși finan- 
tarea bursei la o săptămână după întoarcerea acasă. Conștiinţa 
ei o chinuia într-un colț al minţii şi nu îi dădea pace. 

— Tony e prins la o întrunire la Old Schools, spuse Gordon. 
Nu o să termine decât după cina oficială. 

Îşi înfăşură degetele groase în jurul cănii pe care i-o dădu 
Stella şi făcu semn cu barba ascuţită spre notițele ei. 

— Te-am văzut pe fereastră, de pe pajiştea Jesus Green. 
Păreai adâncită în ceva care nu părea că poate să aștepte atâta 
vreme. Ce ai găsit, fato? o întrebă iarăși, când văzu că nu îi 
răspunde. 

Ea amestecă în cafea și privi spre Kit, încercând să uite de 
Tony Bookless. 

— Am descoperit un al doilea cifru în registre. „Calea ară- 


tată aici. 

Aceste vorbe ar fi trebuit însoțite de fulgere şi o fanfară de 


trompete. În locul acestora, se auzea un cor de rațe ciorovăindu-se 
şi plânsetul subţire al unui copil rătăcit pe malul râului. 

Şi îl avea pe Kit, care zâmbi larg cu jumătatea de gură pe 
care putea să o controleze. 

— Şi de aceea avem treizeci şi două de volume, şi nu doar 
unul, spuse el. Ce fară deşteaptă eşti! Mă gândeam eu că este 
îngrozitor de multă muncă doar pentru ca doi bărbaţi să ne lase 
o singură pagină de poezie cu ritm şchiopătat. Şi ce ne spune? 

— Nu ştiu. Sunt hieroglife. Am petrecut după-amiaza pe 
net, încercând să descopăr ce sunt. Uite... 

Îşi strânse notițele într-un teanc și le așeză pe masă. 

— E ca un fel de stenografie. Fiecare pagină are jumătate 
de duzină de semne care par greşeli de scris obişnuite, doar 
că acestea sunt mai bine ascunse și rezultatul final este mai 
complicat. Sunt prezente în toate volumele. Vezi aici, la sfâr- 
şitul paginii... 

Luă un volum la întâmplare şi îşi trecu degetul sub un rând: 


21 august 1573, lui Imagio, fiul lui Diego, pentru: 
2 cocoși de munte vânaţi: 


— Dacă priviţi cu atenţie, sub cifra 3 a anului şi iarăși sub 
„f din „fiul“ şi „v“ din „vânaţi, sunt bucle şi linii. Dacă le 
copiezi pe pagină... puse peste o foaie transparentă şi le copie... 
şi repet procedeul cu rândul următor... 


22 august 1573, Părintelui Calderon, pentru: chiria 
pentru două persoane, respectiv eu G don Fernandez 


Pe măsură ce vorbea, Stella deslușea semnele și le copia. 

— Şi cu asta se încheie pagina. Încă nu e foarte coerent. 

— E o galimatias, o scriere confuză. Nu are nici unul dintre 
însemnele stenografiei. 

Kit luă foaia și o ţinu în mână încruntându-se. Vorbele îi 
erau mai puţin încâlcite după somn. 

Stella luă înapoi foaia și încă alte trei. 

— Asta pentru că nu este stenografie. E un fotomontaj. 
Dacă potrivim paginile împreună, în grupuri de câte patru, 
şi unim aceste puncte în colţurile din stânga jos... Îşi prinse 
limba între dinţi şi încercă să potrivească paginile unele peste 
celelalte ... Obţinem magia comunicării umane. Vedeţi? 

Cele patru pagini de hârtie transparentă se uniră pentru 
a alcătui o înșiruire de ciudate hieroglife buclate, de oameni și 
animale cu ochii bulbucaţi, de guri căscate şi sori, şi copaci, 
şi luni, și şerpi încolăciţi, şi jaguari, şi nimic din toate astea 
nu părea inteligibil. 

— Hristoase. 

Stella nu-l văzuse niciodată pe Gordon rămas fără cuvinte. 
Era o plăcere să vadă asta acum. 

— Sunt semne şi puncte de aliniere pe fiecare pagină de 
la primul volum până la ultimul, spuse ea. Nu pot să înţeleg 
cum de nu le-am văzut înainte. 

— Pentru că nu le căutam, zise Kit. Dar acum o facem. Sau 
cel puţin tu o faci. 

Se aplecase periculos de tare, bâjbâind după paginile de 
pe masa joasă. 

— Deşi eu sunt în mod clar prea ameţit ca să văd lucrurile 
evidente. Nu pot să înţeleg nimic din toate astea. Gordon, 
care este bătrân și înţelept şi căruia creierul nu i-a fost făcut 
chiseliță, va avea cu siguranță mai mult succes acolo unde eu 
nu mă descurc. Gordon? 

Cu o agilitate uimitoare, Kit îi pasă cele patru pagini sco- 
ţianului rotofei, care le studie una câte una. 

— Poate că da. Poate că nu. Geologul îi pasă paginile Stellei. 


Ai putea să îmi arăţi din nou? 

Fa alese alte patru pagini, cu însemne diferite, care erau 
foarte clare în ochii ei. Cu un creion, le îngroșă rapid pe fie- 
care pagină, le copie pe hârtia transparentă, le potrivi şi desenă 
hieroglifele rezultate. 

— Apar în blocuri de doisprezece pe doisprezece, spuse ea. 
Le-am scanat și le-am introdus în laptop, apoi am încercat să 
găsesc ceva asemănător pe net. Cred că sunt vechi hieroglife 
maya. Poate olmece, dacă e să despicăm firul în patru, dar 
Cedric Owen a petrecut treizeci şi doi de ani din viaţă pe tărâ- 
murile mayașilor, deci eu cred că sunt hieroglife maya. 

— Şi poţi să le înţelegi? întrebă Gordon. 

— Glumeşti? Nici o şansă. Aş putea să învăţ, eventual, dar 
asta mi-ar lua ani de zile. Avem nevoie de cineva care cunoaşte 
deja bine chestiile asta. 

— Şi îmi închipui că nu sunt prea mulţi. Și încă şi mai 
puţini în Anglia, în care am putea avea încredere să nu dea de 
ştire lumii întregi înainte să fim pregătiți. Dar tu ai găsit deja 
pe cineva care cunoaște lucrurile astea, nu-i așa, Stella? 

Kit o privea într-un mod pe care ea şi-l amintea. Inima 
începu să îi bată mai tare. 

— Poate, răspunse ea zâmbind. Am căutat pe Google 
„craniu“ şi „maya“ și am dat peste milioane de prostii abe- 
rante despre sfârşitul lumii. Am adăugat „Cedric Owen“ 
şi am găsit două pagini care duceau în final la profesoara 
Ursula Walker de la Institutul de Studii Maya, care este 
parte a Universităţii Oxford. Femeia asta e uimitoare. Insti- 
tutul își are sediul în casa ei, care se pare că este o fermă 
în stil Tudor, la ţară, în Oxfordshire. Familia ei are în pro- 
prietate pământul acela de pe vremea colecţiei Domesday 
Book!. Registrele lui Owen au fost găsite acolo, aşa că s-ar 


! Înregistrare originală sau un rezumat al rezultatelor recensământului 


din Anglia întreprins din porunca lui William I Cuceritorul. (n.red.) 

putea spune că are un interes de familie în afacerea asta. 
Are doctoratul în antropologie... 

— La Bede? întrebă Kit. 

— Desigur, şi apoi, dacă este să ne încredem în Google, a 
petrecut următorii patru ani scriind biografia completă a lui 
Cedric Owen... împreună cu Tony Bookless. 

Gordon se plesni peste frunte. 

— Ştiam eu că mai auzisem numele ăsta undeva! 

— Exact. Doar că n-a rămas prin preajmă şi toată lumea 
a uitat-o. Ei doi şi-au obţinut împreună diplomele de doc- 
torat, apoi fiecare şi-a văzut de drumul său. Tony s-a ală- 
turat armatei şi a devenit istoric militar, iar Ursula Walker 
a devenit antropolog de teren. Din ce a publicat, aş spune 
că a petrecut mult mai multă vreme decât noi în căutarea 
craniului de cristal, încercând să îi afle scopul. Singura 
problemă e că se pare că, între timp, a preluat obiceiu- 
rile băştinaşilor. 

— Ce fel de băștinași? 

Kit îşi dădu ochii peste cap. 

— Orice fel de băştinaşi. Zi-mi orice tip de băştinaș, ea a 
fost deja acolo. Din câte pot să-mi dau seama, şi-a petrecut cel 
puţin jumătate din viaţă pe teren. Uite aici... 

Stella deschise laptopul și întoarse ecranul ca amândoi să 
poată vedea. De pe ecran îi privea o femeie cu ochi vioi, bine 
bronzată, în jur de 60 de ani. În spatele ei, peisajul era com- 
plet verde. 

Gordon mișcă ecranul pentru a putea vedea mai bine. 

— Pare mai mult junglă acolo decât teren. 

— Asta este din ultima ei călătorie în Yucatan, în iunie 
2005, spuse Stella. Din păcate, nu pot să găsesc nici o poză 
din iarna 2006, pe care a petrecut-o în pustiurile îngheţate 

ale tundrei arctice, ameţindu-se cu urină de ren împreună cu 
laponii tribului Sami. 

— Stella?! 

Pentru prima dată de când fuseseră în peşteră, Stella îl 
văzu pe Kit râzând. Inima îi sălta de bucurie. 

— Se pare că este o procedură bine-cunoscută în antro- 
pologia modernă, zise ea cu seriozitate. Renii se hrănesc cu 
ciuperci halucinogene şi urinează suc magic. Păstorii renilor 
mănâncă zăpada galbenă şi apoi şamanii lor fac orice trebuie 
să facă pentru a-i ţine pe toți fericiţi. Nu se mai putu abţine 
şi dădu drumul unui zâmbet larg. Ce altceva ai putea să faci 
atunci când nu ai decât treizeci de secunde de lumină la fie- 
care douăzeci şi patru de ore, iar temperatura este destul de 
scăzută încât să îngheţe și rahatul în tine? 

— Poate că ai putea să stai acasă, unde e cald şi bine, ca noi, 
ceilalți? sugeră vag Gordon. 

Stella râse şi râsul îi sună nechibzuit şi prostesc, dar nu 
îi păsa. 

— Având în vedere lucrurile pe care le faci tu, nu cred că 
eşti persoana potrivită pentru a vorbi despre statul acasă în 
siguranţă, Gordon Fraser. 

— Da, ai dreptate, acceptă el mușcându-şi degetul mare. 
Atunci, dacă acum a renunţat la sucul magic, poate să traducă 
noul cifru? 

— Cred că da. l-am trimis un e-mail. Ne-a invitat să 
mergem să o vizităm mâine. Are o conferinţă la institut, dar o 
să termine până după-amiază. 

„Ne-a invitat.“ În timp ce vorbea, Stella îl privea pe Kit. În 
ciuda zâmbetelor şi a râsului, încă nu putea să-şi dea seama ce 
trăiri avea. El observă că îl priveşte şi îi zâmbi strâmb. Se întinse 


peste masă cu grijă şi rupse o floare de pe firul de crin alb. 

Ea rămase nemișcată în vreme ce el își manevră scaunul 
în jurul mesei și îi potrivi floarea după ureche. Cu mâna pe 
umărul ei, îi spuse: 

— „Urmează calea care îţi este aici arătată şi fii cu mine la 
timpul și locul potrivite.“ Am ajuns deja până aici. Vrem să 
fim la timpul şi locul potrivite? 

Îi venea să chiuie de bucurie. 

— Trebuie să le descoperim mai întâi. De aceea mergem la 
Ursula Walker. 

— Ştiind că o să fie cineva pe urmele noastre la fie- 
care pas? 

— Trebuie să avem grijă. Știm deja asta. Iar cristalul o să ne 
avertizeze dacă există un pericol real. Trebuie să avem încre- 
dere în asta. 

Până atunci, nu mai vorbise despre cristal de faţă cu altci- 
neva. Kit o privi surprins. 

— Deci... putem să îi arătăm lui Gordon ce-am găsit? 

— Nu văd de ce nu. Ezitând, Stella continuă: Gordon, cred 
că avem să îţi arătăm ceva. 

Urmă o tăcere scurtă, vreme în care Gordon avu bunul-simţ 
să tacă, iar Stella se îmbărbătă pentru întâmpinarea protestelor 
la vederea craniului, care însă nu sosiră. 

Dimpotrivă, undeva în albastrul îndepărtat al unei seri de 
vară, simţi pentru prima dată o legătură, o trezire și o iubire 
slabă, nesigură. 


— Ooo... ce lucru frumos. 

Gordon stătea pe podea în faţa ei, genunchii lor atin- 
gându-se, dar fără ca el să atingă craniul de cristal. Stella îl 
ținea în faţa lui așa cum ar fi ţinut un nou-născut și îl întoarse 
în așa fel încât să-l poată vedea din toate unghiurile. Nu îl 
lăsă să îl atingă. Noua legătură era prea fragilă pentru asta. El 

nici nu încercă asta, ci rămase sprijinit pe palme şi privind cu 
uimire mută. 

— Poţi să îl cureţi? îl întrebă. Poţi să faci ceva ca să înde- 
părtezi depunerea de calcar, să-l faci să arate așa cum era 
când se afla în grija lui Cedric Owen, fără să deteriorezi cris- 
talul de dedesubt? 

Gordon îi aruncă o privire de sub sprâncenele ca nişte omizi. 

— Am putea să încercăm. Dar să ştii că atunci s-ar putea 
să fie mai greu de ascuns, însă, cu siguranţă, ar fi un lucru și 
mai frumos de privit. 

Se uită la ceas, apoi la Kit şi Stella, apoi doar la Stella. 

— Noi doi am putea merge acum la laborator, în timp ce 
toată lumea e plecată. 


CAPITOLUL 12 


DEPARTAMENTUL DE GEOLOGIE 
UNIVERSITATEA CAMBRIDGE 
IUNIE 2007 


Departamentul de geologie era un loc liniștit în acea 
după-amiază de vară. Stella coborî după Gordon trei etaje, 
până într-o încăpere ventilată, cu aerul uscat, care mirosea 
asemenea tuturor laboratoarelor din lume, a acizi neidenti- 
ficaţi şi a substanţe pentru cromatografie, mirosuri create de 
om, care nu aveau nimic de-a face cu natura. 

În această ariditate subterană, ajunseră în cele din urmă 
la un laborator îmbrăcat în faianţă albă, cu bănci din oţel pe 
laturi și un cuptor ultramodern pe una dintre laturi, cu un 
panou de control electronic ce părea că ar putea dirija și un 
avion cu reacţie. 

— Aceasta e Maisie. Ea este exact ce ne trebuie. 

Gordon mângâie cu afecţiune ușa de sticlă a cuptorului 
special dotat cu un mecanism de aspirare. Accentul lui, care 
nu suna niciodată englezesc, era acum şi mai bogat în infle- 
xiuni scoțiene. 

— Înainte de venirea acestui mic monstru, ceea ce avem noi 
de gând să facem ar fi durat şase luni nesfârşite de așteptare 
pentru dizolvarea calcarului într-o baie de acid. Prin compa- 
raţie, era mai interesant să priveşti cum creşte iarba. Acum, 
mulțumită geniului colegilor mei, putem să îţi punem prie- 
tenul în această mașinărie nouă şi strălucitoare şi totul o să fie 
gata într-o clipită, sau cam așa ceva. Vrei să îl așezi înăuntru? 

Deschise uşa de sticlă şi o lăsă pe Stella să pună craniul de 
cristal pe un stativ de plastic aflat la baza mașinăriei. O mul- 
titudine de tuburi fine se înclinau din toate direcţiile. Fărâme 
mici de calcar se dezlipiră de pe cristal atunci când ea îşi 
retrase mâinile, dar acestea fură absorbite de sistemul de aspi- 
rare înainte să ajungă pe podea. În lumina aceea albă, craniul 
de cristal părea şi mai ostentativ din altă eră. 

Gordon se simţea în largul său. Fluiera încet, mai mult un 
șuierat decât o melodie cunoscută. 

— Ei bine, să vedem ce efect o să aibă un pic de ultrasu- 
nete și acid sub presiune la două sute de grade asupra acestei 
mizerii de pe suprafaţa lui. Totul este încă în stadiul expe- 
rimental, înţelegi. Nu este încă autorizată pentru publicul 
larg, dar nu văd ce rău ar putea să facă dacă înăuntru s-ar 
afla cuarț pur. 

— Şi asta credem că este? întrebă Stella. 

— Dacă e cristalul lui Cedric Owen, atunci nu se poate să 
fie altceva. 

Uşa mașinăriei se închise cu un pocnet surd. Gordon își 
trecu mâinile peste comenzile digitale. Nişte lumini se aprin- 
seră. Multitudinea de tuburi se mișcă mai aproape spre craniu. 
Un zgomot strident începu să îi înțepe în urechi. Dincolo de 
acesta, Stella simţi un murmur vag, abia îngânat. Cristalul era 
mai conştient acum, încât locul albastru din mintea ei era din 
nou ocupat, atent şi alert. Simţi o panică momentană, care nu 

îi aparţinea, apoi începu pulverizarea acidului. Promise că o să 
fie bine și fu ascultată. 

— Cât o să dureze totul? întrebă. 

— Cam vreo două ore. 

— Atunci, aş putea să mă întorc la Kir? Dacă există vreo 
metodă prin care să-l pot aduce până aici, mi-ar plăcea să vadă 
şi el rezultatul final. 

— Bine, te sun când e gata. Este un lift pe care poţi să-l fo- 
loseşti. Mie nu prea îmi place, spuse bărbatul care explorase cele 


mai dificile peşteri din Marea Britanie. E prea claustrofobic. 


Când se întoarse, Kit dormea din nou. Prepară o salată, 
curăță de frunze nişte căpşune şi le puse pe toate deoparte 
pentru când Kit avea să se trezească. 

Stătea pe podeaua neacoperită, în faţa mesei joase de 
frasin, sorbind dintr-un ceai verde şi privind cum soarele 
aurea copacii de pe Midsummer Common când fu sunată 
pe mobil de politista Keri Jones, tânăra operatoare radio 
care ţinuse legătura cu echipa de salvare care îl scosese pe Kit 
din peşteră. 

— Sunt din nou la Ingleborough Fell. 

Distanţa de peste 320 de kilometri făcea ca accentul poli- 
ţistei să fie și mai pronunţat decât în realitate. 

— Am reușit în sfârşit să aducem o echipă de poliţişti care 
să arunce o privire în peștera asta ucigașă. Tocmai am ieșit din 
ea. M-am gândit că ai vrea să știi asta. Kit e OK? 

Stella își întoarse faţa spre el. Avea acum mai multă cu- 
loare în obraji, iar când dormea, faţa îi era din nou simetrică. 

— Azi-dimineaţă i-au dat drumul din spital. Cred că deo- 
camdată mai bine de atât nu se poate. 

— Mă bucur să aud asta. 

Urmă o pauză umplută de vântul vâjâind pe întinderea câm- 
piei şi croncănitul ciorilor, şi zgomotul mașinilor pe fundal. 

— Am o cameră web. Eşti on-line? 

— Pot să fiu, spuse Stella. 

Laptopul lui Kit avea o cameră care îi permise să sta- 
bilească o legătură video. Keri apăru pe ecran, zgribulită și 
slabă, cu pete de noroi pe faţă, cu părul închis la culoare 
umed și lipit de cap. Privea drept în obiectiv, fermă, ca o 
femeie entuziasmată. 

— Ce-aţi descoperit? întrebă Stella. 

— Două lucruri. Partea cea mai uşoară a fost scheletul. Ţii 
minte că în peștera care avea pe pereţi desene din era glaciară 
era întins un schelet ţinând o sabie? 

— În catedrala din pământ. N-am văzut niciodată ceva mai 
frumos. Am înţeles că antropologii se înghesuie deja să stu- 
dieze picturile. 

— Ca albinele la miere, rânji Keri. Încercă să găsească o 
soluţie ca să îndepărteze stâncile prăvălite acolo și să ajungă 
la picturi fără să se târască până la ele. Dar am avut și un 
patolog criminalist în echipă, ceea ce înseamnă că pot să îţi 
spun că scheletul îi aparţinea unui bărbat înalt de un metru 
cincizeci, în vârstă de aproximativ șaizeci de ani. Şi partea cea 
mai importantă este că pare a fi vechi de patru sute de ani... 

„Deci a murit cam în vremea lui Cedric Owen“, cal- 
culă Stella. 

— ... iar sabia pe care o ţinea am curăţat-o suficient cât să 
vedem nişte detalii. Priveşte asta... 

Ecranul licări şi Keri dispăru. În locul ei apăru sabia, 
fotografiată pe o piatră albicioasă. Mânerul era din bronz sau 
aramă, iar lama — din fier ruginit. O a doua fotografie trimisă 
după câteva momente arăta mânerul în detaliu. Liniile gravate 
se puteau distinge clar. 

— Acelea sunt cumva iniţiale pe mâner? 

Keri apăru din nou pe ecran. 


— Scrie RM şi apoi numărul XII. 


CRANIUL DE CRISTAL 157 


— Robert Maplethorpe a fost al doisprezecelea rector al 
Colegiului Bede, spuse Stella. Dar nu se poate să fie el, căci 
a murit apărându-l pe Cedric Owen la porţile colegiului, în 
ziua de Crăciun a anului 1588. 

— Bine, mulţumesc. 

— Dacă asta-i partea uşoară, care-i restul? 

Keri se încruntă şi privi peste amândoi umerii înainte să 
răspundă. Vorbi încet, alegându-şi cuvintele cu atenţie: 

— Tocmai am fost pe cornișa aceea de coşmar din nou. 
Am pus piroane şi corzi, aşa că acum e mai sigură, dar am 
mers de-a lungul ei de două ori pentru a putea face asta. La 
un moment dat, trebuie să te târăști, apoi vine o parte şi mai 
dificilă, dar nicăieri nu este posibil să se lovească cineva la 
cap destul de tare, încât să și-l spargă, așa cum s-a întâmplat 
cu Kit. 

Așteptă. Deoarece Stella nu zise nimic, continuă: 

— Asta dovedeşte că ai avut dreptate. Mai era cineva acolo, 
Cu voi. 

— Poate Kit s-a lovit la cap în cădere. 

— Nu. Zidul se înclina spre interior sub cornișă în locul 
unde a căzut. Este imposibil ca el să se fi lovit în cădere. Pato- 
logul criminalist e convins că nu a fost un accident. În orice 
caz, în timp ce toți ceilalți făceau poze, eu am mers un pic mai 
în sus de intersecţie, spre Gaping Ghyll. Am găsit asta... 

Imaginea se schimbă din nou. În locul de pe ecran unde 
mai înainte fusese faţa lui Keri, apăru o imagine cu mâna ei 
murdară ţinând o sticlă de apă din plastic. 

Imaginea licări şi Keri apăru iarăși. 

— A fost cumpărată de la o benzinărie de pe autostrada M6 
și avem o dată pe eticheta ei, așa că putem îngusta intervalul 
de timp. Dacă am avea bani, am putea verifica dacă sunt urme 
de salivă și să încercăm să găsim acel ADN în baza noastră de 
date, dar deocamdată nu-i avem. Acum, nu ne serveşte decât 

pentru a dovedi că mai era cineva în peşteră, în același timp 
când tu şi Kit ați fost acolo. Vrem să găsim un motiv pentru 
tentativa de omor. Dacă am reuși să găsim unul, atunci am 
putea verifica înregistrările camerelor de supraveghere din 
benzinărie pentru a vedea cine a cumpărat apă în ziua când a 
căzut Kit. 

Această afirmaţie era pe jumătate o întrebare. Stella își 
întinse mâinile. 

— Dacă oricare dintre noi îşi dă seama de un motiv plau- 
zibil pentru care cineva ar încerca să-l omoare pe Kit într-o 
peşteră, inspectorul Fleming va fi primul care îl va afla. Poţi 
să-i transmiţi asta din partea mea. 


A 


— O s-o fac. Mulţumesc. Şi o să îţi trimit un e-mail cu 
orice mai descoperim. 

Încheiară convorbirea. Soarele era o minge roşie departe 
spre vest. Barurile și puburile de pe podul Magdalene se tre- 
zeau la viaţă, aruncând pe râu reflexe multicolore. Rațele dor- 
meau în liniște. Ceva mai târziu, în tăcerea serii, telefonul îi 
sună din nou. 

— Pietricica ta e gata, rosti Gordon Fraser cu vocea tremu- 


rândă. Stella, sper că şi tu ești pregătită. 


Nimic n-ar fi putut s-o pregătească pentru asta. 

Ea şi Kit fură întâmpinați la ușa liftului de Gordon, care 
era neobişnuit de calm, și conduşi apoi către liniştea fluores- 
centă a laboratorului său. 

Kit merse înainte, zburând în scaunul cu rotile de-a lungul 
coridorului, virând periculos la fiecare colț. Stella îl urma în 
spate, pierzându-l la ultima cotitură. 

— Doamne, Dumnezeule... 

Șopti asta răgușit, cu teamă sau uimire, nici Stella nu 
reușea să-şi dea seama. Fa se împiedică înjurând de spătarul 
scaunului lui. Apoi se opri și ea. 

— Hristoase. 

Albastru. Tot ce putea să vadă era cerul perfect albastru, 
fără pată, cristalin. Un limbaj atât de sărac pentru o frumu- 
sețe atât de profundă. Făcu un pas în faţă şi îşi lipi nasul de 
sticla hotei. 

Gordon nu mişcase piatra de pe micul piedestal pe care o 
aşezase ea. Lumina albă era la fel de neiertătoare ca mai îna- 
inte, dar acum era întrecută de ceea ce ilumina. 

Spaţiul fusese inundat de culoare, un albastru dens, ame- 
titor, luminos, care aduse la subsol cerul dimineţii şi îl pro- 
iecta până în colțurile cele mai îndepărtate, alungând praful 
și tehnologia. 

Stella se ghemui cu faţa la nivelul ochilor craniului. Eli- 
berat din carcasa de calcar, acesta era perfect, un obiect din 
cristal fără cusur, care atrăgea lumina în interior prin suprafe- 
ţele curbate, pentru a alcătui o flacără palidă şi estompată ce 
ardea în miezul său. 

În exterior, arcada netedă a bolţii craniene se transforma 
în orbite ca niște tuneluri, deasupra unor pomeţi puternic 
arcuiţi. Nasul era un triunghi clar. Mandibula părea să fie 
separată, astfel încât gura se putea deschide şi închide în caz că 
ar fi vrut să se joace cineva astfel cu el. 

Stella nu voia să joace nici un fel de joc. Spuse încet: 

— Kit, ai rucsacul? 

— Eşti sigură că vrei să faci asta? 

Cel care vorbise era Gordon. FI stătea în colțul îndepărtat 
al camerei, palid, cu ochii mari. Nu venise alături de ea. 

Cu aceeași voce pe care o avusese la telefon, îi spuse: 

— Eu, personal, m-aș asigura că pot să las din mână un 
asemenea lucru înainte de a-l lua în braţe. 

— Cum adică? 

— Nu ştiu exact. Pare ceva care îţi fură sufletul, iar eu nu 
sunt sigur că aș vrea ca al meu să fie furat. Este un lucru prea 

frumos. Cere pur şi simplu să fie luat în braţe și, după ce faci 
asta, nu sunt sigur că mai poţi să îl laşi jos. Ca să fiu sincer, 
cred ca ai fi mai în siguranță dacă l-ai pune sub o sonetă de 
laborator. Avem una, dacă ai nevoie. 

Urmă o tăcere. Stella îl privi pe Kit, în loc să privească piatra. 

— Tu ce crezi? întrebă. 

EI ridică din umărul sănătos. 

— Tony zice că piatra îi omoară pe toţi cei care au contact 
cu ea. Până la urmă, toate duc la același lucru. Ori crezi că este 
letală, și nici o piatră nu merită să mori pentru ea, ori crezi că 
ne poate învăţa ceva și merită riscul. Am mai discutat despre 
asta o dată. Dacă te-ai răzgândit, eu sunt bucuros să mergem 
pe varianta sonetei. 

— Crezi că mi-a furat sufletul? 

— Sincer? 

EI îşi ridică privirea, iar ea văzu pentru un moment lupta 
interioară pe care ochii lui nu o puteau ascunde în timp ce 
încerca să ajungă la perspectiva echilibrată pe care o găsea atât 
de uşor în trecut. Se forță să zâmbească. 

— Eu cred că ești mai puternică de-atât, Stella. Dacă nu ai 
fi fost, atunci nu am fi purtat acum această discuţie. 

— Şi ţie nu ţi-e teamă de piatră? îl întrebă Gordon. 

— Nu, din câte îmi dau seama, spuse Kit strângând din buze. 
Este... remarcabilă, dar nu văd de ce ar trebui să ne fie frică. 

— Atunci poate că eşti mai tare decât mine. Poate că, în 
adâncul inimii, nu sunt decât un papă-lapte. 

Gordon își relaxă umerii, aşa cum observase Stella că făcea 
în peșteri înainte de o urcare dificilă, și înaintă ca să deschidă 
pentru ea uşa hotei de tiraj. 

Apoi, rosti pe un ton mai normal: 

— Dacă vrei nişte jargon de încântat funcţionăraşii, atunci 
ar trebui să ştii că mărgeaua ta este făcută dintr-o singură bucată 
de cuarț albastru, mai bine cunoscut sub numele de safir. 

— Poftim?! 

— Obiectul pe care îl priveşti este probabil cea mai mare 
piatră prețioasă scoasă vreodată din emisfera nordică, spuse el 
cu un zâmbet larg, care îi despică barba în două. 

— Ce valoare are? întrebă Kit. 

— Pas. Mai mult decât noi doi o să vedem vreodată din 
salariile de universitari, dar, dacă vrei să găseşti un motiv de 
crimă, nu cred că acesta este un lucru pe care îl furi ca să îl 
tai în bucăţi și să îl vinzi nevestelor de fotbalişti. Are genul de 
atracţie care ar face pe cineva să vrea să îl păstreze toată viaţa. 
Poftim, îţi aparţine... 

Deschise ușa cuptorului. Stella ridică piatra. Fu învăluită 
de lumina albastră. O senzaţie de bun venit, de sosire acasă, 
de prietenie reînviată îi înmuie sufletul. 

În depărtare, îl auzi pe Kit întrebând: 

— De unde provine mai exact? 

— Din Scoţia, răspunse Gordon. Am mai văzut una sau 
două de această culoare în straturile de bazalt de la Loch 
Roag, lângă Lewis, dar niciodată una atât de mare și fără 
nici un fel de imperfecţiune. Dacă are vreo importanţă, am 
putea să o scanăm şi să analizăm spectrul culorii. Acest lucru 
ne-ar da mai multe indicii despre locul de unde provine, 
însă asta nu înseamnă că a și fost șlefuită acolo. Ar fi putut 
să călătorească în jurul globului înainte să pună cineva mâna 
pe ea. În orice caz, a fost tăiat în sens invers faţă de direcţia 
axelor cristalografice, lucru care este foarte dificil de făcut 
fără ca piatra să se spargă în mii de bucăţi. Dar sigur nu e un 
fals german. Ei nu ştiu cum să facă o asemenea tăietură fără 
să spargă cristalul. 

Stella asculta doar pe jumătate. Toată atenţia ei era con- 


centrată asupra craniului. Íl strânse la îndoitura braţului. 

Eu sunt speranța de la sfârşitul vremii. Ţine-mă aşa cum ai 
ţine un copil. Ascultă-mă așa cum ai ţi-ai asculta dragostea. 
Ai încredere în mine aşa cum ai avea încredere în Dumnezeul 
tău, oricare ar fi acela. 


Gordon avea dreptate. Piatra îi furase sufletul. Dar se și 
înşela, căci acesta nu era un lucru greșit. Avea încredere în 
cristal, iar acesta avea încredere în ea. Relaţia lor era mai echi- 
librată acum, de parcă îndepărtarea calcarului deschisese un 
canal care îi permitea pietrei să răspundă în egală măsură grijii 
pe care ea i-o purta. 

Într-un loc nou din mintea ei, avea spaţiul cerului larg, 
oferind o pace pe care ea nu o crezuse posibilă. Stella se 
îndreptă spre această pace așa cum s-ar fi îndreptat spre o peş- 
teră, cu aceeași nevoie de explorare, la fel de nesigură de ce 
avea să descopere. 

Kit pusese probabil o altă întrebare, pentru că Gordon 
îi răspundea. 

— Nemţii sunt maeștri în tăierea cuarțului. 

Închise ușa cuptorului și stinse luminile acestuia. Flacăra 
albastră continuă să ardă în miezul craniului. 

— Există undeva în adâncurile întunecate ale Pădurii Negre 
un sat unde ei taie cranii de cristal şi le vând americanilor 
creduli. Acesta nu este unul dintre ele. Mi-aș pune la bătaie 
reputaţia pentru asta. 

Arătă cu un deget bont spre piatra aflată în braţele Srellei. 

— Observaţi cum arcada zigomatică absoarbe lumina? Şi 
ochii sunt ca niște lentile care o focalizează în interiorul cra- 
niului. Nu obţii asemenea rezultate cu tehnologia secolului 
douăzeci și unu. Nu mai există nimeni care să știe cum să 
facă asta. 

Traversă camera şi se așeză la calculator, răpăind cu dege- 
tele-i scurte pe tastatură. 

— Desigur, proveniența confirmă sau infirmă autentici- 
tatea lui, așa că mi-am luat libertatea de a face câteva fotografii 
înainte să încep. Dacă vă uitaţi pe ecranul mare de acolo, din 
spate, spuse cu mâna îndreptată spre fundul laboratorului, 
unde se afla un ecran de proporţiile unuia dintr-o sală de 
cinema, atunci veţi vedea imaginea fisurii din cristal. 

O fisură de calcar alb, dens, apărea în albastrul de la bază. 
Calitatea imaginii era fenomenală. De aproape, cu acea cla- 
ritate, până și calcarul părea interesant. Gordon îl indică 
folosind un pix cu laser. Un punct roşu se învârtea pe supra- 
fața neregulată. 

— Acestea sunt depuneri progresive. Densitatea și pro- 
funzimea variază în funcţie de ciclurile sezoniere. Nu suntem 
foarte precişi, dar, dacă îmi veţi scuza aproximarea neclară, 
putem afirma cu siguranţă că piatra asta a stat în apă cu con- 
ținut ridicat de carbonat de calciu vreme de patru sute două- 
zeci de ani, plus sau minus cinci la sută. 

— Deci e a lui Owen, zise Kit. 

— Se încadrează în perioada respectivă. Din punct de 
vedere geologic, cam asta este tot ce vă pot spune. Restul 
depinde de voi, dar nu cred să ne înșelăm prea mult. 

— Deci, de fapt, nu am înaintat prea mult, nu-i așa? Încă 
încercăm să rămânem în viaţă destulă vreme cât să descoperim 
timpul şi locul stabilite, dacă am avea măcar cea mai vagă idee 
care ar fi acestea, rosti Kit. O nimica toată. 

— Trebuie să aflăm mai întâi cine este, spuse Stella de 
pe podea. 

— Recunosc tonul acesta. Care-i problema? 

Kit își întorsese scaunul pentru a o vedea mai bine. Tot 
amuzamentul i se şterse de pe faţă. 


— Nu ştiu, zise Stella clătinând din cap. 

Era ceva dificil de explicat. Un fel de închegare din 
ceață, flacără, lumină și cristal, care era mai organică decât 
toate acestea. 

— Tot văd o față, dar nimic foarte clar. Vine și pleacă atunci 
când privesc piatra. 

— Faţa care-i aparține craniului? 

— Cred că da. Așa simt. Există cineva de încredere care ar 
reuși să dea un chip oaselor? 

— Nu e domeniul meu, spuse Kit ridicându-și privi- 
rea. Gordon? 

— Cunosc o singură persoană. Scoţianul cel scund îl privi 
pe Kit cu îndoială. Ştiai că Davy Law a continuat cu antropo- 
logia criminalistică după ce a plecat de aici? 

Urmă un moment de tăcere pe care Stella nu îl înţelese. 

— Nu, zise Kit hotărât, nu el. 

Gordon se înroşi, lucru care era surprinzător. 

— E un om al Colegiului Bede și se pricepe la ce face. 

— Hai, te rog. 

— Băieți? 

Stella își muta privirea de la unul la celălalt. Simţi înce- 
putul unui puls care o apăsa la baza craniului, îndepărtând 
imaginea chipului și ceața care îl însoțea. 

Kit oftă. 

— David Law a fost un student la medicină care și-a între- 
rupt studiile și s-a apucat să facă apoi ceva mai puţin dificil. 
E un rahat pipernicit, cu dinţi ca de nutrie pe steroizi și părul 
ca o mulțime de cozi de şobolan. A fost cârmaci al bărcii în 
anul când Bede a ieşit pe ultimul loc. 

Stella se ridică în picioare râzând. 

— Asta nu e un păcat capital. 

— În noaptea dinainte de cursă a molestat-o pe şefa echi- 
pei feminine. 

— Poftim?! Se răsuci pe călcâie. Gordon, e adevărat? 

— Nu, este o calomnie, iar tu, Christian O'Connor, ar 
trebui să ai mai multă minte de-atâta. 

Gordon era acum roșu tot și părea furios. Privi fix podeaua, 
apoi își ridică iarăși ochii. 

— Așa s-a zvonit, dar nu există nici o dovadă. Dar chiar 
şi zvonul i-a distrus cariera lui Davy. A abandonat pregătirea 
medicală și a fugit în lume, alăturându-se echipei Medicilor 
fără Frontiere. S-a călit bandajând răni de gloanţe și vinde- 
când cazuri de diaree infantilă în taberele de refugiaţi din 
Palestina. Când s-a întors, şi-a continuat pregătirea studiind 
antropologie criminalistică. 

— Deci şi-a petrecut timpul spărgând oasele morţilor, spuse 
Kit râzând sec. Asta-i bună. 

Gordon îi aruncă o privire mânioasă. 

— Şi-a petrecut ultimii cinci ani în Turcia, scoțând din 
sărite guvernul de la Ankara, aducând la lumină nume și 
dându-le chipuri scheletelor din mormintele comune ale kur- 
zilor exterminați, ceea ce nu este un lucru pe care-l poate face 
chiar oricine. Are un birou de patologie criminalistică la spi- 
talul Radcliffe din Oxford. Tu te poţi agăța de prejudecățile 
tale dacă vrei, dar, dacă Stella are nevoie de cineva care să-și 
țină gura în timp ce pune o faţă pe oasele pietrei ei, atunci 
Davy este omul potrivit. Și probabil că el e unul dintre puţinii 
care nu s-ar teme de piatră sau nu ar vrea să te omoare ca să 
o obţină, în caz că ai dreptate și există cineva care ar face așa 
ceva. Ai avea ceva de căutat până să găsești pe altcineva ca el. 

Kit își trecu mâna teafără prin păr. Un moment păru că 
avea să facă un comentariu, dar clătină din cap. 

— Aceasta nu e decizia mea. Stella? Ce vrei să facem? 

Ea ar fi vrut să ţină cont de pâlpâitul avertismentului din 
mintea ei, dar acesta dispăruse la fel de brusc pe cât apăruse. 
Strecură craniul înapoi în rucsac și trase fermoarul. Camera 

părea goală fără el. Când se ridică în picioare, acesta se lipi de 
spatele ei, la fel cum o făcuse în peșteră. 

— Tony ar trebui să se fi întors până acum, zise ea. E 
timpul să îmi ușurez conștiința. Ce-ai zice să ne ducem la el 
şi să-i arătăm tot ce-am găsit până acum? El a scris biografia 
lui Owen împreună cu Ursula Walker și probabil că ştie și ce 
s-a întâmplat cu adevărat cu Davy Law. Dacă Tony crede că 
este o idee proastă să ne întâlnim cu el, atunci, o lăsăm baltă. 
Dacă nu, mâine-dimineaţă, mergem acolo la prima oră şi apoi 
la Ursula. Bine? 

— Bine. 

Observă ezitarea abia perceptibilă de dinaintea răspun- 
sului lui Kit numai pentru că îl cunoștea prea bine. 


Înaintau încet în aerul cald al serii pe străzile din Cam- 
bridge, unde studenţii care încă nu plecaseră în vacanţă se 
amestecau în șuvoiul necontenit de turiști, unde cafenelele se 
întindeau pe străzi, iar taxiurile ţâşneau în ambele direcții pe 
lângă trotuare. 

Din cauza scaunului cu rotile al lui Kit, aleseră ruta mai 
putin aglomerată care trecea pe lângă marile colegii King, Tri- 
nity și John, pe strada pietruită din faţa anticariatului Heffer, 
cotind la stânga înainte de Round Church și la dreapta înainte 
de podul Magdalene, spre aleea ce ducea pe malul râului. Apa, 
întunecată și calmă, de o adâncime infinită, era nemișcată, cu 
excepţia luminilor de neon care se revărsau de la puburile şi 
barurile de la capetele podului. 

Kit învăţa să manevreze scaunul. Departe de străzile ora- 
şului, își asuma mai multe riscuri, înaintând mai repede pentru 
a scăpa de zgomot și lumini. Trecură pe lângă marginea tere- 
nului Jesus Green, unde câteva cupluri destul de gălăgioase se 
explorau reciproc pe iarba verde. La Midsummer Common, 
se opriră sub copaci. 

— Încă nu a ajuns acasă, zise Stella. 

Colegiul Bede se întindea în faţa lor, pe malul celălalt al 
râului, o clădire de piatră şi granit, cu extravaganţa stilului 
Tudor şi austeritatea stilului Georgian, unde biblioteca făcea 
capela să pară minusculă, fiind la rândul ei umbrită de turnul 
pătrat care adăpostea şi apartamentul rectorului. 

Ici şi acolo, lumini palide străluceau la ferestrele fără 
draperii, dar nici una nu lumina geamurile camerelor lui 
Tony Bookless. 

Kit îşi întinse mâna pentru a o cuprinde pe a ei. Lumina 
stelelor și a lunii aruncau umbre care îi ştergeau vânătăile de 
pe faţă. Părea mai tânăr, neprihănit. O sărută la încheietura 
degetului mare. 

— Hai cu mine pe podul geometric al lui John Dee, să aştep- 
tăm acolo. Dacă Tony se întoarce pe jos de la Old Schools, 
o să treacă pe acolo. 

Podul avea o singură arcadă, era construit din lemn, fără 
cuie sau piroane, susţinut de geometria pură. Acesta era sanc- 
tuarul în aer liber al lui Kit, un loc de echilibru unde pământul 
se arcuia peste apă mai complet decât o făcea camera lui, unde 
puterea minţii se unea cu nevoile inimii într-un rezultat care 
îmbina în egală măsură funcţia şi frumuseţea. 

Era un loc unde se vindecau răni vechi, se reînnodau legă- 
turi ce fuseseră rupte sau pur şi simplu un loc de stat în tăcere, 
ceeea ce ei făcuseră acolo întotdeauna, fără să simtă nevoia de 
a descâlci complicațiile trecutului. 

Trecutul nu avuse însă niciodată monştri care să umbrească 
atât de clar prezentul. 

Stella își trecu picioarele printre barele de lemn ale balus- 
tradei și le legănă deasupra întinderii apei de satin negru. 
Craniul de cristal se rostogolea încet, lipit de spatele ei. 
Bâzâitul avertismentului revenise, mici fulgerări de lumină 


168 MANDA SCOTT 


galbenă care îi treceau prin minte asemenea semnelor pre- 
vestitoare de furtună. 

— Dacă mergem să-l întâlnim pe Davy Law, spuse ea, tre- 
buie să ştiu mai multe despre el. 

Kit își ţinea ochii aţintiţi asupra fereastrei de la biroul lui 
Tony Bookless. 

— Nu mai este nimic de zis. A plecat. Nu s-a mai întors 
niciodată. 

— Dar înainte de asta? 

— Înainte de asta, şi-a distrus complet cariera. Asta-i tot. 

— Şi a condus barca sosită pe ultimul loc. 

— Da, şi asta. 

Kit şi-a împins scaunul cu rotile în faţă până a reuşit să se 
prindă de balustrada podului, săltându-se în picioare şi pri- 
vind apa. Apoi, se întoarse spre ea și își trecu mâna prin părul 
ei scurt. Ea își ridică o sprânceană întrebător. 

— Şi? 

— Şi toate astea nu merită scoase la iveală, Stella, pe 
cuvânt. Este o poveste veche și sordidă, și poate că Gordon 
are dreptate, iar Davy Law este un om diferit. Nu putem lăsa 
asta deoparte acum, să vedem mai degrabă ce o să se întâmple 
când o să îl întâlnim mâine? 

— Dacă o să mergem să îl întâlnim. Poate că Tony o să fie 
de părere că nu e o idee bună. 

— N-o să spună asta. O să spună același lucru ca și Gordon, 
că Davy e un om al Colegiului Bede, care se pricepe la ce face. 
— Loialitatea faţă de colegiu este mai groasă decât apa? 

— Loialitatea faţă de colegiu e mai groasă decât sângele. 
Dacă nu ştiai deja asta, înseamnă că nu ştii cu cine te-ai căsă- 
torit, îi zise zâmbindu-i și luând-o de mână. Portarii sunt cu 
siguranţă la post, ei sunt cei care au toate informaţiile. Nu au 
voie să divulge itinerariul rectorului nimănui decât poliţiei, 
dar pun pariu pe-un sărut şi-o cafea că, dacă apar în faţa lor 

cu vânătăile mele, în scaunul cu rotile, atunci o să-mi spună 
când ar trebui să se întoarcă Tony. 

Era greu să îi reziste când era într-o dispoziţie bună, indife- 
rent de fulgerele de avertisment ale pietrei. ÎI îmbrăţişă scurt. 

— Şi dacă tu câştigi, atunci ce primesc, sărutul sau cafeaua? 

— Ambele, răspunse așezându-se în scaun. Ne întrecem 
până la cabina portarului? 

— Kit, nu! 

Încercă să apuce mânerele scaunului, dar el pornise deja. 
Atunci află ce viteză putea atinge scaunul cu rotile. El fu cel 
care câştigă cursa. 


Datorită vânătăilor şi scaunului cu rotile, și a reputației pe 
care o avea la colegiu, portarii îi spuseră într-adevăr lui Kit tot 
ce știau: că rectorul ar fi trebuit să se întoarcă în urmă cu 30 
de minute, dar nu apăruse încă. Pentru că nu era acolo, ei nu 
aveau nici o idee unde ar fi putut să fie. 

Îi oferiră cafea sau ceai și ocazia de a sta la vorbă şi a ajunge 
la zi cu bârfele de la colegiu. Kit se relaxă în compania lor, 
deschis şi expansiv, şi discută despre peșteră ca și cum ar fi 
fost o aventură pe cinste și n-ar fi avut nevoie decât de o săp- 
tămână sau două de odihnă înainte de a se întoarce pentru 
a repeta escaladarea. 

Stella ar fi stat să-i asculte toată noaptea, dacă i-ar fi per- 
mis cristalul. Încercă să reziste cât mai mult. Când cioburile 
galbene de panică deveniră orbitoare, îl bătu ușor pe Kit pe 
încheietura mâinii. 

— Care-i problema? 

Fa clătină din cap pentru a-şi limpezi mintea, dar fără succes. 

— Ceva nu e în regulă, dar nu știu exact ce. Are de-a face 
cu faptul că noi suntem aici când de fapt ar trebui... 

Deveni sigură de sine. Se ridică în picioare. 

— Trebuie să mergem înapoi la River Room. Acum. 

Kit nu putea să alerge. Stella îl lăsă în urmă, în grija por- 
tarilor și alergă înainte, îndemnată de craniul de cristal din 
rucsacul aflat în spatele ei. Sprintând pe lângă arcadele în stil 
Tudor, înspre River Room, salută în treacăt statuia de bronz 
a lui Edward al III-lea, sări peste gazonul ce nu putea fi călcat 
niciodată şi se aplecă sub bolta ce dădea spre Lancastrian 
Court, care ducea spre scări și în final către holul din faţa 
camerei lui Kit, unde dragonul din vitraliu era faţă în faţă cu 
un spadasin fără armură, sub lumina unei semilune. 

În timpul zilei, petrecuse ore întregi privind curcubeiele 
aruncate de lumina care trecea prin imagine, alegând diverse 
detalii din complexitatea artei din perioada Tudor. În întu- 
nericul nopţii, un singur felinar stradal trimitea lumina inco- 
loră prin dragon şi semilună, căzând pe hol, în locul unde 
Christopher Marlowe îşi scrijelise numele pe stâlpul din 
centrul scării în spirală. 

Mai demult, Kit îi arătase cum să traseze conturul acelui 
nume cu degetul, ca să-i poarte noroc. Acum, nu avea nici un 
fel de noroc. Avertismentul galben din mintea ei explodase 
într-o ploaie de stele în vreme ce urca scările în fugă. Încuie- 
toarea spartă şi ușa deschisă erau semnale inutile. Ştia deja ce 
avea să găsească. 

Se rezemă de cadrul ușii cu ochii închiși, așteptând să-i 
treacă senzaţia de vomă şi furia zdrobitoare cauzată de distru- 
gerea fără minte a frumuseții vechii încăperi. 

— Ķit, tmi pare atât de rău... 

— Stell? 

Kit era lângă ea, singur. Portarii așteptau jos. Mâna lui o 
prinse pe a ei. 

— Ce a făcut? 

Ea îşi deschise gura și încercă să vorbească, dar nu reuși. 

— Stell? întrebă el din nou, atingându-i mâna şi dându-i 


apoi drumul. Ce-i? 

Craniul de cristal devenise tăcut, lăsându-o astfel să gân- 
dească. Intră în cameră, trecând peste toată mizeria. 

Dintotdeauna, îi plăcuse apartamentul River Room al lui 
Kit şi se simţise acasă acolo. Îi era imposibil să simtă acum 
altceva decât furie şi oroare. Stătea în mijlocul unui haos, 
cu sertare răsturnate şi cu boabe de cafea împrăştiate pe jos, cu 
hârtii răvăşite. Camera lui Kit, un altar al ordinii și exactităţii, 
fusese pângărită cu o furie care o speria la fel de mult ca ame- 
ninţarea tăcută a celui care îi urmărise în peşteră. 

— Te cunoaște, spuse ea. Doar cineva care te cunoaște ar 
face așa ceva. 

— Şi mă urăște, zise Kit. 

Stella auzi scârțâitul scaunului cu rotile şi îşi întinse mâna 
spre a lui. Strângerea lor era tăcută, dar spunea totul despre 
regretul și oroarea pe care le împărtășeau amândoi. 

Fa îi strânse mâna, apoi îi dădu drumul. Observa lucruri 
mici, care alcătuiau împreună o mare imagine completă. 

— Nu căuta numai piatra, rosti ea. Ţi-a dispărut și compu- 
terul. Şi toate dosarele. Toată munca din după-amiaza asta. 

Dincolo de vânătăi, fața lui Kit era complet albă. Îşi 
întoarse scaunul într-un cerc complet. 

— Asigurarea o să-mi permită să cumpăr un computer 
nou, spuse cu glas spart. 

— Şi ce rost are dacă nu avem nimic să scriem în el? Regis- 
trele au dispărut, codul, notițele. Totul. 

Kit îşi ridică sprânceana, cea pe care o putea mișca. Reuși 
să schiţeze o jumătate de zâmbet. 

— Draga mea, vorbeşti cu un tocilar. Calculatorul își face 
o copie a activităţii de trei ori pe zi în serverul bibliotecii şi o 
dată pe zi pe internet. Totul are o copie. Și copiile au copii. 
Pot să le iau pe cele mai noi de pe site-ul unde sunt stocate și le 
putem lua cu noi la Oxford, zise privind-o cu coada ochiului. 
Dacă mai mergem. 

— Desigur. 

Furia îi era acum sub control, astfel încât nu o mai para- 
liza, ci plutea pe oceanul tulbure al fricii ei. 

— O să sunăm poliţia în seara asta, acum. Să vedem dacă 
o să ne ia în serios de data asta. Apoi, mâine, vom merge la 
Oxford şi vom afla care-i treaba cu craniul de cristal. Și, după 
ce aflăm asta, o să fim cu un pas mai aproape de a şti cine ţi-a 


distrus camera şi o să-l facem să-i pară rău. 


Poliţiştii fură tăcuţi şi eficienţi, şi îi luară în serios. Nu 
găsiră nici o amprentă sau indicii despre identitatea vandalului. 
Sigilară camera și aşteptară până ce Kit îi sună pe portari pentru 
a găsi o cameră în care să doarmă. Apoi, îi dădură un număr la 
care să sune pentru consiliere. Promiseră să contacteze poliţia 
din North Yorkshire pentru a le comunica noutăţile apărute. 
Nu îşi puneau totuși prea multe speranţe într-o rezolvare. 

Noaptea târziu, stând întinși împreună în pat pentru 
prima dată după accident, în patul pe care portarii îl găsiseră 
pentru ei într-una dintre camerele destinate profesorilor veniţi 
în vizită, Stella începu să tremure. Crezuse că el dormea deja 
îşi dădu seama că se înșelase abia când Kit se întoarse pe-o 
parte şi își întinse mâna sănătoasă pentru a o prinde pe a ei. 

— Stell? 

— Mmm? 

— Gordon avea dreptate. 

— În legătură cu ce? 

— Craniul de cristal ţi-a furat o parte din suflet. Nu mai 
eşti femeia cu care m-am căsătorit. 

Fa îl prinse în braţe, neputând să se oprească din tremurat. 
Albastrul din mintea ei era singura parte liniştită din ea. 


— Şi asta e un lucru rău? întrebă ea. 

— Nu ştiu, spuse el sărutând-o pe pielea moale a gâtului. 
Eşti frumoasă atunci când eşti ucigător de mânioasă. Dar îmi 
fac griji pentru tine. 

— Asta este valabil pentru amândoi. Nici tu nu mai eşti 
bărbatul cu care m-am căsătorit. Nici măcar nu pot începe 
să-ţi zic cât de tare mă îngrijorează asta pe mine. 

Îi simţi jumătatea de zâmbet cu care aproape că se obişnuise. 

— Ştiu. E scris pe fruntea ta cu litere de-o şchioapă. Dar 
eu nu sunt rănit decât fizic şi, dacă nu mă vindec, nu o să fie 
sfârşitul lumii. Cred că pentru tine s-ar putea să fie altfel. 

— Eu s-ar putea să descopăr sfârşitul lumii? 

— S-ar putea să descoperi sfârşitul lumii tale, care ar fi în 
același timp și sfârşitul lumii mele. Îmi promiţi încă un lucru? 
Îmi juri că n-o să mergi niciodată undeva de unde n-o să te 
poţi întoarce? 

Nu era o pretenţie atât de mare. Ea îl ţinu în braţe şi îl 
sărută, și fu sărutată în schimb, şi, în cele din urmă, când 
tremuratul îi mai dispăru, spuse: 

— Jur că n-o să merg nicăieri de unde nu cred că pot să 
mă întorc. 

Nu era chiar ce îi ceruse el, dar însemna aproximativ ace- 
lași lucru, iar el era pe jumătate adormit. O strânse la piept şi 
îşi trecu degetele prin părul ei şi adormiră astfel, şi, abia după 
ce ea se scufundă în albastrul înalt şi lipsit de cusur al visului, 
îşi dădu seama de vidul care se căsca între ce îi ceruse el și ce îi 
promisese ea, dar era deja prea târziu ca să mai schimbe ceva. 


CAPITOLUL 13 


ZAMA, NOUA SPANIE 
OCTOMBRIE 1556 


— În neştiința lor, copiii mei cred că noi nu suntem prima 
creație a lui Dumnezeu, ci a cincea și ultima rasă care să locu- 
iască pământul. Ei îşi creează ornamentele ca o mărturie a 
acestui lucru, aşa cum este acesta pe care Îl priviți acum. L-am 
păstrat exact aşa cum era când am debarcat pentru prima dată 
aici, în 1547, şi am transformat acest loc, templul lor, în casa 
mea. Este un loc sărăcăcios, dar un palat în comparaţie cu 
locuinţele celor pe care îi păstoresc, foarte răcoros în fierbin- 
ţeala zilei. Și acum, dacă ați vrea să intraţi... Diego vă va servi 
cu vinul pe care îl avem, doar dacă nu v-aţi adus poate propriul 
vin...? Mulţumesc, m-am gândit că s-ar putea să fie așa. 

Devenea evident că, deşi părintele Gonzales Calderón, 
preot al băștinașilor din Zama, avea trupul unui bătăuș plătit, 
acesta ascundea mintea și manierele unui prelat. De ase- 
menea, era evident că preotul îi invitase pe căpitanul corăbiei 
Aurora şi pe medicul acestuia în locuinţa sa dintr-o datorie, 

şi nu din plăcere. Pereţii erau împodobiţi cu imagini ale 
crucificării lui Hristos în varietatea agoniilor acestuia, dar 
o singură privire aruncată mobilierului spartan din locuinţă 
confirma faptul că părintele Calderón nu era un bărbat care 
să se dedea plăcerilor trupești. 

Iarăşi în mod evident, stilul înzorzonat al lui de Aguilar nu 
îl impresiona, lucru nefericit din moment ce spaniolul părea 
să fie într-o dispoziţie expansivă. El începuse să îşi exprime 
entuziasmul imediat ce Aurora ancorase şi abia dacă se oprise 
până acum, când stătea ghemuit în mijlocul casei preotului, 
care fusese înainte templu, cercetând un mozaic colorat, ce 
ocupa jumătate din podea, şi scoțând mici exclamaţii de 
minunare şi încântare faţă de ceea ce privea. 

Făcea acest lucru ca o metodă de distragere a atenţiei, 
pentru a atrage orice curiozitate îndreptată spre medicul 
său către el, și asta cu succes. Owen îl privi pe preot făcând 
un efort aproape fizic pentru a-şi îndepărta privirea de la 
vulgaritatea fantastică a cerceilor lui de Aguilar şi simţi 
împunsătura unei remuşcări pentru propria prejudecată ase- 
mănătoare, din trecut. 

Totuși, dacă tot ce spusese preotul era adevărat, atunci 
exista un pericol în exuberanţa căpitanului, iar Owen nu își 
dorea ca prietenul său, atât de recent descoperit, să sufere din 
cauza sa. Încercând să poarte conversaţie, întrebă: 

— Această clădire nu este vopsită în roşu, asemenea celor- 
alte. Aţi cerut acest lucru intenţionat? 

— Desigur. Le-am cerut acest lucru lui Diego și Domingo, 
atunci când am luat acest loc în primire. Au spoit-o cu un var 
preparat după propria reţetă și de atunci repetă acest proces 
în fiecare an. 

— Dar continuă să picteze restul orașului în culoarea sân- 
gelui. Este o amintire a sacrificiilor umane sau... 

Owen vorbi cu nevinovăție, repetând numai lucrurile pe 
care întreaga Spanie le ştia despre băştinaşii mayași. Regretă 

acest lucru imediat, atât de tare întunecaseră aceste vorbe 
chipul preotului. 

— Copiii mei nu practică și nu au practicat niciodată omo- 
rârea altora pentru satisfacerea zeilor lor, rosti preotul calm, 
dar plin de venin. Ei erau needucaţi, însă nu barbari, spre 
deosebire de dușmanii lor din nord și vest, populatia culha- 
mexica, pe care străinii îi cunosc sub numele de azteci, care au 
fost cu succes cuceriţi de Măria Sa Cortés şi al căror aur se află 
acum în posesia Preaînaltei Maiestăţi a Spaniei. 

Doisprezece ani la Cambridge îl învăţaseră pe Owen că 
neștiinţa sinceră era cea mai bună soluţie atunci când se con- 
frunta cu mânia oamenilor care se credeau mai învățați. Încli- 
nându-şi capul într-o parte, întrebă: 

— Atunci, de ce au ales o culoare atât de violentă? 

Preotul îi aruncă o privire urâtă. Crucea mare de argint 
săltă pe pieptul său. 

— Fiind mai înţelept şi mai puţin sălbatic decât vecinii lor, 
poporul din Zama a ajuns la concluzia că, dacă își vopseşte 
clădirile roșii ca sângele, acestea vor părea asemenea templelor 
barbarilor păgâni ale căror trepte sunt acoperite de sânge 
uman. Îmitându-i în acest fel, copiii mei speră să îi descura- 
jeze pe atacatorii care ar putea să... Mulţumesc, Diego. Intră, 
te rog. 

La această invitaţie, băştinașul care avea o cicatrice pe faţă, 
despre care Owen nu credea că Diego era numele lui de naș- 
tere, se prelinse asemenea unei umbre de-a lungul paravanului 
verde care atârna în cadrul ușii, ţinând o tavă cu trei cupe de 
lut şi o sticlă de vin destupată. 

Preotul îl trata așa cum orice nobil şi-ar trata servitorul: ca 
pe un copil încăpățânat, văzut, dar neauzit. Lui Cedric Owen 
i-ar fi plăcut să poată face același lucru, însă ochii iscoditori 
ai acestuia îl sfredeleau şi făceau ca murmurul din fundal al 
pietrei albastre să devină asurzitor. 

Făcu un efort pentru a-și lua cupa cu vin de pe tavă și îşi 
concentră toată atenţia asupra preotului. 

— Şi funcţionează? întrebă el. Vopsitul caselor în roşu? 

— Sunt aici de aproape zece ani şi singurul duşman cu care 
ne-am luptat a fost variola. Putem deci să tragem concluzia 
că funcţionează, spuse preotul cu o măreaţă lipsă de logică. Şi 
acum trebuie să îl ridicăm din genunchi pe căpitan, căci altfel 
nu o să avem loc pe podea pentru așezarea mesei. Aţi dezlegat 
ghicitoarea mozaicului, señor? 

— Din păcate, nu. 

Cu o evidentă părere de rău, Fernandez de Aguilar se 
ridică. Ochii îi străluceau cu un entuziasm care era doar puţin 
exagerat. Făcând câţiva pași în spate, îndepărtându-se de 
modelul de pe podea, şi zise: 

— Cred că am înţeles probabil începutul, dar este de nepă- 
truns pentru mintea mea. Señor Owen, nu vrei să îţi aplici 
logica de medic asupra acestei ghicitori pentru mine, înainte 
ca gazda noastră să ne divulge secretele lui? 

Şi astfel, fără să fie atent şi cu mintea chinuită de privirea 
tulburătoare a băștinașului cu cicatrice, Cedric Owen ajunse 
să stea în faţa imaginii care schimbă pentru totdeauna traiec- 
toria vieţii sale. 

Din depărtare, acesta părea asemenea desenului unui 
copil, realizat în piatră. O colecţie amalgamată de pietricele 
alese pentru claritatea culorii şi aranjate în imagini schiţate pe 
o suprafaţă de aproximativ patru metri pătraţi. Aici, oameni 
cu ochii bulbucați şi bestii fantastice se zvârcoleau în lupte 
evidente, descrise cu emfază, cu ochii înflăcăraţi, dinţii scrâș- 
nind şi membrele încolăcite într-un conflict etern. 

La o privire mai de aproape, formele se dovediră a fi mai 
complexe decât păruseră la început. În centru era un foc alcă- 
tuit din pietricele roşii şi galbene, destul de veridic, înconjurat 
de un model din frunze împletite. Pe margini, pe o bordură lată, 
era harta cerului cu constelaţiile și planetele aranjate într-un 

mod care promitea o înțelegere şi mai profundă dacă era stu- 
diată în detaliu. 

La mijloc, între foc şi cer, stăteau cele două viitoare posi- 
bile ale omului, ținute în echilibru etern. Pe o parte, con- 
flictul, războiul și nenorocirea erau descrise prin figuri fioroase 
şi războinice. De cealaltă parte era antiteza luptei, o pajişte de 
vară împodobită cu flori colorate, prea frumoase pentru a fi 
numite şi prea multe pentru a fi numărate. Un copil era înge- 
nuncheat în mijlocul ei, liniștit în singurătatea lui. 

Acestea două erau separate de o linie despărţitoare abia 
schiţată, o fisură ciudată de plăci negre și albe, cu un şir gros 
de perle colorate înșiruite de-a lungul ei, în cele șapte culori 
ale curcubeului, cu negrul și albul aşezate la fiecare capăt. 

Ca din senin, Owen îşi aminti de o cameră de la etajul 
unui han din Paris şi de mirosul de porumbei copţi cu mig- 
dale, şi de o voce delicată. 

„În total, sunt nouă culori în lume. Cele şapte ale curcu- 
beului, plus negrul pentru întuneric şi albul pentru lumină... 
Culorii albastre i-a fost atribuită inima monstrului și puterea 
de a chema laolaltă celelalte douăsprezece părți ale spiritului 
şi trupului.“ 

Şi atunci, ameţit de amintiri, Owen făcu greşeala de a-și 
ridica privirea. Diego cel cu cicatricea pe faţă stătea într-un 
colț al camerei, o umbră invizibilă, înarmat cu ochii necruţă- 
tori ca nişte cuțite, care sclipeau şi străluceau la fel ca oricare 
dintre detaliile din imaginea de piatră. 

Sub privirea lor, era imposibil să nu vadă adevărul expus 
atât de clar înaintea lui. 

— Doamne... 

Imaginea nu era desenul unui copil. Pentru un singur mo- 
ment înfiorător, se cristaliză în ceva complet deosebit. 

— Ce vezi, prietene? 

Fernandez de Aguilar puse această întrebare calm, cu ace- 
lași ton pe care îl folosise pe puntea corăbiei, dimineaţă. Nu 

mai făcea pe măscăriciul. Nici unuia din ei nu-i mai păsa dacă 
preotul observase diferenţa, dacă se întreba care era motivul 
acestei schimbări a spaniolului și a medicului său englez sau 
dacă le plănuia deja moartea pe rug, drept consecinţă. 

Întrebarea îi dezlegă limba lui Owen. 

— Văd momentul de dinaintea sfârşitului lumii, respiraţia 
ținută înainte de dezlănţuirea Armagedonului. Văd o hartă a 
cerului care ne dă timpul și ora exactă. Și văd modul prin care 
putem spera să îndepărtăm răul final. 

Îşi ridică privirea spre preot. În Europa, ar fi fost ars pe 
rug pentru o asemenea indiscreţie. Ochii negri ai părintelui 
Calderón erau gânditori, dar nu răzbunători. Îşi ridică de pe 
piept crucea de argint şi o sărută. 

» — Continuă, te rog. 

Owen trase aer în piept. 

— Văd prima dată soarele, cea mai mare lumină dintre 
toate, strălucind într-un tunel lung și întunecat spre un loc de 
unde se nasc toate. O văd pe Venus, steaua dimineţii, îmbră- 
ţişându-l pe Mercur, mesagerul, iar acestea două dansează 
în opoziţie cu Jupiter, binefăcătorul de aur. Îl văd pe Jupiter 
aşezat în vârful degetului lui Dumnezeu, împreună cu Saturn, 
marea legătură, pe un braţ și... 

Cuvintele i se opriră în gât. 

— Văd planetele și constelaţiile așezate într-o poziţie care 
nu va exista în timpul vieţii mele şi nici pentru multă vreme 
după aceea. 

Băştinașul cu cicatrice pe față îl privea în continuare, dar 
părintele Calderón fu cel care spuse moale: 

— Această poziţie nu se va contura pe cerul Domnului 
vreme de 456 de ani. Ce vestesc stelele şi planetele? 

Owen se aplecă iarăși spre minunăţia din faţa lui. 

— Imaginea arată un moment îngheţat în timp, ca şi cum 
lumea ar fi fost prinsă pe marginea prăpastiei, dar există firul 
unei singure speranţe care ar putea să o salveze. Spre vest, 


180 MANDA SCOTT 


vedem conflictul nenorocirii de pe urmă. Aici, oamenii luptă 
contra întregii creaţii, fiecare consumat de lăcomie, dorinţă, 
avariţie, lipsa de grijă pentru ceilalți, înclinația de a provoca 
durere celorlalţi, găsind chiar plăcere în asta, nepăsători faţă 
de obligaţiile lor, dispuși să calce în picioare tot ce există. 
Aceasta este forța care va duce la distrugerea nu doar a tot ce 
este bun în lumea oamenilor, dar și a lumii. 

— Şi nu există nici o salvare? întrebă preotul. 

— S-ar putea să fie, căci, în opoziţie cu aceste orori, există 
un loc al păcii, spuse Owen, așezându-și mâna peste cadranul 
sudic. Aici, în est, o fetiţă îngenunchează pe o pajiște de vară 
jucând zaruri, cu mâna dreaptă împotriva celei stângi. Ea este 
simbolul inocenței, a sufletului uman neprihănit care ar putea 
totuşi să mai fie salvat, fiind astfel salvat și viitorul omenirii. 

— Este o fată aceea? Nu un băiat? 

— Aşa cred. 

— Atunci, nu este Hristos tânăr. O greşeală, desigur. O să 
schimbăm asta într-o zi. 

Preotul își ţinea mâinile împreunate în jurul crucii de 
argint. Capătul drept îi apărea de sub degetul ţinut asemenea 
unui arătător. Îl îndreptă spre imagine, în fiecare direcţie. 

— Ai vorbit numai despre fundal. Ce poţi să zici despre 
cele patru fiare care alcătuiesc partea mai mare a imaginii? 

— Aaa... 

Ce ar fi putut să spună despre asemenea lucruri? Owen nu 
le observase la început, atât de tare fusese fascinat de mozaic, 
de modul cum imaginile din el ascundeau alte imagini. Con- 
tururile lor începură să strălucească abia sub privirile băștina- 
şului cu cicatrice. Acum, cele patru fiare îl uimeau, cu toată 
puterea şi minunăţia lor. Aici era cuprinsă puterea, strălucirea 
care lumina și cele mai întunecate lumi. Owen îşi găsea încet 
cuvintele, pe măsură ce încerca să cuprindă minunăţiile pe 
care le vedea. 

— Am vorbit despre o rază de speranţă în imagine și, de 
fapt, partea cea mai mare a mozaicului este dedicată manifes- 
tării acestei speranţe. Aici avem cele patru bestii unite și totuși 
neunite. Sus, aici, în colţul nord-estic este un leu pătat, un 
vânător care îi întrece pe toţi ceilalţi, cu blană lucioasă și ochi 
strălucitori. Apoi, în sud-est este un şarpe lung cât o corabie şi 
gros cât talia unui om, cu dungi de smarald și rubin. În opo- 
ziţie cu acestea stau, la nord-vest, un vultur cu aripile late cât 
această casă şi gheare care ar putea să sfâşie un lup, şi cu ochii 
aurii. În sfârşit, în colțul sud-vestic stă o şopârlă mare cât un 
cal, cu dinţi care ar putea rupe un om în două. Când acestea 
patru se unesc... 

Pe măsură ce vorbea, bestiile erupseră din mozaic. Podeaua 
de piatră nu putea să le oprească. Se întâlniră, toate patru 
împreună în înlănţuirea vulcanică a cărnii. Membre încolăcite 
cu aripi, capete cu inimi, gheare și cozi laolaltă. 

Pentru un moment luminos, sfâşietor, cele patru deveniră 
una, alcătuind o bestie care era infinit mai măreaţă decât toate 
patru separat. 

Fra prea strălucitor. Owen își închise ochii în faţa luminii 
orbitoare. Când îi deschise din nou, şarpele-pământului dis- 
păruse, la fel și toate semnele bestiilor care îl alcătuiseră. 

Mozaicul era din nou un desen de copil. 

Ameţit, Owen îngenunche pe marginea cu harta stelelor, 
având grijă să nu atingă imaginea mai mare și își trecu podul 
palmei peste șirul de pietre colorate, așteptându-se parcă pe 
jumătate ca frânturi de fulgere să îi treacă prin degete sau ca 
piatra lui albastră să înceapă să cânte. 

Rămase dezamăgit în ambele privinţe. Fărâma de viaţă 
care fusese în imagine dispăruse. Îndrăzni să arunce o privire 
spre umbrele din spatele preotului și nu fu surprins să vadă că 
băștinaşul cu cicatrice dispăruse. Acolo unde stătuse rămase 
pe podea doar o pană verde, strălucitoare, îndreptată spre 
focul din centrul mozaicului. 

Owen se ridică în picioare, simțindu-se ameţit şi chiar un 
pic ridicol. De Aguilar îl scruta în tăcere, cu o privire mai in- 
tensă decât oricând altcândva. O umbră trecu peste amândoi, 
distrugând intensitatea momentului. Părintele Calderón stă- 
tea în ușă, blocând intrarea sau ieșirea cu statura lui solidă, ca 
de taur. Braţele îi erau încrucișate pe piept, așa cum stătuseră 
pe ponton. 

— Urmează să murim, părinte? întrebă calm de Aguilar. 

— Poate, dar nu de mâna mea. Nu încă. Poate, niciodată. 
Părintele Bernardino de Saguin ne sfătuieşte pe noi, copiii 
săi, să cunoaștem modul de gândire al băștinașilor pentru a 
putea să-i conducem mai bine pe calea spre Hristos. Eu sunt 
în Zama de aproape şapte ani și în această casă de patru, 
dar abia recent am ajuns să recunosc ceea ce medicul cora- 
biei dumneavoastră a văzut atât de clar de la prima privire. 
Datorită cunoașterii mele mai profunde, pot să vă spun că 
acela nu este un leu pătat, ci un jaguar, care este sfânt pentru 
copiii mei și pentru mayași, la fel cum sunt și celelalte trei 
bestii: vulturul, care reprezintă aerul, şarpele, care este focul, 
şi crocodilul, care este apa. Desigur, jaguarul are putere asupra 
pământului. Mayașii cred că, la sfârşitul lumii, pe care l-aţi 
ghicit atât de bine în această pictură de piatră, acestea patru 
se vor uni pentru a forma o singură bestie. Vă puteţi imagina, 
domnule, ce-ar putea să se nască din unirea lor? 

Amintirea lui Nostradamus temperă lumina ce strălucea 
în mintea lui Owen, pentru ca el să poată vorbi calm despre 
ceea ce văzuse. 

— Platon a numit-o Ouroboros, zise el. Şarpele cu multe 
culori care se încolăcește în jurul pământului într-o milă 
nesfârșită și își înghite propria coadă pentru a nu fi despărțit 
niciodată. Pe tărâmul meu, îl cunoaștem drept dragon sau 
mai degrabă balaur, o bestie cu trupul şi ghearele unui jaguar, 
capul de crocodil, coada de șarpe, cu aripile și graţia unui 

vultur. Eu am fost trimis aici pentru a afla cum s-ar putea ca 
acestea patru să se unească într-una, iar acum, după ce am 
văzut asta, nu mai pot să-mi aduc aminte. 

— Se va ridica poate asemenea păsării Phoenix din flăcările 
focului? sugeră de Aguilar. 

O privire aruncată spre Owen arătă că nu făcea haz de el. 

— Într-adevăr, spuse preotul zâmbind fin. Sau Domnul 
nostru s-ar putea să facă asta cu mâna Sa. Acestea sunt lucruri pe 
care noi nu le cunoaștem, deşi putem să le lăudăm împlinirea. 
Pe tărâmul copiilor mei, acestea patru unite sunt un șarpe cu 
pene, sau şarpe-curcubeu, numit Kukulkan ori Quetzalcoalt, 
o bestie potrivită pentru a fi încălecară de Hristos dacă s-ar 
întoarce să salveze omenirea de la distrugere. 

Preotul se înclină spre fiecare dintre ei şi se dădu la o parte 
din ușă. 

— Şi acum, am comis şi eu la fel de uşor o erezie la fel de 
mare ca a dumneavoastră, deci suntem îndatorați unul altuia. 
Cred că acest lucru o să facă seara să treacă mai ușor, ceea ce 
e bine, căci Domingo a și sosit cu mâncarea noastră. Hrana 
de bază de aici este fasolea servită cu ardei iuți şi chili. O să vă 
pară foarte picantă în comparaţie cu mâncarea simplă de pe 
mare. Fiţi siguri că, dacă o să vă obişnuiţi cu ea, după aceea, 
toate celelalte o să vi se pară fade prin comparaţie. Oricum, 
băutul apei în timpul mesei s-ar putea să vă ajute. 


CAPITOLUL 14 


ZAMA, NOUA SPANIE 
OCTOMBRIE 1556 


— Prietene, acesta este aurul verde care ne va transforma 
în cei mai bogaţi oameni din Europa, pe noi, pe copiii și pe 
nepoţii noștri. 

Fernandez de Aguilar se așeză pe vine în praful și pietrişul 
peisajului pustiu. În spatele lui era catârul care încerca să 
alunge insectele mișcându-și urechile și coada. Fusese un dar, 
sau mai degrabă un împrumut din partea părintelui Gonzales 
Calderón, împreună cu şaua, frâul şi chinga, toate din piele, 
lucrate de localnici, cu butoni de argint la îmbinări şi un mic 
crucifix în mijlocul pieptului. 

Cedric Owen se aplecă pentru a examina planta care atră- 
sese atenţia însoţitorului său. Nu părea cu nimic diferită de 
toate celelalte care cresteau în deșertul arid care îi înconjura: 
un pumn de frunze lungi, cărnoase, lungi ca niște săbii, care 


creșteau din miezul îngroșat al tulpinii. Pe deasupra mai era și 

mică. Se înălța cam până la genunchiul unui bărbat, deşi unele 
dintre cele care creşteau împrejur ajungeau până la frunte, așa 
că, dacă ar fi încercat cineva să meargă printre ele, ar fi riscat 
să-și piardă un ochi din cauza frunzelor ascuțite ca nişte săbii. 
Întreaga plantă părea special creată pentru a fi imposibil de 
consumat de către oameni, animale sau insecte. 

Cedric Owen profită de ocazie ca să descalece și rămase în 
picioare în umbra aruncată de catârul primit în dar. Aici erau 
mai puţine muște decât în oraș, dar era şi mai mult praf. Se 
așeză pe o piatră plată, cu spatele la soarele fierbinte al amiezii 
şi aruncă o pietricică peste suprafața deşertului. Încercă să își 
imagineze cum ar fi să fie bogat, dar nu reuși. 

— Cum? întrebă. 

Căldura îl învăţa o economie a cuvintelor pe care nu reu- 
șise să o deprindă la Cambridge. 

De Aguilar avea din nou chef de vorbă. Braţul lui mă- 
tură orizontul. 

— Mai vezi altceva care să crească aici? 

Owen se prefăcu că analizează peisajul vast. Până departe 
în zare, în fiecare direcţie, nu se vedea decât o abundență de 
pietre şi praf. Ici şi acolo, terenul era punctat de plantele-tijă 
care îl încântau pe de Aguilar. 

— Prea puţin, rosti sec. 

— Asta pentru că nu ai nici perspectivă, nici educaţie 
măreaţă. Din fericire, eu le am pe amândouă. 

Spaniolul se ridică rânjind, scuturându-și extravagant pra- 
ful de pe cizme cu borul pălăriei. 

— Toată viaţa lui, fratele bunicului meu a fost convins că 
șederea lui în Noua Spanie nu i-a adus decât necazuri, că săl- 
baticii nu o să ne permită niciodată să locuim liniștiți aici şi 
că pământul nu rodeșşte nimic mai mult decât praf și ardeii 
iuți pe care ni i-a servit aseară preotul şi care ti-au supărat 

atât de tare limba. Argint abia dacă se găseşte, iar aur nu este 
deloc. Toate zăcămintele de metale preţioase sunt în sud sau 
adânc în interiorul ţării, în depozitele aztecilor, şi Cortes a 
luat deja majoritatea lor. Arta este frumoasă, dar e pictată pe 
pereţi sau cioplită în piatră şi, în orice caz, înseamnă idolatrie, 
iar Biserica o va distruge de îndată ce se va asigura că nu are de 
profitat de pe urma ei. Fiecare membru al familiei mele a luat 
ca literă de lege părerea strămoșului meu și nici unul dintre ei 
nu a părăsit vreodată Sevilia. 

— Cu excepţia ta, spuse Owen. De ce? 

— Pentru că eu am cercetat cu atenţie scrisorile și am 
observat lucruri de care strămoșul meu nu şi-a dat seama 
atunci când vorbea despre plantele cu frunze ca nişte tije, care 
cresc în deşert. Această plantă are două întrebuinţări, prie- 
tene. În primul rând, poate fi distilată pentru a face o băutură 
alcoolică mai tare decât oricare dintre cele mai bune rachiuri. 
Un păhărel este destul pentru a îmbăta un bărbat, iar două, 
pentru a-l face să-şi dorească să nu se fi născut vreodată. În al 
doilea rând, este folosită de băștinași pentru a face un fel de 
frânghii asemănătoare celor din cânepă. Cortes le-a folosit pe 
corăbiile lui atunci când a navigat înapoi spre casă. 

De Aguilar se îndreptă spre catârul lui și desprinse de şa 
un colac de frânghie care atârna de oblânc. 

— Asta e ceea ce poate fi produs din această plantă. Ei o 
numesc sisal. Uite, simte... 

Era o frânghie. Cedric Owen nu avea cunoştinţele nece- 
sare pentru a face diferenţa între cele două tipuri. O trecu 
printre degete şi întrebă: 

— Şi este bună de ceva? 

— Cea mai bună. Frânghia de sisal este mai bună decât cea 
de cânepă din toate punctele de vedere, este mai puternică, 
mai rezistentă, mai potrivită pentru nevoile corăbiilor care 

traversează oceanul decât orice se produce acum în Europa. Noi 
o să cultivăm această plantă așa cum îşi cultivă băștinașii fasolea 
şi vom produce frânghii pentru echiparea flotelor din toată 
creştinătatea şi nu numai. Crede-mă, o să fim cei mai bogaţi 
bărbaţi din Europa. Priveşte-mi doar harta astrală alcătuită la 
naşterea mea şi zi-mi că nu sunt destinat pentru măreție. 

Doar un bărbat sigur pe sine ar fi îndrăznit să sfideze 
soarta cu un asemenea orgoliu. De fapt, harta lui de Aguilar 
era într-adevăr una strălucită, umbrită doar de cvadratura 
dificilă Mercur — Jupiter în vârful celei de-a treia case. Con- 
juncţia Soare — Venus răsărind în Peşti la mai puţin de un 
grad deasupra ascendentului salva însă această cvadratură 
de nenorocire. 

Şi băștinașii ştiau câte ceva despre astrologie. Owen des- 
coperise deja că se refereau la Venus la masculin şi că o mai 
numeau Steaua Dimincţii, considerând-o războinică. Dacă ar 
fi avut timp, le-ar fi cerut părerea în legătură cu poziţia ei 
pe harta lui Fernandez. În lipsa acestei ocazii, nu se putea 
bizui decât pe propria educaţie clasicistă, primită de la doc- 
torul Dree şi Nostradamus, după învățăturile cărora estima 
că putea să ducă spre nesăbuinţă și posibilă măreție dacă își 
putea ţine în frâu impulsivitatea. 

Owen nu rosti cu voce tare nici unul dintre aceste lucruri 
şi nici nu avea de gând să o facă. Se sprijini de stânca pe care 
era așezat și își trase pălăria peste ochi, ferindu-și privirea 
de soare și cer, dar și de tulburătoarea roşeaţă îndepărtată 
a orașului. 

— Fernandez, ţi-aș încredința viaţa mea, dar poate nu 
şi banii. Pentru a cultiva aceste plante în cantităţile pe care 
le visezi, ai avea nevoie de torente de apă, iar aici nu există 
nici un strop. M-am plimbat pe câmpurile din jurul orașului 
în dimineaţa aceasta, în vreme ce tu îţi descărcai corabia. 

Oamenii abia dacă au destulă cât să nu li se ofilească ardeii 
în grădini. 

— Nu, prietene, asta este pentru că nu îl au pe fratele buni- 
cului meu drept sfătuitor. Fl a călătorit în toată regiunea când 
a fost sclavul băștinașilor şi mi-a spus lucruri pe care ei le-au 
uitat, anume că în interiorul ținutului, acolo unde orașele 
sunt invadate de junglă, sau pe marginea acestei câmpii pustii, 
străvechii băștinași își alegeau locaţia orașelor după imensele 
rezervoare subterane care există aici în mod natural. Pământul 
acoperă un strat de calcar în care există acvifere. El nu a pus 
niciodată cap la cap aceste două lucruri, apa și plantele pentru 
frânghii, şi nici oricine altcineva din familia mea. 

Piatra era caldă, dar nu excesiv de fierbinte. Owen se 
întinse lenes pe toată lungimea ei, netezind astfel cutele de pe 
spatele cămășii. Apoi, zise: 

— Asta sună bine. Am putem folosi apa pentru irigarea 
plantelor şi apoi, dacă reușim să îl convingem pe părintele 
Gonzales, care a devenit deja pe jumătate băştinaș, să insti- 
tuie un monopol pentru comerțul cu frânghie în toată Noua 
Spanie, vom putea să... | 

— Cedric! Nu mişca! 

Era pentru prima dată de când se cunoşteau când de Aguilar 
îi spunea pe numele de botez. Împietrit, Owen rămase întins, 
fixând cu privirea interiorul pălăriei. ranspiraţia îi curgea 
şiroaie pe tâmple și îi udă cămașa atât de brusc, încât răcoarea 
ei îi apăsa pieptul. 

— Ce-i? 

Calm, Fernandez zise: 

— E un şarpe în spatele stâncii. Unul dintre cei despre care 
ne vorbea aseară părintele Gonzalez, cel care este cel mai peri- 
culos, cu dungi roșii pe galben și cu negru între ele. Încă nu 
te-a văzut. Dacă poţi să mai rămâi neclintit încă puţin, o să îl 

omor cu sabia... nu respira, prietenul meu englez, şi totul o să 
fie în regulă. Ce bine că mi s-a vindecat braţul drept, pentru 
că acum pot să îmi folosesc sabia... și tu poți să stai nemișcat 
în timp ce eu... îmi scot sabia din teacă şi o ridic... aşa... apoi, 
o să... Au! Nu! 

— Fernandez! 

Owen sări în picioare și se răsuci. 

„Roşu pe galben moartea unui prieten înseamnă.“ 

În noaptea anterioară, înainte să meargă la culcare, pre- 
otul îi avertizase în legătură cu acești șerpi, compunând chiar 
și un oarecare vers, ca să îi ajute să îl memoreze mai ușor. 

Ulterior, Owen făcuse haz de asta. Acum, îi părea rău. 
Regreta mai multe lucruri, dar mai ales alegerea locului 
unde se așezase şi lipsa înfiorătoare de atenţie. Șarpele avea 
dungi roșii ca mărgeanul pe fâșii galbene, mărginite la unele 
intervale de negru. Zvârcolindu-se agresiv, atârna cu dinţii 
înfipţi în bumbacul alb al manșetei spaniolului, care fusese 
ridicată leneş la jumătatea braţului rupt cândva. Câteva 
picături mici de sânge rubiniu se împrăștiară pe piele, mari 
cât niște scoruşe. Colţii viperei sfâşiaseră atât pânza, cât și 
carnea braţului. 

De Aguilar rămase încremenit, cu faţa lividă. Sabia îi căzu 
cu zgomot din mână. 

„Veninul şarpelui oprește funcţionarea mușchilor omului. 
Mai întâi, acesta abia poate vorbi, apoi nu mai poate mânca. 
Apoi, cu timpul, nu mai poate merge sau sta în picioare, iar 
pieptul i se blochează și inima i se opreşte. Este inevitabil. 
Singura cale de a opri procesul este înlăturarea membrului 
atins. Preá puţini reușesc să supravieţuiască operaţiei. A, mul- 
țumesc, Diego. Dacă ai vrea să strângi masa, noi ne vom bea 


vinul de Porto afară, în răcoarea serii...“ 

Owen apucă sabia și, măcar de data asta, vocea profeso- 
rului de scrimă nu îi mai răsună în urechi ca să îl oprească. 

Fără să se gândească la siguranţa personală, ridică sabia 
împrumutată și coborând-o, aceasta trecu atât de aproape de 
braţul lui de Aguilar, încât îi sfâşie jumătate din mâneca albă, 
de bumbac. 

Mai important însă, lovitura lui trecu drept pe sub capul 
șarpelui, tăindu-l. Corpul căzu la pământ, zvârcolindu-se 
şi împroșcând un sânge subţire, închis la culoare. Capul, 
cu dinţii şi tot veninul pe care îl conţineau, rămase fixat de 
încheietura lui de Aguilar, mai jos de bandajul ușor care îi 
acoperea rana anterioară. 

— Fernandez? Te așezi, te rog? Nu pot să îl îndepărtez dacă 
stai în picioare. Trebuie să lucrez cu braţul tău coborât, ca la 
îndepărtarea unui vârf de săgeată. Așază-te, te rog. 

Asemenea unui păpuşar care manevra o marionetă făcută 
din lemn şi sfori, îl făcu pe de Aguilar să se aşeze pe stâncă. 
Folosindu-şi cuțitul pe post de scalpel şi o fâşie de pânză ruptă 
drept garou, începu să se folosească de abilităţile utile pe câmpul 
de luptă, a căror descriere o citise în cărţile lui Nostradamus 
şi de care nu crezuse că avea să se folosească vreodată. 

Șarpele îşi înfipsese colții adânc în carnea de pe antebraţul 
spaniolului. Owen trebui să dezarticuleze mandibula pentru 
a-i îndepărta, înfigând vârful cuţitului în punctul de sub ochii 
morţi și mișcându-l în sus și-n jos pentru a separa maxilarul 
de mandibulă. Acestea se desfăcură încet, cu multe înjurături 
din partea lui. 

De Aguilar suporta toate acestea palid la față. În final, îşi 
cobori privirea spre cele patru găuri adânci din brațul său. 

— Sunt mort. 

Spuse asta fără patos. Ochii îi erau sclipitori şi calmi. Pielea 
îi era de un alb verzui, cu galben la colțurile gurii. 

— Ar trebui să ne întoarcem în Zama. Sunt multe lucruri 
de pregătit dacă nu o să fiu eu căpitanul Aurorei în călătoria 
ei de întoarcere. Dacă părintele Gonzales are dreptate în des- 
crierea otrăvii, am o jumătate de zi în care pot funcţiona ca 
un om întreg, și nu ar trebui să o irosesc. Juan-Cruz ar fi un 
căpitan potrivit pentru conducerea de zi cu zi a navei, dar el nu 
are viziunea de a face această călătorie măreaţă. Tu ai putea să 
faci asta, însă cred că piatra ta nu te va lăsa s-o faci, iar corabia 
trebuie să plece repede, câtă vreme echipajul are încă moralul 
ridicat... Putem hotărî asta mai târziu. Deocamdată... zise 
ridicându-se. Poate că ai putea să mă ajuţi să încalec. Mai am 
o zi de trăit. Mâine... 

Rămase tăcut. Privirea lui se opri peste marea de dincolo 
de bulgării de calcar. 

— Mi-ar plăcea să văd din nou răsăritul acela. Se spune că, 
din turnul farului, poţi să vezi până la marginea lumii într-o 
zi senină şi că aici toate zilele sunt senine. Vrei să privim 
împreună acest ultim răsărit, Cedric Owen? 

— Nu. 

Owen plângea, lucru pe care nu îl mai făcuse de la treispre- 
zece ani, când primise piatra albastră. Lovi cu piciorul trupul 
inert al șarpelui, aruncându-l de partea cealaltă a stâncii și 
trase catârul încăpățânat al lui de Aguilar mai aproape. 

— Nu va fi ultimul tău răsărit, rosti el răgușit. Părintele 
Gonzales a spus că amputarea s-ar putea să îţi salveze viaţa. 

— Dar a mai spus, de asemenea, că asta e doar o ipoteză. Și 
că nimeni nu a supraviețuit până acum. 

— Asta zic băștinașii. Ei nu sunt medici pregătiţi la 
Cambridge. 

— Jar tu, după cum ai spus adesea, nu ești chirurg. 

Rosti aceste cuvinte blând, fără maliţiozitate, așa cum un 
frate mai mare l-ar dojeni pe cel mai mic pentru exces de zel. 

Owen înjură din nou. 

— Nu înţelegi. Nostradamus m-a pus să îi citesc cărţile. 
M-a făcut să petrec zece zile în perioada de doliu pentru prin- 
ţesa Franţei în nenorocitul acela de han citind cărţi despre 
chirurgie şi răspunzându-i la întrebări despre lucruri pe care 
nu am considerat niciodată că ar trebui sau că aş avea nevoie 
să le știu. M-a făcut să iau notite pe care le port cu mine. 
Nostradamus a prevăzut asta, dar nu mi-a zis că acest lucru o 
să-mi frângă inima. Deci o să fac operaţia, iar tu nu vei muri. 

— Dar, Cedric, cu tot respectul... 

— Opreşte-te. Pur şi simplu, opreşte-te... încalecă pe 
catâr şi vino înapoi cu mine. S-ar putea să îţi pierzi braţul 
cu care luptai, dar nu te voi lăsa să-ţi pierzi viaţa. Nu când 
eşti pe cale să mă transformi într-unul dintre cei mai bogaţi 
bărbaţi din Europa. 


CAPITOLUL 15 


LABORATORUL DE MEDICINĂ LEGALĂ 
OXFORD 
liune 2007 


Stella străbătu singură coridorul din beton și faianţă albă, 
intrând pe uşile de aluminiu într-un laborator cu mese de oțel 
și dulapuri de sticlă, care mirosea a substanţe chimice, a fum 
de ţigară şi a moarte. 

Doctorul David Law o întâmpină la ușă. Nu arăta atât 
de rău pe cât îl descrisese Kit, dar esentialul era acolo, destul 
pentru a schiţa o caricatură. Se afla față în faţă cu un bărbat 
scund și slab, cu părul aspru și dinţii ca nişte dalte care îi 
țineau buza de sus ridicată. Erau dinţi de englez, îngălbeniţi 
de ani întregi de-băut ceai şi de tutun, astfel că, atunci când 
zâmbi, mirosul respirației îi precedă vorbele. 

— Doctor Cody, spuse ştergându-şi mâna de halatul alb și 
întinzând-o. Profesorul Fraser m-a sunat pentru a mă anunţa 
că sunteți pe drum. Am întotdeauna timp la dispoziţie pentru 
un prieten al lui Gordon. 

Strângerea lui de mână era mai fermă decât se așteptase 
Stella, lăsând impresia unei forțe interioare latente, care făcea 
ca imaginea celor cinci ani petrecuţi exhumând cadavrele din 
mormintele comune ale kurzilor din Turcia să pară mai plau- 
zibilă. Dacă ar mai fi avut vreo îndoială, dovezile fotografice 
atârnau pe pereţi. Imagine după imagine cu oase scoase din 
gropi, înşirate pe rânduri numerotate, toate cu fragmente de 
păr sau îmbrăcăminte, sau bucăți mici de metale preţioase 
atârnate de oase descărnate şi orbite goale. 

Davy Law apărea, în câte un colţ, în majoritatea imagi- 
nilor, îmbrăcat în blugi rupţi, lungi până la genunchi şi un 
tricou prăfuit, cu o ţigară atârnându-i între buze sau între 
degete. Părea mai acasă în munţii arizi decât în laboratorul 
din Oxfordshire. 

Observă că ea privea pozele. 

— Nu e o muncă frumoasă, dar cineva trebuie să o facă. 

Ochii lui priviră în spatele ei, pe coridor. 

— Kit nu a venit cu tine? 

— Doarme în mașină, zise ea. 

Acesta era adevărul, dar suna ca o scuză. 

— Bine. 

Îşi strânse buzele subţiri. Aruncă o privire spre ochii ei, 
dar fără să îi întâlnească. 

— Gordon mi-a spus că ai un craniu şi că ai nevoie de o 
faţă pe el, rosti îndepărtându-se de ea. 

Se uită cu înţeles spre rucsacul ei. În acesta, cristalul 
dormea liniştit. De la avertismentul lansat în camera lui Kit, 
rămăsese tăcut. Acum, încercă să stabilească o legătură cu el, 
dar nu simţi nimic, nici un îndemn de a pleca sau de a rămâne. 
La fel dispăruse şi imaginea feţei care o adusese acolo. Privi fix 


podeaua, prinsă în capcana acestei îndoieli neaşteptate. 

Îl urmă fără să vorbească. El se îndrepră către un dulap cu 
uși de sticlă din capătul îndepărtat al camerei, o versiune mai 
mică a băii de acid hiperbaric din laboratorul de geologie. 

— Nu este un craniu de os, zise ea. E cioplit din piatră. 
Gordon s-a gândit că ne putem baza pe tine să păstrezi tăcerea 
asupra acestui fapt. 

— Chiar așa? Ce emoţionant. 

Sprijinindu-se de perete, își rulă o ţigară pe care o aprinse 
apoi. Fumul albastru parfumă aerul dintre ei. Orice îl neliniș- 
tise mai devreme dispăruse, fiind înlocuit de o privire acidă, 
intransigentă, care trecea prin ea, până dincolo de ea, fără să 
ia în considerare prezenţa ei. 

Era ușor de imaginat cum acest bărbat reușea să forţeze 
limitele autorităţii, până ce el sau ei cedau. Începea să înțe- 
leagă atât motivul pentru care Gordon avea încredere în el, cât 
şi cel pentru care Kit îl dispreţuia. 

Stella îşi dădu jos rucsacul de pe umeri şi deschise fer- 
moarul. Fără nici un fel de formalitate, scoase cristalul albastru 
în lumina necruțătoare a laboratorului. Acesta nu mai ţipa 
şi nici nu arunca fulgere galbene care să îi răsune în creier. 
Acestea dispăruseră imediat ce ea intrase în cursul serii ante- 
rioare în camera lui Kit, în River Room. Craniul era liniștit 
acum, vigilent la orice semnal de alarmă, astfel încât toate 
simţurile ei erau parcă mai ascuţite. 

Îl scoase, lăsând ca albastrul său să ilumineze răceala ste- 
rilă a încăperii. 

— Am descoperit asta, îi spuse lui David Law. Un cifru din 
registrele lui Cedric Owen ne-a condus la el. 

Se aştepta la un moment scurt de șoc sau la o respiraţie 
tăiată la prima vedere a pietrei. Nu se aștepta însă la valul 
de furie — sau durere, sau suferinţă, nu reușea să-și dea seama 
exact care dintre ele — ce cuprinsese trăsăturile ca de gargui ale 
lui Law în timp ce ochii lui se mutau dinspre piatră spre faţa 

ei, şi nici la impulsul uimitor de dorință animalică întipărită 
pe chip care îl precedase. 

— Doctor Law? 

— Nu te apropia! 

Se retrase brusc departe de ea, spre cel mai îndepărtat 
colț al laboratorului, şi alunecă spre podea sprijinit de perete, 
stând pe călcâie, tremurând cu bratele încolăcite în jurul ge- 
nunchilor strânși la piept. Pentru un moment lung, singurul 
sunet fu hârâitul respirației lui şfichiuind aerul. 

— Ar trebui să plec? întrebă Stella în cele din urmă. 

— Probabil. 

Fl privi fix podeaua pentru o vreme îndelungată. După 
o bună bucată de timp, când ea ar fi trebuit să plece sau să 
spună ceva, el își ridică ochii injectaţi şi privirea i se opri o 
clipă pe faţa ei. 

— Ai rămas. Mulţumesc, rosti zâmbind stânjenit. Cine alt- 
cineva a mai văzut asta? întrebă arătând spre piatră. 

— În afară de mine şi Kit? Doar Gordon. Tony nu a vrut 
să îl vadă. A spus că e pătat de sângele a prea mulţi oameni pe 
care îi respectă. 

— Şi Gordon cum a... Nu a zis ce senzaţie i-a provocat? 

Fa își aminti răgușeala din vocea scoţianului când o sunase 
prima dată din laboratorul său. „Pietricica ta e gata. Sper că 
şi tu eşti pregătită.“ Apoi, mai târziu: „E prea frumoasă. Cere 
pur şi simplu să fie luară în braţe...“ 

— Gordon a fost de părere că ar trebui să o transform în 
praf şi pulbere cu soneta. S-a oferit chiar să mă ajute. 

— Înţelept om. Zâmbetul lui Law era mai larg acum, plin 
de ironie acidă. Nu a vrut să-mi spună ce urma să îmi aduci. 
Nu mulți ar putea să ţină un asemenea secret. 

— E un prieten bun. 

— Lucru care valorează enorm pe lumea asta. 

Ţigara lui Law dispăruse, pierdută în timpul zbuciumului 
său. Cu mâinile tremurânde, își mai rulă una. O aprinse, pri- 
vind fix jarul din capătul ei. 

— Acesta este cristalul lui Cedric Owen, da? 

— Noi așa credem. 

O privi fix în faţă pentru prima dată. 

— Mulţi au ucis pentru piatra asta, Stella. L-au ucis pe 
Cedric Owen, și pe bunica lui, și pe toţi ceilalți care i-au 
purtat de grijă, dintre strămoșii lui. Îşi strânse buzele și o privi 
fix. Aţi fost urmăriți când aţi venit aici? 

— Nu cred. 

— Crezi?! Stella, nu poţi să fii mai sigură de atât? 

Era mânios pe ea, dar nu ştia dacă își putea permite sau nu 
să arate acest lucru. Trase cu sete din ţigară. 

— Spune-mi măcar că înţelegi pericolul în care te afli. 

— Eşti şi tu un pericol? 

— Nu. 

Acum, putea să râdă și făcu asta, tuşind la sfârșit. 

— Nu acum. Am văzut frumuseţea şi am încercat să o obţin 
o dată în viaţă. Nu o să fac aceeaşi greşeală de două ori. 

Vocea lui avea o inflexiune sălbatică, întocmai cum avu- 
sese și cea a lui Kit. 

— Şi acesta este motivul pentru care tu și Kit sunteţi cer- 
taţi? întrebă ea precaută. 

El dădu să răspundă sincer, apoi îşi înghiţi cuvintele. În 
schimb, ridică din umeri. 

— Kit este soţul tău. Nu pot răspunde pentru el. 

— Dar a fost prietenul tău? Un prieten bun? 

— Demult. Acum, nu. 

Ochii lui injectaţi erau duri, dar nu se feriră de ai ei. După 
o vreme, privi împrejur, la imaginile atârnate pe pereţi în spa- 
tele ei și pe ambele laturi. 

— Peste tot în lume există bărbaţi care văd un lucru pe 
care îl doresc şi cred că pot să îl obţină fără să îi ia în seamă pe 
ceilalți. Întotdeauna, bărbaţii sunt cei care provoacă nenoro- 
cirile, iar femeile şi copiii plătesc pentru asta. 

— Acesta este un punct de vedere foarte discriminator, 
doctore Law. 

— Poate, dar încă nu am deschis un mormânt comun în 
care morții să fie victimele unei femei. Îți promit că, dacă asta 
o să se întâmple vreodată, o să fie ştire de prima pagină. 

Acum era deja mai stăpân pe sine, se afla pe un teren cu- 
noscut. Se sprijini cu spatele de perete şi suflă fumul în direcţia 
ei. Pentru prima dată de când Stella o scosese din rucsac, privi 
direct piatra. 

— Cristalul tău poartă în el inima lumii. Ce om nu ar 
omori pentru a avea așa ceva? lată, într-un bulgăre de cristal 
albastru există tot ce ne-am dorit vreodată: splendoare, nobleţe 
și pasiune, toate la un loc. Cere să fie luat, să fie ţinut, astfel 
încât doar cei mai puternici oameni sau cei mai zdrobiţi ar 
putea să îi reziste. Cei lași vor să îl distrugă, să sfărâme ceea 
ce nu pot controla. Cei nesăbuiţi vor să îl posede, să aibă în 
puterea lor tot ce acesta reprezintă, nevăzând că asta este de 
fapt imposibil. Şi poate, dacă e ceea ce cred eu că este, atunci 
sunt foarte, foarte puţini dintre noi care ştiu ce poate să facă 
acest craniu și vor atât să îl oprească, cât să îl și posede în ace- 
laşi timp. Francis Walsingham era unul dintre aceştia, capul 
reţelei de spioni ai reginei Elisabeta I. Au mai fost şi alții de-a 
lungul secolelor. Trebuie să existe şi acum măcar unul dintre 
aceștia, sunt sigur. 

— Şi ce poate să facă? Ce vor ei să oprească? 

Fra încordată la maximium ca să audă și să înţeleagă, iar 
gâtul îi era uscat. 


— Incă nu sunt sigur. S-ar putea să mă înșel. 

Ţigara îi era o coloană orizontală de scrum. O aruncă 
într-o cană goală de cafea și își îndoi braţele la piept. 

— Şi îţi vorbeşte? 

Nimeni nu o mai întrebase asta, nici măcar Kit. 

— Îmi... cântă. Şi simt lucruri din partea lui: o nevoie de 
îngrijire și o grijă egală faţă de mine. 

— Grijă? 

— Dragoste, atunci, spuse ea zâmbind slab. Dar nu numai 
asta. Are... Încerca să își găsească vorbele. Are o conştiinţă pe 
care eu nu o am. Cu el aici, pot să văd totul mai clar, pot să aud 
lucruri imperceptibile pentru auzul normal, să simt cum mă 
zgârie hainele. E ca şi cum ai fi nou-născut şi bătrân în același 
timp. lar craniul este și el așa. Are o înţelepciune străveche, 
asemenea unei statui budiste cioplite în coasta dealului. Are o 
viaţă pe care noi nu o percepem. Și, de asemenea, este ca un 
miel nou-născut care și-a pierdut mama, iar eu sunt singura 
pe care o are, zise apăsându-și degetele pe faţă. De ce eu? Nu 
am nici cea mai vagă idee despre cum să îi port de grijă. 

— Dar nu ai de ales, zâmbi trist Davy Law. Iu eşti păzi- 
toarea lui de drept, Stella, așa cum era şi Cedric Owen. Noi 
ceilalți, cărora ne-ar plăcea să fim, dar nu suntem, trebuie să 
acceptăm acest lucru. 

— Credeam că nu vrei să îl obţii. 

Law râse ușor. 

— Am vrut odată, dar nu acum. Cred că, dintre toţi oamenii 
de pe pământ, eu nu mai reprezint o ameninţare. O tânără pe 
nume Jessica Warren m-a învăţat multe și nu cred că o să-i pot 
mulţumi vreodată. 

Se ridică în sfârşit în picioare. Aşa, drept, avea o ţinută 
profesională. Îşi plimbă privirea de la faţa Srellei spre craniu 
şi înapoi. 

— Este modelat după chipul unei femei caucaziene, spuse 
el. Vrei să știi mai mult de-atâta? 

— Dacă se poate. Tot văd o faţă ca prin ceaţă, dar cred că este 
important să o văd cum trebuie. Dacă acest lucru e posibil. 

— Şi apoi? 

Acum, nu mai avea nici o problemă să o privească în ochi. 

— Apoi, s-ar putea să fiu cu un pas mai aproape de a înţe- 
lege de ce merită să ucidă cineva pentru ea. Şi, poate, cine 
încearcă să ne distrugă vieţile. 

— Şi? 

FI înţelese şi lucrul pe care ea nu îl spusese. Chiar și numai 
pentru acest motiv, avea încredere în el. 

— Şi voi avea o față pe care să o atașez lucrurilor care se 
întâmplă în capul meu. 

— Bine. 

Davy Law îndepărtă jarul din vârful ţigării şi o puse cu 
grijă în buzunarul de la piept al halatului de laborator. 

— Hai să construim o faţă şi să vedem dacă îţi place ce-o 
să-ţi spună. 


Pentru a doua oară în două zile, craniul era așezat pe un 
soclu într-o mașinărie care proiecta pe el lumini din diferite 
unghiuri. Aici, lumina din fundal era mai puţin strălucitoare 
decât în laboratorul de geologie al lui Gordon Fraser, iar 
procedeul nu includea acizi sub presiune, ci linii subţiri de 
lumină roşie proiectate din toate unghiurile posibile pe toate 
suprafeţele posibile. 

Purtând ochelari de protecţie şi mănuși subţiri, îi zise: 

— Totul este făcut cu lasere. Scanarea durează jumătate de 
oră, deşi majoritatea timpului e pierdut cu stabilirea setărilor. 
S-ar putea să dureze mai mult, datorită compoziţiei cuarțului. 
Eu nu am lucrat decât cu oase până acum. Nu sunt sigur ce fel 
de efect va avea transluciditatea asupra indicilor de refractie. 
Kit ar fi putut să conceapă un software nou în câteva minute 
pentru a evita această problemă. În absenţa lui, trebuie să 

sperăm că software-ul pe care îl avem acum va face faţă acestei 
schimbări. O să aflăm asta destul de curând. 

Închise uşa mașinăriei şi îşi dădu jos ochelarii de protecţie. 

— Ecranul este alături, în biroul meu. Am şi o cafetieră. 
Calitatea nu e chiar Starbucks, dar cafeaua se poate bea. Sau 
ai putea să mergi să aștepți în maşină. 

Nu era nici ofertă, nici invitaţie, ci pur și simplu o afir- 
maţie. Stella descoperi că începea să îi placă refuzul pasiv al lui 
Davy Law de a se conforma regulilor sociale. 

— Cafeaua este o ofertă excelentă, rosti ea. 

— Mulţumesc, spuse el, dezvelindu-și dinţii îngrozitori. 


Avea dreptate, cafeaua nu era precum cea de la Starbucks, 
dar ea se bucură de acest lucru. Mirosul de boabe prăjite de 
cafea se combina cu cel de tutun vechi și împreună aproape că 
acopereau duhoarea de formaldehidă. 

Biroul lui Davy Law era mic, abia având loc pentru două 
scaune şi o masă pe care erau aşezate două monitoare uriașe 
şi un telefon. Pe pereţi erau dovezile mai multor masacre, dar 
nu toate din Turcia. Jumătatea de perete de lângă uşă era ocu- 
pată de cele din Bosnia. În restul spaţiului se aflau cele din 
Rwanda, Darfur şi un sit acoperit de buldozere din Irak. 

Stella stătea cu ceașca de cafea în mână în faţa acestei 
ultime imagini, privind oasele. 

— Unele dintre aceste schelete au fracturi care începuseră 
să se vindece. 

— Gordon nu mi-a zis că eşti medic. 

— Nu sunt medic, sunt astronom. Dacă e să fim foarte exacti, 
sunt astrofizician. Dar ştiu destule despre patologia de bază 
pentru a observa când se formează calusul peste o fractură. 

De pe scaunul din spatele computerului, Davy Law îşi mai 
aprinse o ţigară. Fumul era dulce şi înecăcios, şi îi gâdila nările. 
El îşi desprinse un fir de tutun de pe vârful limbii şi îi spuse: 

— Există multă mânie adunată în Irak. Unii oameni mor 
după chinuri îndelungate. 

Fa îl privi în ochi, lucru care îi surprinse pe amândoi. Din 
nou, el fu primul care își mută privirea. 

— N-ar trebui să fac asta? întrebă ea. 

— Nu-mi pasă, atât timp cât poți să accepţi rezultatul. 

— O să fie la fel după ce văd faţa craniului de cristal? 

— Probabil. 

— Dar tu ştii deja cum o să arate? 

Fl se lăsă pe spate în scaunul său și îşi duse mâinile la 
ceafă, rămânând multă vreme tăcut, privind-o, încât ea presu- 
puse că nu avea să îi răspundă. În cele din urmă îi zise: 

— S-ar putea să mă înșel. 

Înainte ca ea să pună și alte întrebări, el se aplecă în fața 
calculatorului. 

— Dar nu cred că mă înșel. Craniile sunt obsesia mea și, 
din moment ce amândoi trebuie să aşteptăm o vreme pentru a 
afla ce o să putem reconstitui, am putea să dăm de ceva intere- 
sant dacă e să explorăm unele dintre legendele mai interesante 
ale lumii, legate de cranii. Ce ştii despre profeţiile mayașe cu 
privire la 2012? 

Acesta era ultimul lucru la care ea se așteptase. Își puse 
cafeaua pe biroul lui și se aşeză pe scaun. 

— Ieri, am dat peste o jumătate de milion de rezultate când 
am căutat pe Google cuvintele „maya“ şi „craniu“. Majoritatea 
aveau 2012 în titlu. Nici unul dintre ele nu avea vreo noimă. 

— Imperialismul cultural se face vinovat de multe, spuse 
Law ridicându-şi o sprânceană. 

Suflă un nor de fum înspre ea şi își îndreptă atenţia 
spre ecranul din faţa lui, ignorând-o de parcă nici n-ar fi 
fost prezentă. 

Stella privi celălalt monitor. Pe el, craniul de cristal se învâr- 
tea, fără să mai fie albastru, ci schimbat digital în gri, pe un 

fundal palid. Era străbătut de o mie de linii în culori care 
variau de la roşu strălucitor, sângeriu, trecând prin purpuriu 
până la nuanţe vibrante de verde și galben. 

Între acestea, suprafaţa gri mată se schimba încet pe 
măsură ce, între liniile colorate fine, aceasta era acoperită de 
carne și piele. 

— Reticulele roşii marchează suprafeţele concave, iar cele 
galbene pe cele convexe, nu-i aşa? zise ea gândind cu voce tare. 

— lar verdele este neutru. Așa e. 

Law veni şi se sprijini de spătarul scaunului ei, suflând 
fum peste umărul ei. Privi un moment ecranul. 

— Majorităţii oamenilor le-ar lua o jumătate de zi pentru 
a-şi da seama de asta. Dacă ai să ghicești faţa cui o reprezintă, 
eşti angajată. 

— Femeie? Caucaziană? Cam de pe vremea lui Cedric 
Owen? Regina Elisabeta I-a, rosti Stella flatată, înşfăcând la 
întâmplare un nume din istorie. 

— Bună încercare, zise el, rânjind larg, ca o vulpe. 

— Deci nu sunt angajată? 

— Îmi pare rău, spuse el clătinând din cap. Craniile au fost 
create cu cel puţin trei mii de ani înainte ca Elisabeta să se fi 
născut, în 1533, dar, desigur, asta nu înseamnă că nu poate să 
semene cu ea. Feţele se transmit de-a lungul generaţiilor cu o 
precizie remarcabilă, însă copiii lui Henric al VIII-lea aveau 
cu toţii frunţile bombate, erau aproape lipsiţi de sprâncene și 
aveau bărbii înguste. Nu e ea. 

— Cranii? se miră Stella întorcându-și scaunul. Ai zis „Cra- 
niile au fost create...“ La plural. Mai sunt şi altele? 

— Aşa se presupune. 

— Cum de ştii asta? 

— După ce mi-am distrus cariera în medicină, am absolvit 
facultatea de antropologie. Aceasta te duce la lucruri ciudate. 

— La o obsesie legată de cranii? 

— Aceasta a fost prezentă dintotdeauna. 

— Probabil că ai avut o copilărie fascinantă. 

Fa îşi întoarse privirea înapoi la imaginea de pe ecran. Faţa 
abia dacă părea umană, un amalgam de trăsături înceţoşate pe 
un fundal albastru. N-ar fi reuşit să desluşească nici măcar forma 
bărbiei sau culoarea ochilor, care nu erau încă reconstituiţi. 

Law se mutase înapoi în scaunul lui din faţa celuilalt 
ecran. Îşi puse mâinile pe acesta, gata să îl întoarcă spre ea. 
Ochii căprui îi erau tăioși şi foarte serioşi. 

— Încă ai putea să pleci, spuse el. S-ar putea să fie mai uşor. 

Schimbarea aceasta a dispoziţiei lui o surprinse. 

— David, cineva a încercat să îl ucidă pe Kit în peștera 
în care am găsit această piatră. Altcineva, sau poate aceeaşi 
persoană, i-a distrus seara trecută camera într-un încercare 
clară de intimidare. Nu pot să plec pur şi simplu. Orice ai 
zis tu despre faptul că acesta s-ar putea să fie cel mai peri- 
culos obiect de pe planetă, încă nu mă face să vreau să pun 
ciocanul în acţiune. 

— Davy, rosti el absent. Nu David, ci Davy. Şi nu renunţa 
încă la ciocan. Atunci când viaţa ta este la mijloc, e mai bine 
să ai o strategie de scăpare. 

Îşi termină în același timp cafeaua şi ţigara și se răsuci 
pe scaun. 

— Spune-mi ce părere ai despre asta, zise el. 

Întoarse ecranul spre ea. Ea se aşteptase la mandale! sau zei 
mayaşi, sau alte cranii. Ce văzu în schimb erau hieroglife maya. 
Pe monitor apăreau rând după rând de scris indescifrabil, exact 
ca acela pe care ea îl descoperise în registrele lui Owen. 

Se aplecă în faţă, sprijinindu-se cu ambele mâini de birou. 

— Unde le-ai descoperit? îl întrebă. 


! Simboluri geometrice rituale ale Universului la care se apelează în hin- 
duism și budism pentru îmbunătăţirea calității meditaţiei. (n.red) 

— Pe internet. E un site de unde poţi să le copiezi în 
format jpg. 

Law se ridică şi se așeză în spatele ei, iar aerul din imediata 
ei apropiere se umplu de miros de ţigări și cafea. 

— Acesta este Codexul Dresda, unul dintre textele sacre 
ale poporului maya, spuse el. Este unul dintre miile pe care 
le-au scris de-a lungul a sute de ani, din care doar patru 
au supraviețuit vandalismului spiritual al iezuiţilor. Acesta 
a ajuns în Sachsische Landesbibliothek din Dresda, unde a 
fost acoperit de praf până în 1880, când cineva a înţeles în 
sfârşit ce conţine. Desigur, cineva ar fi putut să îi întrebe 
pe băștinași despre texte, dar, până la vremea aceea, toţi cei 
care ar fi putut să le citească erau morţi deja și astfel este 
numit după locul unde a fost tradus mai degrabă decât după 
oamenii care l-au alcătuit. 

— Din nou imperialismul cultural? 

— Așa aş zice. Mai sunt doar trei asemănătoare: Madrid, 
Paris şi Grolier, deşi ultimul dintre ele s-ar putea să fie fals. 
Acestea sunt rămășițele unei civilizaţii care o face pe a noastră 
să pară infantilă. Şi, potrivit acestui document, lumea o să se 
sfârșească în 2012, la 21 decembrie. 

— Foarte amuzant, rosti ea cu un ciudat gust metalic în gură. 

Îşi roti scaunul, întorcându-se cu spatele spre el. 

E] puse mâna pe cotiera scaunului şi o răsuci la loc. 

— Ascultă-mă. Asta nu e o glumă. Acest codex este pro- 
dusul unei civilizaţii care a fost în stare să alcătuiască o hartă 
a planetelor de o acuratețe care i-ar face pe cei de la NASA să 
se înverzească de invidie. 

— Sunt astronom. Nu încerca să mă vrăjeşti cu chestii 
ştiinţifice. 

Nu intenţionase să se răstească, dar acum era deja prea târziu. 

— Stella, eu încerc să te avertizez. Uite... 

Apăsând tastatele, deschise alte pagini. Coloană după 
coloană de hieroglife curgeau pe ecran. 

— Eşti astronom, așa că ascultă, spuse el cu seriozitate. 
Întregul Codex Dresda reprezintă tabelul progresiei lui Venus 
și Marte, la fel de exact ca orice am putea face noi în ziua de 
azi. Este piatra de temelie a calendarului maya, care îl face 
pe al nostru să pară o joacă de copii. În vremea lui Cedric 
Owen, când încă ne mai prosteam cu trecerea de la calen- 
darul iulian la cel gregorian, încercând să găsim un sistem 
care să nu ne mute Crăciunul în miezul verii, poporul maya 
avea deja de o mie de ani un sistem calendaristic ce putea să 
prezică o eclipsă de lună cu o eroare de 0,0007 secunde la un 
interval de opt milenii. Noi când am ajuns să fim capabili 
de asta? Anul trecut? Poate acum optsprezece luni, dacă e să 
fim indulgenţi. 

— Putem face acest lucru cel puţin cam de prin 2000. 

Stella îşi mai turnă niște cafea. 

— Ce are asta de-a face cu profeţiile infantile despre 
Armagedon? 

Fl o privi aspru prin pâcla de fum. 

— Codexul Dresda este cheia cosmologiei maya. Ei împart 
timpul în cinci epoci, fiecare a câte cinci mii o sută douăzeci 
şi cinci de ani. Noi trăim în a cincea epocă. Potrivit legendelor 
lor, fiecare dintre cele patru anterioare s-a sfârșit cu un cata- 
clism care a distrus rasele omeneşti în formare: foc, cutremur, 
furtună sau, în cazul ultimei, un potop. 

— Acum, îmi citezi din Scriptură? 

Fl o ignoră. 

— Există o sută treizeci şi şapte de legende ale potopului 
în culturi diferite, pe lângă cea în care animalele sunt salvate 
două câte două. Fiecare civilizaţie existentă acum pe planetă 
are ca mit cosmogonic naşterea dintr-un potop. Civilizaţia 
maya este, în schimb, singura care ne-a lăsat o dată pentru 

catastrofa următoare. Sfârșitul celei ce-a cincea epoci nu va fi 
asemănător celorlalte. Nu este numai sfârșitul unei epoci, ci 
este sfârşitul unei ere, aşa cum sunt ele definite de procesiunea 
echinocţiilor. O eră durează douăzeci și şase de mii de ani. 
Fiecare începe și se sfârşeşte atunci când soarele se află dea- 
supra centrului galactic, la douăzeci şi opt de grade de Săge- 
tător, un loc numit de maya Xibalba be, Drumul spre lumea 
cealaltă. Când soarele va parcurge acest traseu, umanitatea va 
fi terminată. Vom vedea catastrofe la scară largă. Și nimic atât 
de banal precum un potop sau foc. Este vorba de anihilarea 
totală, Armagedon, așa cum l-ai numit tu, și va fi cauzat de 
om, nu de natură, asemenea celorlalte. Aceasta este data care a 
fost obţinută din traducerea Codexului Dresda. După calen- 
darul maya, este 13 Baktun 13.0.0.0.0. 

Davy Law își umezi degetul în zaţul cafelei şi scrise data 
pe masă. 

— După calendarul nostru, asta înseamnă 21 decembrie 2012. 

Îşi stinse ţigara și îşi împleti degetele la ceafă, privind-o fix. 

Stella sorbi din cafeaua ei. După o vreme, spuse: 

— Şi ce o să fie? Încălzirea globală? O catastrofă ecologică? 
Anihilare nucleară? 

— Toate acestea. Populaţia maya s-a autodistrus într-un 
interval de aproximativ cincizeci de ani. O cultură întreagă a 
fost eradicată printr-un amestec de război şi exploatare necon- 
trolată a resurselor locale. Noi facem exact același lucru la o 
scară planetară. Rezultatul final nu va fi diferit. 

— Nu văd ce legătură are asta cu craniile. 

— Potrivit legendelor, mayașii, sau mai precis predecesorii 
lor de la sfârșitul celei de-a patra epoci, în jurul anului 3000 
î.Hr., au alcătuit un grup de treisprezece pietre și cranii de 
cristal. Atunci când vor fi aduse împreună, acestea ne vor 
ajuta să găsim calea ce ne va scoate din catastrofa pe care o 
creăm. Tu ai unul dintre aceste cranii, Stella. 

— Craniile vor opri Armagedonul? 

Nu-i venea să creadă asta. 

— Nu îl vor opri, ne vor ajuta să găsim o cale de ieșire. 
Craniile sunt un fel de poartă, dacă vrei. 

— Tu nu crezi cu adevărat în asta, nu-i așa? 

El nu zâmbi, ci abia ridică din umeri şi începu să apese 
din nou tastele. 

— Eu îţi zic lucrurile consemnate în textele vechi. Oamenii 
care le-au scris le credeau. 

— Nu îmi evita întrebarea, Davy. 

Fl se întoarse în scaun cu spatele spre birou și ridică 
din umeri. 

— Da, cred în aceste lucruri. Acești oameni cunoşteau 
lucruri care s-au pierdut cu multă vreme în urmă, când ome- 
nirea a luat-o pe o cale greșită. Şi eu nu sunt singurul. Mai 
există în lume oameni care cred același lucru. 

— Of, pentru numele lui Dumnezeu! spuse ea ridicându-se 
din scaun şi umblând de colo-colo prin camera mică, dând 
din mâini ca să sublinieze lucrurile pe care le rostea. Există mii 
și mii de oameni care cred în a doua venire a lui Hristos, în 
plimbările nocturne ale Zânei Măseluţă şi în faptul să Saddam 
Hussein avea arme de distrugere în masă ascunse în deşertul 
irakian. Toate sunt la fel de nebuneşti. Ce s-a întâmplat cu 
realismul? Cu ştiinţa bazată pe dovezi? Doar eşti doctor. Ai 
de-a face cu carne, sânge și oase, nu acest... rahat transcen- 
dental absurd. 

Se opri în faţa imaginii unui mormânt comun din Bosnia. 
Înfăţişa o serie de cranii aşezate într-un rând ordonat, la 
picioarele lui Davy Law, care zâmbea macabru. Închise ochii, 
dar imaginea craniilor nu dispăru. 

Din spatele ei, el vorbi calm: 

— Un doctor ratat. Nu mi-am terminat studiile medicale. 

Mânia ei dispăru la fel de repede precum apăruse. Se așeză 
din nou pe scaunul din faţa lui. 

— Îmi pare rău. 

— Nu e nevoie. Nu contează. Stella, ce te-a adus la mine? 

Acum, nu mai glumea. O privea cu seriozitate. 

— Am vrut să văd faţa craniului. 

— Dar o vedeai deja. De aceea ai venit, ţii minte? „Tot văd 
o faţă.“ Cuvintele tale. Şi lucrul acesta îţi cântă. Tu auzi o 
piatră în mintea ta. Vrei să-mi spui că şi ăsta e un rahat trans- 
cendental stupid? 

Fa nu îi zise nimic. Nu ştia ce putea să spună. El se aplecă 
în față și prinse cotierele scaunului ei. Chipul îi era la câțiva 
centimetri depărtare de al ei. 

— Ce altceva, Stella? Dacă piatra este cea care te-a adus 
la mine, atunci ce altceva a mai făcut? Nu mai e oare nimic 
altceva care să o facă a fi mai mult decât o bucată frumoasă de 
cristal care-i face pe oameni să se bată ca să o aibă? 

Ea privi peste umărul lui spre ecranul computerului. Hie- 
roglifele se uneau unele cu celelalte, fără să aibă vreo noimă. 

— În peşteră, craniul m-a avertizat că suntem în pericol, 
răspunse ea sec. De aceea eu şi Kit ne-am despărţit, de aceea el 
a fost cel împins de pe cornișă și nu eu. Aseară, m-a avertizat 
despre ce se întâmpla în camera lui Kit. Eu pur şi simplu nu 
mi-am dat seama de asta la timpul potrivit. Şi... există un 
cifru în registre. Cred că sunt singura care îl vede, dar arată 
exact aşa, zise arătând cu degetul spre ecran. E pagină după 
pagină de hieroglife maya. Un alt cod. 

— Există un cod ascuns în registrele lui Cedric Owen? În 
alte împrejurări, nerăbdarea întipărită pe faţa lui Law ar fi fost 
comică. Stella, ze rog, trebuie să mă lași... 

Era atât de aproape, încât putea să îi simtă căldura pielii. 
Mâna lui era încleștată în braţul ei. Cuvintele îi erau blocate 

în gât, prea multe și prea grăbite sau prea disperate pentru a 
reuși să fie exprimate. 

Însă, înainte ca ea să le poată auzi, ceva metalic se izbi de 
ușă. O voce crispată, severă rosti: 

— Întrerup ceva important? Aş putea oricând să plec. 

— Kit? 

Acesta era în cadrul uşii, sprijinindu-se de cârje. Stella nu 
îi mai văzuse niciodată expresia urâtă care îi acoperea acum 
fața. El privi prin ea, apoi spre Davy Law. 

— Te distrezi? 

— Kit! Încearcă să ne ajute. 

— Văd asta. Ce fel de ajutor dai de această dată, David? 

— Nu este ceea ce crezi. 

Law păşi înapoi spre partea lui de birou. Stella îl văzu 
inspirând profund, ţinându-şi un moment respiraţia, expi- 
rând apoi încet pe nas. 

Când își ridică din nou privirea, se înclină ţeapăn spre ea. 

— Cred că te pregăteai de plecare, nu-i așa doctor Cody? 
Deşi ar merita poate să vedem dacă am reuşit să-i dăm o faţă 
craniului de cristal. 

Celălalt ecran era întors în direcţia opusă, așa că nici unul 
dintre ei nu îl putea vedea. Law ocoli ambele scaune pentru 
a-l roti, în loc să se întindă spre acesta prin faţa ei. Astfel că 
doar ea zări faţa care o privea de pe ecran. 

— Asta nu se poate să fie în regulă! 

Clătină din cap şi continuă să îl clatine, neputând să se 
oprească, apoi începu să tremure, încercând să-și controleze 
senzaţia de vomă. 

— Ce e? 

Kit se mișca prea încet pentru a putea să i se alăture ime- 
diat. Din milă pentru amândoi, Davy Law roti ecranul astfel 
încât ambii să îl poată vedea. 

Kit își mută privirea de la ecran la Stella, de două ori. 

— Ce-i asta, vreo glumă? 

— Software-ul, zise Davy Law, nu are simțul umorului. 
Atunci când reconstitui faţa craniului, ăsta e rezultatul pe care 
îl primeşti. 

Nu exista nici o urmă de îndoială. De pe ecran îi privea 
faţa ca de plastic şi rigidă a Stellei. 

Fa se întoarse spre Davy Law. 

— Ai ştiut că e faţa mea de prima dată când ţi-am ară- 
tat craniul. 

— Fac meseria asta de multă vreme, spuse el zâmbind sec. 

— Dar tu ai adăugat părul și ochii. Nu există absolut nici o 
dovadă că acestea ar fi la fel. 

— Desigur că nu. Poţi să ai părul negru şi ochi albaştri, dacă 
vrei, dar tot tu o să fii. 

Apăsă trei taste. Pe ecran, părul ei se transformă din 
arămiu în brunet, iar ochii din verzi în albaștri. Efectul era 
tulburător, dar nu schimba faptul de bază: faţa care îi privea 
din ecran era tota ei. 

— Poţi să ceri o a doua, o a treia părere, rosti Law, dar o 
să fie identice. Ca şi oasele, pietrele nu mint. Oricine a făcut 
acest craniu, l-a modelat după cineva care avea aceeaşi struc- 
tură osoasă ca şi tine. Dat fiind că trăsăturile faciale sunt în 
număr covârșitor ereditare, eu aş spune că această femeie e un 
strămoș îndepărtat. Cu toţii îi avem, nu este atât de ciudat. 
Dacă mergi înapoi în timp până la sfârșitul erei anterioare, ai 
câteva mii dintre care poţi alege. 

Stella clătină din cap și îşi ridică mâna ca să-l facă să tacă. 
Avea nevoie de timp și de o minte limpede pentru a gândi, și 
nu avea nici unul din aceste lucruri. ÎL privi pe Kit, care era 
furios şi alb ca varul. 

— Davy, ce facem acum? întrebă ea. 

Fl ridică din umeri. Ochii lui erau îndreptaţi în orice di- 
recţie, doar spre faţa ei nu, cercetând biroul în căutarea unor 

lucruri aparent mai importante. Ea era surprinsă de cât de 
mult o durea această reacție. 

— Ţine craniul ascuns. Ai grijă să fii în siguranţă, zise el în 
cele din urmă. 

— Mergem să o vedem pe Ursula Walker. O să fim în sigu- 
ranţă la ea? 

Ochii lui, plini de umor acid, îi întâlniră pe ai ei. Râse 
cu putere. 

— Cât se poate de în siguranţă. Poţi să îi arăţi craniul 
Ursulei, dacă la asta te referi. Ea este unul dintre foarte puţinii 
oameni în viaţă care a văzut unul dintre celelalte cranii. 

Se strecură printre ei şi deschise uşa laboratorului. 

— O să te ajut să îl scoţi din aparat. După aceasta, ar fi mai 
bine ca voi doi să plecaţi. 


Stella întorcea maşina în parcare, iar Kit stătea tăcut ală- 
turi de ea, când Davy Law ieși alergând afară din clădire. 
Fa opri maşina. Halatul lui flutura în vânt, grăbindu-se să-i 
ajungă din urmă. Se aplecă spre portiera Stellei, învăluind-o 
în mirosul acru de cafea şi tutun. Avea în mână o carte de 
vizită cu numele lui și trei numere de telefon. 

— Fix, mobil şi internaţional. Sunt în ţară pentru urmă- 
toarele trei săptămâni. Dacă ai nevoie de mine, sună-mă. 

Fa ezită, cu degetele pe bucata de carton. 

— Şi asta e pentru folosul meu sau al tău? 

— Pur şi simplu ia-o, Stella. Asta nu înseamnă că trebuie 
să o foloseşti. 


CAPITOLUL 16 


ZAMA, NOUA SPANIE 
OCTOMBRIE 1556 


— Nu avem gheață, spuse Owen. Nu avem rădăcini de 
mandragora sau semințe de läptucă ori cucută, ori vreunul 
dintre celelalte lucruri descrise de Avicenna’ drept necesare 
pentru a calma un pacient în vederea amputării cu grijă a 
brațului acestuia. 

— Dar ai seminţele de mac pe care ţi le-a dat Nostradamus, 
nu? Poate că acestea vor fi de ajuns. 

Fernandez de Aguilar stătea în răcoarea singurei camere 
a fostului templu din piatră devenit acum locuinţă a preo- 
tului, înconjurat de imagini reprezentând crucificarea lui 
Hristos, încăpere oferită drept cel mai bun loc pentru efec- 
tuarea operaţiei, în parte pentru că era un lăcaş al Domnului, 


! Deseori numit Ibn Sina (980—1037) a fost filosof, scriitor, medic şi 
cercetâtor al naturii şiit, de origine tadjic-persanâ. A fost interesat de 
mai multe domenii, printre care astronomia, alchimia, chimia şi psiho- 
logia. Era denumit de arabi „al treilea Aristotel“. (n.red.) 

deci sanctificat, dar, mai ales pentru că avea podele şi pereți 
de piatră care puteau fi curăţaţi, aşa cum recomanda maurul 
Al Zahrawi! înainte de o operaţie însemnată. 

Cel mai important era faptul că interiorul era văruit în alb 
şi luminos. Cele două ferestre largi lăsau lumina să pătrundă 
în încăperea preotului. La cererea lui Owen, fu îndepărtată o 
parte din acoperiş, astfel încât lumina să cadă curată pe masa de 
operaţie, fără să aducă prea multă căldură. 

Nimeni nu pomeni de mozaicul cu jaguar de pe podea, 
iar Cedric Owen uitase de acesta. Toată atenţia lui era con- 
centrată asupra pacientului. De Aguilar își sprijinea braţul 
mușcat, care abia se umflase puţin, astfel încât, dacă n-ar fi 
fost asigurarea preotului, ar fi crezut că mușcătura nu era mai 
gravă decât o înţepătură de ţânţar. 

Owen îşi reciti notițele, clătinând din cap. 

— Nu înţeleg. Venus se află într-o poziţie bună, lucru care 
este de importanţă crucială pentru harta ta astrală, iar Fortuna 
este perfect poziționată în a şaptea casă din Scorpion, lucru care 
e cum nu se poate mai prielnic. Totuşi, nu avem toate lucrurile 
trebuincioase. Nostradamus avea rădăcini de mandragora în 
stocul său, dar nu mi-a dat decât seminţele de mac. Noi avem 
nevoie de ambele, la fel şi de gheață. Conform descrierii mau- 
rului, această operaţie trebuie executată cu delicateţe şi tact, fără 
a fi grăbită. Mintea şi sufletul tău trebuie să fie în siguranță în 
altă parte pe durata ei. Fără aceasta, coborâm în sălbăticia băr- 
bierilor-măcelari care sunt de părere că e o idee bună să înde- 
părtezi membrul în jumătate de minut, pierzând astfel nouă 
pacienţi din zece. Eu nu îţi voi face aşa ceva. 

— lar eu nu ţi-aş cere să-ţi pătezi mâinile cu sângele meu. 


! Abu al-Quasim Khalaf ibn al-Abbas AL-Zahrawi (936—1013), cunos- 
cut ca Abulcasis, a fost un medic arab andaluz. Este considerat cel mai 
mare chirurg al Evului Mediu din lumea islamică, iar unii îl consideră 
părintele chirurgiei moderne. (n.red.) 

De Aguilar se ridică în picioare. Era gol până la talie şi purta 
o pereche de pantaloni largi, din bumbac, de-ai lui Domingo. 
Lucrul cel mai neobişnuit era să îi vadă în sfârşit faţa echilibrată, 
fără cercelul de aur care îi atârna de ureche. 

Îndreptându-se spre masă, încă se mişca având echilibrul 
fluid al spadasinilor profesionişti. Deocamdată, veninul nu îi 
afectase graţia sau creierul. 

— O să dăm curs primului meu plan de a cina împreună, 
petrecând noaptea în marele turn pătrat al băștinașilor din 
Zama, privind răsăritul în toată splendoarea lui. Nu pot să mă 
gândesc la un mod mai bun de încheiere a vieţii. 

— Fernandez, nu-ţi pierde atât de repede speranţa în mine. 

Cedric Owen îşi apăsă podul palmelor pe față şi privi cu 
ochii larg deschişi întunericul format astfel. Cu oarecare efort, 
negrul se transformă în albastru, trezind în el cântecul vag al 
cristalului. Tindea să îl înţeleagă când un zgomot din colțul 
camerei îl luă prin surprindere. 

În camera preotului, de un alb strălucitor, cu icoanele şi 
mozaicurile ei, un singur colț era în umbră. Owen îşi lăsă 
în jos mâinile la timp pentru a vedea o siluetă acoperită de 
bumbac pal, nealbit, ridicându-se de pe podea şi făcând câţiva 
pași în față. 

— Diego. Cât de... deloc surprinzător. 

Băştinaşul cu cicatrice pe faţă îşi ridică o mână şi spuse scurt: 

— Aşteaptă! 

Apoi, plecă. 

— Tigrul vorbeşte, zise de Aguilar cu oarecare uimire. Mă 
gândeam eu că poate să facă acest lucru. 

— Aș fi mai fericit dacă ar spune ce gândeşte, răspunse 
Owen cu seriozitate. 

Se aplecă şi îşi scoase capul pe ușă, privi afară, în soarele 
amiezii, apoi se întoarse rapid înapoi. 

— S-a dus să-l aducă pe preot. Dacă o să vrea să îţi facă 
maslul, îl vei accepta? 

Fernandez de Aguilar îşi privi cu atenţie dosul palmelor. 

— În acest moment, nu aş refuza. Dacă tu şi cu mine ne 
înșelăm, iar preoţii au dreptate, atunci, îmi va fi de folos. Dacă 
noi avem dreptate, iar părintele Gonzales şi biserica se înşală, 
nu cred că o să îmi dăuneze prea mult, în afară de faptul că o 
să îmi pătez sufletul cu puţină ipocrizie, lucru de la care nu 
mă dau acum înapoi. Nu îmi susţin cu atâta tărie necredinţa, 
încât să... Părinte Gonzales! rosti sărind în picioare. Tocmai 
vorbeam despre dumneavoastră şi iată că sunteţi aici, şi încă 
atât de repede. O să mor oare mai devreme decât am crezut de 
v-aţi grăbit atât de tare? 

— Sper că nu. 

Calderón umplea cadrul uşii de la intrarea în casă aşa cum 
un bou umple un staul, dar purtarea lui avea o sinceritate care 
nu se manifestase înainte. 

— Diego a înțeles că aveţi nevoie de ceva, o plantă sau un 
lucru asemănător, care să lucreze împreună cu seminţele de mac 
astfel încât procesul chirurgical să decurgă lin, aşa e? 

— Așa e, răspunse Owen. 

— Bine, atunci, ne-am înţeles. Nu eram sigur. 

Preotul îi vorbi servitorului său în limba păsărească a băș- 
tinașilor. Diego îi răspunse în același mod, dând din mâini 
pentru a sublinia cuvintele. Ochii lui se mutau de la medic la 
spaniol şi la masa care fusese readusă în cameră pentru a servi 
drept masă de operaţie. 

Părintele Gonzales îşi ridică mâna, cerând o pauză. 

— Slujitorului meu îi este ruşine că un vizitator atât de 
nobil precum Don Fernandez ar putea fi incomodat de even- 
tualitatea morţii, când este clar că el a venit pentru a-i ajuta 
pe oamenii din Zama. El vă oferă o licoare, poate că „băutură“ 
este un termen mai bun, pe care poporul său îl foloseşte 

pentru a se apropia de Dumnezeu... așa cum îl înțeleg ei. 
Această băutură nu i-a mai fost dată niciodată unui european. 
Dar Diego este de părere că împreună cu seminţele de mac va 
avea efectul necesar şi... 

Un torent de sunete melodioase îl întrerupse. Diego vorbea 
grăbit, privindu-l fix pe Owen. După un timp, și părintele 
Gonzales îşi concentră atenţia asupra medicului. 

Când Diego făcu o pauză, preotul spuse: 

— Ar vrea să ştiţi că această ofertă vine fără nici o condiţie 
și este făcută pentru dumneavoastră, sefor Owen, pentru că 
aţi interpretat corect mozaicul care arată sfârşitul vremii, 
dar, de asemenea, şi pentru ceea ce aţi adus în Zama, lucru 
care este încă nemenţionat şi nearătat. Ar trebui să ştiţi că 
această... băutură, nu este cuvântul potrivit, dar nu pot găsi 
altul mai bun... este folosită numai în cele mai sfinte cere- 
monii înaintea lui Dumnezeu. Diego este de părere că ceea 
ce vreţi să încercaţi poate fi privit ca o astfel de ceremonie 
şi că realizați importanţa lucrului pe care el îl oferă. Înţele- 
geţi asta? 

Cedric Owen nu se grăbi să răspundă, căutând şi răspunsul 
pietrei albastre, pe care îl primi şi care îl linişti. 

— Da, rosti el în final. Cred că înţeleg. 


— Vai, Doamne... un om ar trebui să vrea foarte tare să se 
apropie de sufletul său etern pentru a bea asta. E oribilă. 

— Cum te simţi? 

— Mi-e greață. O greață îngrozitoare, copleşitoare. Aşa 
cum mi-a fost când am ieşit prima dată în largul mării pe 
o corabie. Diego a zis că o să simt asta... Dar mă simt și 
foarte... împăcat. Cred că, dacă nu vomit acum peste cizmele 
tale, Owen, aş putea adormi chiar şi la vederea cuţitelor tale 
de piatră neagră, iar ăsta este un miracol în sine. 


218 MANDA SCOTT 


Mâna teafără a lui de Aguilar se întinse să o prindă pe a lui 
Owen, dar nimeri alături şi cuprinse doar aerul. Dezamăgirea 
îi pâlpâi trecătoare în ochi. 

— Noapte bună, prietene. Fă ceea ce poţi. Să ştii că eu... 
nu te consider vinovat pentru nimic şi... 

— Fernandez... 

Owen îi prinse mâna teafără și o strânse. 

— Fernandez...? Doamne, Dumnezeule, chiar a adormit. 
Nu credeam că... spuse aşezând mâna moale pe masă. Cât 
timp am la dispoziţie? 

Diego ridică din umeri. Preotul Gonzales zise: 

— Doar Dumnezeu ştie asta. Eu v-aș sfătui să acţionaţi 
rapid, señor, dacă vreţi ca el să nu simtă nimic în vreme ce 
lucraţi. Vreţi să vă ajut la aplicarea garoului? 


Sângele formă o mănușă care se întindea de la vârfurile 
degetelor până la cot, unde se uscase, întărindu-se. 

Braţul lui Fernandez de Aguilar dispăruse. Owen îl lăsă 
să cadă într-un coş căptușit cu frunze aflat lângă el, iar Diego 
îl acoperi cu o pânză ţesută cu roşu, galben și negru, exact în 
culorile acelui șarpe atât de periculos, apoi îl îndepărtă. 

Ciotul rămas al mădularului era încă roz şi plin de vita- 
litate deasupra fâşiei de bumbac ce servise pe post de garou. Sub 
acesta, țesutul era gri-albicios, urât. Owen prinse şi ultima fâşie 
de carne şi piele cu spinii de cactus pe care chiar el îi adunase 
în agitația pregătirii operaţiei, atunci când părea că doar să 
reuşească să taie osul ar fi un miracol. 

Tăiase osul şi carnea care îl înconjura cu o serie de cu- 
ţite şi fierăstraie de pe corabie. Se folosi şi de cuţitele de piatră 
neagră ale băştinaşilor, care erau mai ascuţite decât orice brici 
pe care ar fi putut să îl găsească. 

Cedric Owen nu credea că ar fi înfăptuit un miracol, 
dar îndrăznea să spere că totuși un asemenea lucru avea să se 

întâmple prin fapta pe care o săvârşise. Atinse garoul şi privi 
din nou spre clepsidra pe care preotul o răsturnase atunci 
când legase fâșia de bumbac. Irecuse aproape o oră. Parcă ar 
fi fost un an. 

Sub mâna lui, Fernandez de Aguilar se mişcă şi gemu 
pentru prima dată de la tăietura iniţială de cuţit. 

Owen îşi ridică iute privirea. 

— Diego, poţi să îi mai dai să bea? 

Băştinaşul cu cicatrice pe faţă stătea printre umbrele din 
colțul camerei, unde fusese tot timpul. Acum, se ridică şi se 
apropie aducându-și bidonul cu el. 

— Nu, spuse de Aguilar. 

Ochii îi erau încă tulburi după vizita sufletului său pe alte 
tărâmuri. Vocea lui se chinuia să depăşească reţeaua durerii şi 
alchimia necunoscută a ierburilor. 

— Te rog. 

— Durerea cea mai mare vine la îndepărtarea garoului, îi 
zise Owen. Nu aș vrea decât să te scutesc de asta. 

— Nu simt... durerea. Macul încă îşi mai face efectul. Iar 
dacă sângele începe să curgă din rană, provocându-mi astfel 
moartea chiar și acum, după toată munca ta, aş vrea să fiu 
conştient de asta. Lasă-mă să părăsesc această viaţă cu min- 
tea limpede. 

— Ei bine, atunci... 

Owen desfăcu garoul şi aşteptă, numărând în gând bătăile 
inimii pe măsură ce culoarea se scurgea mai întâi încet, apoi 
ca o vâltoare în bucata de carne lată de un deget, de sub locul 
unde fusese legat garoul. 

Ajunse la capăt destul de curând, acolo unde fierul încins 
al lui Diego arsese vasele de sânge unul câte unul, sigilându-le. 
Acestea erau acum invizibile, ascunse sub piele. Patru bărbați 
aşteptau cu respiraţia tăiată. Preotul, Diego, Owen şi pacientul 

său priveau cu toții cum pielea cusută cu grijă deveni roz, apoi 
roşie şi se umflă puţin pe măsură ce revenea la viață. 

O dâră mică de sânge curse printre două petice de piele. 
Owen o șterse cu ultimul cocoloş de bumbac. Numărătoarea 
din capul său ajunse la 30 fără să se mai petreacă şi altceva. 
Senzaţia unui fapt miraculos deveni tot mai puternică. Ocoli 
masa și luă cele trei pulsuri la încheietura mâinii tefere. Cel 
din faţă era puţin alunecos, iar pulsul ficatului, în spate, era 
firav din cauza efortului de a sta treaz, dar, per total, toate trei 
erau bune, lucru aproape uimitor. 

— Fernandez? Cum te simţi? 

— Viu, ceea ce e mai mult decât aş fi sperat. Braţul mă... 
gâdilă ca şi cum ar fi încă întreg, dar nu simt durere. Îmi vine 
greu să vorbesc, dar asta era de aşteptat, nu-i aşa? 

Vorbirea spaniolului era foarte greoaie. 

— Acesta este efectul macului asupra omului, spuse Owen. 
Când acesta va trece, vei grăi la fel ca înainte. O să trebuiască 
să înveţi să ţii spada în mâna stângă. M-aș oferi să te învăţ eu, 
dar sunt destule nenorociri în lume şi fără asta. 

— Adevărat. 

De Aguilar zâmbi şters. Privirea îi era fixată undeva din- 
colo de perete. 

— Poate că Diego o să mă poată învăţa, zise pierdut. Cred 
că avem multe lucruri pe care... le putem învăţa de la Diego. 

Adormi imediat după ce rosti aceste cuvinte. Mâna teafără 
îi era rece, neafectată de febră, iar pulsul îi era normal. Ciotul 
braţului drept era cald, dar nu fierbinte: viu, fără să fie aca- 
parat de febră. 

Cedric Owen privi spre umbrele din colţ, unde privirea lui 
o întâlni, ca şi în timpul operaţiei, pe cea calmă a ochilor negri. 

— O să supravieţuiască? 

Din umbre, Diego îi răspunse într-o spaniolă poticnită, 
cu vocea răgușită. 

— Atâta vreme cât se află sub efectul băuturii, prietenul tău 
o să trăiască. După aceea, ceea ce se va întâmpla e între el și 
zeii lui. Şi ai tăi. 

Owen avea impresia că afirmaţia aceasta conţinea şi o între- 
bare, dar nu ştia cum să răspundă la ea. Spuse jenat: 

— În acest caz, nu putem să facem nimic altceva decât 
să aşteptăm. 

Ochii întunecaţi rămaseră fixati în ai săi. 

— Atunci, o să aşteptăm. 


De două ori, soarele răsări la marginea cea mai îndepăr- 
tată a mării, împrăștiind aur peste valurile orbitoare. 

De două ori, acesta traversă cerul, aruncând umbre peste stră- 
zile împrejmuite de ziduri ale oraşului Zama, cu turnul ei înalt, 
cu templul mai mic şi cu abundența sa de sculpturi fioroase. 

De două ori, mingea de aramă topită se revărsă asemenea 
metalului lichid peste orizontul vestic, spre câmpiile răcoroase 
unde greierii ţârâiau până la apus, după care se lăsa o tăcere 
ciudată, care nu era spartă de zgomotele nici unui animal, nici 
măcar de bătaia vântului printre vele. 

Fernandez de Aguilar dormea în continuare, vegheat de prie- 
tenul şi chirurgul său Cedric Owen, care nu dormise deloc. 

La început, Owen fusese mulţumit de abilitatea de a se 
odihni a pacientului. Orice text de specialitate pe care îl citise 
vreodată recomanda un somn bun drept cel mai eficient 
medicament după traumatismul unei operaţii. 

Cândva în decursul celei de-a doua zile, fiindcă de Aguilar 
nici nu băuse şi nici nu urinase, Owen îşi revizui progno- 
zele astrale urmărind constelaţiile şi mişcarea stelelor. Făcând 
asta, descoperi că Diego era o sursă mai bună de informaţii cu 
privire la poziţiile curente ale celor trei planete vindecătoare, 
Mercur, Venus și Marte, decât erau notițele sale. 

Consultându-le din nou pe acestea, descoperi că toate pla- 
netele erau cel puţin parțial favorabile. Bazându-se pe asta și 
pe pulsul stabil al pacientului, încercă să îl trezească pentru 
a-i da să bea. 

Efortul său nu dădu roade. Fernandez de Aguilar nu putea 
fi trezit. 

Frustrat, Owen îşi abandonă încercările şi, cu ajutorul lui 
Diego, descoperi o cale de a sprijini pacientul și de a-i turna 
apă în gură, masându-i gâtul pentru a se asigura că o înghite. 

Petrecu jumătate de noapte având grijă ca de Aguilar să 
bea destulă apă pentru a evita ca sarea și sulful din organism să 
rămână în echilibru. O perioadă mai scurtă de timp fu petre- 
cută căutând o modalitate de a-l ţine în picioare pentru ca 
vezica lui, supusă astfel unei presiuni, să elimine urina într-un 
recipient scobit dintr-un dovleac. 

Terminară aproape de răsăritul celei de-a doua zile. Trei 
felinare ardeau cu mult fum la colțuri, proiectând pete slabe 
de lumină în argintul trimis de lună, care inunda camera prin 
deschizătura din acoperiș. 

Cedric Owen stătea în penumbră şi mânca fasolea, ardeii 
şi mălaiul care îi fuseseră aduse. Aromele acestora nu-i mai 
erau necunoscute, cum fuseseră în prima seară petrecută în 
Zama. Ajunseseră chiar să îi placă. 

Întărit astfel, se scuză pentru a se îngriji de propriile nevoi 
și apoi, eliberat pentru prima dată de obligaţiile autoimpuse, 
se întoarse la locuinţa sa şi scoase la iveală sacul de cânepă în 
care ţinea cristalul albastru. 

Ca întotdeauna, primele momente ale întâlnirii îl lăsau 
atât stors, cât şi plin de energie. Nostradamus îi spusese „Porţi 
de grijă pietrei tale, nu-i așa?“ și totuşi nu percepuse decât 
prea puţin din alchimia care lega carnea omenească de un 
obiect rece de piatră, dar care cuprindea atât de multe, încât 
era câteodată perfect uman, iar alteori deloc. 

La întoarcerea lui Owen, Diego era plecat din templu. 
Uşurat, dădu sacul deoparte și așeză piatra albastră pe masă, 
lângă capul lui de Aguilar, încât ochii îi erau îndreptaţi de-a 
lungul trupului acestuia. Găsi două lumânări şi o lampă mică 
de piatră, care lăsă în urmă o dâră de fum unsuros atunci când 
o mută. Așa cum îl învățase bunica sa, Owen le așeză pe latu- 
rile și la baza craniului, mişcându-le câte puţin la stânga sau 
la dreapta până când cele trei lumini nesigure fură focalizate 
în craniu şi trimise două raze precise de-a lungul trupului lui 
de Aguilar. 

Mulţumit, Owen aduse de afară un scăunel pe care îl 
puse la picioarele spaniolului şi se așeză sprijinindu-și bărbia 
de masă, astfel încât ochii lui să poată privi direct în cei ai 
craniului. Așezat astfel, rămase nemișcat un moment, ascul- 
tând. De afară se auzeau lilieci şi mici creaturi nocturne, dar 
nimic omenesc. 

Îşi puse mâna stângă pe piciorul stâng al lui de Aguilar şi 
rosti cu voce tare: 

— Prietene, ceea ce urmează să fac acum depășește lucru- 
rile cunoscute de tine. Dacă ai încredere în mine, te voi găsi şi 
te voi aduce acasă. Dacă nu vrei să fii găsit, atunci, aceasta este 
alegerea ta, iar eu o voi respecta. 

Spunând acestea, închise ochii şi căută din nou în minte 
locul scufundat în albastru senin, de unde provenea mur- 
murul cântecului cristalului. 

— Aşteaptă! 

Un cuvânt răguşit, rostit în spaniolă. O mână îi prinse braţul. 

— Diego! 

Ochii lui Owen se deschiseră brusc. 

Era într-adevăr Diego, și nu părintele Gonzales, lucru 
pentru care era recunoscător, dar nu prea mult. Îndepărtă 
furios mâna care îl apucase. 

— Chiar e nevoie de asta? 

— Acesta nu este locul potrivit. 

Ochii negri şi inflexibili îi întâlniră pe ai săi. Nu exprimau 
nici dorinţă, nici teamă, ci respectul adânc al cuiva care 
cunoștea foarte bine piatra și o trata ca pe un egal. Cu mâinile 
încrucişate pe piept, Diego se înclină în faţa cristalului. Apoi, 
îşi ridică braţele, arătând spre imaginile reprezentând crucifi- 
carea lui Hristos, care atârnau pe fiecare perete. 

— Pe vremuri, acest loc era unul în care puteam să vorbim 
în pace cu zeii, zise el într-o spaniolă poticnită. Acum, a 
devenit un loc al torturii, al durerii și al pierderii. Piatra ta va 
fi mai puternică în altă parte. 

Pierdută în liniştea nopţii, Owen auzi șoapta lui Nostra- 
damus: „Mergi în ţinutul sudic condus de mult de musul- 
mani... De acolo, vei lua o corabie spre Lumea Nouă, acolo vei 
întâlni pe cei care cunosc inima și sufletul pietrei tale albastre. 
Ei îţi vor spune cum să îi dezlegi mai bine secretele...“ 

Diego îl privi, așteptând în celălalt capăt al camerei. Owen 
simţi cum îl furnică pielea capului. Un tremur îi străbătu mâi- 
nile care ţinuseră cu atâta siguranţă cuţitele de piatră neagră 
ce tăiaseră braţul lui de Aguilar. 

— Unde trebuie să mergem? întrebă el. Cât de departe este? 

— E un loc pe care îl cunosc. Putem să luăm catâri. La două 
zile distanţă, poate trei. 

Diego îşi ridică degetele, pentru a ilustra mai bine numerele. 

— Trei zile de călătorie? Eşti nebun de-a binelea? Fernandez 
nu poate fi mutat nici o sută de metri fără ca acest lucru să fie 
periculos pentru el. O să moară înainte de sfârşitul primei zile. 

— O să moară dacă rămâne aici. Întreabă-ţi cristalul, nu-i 
aşa că am dreptate? 

Nu era nici o urmă de îndoială în această certitudine 
tăcută. Tulburat, Owen închise din nou ochii. Piatra îi întâlni 
chemarea, pregătită. Nu o mai auzise niciodată cu asemenea 

claritate. Nu îi transmitea nici un avertisment de pericol, pier- 
dere sau durere. 

Deschise ochii. Ambele lumânări se stinseră, flacăra lor 
pierzându-se în neant. Lampa mică și afumată dădea o lumină 
palidă, astfel încât privirea craniului de cristal era diminuată 
la o ceaţă albastră, abia prezentă. Prin aceasta, așa cum mai 
demult în prezenţa lui Nostradamus auzise pescăruși şi miro- 
sise marea, era acum într-un loc unde sălbăticiunile nocturne 
scoteau ţipete de vânătoare şi vântul slab sufla printre copaci, 
culcând iarba la pământ. 

— Ce auzi? întrebă şoptit Diego. 

— Lilieci, răspunse Owen. Aud cum mii de lilieci zboară 
dintr-o piramidă care face ca turnul vostru de aici să pară o 
jucărie de copil. 


CAPITOLUL 17 


NOUA SPANIE: 
CÂMPIILE SUDICE 
OCTOMBRIE 1556 


Lilieci. Peste tot, lilieci. Un val ţipător zburând de colo- 
colo, care umplea luminișul din toate părţile, ascunzând soa- 
rele amiezii și aducând un întuneric ce ar fi fost de nesuportat 
dacă nu ar fi fost însoţit de imnul de întoarcere acasă intonat 
din suflet de cristalul care îneca toate celelalte zgomote şi pro- 
iecta-o lumină albastră, ce umplea amurgul amăgitor cu clari- 
tatea sfâșietoare a zorilor. 

Pierdut în acest sunet orbitor, Cedric Owen se legănă, se 
aplecă și îl lăsă în sfârşit la pământ pe Fernandez de Aguilar, 
după jumătate de zi de urcuș pe o cărare abruptă în junglă, cu 
Diego la câţiva metri în faţă, deschizând drumul prin hăţiş. 

De Aguilar nu se trezi atunci când fu întins pe iarba înaltă 
din luminiş. Însă nu se trezise nici înainte, nici la ţipetele 
păsărilor în timpul zilei, nici la răgetele jaguarului sau la cele 
al catârilor speriaţi, care-i făcuseră pe lilieci să se împrăștie, şi 

nici în orice alt moment al călătoriei de trei zile care îi adusese 
acolo, în acest luminiş de pe munte, în inima junglei, unde nu 
era nimic care să justifice de ce locul nu era şi el acoperit de 
copaci, fiind doar liliecii și cântecul cristalului. 

— Acesta este locul, spuse Owen ridicându-se în picioare. 
Simt asta. 

— Atunci, ne stabilim aici tabăra. 

Diego era deja ghemuit, tăind iarba în cerc pentru a pre- 
găti vatra focului. Carlos şi Sanchez, fraţii săi care îi însoţiseră, 
legau catârii și adunau lemne de foc. Trecură fără o vorbă pe 
lângă Owen, deşi lui i se părea că acei trei băștinași îl priveau 
cu ochi mai buni de când îl luase pe de Aguilar în braţe şi îl 
purtase chiar el ultima parte a drumului. Nu era totuși sigur 
de asta. Fu surprins că începuse să îi pese destul de mult de 
părerea băștinașilor, încât să observe asemenea lucruri. 

Owen se aplecă să ia pulsul lui de Aguilar, atingându-i 
gâtul şi încheietura rămasă. Dintre cele trei pulsuri de la în- 
cheietură, cel al ficatului abia se distingea, iar cel al inimii era 
aritmic şi nu îi spuneau lui Owen nimic din ceea ce nu știa 
deja. De la răsăritul soarelui, când îl luase pe spaniol pe umeri 
şi ascultase întruna cum respiraţia acestuia devenea tot mai 
inegală din cauza fluidului ce i se aduna în plămâni, transfor- 
mându-se într-o pneumonie devenită în câteva ore periculoasă 
şi pentru tratarea căreia Owen nu putea face nimic altceva 
decât să îi maseze gâtul pentru a-l face să bea apă împreună 
cu puţină valeriană și coajă de salcie, ştiind că făcea acestea 
pentru el însuși, pentru a se simţi util, mai degrabă decât din 
convingerea că aveau să fie folositoare. 

Verificând ca nu cumva să fie şerpi în zonă, așeză lângă 
el raniţa în care avea şi craniul de cristal și scoase din ea mica 
trusă cu leacuri pe care o purta cu sine. În jurul său, mulţimea 
de lilieci se împrăștiase de unde venise şi viaţa zgomotoasă 
se reîntorsese în junglă, gălăgioasă şi colorată, aşa cum fusese 


228 MANDA SCOTT 


şi în ultimele trei zile. Peste tot, păsări mici ca nişte bijuterii 
zburau printre ramuri, umplând aerul cu trilurile lor. Mai 
departe în adâncul junglei, zburau altele mai mari, care vânau, 
ţipau și ucideau. 

Undeva în depărtare se auzi răgetul unui jaguar. Owen 
hotărî să îl ignore. Cristalul lui era în siguranţă în raniță, la 
picioarele lui și nu prevestea nici un pericol. Diego trecu pe 
lângă el, aducând lemne de foc. Owen îl prinse de braţ. 

— Acesta este locul, zise el din nou. Trebuie să acţionăm 
cât încă mai putem. S-ar putea ca Fernandez să nu mai tră- 
iască pentru multă vreme dacă întârziem. 

— Nu a sosit încă timpul potrivit, spuse Diego clătinând 
din cap. Întâi, aprindem focul. Mâncăm un pic de mălai şi 
bem apa pe care o mai avem, apoi aşteptăm. | 

— Dar de ce? Când acesta este locul? Nu înţelegi oare 
ce înseamnă moartea, de poţi să o tratezi într-un mod atât 
de ușuratic? 

Diego își tot învârtea în mână toporul cu lamă de piatră 
neagră, privindu-l gânditor pe Owen. Zâmbi vag. 

— Cedric Owen, știi cumva unde trebuie să mergi sau ce 
trebuie să faci cu cristalul tău albastru? Nu? Nici eu. Dar va 
sosi cineva care ştie și, până atunci, nu putem să facem nimic. 
Deci, așteptăm. 


Jaguarul sosi seara devreme, când umbrele copacilor brăz- 
dau luminișul cu dungi asemenea barelor unei cuşti. 

Cedric Owen era așezat la marginea focului, simțindu-se 
ameţit de fum. În lumina scăzută, liliecii se întorceau unul 
câte unul sau în perechi. Erau ca niște forme mici, care fâl- 
fâiau din când în când în frunzișul pădurii. 

Apusul scoase la iveală toate fiinţele. Răgetele animalelor 
ieşite la vânătoare și ţipetele de moarte care le urmau erau 

peste tot în jur, astfel încât catârii băteau din copite şi trăgeau 
de hăţuri, şi nici chiar Diego nu părea în apele sale. 

Băştinașul cu cicatrice pe față stătea împreună cu fraţii 
săi de-o parte a focului pe care îl aprinseseră. Owen stătea 
de cealaltă parte, ţinând în braţe raniţa în care avea craniul 
de cristal. Trupul inert al lui de Aguilar era întins pe spate, 
lângă el. 

Așteptau. Focul muri, transformându-se mai întâi în jar 
roşu, apoi în cenușă. Owen bea doar câte puţină apă, dându-i 
și lui de Aguilar să bea, iar după o vreme, când nu mai putu 
îndura așteptarea, se ridică și merse vreo zece metri spre cen- 
trul luminișului, către locul unde o neobișnuită licărire gal- 
benă îi atrase privirea. 

Acum era acolo, o licărire vie parcă, printre ierburi. Cu 
vârful cizmei, scotoci printre frunzele moarte şi iarba vie și 
văzu o pată de ceva tare şi strălucitor, de culoarea măselariței. 
Lăsându-se în mâini şi genunchi, scuipă pe degete pentru a 
îndepărta mai bine pământul. Descoperi o piatră mică, de 
formă neregulată și de culoarea untului. 

În jurul ei erau împrăștiate şi altele, în nuanţe diferite de 
galben, unele mai deschise, altele mai închise și, spre margine, 
altele roşii ca sângele, unele cu flăcări portocalii şi altele cu o 
sclipire ocazională de verde. Se strădui și mai tare să le curețe. 
Curând, toate culorile soarelui și focului crescură, strălucind, 
prinzând ultimele raze de lumină. Se lăsă pe vine. În fața lui 
avea un mozaic rotund, reprezentând focul înconjurat pe 
margine de șerpi roșii și albaștri. 

— Doamne... 

Se ridică în picioare, trăgând din loc în loc linii prin iarbă 
cu piciorul. Răspândite în jurul focului erau siluete de oameni 
şi de animale prinse într-un mozaic mult mai mare decât cel 
din casa preotului din Zama. Acesta umplea tot luminișul și 
se întindea probabil dincolo de el. 

Dacă primul mozaic, mai mic, păruse desenul unui copil, 
acesta era capodopera după care fusese copiat. Complexitatea 
detaliilor, folosirea dramatică a culorilor şi umbrelor, lumina 
din fragmentele orbitoare de diamant aşezate pe porţiuni de 
întuneric dens făceau din acest mozaic o minune de viaţă și 
de învăţătură. 

Totuși, reprezenta aceeași imagine: momentul de dina- 
intea Armagedonului. Chiar și cu atât de puţine detalii vizi- 
bile, Owen era sigur de nenorocirile distrugerii reprezentate, 
cu excepţia unei pajiști în sud, unde sălășluia neprihănirea 
copilei și florile sălbatice care o înconjurau. 

Nu putea să vadă nici una dintre cele patru bestii, dar şi-o 
dorea. Pentru acest lucru, ar fi avut nevoie să-şi facă o mătură 
de crengi tăiate din junglă, dar nu avea un cuţit. 

— Diego...? 

Chiar și în exaltarea de care era cuprins, profunzimea 
tăcerii îl uimi. Owen se întoarse încet şi, în vreme ce făcu 
asta, își dădu seama că nu mai fusese conştient de prezenţele 
junglei și a cristalului, iar în timp ce el fusese ocupat, toate 
lucrurile înconjurătoare fuseseră învăluite de tăcere. Cei trei 
băștinași stăteau cu spatele la foc, privind fix spre umbrele 
catifelate dintre copaci. 

Inima i se făcu cât un purice. Alergă înapoi spre foc. 

— Diego? 

— Șs3t. 

Era tratat ca un copil pe care cu un semn îl faci să tacă. 
Owen îşi înghiţi comentariul care îi venise pe buze și se 
întoarse în schimb pentru a privi în direcţia în care se uitau 
cei trei fraţi... 

Şi întâlni capul jaguarului la același nivel cu al său, şi îi 
simți respiraţia acră și iute care îl arse, şi privi într-o pereche 
de ochi strălucitori, care erau, în mod straniu, omeneşti. Ochi 

care îl cunoșteau, știau cine era și cine fusese, într-un fel în 
care nici Diego nu îl privise. 

Jaguarul mârâi și îşi deschise larg gura. Cedric Owen privi 
moartea în faţă și încercă să ţipe, dar nu reuşi. Vocea îl pără- 
sise, iar picioarele i se înmuiaseră. Pentru un moment îngro- 
zitor, crezu că avea să îşi piardă controlul şi asupra intestinelor 
și avea să se murdărească, așa cum auzise că se întâmpla cu 
unii bărbaţi înaintea luptei, lucru pe care nu îl înţelesese nici- 
odată până atunci. 

Reuşi să îşi ridice o mână pe care o apăsă inutil pe blana 
moale, pătată. Un țipăt terorizat îi scăpă din gât. 

— Bine ai venit, îi spuse jaguarul în spaniolă. 


Cedric Owen leşină. 


CAPITOLUL 18 


INSTITUTUL WALKER, FERMA LOWER HAYWORTH 
OXFORDSHIRE 
IUNIE 2007 


— De ce ne oprim? întrebă Kit. 

— Pentru că vreau să ştiu dacă Audi-ul verde care este pe 
urmele noastre de peste douăzeci de minute ne urmăreşte 
sau nu. 

Stella trase mașina în faţa unei bariere aflată la intrarea 
pe un drum secundar care dădea în şosea. De fiecare parte, 
acesta era mărginit de tufișuri înalte, din care atârnau mâţișori 
târzii, uscați. De cealaltă parte a barierei în faţa căreia opri- 
seră, porumbul era deja galben. Un stol de vrăbii se înălţă ciri- 
pind, zbură vălătucit, apoi cobori din nou pentru a se hrăni 
zgomotos cu seminţele împrăștiate pe jos. Un şoim plana în 
înaltul cerului, iar păsărelele tăcură brusc. Undeva în depăr- 
tate, o formaţie sau poate chiar mai multe formaţii înecau cu 


zgomotul lor liniștea bucolică a peisajului tipic englezesc. 

Un Audi verde strălucitor trecu pe lângă ei, aproape 
fără zgomot. Încetini la intersecţia din capătul şoselei şi 
viră la stânga. 

— Noi facem la dreapta, nu-i aşa? spuse Kit după un moment. 

— Da, la dreapta, răspunse Stella. Sau cel puţin eu o s-o 
fac. Tu nu trebuie să faci asta. Pot să te conduc la gară, de 
unde să iei primul tren care merge spre Cambridge, dacă vrei. 
Asta vrei? întrebă întorcându-se spre el. 

— Stell... 

— N-ai scos nici o vorbă de când am plecat din laboratorul 
lui Davy Law. 

— Lucram, zise el închizându-și laptopul. M-am gândit... 

— Lucrai? 

Râse. Ora de tăcere glacială de dinainte o făcea să să fie 
împăcată cu remarca ei ironică. 

Fl roşi. Culoarea se întinse peticită peste jumătatea imo- 
bilă a feței. 

— Ţi-am editat un program care poate să identifice mâz- 
gălelile din registrele lui Cedric Owen şi să le combine pentru 
a alcătui hieroglifele maya. Dacă poţi învăţa să foloseşti o 
tabletă grafică, atunci asta ar trebui să-ţi înjumătățească 
timpul necesar traducerii celui de-al doilea cifru. 

Stella nu spuse nimic, se sprijini numai de portieră. 

— Nu vreau să ne certăm, zise el clătinând din cap. Nu 
acum. Nu din cauza lui Davy Law. 

— Mi-a spus că aţi fost prieteni odată. 

— Am fost. 

— Atunci, de ce nu vrei să-mi zici nimic despre asta? De 
două ori te-ai ferit deja de acest subiect. Nu e corect, Kit. 
Ar trebui să fim amândoi în aceeași tabără. 

Mânia îi dispăruse, dar asta nu diminua vidul creat între ei. 

E] își întoarse capul și privi pe fereastră. 

— Dacă are vreo importanță, spuse Stella, să ştii că el se 
urăște pe sine mai mult decât îl urăști tu. 

— Probabil. 

O prinse de mână şi încercă stângaci să îşi treacă degetele 
printre ale ei. Ea îl lăsă să o facă, dar fără a-i oferi vreun ajutor. 
— Nu putem s-o lăsăm baltă? Nu evit subiectul, dar... 

— Ba da, asta faci. 

— Bine, atunci, asta fac. E o problemă așa de mare? 

— Kit, cineva încearcă să ne omoare. Eu mă aflu în posesia 
unui cristal albastru care este modelat după faţa mea şi nici nu 
am cuvinte să îţi spun cât de tare mă sperie acest lucru. Davy 
Law ştie lucruri pe care noi nu le cunoaştem. Mi-a dat numărul 
său şi e posibil să vreau să îl sun. Dar nu pot face asta dacă încă 
sunteţi certați pentru un lucru care s-a întâmplat cu zece ani 
în urmă şi despre care eu nu ştiu nimic. Nu vreau detaliile, dar 
trebuie să am o idee despre ce s-a petrecut între voi. 

Fl îi dădu drumul la mână şi îşi trecu degetele prin păr. 
Strângând din buze, expiră prelung. 

— Nu prea am ce să îţi zic în afară de ce ai aflat deja de 
la Gordon, iar lucrul acesta chiar nu are nici o importanţă 
pentru noi, Stella, îți jur. Au fost greșeli, vorbe şi fapte, şi 
prostie tâmpită, iar cineva la care ţineam a fost rănit. Eram 
tânăr și arogant, şi furios, și am dat vina pe Davy. Ar fi trebuit 
să trec peste asta atunci şi, cu siguranţă, ar trebui să am acum 
destulă minte să depășesc momentul, dar, Doamne, Stella, e 
greu să fiu tot timpul cu capul pe umeri. 

Se întoarse din nou spre ea. Era imposibil să îi descifreze 
expresia feţei, mai ales că nu putea să controleze decât o 
parte din ea. Stella îşi întinse mâna şi îi netezi o şuviţă de 
păr de pe frunte. 

— Tony Bookless mi-a spus că ar trebui să şterg expresia „ar 
trebui“ din vocabular. 

— Asta sună a ceva ce ar spune Tony, zise Kit lăsându-și 
capul pe tetieră şi privind fix tavanul maşinii. Încerc să nu mă 
sperii. Încerc să mă prefac că toate acestea sunt normale şi că 
am căzut de pe o cornișă într-un accident speologic, după ce 
am găsit o bucată de piatră care se întâmplă doar să fie cioplită 
în forma unui craniu. Apoi, tu parchezi mașina ca să verifici 
dacă suntem sau nu urmăriți şi... 

— Kit, e normal să... 

— Şşşt, făcu el apăsând ușor ca o pană un deget pe buzele 
ei, pe care îl ţinu acolo în timp ce vorbi. Sunt speriat, asta-i 
tot. Voiam doar să-ţi spun asta. Abia reușesc să fac acum față 
situaţiei. Să fiu drăguţ cu Davy Law este deja mai mult decât 
pot să îndur pe moment, zise și își luă degetul de pe buzele 
ei. Şi, dacă e să ne mai certăm încă o dată din cauza asta, nu 
vreau să o facem într-o zi când oricare dintre noi ar putea să 
fie mort până la lăsarea nopţii. Piatra este de părere că suntem 
în pericol aici? 

— Nu. 

Cristalul era în rucsacul ei, pe bancheta din spate. Era 
atentă, asemenea unei pisici pe o sobă caldă, privind lumea cu 
aceeaşi înţelepciune străveche şi nouă în același timp pe care 
o simţise la Ingleborough Fell. Era o senzaţie plăcută, care o 
făcea să-şi poată controla teama. 

— E mai fericită aici decât a fost în laboratorul lui Davy 
Law, spuse ea. 

— O piatră cu bun-gust, zise el zâmbind larg. Îmi place 
deja mai mult de ea. Și ne îndreptăm spre ferma vopsită alb- 
negru, în stil Tudor, care se află la stânga, cam la nouăzeci de 
metri de intesecţie? 

Ea recunoscu acel ton al vocii. Îi răspunse precaută. 

— S-ar putea. 

— În acest caz, s-ar putea să vrei să te apleci și să arunci o 
privire prin spărtura din gard. Cred că ştiu de unde vine muzica. 

— Asta nu e muzică, este zgomotul scos de o mie de 
pisici spânzurate. 

Stella se aplecă până ce ajunse la acelaşi nivel ca el. Acolo, 
pe câmpul din jurul singurei ferme aflate în zonă, se desfă- 
şura un festival de muzică, terenul fiind plin de corturi și 
iurte. O parte a câmpului era plină de maşini, iar cealaltă 
era acoperită de o multitudine de scene, şi formaţii, şi coper- 
tine. Toate erau învăluite în mirajul strălucitor care însoţeşte 
întotdeauna zgomotul asurzitor şi furnicarul de oameni. 

Ezitând, Stella deschise portiera și apoi o închise iute la 
loc, stăvilind valul de zgomot. 

— Kit...? 

Kit îşi așezase delicat mâinile peste urechile ei. Printre spa- 
tiile dintre degete, auzi ce îi spunea. 

— M-aș oferi să plec și să cercetez, dar nu cred că pot să 
merg atât de departe fără ajutor. Ai putea să te duci singură, 
dar, dacă ne-am pupa şi împăca, atunci ţi-ar plăcea poate să ai 
un însoțitor? întrebă aplecându-se şi sărutând-o pe obraz. Te 
iubesc, ţi-am zis asta? 

— Mi-ai zis. Și mie încă nu-mi vine să cred ce noroc am, 
spuse prinzându-l de mână. Eu împing căruciorul dacă tu faci 
pe cavalerul în armură strălucitoare şi îi ţii pe muzicanți la 
distanţă. Cutezători şi împreună. Să nu mă dezamăgeşti. 


Ferma era veche, cu grinzi negre şi pereţi văruiţi în alb, 
cu o grădină de flori în faţă şi o boltă de trandafiri deasupra 
porţii. O alee ducea spre ușa de stejar din faţă, flancată în 
ambele părţi de coşuri atârnate din care se revărsau cascade de 
thunbergia cu flori portocaliu aprins. 

Pe placa de alamă din stânga uşii de stejar era inscripţionat: 


Institutul Walker, Oxford 
Director: D. Ursula Walker 

Sub aceasta se afla o foaie tipărită şi laminată: 


BINE AŢI VENIT LA CONNECTION 2012! 

VĂ RUGĂM SĂ LĂSAȚI TOATE VEHICULELE 
MOTORIZATE ÎMPREUNĂ CU TOATE IDEILE 
PRECONCEPUTE ÎN PARCAREA DE VIZAVI. 


Parcarea era terenul acoperit de iarbă pe lângă care tocmai 
trecuseră pe alee, care de altfel era plină. Înaintea lor, întin- 
zându-se peste acri întregi de iarbă, era un amalgam de corturi 
de pânză înconjurate de o mulţime efervescentă şi zgomotoasă 
de oameni dintre care nu toţi erau tineri, dar toți încercau să 
pară astfel, cu tricouri colorate, cercei în nas și câini târâţi în 
lesă, trecând cu mersul legănat din cort în iurtă, în pavilion de 
concert şi iarăși în iurtă. Aerul era greu de fum de marijuana, 
iar zgomotul, uimitor. 

Stella se holbă uimită la acest haos. 

— Ursula mi-a spus că are o conferinţă în desfășurare. Mă 
aşteptam la ceva mai academic decât asta. 

— Nu cred că hipioţii se conformează stilului academic. 

Kit se roti cu scaunul pentru a privi semnul din spate. 

— Ce e Connection 2012? 

— Nu întreba, zise Stella, strâmbându-se. 

Pe tufişul de trandafiri era o notă prinsă cu faţa în jos. 
Se aplecă să o ridice şi citi cu voce tare mesajul scris într-un 
stil ordonat: 


Stella și Kir: festivalul se încheie la 1.00. Eu o să ţin dis- 
cursul de încheiere pe podiumul central, la 12.55. Dacă sosiți 


înainte de această oră, aruncați liniștiți o privire primprejur. 


Stella își privi ceasul. 
— E douăsprezece şi jumătate. Să vedem dacă putem găsi 
podiumul central. 

Festivalul, strălucitor ca o pânză sclipitoare de păianjen, îi 
prinse în mrejele sale şi îi atrase înăuntru. 

După ce înaintară zece metri pe prima alee, se opriră să 
cumpere câte un suc de ananas de la un tânăr cu o coafură rasta 
şi vopsit purpuriu, apoi se lăsară convinşi să guste şi suc de pir, 
despre care fură informaţi că „e mai bun după ce te obişnuieşti 
cu gustul“, iar după alţi zece metri cumpărară un coş cu căpşune 
de la un cuplu de adolescenţi entuziaşti, cu zâmbete ireproșabile 
şi tricouri asortate, al căror preţ era de două ori mai mare decât 
ar fi plătit pentru acelaşi lucru la piaţa din Cambridge. 

Kit era neașteptat de vioi. Pe măsură ce înaintau, îşi flu- 
tură mâna spre haosul amuzant care îi înconjura. 

— Câţi oameni crezi că sunt aici? Poate o mie? Patru zile 
de festival, două coșuri de căpşune de persoană pe zi. După 
o estimare conservativă, probabil câştigă undeva în jur de... 
Îşi lăsă capul pe spate pentru a privi în sus, spre Stella. Un 
marțian şi două mere albastre. Nu mă auzi. 

— Ba da, chiar te ascult, spuse dându-i o căpşună pentru 
a-i dovedi. Demonstrai de ce suntem săraci şi o să şi rămânem 
aşa pentru că nu jecmănim oamenii cu ajutorul fructelor. Dar 
tocmai am auzit-o pe femeia cu şuviţe blonde ciudate zicând 
la microfonul acela „vânturi solare“ de două ori în aceeaşi pro- 
poziţie. De ce vorbește cineva despre astronomie într-un loc 
al pierzaniei ca acesta? 

Întoarse scaunul cu rotile pentru a fi cu faţa spre micul 
pătrat marcat în iarbă, simbol al zonei aparţinând femeii cu 
şuviţe blonde. 

— Şi acum, „poli magnetici care se inversează, provocând 
cutremure“. Trebuie să aud asta. 

— Iar eu nu trebuie, rosti Kit frânând scaunul. Aş adormi 
în zece secunde, iar ziua asta este prea frumoasă pentru așa 
ceva. Este un cort cu cărţi în faţă, spre dreapta. 

Arătă cu mâna spre semnul scris de mână de pe alee, care 
reprezenta o carte fluturând în vânt deasupra unui cort dungat 
alb-albastru. 

— Am putea să ne vedem fiecare de obsesia lui și să ne 
întâlnim în douăzeci de minute. 

Aproape că reveniseră la relaţia relaxată pe care o aveau 
înainte de expediţia din peşteră. Stella se aplecă și îl sărută 
pe frunte. 

— Mie-mi sună bine. 

Se opri un moment pentru a-l privi cum își manevra sca- 
unul prin puhoiul de oameni, spre pacea relativă a cortului 
cu cărţi. Apoi, se întoarse în direcţie opusă şi își croi drum 
printr-o mică ploaie meteorică de copii care priveau cu gurile 
căscate cum un tânăr tatuat jongla cu cinci ouă crude. Ajunse 
acum pe peticul de iarbă din jurul femeii cu șuviţe blonde, 
pe al cărei afiş, de care Stella era acum suficient de aproape 


pentru a-l putea citi, era scris: „APOCALIPSA: CUM?“ 


Prinse ultimele cinci minute din prelegere, dar nu rămase 
pentru discuţie. Kit era invizibil, înecat în marea multico- 
loră de oameni. Stella alese calea ușoară pentru a ajunge la 
el, cotind încet prin golul din locul în care se aflase jonglerul, 
spre un stand unde se vindeau curele lucrate manual, cu cata- 
rame din plastic în formă de flori sau curcubeie, înaintând 
apoi spre cortul cu cărţi. 

Răsfoia cărţile fără să se concentreze pe ceva anume, încă 
încercând să înţeleagă lucrurile tocmai auzite, când o voce 
sonoră rosti în stânga ei: 

— Rosita Chancellor scoate prostii pe gură din ziua în care 
s-a născut. Să nu ai impresia că noi toţi credem ce spune ea. 
Eu sunt Ursula Walker. Iar tu probabil că ești doctor Cody. 

Stella se răsuci pe călcâie. Ursula Walker era înaltă şi zveltă, 
cu părul mai închis decât păruse în fotografia de pe internet. 

Purta un costum crem, de bumbac, care o diferenția imediat 
de mulţimea cu coafuri rasta și cu cercei în nas, de la festival. 
Faţa îi era bronzată puternic, asemenea grădinarilor pasionaţi, 
şi nu stropită cu bronzul trecător de vară al amatorilor. Mâi- 
nile îi erau elegante şi expresive, iar când îşi îndepărtară părul 
de pe faţă, dezveli un singur cercel de aur în urechea dreaptă, 
singurul indiciu de solidaritate cu cei din jur. Îi zâmbi Stellei 
de parcă s-ar fi cunoscut de ani de zile. Ochii îi erau gri, de 
culoarea oţelului, și păreau ageri şi complet atenți. 

— Ca să ştii doar, zise ea, eu cred că o să se întâmple ceva 
foarte, foarte important pe la sfârșitul anului 2012. Ceea ce-i 
facem planetei nu poate continua la nesfârșit. Numai că nu 
dau prea multă crezare celor care leagă totul de o explozie 
solară care o să ne dea peste cap planeta şi o să provoace valuri 
de proporţii fenomenale. Aceste teorii nu au bază în nici un 
tip de fizică sau ştiinţă. 

— Primul meu profesor ar fi numit acestea pseudoștiință, 
răspunse Stella. Ne-a învățat să fugim mâncând pământul la 
primul semn de așa ceva. 

— Foarte înţelept, spuse o voce din spatele amândoura. 
Vezi? Nu ţi-am zis eu că o să aibă o analiză echilibrată? 

Se întoarseră amândouă. În spatele lor, la umbră, era o 
tendă atârnată între două corturi şi sub ea, un hamac. În el se 
afla întins un bărbat înalt şi slab, cu părul argintiu, care citea 
un teanc de hârtii. Ochii lui aveau aceeaşi nuanţă intensă de 
oţel ca şi cei ai Ursulei Walker. În cea mai caldă zi a anului, 
purta cămașă şi cravată cu însemnele universităţii. 

Ursula oftă. 

— Stella, acesta este vărul meu, Meredith Lawrence. Meri, 
aceasta este doctor Stella Cody şi ţi-aș fi recunoscătoare dacă 
nu i-ai face şi mai dificilă această experienţă. 

Într-un echilibru admirabil, Meredith îşi cobori picioarele 
din hamac. Era un bărbat înalt, care reușise să stăpânească arta 

de a părea mai scund. Unul după altul, scoase la iveală din 
umbra din spatele rendei două scaune pliante, o masă albă, 
joasă şi o carafă cu ceai. 

Așezat, părea mai îndesat şi cu o postură mai puţin provo- 
catoare. Făcu o mică plecăciune. 

— Îmi pare rău. Poate că ar trebui să începem din nou. 
Doctor Cody, dacă îţi ofer un ceai, nu ai vrea să îmi ţii com- 
panie în timp ce Ursula merge să salute în grabă pe toată 
lumea, lucru necesar înainte de încheierea acestui circ? 

Avea umorul autoironic pe care Stella îl mai întâlnise în 
rândul profesorilor universitari și o agerime a minţii pe care ea 
o aprecia, dar rareori o întâlnea. 

Încă mai ţinea în mână paharul din plastic în care avusese 
sucul de pir. Îl privi un moment, cântărind parcă oferta, apoi 
aşeză cu grijă paharul pe pământ, lângă marginea cortului. 

— Pentru ceai, rosti ea entuziasmată, aș face orice. 

— Vă mulţumesc. Amândurora. 

Ursula îşi sărută în treacăt vărul și dispăru. 

Rămaseră singuri, fără nici un subiect de conversaţie. 

— Ai fost la Bede împreună cu ceilalţi? întrebă Stella. 

Părul lui o inducea în eroare, era probabil de-o seamă cu 
Ursula, un bărbat în floarea vârstei academice. 

Clătină din cap, ridicându-și ușor sprâncenele gri-negre. 

— Cine ar fi putut să concureze cu Tony şi Ursula, care 
puneau pe toată lumea în umbră cu geniul lor? Nu, eu am 
văzut dincotro bate vântul. Sunt un om al Universităţii Oxford. 
Colegiul Magdalene, filologie. Ceea ce înseamnă că știi deja 
totul despre mine: colegiul defineşte tinereţea, iar profilul 
urmat caracterizează omul. Nu că ar fi mare cerere de experţi 
în limba latină în această epocă a globalizării, dar pot fi găsite 
modalități ca un om să-și câștige existenţa făcând ceea ce îl 
pasionează. Lapte sau lămâie? 


— Lămâie, te rog, spuse Stella. 

Era o zi pentru experienţe noi. 

Manuscrisul lui rămăsese în hamac. O briză suflă paginile 
şi Stella văzu că de fapt nu erau pagini scrise, ci imagini colo- 
rate pe care ea le cunoştea în detaliu. 

— Acela este vitraliul colegiului Bede? 

— Da, cel din faţa apartamentului River Room, îi răspunse 
Meredith strâmbându-se. Ca pedeapsă pentru păcatele mele, 
sunt examinatorul extern al altei teze de doctorat care ana- 
lizează simbolistica acestei imagini. Drăguţul de autor crede 
că pecetea complexă din colțul din dreapta sus nu reprezintă 
Soarele şi Luna împreună, în conjuncţie, ci este o relicvă a 
tradiţiilor premasonice, reprezentând cele două globuri ale 
lumii înainte și după izgonirea din paradis. E o prostie, dar 
nu ne este permis să afirmăm asta în această era a egalităţii și 
a experimentării. 

— Eu m-am gândit întotdeauna că reprezintă o balanţă 
cântărind Soarele și Luna pentru a arăta care este mai grea, 
zise Stella. Dar eu nu sunt filolog. 

— Nu. Doar astronom. 

Meredith o privi direct pentru un moment, apoi întinse 
mâna și scoase o foaie îndoită din teanc. O aşeză desfăcută pe 
masă. Fotografia fusese făcută într-o zi însorită, care făcea ca, 
dincolo de densitatea sticlei, culorile să aibă nuanţe mai subtile. 

Ca întotdeauna, dragonul domina imaginea, de la vârful 
cozii din colţul stânga jos până la capul maiestuos din dreapta 
sus. În acea lumină, nu era nici auriu, nici argintiu, Ci stră- 
lucea cu reflexe multicolore, asemenea picăturilor de mercur. 
Cavalerul lipsit de armură își ridica sabia, sau lancea, sau 
toiagul — Stella nu știuse niciodată ce era exact — într-un gest 
inutil de autoapărare. Soarele răsărea în est. Semiluna atârna 
în punctul cel mai înalt. 

Stella puse câte un deget pe fiecare dintre ele. 

— Soarele răsare la est, în spatele dragonului. Luna este 
în poziţia de amiază, sus, în constelația Fecioarei. De fapt, e 
o Lună în primul pătrar, care atinge zenitul la răsărit, lucru 
imposibil din punct de vedere fizic, dar eu am presupus că 
este o licenţă poetică, pentru a ne arăta că pământul e cel 
care umbreşte Luna, iar lumina provine de la Soare. Sus, aici, 
în colțul drept, această pecete despre care vorbeai, mie mi se 
pare că arată exact ca balanţa ţinută de Statuia Libertăţii. Pe 
această balanță, Soarele este pe talerul aflat mai jos, fiindcă e 
mai greu, iar Luna este sus, cântărind aproape nimic. Relativ 
nimic, desigur. 

Meredith Lawrence o studie privind-o peste ceașca de ceai 
atâta vreme, încât ea începu să aibă impresia că n-o să mai 
vorbească niciodată. 

— Dacă e o prostie infantilă, zâmbi ea, îmi poţi spune liniştit. 

— Dacă ar fi cazul, atunci aş face-o, îi zise, punându-și 
ceașca pe masă. Aș putea să îţi înșir toate tezele docte scrise 
despre această fereastră și o sumedenie de interpretări dife- 
rite în legătură cu respectivele detalii, dar nici una dintre 
ele nu egalează claritatea, şi aş putea spune chiar luciditatea, 
teoriei tale. 

— Am avut ajutor, spuse Stella. E reprezentat pe un medalion. 

De la expedișia din peşteră, micul disc de bronz devenise 
parte din ea, dându-l jos doar ca să se spele și să doarmă, și 
punându-l înapoi la trezire, la fel de necesar precum ceasul 
pe care îl purta, luat de fiecare dată fără să mai conștienti- 
zeze gestul. Îl scoase acum de sub tricou şi îl aşeză pe masa 
denivelată, pe care soarele uscase urmele de mizerie şi oxi- 
dase bronzul. 

Medalionul era mai degrabă oval decât rotund, mai lung 
pe orizontală decât pe verticală. Aici, dragonul era trasat în 
contur, abia recognoscibil drept bestia imensă şi multicoloră 

din vitraliu. Bărbatul era schiţat din câteva linii, ţinându-și 
ridicată sabia-toiag. 

Pe revers era zgâriat semnul Balanţei, cu Soarele și Luna pe 
care le văzuse când i-l dăduse lui Kit pentru prima dată. 

— Pe acesta sunt mai puţine detalii, de asta este mai evi- 
dentă. lar Balanța este reprezentată ca și semnul zodiacal, ceea 
ce este un indiciu evident. 

— Îmi permiti? 

Ea dădu din cap, iar Meredith luă moneda. O ţinu atâr- 
nată în raza de lumină care venea de sub tendă. 

— Cedric Owen este cel care a creat planurile pentru 
vitraliu, știai asta? o întrebă impasibil. Acestea au fost desco- 
perite în ascunzătoare împreună cu registrele sale şi diaman- 
tele care au ridicat Bede în topul colegiilor de la Cambridge. 
Acesta a devenit stema colegiului abia după sosirea diaman- 
telor. Înainte de asta, stema era un mistreţ furios sau altceva 
asemănător, în stilul casei regale Plantagenet. Două dintre 
condiţiile donaţiei lui Owen au fost ca dragonul să devină 
stema colegiului și ca vitraliul să fie turnat și păstrat în acel loc 
până la „sfârşitul vremilor“. Care s-ar putea să fie peste cinci 
ani şi jumătate, dacă este să crezi ceva din discuţiile purtate 
aici, la acest sfârșit de săptămână. 

— Şi crezi în asta? întrebă Stella fără să gândească. 

— Nu o cred pe Rosita Chancellor, cu amenințările ei 
despre un dezastru nuclear global, îi răspunse zâmbind jalnic. 
Dar e destul de clar că suntem pe panta autodistrugerii. 
Suntem dependenţi de petrol pe o planetă ale cărei resurse 
de petrol se termină rapid. Singurul aspect controversat este 
dacă o să ne omorâm prin poluarea cu produsele auxiliare ale 
supraconsumului sau o să explodăm în fragmente toxice în 
războiul pentru ultimele cisterne pline cu acest aur negru. În 
orice caz, n-o să fie prea mulți care o să supravieţuiască. 

— Mi-a mai zis cineva acest lucru de dimineaţă. Mi-a spus 
că mayașii s-au autodistrus în decursul a cincizeci de ani şi că 
noi facem același lucru. 

— Într-adevăr. Iar ei aveau oraşe cu o populaţie de jumătate 
de milion de oameni când în Londra abia dacă erau douăzeci 
de mii. Şi nu doar mayașii. Toate civilizațiile urbane au ajuns 
să-și epuizeze resursele primare, de pe vremea când Ghilgameș 
a tăiat cedrii din Liban și a transformat tărâmul în deșert. 
În mod clar, nu am învăţat nimic din istorie. Acesta este un 
gând deosebit de trist. În schimb, acest obiect, rosti Meredith 
trecându-și degetele peste medalion, este, cu siguranţă, unul 
dintre lucrurile cele mai interesante pe care le-am văzut în 
ultima vreme. Şi spui că aici este în mod sigur o Balanţă, 
nu-i așa? Și că Soarele cântărește mai mult decât Luna, lucru 
care în mod evident e adevărat, deşi cum de știa Owen acest 
lucru s-ar putea să fie un mister pentru viitorii cercetători. 
lar acel dragon este pur și simplu minunat în simplitatea 
lui. Chiar mai frumos decât în vitraliu, aș zice eu. Mult mai 
subtil în conotaţii. 

I-l înapoie cu grija cu care i-ar fi înmânat o pasăre mică 
şi fragilă. 

— Şi crezi că ai fi în stare să îmi spui de unde l-ai obţinut? 

În mod neașteptat, se simţi în stare. 

— Dintr-o peşteră din Yorkshire. Era la gâtul unui schelet. 
Poliţia mi-a zis că pot să-l păstrez. 

Sau, cel puţin, Keri Jones îi spusese că poate să îl păstreze, 
lucru care era destul de aproape de adevăr. 

— Înţeleg. 

Meredith îşi frecă nasul cu degetele. Stella văzu cum în 
mintea lui se formă întrebarea firească și cum, cu un auto- 
control impresionant, o lăsă nepusă. Ea privi dincolo de el, 
spre mulţimea tumultoasă și micul grup de privitori care se 
transforma într-o masă din ce în ce mai mare în fața a trei 

tineri cu busturile goale, tatuați de la claviculă până la buric, 
care începuseră să mimeze diversele feluri în care lumea ar 
putea să se sfârșească. 

Spre marginea mulțimii era un spaţiu liber, ocupat de un 
scaun cu rotile. Printr-un joc al luminii, Kit era împărţit în 
două: simultan, o figură veselă stând în scaun, râzând cu lacri- 
mile curgându-i șiroaie pe față, și o latură mai întunecată, 
apăsată de o furie care ar fi putut să îi zdrobească pe amândoi. 
Încă mai avea aerul sumbru și ameninţător de la intrarea în 
laboratorul lui Davy Law. 

Fa clipi și iluzia dispăru. Ar fi putut să treacă acest lucru 
cu vederea, dar Meredith Lawrence remarcă liniștit: 

— Un tânăr aflat în luptă cu sine însuși. 

— Şi-a pierdut echilibrul interior. 

Vremea se răcise. Pentru că părea să conteze, Stella îi spuse: 

— Eu sunt astronom și nu cred în astrologie, dar Kit este 
născut în Balanţă şi are nevoie de echilibru mai mult decât de 
aer şi de apă. Dacă o să continue astfel, acest lucru îl va ucide. 

— Sau te va ucide pe tine. 

— Sau pe mine, zise îndepărtându-și privirea. Nu ştiu cum 
să îl fac să redevină el însuși. 

— Nimeni nu poate face asta, doar el însuşi, spuse Meredith 
îndoind hârtia cu imaginea dragonului și punând-o deoparte. 
Dar poate tu poţi să faci ceva pentru tine însăţi. Mie mi se 
pare, ca observator obiectiv, că aceeași lipsă de echilibru există 
și în tine, iar aceasta trebuie redresată în tine înainte ca prie- 
tenul tău din Balanţă să îşi regăsească propriul echilibru. 

Fa îşi aminti vocea lui Kit, aridă şi atentă. „Dacă vin cu tine, 
asta nu înseamnă că sunt gelos pe o piatră.“ lar mai devreme: 
„Iu eşti într-un pericol mai mare, pentru că ești îndrăgostită 
de ea“. Îşi aruncă acum privirea spre el. Adormise în mijlocul 
acelor clovnerii. 

— Poate, rosti moale. 

Undeva în depărtare, clopotele unei biserici anunţară ora. 
Sunetul se infiltră prin zgomotul festivalului. Stella se ridică 
în picioare. 

— Ar trebui să mă duc să îl salvez pe Kit înainte de a fi 
transformat în recuzită pentru pantomimă. Îşi mulțumesc 
pentru tot. A fost... interesant. 

Meredith se ridică și îi întinse mâna într-un semn de bun- 
rămas formal. 

— la-o ca pe-o parte a procesului de învăţare. O să ajute ca 
zilele ce urmează să fie mai ușoare. 

Tonul îi era ușor ironic, deşi mai mult la adresa propriei 
persoane decât a ei. 

— Strădaniile noastre sunt întotdeauna însoţite de spe- 
ranţă. Credinţa și speranţa pot muta împreună munţii sau 
măcar pot da deoparte din drum eventualele mușuroaie. Nu 
uita asta, Stella Cody. Puteţi trece amândoi peste asta, sunt 
sigur de acest lucru. 


CAPITOLUL 19 


ÎNTITUTUL WALKER, FERMA LOWER HOWE 
OXFORDSHIRE 
IUNIE 2007 


— Acesta a fost locul în care au fost descoperite registrele 
lui Cedric Owen. Unul dintre strămoşii mei le-a descoperit 
la o sută de ani după moartea lui Owen, ascunse într-o încă- 
pere secretă, construită din cărămidă, în cuptorul de pâine 
din dreapta şemineului, împreună cu diamantele care au făcut 
colegiul Bede deosebit de bogat. Fiul ei a scris apoi prima teză 
legată de asta, în 1698. De atunci, această obsesie a fost per- 
manent prezentă în familie. la loc. O să aduc ceva de băut și 
apoi putem uita că haosul de afară a existat vreodată. 

Bucătăria Ursulei Walker era un rai răcoros. Era mare, cu 
tavanul înalt, cu podele de piatră, o chiuvetă ce fusese cândva 
albă și ziduri de piatră groase de un metru, care ţineau departe 
căldura zilei. 

Stella se așeză la masa mare de stejar, suficient de mare 
pentru ca în jurul ei să stea comod doisprezece comeseni. Kit 

dormea în scaunul cu rotile, vizavi de ea. Ferestrele bucătă- 
riei erau deschise, pentru a lăsa aerul să circule. De afară se 
auzea acum alt gen de zgomot, pe măsură ce șapte sute de 
bărbaţi, femei şi copii își strângeau lucrurile și se pregăteau 
de plecare. 

Înăuntru, relaxată, Ursula Walker dădu ocol camerei, așe- 
zând pe o tavă o carafă cu limonadă și biscuiţi de casă. Puse 
câteva cuburi de gheață în trei pahare, turnă limonadă, împărți 
paharele pe masă și veni să se așeze în capătul acesteia, între 
Stella și Kit, care dormea. 

Cândva în ultimele cinci minute, se schimbase de costumul 
crem din bumbac şi, împreună cu acesta, renunţase şi la for- 
malismul femeii care organizase festivalul. O rază de lumină îi 
trecu pe faţă, întinerind-o cu zece ani. Îşi ridică paharul. 

— Nu cred că un festival precum acesta este cea mai bună 
modalitate să ne întâlnim. Ce-ar fi să începem din nou, ca și 
cum nici nu ar fi avut loc? 

— Sau m-ai putea lămuri cum de a avut loc aici, spuse 
Stella. Nu pari genul. 

— Nu a fost pe de-ntregul atât de rău cum a fost episodul 
cu Rosita Chancellor. Unele părţi au fost ancorate în realitate, 
răspunse Ursula amestecându-și gheaţa în pahar. Am condus 
azi-dimineaţă o comisie din care făceau parte doi antropo- 
logi şi un arheolog. Recunosc, discuţia a fost deturnată vreo 
zece minute de un element rătăcit, cineva care voia să ana- 
lizeze posibilitatea ca piatra, craniul de cristal al lui Cedric 
Owen, să fie de fapt Craniul Albastru al Albionului, când 
toată lumea ştie, sau nu, că acest craniu al Albionului a fost 
îngropat împreună cu Arthur la Avalon şi se va întoarce odată 
cu acesta, conducând lupta sălbatică pentru salvarea Angliei 
de la pierzanie. În afară de asta, totul a fost între limitele a 
ceea ce acceptăm să denumim știință. 


x 

— Despre ce ar fi trebuit să discutaţi? întrebă Stella. 

— Despre legăturile dintre legendele legate de craniile de 
cristal de pe tot globul și relevanţa acestora cu privire la data 
finală 2012. 

— Asta e antropologie? râse Stella. 

— Eu cred că da, răspunse Ursula serioasă. Există prea 
multe legende în toată lumea pentru a nu exista şi un sâmbure 
de adevăr. Și toate, nu doar cele mayașe, indică 2012 ca dată 
finală. Pe întreg continentul american, triburile băștinașe se 
pregătesc pentru un eveniment important, care se va petrece 
peste patru sau cinci ani. Tribul Hopi își recheamă la vatră toţi 
membrii de trei ani deja, pentru a fi împreună la această date. 
Există publicaţii academice serioase care vor publica studii în 
legătură cu asta. 

Îşi așeză cu grijă paharul pe masă. 

— Este din ce în ce mai greu să îi determin să ia aminte 
la lucrurile care se petrec în societatea noastră, dar mi-am 
dedicat viaţa înţelegerii faptelor lui Cedric Owen și a cris- 
talului albastru care l-a inspirat, şi care deci mă inspiră şi pe 
mine. Dacă vrei să găseşti un motiv pentru ceea ce am devenit, 
răspunsul este craniul albastru al lui Owen. 

— Asta include şi băutul urinei de ren? întrebă Stella. 

Ursula Walker îşi privi fix limonada pentru un moment, 
apoi se aplecă şi întinse mâna peste Kit, dincolo de care se 
afla o bibliotecă lipită de perete. Alese un carnet subţire, din 
care scoase apoi o fotografie. O așeză pe masă, acoperind-o 
cu palmele. 

— M-am dus în Laponia pentru a pune o întrebare. Oamenii 
care locuiesc acolo au priorităţi diferite de ale noastre. Există 
anumite ritualuri care trebuie urmate înainte ca o persoană 
să poată pune o anumită întrebare, iar ceremoniile pe care 
le-am descris în articolul meu au fost necesare pentru ca eu să 
înțeleg răspunsul. Sunt un om de ştiinţă. Câteodată, îmi este 

dificil să cred lucruri despre care mi s-a spus că sunt imposi- 
bile. De exemplu, diversele proprietăţi ale acestui... 

Îşi îndepărtă mâinile de pe fotografie şi o împinse pe masă, 
către Stella. 

În fotografie era Ursula Walker, în fundal, pe jumătate 
ascunsă de pieile de ren atârnate, cu cerul înstelat deasupra 
umărului stâng, dar nu ea era punctul central al imaginii, și 
nici cel pe care căzură ochii Stellei. 

Singurul lucru care conta, la o primă vedere şi multă 
vreme după aceea, era craniul de cristal alb ireproșabil, ţinut 
între palme de un bărbat atât de bătrân, încât faţa îi era brăz- 
dată de riduri asemenea crăpăturilor scoarţei de stejar şi la fel 
de maronie ca aceasta. Purta piei de ren şi pe cap o podoabă 
din coarne de ren acoperite cu catifea. Nasul îi era asemenea 
prorei unei corăbii despicându-i suprafaţa feţei. Ochii îi erau 
albiţi de cataractă, având exact aceeași nuanţă ca piatra pe care 
o ţinea în palmă, și privea direct în obiectiv, iar prin acesta 
direct la Stella. 

Piatra albă revărsa un şuvoi de lumină din ochi. Aceasta 
trecu prin Stella, spre rucsacul de la picioarele ei, pe podea, de 
care nu îi pomenise Ursulei Walker nici acum, nici înainte. 

— Aceasta este piatra albă care e spiritul poporului Sami, 
zise Ursula. Mie nu mi-a fost permis să o ating. Mi s-a spus 
totuși să iau cu mine această singură fotografie și să o arăt 
noului păzitor al pietrei albastre, pentru ca ea să poată recu- 
noaşte fața păzitorului pietrei albe, dacă ar fi să se întâlnească 
vreodată. Numele lui este Ki'kaame. El este unul dintre cei 
mai puternici oameni pe care am avut privilegiul să îi întâl- 
nesc vreodată. L-am văzut vindecând un copil cu razele de 
lumină din ochii craniului său de cristal. Ai încercat vreodată 
ceva asemănător cu al tău, Stella? 

Urmă o tăcere lungă. Stella îşi privi paharul. Limonada mi- 
rosea vag a urină de pisică, dar avea un gust răcoritor. Deasupra 

ei pluteau flori albe de soc, de aceeaşi culoare precum craniul 
de cristal din fotografie. Atunci când o privi, razele din ochii 
acestuia erau aţintite asupra ei. Propria piatră zăcea mută în 
geanta de la picioare. Acum, deveni alertă, ascuţindu-i sim- 
țurile, astfel încât sunetele deveneau mai intense, iar culorile 
mai accentuate. 

— De unde ai ştiut? o întrebă pe Ursula Walker. 

Femeia mai în vârstă ridică din umeri. 

— Am ghicit? spuse începând să enumere indiciile pe degete. 
Eşti de la Bede. Eşti căsătorită cu Kit O'Connor, care este 
una dintre cele mai strălucitoare stele de pe firmament, iar el 
tot caută originile cristalului de când a auzit zvonul că acesta 
există. Mă suni din senin zicându-mi că ai descoperit nişte 
hieroglife maya în registrele lui Owen. lar când l-am sunat pe 
Tony Bookless seara trecută, pentru a afla cine ești — şi să ştii 
că te-a lăudat foarte tare, e un admirator al tău —, mi-a cerut 
să fac tot ce pot pentru a mă asigura că vei distruge obiectul 
în posesia căruia ai ajuns de curând. Meredith a ghicit pri- 
mul, dacă asta te consolează. Vărul meu are o minte deosebit 
de ageră. 

Se lăsă pe spate și își ridică paharul, privind-o pe Stella pe 
deasupra lui. 

— Aveai de gând să îmi spui? 

Stella expiră lung. Ridicându-şi privirea, numără grinzile. 
Erau câte nouă de fiecare parte a centrului tavanului. 

— Cineva a încercat cel puţin o dată să îl ucidă pe Kit, 
răspunse prudentă. Aceeași persoană, sau poate altcineva, i-a 
vandalizat ieri camera și i-a furat computerul. Dacă ne-am fi 
aflat acolo, nu cred că am mai fi azi aici. Din câte pot să-mi 
dau eu seama, toți cei care au văzut până acum piatra albastră 
a lui Cedric Owen au vrut fie să o obţină, fie să o distrugă. 
Mi se pare deci o idee bună să nu mă grăbesc să o arăt tuturor. 

Și este modelată după chipul meu. Nici nu pot să-ţi zic cât de 
tare mă sperie acest lucru. 

Se gândi că poate Ursula avea să o întrebe cum de ştia asta. 
Spuse altceva în schimb. 

— Bine. Atunci, tu ești păzitoarea de drept a craniului de 
cristal. În acest caz, noi ceilalți avem datoria de a te proteja 
până duci la îndeplinire ceea ce trebuie să faci. 

— Ce anume, mai exact? 

Ursula își agită gheaţa în pahar. 

— Potrivit tribului Sami, trebuie să aşezi piatra ta în inima 
pământului, la momentul răsăritului în Ziua de Apoi, moment 
în care aceasta se va alătura celorlalte douăsprezece pietre, 
care vor trebui puse şi ele în locul prestabilit de către proprii 
păzitori. În formaţie completă, odată conectate, acestea vor 
trezi la viață dragonul zăpezilor de iarnă, eliberându-l pentru 
a lupta contra izvorului tuturor relelor, vindecând astfel rănile 
omenirii şi ale pământului. 

— Dragonul zăpezilor de iarnă? râse Stella strident. Și asta 
se află tot între graniţele a ceea ce este acceptat drept ştiinţă? 

Ursula își trecu limba peste dinți. Era greu de zis dacă era 
mânioasă, ofensată sau amuzată. 

— Ai putea să îl numești Ouroboros sau Quetzalcoatl, sau 
șarpele cu pene, sau șarpele-curcubeu, sau dragonul nordic 
Jörmungandr, sau dragonul Albionului al lui Arthur, sau dra- 
gonul de foc chinezesc, sau dragonul de apă al hinduşilor, care 
înconjoară elefanții ce susţin lumea pe spatele lor. Şi da, studii 
de cultură comparată de acest gen sunt scrise în detaliu într-o 
duzină de publicaţii ştiinţifice. Pentru tribul Sami, aceasta este 
o parte a legendei orale care a rămas intactă timp de patru sute 
de ani şi optzeci şi şapte de generaţii. La începutul ceremoniei, 
Ki kaame a invocat fiecare dintre spiritele foștilor păzitori ai 
craniului pe nume, în linie neîntreruptă de la crearea acestuia. 


254 MANDA SCOTT 


Nu poți întelege puterea acestui lucru decât dacă participi 
la ceremonie. 

— Îmi cer scuze. 

Stella își închise ochii și apăsă degetele mari pe partea 
superioară a orbitelor. Era un lucru făcut de mama şi bunica 
ei pentru a se relaxa. O viespe intră bâzâind pe fereastră și 
poposi pe marginea carafei cu limonadă. Deschise ochii şi o 
privi balansându-se pe marginea dulce a sticlei. 

Apoi, vorbi ca din depărtare. 

— În registrele lui Owen există un poem care ne-a condus 
spre piatră. Citit corect, reprezintă un set de instrucţiuni. 
Ne spune să găsim „timpul și locul potrivite“, exact la fel 
ca şi legenda lui Ki'kaame. Doar că nu ne zice unde să mer- 
gem şi când. 

— Iar craniul nu ţi-a spus asta? 

— Dacă ar fi făcut-o, nu aş mai fi fost aici. 

Stella se întoarse și privi pe fereastră. Urmele festivalului 
fuseseră îndepărtate mai repede decât ar fi crezut ea că este 
posibil. Afară, pajiştea erau aproape complet liniștită. Îşi ridică 
rucsacul de pe podea. 

Craniul era aproape tăcut când Stella îl aşeză pe masă, 
lângă fotografia pietrei albe. Ursulei Walker nu îi era teamă de 
el și nici nu părea să îl dorească pentru sine. Îşi puse mâinile 
pe masă, una peste cealaltă, şi își așeză bărbia peste ele. Pentru 
multă vreme, privi craniul, cu ochii la același nivel cu ai aces- 
tuia. Nici nu vorbi şi nici nu se mişcă, iar craniul nu cântă, 
dar exista între ei o comunicare pe care Stella nu putea decât 
s-o intuiască. 

După o vreme, Ursula se ridică. 

— Există un test pe care mi l-a arătat Ki'kaame. Ce-ar fi 
să-l facem? 

— Şi ce testăm? 

— Conexiunea ta cu piatra. 

Ursula era deja în picioare, în mișcare. Desprinse o oglindă 
mică de pe perete și o plasă pe podea în locul unde o rază de 
lumină pătrundea pe una dintre ferestrele cu rame de stejar 
ce dădeau spre padocul din spate. Luând o cutie de chibri- 
turi de lângă plită, o aşeză sub oglindă, astfel încât raza de 
lumină era proiectată direct în sus. 

Mulțumită, se sprijini de peretele din spate. 

— Dacă poţi să aduci cristalul și să stai aici, chiar deasupra 
oglinzii, pentru a lăsa raza de soare să treacă prin osul occi- 
pital, adică prin baza craniului, unde ar trebui să fie legat de 
umăr, așa... mulțumesc, da, un pic mai spre stânga. Bine... 

Stella stătea în mijlocul podelei, cu craniul de cristal dea- 
supra razei de lumină. Nu se întâmplă nimic, doar că începu 
să se simtă prosteşte şi disperată în același timp, ca şi cum ar fi 
picat la un examen pe care nu voia să îl dea. 

— Ursula, eu... 

— Poţi să faci un pas un pic mai spre stânga? 

O mână o împinse de umăr, mişcând-o puţin. 

— Ursula, acest lucru nu... OP! 

Stella nu avea cuvinte pentru a descrie pulsul de viață 
care începu să crească dintre mâinile ei şi deveni, o clipă mai 
târziu, două raze de lumină albastră, palidă, care străluceau 
din ochii craniului. 

Locul albastru din mintea ei care aparţinea cristalului 
devenise o poartă deschisă sau o mână întinsă. Era o invitaţie 
pe care nu o putea înţelege şi nu îi putea răspunde. 

Detesta să fie pusă la probă. Mai ales atunci când nu 
ştia nici ce trebuia să facă şi nici cum să îndeplinească acel 
lucru. Închise ochii, îndreptându-se spre poarta deschisă, 
urmând cântecul pietrei aşa cum făcuse toată ziua, dar cu 
mai multă concentrare. 

În mod pervers, vocea cristalului devenea din ce în ce mai 
greu de auzit, pierdută în bâzâitul tot mai zgomotos al viespii 
care se îneca acum în limonadă. Fără să deschidă ochii, Stella 

putea vedea insecta prinsă în capcană, în carafă, balansându- 
se pe un cub de gheaţă, cu aripa dreaptă trasă în jos de lichidul 
lipicios de dedesubt. Ar fi putut pur şi simplu să îi dorească 
moartea doar pentru a o face să tacă, dar partea din ea care 
era contopită cu piatra nu-i permitea acest lucru. Și astfel își 
dori ca aceasta să iasă din apă şi să tacă, pentru a auzi mai bine 
cântecul pietrei. 

Viespea tăcu. Şi piatra tăcu împreună cu ea. Stella des- 
chise ochii. 

— Îmi pare rău. Nu pot să simt nici un fel de... 

— Stella, priveşte viespea. 

Viespea nu mai era prinsă în carafă, așa cum crezuse ea. Se 
afla acum pe marginea ei, curățându-și aripile. Lumina pietrei 
albastre făcea ca dungile galbene de pe corpul acesteia să pară 
de un verde văratic. 

— Am crezut că se îneca. 

— Aşa s-a şi întâmplat, spuse Kit. 

Tocmai se trezise. Ea văzu acest lucru în ochii lui, pe 
jumătate visători încă. Dezacordul din el nu dispăruse încă. 
Acum, că o zărise, nu mai avea cum să nu o observe. Nu avea 
nici o idee cu privire la ce să facă sau să zică. 

— L-am văzut pe Ki'kaame vindecând un copil bolnav cu 
ajutorul cristalului alb, zise Ursula în tăcerea care se lăsase. 


Ursula nu își ridică ochii spre Kit în timp ce spuse asta. 
În schimb, Stella o făcu. Cântecul cristalului aproape că nu se 
mai auzea deloc. Ea întoarse lumina palidă albastră spre el. 

— Stella, nu. Te rog. 

Se opri. Lumina albastră pâlpâi lângă el, aruncând umbre 
ciudate pe masă. Kit era acum palid şi tras la faţă, cu obrajii 
supţi. Nici măcar în spital nu arătase atât de bolnav. Ea își 
dorea ca el să se însănătoșească din nou, iar piatra îşi dorea 
același lucru împreună cu ea. Cristalul prinse umbrele fiinţei 

lui ca și cum ar fi fost fire de aţă rupte, care trebuiau legate la 
loc. Își închise ochii, pentru a nu fi sfâşiară de acest chin. 

— Te rog, Stella, rosti Kit din nou. 

Stella simţi opoziţia lui ca pe un zid de sticlă gros și 
imobil, dar uşor de spart. Inspiră pentru a-și imagina reali- 
zarea acestui lucru. 

Ca de pe un alt continent, Ursula spuse: 

— S-ar putea să nu aibă efect, dar nu cred că poate să dăuneze. 

— Nu asta e ideea, zise Kit cu vocea îngroșată. Nu vreau să 
pot merge din nou doar pentru că Stella a făcut ca acest lucru 
să fie posibil. Nu ne putem trăi restul vieţii astfel. I-aș datora 
prea mult. Stella? Mă asculti? Opreste-te! 

— M-am oprit, răspunse ea și trebui să mai repete o dată, 
pentru a se asigura că a auzit-o. M-am oprit. 

Peretele de sticlă dispăruse, la fel şi percepţia umbrelor 
din sufletul lui. Nu era sigură dacă piatra se retrăsese sau 
dacă ea o făcuse să plece, sau dacă Kit era cel care le îndepăr- 
tase pe amândouă. 

Palmele îi ardeau de parcă ar fi ţinut gheaţă într-una și 
jar în cealaltă. Se îndepărtă de raza de lumină proiectată de 
oglindă. Tăiată de la sursă, piatra deveni brusc complet tăcută. 
Ea tremura. O durea pieptul de parcă ar fi plâns pentru multă 
vreme, oprindu-se abia acum. 

În spatele ei era un perete rece. Se lăsă să alunece de-a 
lungul lui până ce genunchii îi ajunseră la bărbie, ţinând 
piatra apăsată de burta moale de parcă ar fi fost un copil. 

Îşi feri ochii de lumina sclipitoare şi dureroasă a soarelui 
şi privi spre Kit. 

— Nu aş fi făcut nimic fără acordul tău. 

— Dar ai fi făcut-o. 

— Nu eu, piatra. Eu nu am făcut nimic decât să o ţin dea- 
supra luminii. Oricine ar fi putut să facă asta. 

— Asta nu schimbă lucrurile, Stell. 

— Pentru numele lui Dumnezeu! spuse prinzându-şi capul 
în mâini pentru a apăra de lumina zilei și a nu mai vedea 
expresia acuzatoare întipărită pe faţa lui. Nu este decât o piatră, 
Kit, o bucată de stâncă. Dacă te ajută să mergi din nou, ar 
conta chiar atât de mult? 

Pentru că el nu îi răspunse nimic, îl fixă din nou cu privirea. 

— Ar fi fost atât de îngrozitor să fii eliberat de asta? 

— Nu putem să o lăsăm baltă? zise el privind cu înţeles spre 
Ursula, apoi iarăşi spre ea. 

— Nu trebuie să vă jenaţi de mine, spuse Ursula. 

— Nu, dar poate e mai bine s-o facem. 

Ceva dens şi rece își făcu culcuș în abdomenul Stellei, 
încât îi fu dintr-odată greu să-şi amintească de ce îi păsase aşa 
aprig de Kit şi de însănătoşirea lui. 

— Putem să presupunem că am trecut testul? o întrebă 
pe Ursula. 

— Fără îndoială. Nu ştiu cât de multe a auzit Kit, dar, în 
fond, ne aflăm exact de unde am plecat, doar că am con- 
firmat că acesta este cristalul lui Cedric Owen, unul dintre 
cele treisprezece cranii care trebuie puse în locașele lor sta- 
bilite, la răsărit, în acea zi predestinată, iar noi nu știm nici 
locul, nici data. 

Stella începea să simtă cum încordarea pe care o simţea 
în stomac se mai domolea, chiar dacă nu şi cea din inimă. 
Începea să gândească mai clar. 

— lar celelalte cranii de cristal se află în posesia unor 
oameni la fel de neștiutori ca noi? Sau ei știu mai multe despre 
ceea ce trebuie să facă. 

— Am motive să cred că un craniu este în Ungaria și unul 
în Egipt, ambele în posesia unor familii care le cunosc scopul 
şi ceea ce trebuie să facă. Aș vrea să cred că şi restul sunt în 
posesia unor oameni care știu şi ei ce trebuie să facă. Nu am 
nici cea mai vagă idee cum am putea să îi contactăm. 

— Deci cei din tribul Sami ar putea să ne spună unde să 
mergem și când? 

— Cred că da, zise Ursula. Problema este cum vom reuşi 
să îi întrebăm fără să mergem acolo. Atunci când m-ai sunat 
ieri prima dată, am trimis un e-mail în Laponia, cerându-le 
ajutorul, dar nu am speranţe prea mari că o să primesc un răs- 
puns. Distanţa dintre locul unde îşi pasc ei turmele şi primul 
internet-caf€, care se află în Rovaniemi, Finlanda, este de peste 
o mie două sute de kilometri şi doar unul dintre strănepoţii 
lui Ki kaame a învăţat să folosească un computer. 

— Cât ar dura să ajungem până în Finlanda? întrebă Kit. 

Vocea îi era piţigăiată, de parcă ar fi pus întrebarea doar 
pentru a se face auzit. 

— Prea mult. Piatra nu ar risca să iasă din ascunzătoare decât 
dacă suntem într-adevăr foarte aproape de Ziua de Apoi. 

— Şi eu care credeam că am fost foarte isteţi descope- 
rind codul. 

Măcar ironia, dacă nu şi zâmbetul, îi era adevărată. 

— Dar aţi fost, spuse Ursula. Dacă nu ar fi existat nimeni 
cu destul curaj și o agerime a minţii pe măsură, codul ar fi ră- 
mas ascuns pentru eternitate şi arcada celor nouă nu ar fi 
fost unită niciodată. Problema noastră este cum să începem 
să descoperim răspunsurile, mai ales că nici măcar nu ştim 
cât timp avem la dispoziţie. 

— Avem codul descoperit în registrele lui Cedric Owen, 
zise Stella. Doar de aceea am venit aici. Cu siguranţă, răspun- 
surile trebuie să se afle acolo. 

Ursula părea nedumerită. 

— Nu înţeleg. Despre ce vorbeşti? o întrebă. 

— Uite! 

Kit îşi ridică geanta de pe scaun și i-o dădu Stellei. Fa o 
deschise și aşeză totul frumos pe podea: copiile originale ale 
registrelor, poemul în proză pe care îl descoperiseră ascuns 

în stenogramele volumului final și încercările ei de a recrea 
hieroglifele maya din volumele mai timpurii. 

— Ţi-am spus la telefon că am descoperit niște hieroglife. 
Acestea fac parte din cod, pot fi reconstruite după semnele din 
registre. Vin în grupe de câte douăsprezece, continuă Stella 
răsucind spre ea dosarul de pe podea. Poţi să le desciferezi? 

Ursula era deja în genunchi, sprijinită în palme, trăgând 
paginile una peste alta și citind pe măsură ce înainta. 

— „Eu, prieten al... femeii-jaguar... scriu această... poveste 
a vieţii mele, a cunoştinţelor mele...“ Acest semn nu e clar, 
o să trebuiască să mă documentez puţin. „Încep în... oraşul 
cu marele râu...“ Adică Paris, el n-a fost niciodată în Londra 
„+... şi întâlnirea mea cu... cititorul de stele şi profetul... ade- 
vărat. - Acesta trebuie să fie Nostradamus. Știm că au locuit la 
un moment dat împreună, în Paris... Dumnezeule... 

Ursula tremura. Pagina îi flutura ca o frunză în mână. 
Ochii i se aprinseră cu o fervoare surprinzătoare. 

— Stella, aceasta este o mină de aur, mama tuturor mine- 
lor de aur. Cedric Owen și-a petrecut treizeci și doi de ani din 
viaţă printre mayași, în Lumea Nouă. Dacă el a notat tot 
ce aceştia l-au învăţat, atunci ne va spune tot ce trebuie să 
știm. Undeva aici trebuie să existe un indiciu despre locul 
unde trebuie dusă piatra și când. Cât de repede poţi tran- 
scrie aceste hieroglife? 

— Mult mai repede decât aş fi putut să o fac înainte, acum, 
că am programul creat de Kit. 

— Atunci, ce mai aşteptăm? rosti Ursula îmbujorată ca o 
şcolăriţă. Tu scrii, iar eu traduc. Dacă nu ne ocupăm de nimic 
altceva, atunci ar trebui să terminăm toate cele treizeci şi două 
de volume într-o săptămână. 


CAPITOLUL 20 


PROVINCIA SUDICĂ Maya, NOUA SPANIE 
OCTOMBRIE 1556 


Cedric Owen se trezi într-o ploaie care de fapt nu era 
ploaie, ci apă de râu cu care Diego îl stropea pe faţă. Cristalul 
lui, aflat în siguranţă în raniţă, îl împungea în spate, deoarece 
căzuse peste el. Se rostogoli şi văzu că jaguarul stătea pe vine 
lângă el, privindu-l cu interes. 

Din acest unghi, după deschizătura fălcilor, putu să-și dea 
seama că aceasta era de fapt blana animalului, iar capul era 
aşezat peste părul sârmos al unei băștinașe. Văzu că liniile de 
deasupra colţilor dezgoliţi nu erau mustăţi, ci cicatrice săpate 
adânc în obrajii unei feţe întunecate, că dinţii mari de jaguar 
de sub aceasta nu erau prinși în maxilarul bestiei, ci înșiraţi 
drept colier, atârnaţi ca ornament, asemenea celor două labe 
ale pelerinei din piele de jaguar care atârnau. lar sub acestea, 
se aflau două forme moi, arcuite, care... 

Mult prea târziu, Cedric Owen ajunse să înţeleagă faptul 
că animalul care stătea acum lângă el era de fapt o femeie și că, 
sub pielea jaguarului, ea era goală. 

Petrecuse multă vreme pe mare, găsindu-se doar în com- 
pania bărbaţilor. Ochii lui se plimbară pe tot trupul ei, din 
cap până-n picioare şi înapoi spre pieptul bombat, înainte de 
a reuși să se stăpânească, amintindu-și că era medic, iar corpul 
uman nu avea pentru el nici un mister sau atracţie. 

Din locul spre care el nu mai îndrăznea să își ridice pri- 
virea, o voce profundă și răgușită rosti cu amuzament: 

— Cedric Owen, păzitor al cristalului albastru, îţi este frică 
să mă priveşti în ochi? 

Îi era frică, dar nu aceeaşi frică pe care o simţise atunci 
când crezuse că se afla față în faţă cu un jaguar viu. Acum, 
se temea pentru mândria sa și pentru felul în care trebuia să 
se comporte, mai degrabă decât se temea pentru trupul şi 
sufletul său. 

Se ridică în picioare şi se forţă să o privească. Femeia-jaguar 
era cu un cap mai scundă decât Diego, dar avea o încredere în 
sine pe care Owen nu o întâlnise la nici o femeie, nici măcar 
la regina Franţei din familia de Medici. 

Privită mai cu atenţie, era musculoasă asemenea unui lup- 
tător, doar că avea șoldurile mai pline şi umflătura moale a 
stomacului pe care un bărbat nu o avea niciodată, și sânii... 
după părerea lui profesională, născuse cel puţin trei copii. 

În şocul primei întâlniri, o crezuse de aceeaşi vârstă cu el, 
nu cu mult peste treizeci de ani. Acum, pe măsură ce ea păşea 
mai aproape de el pentru a-l lăsa să o vadă mai bine, îi observă 
cicatricele fioroase de pe față, liniile mici din pielea maronie din 
jurul ochilor, pielea mai groasă de pe gât şi părul argintiu de pe 
tâmple, sub capul de jaguar. Dintr-odată, o crezu mai aproape 
de vârsta de 40 de ani decât de 20. Acest gând nu o făcea totuşi 
să pară mai puţin fioroasă. Sau mai puţin frumoasă. 

El o privea fix, prosteşte, lucru care nu se cuvenea. Îşi închise 
gura şi îşi îndepărtă privirea. Fa îl prinse de bărbie şi îi întoarse 
fața spre a ei cu forța. 

— Nu mă recunoști? 

— Îmi pare rău, doamnă, dar nu. 

Jena îl făcea să fie rigid. Se aplecă ţeapăn sub apăsarea 
mâinii ei, apoi se înroşi când ea începu să râdă cu voce tare. 

— Am venit în căutare de ajutor pentru prietenul meu. 
E pe moarte. 

— Doar atât? 

„»... acolo, pentru a-i cunoaște pe cei care cunosc inima și 
sufletul pietrei tale albastre. Ei îţi vor spune cum să îi dezlegi 
mai bine secretele şi să le păstrezi pentru eternitate.“ 

— Nu, doamnă, am venit, de asemenea, pentru a afla cum 
pot recupera ceea ce a fost pierdut: cunoştinţa despre cum să 
îmi folosesc mai bine cristalul. Mi s-a dat să cred că aş putea 
să descopăr împreună aceste două lucruri: cum să îmi vindec 
prietenul şi cum să aflu secretele pietrei mele, care au fost ştiute 
cu mult timp în urmă, dar pe care familia mea le-a pierdut. 

Ridicând o sprânceană, femeia-jaguar făcu un pas îndărăt, 
pentru a-l studia mai bine, aşa cum o studiase şi el pe ea. Inima 
lui Owen se făcu cât un purice. Îşi dorea extrem de mult ca 
această femeie să nu fie dezamăgită de el. 

— Încă nu am avut onoarea să vă cunosc, zise el, în timp ce 
dumneavoastră ştiţi totul despre mine. Nu am putea cumva 
echilibra balanţa? 

— Cedric Owen, al nouălea cu acest nume, spuse ea tre- 
cându-și limba peste dinţi — un gest care trezi în Owen teamă 
şi dorință, în egală măsură. 

Fl simţi o mișcare nefericită în vintre şi se rugă ca ea să nu 
observe asta. 

Fa îi făcu favoarea de a nu privi în jos. 

— Te cunosc de când te-ai născut, continuă ea. Te-am 
cunoscut şi înainte să mori ultima oară, atunci când nu erai 
Cedric Owen, și înainte de asta, de mai multe ori. Știu şi cine 
vei fi când te vei întoarce din nou pe pământ. 

EI nu avea ce să-i răspundă. Ceva din tăcerea lui o făcu să 
ajungă la o concluzie. Îşi înclină capul așa cum făcuse şi el, dar 
cu mult mai multă graţie. 

— Eu sunt Najakmul. Poţi să îmi spui Dolores, dacă îţi vine 
mai ușor, acesta este numele pe care mi l-a dat preotul spaniol 
când mai credea că mă poate aduce mai aproape de Dumne- 
zeul lui scăldându-mă în apă rece. 

Fa nu era o Dolores la fel cum bărbatul care o chemase 
nu era un Diego. 

— Aş prefera să te numesc Najakmul, zise Owen. 

Fa aprobă din cap. Privirea ei cercetătoare ei deveni mai 
puţin usturătoare. 

— Avem puţin timp la dispoziţie. Eşti pregătit? 

— Nu ştiu. 

— Fiii mei nu ti-au spus deja de ce e nevoie? 

— Fiii tăi? rosti Owen răsucindu-se pe călcâie cu toată 
forța unei mândrii jignite. Diego! 

Băștinașul cu cicatrice ridică sfios din umeri. 

— Ce-aş fi putut să îţi spun ca să te fac să crezi? Pentru 
poporul tău, femeile nu au nici o putere. Ele nu pot vorbi 
cu Dumnezeul preoţilor îmbrăcaţi în negru, ele nu pot vorbi cu 
regii şi generalii armatelor. Chiar şi pentru poporul meu, locui- 
torii din Zama și Merida, femeile aveau o importanță mai 
mică decât bărbaţii încă dinainte de venirea spaniolilor. Doar 
aceia dintre noi care mai trăim în junglă, după regulile junglei, 
știm că femela-jaguar este mai puternică, femela-vultur mai 
mare, femela-șarpe mai letală. 

— lar mama ta? 

— Ea este toate acestea. 

Dinţii lui albi se dezveliră într-un zâmbet cu multe înţe- 
lesuri. Complexităţile dragostei și ale respectului, împreună 
cu evlavia profundă întipărite pe faţa lui Diego spuneau mai 
multe decât vorbele lui ar fi reuşit vreodată s-o facă. 

— Atunci când ea vorbeşte, noi ascultăm. Dacă are nevoie 
de ceva din partea noastră, noi îi oferim acel lucru. 

— Desigur. 

Owen se întoarse din nou spre Najakmul, îşi ridică o 
pălărie imaginară şi se înclină. Nici Fernandez de Aguilar nu 
ar fi putut face acest gest mai ceremonios. Spaniolul inspiră 
gemând la picioarele lui. Owen îngenunche și ridică mâna 
bolnavului adormit, ca să le aducă aminte tuturor de motivul 
venirii acolo. 

— Poate, atunci, îmi poţi spune tu de ce este nevoie pentru 
vindecarea prietenului meu? 

Ca o pisică, femeia-jaguar se învârti de trei ori în jurul lor, 
apoi veni să îngenuncheze lângă de Aguilar, vizavi de Owen, 
apropiindu-şi faţa de a acestuia. Ochii ei străluceau asemenea 
luminii lunii, ameţindu-l. 

— Poţi să aprinzi un foc, Cedric Owen, păzitor al pie- 
trei albastre? 

Cel puţin la această întrebare putea să răspundă. 

— Aprind focuri -de la vârsta de şase ani. 

— Atunci, fă asta acum. 

— Dar Diego a aprins deja... 

Fa clătină din cap, rânjind sălbatic. EI își întoarse capul 
la timp pentru a-l vedea pe Diego stingând și ultimele bucăţi 
de jar arzând. 

— Tu eşti păzitorul cristalului. Trebuie să fie focul tău. 

Najakmul îl văzu că vrea să se folosească de cremene și 
iască şi clătină iarăși din cap, dându-i în schimb un fel de arc 
și un băț ars, care erau folosite de băștinași cu mare ușurință, 
dar pe care Cedric Owen nu le folosise niciodată. 

— Nu aici, ci acolo, zise Najakmul arătând cu degetul. 
Pe cercul de foc al mozaicului. Acolo trebuie să aprinzi focul 
pentru cristalul tău. 

Sub privirea critică a lui Najakmul și a celor trei fii ai ei, 
se ghemui în căldura oprimantă, se aplecă peste băţul înne- 
grit fixat în loc şi începu să treacă peste el cu arcul înainte 
şi-napoi, cu mișcările pe care le observase la Diego. 

Nici unul dintre spectatori nu râse, lucru pentru care le 
era recunoscător. lranspira şi înjura, şi îşi prindea degetele 
în coarda arcului, şi blestema apoi cu glas încet. În timp ce 
soarele târziu îşi trimitea ultima rază de lumină peste muchia 
ascuţită a piramidei, reuși să creeze o şuviţă firavă de fum. 
Văzu pâlpâirea roşie prinzând viaţă în iască şi o alimentă cu 
păr şi bucăţi mici de muşchi și iarbă uscată, simțind astfel cum 
îl cuprinde satisfacția. Uitase de multă vreme bucuria auten- 
tică a copilului care învaţă ceva nou. 

Fumul era bogat de aromele junglei. Ochii lui Owen înce- 
pură să lăcrimeze. Diego și fraţii săi se adunară în spatele lui, 
dincotro bătea vântul. La adăpostul milostiv făcut de corpu- 
rile lor, flacăra lui se împărţi în două flăcări, iar apoi în mai 
multe și tot mai multe. Plăcile galbene ale mozaicului absor- 
biră parcă flăcările în ele şi străluceau cu o lumină venită din 
interior, aşa încât flăcările se prelingeau spre centrul pămân- 
tului tot atât cât se ridicau spre cer. 

La un momend dat, când strălucirea flăcărilor era la fel de 
intensă ca și strălucirea soarelui la apus, Diego se aplecă peste 
umărul lui Owen şi îi puse în mână un mănunchi de ierburi 
şi frunze proaspete. 

— Arde asta. Bea fumul. 

Mănunchiul ardea cu o flacără albastră, de culoarea crista- 
lului său. Fumul era delicat şi condimentat, şi îi aluneca pe gât 
pentru a-i umple inima, răspândindu-se apoi în piept, încăl- 
zindu-l, ridicându-l spre cer. Bău și se simţi îndurerat când 
fumul se termină. 

— Ridică-te! Priveşte! Ascultă! 

Se ridică. Privi. Ascultă o lume în care respiraţia fiecărui 
animal din junglă îi devenise dintr-odată incredibil de clară. 
Era ca și cum urechile i-ar fi fost astupate toată viaţa cu vată şi 
abia acum putea să audă bine. 

Peste tot împrejur, ţipetele păsărilor mici ca nişte bijuterii 
se revărsau în note individuale, la fel de clare precum cristalul. 
Sus, deasupra capului, aripile unui fluture scrâșniră gros în 
aer, asemenea aripilor unui corb. Auzi solzii unui șarpe care 
aluneca pe o coajă de copac. 

Ochii îi fuseseră la fel de orbi. Înainte, crezuse că jungla 
era plină de reflexe irizante strălucitoare. Acum, vedea culo- 
rile cuprinse în alte nuanţe şi era uluit. Ar fi putut să se 
piardă într-un singur fir de lumină care strălucea în ochii 
păsării quetzal sau în vinișoarele unei frunze atârnate, sau în 
plăcile mozaicului, care nu mai erau separate, ci se îmbinau 
pentru a crea o imagine vie a momentului de dinaintea sfâr- 
șitului lumii. 

Zăpăcit, îngenunche pentru a vedea mai bine forma unei 
flori albastre formate de pietricelele de culoare turcoaz de pe 
Câmpia Inocenţei. 

Se împletici. Fu prins de mâini grijulii, care îi acoperiră 
capul, lăsându-l ușor pe spate. 

Vocea caldă și vioaie a lui Diego îl avertiză: 

— Nu îţi cobori încă privirea în jos, Cedric Owen, ca nu 
cumva să te pierdem pentru totdeauna în Timpul Celălalt. 

Temător, lăsă ca privirea să i se îndrepte spre vest, spre 
soarele care apunea și deschizătura de cer albastru unde erau 
deja pictate culorile nopţii care se apropia. 

S-ar fi avântat poate spre întinderea galbenă ca șofranul și 
către roșul purpuriu ce se scurgea din globul soarelui, lăsând 
în urmă granițele fragile ale corpului său, dar Fernandez de 
Aguilar tuși — un sunet haotic, spart de nuanţe sfâșietoare de 
roșu, alb şi negru. 

Owen ascultă murmurul inspiraţiei care urmă tusei și 
recunoscu originea acesteia. Urmări pungile de apă din plă- 
mâni acolo unde acestea căutau să se depună și presiunea sân- 
gelui în vasele pulmonare mai mari care începea chiar atunci 
să pălească. 

Apucă încheietura mâinii prietenului său și citi verdictul 
în cele trei pulsuri. 

— E pe moarte. Trebuie să acţionăm acum! 

Vocea lui se izbi de copaci, stârnind un ecou. Din partea 
îndepărtată a focului, Najakmul îi răspunse. 

— Atunci, priveşte-mă, Cedric Owen, păzitor al pietrei 
albastre. A venit vremea. 

Fa era așezată în umbră. Din palmele ei ţâșneau două raze 
de lumină. Era de parcă s-ar fi întins spre cer şi ar fi coborât de 
două ori soarele de unde era ancorat, aducându-l acolo pentru 
a străluci pentru el. 

Owen își miji ochii, fixându-şi privirea pe spaţiul dintre 
degetele ei osoase. Încet, începu să distingă o formă: conturul 
argintiu al unui craniu de jaguar cioplit dintr-o piatră trans- 
parentă incoloră, care atrăgea lumina pâlpâitoare a focului și 
strălucirea îndepărtată a lunii ascunse în spatele junglei, con- 
topindu-le în două raze de lumină argintie ce cântau pe un 
ton atât de pur, încât aproape că îl făcea să-și piardă minţile. 

Şi astfel, în noaptea vibrantă, cu toate simţurile ascuţite 
la maximum, Owen văzu pentru prima dată în viaţa sa un 
alt craniu făcut din piatră, creat de mâini care cunoșteau 
secretele stelelor. Era aproape la fel de perfect ca propria 
piatră. Aproape. 

— E ciudat, nu-i aşa, să vezi un alt craniu? întrebă Najakmul 
în şoaptă. 


— Îmi frânge inima. 

Owen simţi că ochii îi erau o ferestră deschisă spre suflet, 
de parcă ar fi descoperit un alt fel de goliciune pe care nu o 
mai simţise niciodată. 

— Ce mi-ai făcut? o întrebă pe femeia-jaguar. 

— Ţi-am deschis ochii şi urechile inimii. Acum, poţi vedea 
aşa cum vedem noi, poţi auzi așa cum auzim noi, poţi simţi 
așa cum simţim noi. Astfel, poţi să mergi pe marginea prăpas- 
tiei dintre lumi pentru a împreuna cele patru pietre ale besti- 
ilor, şi a uni cele nouă pietre ale neamurilor oamenilor. 

O umbră amintită pe jumătate se ridică din mozaic, 
împreună cu o remarcă întâmplătoare făcută de preot. 

„La sfârșitul lumii... acestea patru se vor uni pentru a 
forma o singură bestie. Vă puteţi imagina, domnule, ce-ar 
putea să se nască din unirea acestor patru?“ 

În căldura serii, un tremur puternic îi zgâlțâi trupul. Temă- 
tor, întrebă: 

— Vrei să trezesc dragonul Kukulkan, șarpele-curcubeu? 
Dar nu se poate să fim deja la sfârșitul timpurilor, nu-i așa? 

— Nu încă, răspunse Najakmul clătinând din cap. Dar, în 
vremea care va veni, întregul trebuie construit din suma păr- 
tilor sale. Cele nouă pietre ale neamurilor omeneşti trebuie 
unite în cercul care va încinge pământul. Dacă ni s-ar cere 
să facem acum acest lucru, n-am reuși. Ne lipsește o piesă 
pentru a înțelege, Cedric Owen. Doar tu o poţi găsi. Doar 
după ce aceasta e descoperită, va fi posibil ca acele patru bestii 
să devină una. 

Najakmul se aplecă spre foc. Fumul gros îi învălui capul. 

— Mă vei crede, Cedric Owen, dacă îţi spun că timpul este 
o cale pe care poţi merge dacă deschidem porţile către el și te 
trimitem acolo? 

Ceva în ochii ei întunecaţi îl avertiză. Asta, plus o întrebare 
simplă din partea lui Nostradamus. 

— Şi această încercare e însoţită de moarte? rosti Owen. 

— Toate lucrurile sunt însoțite de moarte. 

— Totuşi, dacă reuşesc, moartea care îl însoţeşte acum 
pe Fernandez de Aguilar va fi îndepărtată pentru ca el să 
poată trâi? 

Ea aprobă din cap, făcând parcă o plecăciune. 

— Dacă poţi face asta, este posibil ca prietenul tău să poată 
fi vindecat. Dacă ratezi, nu doar că și tu, şi el veţi muri, dar 
ultima fisură va fi unită. Nenorocirea se va răspândi pe pământ 
fără vreo speranţă de răscumpărare. Eşti pregătit pentru asta? 
Eşti dispus să riști totul pentru viaţa celui la care ţii? 

— Da. 

Vorbi cu o siguranţă care îi surprinse pe amândoi. Prin 
fumul învolburat, auzi râsul moale al lui Najakmul. 

— Atunci, priveşte în jos, acum, Cedric Owen, şi vezi în 
sfârşit lumea de la picioarele tale. 


CAPITOLUL 21 


PROVINCIA SUDICĂ Maya, NOUA SPANIE 
OCTOMBRIE 1556 


Cândva înainte de lăsarea nopţii, îl luară pe de Aguilar 
și îl aşezară chiar în centrul mozaicului care descria sfârşitul 
lumii. De partea dreaptă avea Distrugerea, Durerea, Nimi- 
cirea și Moartea, părând atât de reale, încât Owen putea să 
simtă teama, putea vedea culorile lacrimilor, putea să audă 
disperarea celor care se luptau ca să supravieţuiască. 

La stânga lui, acolo de unde răsărea luna, o fetiţă se juca pe 
pajiştea plină de flori sălbatice de vară împrăștiate împrejur. 

Prins în fisura dintre acestea două era un șirag de perle 
multicolore, un fir subţire de borangic al speranţei pentru 
Fernandez de Aguilar şi pentru lume. 

Din partea îndepărtată a focului, Najakmul spuse: 

— Acestea trebuie unite de cântecul pietrei tale. 

Cristalul său albastru lâncezea în raniţa care îi atârna lângă 
şold. Cu grija pe care un tată o poartă primului său născut, 
Owen îl ridică în lumina focului. 

Se simți sfios pentru el, aflat acum în prezența unui alt 
cristal, apoi mândru, căci sufletul lui Najakmul se dezvălui în 
ochii ei atunci când îl privi. 

Înclinându-l în mâini, tatonă lumina până ce piatra adună 
destul foc şi lună pentru a le ţese împreună, proiectându-le 
apoi pentru a întâlni și egala cristalul limpede şi incolor al 
craniului jaguarului. 

Întâlnirea lor produse o alchimie a culorii şi luminii la 
care el nu mai asistase niciodată. Văzând cum fiecare se între- 
pătrundea cu cealaltă pentru a face un lucru care era mai mare 
decât fiecare dintre ele în parte, Cedric Owen înţelese în sfârșit 
cum firul cântecului cristalelor ar putea uni cele nouă cranii, 
făcând apoi ca acele patru bestii să se contopească într-una 
singură. Întrebarea era dacă el era capabil de asta. 

— Aşadar. 

Înălţă craniul şi îl mişcă, astfel încât strălucirea din ochii 
acestuia şi cântecul lui să fie îndreptate în jos, pe fisura alcă- 
tuită de plăcile mozaicului. 

Începu din sud, cu piatra roşie, culoarea inimii focului. 
Fisura se mări pe măsură ce el trimitea cântecul albastru al 
cristalului spre ea, astfel încât ceea ce fusese înainte o perlă 
roșie deveni un craniu de cristal carneol. lar ceea ce păruse o 
singură linie de pietricele negre de obsidian prinsă în pământ 
deveni un loc tot mai larg, plin de umbre ale nopții şi respi- 
raţie molcomă, abia şoptită, în aşteptare. 

Atras de propria piatră, trimis de craniul de bestie al lui 
Najakmul, merse mai departe spre interior. 

Fisura era acum o vale. Aceasta ducea spre un deşert nisi- 
pos larg. Owen păşi pe nisipul aspru, cald, care îi trecea printre 
degetele de la picioare. Mirosi fumul dulce-amărui, diferit de 
cel pe care îl lăsase în urmă. Își ridică privirea spre cerul stră- 
lucitor al nopţii, plin de stele pe care el nici să şi le închipuie 
n-ar fi putut şi ale căror nume îi erau necunoscute. 

Cristalul roşu ca focul era ţinut de o femeie de aceeaşi 
vârstă cu el, cu pielea neagră ca smoala. Era goală în faţa lui. 
Lumina focului turna cascade de auriu şi roșu pe valea de 
satin a sânilor ei. Făcu un semn din cap spre un butuc pe care 
vizitatorul se putea așeza. Când Owen se aplecă pentru a se 
așeza, auzi târându-se ceva pe nisipul din spate. 

Craniul albastru de cristal îngână o notă clară de avertis- 
ment și poruncă. Timpul se deformă şi încetini în locul unde 
se afla. Se întoarse încet pe un călcâi și prinse între degetele de 
la celălalt picior șarpele negru cu burta roşie care era pe cale să 
îl atace, aruncându-l departe în noapte. 

Nu simţi nici un fel de teamă, doar o stare ciudată de eu- 
forie. Într-un alt colț al minţii, îşi ceru scuze față de Fernandez 
de Aguilar, prietenul său, că nu se mișcase cu o viteză asemă- 
nătoare atunci când fusese el atacat de șarpe. 

Întorcându-se, văzu că femeia cu pielea întunecată era în 
picioare. Craniul ei de cristal avea culoarea sângelui, a naşterii, 
a furiei, a morţii cu colţi roşii, culoarea burţii şarpelui. Acesta 
absorbea lumina focului și o revărsa iarăşi, într-un cântec sân- 
geriu, care colora pământul pentru a forma o cale care nu 
dispăru atunci când femeia cu pielea întunecată își întoarse 
spatele. Owen își înclină piatra albastră în aceeași direcţie, 
iar cântecele se întrepătrunseră într-o clipită, pentru a alcătui 
ceva mai măreț decât generau fiecare din ele separat. 

— Vino! rosti Cedric Owen. Aceasta este vremea noastră, 
bucuria şi datoria. 

Cuvintele nu erau ale lui. Ele veneau din noapte, din pă- 
mânt, din locul de dincolo de umbrele pâlpâitoare ale focului, 
din direcţia spre care trebuiau să se îndrepte. 

Urmară în tăcere prin întuneric calea roşie-albastră și 
ajunseră apoi la o stâncă ridicată din deşert, întinsă şi lustru- 
ită asemenea unei spinări de balenă. Sus, pe coama acesteia, 

tăiat clar în piatră, era un locaş rotunjit, de mărimea unui 
cap de om. 

— Trebuie să alcătuim întregul din suma părţilor acestuia, 
zise Owen. Piatra ta trebuie să se unească astfel cu sufletul 
pământului. 

Femeia urca deja. 

Piatra sa alunecă în locaşul ei, în locul de la rădăcina 
pământului, cu un sunet asemănător naşterii unei stele, o 
implozie orbitoare și asurzitoare care îl făcu pe Owen să se 
dezechilibreze, pierzându-și pentru un moment atenţia, astfel 
încât nu văzu cel de-al doilea şarpe, care o muşcă pe femeia cu 
pielea întunecată. 

Când el îşi deschise ochii, femeia se afla pe moarte, dar 
era bucuroasă de acest lucru. Zâmbetul ei lumina noaptea. 
Făcu un semn, iar Owen căzu pe spate spre pământul care se 
deschise pentru a-l lăsa să treacă prin întuneric. 

— Aceasta a fost prima ta sarcină, îi spuse Najakmul. Ai 
înfruntat şarpele şi ai supravieţuit. 

Până să-și dea seama că ea îi vorbea, era deja într-un 
loc nou. 


În total, Cedric Owen proiectă de opt ori raza cântecului 
cristalului de-a lungul fisurii care ţinea la distanță Distrugerea. 
De opt ori se întâlni cu alți păzitori ai craniilor, fiecare cu o 
piatră de culoare diferită, pe care o dăruia pământului, ca astfel 
cântecul ei să se alăture celui al pietrei albastre, care era de 
asemenea şi cântecul tuturor celor dinainte, dar mai măreț. 

De opt ori înfruntă moartea în diferitele ei ipostaze, de 
la un scorpion la baza unei piramide, la un mistreţ în atac 
în pădurile unei câmpii umede și vântoase, la o prăvălire 
de stânci în valea împădurită a unui râu, atât de frumoasă, 
încât plânse de tristeţe că trebuia să o părăsească. De opt ori 
văzu cum păzitorii craniilor întâmpinau aceeaşi moarte pe 

care el tocmai o evitase, după ce craniul era așezat la locul 
său prestabilit. 

Astfel, împlini profeția lui Nostradamus, care revărsase 
cele şapte culori ale luminii în forma unui evantai pe masa din 
hanul din Paris și îi arătase că după ele veneau întunericul fără 
de lumină şi albul luminii complete, pentru a întregi numărul 
culorilor la nouă. 

Ajunse în cele din urmă la cel de lumină completă. Un 
bărbat bătrân, foarte bătrân, cu nasul coroiat, purtând pe cap 
un ornament din coarne de ren ţinea craniul alb într-un loc 
acoperit de gheaţă şi zăpadă. În fundal erau căprioare cu blana 
aspră şi o femeie tânără îngâna cântecul pietrei. Moartea veni 
după Owen sub forma unei avalanșe, iar el alergă, întorcân- 
du-se mai apoi prin zăpada înaltă până la şold. Fisura care 
contopea craniul cu pământul era săpată adânc într-un bloc 
de stâncă şi gheaţă. Iar când piatra albă fu în sfârșit pusă la 
locul ei, bărbatul trebui să fie coborât până acolo cu o funie 
şi ridicat înapoi la sfârșit. 

Bărrânul şi tânăra femeie îl părăsiră, măturaţi de o ava- 
lanșă pe care nu făcură nici un efort să o evite. 

Singur şi nevătămat, Owen stătea în întunericul nopţii 
pe o întindere atât de vastă și de albă, că lumina reflectată a 
stelelor îi rănea ochii. 

Stătea la limita dintre zăpada albă şi noaptea neagră, iar 
propria piatră albastră îi cânta, rotindu-se şi prinzând în ea 
firul complex al celor opt culori care înconjurau pământul. 

Doar opt. 

Umbra lui Nostradamus îi şopti în ureche: „Nouă sunt 
cele făcute pentru naţiile omeneşti. Ţine minte asta. Vei avea 
nevoie să ştii asta mai târziu“. 

Owen își cobori privirea spre piatra albastră. Reamin- 
tindu-şi cele petrecute, își dădu seama că trecuse fără să se 
oprească de la o pădure verde cu cascade înalte şi înspumate 

la munti indigo unde un călugăr cu capul ras așezase piatra 
albastru-închis într-un loc cioplit în altar, atât de vechi, încât 
stânca se erodase şi aproape că dispăruse complet. Între aceste 
două locuri, nu avusese prilejul să meargă în Anglia, de unde 
provenea piatra albastră și unde trebuia să se întoarcă. 

Peste miile de kilometri de zăpadă şi gheaţă, vocea lui 
Najakmul ajunse la el în frânturi sfâşiare de vântul tăios. 

— Trebuie să îţi doreşti să mergi acolo. 

— Dar unde? răspunse el cu voce tare. Nu ştiu locul. 

— Locul o să te cheme. Concentrează-te asupra grijii pen- 
tru prietenul tău și urmează cântecul inimii. 

Spre ruşinea lui, Owen aproape că uitase de Fernandez de 
Aguilar. Îşi aminti acum de căpitanul navei, întins pe spate 
pe mozaic, cu un braţ lipsă şi lichidul care i se acumula în 
plămâni omorându-l. Mirosi fumul focului, dintr-odată mai 
înţepător, cu aceeași aromă dulce-acrișoară de mai înainte. 

Strănută. 

— Bea şi adu-ţi aminte, îi zise Najakmul. Prietenului tău 
îi pasă de tine. Ţi-ai pus viaţa în joc pentru asta. Gândeşte şi 
adu-ţi aminte. 

Owen strănută din nou și văzu stelele tremurând pe fir- 
mamentul înalt. 

„Gândeşte!“ 

De data aceasta, își spuse sieși acest lucru, fără ajutorul 
lui Najakmul. Cu un efort chinuitor, își încordă mintea şi 
descoperi în sfârşit ceva de care se putea agăța: imaginea lui 
de Aguilar stând cu spatele sprijinit de catargul navei, privind 
răsăritul înainte de a ajunge la Zama, oferindu-i prietenia fără 
condiţii sau obligaţii. 

„Poate că nu ai vrea să împovărezi astfel un prieten?“ 

Vocea limpede şi pătrunzătoare ajunse la Owen peste ţinu- 
tul părăsit, aducând cu ea soarele arzând, briza mării, fluturarea 

velelor şi gustul acru-sărat al mării, împreună cu legănarea 
corăbiei sub picioare. 

Pe măsură ce se obișnuia cu mișcarea corăbiei, aceasta 
se legăna tot mai puţin. Ţipătul îndepărtat al unui pescăruș 
veni mai aproape şi se transformă în cântecul unei cucuvele, o 
pasăre ce nu aparţinea nici tundrei renilor și nici nopţii jun- 
glei umede a jaguarilor lui Najakmul. 

Owen deschise ochii, dându-și abia atunci seama că îi 
avusese închiși mai înainte. Era în Anglia. Își dădea seama 
de asta după mirosul umed de iarbă, după vâjâitul vântului 
şi legănarea mestecenilor în lumina lunii. Îşi dădea seama de 
asta şi după tăcerea tulburătoare a cristalului. Acesta se întor- 
sese în sfârşit acasă. 

Nu recunoștea locul în care ajunsese. Era înconjurat de 
pietre — roci gri, aspre — mai înalte cu jumătate de lungime 
decât statura unui om. Umbrele lor formau fâşii negre şi sub- 
tiri, care traversau pământul. 

Acestea se înălţau în fața unui tumul acoperit de iarbă, 
lat cât corabia lui de Aguilar. În capătul acestuia, în fața lui 
Owen, se afla o intrare de piatră care ducea spre un tunel și 
era păzită de patru pietre-santinelă și câteva altele mai scunde 
şi pitice, acoperite de semne cioplite, care sclipeau în lumina 
lunii. Erau ca niște silabe ilizibile, abia șoptite în noapte. 

Cărări abia vizibile, fantomatice, se îndreptau din toate 
direcţiile, asemenea spiţelor unei roţi, spre centrul tumulului 
din cercul de pietre. Pietrele înălțate răsunau vag, disonant, 
încât Owen se simţea prins într-o plasă ca de păianjen ţesută 
de lună. Această plasă îl trăgea, fie că voia sau nu, spre gura 
pătrată şi neagră a tumulului. 

Era un mormânt. Putea încă să audă oftatul celor care 
trăiseră cândva. 

Bufnița ţipă din nou, de această dată mai răguşit. Owen 
simți că îl trec fiorii din cauza unei ameninţări pe care nu o 

cunoştea. Piatra lui albastră nu îi dădea nici un avertisment, 
aşa cum făcuse înainte de furtună, ci stătea în tăcere, cu respi- 
raţia tăiată, așteptând. 

„Este necesar să mori pentru această piatră?“ 

Bufnița ţipă pentru a treia oară. Owen își ridică piatra 
albastră pentru a capta mai bine razele lunii, proiectându-le 
apoi în faţă, pentru a-i lumina calea. 

Pentru prima dată, piatra revărsa toate cele nouă culori 
ale neamurilor oamenilor. Acestea erau întrețesute pentru a 
forma ceva asemănător strălucirii de deasupra apei sau a gheții 
de pe un munte înalt, o culoare care nu avea nici un nume, 
dar era inimaginabil de desăvârșită. 

Aceasta se arcuia înaintea lui asemenea unui curcubeu 
întors cu roșul spre interior şi o linie de alb diamant pe mar- 
gine. Cedric Owen păşi condus de lumina fantomatică a cărării 
spre intrarea în tumul, care se deschise pentru a-l primi, apoi 
pătrunse în tunelul de dincolo. 


Lumina fu înghițită de întuneric. Owen stătea în capătul 
orb al încăperii. Aceasta era mai mare decât păruse din exte- 
rior. Simţea piatra care mărginea peste tot tunelul. Pereţii 
acestuia îi atingeau creștetul și umerii. Dacă îşi întindea mâi- 
nile, putea să atingă marginile. 

Pe podea erau împrăștiate oase. Îngenunchind, le pipăi 
lungimea şi capetele curbate şi le recunoscu a fi oseminte umane 
şi de cal, adunate mai multe la un loc. Degetele îi trecură peste 
ceva metalic: o broşă sau o monedă. Își frecă degetul mare de 
ea pentru a îndepărta praful mormântului, dar nu reuși să 
vadă clar inscripţia de pe aceasta. O vâri în raniţă și pipăi mai 
departe, căutând locașul în care trebuia să își așeze cristalul. 
Nu simţea nici un pericol, deși era înconjurat de pretutin- 
deni de moarte. 

Un zgomot îl făcu să se răsucească. Era sunetul unor voci 
care se certau. Găsi o firidă şi se lipi cu spatele de peretele 
umed al mormântului. Acoperi cu ambele mâini ochii cra- 
niului de cristal, pentru ca acesta să nu mai reverse lumină, 
trădându-i astfel prezenţa. 

Ochii lui distingeau în întuneric forme inexistente. 
O tânără îmbrăcată în mod bizar trecu pe lângă el, rostind 
cuvinte într-o limbă pe care Owen nu o recunoștea. Ajunse la 
capătul movilei funerare şi privi împrejur. În lumina difuză, 
văzu locașul în care trebuia aşezat cristalul albastru. 

Fără să-și dea seama, Owen icni cu respiraţia tăiată. 

La auzul acestui sunet, femeia se răsuci pe călcâie și de 
această dată Owen icni plin de uimire. Între cele două mâini 
ale ei, cu grija unei mame care îşi ţine copilul în braţe, aceasta 
avea o piatră albastră aidoma cu a lui. În oglinda curbată a 
craniului îşi văzu propria reflexie, dar, spre uimirea lui, văzu 
că părul îi era alb. Șocul acestor două lucruri, al pietrei şi al 
părului, îl amuțiră. 

Tânăra îl privi atent, apoi se încruntă. În chipul ei, Owen 
îşi recunoscu bunica şi știu că era la rându-i recunoscut. Ar fi 
vorbit, dar ea se întoarse și privi alarmată în spatele ei, apoi 
alergă spre capătul movilei și îngenunche, ridicându-şi piatra 
spre locul ei de odihnă. 

Mâna de temeri pe care nu le putea numi, Owen rosti 
cu voce tare: 

— Nu întârzia. 

Tânăra se întoarse speriată. El încercă să o ajute, așa cum 
îi ajutase şi pe ceilalți. Dar, înainte ca mâinile lui să le poată 
găsi pe ale ei, locul se umplu de o ceață atât de densă, încât 
aceasta o înghiţi atât pe tânăra, cât şi piatra. De afară, de unde 
venise ceața, se auzi un strigăt, apoi un bubuit ca de tunet. 
Întunericul fu sfâşiat de un țipăt înăbuşit şi de sunetul unui 
corp căzând. 

Owen nu credea că fata reușise să pună piatra acolo unde 
trebuia. Orbit de ceaţă, îşi pipăi drumul spre locul unde ea 
îngenunchease. Tot pipăind, descoperi locașul și și-ar fi pus în 
el piatra albastră, acolo unde mai făcuse de opt ori deja, când 
pielea i se înfioră, vestind un alt pericol. 

Se răsuci. O pală de aer întunecat îi atinse uşor partea 
stângă a capului. În întuneric, acolo unde înainte fusese un 
zid gol, era acum un spaţiu vast. În centru, luminat de focul 
care stătea să se stingă, Fernandez de Aguilar era întins pe 
mozaic. Din corpul lui se ridica duhoarea specifică a plămâ- 
nilor aflaţi în putrefacție. Respirația îi era hârșâită. Din nas, i 
se scurgea o spumă sângerie. 

— Fernandez? 

Owen îngenunche pentru a-i lua pulsul care îi bătea sub 
degete într-un mod pe care el îl cunoştea prea bine și îl ura. 

— Fernandez, nu! 

Se aplecă, pregătit să încerce respirația artificială, dar era 
deja prea târziu. Cu intimitatea unui iubit, văzu mişcarea prin 
care sufletul prietenului său se ridica din corpul în care sălăș- 
luise pentru o vreme. 

Se lăsă pe vine. Umbra lui de Aguilar făcu o plecăciune 
în faţa lui. 

— Nu fi îndurerat, prietenul meu. Moartea nu este un 
lucru atât de rău când a fost precedată de bucurie. Iar tovă- 
răşia ta mi-a adus multe bucurii. 

— Nu! Nu se poate să mori! 

Owen era nenorocit, legănându-se și jelind așa cum îi 
văzuse pe alţii făcând, dar cum el încă nu făcuse niciodată, 
nici măcar pentru bunica sa. 

Tot mai ţinea în mâini cristalul, iar acesta îi cânta. Înche- 
ieturile degetelor erau zgâriate. Se lipi cu spatele de perete, 
unde pietrele ascuţite îi înţepau carnea. 

Limita dintre viaţă şi moarte devenise dintr-odată un 
lucru tangibil, o membrană fină, de un negru strălucitor, care 
modela aerul în faţa lui. Strângând cristalul albastru, având 
ascuţimea tăioasă a pietrelor ca o a doua ancoră la spatele său, 
Owen îşi împinse mâna liberă prin barieră, spre locul unde 
corpul lui de Aguilar zăcea în lumea morţilor. 

Fără nici un avertisment, simţi o căldură arzătoare, de 
parcă şi-ar fi băgat mâna într-un furnal. Aceasta fu însoţită 
de un îngheț amarnic, care îi transformă degetele în cioturi de 
fier care refuzau să se îndoaie. 

Înjurând şi apoi ţipând, Owen îşi forță mâna întinsă 
pentru a-și duce propria viaţă în locul întunecat al morţii lui 
de Aguilar. 

Moartea veni să îl ia mai repede decât şarpele sau scorpi- 
onul, mai zdrobitoare decât stâncile sau avalanșa. luţeala care 
îi fusese dată de fumul aromat nu mai era suficientă pentru a-l 
ajuta să scape. Asemenea unui pumn de gheaţă neagră, aceasta 
îi prinse braţul, întinzându-i-se spre inimă... 

„„. unde întâlni cântecul statornic al pietrei albastre, în 
miezul sufletului său. 

Lumea explodă în așchii albastre, negre şi stacojii. 

Cedric Owen căzu pe spate, lovindu-se cu capul de piatră. 
De o parte, era ars de foc, iar de cealaltă, cuprins de gheaţă. 
O parte mică şi îngrozită a minţii îi spuse că ajunsese în iad și 
că preoţii avuseseră dreptate, și că avea o eternitate la dispo- 
ziţie pentru a se căi de păcatul mândriei. 

Restul minții știa doar că piatra albastră îi zăcea grea pe 
abdomen şi că avea să vomite. 

Se ridică în genunchi şi vomită violent, vărsând până când 
începu să aibă impresia că interiorul stomacului avea să i se 


sfâșie şi să i se reverse pe gât. Cineva îi puse în mână un pahar 

făcut din frunze cusute în formă de con cu mlădiţe subțiri. 
Bău lichidul gros și amar fără să comenteze sau să se plângă. 

Vomită de trei ori. De trei ori i se dădu să bea lichidul 
oribil. În cele din urmă, se ridică şi deschise ochii, pentru a 
vedea dacă Dumnezeu sau necuratul, sau vreun alt monstru 
avea să-i fie de-acum stăpân. 

Îşi întoarse privirea spre o siluetă abia întrezărită, îmbrăcată 
în cămașă albă, care stătea aproape de foc cu o mânecă îndoită 
pe genunchi. Clipi iarăşi şi iarăşi, dar silueta nu dispăru. 

— Bine-ai venit înapoi, spuse pașnic Fernandez de Aguilar. 
S-ar părea că, încă o dată, îţi datorez viaţa. 

Pentru a doua oară în prea puţine zile, Cedric Owen leșină 
din nou. 


CAPITOLUL 22 


PROVINCIA SUDICĂ Maya, NOUA SPANIE 
OCTOMBRIE 1556 


Se trezi în lumina zilei, la începutul răcoros al dimineţii, 
când căldura focului încă era bine-venită. 

Era întins pe iarbă, nu pe mozaic. Deasupra lui erau 
copaci plini de păsări colorate şi animale cu blana moale, care 
atârnau de crengi şi îl priveau cu ochi negri şi mari. 

Nu le mai putea auzi respiraţia și nici nu se mai putea 
pierde într-o sclipire a luminii pe-o pană. Jelea pierderea 
aceasta la fel cum și-ar fi jelit pierderea auzului sau vederii. 

Se ridică şi vomită din nou, un lucru devenit de-acum atât 
de obişnuit, încât trupul lui nu se mai opunea. De această 
dată, Najakmul fu cea care îl prinse şi îi dădu băutura întune- 
cată. El simţi apăsarea sânilor ei pe piele. Un fior de teamă îl 
făcu să se îndepărteze brusc. 

— Cedric Owen? 

Mâinile ei abia îl ţineau. El nu o privi, nu putea să facă 
asta fără să își aducă aminte cum fusese în acea noapte pe 
mozaic, pe linia de graniţă dintre Nenorocire şi Inocenţă. 

— Am dat greş, murmură Owen. 

Najakmul era extenuată. Liniile adânci de pe faţa ei trădau 
acest lucru. Ea zâmbi țeapăn, de parcă mușchii ei ar fi uitat 
să funcţioneze. 

— Nu ai dat greş. 

— Dar sunt în viaţă, iar toţi ceilalţi au murit. 

— Și crezi că asta e o greşeală? spuse ea zâmbind cu 
neîncredere. 

Fl nu avea dispoziţia necesară pentru a fi tachinat. 

— Nu m-am gândit decât la Fernandez. Nu mi-am unit 
piatra albastră cu pământul. Încă o am cu mine. 

Nu avea piatra numai în mână, ci şi în inimă. Ceva se 
schimbase, astfel încât el nu mai tindea spre piatră ca spre 
un lucru în afara ființei lui. Piatra devenise el, sau el devenise 
piatra. Cântecul acesteia era bătaia inimii lui, iar bătaia inimii 
lui era cântecul ei. 

— Nu era de datoria ta să așezi cristalul la locul său, impor- 
tant era doar să îi găseşti locul. lar prietenul tău trăieşte, deci 
nu ai dat greș. Aceasta îţi aparține, drept dovadă. 

Najakmul îi puse o monedă în palmă. Mijindu-și ochii 
împăienjeniţi, văzu că era un medalion de bronz, cu un 
dragon cioplit pe el. Aripile îi erau cele ale unui vultur, corpul 
agil al unui jaguar, fălcile căscate aparţineau unui crocodil, iar 
coada era încolăcită asemenea unui șarpe. Bestia avea răsăritul 
soarelui în spate şi o semilună deasupra. În faţa ei, spre vest, 
era un om — mic şi nesemnificativ în faţa forței bestiei. 

O fâşie dintr-o piele de animal pe care nu o recunoștea 
transforma moneda în ceva ce putea fi purtat la gât. Najakmul 
i-o luă din mână și i-o aşeză în jurul gâtului. Owen îşi ridică 
privirea, studiind-o în lumina soarelui. 

— Acesta e Kukulkan? 

— El este, într-adevăr. Cel care se va ridica din cele patru 
animale atunci când cercul celor nouă pietre va fi unit. Doar 
păzitorul pietrei albastre poate purta un asemenea lucru 


CRANIUL DE CRISTAL 285 


şi trebuie s-o facă la sfârșitul vremurilor. Tu ești cel care 
ar trebui să-l păstreze acum și să te asiguri că va rămâne 
împreună cu piatra. 

— Cum pot eu... îngână Owen încruntat. 

— Gândeşti prea mult, Cedric Owen. Acum, bea și dormi. 
Vom vorbi despre aceasta mai târziu. 

Fa îi duse din nou conul de frunze la buze. Nesuferita 
băutură neagră i se urcă la cap și îi fură minţile. Adormi. 
Când se trezi din nou, era noapte, apoi zi din nou, cu soarele 
luminând dinspre vest, pentru a descoperi o altă poiană. Era 
întins sub un adăpost de data aceasta, făcut din crengi spriji- 
nite în picioare, cu frunzele lor umbrindu-i faţa. Din poiană, 
putea să vadă vârful unui munte. Se afla pe o pantă aproape 
de vârful acestuia. 

Najakmul era aplecată deasupra lui, apăsându-și degetele 
pe buzele lui, pentru a le deschide forţat. El muşcă din ceva 
amar și se înecă. Acum, conul pe care i-l dădu avea apă în el. 
Niciodată nu mai fusese atât de bucuros să o bea. 

Se ridică şi nu mai vomită. 

— Îmi pare rău. 

Îşi amintea că mai spusese asta și înainte, dar nu răspunsul 
ei. Fără un cuvânt, ea îi dădu carne prăjită. Aroma îi stârni 
pofta. Mâncă și simţi cum căldura hranei i se răspândea prin 
corp până în vârful degetelor. Lumea încetă să strălucească şi 
să se legene, însă fără să-și recapete culorile. Nici cântecele 
care le însoțeau. 

Îşi puse degetele pe medalionul de la gât. 

— Nenorocirea este cea care va domni în final? 

Înspăimântat, îi aştepta răspunsul. 

Najakmul se lăsă pe vine. Îi dădu deoparte părul din 
ochi și îşi lăsă mâna să întârzie pe fruntea lui. Ochii îi erau 
calzi şi întunecaţi, dar încă obosiţi, însă mai puţin decât fu- 
seseră înainte. 

— Vremea nenorocirii nu va sosi decât atunci când soarele va 
trece pe calea spre lumea de dincolo, peste patru sute de ani. 

— Atunci, de ce am așezat cristalele la locul lor? Toate, în 
afară de acesta? 

Bâjbâi lângă el, după raniţă. Cineva îi aşezase cristalul 
albastru înăuntru și o închisese cu catarama. 

— Pe acesta nu l-am așezat. Cercul celor nouă nu este com- 
plet. Kukulkan nu se va înălța. 

— Nu tu ești cel care trebuie să aşeze piatra. Încă nu a 
sosit timpul. 

— Nu mai înţeleg nimic! spuse el, simțind o scânteie de mânie. 

Ea se ghemui în faţa lui, goală, cu genunchii îndoiţi. 

— Tu nu ai traversat doar distanţe în spaţiu în călătoria 
ta, Cedric Owen. Ai călătorit de-a lungul secolelor. Ceea ce 
ai văzut nu s-a petrecut aici sau acum. Ai călătorit prin cân- 
tecul pietrei tale, care nu străbate doar spaţiul, ci și timpul. De 
aceea nu ai pus cristalul la locul său. În acel timp îndepărtat, 
la mulţi ani de acum încolo, altcineva va fi cel care va așeza 
cristalul. Un alt păzitor al pietrei va putea să facă asta, dar 
numai dacă reușești să îi lași indicii despre timp şi loc. 

— Atunci de ce...? 

Îi prinse faţa cu amândouă mâinile. Obrajii ei plini de 
cicatrice erau atât de aproape, încât ochii i se încrucișară 
încercând să îi vadă cum trebuie. Ochii ei îi fixară pe ai lui. 

— Ascultă-mă şi încearcă să înţelegi, îi zise. Sarcina ta a fost 
să găseşti locul în care trebuie așezat cristalul. Doar atât. Pot să 
îţi spun ziua și ora la care Kukulkan poate fi trezit, dar locul 
trebuie să vină de la tine. După ce ai descoperit locul, trebuie 
neapărat să lași indicii cu privire la timpul și locul chemării 
lui pentru succesorul tău, în așa fel încât acestea să nu poată 
fi pierdute încă o dată, fără însă a putea fi găsite de cei care ar 
folosi aceste lucruri în scopuri greşite. Tu ești cel care trebuie 
să o facă. Este menirea ta. 

— Dar atunci am dat greş, pentru că nu ştiu unde era 
locul acela. 

Citi şocul din ochii ei. Clătină din cap într-o stare de groază 
mută. Încruntându-se, îl întrebă: 

— Şi ai recunoaşte locul dacă l-ai vedea din nou? 

— Desigur. Imaginea lui îmi este întipărită în suflet. Dar aş 
putea să caut în lungul şi-n latul Angliei fără să îl mai regăsesc. 

— O să îl regăseşti, zise ea dând din cap pentru a se con- 
vinge amândoi de asta. E a doua sarcină din cele trei pe care 
le ai de îndeplinit în viață. Ai realizat-o pe prima: „descoperă 
secretul cristalului“. A doua este „să descoperi unde trebuie 
aşezat acesta la sfârşitul vremii“, iar a treia e „să ascunzi piatra 
în siguranţă, lăsând indicii despre unde se află pentru când va 
veni vremea lui Kukulkan“. Eşti capabil să împlinești aceste 
lucruri, Cedric Owen. Soarta lumii depinde de tine. Aceasta 
este vrerea. 

— Şi voi muri după îndeplinirea lor? 

— Păzitorul pietrei moare întotdeauna. Acesta este rostul 
lucrurilor. Dacă ai trăit pentru piatră, vei muri în îndeplinirea 
ultimei sarcini, zise mijindu-și ochii. Este mai bine să mori cu 
bucuria sarcinii împlinire decât pur și simplu la finalul vieții. 
Piatra dă sens vieţii. Nu există un dar mai mare. 

Owen îşi cobori privirea spre piatra din mâini. Senti- 
mentul că aceasta era parte din el era unul nou, neprețuit. Îşi 
văzu reflexia în strălucirea craniului şi își aminti că acest lucru 
se mai întâmplase o dată. 

— În movila funerară, aveam părul argintiu... spuse el. 

— Arată-mi, zise Najakmul aplecându-se, cu fruntea ei 
sprijinită de a lui. 

— Eu nu... 

— Alcătuieşte imaginea în mintea ta şi arată-mi-o în cristal. 

El nu gândea logic, lucru care era de ajutor. Rechemă 
amintirea propriei reflexii în piatra albastră. Pe obrazul stâng 
era o cicatrice pe care acum nu o avea, iar părul îi era la fel 

de bogat ca întotdeauna, dar argintiu, aproape alb. Pentru că 
piatra era parte din el, îi împărtășea amintirea. Văzu cum ima- 
ginea lui reflectată se schimba și încercă să o reţină. 

— Destul. 

Najakmul se îndepărtă. Îşi întinse ambele mâini spre faţa 
lui și îl sărută pe sprânceană. Atingerea buzelor ei îi zgudui 
întreaga fiinţă. Simţi cum se îmbujorează cu o bucurie de copil 
și o plăcere de bărbat. 

— Șşşt. Ar trebui să dormi. Unde-ai ajuns şi ce ai făcut n-a 
fost uşor. 

Era deja adormit pe jumătate. Amintirile îl învăluiau tre- 
cătoare, asemenea fumului sau viselor. 

li zise răgușit: 

— În vremea care va veni, am văzut o tânără în încăperea 
funerară. Purta o piatră albastră, dar nu am văzut dacă a așe- 
zat-o sau nu în locașul ei. O ceață m-a învăluit și mi-a răpit 
vederea. După aceea, nu am mai văzut-o. 

Najakmul își mușcă buza, dând ușor din cap. 

— Atunci, nu e sigur că va reuși. Noi nu putem decât să 
facem tot ce ne stă în putinţă pentru a ne asigura. Trezirea lui 
Kukulkan depinde de asta. 

Luă un băț şi răscoli jarul. Scântei se înălțară spre 
cerul albastru. 

— Te-ai depăşit pe tine însuţi şi suntem mândri de tine, noi, 
cei care te-am condus spre această faptă. După cum măsurăm 
noi timpul, ai lucrat patru zile şi patru nopţi fără încetare și ai 
adus înapoi sufletul prietenului tău. Nici unul dintre noi nu 
s-ar fi descurcat mai bine. 

— Patru zile? 

— Şi patru nopţi. De aceea eşti atât de slăbit şi trebuie să te 
hrănim pentru a te întrema. 

Îi mai dădu o bucată de carne. 

— Iar tu ai stat cu mine în tot acet timp? întrebă el în timp 
ce mesteca. 

Ea zâmbi arătându-şi dinţii albi. 
— Pentru asta m-am născut. Asta și, atunci când va veni 
vremea, pentru a te trimite acasă. Dormi și bucură-te de 


unirea inimii și a pietrei tale. Acest lucru era așteptat de multă 
vreme şi trebuie să meditezi asupra lui. 


Presiunea vezicii fu cea care îl trezi. Soarele se mutase 
înapoi pe cer, de unde trase concluzia că dormise cel puţin o 
noapte şi ziua următoare. 

Era singur, întins pe un pat de ierburi. În apropiere era prop- 
tit un bidon cu apă. Bău, apoi se ridică şi merse să se uşureze. 

Najakmul nu mai veghea asupra lui. În schimb, Diego şi 
fraţii lui se ocupau de catâri în apropiere. De Aguilar era prin 
preajmă, îmbrăcat în cămașa albă pe care Owen o adusese 
pentru el, cu mâneca goală cusută cu grijă. Spaniolul cioplise 
un băț lung și exersa mișcări de scrimă cu mâna stângă. Îl văzu 
pe Owen și aruncă băţul, venind să se așeze lângă focul de la 
gura adăpostului. 

— Bine-ai venit, englezule. Credeam că o să dormi poate 
până la venirea zăpezilor. Nu vrei ceva de mâncare? Ştiu să fac 
chiftele de porumb. 

— Mulţumesc, da. Zăpezile ajung până aici? 

— Ajung şi aici într-un final. Pe vârful muntelui este 
niște zăpadă. 

Cu o singură mână, de Aguilar pregăti pentru amândoi 
câte o chiftea de porumb. Mişcările aveau fluiditatea dată de 
exersarea constantă. 

— Cât de mult am dormit? întrebă Owen. 

— Poate e mai bine să nu pui o asemenea întrebare. Ai 
îndeplinit un lucru mare, din puţinul pe care l-am înţeles eu 
din el. 

— Nu a părut așa la momentul respectiv. 

— Atunci, nu o să ducă la aroganță, ceea ce este bine. Nu 
aș putea suporta să-i fiu atât de îndatorat unui om arogant. 

Ochii lui de Aguilar dezvăluiau un nou calm în timp ce 
întoarse chifteaua şi i-o dădu. 

— Eşti schimbat, spuse Owen. 

— Am văzut moartea cu ochii și am supravieţuit. Nu sunt 
multe lucruri de care aș mai putea să mă tem acum. 

— Şi ce vei face de-acum? 

— Orice îmi vei cere. Sunt spadasinul tău. Nu, zise ridi- 
cându-şi mâna, nu mă poţi contrazice. Voi merge acolo unde 
îmi vei spune şi voi face ceea ce îmi ceri, dar nu te voi părăsi 
chiar dacă îmi ceri asta, așa că scutește-ne pe amândoi de o 
situaţie jenantă. 

De Aguilar era relaxat şi în același timp vioi, aşa cum 
fusese după atacul din Sevilia. Era o privelişte minunată. 

Owen simţi apăsarea caldă a dragonului de bronz pe piept. 
Ridică medalionul și îl atinse uşor cu degetul mare. 

— Presupun că ar trebui să mă întorc în Anglia și să caut 
locul cercului de piatră. 

Îşi trecu mâinile peste faţă. Iubea Anglia, dar își dorea cu 
disperare să nu trebuiască să părăsească tot ceea ce descoperise 
în jungla jaguarilor. 

— Şi ai vrea să te întorci în ţara ta un om bogat sau sărac? 
întrebă de Aguilar precaut. 

— Am de ales? 

— Cred că da. Najakmul a fost chemată în junglă să mo- 
şească o femeie, dar mi-a dat de înţeles că... în călătoriile tale, 
aveai părul alb. 

— Într-adevăr. Argintiu strălucitor, asemenea cositorului. 
A fost foarte straniu să văd asta. 

— S-ar părea că, în timp ce piatra cere lucruri mari de la 
tine, îți acordă şi un mare dar. Ne este dată o perioadă de graţie 
în care să ne odihnim şi să ne bucurăm unul de compania 
celuilalt, de acest loc şi de oamenii de aici, înainte de a trebui să 
ne întoarcem în Anglia pentru a-ţi împlini destinul. 

— O perioadă de graţie? Cât de mult? O săptămână? 
O lună? Un anotimp? 

— Până o să ai părul argintiu, prietene. 

De Aguilar se aplecă și prinse o şuviţă din părul lui Owen. 
Îi cercetă rădăcina cu interes exagerat. 

— Eu aş spune probabil treizeci de ani, dacă nu o să suferi 
nici un şoc mare. 

— Treizeci...? 

Owen îl privi fix. Apoi, începu să râdă și râse în conti- 
nuare, ştiind că arăta ridicol, dar bucurându-se de cum se 
simţea, așa cum se bucura de freamătul frunzelor și mirosul 
junglei, de vocile murmurate ale lui Diego și ale fraţilor aces- 
tuia încercând să calmeze catârii speriați de izbucnirea bruscă 
a nebunului de englez. 

— Jumătate de viaţă şi apoi vei veni cu mine în Anglia? îl 
întrebă pe spaniol. Chiar aşa? 

De Aguilar păru serios pentru un moment, apoi un zâmbet 
larg i se întinse pe întreaga faţă. 

— Da, în Anglia, unde graţiosul meu rege s-a căsătorit cu 
scorpia nenorocită care îţi este regină. Da, chiar insist asupra 
acestui lucru. Dar nu încă. Mai întâi, ne trăim floarea vieţii în 
paradis, tu și cu mine, îmbogăţindu-ne pe parcurs. 


CAPITOLUL 23 


FERMA LOWER HAYWORTH 
OXFORDSHIRE 
IUNIE 2007 


Pe ecranul laptopului din fața Stellei mai erau două linii 


de text înainte de finalul paginii. 


3 iulie 1586, de la Jan de Groot, negustor, pentru 
încărcătura de sisal neprelucrat în funii a trei corăbii și 
încărcătura cu funii gata făcute a uneia: diamante în 
valoare de 100 de lire (o mie de livre) 


3 iulie 1586, tot de la Meinheer de Groot, o spadă 
pentru un om stângaci, meșterită cu mare artă de frații 
Gallucci din Torino, Italia, estimată la 5 lire, un cadou 


Transcrierea registrelor devenise obsesia ei şi era bucuroasă 
de asta. Alese un rând pe care îl desenă, apoi altul, și apăsă 
tastele ca să formeze hieroglifele, apoi se lăsă pe spate rotindu-şi 
umerii în timp ce avea loc tehno-magia asamblării acestora. 

Era în biroul Ursulei Walker, o încăpere cu grinzi înalte de 
stejar şi pereţi văruiţi în alb. În capătul camerei, două uși de 
sticlă dădeau spre o livadă și o grădină cu mirodenii, neschim- 
bate din vremuri medievale. 

Ursula lucra sub merii de afară. Îi vedea picioarele întinse 
pe un petic de iarbă umbrit. Câmpiile din depărtate erau liniş- 
tite. Petele maro, acolo unde fuseseră corturi înainte, aproape 
că deveniseră iarăși verzi. 

Din bucătărie se auzi sunetul unor pași târşâiţi. Stella se 
aplecă în grabă peste laptop. 

— Cafea? întrebă Kit. 

— Mulţumesc, răspunse Stella fără să îşi ridice capul. Cât 
e ceasul? 

— Cinci și jumătate. Lucrezi deja de unsprezece ore. Ar 
trebui să iei o pauză. 

— Imediat. Aproape am terminat. 

— A telefonat Gordon, spuse Kit. A terminat analiza fisurii 
calcaroase a craniului. Este de părere că acesta a fost pus în 
apa din peşteră în primăvara anului 1589, după moartea lui 
Cedric Owen. 

— Deci încă nu ştim cui aparţine scheletul, zise Stella. 
Cum merge traducerea? 

— Încet. 

Kit se legănă în cârje. De când erau acolo, făcuse tot 
ce putea pentru a renunţa la scaunul cu rotile. Mergea mai 
bine decât înainte, dar încă avea nevoie de ajutorul Stellei la 
îmbrăcat și dezbrăcat, și era tot mai nemulțumit de asta. 

Acum, se sprijini de perete pentru stabilitate. 

— Cedric Owen se află în ţinuturile Maya, bând fum în 
junglă cu o femeie care este şi jaguar în acelaşi timp. Cred că 
uităm cât de opac poate fi scrisul din perioada elisabetană, 
chiar şi atunci când nu este dezvăluit prin prisma hieroglifelor 

antice maya. Ursula l-a rugat pe Meredith Lawrence să vină 
să o ajute. 

— Ştiu. Mi-a spus să-ţi transmit salutări când a sosit. Erai 
şi tu de față. 

— Desigur. Uitasem, rosti Kit cu răceală. 

Se comportau unul cu celălalt de parcă ar fi fost străini. 
În cele patru zile de când ea încercase să îl vindece cu ajutorul 
cristalului, fisura dintre ei devenise un hău de netrecut. Vor- 
beau unul cu celălalt doar când era absolut necesar, în propo- 
ziţii frânte, simulând prietenie și amabilitate. 

Ce o şoca însă cel mai tare pe Stella era cât de ușor și de 
repede se îndepărtaseră. Putea să îşi aducă aminte că îl iubise, 
dar acum, când încerca, nu reușea să își mai amintească de ce 
sau cum. Răceala din ochii lui Kit devenise un perete de oţel 
și nici nu mai încerca măcar să simuleze că îi împărtășea ceea 
ce simţea. 

Şi nici nu făcea vreun efort pentru a-și ascunde ura faţă de 
cristalul albastru. Ea îl scoase la iveală la sosirea lui Meredith, 
iar Kit preferase să iasă împleticindu-se din cameră decât să 
rămână în prezenţa acestuia. Nici acum nu ar fi intrat în birou 
dacă acesta nu ar fi fost pus în rucsac, ascuns sub birou. 

Nu mai rămăsese nimic de spus. Stella deschise un docu- 
ment nou de lucru şi începu să deseneze rândurile pe care 
numai ea putea să le distingă. Când îl auzi pe Kit plecând, nu 
simți regret, ci ușurare. 


Ceva mai târziu, Meredith Lawrence veni la ea, când ajun- 
sese deja la jumătatea volumului următor. Se sprijini de mar- 
ginea ușii franţuzeşti, relaxat, fără cravată la gât, cu mânecile 
cămășii suflecate până la coate. 

— Poţi să faci o pauză? 

— Dacă îmi dai un motiv destul de bun. 

— Nu cel pe care îl vrei, îi răspunse zâmbind a scuză. Nu 
am găsit încă data sau locul, dar poate nişte indicii spre calea 
cea bună. Dacă ai vrea să ni te alături la un pahar de ceai cu 
gheaţă, am putea să îţi arătăm unde am ajuns. 

Grădina era mică și sălbatică, cu un gazon încâlcit, cu 
marginile delimitate de mirodenii şi vrejuri de roşii legate de 
trunchiul unor copaci cu mere pădureţe. Ursula lucra pe o 
pătură în carouri, sub un pâlc de meri înfloriţi târziu. În jurul 
ei, hârtiile erau răspândite în semicerc, sub câteva pietre mici, 
pentru a nu fi luate de vânt. 

La apropierea Stellei, se ridică şi îi făcu loc. 

— Scuze, e un pic cam rustic. Am pierdut obiceiul lucrului 
la birou în ţinutul renilor lui Ki'kaame şi nu l-am mai recă- 
pătat de-atunci. Vrei un scaun? 

— Pătura este perfectă. Oricum, cred că o să iau forma 
scaunului. 

Stella se întinse în soare, pe pledul în carouri negre și roşii, 
punându-și braţul peste ochi pentru a se feri de prea multă 
lumină. Kit nu era nicăieri prin apropiere, lucru pentru care 
era recunoscătoare. 

Peste câteva minute, simţi umbra lui Meredith trecând 
deasupra ei, aducând ceaiul. Până atunci, se încălzise în soare 
şi era toropită, nemaiavând chef să se ridice. Cu mâna în con- 
tinuare pavăză la ochi, întrebă: 

— Ce avem până acum? 

Vocea ei avea o urmă vagă de accent irlandez, o parte de 
Kit de care nu se dezbărase încă. 

— Un câine şi un liliac, îi răspunse Ursula. Adică, mai exact, 
o pereche de hieroglife recurente care nu au nici o legătură 
evidentă cu povestea. Una dintre acestea înfăţişează capul 
unui câine îndreptat spre stânga, iar cealaltă — un liliac în zbor. 
Luate separat, pot însemna tot felul de lucruri, de la loialitate 
la vânătoare, la vis, la un anume membru al dinastiei maya 

condusă de Doi Jaguari. Puse împreună, înseamnă mai mult ca 
sigur Oc şi Zotz, o parte a unei date, după calendarul maya. 

Stella îşi ridică braţul de pe ochi. Inima începu să îi bată 
mai repede. 

— Şi în engleză, asta €...? 

Meredith își întinse braţele. 

— Dacă am şti, aș fi fost ceva mai vesel când am venit 
la tine. 

— Fără numere, hieroglifele nu au nici un înţeles, se auzi 
vocea Ursulei care plutea în soarele târziu al amiezii. E ca şi 
cum am spune că azi este marți în iunie. Dacă nu specific că e 
marţi, 19 iunie 2007, nu dau de fapt nici o informaţie. 

— Asta e tot? 

— Până acum. Încă mai lucrăm la asta. 

— Grozav, spuse Stella rostogolindu-se pe burtă. După 
patru zile de muncă, nu am obţinut decât o marţi în iunie. 
De ce nu ne-a dat Owen data pur şi simplu în text? 

— Nu ştia ce calendar să folosească, zise Meredith, iar când 
Stella îl privi nedumerită, explică mai departe: Owen tocmai 
trăise perioada haosului administrativ creat de trecerea de la 
calendarul iulian la cel gregorian, în care unele, dar nu toate 
ţările catolice din Europa, tăiaseră nouă zile din calendar, 
în timp ce ţările protestante, inclusiv Anglia, preferaseră să 
ignore bazaconiile unui papă catolic. Jumătate din Europă nu 
avea nici măcar habar ce dată era. Și nimeni nu ar fi putut 
să ştie ce versiune avea să fie folosită cinci secole mai târziu, 
dacă într-adevăr avea să supravieţuiască vreuna dintre acestea. 
Owen nu a putut decât să aleagă singurul sistem despre care 
ştia că este exact. 

— lar calendarul maya este precis cu șapte miimi de se- 
cundă la șaisprezece mii de ani, deci mergea la sigur cu acesta, 
adăugă Stella. 

Ştia asta de la Davy Law. Însă Ursula și Meredith fură 


impresionați. Se bucură o clipă de acest sentiment. 

— Deci încotro ne îndreptăm de aici? întrebă ea după un 
moment lung de tăcere. 

— Trebuie să gândim așa cum a gândit şi Owen. 

Ursula se întinse după un teanc de hârtii și le întinse pe 
iarbă. Hieroglifele-pereche, câinele și liliacul, apăreau pe fie- 
care pagină. Le subliniase cu galben. 

— Privind lucrurile logic, dacă presupunem că Owen știa 
data, ora şi locul unde trebuie dus cristalul, atunci avea sar- 
cina aproape imposibilă de a transmite mai departe nealterată 
această informaţie, asigurându-se în același timp că aceasta nu 
avea să cadă în mâinile lui Walsingham sau a oricui altcuiva 
care ar fi vrut să distrugă craniul sau să îl folosească pentru 
propriile scopuri. A făcut probabil tot ce a considerat că e 
mai bine. 

— O cale evidentă, spuse Meredith, ar fi să spargă infor- 
matia în fragmente pe care să le ascundă apoi în locuri dife- 
rite. Eu asta aş fi făcut în locul lui Owen. Ceea ce ne duce 
direct la medalionul pe care l-ai găsit în peştera în care se afla 
cristalul, cea care are semnul astrologic al Balanţei pe spate. 

— Acesta? 

Stella își băgă mâna sub tricou și îşi scoase medalionul de 
la gât, dându-i-l. Ursula se aplecă peste umărul lui Meredith 
pentru a-l privi. 

— Nici un număr, zise Meredith clătinând din cap. Nici 
cifre englezeşti, nici arabe, nici romane, nici sistemul de numă- 
rătoare maya, nici măcar crestături pe margine. Mă gândeam 
că poate am trecut cu vederea ceva zilele trecute, dar nimic, 
rosti el, sprijinindu-se cu spatele de un copac. La naiba! 

Ursula luă medalionul și îl roti între degete. 

— Şi nimic care să ne ducă la Balanţă, poate doar dacă 
găsim o dată în octombrie care să se poată potrivi cu Oc şi 

Zotz. Dar asta este abia peste patru luni, ceea ce e prea mult. 
Ki'kaame a zis că piatra va îndrăzni să se arate abia în ultimele 
săptămâni, chiar înainte de data finală. 

Ridică medalionul rotindu-l în lumina soarelui, care 
făcea bronzul să pară de culoarea mierii. Urmă o pauză și 
un icnet brusc. 

Stella se ridică. 

Ursula spuse calmă: 

— Meri, când ai văzut ultima oară un dragon îndreptat 
spre dreapta, în loc de stânga? 

— În afară de fiecare suprafaţă verticală din colegiul Bede? 
zise el aplecându-și capul într-o parte. Aproape niciodată. 
Aproape că fiecare dragon pictat vreodată după canoanele 
europene este îndreptat spre stânga, față în faţă cu un cavaler 
în fundal. 

— Şi pe un deal, la mai puţin de o oră depărtare de aici? 

— Ah, exclamă şi un zâmbet larg îi răsări pe faţă. „Calul 
care s-ar putea să nu fie cal.“ Eu n-am fost de această părere 
niciodată. Şi, dacă îi pui aripi acestui dragon al Stellei, atunci 
chiar se aseamănă foarte tare. Bine lucrat, vară-mea. Ştiam eu 
că trebuie să apară ceva. 

Euforia înţelegerii îl făcea copilăros. Îşi trecu amândouă 
mâinile prin păr. 

— Stella, ai văzut vreodată Calul Alb din Ufiington? 

— Nu, din câte ştiu eu. 

— Ba ştii, spuse rânjind vesel. Este un monument paleo- 
litic, vechi de cel puţin cinci mii de ani, poate chiar mai mult. 
Strămoșii noştri au cioplit silueta unui cal pe coasta dealului, 
îndepărtând iarba pentru a descoperi calcarul alb de dedesubt. 
Cel mai bine poate fi văzut din aer, dar chiar şi de aproape este 
o privelişte care îţi taie respiraţia. lar cel mai bun loc unde să 
stai să îl priveşti se numeşte Dragon Hill. La ora asta, poţi să 
parchezi la poalele lui și să urci pe jos. Ia cu tine medalionul şi 

craniul de cristal și vezi dacă este de părere că e un loc bun în 
care să se afle. Şi ia-l şi pe Kit cu tine, dacă tot mergi. 

— Nu pot... 

— Ba poţi. Eşti cu patru volume înaintea noastră cu tran- 
scrierea. Meriţi o oră sau două de pauză. 

Neînţelegerea era intenționată. Stella se gândi să protes- 
teze, dar Kit era deja acolo, în cadrul ușii de sticlă, blocându-i 
drumul spre birou. Pentru un moment, crezu că era o întâm- 
plare, până își aduse aminte cât de mult îi luase lui Meredith 
să vină cu ceaiul. 

Se ridică, simțind că o trec și friguri, şi călduri, uşoară și ca 
de plumb în același timp. Nu se putea gândi la nici un lucru 
pe care să îl spună. 

— Am fost acolo odată, cu multă vreme în urmă, îi zise Kit 
țeapăn. Pe Dragon Hill. Ştiu drumul până acolo, dar va trebui 
să conduci tu. 

— Vrei să mergi? 

Fl ridică din umeri. 

— Dar tu? 

— Of, pentru numele lui Dumnezeu, spuse Ursula Walker 
din spatele Stellei. Duceţi-vă odată. Împreună. Urcaţi dealul 
împreună, staţi împreună în vârf şi vorbiţi naibii despre altceva 
decât despre vreme cât sunteţi acolo. O să merite, credeţi-mă. 


— Există nişte trepte, zise Stella. Nu trebuie să te târăști 
până sus pe deal. 

— Nu vreau să folosesc treptele. Sunt un afront adus săl- 
băriciei locului. Mergi înainte și nu mai privi înapoi. Nu 
mă ajută. 

Soarele era deja o dâră de culoarea lavandei spre vest, la 
orizont, cu un văl portocaliu deasupra. O semilună în creştere 
atârna pe cer, cu lumina de culoarea chihlimbarului mai mult 
decât argintie. 

Parcase maşina la marginea drumului. Dealul mic, cu 
vârful plat, părea să răsară din senin, cu trepte proaspăt tăiate, 
placate cu lemn. De partea cealaltă, pe unde urca Kit, panta 
era abruptă. Stella își folosea mâinile ca să se sprijine când urca 
şi se străduia să cerceteze iarba şi pajiştea acoperită de flori 
albe pentru a rezista tentaţiei surprinzătoare de a-și întoarce 
privirea spre Kit şi de a-l ajuta. 

Fl era mai agil, târându-se pe brânci decât încercând să 
meargă, iar urcușul era mai uşor decât coborâșul. Își mări 
viteza spre final şi ajunse în vârf înaintea ei. În tăcere, îi întinse 
mâna pentru a o trage în sus ultimii pași. Mâinile lui erau din 
nou moi. Trei săptămâni în pat îndepărtaseră zgârieturile și 
crusta rănilor din peșteră. Degetele îi erau lungi și elegante. 

Nesigură, ea își împleti propriile degete printre ale lui și 
ajunse sus. Vârful dealului era un loc acoperit de iarbă uscată, 
tocită acolo unde se afla un petic de calcar alb în forma unei 
semiluni. Era destul loc pentru două persoane să stea una 
lângă alta. Astfel, se aşezară împreună, privind iarba. Tăcerea 
devenea apăsătoare. 

— Ai privit deja calul? întrebă Kit. 

— Încă nu. 

Fa bănuia că nici el nu îl privise încă. Aveau amândoi 
același sentiment rezervat de discreţie totală. 

Kit se întinse cu spatele pe iarbă, oftând. Soarele târziu 
arunca săgeți lungi de aur pe faţa lui. Vânătăile ca de arlechin 
erau o mască, ştergându-i-se încet de pe faţă, având acum ace- 
eași culoare ca lichenii gri. 

— E acesta locul ales? întrebă el. 

— Nu. Îmi pare rău. 

— Cristalul spune că nu? 

— Da. Se simte în siguranţă aici, la fel ca și la ferma Ursulei, 
dar atât. 

Rucsacul în care ţinea piatra era lângă ea. Pe durata dru- 
mului și a urcuşului, Kit îl ignorase. Stella era surprinsă că 
adusese acum vorba de el. Nu îi spuse că piatra era trează 
și conştientă, și că avea senzația unei ameninţări pe care nu 
putea să o numească sau să o indice, neputând afirma decât că 
erau în siguranță deocamdată. 

După o vreme, când ea nu se mai putea gândi la absolut 
nimic ce ar fi putut spune, când tăcerea deveni prea grea 
pentru a fi ruptă, se întinse pe iarbă şi își îndreptă ochii spre 
cer. Un avion se ivi dinspre soarele arzând şi se îndreptă din- 
spre vest spre est, încet ca o furnică. La multă vreme după ce 
acesta dispăruse, dâra albă lăsată în urmă încă mai zăbovea, un 
singur defect care tăia cerul de același albastru perfect precum 
cel al craniului ei de cristal. 

Kit era cald lângă ea. Putea să îi simtă respiraţia în pulsaţia 
brațului întins lângă al ei. Își aduse aminte de alte zile de vară, 
pe altă iarbă, când un cer albastru era pur și simplu albastru, 
când acest lucru nu o durea atât. 

— Ar fi trebuit să arunc piatra atunci când Tony Bookless 
mi-a cerut asta, spuse ea. 

— Eu nu cred asta. Decât dacă Ursula și Meredith sunt 
amândoi nebuni și... 

— Sunt destul de ciudati. 

— Adevărat, zise el zâmbind. Dar nu cred că sunt ţăcăniți. 
Dacă așa stau lucrurile, tu ești păzitoarea de drept a craniului, 
cu toate cele pe care le implică. Nu vreau să fiu responsabil 
pentru sfârșitul lumii doar pentru că nu pot să înţeleg senti- 
mentele tale pentru o piatră. 

— Adică doar piatra e problema? Sau eu împreună cu piatra? 
Nu mai sunt femeia cu care te-ai căsătorit. Ai spus asta în 
noaptea când te-ai întors de la spital şi sunt sigură că acest lucru 
nu s-a schimbat. Probabil că acesta este un motiv întemeiat 
pentru divorţ. Dacă asta îşi doreşti, eu nu o să mă opun. 


— Stell? 

Încercă să se ridice într-un cot, dar era aşezată pe partea 
bolnavă şi braţul nu putea să îl susțină. Ca un păstrăv, se săltă 
şi se răsuci pe burtă, cu un braţ întins peste ea. Stella rămase 
nemișcată până ce el reuși să se aşeze şi să se sprijine în cot, 
având grijă să nu o apese cu greutatea lui. Ochii lui erau dea- 
supra ochilor ei, privind-o direct. 

— De ce crezi că aş vrea să divorțăm? 

— Nu mi-ai adresat nici o propoziţie completă de când am 
ajuns la Ursula. De fapt, de când am plecat de la Davy Law. 
Şi, dacă eşti gelos şi pe el, atunci chiar că totul s-a terminat 
între noi. 

Fiind atât de aproape, el nu putu să își ascundă străfulge- 
rarea de panică din ochi. 

— Am motive să fiu? Gelos? 

— Kit, spune-mi că glumeşti. 

Fl îşi strânse mâna și se dezlipi de ea. 

— Nu ai fi prima femeie pe care am iubit-o şi care a plecat 
la el. Chiar nu vreau ca acest lucru să se întâmple din nou. 

— Davy Law? zise ea râzând cu voce tare. Scuteşte-mă. Nu 
arată chiar atât de rău pe cât l-ai descris tu, dar este probabil 
bărbatul cel mai puţin atractiv pe care l-am văzut vreodată. 
Are integritatea ciudată pe care doar cei cu adevărat urâţi o 
au, și îl respect enorm pentru acest lucru. Mi-ar plăcea să-l 
am drept prieten, dar nu îl iubesc. Nu sunt sigură că aș mai 
putea să iubesc deocamdată pe altcineva. Tu ai fi extrem de 
greu de înlocuit. 

Nu intenţionase să spună asta. Clipi des. 

— Jessica Warren e cea pe care ai pierdut-o din cauza lui? 

El nu îi răspunse. Înţelese dintr-odată totul, cu certitu- 
dine, fiindcă situaţia nu era de fapt atât de complicată. Ar fi 
fost în stare să râdă de simplitatea uimitoare a faptului. 

— Despre asta e vorba? rosti simplu. Mândrie rănită din 
cauza unei iubite pierdute despre care nu mi-ai povestit? 

— Nu a fost o iubită, spuse timid, așa cum ea nu-l mai 
văzuse până atunci. Dar mi-ar fi plăcut să fie. Eu am crezut 
că era prea frumoasă pentru cineva ca mine. Nu mi-am făcut 
curaj nici măcar să o invit la un suc. 

— Kit, tâmpitule... 

— Davy a invitat-o pur şi simplu, iar ea a acceptat şi asta a 
fost tot, după asta deveniseră inseparabili. Ea gândea la fel ca 
tine — că soarele se învârteşte în jurul lui, zise cu un zâmbet 
obosit. Am fost foarte matur în privința asta. 

— Şi apoi el a încercat să o violeze? Kit, asta e îngrozitor! 

— Asta e ceea ce a zis toată lumea că a făcut, dar mulţi 
îl urau pentru că era mai deştept decât majoritatea. Cu toții 
erau fericiţi să îl lovească acum, că era la pământ. lar el nici 
măcar nu s-a obosit să se apere împotriva acuzațiilor. Pur și 
simplu, a dispărut. Eu am petrecut o lună apărându-l în fața 
tuturor, așteptând ca el să se întoarcă și să îmi spună că totul 
nu era decât o mare greşeală. 

— Şi? 

— Şi el nu s-a mai întors niciodată. Ar fi putut să fie pe 
fundul râului, din câte ştiam eu, pentru că dispăruse pur şi 
simplu. Nu ştiam ce se întâmplase cu el până zilele trecute, 
când Gordon ne-a povestit despre taberele de refugiaţi. Nu îl 
văzusem şi nu vorbisem cu el de zece ani. 

— Până vinerea trecută. 

— Când aproape că se târa în poala ta, arătând de parcă ar 
fi putut să te mănânce, iar apoi ţi-a pus faţa pe acel craniu, pe 
ecranul calculatorului. Aş fi putut să îl omor. Nici acum nu 
mi-e prea clar de ce nu am făcut-o. 

— Pentru că a fost cândva prietenul tău cel mai bun, iar tu 
ai mai multă minte de-atât, zise Stella, ridicându-se şi prin- 
zându-și genunchii cu braţele. Dacă are vreo importanţă, 
Davy mi-a spus că a încercat odată să ia ceva frumos de la 
cineva și că nu o să mai facă niciodată această greşeală. Aș zice 

că a învăţat o lecţie amară, dar nu cred că a făcut ceea ce a 
spus toată lumea. 

— Bine-ar fi să credem asta, rosti Kit frecându-și partea 
imobilă a feţei. 

Stella privea fix iarba prăfuită. Un păianjen își ţesea plasa 
între trei fire de iarbă mai înalte. 

— De ce nu mi-ai spus despre asta înainte? 

— Gelozia nu e un lucru frumos, Stell. Nu am și eu dreptul 
la un pic de mândrie? 

— Desigur. Dar nu genul de mândrie prostească şi stupidă, 
zise ea prinzându-l de mână și trăgându-l mai aproape, nu 
mândria care să-ţi frângă inima. Nu cea care te face să ridici în 
jurul tău ziduri de care eu nu pot să trec. 

— Aproape că ai reușit. 

Era destul de aproape ca să îl poată săruta, dar nu în- 
drăzni. Ochii lui erau porţi prin care ea putea să treacă, dar 
nu o făcu încă. 

— Cu piatra? Îmi pare atât de rău Kit. Am dat-o în bară 
rău de tot. 

— Nu ai dat-o în bară. Tu doar... 

— Eu doar nu am gândit. Aveam craniul în mâini şi știam 
ce trebuie să fac, și nu m-am întrebat dacă e bine sau nu până 
ce nu mi-ai spus să mă opresc. A fost o prostie fantastică. 

— Dar ştiai ce trebuie să faci? Ai fi putut să mă însănătoşeşti? 

— Aşa mi se părea atunci, spuse încet, lipindu-şi buzele de 
obrazul lui. Îmi pare rău. Lucrurile nu ar fi trebuit să fie astfel. 

— Dar sunt, asta-i toată ideea. 

Vocea îi era din nou dură. Lumina soarelui căpătă culoarea 
ambrei. Luna devenea tot mai strălucitoare. 

— Încerc să îmi imaginez toate lucrurile îngrozitoare care 
s-ar putea să se întâmple la sfârşitul lumii şi cum o bucată 
înspăimântătoare de cristal albastru ar putea să schimbe 
toate acestea. Dar nu pot... până îmi amintesc de o viespe 
care nu s-a înecat. Atunci, orice pare posibil: explozii solare, 

sau holocaust nuclear, sau un nou potop. Chiar şi un dragon 
care apare pentru a lupta contra răului suprem. Doar dacă 
nu cumva dragonul este răul suprem, iar ceea ce facem noi 
este să îl eliberăm din vizuină, lucru care ar fi chiar o neno- 
rocire, continuă el lipindu-şi cast buzele de ale ei. Soarele 
aproape că a dispărut. Ce-ar fi să privim calul cât încă mai 
putem să îl vedem? 

— Bine, hai. 

Se îndepărtă de el, lăsându-l să se ridice. Abia atunci, își 
ridică şi ea privirea. 

— Dumnezeule... 

Nu era decât un cal cioplit în linii simple, curgătoare, pe 
un deal verde, pentru a descoperi calcarul alb de dedesubt. Era 
doar o întâmplare că soarele şi luna își revărsau lumina asupra 
lui, astfel încât albul strălucea asemenea focului. Doar un 
uliu care cobori în viteză pentru a-şi înşfăca prada din inima 
calului, privind-o pentru un moment, ochi în ochi, înainte de 
a se înălța din nou, dând din aripi, spre înaltul cerului. 

Dar nu era nici o întâmplare faptul că, pe coasta dea- 
lului, calul cioplit era identic cu dragonul de pe medalionul 
lui Cedric Owen, viu în toată frumuseţea lui sălbatică. Nu îi 
lipseau decât aripile. 

— Kit, vezi... 

Fl îi luă mâna și o lipi de buzele lui, apăsat. 

— Nu vorbi. Suntem aici la cumpăna dintre zi şi noapte și 
nimeni nu ne poate lua asta. E perfect. Te rog nu vorbi. 

Timp de 30 de secunde, ea se forță să rămână tăcută. 
Apoi, spuse: 

— Kit. Nu poţi să mai repeţi o dată? 

Fl pufni amuzat. 

— E perfect. Te rog, nu... 

— Nu, înainte de asta, despre cumpănă. 

Fl se încruntă, uimit de insistența din glasul ei. 

— Nu-mi amintesc. 

— „Suntem aici, la cumpăna dintre zi şi noapte.“ Cum- 
păna! Pe medalion nu este reprezentat semnul zodiacal al 
Balanţei, ci un cântar, o cumpănă. Şi nu cântărește Soarele și 
Luna în vitraliul de la Bede. Ne-am înșelat cu toții! 

Cu o mână încerca să scoată medalionul de sub tricou, iar 
cu cealaltă se lupta să-și scoată telefonul mobil din buzunar. 

— Cum de nu am văzut asta înainte? Meredith avea drep- 
tate, Owen ne-a lăsat exact ceea ce aveam nevoie, în mai 
multe locuri. 

— Stella, nu are nici un sens ceea ce spui. 

— şt. 

Își flutură o mână. Cu cealaltă, formă numărul Ursulei. 
Telefonul sună o dată, apoi cineva îi răspunse. 

— Ursula, e solstitiul de vară! Poimâine! 

Cuvintele i se împleticeau. Kit îi făcu semn să încetinească 
şi să se calmeze. 

Stella inspiră și încercă din nou. 

— Balanța din vitraliul de la Bede şi cea gravată pe spatele 
medalionului arată acelaşi lucru. Cântăresc ziua şi noaptea, 
nu Soarele şi Luna. În cea mai lungă zi, lumina cântărește 
mai mult decât întunericul. Are asta vreo legătură cu liliecii 
şi câinii? 

— Aşteaptă, verific. 

Urmă un moment tensionat, umplut de zgomotul unei 
tastaturi, de bâzâitul unui computer în acţiune și strigătul 
Ursulei chemându-l pe Meredith, apoi o pauză. 

— Octombrie 9, 18 Zotz înseamnă 21 iunie 2007, spuse 
Ursula răgușită. Adică, poimâine. Nu pot să pricep de ce nu 
ne-am dat seama de asta înainte. 

— Nu contează, am descoperit acum. Și avem şi perioada 
zilei. Vitraliul arată dragonul înălțându-se la răsărit într-o 
zi când Luna în primul pătrar este în Fecioară. Deci timpul 
ales este peste treizeci și șase de ore, plus/minus douăzeci de 
minute. Acum, nu mai avem nevoie decât de locul ales. 

— Craniul de cristal nu e de această părere. 

— Atunci, suntem în încurcătură. Pentru că nu e nică- 
ieri în manuscris, iar noi am tradus tot ce ai transcris, spuse 
Ursula şi, pentru prima dată, Stella desluși în vocea ei o undă 
de panică. Meredith a plecat în oraș să verifice niște hieroglife 
în dicționarele din Biblioteca Bodleiană, dar nu-mi pun prea 
mari speranţe în asta. Tocmai am tradus întoarcerea lui Owen 
în Anglia din Lumea Nouă. S-a luptat să traverseze jumătate 
de Europa, sau mai degrabă de Aguilar a luptat. Dar nici el nu 
ştia unde era locul pe care îl căuta în Anglia. Zice clar acest 
lucru în text. Dar mai avem patru volume. Unul dintre ele 
trebuie să conţină ceva. 

— Venim imediat acasă și eu o să termin transcrierea. Tre- 
buie să fie ceva acolo. 


Era ora zece în noaptea dinaintea solstițiului și Stella nu 
mai avea decât o pagină de transcris. 

Era singură în birou. Kit se dusese să se culce cu câteva 
ore în urmă, iar Ursula lucra și ea sus, în dormitorul ei. Prea 
multă apropiere nu o făcea nici pe ea, nici pe Stella să lucreze 
mai repede. 

Afară era întuneric. Semiluna apunea. Era acum în depăr- 
tare, la orizont, strălucitoare pe fundalul înstelat. 

Ultima pagină se deslușea pe ecranul laptopului Stellei: 

„12 martie 1589. Din partea lui Francis Walker, care a fost 
cândva alt om, mulțumirile mele pentru tot ce ai făcut...“ 

Nu putea să se concentreze. Craniul de cristal era așezat pe 
birou, la vedere. Kit îi ceruse să îl pună acolo. Ochii albaştri 
o urmăreau, nefiresc de pătrunzători, prea reali parcă. Îi spuse 
cu voce tare: 

— Semeni cu bunicul meu. 

Din toată familia, Stella semăna cel mai tare cu bunicul 
din partea mamei. Timp de 60 de ani, acesta crescuse oi la 

Ingleborough Fell, în căldura verii şi gerul iernii, iar spre sfârşit, 
când ea era mică, iar el era bătrân, Stella se gândise că timpul 
făcuse să i se topească toată carnea de pe el şi îi întinsese pielea 
brună, plină de riduri, direct peste suprafața craniului. 

„Ar trebui să te trezești, copilo. Nu e vremea să dormi“, îi 
zise bunicul din depărtarea nedeslușită a amintirilor ei. 

„Nu dorm. Muncesc. Nu e decât senzaţia de somn.“ 

„Nu.“ 

Vocea era diferită. Stella clipi. În locul bunicului ei apăru 
o femeie tânără, care semăna cu ea și era totuși alta, cu părul 
întunecat împletit până la talie și pielea mai degrabă brună 
decât albă. 

„Visezi și ar trebui să te trezeşti, altfel totul a fost în van. 
Trezeşte-te acum!“ 

Femeia bătu din palme. 

În birou era fum întinzându-se pe podea, ridicându-se 
în spirale în jurul picioarelor scaunului ei. Craniul de cristal 
stătea în întuneric, iar punctele de lumină din ochi îi dis- 
păruseră. Ecranul plat era stins, la fel şi computerul, care 
dormea tăcut. 

Stella îşi frecă ochii și inspiră profund. În locul albastru 
din mintea ei, craniul de cristal se trezi ca dintr-un vis adânc. 

Galbenul tăios al panicii pietrei se lovi de forța propriei 
terori. Înșfăcă laptopul, fugi spre ușă, își umplu plămânii cu 
aer şi strigă: 

— Foc! 


CAPITOLUL 24 


TRINITY STREET, CAMBRIDGE 
AJUNUL CRĂCIUNULUI 1588 


Doctorul Barnabas Tythe, profesor de medicină și filosofie 
şi prorector al Colegiului Bede, Cambridge, se bucura de flă- 
cările și trosnetul focului, singur în intimitatea binecuvântată 
a propriei locuințe, atunci când auzi un ciocănit la ușă. 

Îl ignoră, pierdut în contemplarea unei scrisori. Singu- 
rătatea începuse să-i placă încetul cu încetul. Moartea soţiei 
era un lucru îndepărtat, de care își amintea din când în când 
în nopţile când orașul era tăcut, iar somnul era o cortină care 
nu se desfăcuse încă pentru a-i permite să treacă prin ea. Încă 
mai simţea durerea pierderii. Eloise îi fusese nu doar soție, 
ci şi prietenă, şi confidentă. Durerea profundă de la început 
devenise acum mocnită și era atât de obişnuit cu ea, încât 
făcea parte din fiinţa lui, adânc imprimată în el. 

La început, deplânsese absenţa copiilor și se gândi să îşi 


caute o altă soţie, dar nici una dintre femeile disponibile nu 

egala intelectul Ellei sau agerimea ei, iar cele cu care credea 
că ar putea duce un trai tihnit aleseseră bărbați cu ranguri 
mai înalte, sau cel puțin care aveau venituri mai mari decât 
cel la care putea aspira un simplu profesor universitar. În 
orice caz, ajunsese să-și dea seama că îşi iubea colegiul, care 
era nemuritor, mai mult decât ar putea iubi o altă femeie, 
în mod dureros muritoare. Își puse deci mintea şi sufletul în 
slujba Colegiului Bede, a clădirii, studenţilor și personalului 
acestuia, și era mai fericit acum decât putea să-și aducă aminte 
că fusese vreodată. 

Atunci când fusese ridicat la rangul de prorector, se şoptise 
pe la colțuri că un bărbat este doar pe jumătate complet fără 
o soţie care să îi ţină casa, dar acum, la trei ani după eveni- 
ment, cei care bârfiseră îşi îndreptaseră atenţia în altă parte. În 
absenţa unei femei arătoase în floarea vârstei care să se ocupe 
de servitori și de bucătărie, Tythe se reîntoarse la vechea prac- 
tică de a lua studenţi în gazdă, cu care să împartă camerele, și 
descoperi că, pe măsură ce se îndrepta spre bătrâneţe, îi plăcea 
din ce în ce mai mult compania tinerilor. 

Chiar și singur, se bucura de pacea sărbătorilor, iar casa 
lui nu era una greu de ţinut sub control. Așa se întâmplase 
deci că, anul acesta, dăduse liber servitorilor care doreau să își 
viziteze rudele cu ocazia Crăciunului, pentru a putea petrece 
în compania celor dragi atunci când aveau să-l mulțumească 
Domnului pentru că trupele englezești, aflate sub conducerea 
Lordului Howard împreună cu vestitul Drake, învinseseră 
atât de tranșant în acea vară armada regelui Philip al Spaniei, 
scăpând astfel Anglia Elisabetei Tudor de armata invadatoare 
a ducelui de Parma. 

Tythe nu fusese chemat să lupte pentru apărarea ţării. 
Faptul că era unul dintre cei mai de seamă medici din corpul 
academic, precum și vârsta sa, și o rană veche la genunchiul 

stâng făcură să nu fie necesar ca el să ia în primire sabia pe 
care abia dacă putea să o mânuiască și să stea umăr la umăr 
cu alţii la fel de nepregătiţi pentru război ca și el. Prietenii, 
colegii și studenţii lui plecaseră în locul său, pentru a aştepta 
în căldura arzătoare a coastei sudice, fără arme pe măsură și 
lipsiţi complet de antrenament, forţa cotropitoare reprezen- 
tată de ducele de Parma şi armata acestuia, excelent pregătită 
şi aprovizionată, cu ajutorul căreia comandantul cel mai de 
seamă al armatei spaniole devastase cu atâta eficienţă regatul 
Ţărilor de Jos. 

Plecase și Archibald Harling, studentul la medicină care 
dormise în ultimii doi ani în anticamera dormitorului lui 
Tythe. Plecase la luptă împreună cu prietenul și colegul său 
de cameră, Jethro Missul, al cărui umăr deformat făcuse ca în 
copilărie să fie subiectul atâtor discuţii, încât ajunsese să fie 
bâlbâit acum. În schimb, capacitatea lui de înţelegere a drep- 
tului era excepţională. Ca tutore al său, Iythe argumentase 
fierbinte contra abandonării studiului acestei ştiinţe pentru a 
încrucișa spada cu armata ducelui de Parma. 

Faptul că el însuşi nu era spadasin nu îl ajută în încercarea 
de convingere a lui Jethro şi fu obligat să recunoască în sfârșit 
că legea și dreptul, aşa cum le cunoşteau şi îndrăgeau ei, nu 
își aveau locul într-o Anglie catolică dominată de Spania, iar 
tânărul Jethro plecase șchiopătând, hotărât să se arunce în faţa 
valului spaniol, chiar și numai pentru a-i întârzia înaintarea 
atât cât le-ar fi luat vrăjmașilor să treacă peste cadavrul său. 

În mod miraculos, armata ducelui de Parma nu sosise, 
iar cei doi studenţi ai lui Tythe, Archie și Jethro, se întoar- 
seră la Cambridge întregi la trup, dacă nu și la minte, cu 
poveşti despre otrăvire alimentară și holeră printre soldaţi, 
despre lipsuri mari de mâncare și apă și despre femei cinstite 
care se dădeau fățiș, în plină zi, soldaţilor, pentru a-i opri pe 

aceştia să dezerteze, lăsând coasta Angliei pe mâinile spani- 
olilor criminali, o soartă care, potrivit veștilor din Țările de 
Jos, ar fi fost infinit mai rea decât dizenteria. 

Tinerii vorbeau în somn despre groaza lor la vederea 
mărețelor corăbii strălucitoare ale flotei spaniole navigând 
împreună cu o maiestuozitate nemaiîntâlnită până atunci în 
apele englezești. 

Văzuseră dimensiunile tunurilor spaniole şi se crezuseră 
față în faţă cu o moarte sigură, dar apoi veni Drake, piratul, 
care începu, cu navele lui mici şi rapide ca nişte dihori, să hăr- 
țuiască balena grea care era Medina-Sidonia, iar Dumnezeu 
trimise un vânt binecuvântat pentru a-i ajuta pe englezi. Se 
părea astfel că mai degrabă era ajutată noua religie puritană 
decât Biserica-mamă a catolicilor, căci Parma îşi întoarse 
brusc armata şi se înapoie la omorâtul țăranilor flamazi, iar 
rămășițele armadei învinse navigară în sus, spre Scoţia, despre 
care se spunea că era acoperită de gheaţă tot timpul anului, şi 
coborâră apoi de partea cealaltă a insulei. Nici măcar atunci 
când Archie și prietenii lui călăriseră spre coasta de vest pentru 
a-i înfrunta, spaniolii nu avuseseră bunăvoința de a acosta și 
de a lupta cu ei, ci lăsaseră ca vântul trimis de Dumnezeu să 
îi împingă spre stâncile coastei irlandeze, distrugând astfel și 
mai multe corăbii spaniole. 

Din cele 130 de nave care plecaseră din Spania, mai puţin 
de 70 se înapoiară şchiopătând pentru a înfrunta furia monar- 
hului catolic a cărui mândrie faţă de Biserica-mamă fusese 
astfel zdrobită în văzul întregii Europe. 

Archie, Jethro şi prietenii lor se înapoiaseră acasă pentru a 
sărbători şi nimeni nu vorbi prea mult despre marinarii englezi 
care nu fuseseră plătiţi sau despre bărbaţii care muriseră fără 


rost din cauza lipsei de provizii. 

Astfel că vara făcu loc unei toamne bogate, plină de des- 
tindere şi relaxare, cu o atmosferă încărcată de sentimentul 
sfârşitului de semestru înainte chiar ca acesta să înceapă cu 
adevărat. Nu se predaseră şi nu se învăţaseră prea multe, dar 
aceasta nu era o catastrofă, apoi sosiseră sărbătorile de iarnă 
şi Cambridge intrase în perioada Crăciunului, oamenii amin- 
tindu-și bucuroşi că Dumnezeu îi iubea mai mult pe puritani 
decât pe catolici, sprijiniți în această convingere de faptul că o 
lăsase pe regina Elisabeta să domnească în continuare în toată 
gloria ei, pe tronul Angliei. 

În această perioadă, nimeni nu se gândise prea mult la Sir 
Francis Walsingham, secretarul regal și capul rețelei de spioni a 
reginei, şi foarte probabil, cel puţin după părerea lui Barnabas 
Tythe, adevăratul arhitect al victoriei asupra spaniolilor. 

Nimeni, mai bine zis, cu excepţia lui Walsingham însuși, a 
cărui reţea de spioni lucra neîncetat pentru a hrăni păianjenul 
lacom care îşi ţesea intrigile din centrul acestei plase. 

Nimeni nu ştia numărul total al celor aflaţi în slujba lui 
Walsingham. Era însă bine ştiut că agenţii acestuia erau puși 
adesea să se spioneze unul pe celălalt, fapt care îi făcea, în 
mare parte, să fie oneşti și harnici. Pe de altă parte, vrednicia 
lor se datora și faptului că văzuseră cu toţii, cel puţin o dată, 
ce se întâmpla cu oamenii de care secretarul reginei nu era 
mulțumit. Nici un om cu mintea întreagă nu ar fi ales să riște 
să ajungă în situaţia de a-şi sfârși viaţa în Turnul Londrei, 
supus la cazne și răspunzând la întrebări de nerăspuns. 

Era deci tulburător să fi primit o scrisoare așternută pe 
hârtie de Walsingham însuși, cerând ceva ce, în opinia lui 
Tyrhe, era imposibil de făcut. Era chiar la graniţa raţiunii să se 
pretindă asemenea lucruri. Zăpada groasă de 90 de centimetri 
combinată cu venirea Crăciunului îi acordau o perioadă de 
graţie în care să-şi cumpănească răspunsul către mai-marele 

rețelei de spioni a reginei. Tythe făcea acest lucru de două zile 
deja, de la sosirea scrisorii şi începutul ninsorii. Nu era însă 
mai aproape de găsirea unui răspuns. 

Se aplecă și mai aruncă un bușştean în foc, şi citi scrisoarea 
pentru a cincea, poate chiar a şasea oară în acea seară, sorbind 
dintr-un vin bun de Madeira şi clătinând din cap. 

A doua bătaie făcu ușa să tremure din ţâţâni. O voce pe 
care nu o auzise de ani buni, şuieră: 

— Barnabas? Barnabas Tythe? Dacă nu vrei să pierim în 
pragul tău de foame și frig, deschide ușa și lasă-ne să intrăm. 

Vinul se împrăștie în toată vatra șemineului, umplând 
aerul de vapori aromaţi. Cupa căzută se deformă în așa hal 
că argintarul orașului avea să aibă nevoie de ceva timp pentru 
a o repara. Tythe nu luă în seamă aceste lucruri, ci privi fix 
scrisoarea din mână, aflându-se în stare de şoc, încercând să 
înțeleagă cum de ceea ce păruse imposibil se dovedise a nu fi 
aşa și cum de, în numele lui Dumnezeu, putuse Sir Francis 
Walsingham să ştie dinainte aceste evenimente. 

Nu îi plăcuseră răspunsurile posibile, și nici prognoza 
pentru viitorul său apropiat. Umbra întunecată a Turnului se 
contură dintr-odată mai neagră și se întinse la sute de kilo- 
metri spre nord, căzând peste Cambridge și mai ales peste 
Colegiul Bede. 

La scurtă vreme după a treia bătaie, prorectorul colegiului 
se ridică şi se îndreptă şchiopătând spre ușă. 


— „Scrisă pe 20 decembrie în anul Domnului et caetera, 
et caetera, către Sir Barnabas Tythe, din partea lui Sir Francis 
Walsingham, salutări. 

Cel mai însemnat an al istoriei noastre se apropie de sfârșit. 
Am luptat contra răului spaniol și am păstrat suveranitatea 
ţărmurilor noastre, precum şi drepturile și autoritatea reginei 

noastre mult iubite.“ Walsingham o disprețuiește, crede că nu 
ştim cu toţii asta? „Dar papistaşii nu dorm și nici noi nu tre- 
buie să facem aceasta. Am aflat din surse sigure... Ce surse? 
Cine ar fi putut să ştie că urma să vii aici? „... că numitul 
Cedric Owen, o fostă cunoștință a dumneavoastră, călătorește 
în compania unui spaniol, şi fie şi numai pentru acest motiv 
trebuie considerat inamic al Tărâmului. Mai mult decât atât, 
Owen poartă cu el anumite obiecte de magie care trebuie 
confiscate pentru a fi examinate mai în detaliu. Cred că, din 
cauza fostei voastre prietenii, o prietenie care nu aduce nici o 
vină asupra dumneavoastră...“ Walsingham nu consideră pe 
nimeni nevinovat. Şi-ar face bucăţi propria fiică dacă ar con- 
sidera că acest lucru i-ar aduce vreun folos. „...va încerca să ia 
legătura cu dumneavoastră în ultimele zile ale anului. Trebuie 
să îl arestaţi pe Cedric Owen, folosind toată forța necesară, 
predându-l viu la Londra în cea mai mare grabă. Dacă aveţi 
nevoie de ajutor în această problemă, înălţaţi-vă stindardul 
deasupra casei, iar cei care vă sunt prieteni în această privință 
vă vor veni în ajutor.“ 

— „Predă-l viu la Londra“, repetă Barnabas Tythe lăsând 
jos scrisoarea pe care o citise și privind pe deasupra acesteia, 
spre prietenul său. Eu aș prefera să mor sărac lipit pământului 
într-o colonie de leproşi decât să fiu predat viu lui Francis 
Walsingham la Londra. Orice ai întreprins pentru a-ţi face 
un dușman din acest om, Cedric Owen, ar trebui să cauţi să 
repari, dacă este în puterea ta, sau să fugi din Anglia, nu, să 
fugi din Europa pentru a scăpa de el. 

— Aceasta ar fi una dintre posibilităţi. Mi-ar plăcea să cred 
că mai sunt şi altele totuși, înainte să ne înapoiem inutil în 
Noua Spanie. 

Noaptea, care fusese plină de ciudăţenii, devenea rapid 
aproape ireală. Primul dintre cei doi bărbaţi care stăteau şi 

se încălzeau în aburul care se ridica din pelerinele de călărie 
avea aproape 60 de ani. Barnabas Tythe ştia acest lucru pentru 
că fusese prezent la sărbătorirea aniversării de 21 de ani a lui 
Cedric Owen, cu 39 de ani înainte. Era destul de interesant 
că Owen arăta atât de exuberant, de tânăr şi de sănătos când, 
după toate zvonurile, ar fi murit cu 30 de ani în urmă, într-o 
tavernă de pe un chei francez. 

Și adusese cu el un complice care îi vorbea acum lui Owen 
într-o engleză prea puţin stâlcită și cu entuziasm deplin. 

— Nu ţi-am spus deja că Walsingham este agentul dușma- 
nului? Ar trebui să asculți de spadasinul tău, prietene, căci 
viaţa ta este în grija mea, iar eu mirosisem pericolul dinainte 
să plecăm din Sluis. 

Vădit mai îngrijorător pentru Barnabas Tythe decât pre- 
zenţa prietenului de altă dată, a cărui moarte încă o jelea în 
fiecare an de Bobotează, era înţelegerea faptului că bărbatul 
agil, cu un singur braţ, cu pepita de aur incredibil de mare 
care îi atârna de lobul urechii stângi, în haina ostentativă de 
catifea, era nu doar spaniol, ci şi prietenul lui Cedric Owen. 

Un spaniol, adică un papistaș şi un supus al nemernicului 
de Filip al Spaniei, se bucura deci de cel mai bun vin fiert al 
lui Tythe în ajunul unui Crăciun cu ocazia căruia toţi supușii 
maiestăţii britanice sărbătoreau din toată inima înfrângerea 
completă a Spaniei şi a tot ce reprezenta ea. 

Găşti de tineri arseseră efigii ale lui Filip la începutul 
Adventului. Apoi bărbaţi în toată firea, care ar fi trebuit să 
aibă mai multă minte, jupuiseră pisici de vii şi le crucificaseră 
pentru a-i trimite mesaj papei că religia lui cea falsă era con- 
damnată. Nici un om sănătos la cap nu s-ar fi gândit măcar 
să fie gazda unui spaniol, oricât de exuberantă i-ar fi fost cos- 


tumaţia, oricât de bine ar fi stăpânit limba engleză, oricât de 

apropiată ar fi fost legătura lui cu un bărbat întors recent 
din mormânt. 

Și apoi mai era şi scrisoarea lui Walsingham, ale cărei impli- 
caţii începeau să-i înmoaie genunchii lui Tythe. Şi mai era şi 
papiţoiul spaniol cu un singur braţ, care tocmai pomenise de 
Sluis. Care era în Ţările de Jos. Care era, de fapt, unul dintre 
ultimele orașe cu importanţă comercială strategică supuse de 
armata asediatoare a lui Alessandro Farnese, duce de Parma, 
slujitor loial al regelui Filip al Spaniei și cel mai mare dușman 
pe care îl avusese vreodată Anglia. 

Iar spaniolul tocmai îl numise pe Sir Francis Walsingham 
duşmanul lor. 

Tythe nu era nici slab de înger, nici laş. Totuși, simţea că 
îl doare fiecare părticică a trupului şi a sufletului. Genunchiul 
stâng îl jena. Pieptul refuza să răspundă chemărilor diafragmei 
şi respira şuierat. 

Fusese o dată în Turn şi simţise acolo duhoarea dispe- 
rării totale, care era mai rea decât cea a morgii și a abatorului 
împreună. Acea putoare îl făcuse să vomite atunci, spre ruşinea 
lui, şi îl urmărise constant de-atunci. O simţi acum din nou, 
în umezeala caldă a propriei camere, cu parfumul vinului 
vărsat emanând încă din vatră. Sir Francis Walsingham fusese 
prezent atunci când vomitase. Zâmbise când se întâmplase 
acest lucru. Acel zâmbet combinat cu ochii pătrunzători care 
îl cercetau îl făcură acum pe onorabilul cetățean Barnabas 
Tythe să tremure ca o femeie cuprinsă de friguri. 

— Cedric, zise el, te-am iubit ca pe un fiu, dar acum îţi cer 
să pleci. Te rog. Te implor! Pleacă acum, cât străzile sunt goale 
şi zăpada care cade o să vă acopere imediat urmele. Nu voi 
spune nimănui că aţi fost aici, jur. 

Cârâia ca o stăncuţă. Își auzi vocea şi-şi muşcă buza, înju- 
rând în sinea lui. 

— Barnabas. 

Cedric Owen îşi mişcă genunchii cu uşurinţă, fără să tră- 
deze vreun semn al reumatismului, sprijinindu-și picioarele 
unul peste altul pe grătarul vetrei. Zâmbi, şi Tythe își aduse 
aminte de studentul vioi, cu doar cinci ani mai tânăr decât el 
însuși, care îl încântase în zilele de vară ale tinereții lor. O dâră 
vagă de abur se ridică de pe spatele hainei lui Owen şi una 
mai groasă din pelerina de călărie de pe care zăpada încă nu se 
topise. Camera începea să aibă aerul unei spălătorii. 

— Barnabas, este Ajunul Crăciunului și ninge. Nu ne-am 
fi aflat aici dacă acest lucru ar fi fost periculos pentru tine. 
Putem să rămânem aici în siguranţă timp de două zile, bănu- 
iesc, până să creadă cineva că e cazul să te viziteze, şi chiar şi 
atunci presupun că poți avea încredere în cei de la Colegiul 
Bede, nu? 

— Nu. Tocmai asta e problema. Nu înţelegi. Robert Maple- 
thorpe este rector de doi ani. El e omul lui Walsingham, la fel 
ca şi mine. Poate chiar mai mult, de fapt. 

Asta era tot. În ultimele cinci minute, în compania unui mort, 
zisese mai mult decât îndrăznise vreodată să-i spună altcuiva. 

— Barnabas? 

Cedric Owen clipi cu naivitate, aşa cum obişnuise să facă 
pe vremea când beau împreună în crâșma Old Bull de pe Tri- 
nity Street. Tythe se gândi la Eloise şi se rugă să aibă curaj. 

— Putem deci să presupunem că Sir Francis, cel mai 
puritan dintre cei mai puritani, nu știe că, în adâncul inimii, 
tu ai rămas catolic? 

Răspunsul lui Barnabas Tythe fu o tuse care sfâşie tăcerea. 
Spaniolul împopoţonat rosti calm: 

— Asta nu a fost prea frumos, prietene. Acum, ţi-ai îmbol- 
năvit prietenul de spaimă. Crede probabil că acesta îi este sfâr- 
şitul şi se află în tovărăşia unor vrăjitori. Sau cel puţin a unor 

șantajiști, spuse el, întinzându-și teatral braţele. Eu sunt un 
catolic, señor, chiar dacă nu unul foarte bun. Noi, cei care ne 
asemănăm, ne recunoaştem unul pe celălalt. Nu există nici 
o vrăjitorie în asta. Şi nici o ameninţare. Eu şi Cedric nu vom 
răni pe nimeni care ne-a fost o dată prieten. 

Barnabas 'Iythe se gândi să precizeze că el nu se împrie- 
tenise niciodată cu vreun spaniol, dar străinul împopoţonar 
purta la şold o sabie a cărei lipsă de ornamente vorbea mai 
elocvent despre un bărbat care dovedea, de altfel, un prost 
gust grotesc. Owen nu fusese niciodată un luptător, dar totuși 
trecuse prin Ţările de Jos şi supravieţuise. Spadasinul său era 
deci un om care trebuia respectat, nu ofensat. Și, în orice caz, 
Owen tocmai își deschisese desaga şi desfăcea o bucată de 
pânză care, se temea Tythe, ascundea dovada vrăjitoriei și era 
deci mult mai îngrijorătoare. 

Avea dreptate. Un colț al pânzei căzu deoparte și tihnita 
lumină chihlimbarie a focului fu transformată în albastru rece 
ca gheaţa. Trecuseră 30 de ani de când o văzuse ultima oară, 
dar încă îi mai bântuia visele, inspirându-i în egală măsură 
dorinţă și repulsie. 

Tythe icni cu putere şi sări în picioare de pe scaun. 

— Nu cristalul albastru. Pentru numele lui Dumnezeu, 
Cedric, în treizeci de ani nu ai avut atâta minte cât să te des- 
cotoroseşti de el? Regina Mary şi polonezul acela idiot ar fi 
vrut poate să te ardă pe rug din cauza lui, dar Walsingham 
ar face lucruri mult mai îngrozitoare. El va dori să îl folo- 
sească pentru propriile scopuri. Poate că este un puritan 
declarat, dar nu s-ar da în lături de la absolut nimic pentru 
a-şi atinge scopurile. 


— Ha! 

Spaniolul avea ochii căprui-închis, iar părul îi era lung şi 
mătăsos ca al unei tinere. Atunci când își lăsă capul pe spate 
şi începu să râdă, își dezveli dinţii albi ca neaua. 

— Prietene, acest celălalt prieten al tău are dreptate: ar 
trebui să plecăm de aici. Dacă Walsingham află unde suntem, 
un lucru atât de neînsemnat precum nașterea lui Hristos nu îl 
va împiedica să vină după noi. 

— Nu, dar zăpada îl va opri. Şi asta ne dă timp să alcătuim 
un plan. În orice caz, eu sunt mult mai bogat decât el. 

Sir Francis Walsingham era cel mai bogat om din Anglia. 
Tythe presupuse că Owen vorbea alegoric şi era pe cale să 
spună cum strălucirea răsăritului îi umplea sufletul cu bogății 
mai mari decât cele pe care mai-marele spionilor nu le putea 
obţine din cuferele lui încărcate cu aur. 

Fu deci destul de surprins să observe că pelerina de călărie 
a lui Cedric Owen dezveli, când îi mişcă un colţ, strălu- 
cirea unui diamant care nu părea deloc o alegorie. De fapt, 
atunci când Tythe se ridică de pe scaun pentru a-l privi cu 
mai multă atenţie, se găsi ţinând o mască de aur modelată 
în mărime naturală după fața unei femei, cu șiraguri de dia- 
mante la ambele urechi, care îl făceau pe spaniol să pară chiar 
modest cu podoabele lui. Obiectul era gros de un deget și 
părea să cântărească mai bine de două kilograme. Barnabas 
Tythe încercă să îi estimeze valoarea comparativ, de pildă, cu 
salariul său anual, dar renunță. Cele două lucruri nu puteau 
fi comparate. 

— Cedric? zise el, descoperind că i se uscase gura. Cum ai 
obţinut asta? Și e pătată de sânge? 

— E pătată de sângele unei femei, cu siguranţă. A fost 
modelată după faţa unei femei pe care o respect enorm. Fiul 
ei a făcut masca la moartea ei, ca dar de despărţire pentru noi. 
O să îmi pară rău să renunţ la ea, dar, dacă există cineva care să 

acela este Najakmul, rosti făcând un gest spre masca de aur. 

— Dar de ce? Cu siguranţă ţi-ar putea aduce libertatea dacă 
o foloseşti cum trebuie. 

— Dacă aș căuta libertatea, iar acesta ar fi singurul lucru 
pe care îl am, poate că aş lua în considerare recomandarea ta, 
spuse Owen zâmbind strâmb. Dar eu caut mai mult decât 
libertatea şi de aceea e bine că acesta nu este singurul lucru pe 
care îl am. 

— Ai mai mult de-atât? bolborosi Tythe. 

— Desigur. În mod evident, am decis să nu port totul cu 
mine. Restul constă, în majoritate, în pietre preţioase care 
sunt mai uşor de ascuns. Acestea se află dosite în butoaie, 
într-o pivniţă din apropierea portului din Harwich, aflată în 
proprietatea unui contrabandist olandez care îmi datorează 
viaţa. Nu se va atinge de ce este al meu atât timp cât crede 
că încă sunt în viaţă. Având în vedere că trebuie să mor în 
curând, trebuie să găsim o cale ca acestea să ajungă la tine, ca 
tu să le ascunzi până atunci când Walsingham şi cei asemenea 
lui nu vor mai exista. 

Vinul îi păru dintr-odată lui Tythe neobişnuit de acru. 

— Nu înţeleg. De ce trebuie să mori? 

— Cum altfel să scap de Walsingham? A emis un mandat 
pentru arestarea mea. Sunt considerat un trădător care trebuie 
arestat pe loc şi dus de viu în Turn. Nu se va opri decât dacă 
sunt mort. 

— Dar, dacă eşti considerat trădător și mori, atunci întreaga 
ta avere revine în mod automat coroanei. Dacă ai atât aur pe 
cât spui, Elisabeta se va folosi de el pentru a-şi finanța flota și 
va încerca să recucerească orașul Calais. Va lua Lumea Nouă 


din mâinile spaniolilor şi portughezilor. Va... 

— Acesta este motivul pentru care trebuie să mor sărac, 
iar averea mea trebuie ascunsă pe toată perioada vieţii tale și 
după, îl întrerupse Owen zâmbind, înclinându-și capul sur. 
Care este cea mai mare dragoste a ta, Barnabas? 

Răspunsul era uşor. 

— Bede, răspunse prorectorul. Colegiul meu e viaţa mea. 

— Atunci, mă vei ajuta să îmi las diamantele colegiului în 
aşa fel încât Walsingham să nu poată pune mâna pe ele? 

— Dumnezeule, da! 

— Chiar dacă acest lucru înseamnă moartea mea? 

Tythe simţi o străfulgerare de regret. 

— Ai fi dispus să mori de sabia acestui nemernic? 

— Ei bine, aș fi dispus să mor de sabia cuiva. Sabia mea 
s-ar putea să nu fie destul de spectaculoasă pentru gustul lui 
Walsingham, și nu trebuie să îl dezamăgim. 

Owen rânji când spuse aceasta, dar buna-dispoziţie îl 
părăsi brusc, lăsându-l gânditor. Faţa lui căpătă trăsăturile 
ascuţite ale unui şoim, asemănătoare, gândi Barnabas Tythe, 
cu cele ale lui Walsingham. Tythe îşi dădu seama că nu ar vrea 
ca acela care îi fusese prieten vechi să îi devină dușman. 

— Cine altcineva mai e în slujba lui Walsingham? întrebă 
Owen tăios, cu o răceală nouă în voce. 

— În afară de Maplethorpe, zise Tythe, nu aş putea să spun 
sigur. Mă îndoiesc de faptul că ar exista vreun rector în Cam- 
bridge, sau chiar în Oxford, care să nu primească bani din 
partea lui într-o formă sau alta. Mai sunt și alţii, dar nu le 
știu numele. Mai-marele spionilor nu își împarte secretele cu 
slugile sale. 

— Atunci, trebuie să fim de două ori mai prevăzători. 

Piatra albastră era acum complet dezvelită din pânză, ţinută 
în echilibru cu o singură mână, astfel încât, de pe scaunul 

de unde era așezat Iythe, la un pas depărtare, părea că focul 
pornea din punctul central al craniului. 

Owen privi în ochii craniului un moment, apoi se întoarse 
spre spaniolul cu un singur braţ care susţinea că îi este gardă 
de corp. Între ei avu loc o conversaţie lipsită de cuvinte, la 
finalul căreia Cedric Owen îşi acoperi iarăși cristalul albastru 
cu bucata de pânză, pentru a-l ascunde, apoi se întoarse spre 
Tythe şi îi zise: 

— Barnabas, e Crăciunul. Ce-ai spune dacă ar fi să-ţi ofer 
rectoratul Colegiului Bede drept cadou de Crăciun? 

Tythe râse sec. 

— Ţi-aş zice că ar trebui să dormi şi poate să iei niște 
laudanum, şi să începem dimineaţa de mâine ștergând totul 
cu buretele. 

— Nu vrei să fii rector? 

— Desigur că vreau! Mi-am dedicat viaţa colegiului şi sunt 
destul de vanitos încât să vreau ca acesta să îmi acorde în 
schimb cea mai mare distincţie posibilă. Aș prefera acest lucru 
coroanei Angliei chiar, dar este la fel de imposibil de realizat 
şi la fel de periculos. Maplethorpe nu e un om cu care să te 
pui. Are trei slugi şi oricare dintre acestea ar putea să-i învingă 
pe cei mai buni bărăuşi din Londra. Îi numeşte buldogii lui 
umani. Se ştie bine despre ei că nu se sfiesc să-i ucidă pe cei 
care îi incomodează, pe alei întunecate, fără să pună vreo 
întrebare. Maplethorpe se ascunde în spatele unui văl de pie- 
tate abstinentă și astfel omoară pe oricine îi stă în cale. Acesta 
este unul dintre motivele pentru care el a fost ales rector al 
Colegiului Bede. Nimeni nu a îndrăznit să i se opună. 

Spaniolul zâmbi sălbatic. 

— O provocare! În sfârşit! Anglia este un loc bun, señor Tythe. 

Cedric Owen îl ignoră, aşa că, în mod binecuvântat, Tythe, 
putu să facă același lucru. Era pe cale să îndrepte conversaţia 

spre un subiect mai puţin periculos, când Cedric Owen se 
ridică și îşi goli cupa de vin. 

— Acum ar fi o vreme bună pentru tine să te duci la Robert 
Maplethorpe, îi zise. Spune-i că ai primit vizitatori neașteptaţi. 
Arată-i scrisoarea lui Walsingham și cere-i sfatul în calitate de 
rector al Colegiului Bede, şi nu de spion al lui Walsingham. Zi-i 
că suntem extenuaţi și am venit în mod neașteptat, cerându-ți 
ajutorul creştinesc. E Crăciunul și toate drumurile sunt blo- 
cate. Nu putem deci să fim trimiși la Londra și astfel îi ceri 
sfatul în această privinţă. 

— Dar te va ucide, îl avertiză Tythe categoric. 

Owen se înclină. 

— Atunci, tu îţi vei fi făcut datoria și vei fi înălţat în ochii 
lui Walsingham. Dacă nu por să îţi acord rectoratul, Barnabas, 
atunci ce alt cadou mai bun decât acesta — de a nu-ţi fi pus în 
pericol viaţa sau reputaţia? 


CAPITOLUL 25 


CoLEGIUL BEDE, CAMBRIDGE 
AJUNUL CRĂCIUNULUI 1588 


În afară de ecourile clopotului de noapte, străzile din Cam- 
bridge erau tăcute, cufundate în întuneric absolut. Zăpada 
cădea acum uşor, fără vântul care să o împrăștie. Luna nouă 
coborâse sub linia orizontului, lăsând doar câteva stele răzlețe 
care să lumineze pe boltă. 

De această dată, Cedric Owen nu avea nevoie de ochi 
pentru a-și găsi calea. Ghidat de instinct şi memorie, cu mâi- 
nile întinse în faţă pentru a-l ajuta atunci când cele două nu-i 
erau de folos, îl urmă pe Barnabas Tythe pe strada Magdalene, 
de-a lungul râului, spre Midsummer Common. 

Degetele lui mângâiară lemnul când coti la stânga, trecând 
peste arcada podului geometric al lui John Dee. După sunetul 
schimbat al pașilor înghiţiţi de zăpadă și căldura din inimă, 


simţi că sosise acasă. 

Strânse braţul fostului său mentor. Iythe nu era din fire 
un om neînfricat. Avea un alt soi de curaj, care îl făcea să acţi- 
oneze în ciuda fricii copleșitoare. 

— Noi vom aștepta aici, îi spuse Owen. 

— La distanţa asta, sunteţi în siguranţă. Nu vă amestecați 
în luptă și veţi rămâne în siguranță. 

— Şi ce se întâmplă dacă subterfugiul vostru cu torţele nu 
o să aibă efect? întrebă Tythe cu vocea tremurând. 

— A funcţionat în Sluis şi de două ori înainte, zise Owen. 
O să funcţioneze din nou. Bărbaţii luptă mai prost atunci 
când nu ştiu numărul exact al adversarilor pe care îi înfruntă. 
Întunericul este aliatul nostru şi dușmanul lor. 

— El are trei oameni care să îl păzească și poate lupta la fel 
de bine ca oricare dintre ei. Poate chiar mai bine. 

— lar în Reims au fost șase. Toți sunt morţi acum. Dacă 
poţi avea încredere în ceva pe lumea asta, aceasta este viteza 
spadei lui Fernandez. 

— Tu nu vei lupta? 

— Nu va fi nevoie să lupt. 

Owen vorbi pe un ton sigur. Îl privi pe Tythe adunându-şi 
curajul și îndepărtându-se în noaptea tăcută. Flacăra torţei 
bătrânului înainta pieziș spre poarta colegiului și pătrunse 
apoi înăuntru. 

Erau doi bărbaţi singuri în noaptea de Crăciun. Întin- 
zându-și mâna, Owen simţi în palmă apăsarea cunoscută a 
catifelei hainei lui de Aguilar. Auzi hârșâitul metalului pe piele 
şi văzu unda abia distinsă a unei lame lustruite tăind aerul. 

— Treizeci de ani de pregătire și toţi pentru asta, rosti de 
Aguilar șoptit. Nu pare atât de multă vreme. 

Și el respira mai adânc, eliberat de tensiunea încordată din 


casa lui Barnabas Tythe. 

— A fost vreme destulă, spuse Owen. Cristalul ne-a dăruit 
trei decenii. Tot ce rămâne este ca noi să îndeplinim sarcina pe 
care acesta ne-a dat-o. Căci, dacă eșuăm, totul a fost în van. 

— Totuşi, nu este sigur că vom reuși, prietene. În Reims nu 
au fost decât cinci oameni, iar doi dintre aceștia erau prea beţi 
pentru a se putea mișca. Maplethorpe le interzice oamenilor 
săi să bea. Aici va fi mult mai greu decât acolo. 

— Ştiu. Dar Tythe avea nevoie de curaj. lar tu şi cu mine 
avem suficient pentru a reuși. 


Aşteptară un timp, obișnuiți cu asta, capabili să îndure 
puţin frig. 

Piatra albastră cânta calm. Chiar înainte ca întunericul să 
fie tăiat de o rază de lumină, își schimbă tonul melodiei. 

Nu auziră nici un sunet din casa portarului Colegiului 
Bede, dar mica ușa laterală se deschise şi, de această dată, trei 
torţe apărură acolo unde nu fusese decât una. 

— Doar trei. Maplethorpe nu a venit, şuieră de Aguilar. 

— Va veni. L-am cunoscut când era student. Chiar și 
atunci, prindea urși pe care îi tortura de plăcere. Nu va rata 
ocazia să ucidă acum doar pentru distracție. Aşteaptă. O să 
vină și el. 

Aşteptară. Torţele înaintară în şir. La un anumit moment, 
exact când cristalul albastru îşi schimbă cântecul, o dără de 
lumină licări scurt, iar ușa portarului se deschise și se închise 
repede. Două siluete pășiră în zăpadă și se pierdură imediat în 
întunericul învăluitor. 

— Acum! rosti Owen. 

De Aguilar aprinse cu cremenea o torță, de la care mai 
aprinse apoi încă alte două. Ţinând Owen două şi una de 
Aguilar ieșiră dintre copacii de pe malul râului, mergând cu 
spatele, cu torţele în fiecare mână, astfel încât să pară că erau 

de fapt trei bărbaţi mergând unul în spatele celuilalt când tra- 
versară micul pod arcuit şi ajunseră în incinta colegiului. 

Apropiindu-se de ușa portarului, Owen scăpă o înjurătură 
cu accentul ţăranilor locali şi stinse o torţă. Cu o voce acade- 
mică, spuse apoi: 

— Sfintele moaşte! Nu ai fost în stare să aduci o torță mai 
bună într-o noapte ca aceasta? 

— Tăceţi acum. Nu vorbiţi despre treburile stăpânului. 

În 30 de ani, de Aguilar învățase engleza de parcă aceasta 
ar fi fost limba lui maternă. Pe nava contrabandiștilor olan- 
dezi, își perfecţionase vorbirea tărăgănată a universitarilor și 
vocalele alunecoase, nazale ale celor din estul Angliei. Folo- 
sindu-se de aceastea din urmă, zise cu asprime: 

— Ar fi mai bine să stingem torțele. Nu este nevoie de mai 
mult de una atunci când nu vânăm decât un olog şi un filfizon. 

— Nu e nevoie nici măcar de una când avem deja două. 

Autoritatea vocii celui care ieșise din locuinţa portarului 
o depășea pe cea a oricărui portar, oricât de mare importanţă 
și-ar fi dat acesta. 

Robert Maplethorpe păși în semicercul de zăpadă bătă- 
torită care marca intrarea spre Colegiul Bede. Lama sabiei îi 
străluci în lumina gri răspândită de zăpadă, astfel încât ochii 
lui Owen fură mai întâi atrași către aceasta şi abia apoi spre 
faţa întunecată şi nebărbierită a bărbatului. 

Cei trei oameni ai săi veneau în urma lui. Fiecare purta 
o torță de calitate bună, care nu scuipa smoală pe cel care o 
purta. Toţi aveau în cealaltă mână bâte întărite cu fier şi legate 
cu lână și pânză, pentru a-i schilodi în tăcere pe cei contra 
cărora erau folosite, ţinându-le cu nepăsarea oamenilor obiș- 
nuiți să rupă oase zilnic. 

Barnabas Tythe stătea în cadrul ușii, sprijinit puţin pe 
partea stângă, pentru a ușura greutatea de pe piciorul bolnav. 

Bătrânul își încordă vocea, strigând peste capetele celor trei 
bătăuși ai lui Maplethorpe: 

— Joseph, tu ești? 

— Da, răspunse Cedric Owen scuipând în zăpadă. La dis- 
poziţia voastră, stăpâne Tythe. Am venit aşa cum aţi cerut, 
aducând tot ce am putut aduna. Duşmanii dumneavoastră 
sunt încă în casa voastră, bucurându-se de ospitalitatea pe care 
le-aţi oferit-o. 

Îşi aruncă torţa în zăpadă, creând pentru o clipă un întu- 
neric care îl înghiţi. Din întâmplare, noroc sau iscusinţă, el şi 
de Aguilar stăteau dincolo de semicercul de lumină creat de 
oamenii lui Maplethorpe. 

De Aguilar înjură, păru că se împiedică şi se împletici 
într-o parte. 

— Eşti beat! şuieră Maplethorpe cu un venin care îi făcea 
pe oamenii săi să pară blânzi ca nişte mielușei. 

— N-n-nu, stăpâne. 

De Aguilar se făcu mic de frică la marginea petei de lumină. 
Îşi ridică mâna şi se împletici şi mai în spate, speriat de moarte. 
Din câte puteau ceilalţi să-şi dea seama, nu părea înarmat. 

Cei trei oameni dindărătul lui Maplethorpe rânjiră cu 
înţeles atunci când stăpânul lor își ridică sabia de luptă. Era 
într-o formă fizică foarte bună. Din doi pași, se afla deja din- 
colo de raza de lumină a torţelor. Încă doi paşi şi trecu de linia 
gri-argintie a zăpezii, astfel încât şi el, asemenea celui pe care 
îl urmărea, deveni o siluetă întunecată, difuză. 

— Stai! Nu-i voi permite nici unui om aflat în slujba mea 
să fie beat vreodată, cu atât mai puţin cu ocazia naşterii Dom- 
nului nostru. 

Maplethorpe vorbea fără să aibă simţul ironiei. Cei trei 
bărbaţi înarmaţi îşi dădură ochii peste cap. Din întuneric, 
Cedric Owen spuse răgușit: 

— Stăpâne, dar desigur noi pe spaniol îl vrem, şi nu moartea 
slujitorilor tăi loiali. 

— Nu îl voi ucide... îi voi da... o lecţie numai. 

Propoziția fu de două ori punctată de zgomot de picioare 
împleticite și de şuieratul unei săbii care taie aerul. 

Acest ultim zgomot fu însoţit de cel scos de un om, pe 
jumătate mormăit, pe jumătate scâncet, care este semnătura 
inconfundabilă a morţii. Toți cei care ascultau, auziră cum un 
corp se prăbuşi la pământ. Nici unul dintre ei nu era atât de 
naiv încât să creadă că omul învățase vreo altă lecţie în afară de 
cea pe care Creatorul avea să i-o dea poate la Judecata de Apoi. 

Se auzi vocea lui Maplethorpe. 

— Păcat de asta, dar e o lecţie învățată. 

Silueta lui se profila în întuneric, cu mâna pe șold, cu 
pelerina fluturând. 

— De ce ţinem atâtea lumini de parcă am fi la o petre- 
cere? Nu puteți să vă găsiți drumul spre locuinţa lui Tythe la 
lumina stelelor? 

Cei trei bătăuși își stinseră torțele. Bărbatul pe care îl 
credeau Maplethorpe se îndrepră spre cel mai apropiat 
dintre ei, care abia avu timp să vadă că atacatorul său îna- 
inta ţinând sabia cu mâna stângă înainte ca aceasta să-i taie 
pielea vestei pe care o purta, trecând prin stern, pentru a-i 
pătrunde în inimă. 

Căzu pe spate, înecându-se cu sânge. Dintre cei doi com- 
panioni ai săi, doar unul avu reflexul de a păși în față înju- 
rând. Barnabas 'Iythe îl înjunghie pe celălalt în spate, cu un 
curaj surprinzător, apoi îl lovi la picioare, încât mortul căzu cu 
faţa în zăpadă, fără nici un sunet. 

Doar ultimul dintre cei trei buldogi umani ai lui Maplethorpe 
mai era primejdios de viu. 

Acestuia nu-i păsa că era depășit numeric. Dedusese deja 
sursa celui mai mare pericol şi înainta spre de Aguilar. Respirând 

greu, simulă că loveşte cu mâna liberă, apoi îşi roti cu putere 
zdruncinătoare bâta din mâna cealaltă. 

Bâta se lovi de lama săbieci... şi o sfărâmă. După un moment 
de tăcere zdrobitoare, de Aguilar se aruncă în lateral, rostogo- 
lindu-se, și se ridică fără pelerina furată a lui Maplethorpe 
pe umeri, rotind-o pe aceasta în jurul braţului. Dansa uşor 
ca un fulg în zăpadă, ferindu-se de bâta învârtită de celălalt. 
Atacatorul său ţinti de mai multe ori spre talia subţire a lui de 
Aguilar, apoi înjură şi îşi scoase cuțitul care strălucea argintiu 
ca un peşte în lumina stelelor. 

Acum, devenise mai greu de evitat. În ciuda faptului 
că era un bărbat masiv, buldogul lui Maplethorpe era agil. 
Îl ajuta şi faptul că lupta cu faţa spre zidul colegiului, care 
strălucea argintiu. Lumina stelelor nu era puternică, dar era 
destulă pentru ochii care cunoşteau bine noaptea. Avea mai 
multă experienţă la luptatul în zăpadă decât de Aguilar, și avea 
două arme contra unui om cu un singur braţ, dezarmat, care 
nu avea decât o pelerină drept protecţie. 

Se mişcă repede şi eficient, şi, din trei mișcări făcute pe 
nerăsuflate, își înfipse pumnalul în coapsa lui de Aguilar, și îşi 
îndreptă bâta spre capul spaniolului. Owen îşi privi prietenul 
prăbuşindu-se în zăpadă. 

Cel cu bâta se pregăti să-i facă de petrecanie. 

— Nu! 

Cu multă vreme în urmă, Cedric Owen îi promisese lui 
Fernandez de Aguilar că nu avea să își folosească niciodată 
propria sabie la mânie. 

În măcelul din Zama, care fusese şi cauza morţii lui 
Najakmul, în Reims, în Sluis, în portul din Harwich, unde 
aproape că fuseseră capturați de agenţii lui Walsingham, îşi 
folosise pumnalul sau o bâtă, sau, în Zama, o muschetă, şi 
îl lăsase pe spaniol să se folosească în luptă de iuţeala sa ca 
de şarpe. Îl văzuse atacând în întuneric, luptând contra mai 

multora odată și aproape că începuse să-și creadă priete- 
nul invulnerabil. 

Şi totuşi era acea noapte din Sevilia, cu trei decenii în 
urmă, când își folosise propria sabie pentru a-l apăra pe de 
Aguilar. Acum, nu avea nici o sabie, iar cuțitul lui nu avea 
lama potrivită, însă avea la picioare bâta unuia dintre bătăușii 
morţi. O ridică şi înaintă prin zăpadă, lăsând lemnul rece și 
greu să își facă singur treaba, în ciuda propriei lui neștiinţe de 
a lupta. 

Nu ajunsese prea târziu. Acest gând îl cuprinse în vreme 
ce măsura distanţa până la adversar. Nu trebuia să întârzie. 

La asta se gândea când fu lovit de bătăuș. Prima lovitură 
îl nimeri în coaste şi simţi cum trei dintre acestea se rupseră. 
Reculul îl izbi în cap cu forţa zdrobitoare a braţului uriașului 
şi îl prăvăli la pământ. 

În momentul lung al căderii, Cedric Owen îl auzi pe 
Barnabas Tythe strigându-i numele şi i se păru că îl vede pe bă- 
trânul său tutore înaintând șchiopătat şi înfigând un pumnal 
în spatele atacatorului, a ucigașului său, pentru că nu avea nici 
o îndoială că era pe moarte. 

Singurul lui gând, prins în îmbrăţişarea zăpezii, era că urma 
să o întâlnească pe Najakmul, iar aceasta avea să știe că el nu 
izbutise să-şi ducă sarcina la bun sfârşit. 


CAPITOLUL 26 


OXFORDSHIRE 
IUNIE, 2007 


Un doctor în halat alb vorbea cu asistenta-şefă de la Urgente, 
ignorându-i pe Stella și Kit, care stăteau la marginea patului. 

Miroseau a fum, durere şi teamă, dar nu aveau nevoie 
de ajutor medical. În schimb, Ursula Walker era bandajată, 
întinsă inconștientă pe pat. Faţa ei puternică, cu trăsături 
ferme, era inexpresivă din cauza medicamentelor. Venele îi 
ieșeau în evidenţă, albastre pe pielea gri-albicioasă, cu linii 
roșii de-a lungul braţelor și pe frunte. 

Un ventilator respira pentru ea, prin tubul traheal care se 
ivea din colţul gurii. În venele de la mână primea o transfuzie 
de sânge. Mai erau şi alte pungi cu transfuzii care își eliberau 
mai încet lichidele în tubul de la gât. 

Un tub de drenaj îi absorbea lichidul din piept. O pungă 
de urină legată la capătul patului se umplea încet. Ace verzi 
înregistrau pe un monitor presiunea pulsului şi gazele expirate. 
Un electrocardiograf piuia în timp ce desena linii pe care 
Stella nu putea să le interpreteze. 

Doctorul mâzgăli ceva pe fişa pacientei şi plecă. Asistenta 
trase draperia în jurul patului. 

Rămasă împreună cu Kit în albul imaculat, Stella își apăsă 
degetele pe pleoape. Craniul era tăcut acum. Irăsese semnalul 
de alarmă. În mintea Stellei, în locul acestuia, cel al păcii 
albastre, era un zid de flăcări cu fum înţepător și duhoare 
de carne arzând. Iremurând, îşi strânse pleoapele coborâte. 
Când deschise ochii, flăcările se diminuaseră, fără să dispară 
însă. Mirosul de fum și păr ars era prezent încă. 

— De ce am lăsat-o să se întoarcă înăuntru? 

— Nu ai fi putut să o oprești. 

Respirația lui Kit mai mirosea a fum. Cuvintele îi erau 
învăluite în aburul acestuia. 

— Dar nici măcar nu am încercat. Ea a spus că ştie ce face, 
că descoperise ceva vital în registre. Am crezut-o. Am vrut să 
o cred. 

— Nici eu nu am oprit-o, Stell. Dacă e să începem să ne 
învinovăţim, ar trebui măcar să împărțim vina în mod egal. 

— Tu abia dacă erai conştient. Nu cred că... 

Asistenta sosi, rapidă şi grijulie. Trase deoparte draperia. 

— Doamnă O'Connor? A sosit fratele dumneavoastră. 

— Fra... Davy? 

EI o îmbrăţișă scurt, sec. Dădu noroc cu Kit, care rămase 
tăcut, încă în stare de şoc. 

— Nu ar trebui să îţi faci procese de conştiinţă din cauza 
asta, spuse el. Nimeni nu poate să o oprească pe mama atunci 
când își pune ceva în gând, ştii asta la fel de bine ca mine. 
Mulţumesc, zise cu un semn din cap adresat asistentei. S-ar 
putea să rămânem singuri cu ea o vreme? 

Aceasta se retrase imediat. 

— Vă vom anunţa de rezultatele analizelor de sânge atunci 
când le primim, doctore. 

Davy purta un halat alb. Zâmbetul pe care asistenta i-l 
adresă când plecă era diferit de cel pe care i-l adresase lui Kit 
şi Stellei. 

Davy stătea la capătul patului, studiind monitoarele, și se 
înfioră la ceea ce îi spuneau. 

— Şi-a deteriorat endoteliul, căptușeala plămânilor. Era 
clor în fum. Nu a fost doar o incendiere premeditată, a fost 
plănuită să îi omoare pe toţi cei care se aflau în casă. Ursula, 
mama mea, se pare că şi-a dat seama de pericol la timp. Nu 
cred că pompierii înţeleseseră asta pe deplin atunci când au 
scos-o afară, dar se pare că avea un prosop de bucătărie peste 
faţă, peste care turnase limonadă, pentru a acţiona ca o barieră 
pentru acid. Acesta este probabil singurul motiv pentru care 
e încă în viaţă. 

Vorbea automat, în ritmul clinic al medicilor. Ochii îi erau 
fixaţi pe monitor şi nu îl părăsiră o secundă. Stella îl prinse de 
umeri şi îl ghidă spre un scaun, apoi îl făcu să se aşeze. 

— O să își revină? îl întrebă. 

— Dacă supravieţuieşte acestei nopţi, o să trăiască. S-ar 
putea să sfârșească însă cu un aparat respirator pe care să tre- 
buiască să îl poarte după ea mereu, legată de un mergător, dar 
va fi în viaţă. Nu știu dacă ne-ar mulţumi că o facem să îndure 
o asemenea viaţă. 

— Nu e atât de rău pe cât crezi, spuse Kit. Speranţa valo- 
rează mult. 

Urmă un moment greu de tăcere oprimantă. Davy Law îşi 
îndepărtă privirea de la monitor şi privi spre pat pentru prima 
dată. Ochii îi erau roşii. Sub bronzul verii kurde, pielea îi era 
galbenă. Mâinile îi tremurau din pricina lipsei de nicotină sau 
din durere pentru mama lui, sau din cauza prezenței lui Kit, 
sau toate trei la un loc. 


— Am auzit ce s-a petrecut în peşteră, îi zise. Îmi pare rău. 

— Şi mie, spuse Kit cu o lipsă de autocompătimire care o 
făcu pe Stella să lăcrimeze în mod neaşteptat. Dar prefer să fiu 
aici, compătimit de toţi decât să nu fiu aici deloc. 

Stella simţi genunchiul lui Kit lipit de al ei. Doar din acel 
motiv, nu rosti nimic. Îl privi pe Davy Law inspirând pro- 
fund, apoi expirând încet, clătinând din cap. 

După un moment, zise: 

— Eu aş prefera să fiu mai degrabă urât de toţi, decât com- 
pătimit. 

— Nu te-am compătimit niciodată, Davy. 

— Dar m-ai urât? 

— Ce altceva îmi mai rămăsese? 

Abia atunci se priviră faţă în faţă direct, ochi în ochi, cu 
trecutul pus pe tapet în faţa lor. 

Erau înconjurați de draperii, văluri moi care ţineau lumea 
la distanță în timp ce rana din relaţia lor se vindeca. Sau poate 
că nu, Stella nu reușea să își dea seama exact. Pe pat, pieptul 
Ursulei Walker se ridică și căzu cu un oftat al ventilatorului. 

Stella simţi o schimbare în genunchiul care era lipit de 
al ei. 

— Cum de nu am știut că Ursula era mama ta? 

Davy Law zâmbi strâmb, dezvelindu-și dantura îngrozitoare. 

— Nu prea vorbim despre asta. Şi nu aţi observat asemă- 
narea de familie. 

— Nu există nici una. 

— Ba există. 

Se aplecă peste pat, întorcându-și capul astfel încât acesta 
să fie lângă cel al femeii rănite. Cu grijă deosebită, ridică 
pleoapa mamei sale pentru ca ei să poată vedea albastrul oțelit 
de dedesubt. Era posibil să şi-i închipuie pe ai lui fără vinișoa- 
rele roşii pronunţate şi să vadă că erau la fel. 

— Ochii, spuse el. 


— Ar fi trebuit să observăm, zise Stella. 

— Nimeni nu observă vreodată, ridică Davy din umeri. 
Dar, dacă vrei să-ți faci procese de conștiință şi din această 
cauză, n-ai decât. 

Se ridică în picioare. 

— Dar ai avut dreptate în privința unui lucru: eu sunt cel 
mai rău coşmar al mamei mele. Ea voia un copil frumos și 
inteligent, care să ducă mai departe linia neîntreruptă încă 
dinainte de venirea romanilor. Şi ce a primit? Un fiu piper- 
nicit, cu dinţi ca de nutrie pe steroizi și părul ca o mulțime de 
cozi de şobolan. 

Stella se holbă. El rânji. 

— Eu am spus-o primul. Dacă şi Kit ţi-a zis asta, atunci 
m-a plagiat. 

— Vinovat, recunoscu Kit de lângă ea. 

— Dar m-a primit înapoi acasă, la fermă, atunci când am 
dat-o în bară atât de tare la Cambridge, încât nu mai puteam 
să continui medicina, și mi-a deschis uși spre antropologie, 
așa că în final am călcat pe urmele ei. 

Îşi întinse mâna și îi mângâie obrazul cu un deget. 

— Şi m-a luat cu ea în Laponia. Acolo e singurul loc rămas 
pe pământ unde nu judeci o carte după copertă. Eu și mama 
mea am găsit un fel de respect reciproc acolo, printre ghețari, 
zăpadă şi urină de ren, mai mult decât oricând înainte. Aș vrea 
să cred că acest lucru nu ne va fi răpit încă. 

Lipsit de ironie, cuprins de durere, profilul său era com- 
plet diferit. Cu vocea tremurândă, Stella rosti: 

— Am cristalul. Dacă putem face ceva cu el... 

Fl clătină din cap. 

— Singurul lucru pe care poţi să îl faci este să găseşti inima 
pământului şi să depui acolo cristalul la momentul potrivit. 
Întreaga ei viață a fost dedicată acestui lucru. 

— Timpul stabilit este mâine, la răsărit. Dar nu ştim încă 
locul. Dacă nu reuşim să găsim pe cineva care să traducă și 

ultimele două volume, suntem terminaţi. Tu poți să deslușeşti 
scrisul maya? 

Dincolo de pat era o fereastră. Davy privi afară în noap- 
tea întunecată. 

— Pot, dar nu fără dicționarele mamei, iar acestea erau 
toate la fermă. Există copii ale lor la Biblioteca Bodleiană. Dar 
aceasta nu se va deschide înainte de răsăritul soarelui. 

Punga de urină era aproape plină. Davy se întinse după un 
vas de măsură şi goli punga în el. Pentru un moment, spaţiul 
dintre draperii se umplu de un miros înţepător. 

Se uită la ce cantitate de lichid eliminase, o trecu pe fișa 
pacientei și ridică vasul. 

— Mă duc să golesc asta și apoi putem să încercăm a plănui 
o strategie de joc pentru următoarele câteva... 

Soneria unui telefon îl opri. Făcu ochii mari. 

— Spuneţi-mi, vă rog, că nici unul din voi nu are mobilul 
pornit. Nu știți ce înseamnă răzbunarea până nu ați întâlnit o 
asistentă de la Secţia de urgenţă care crede că monitoarele ei 
sunt în pericol să fie afectate de interferenţe electronice. O să 
ne omoare şi o să merităm asta... Stella! 

— Nu e telefonul meu, zise ea, e al tău. Este un mesaj. 

Telefonul lui era în jacheta agăţată de spătarul scaunului 
ei. Îl scoase din buzunar și i-l dădu, observând cum devine 
brusc palid la față. 

— Davy? 

Îl prinse de braţ. 

Fl se trânti pe scaun. 

— E de la mama. Nici nu ştiam că are numărul meu. 

— Îi foloseşte cumva altcineva telefonul? 

— Nu cred, spuse navigând în josul ecranului. A fost trimis 
la 10.27 în seara asta. Voi aţi sunat la pompieri la 10.23, iar 
aceştia au scos-o din casă la 10.51. Probabil că a trimis mesajul 
când era încă în casă. 

Vorbea mecanic, fără să gândească, privind fix la faţa 
mamei lui, pe care monitoarele aruncau umbre urâte. 

Kit îl întrebă cu blândețe: 

— Şi ce spune mesajul, Davy? 

— „Acum este timpul să deschizi ceea ce a fost închis în 
inima focului. Te rog“, citi plângând. Trebuie să mă întorc 
la fermă... 

— Nu poți, este un infern acolo. Întregul cer era portocaliu 
când am plecat noi. Și e plin de pompieri. 

— Tot trebuie să mă duc, zise el, luându-și deja haina de 
pe scaun. 

— Atunci, venim şi noi cu tine, spuse Stella. Trebuie să 
aflăm ce s-a întâmplat cu registrele. 


Nu mai erau nici pompieri, nici flăcări, nici cer portocaliu 
la ferma Ursulei Walker, doar o noapte întunecată, luminată de 
o lună în formă de seceră și de pâlpâirul stelelor, iar peste tot, 
miros de fum şi cenuşă. Stella lăsă mașina în același loc unde 
o parcase și în prima după-amiază când ajunseseră acolo. Ea şi 
Davy Law îl ajutară pe Kit să coboare. Înaintară împreună pe 
alee, prin aerul care devenea din ce în ce mai fierbinte şi mai 
greu de miros de fum pe măsură ce se apropiau de casă. 

Varul alb era acum gri sub un strat gros de funingine, dar 
structura rămăsese intactă. Se opriră la poartă. O banderolă 
cu dungi galbene şi negre bloca drumul. Acolo unde fusese 
odată afișul care anunţa festivalul Connection 2012 era acum 
un semn nou: PERICOL: NU INTRAŢI. 

— Trebuie să intrăm? întrebă Stella. 

— Eu da, spuse Davy. Voi puteţi să staţi aici dacă vreţi, s-ar 
putea să fiți mai în siguranţă, zise el, mai tensionat decât îl 
văzuse ea vreodată. Credeţi că am fost urmăriţi? întrebă pri- 
vind dincolo de Stella. 

Kit stătea între ei, putându-se sprijini cu ușurință de 
umărul oricăruia dintre ei. 

— Nu, iar eu chiar am fost atent la asta. Pompierii au găsit-o 
pe Ursula în bucătărie. 

— Atunci, mai bine încercăm să intrăm pe ușa din spate, 
zise Davy forţându-se să zâmbească, ca nu cumva să ne cadă 
casa în cap la intrare. 

Înaintară încet pe alee, peste resturile gardului grădinii. 

— Nu presupun că s-a gândit vreunul din voi să aducă o 
lanternă, spuse Davy din întuneric. 

— Foloseşte-ţi telefonul, zise Stella și îl şi scoase pe al ei, 
luminând drumul cu pâlpâirea ecranului acestuia. 

Îşi croiră drum spre spatele casei ajutaţi de două raze 
palide de lumină, trecând printre tufe de trandafiri arse şi 
pline de cenușă, peste bucăţi de şindrilă căzute. Uşa din spate 
dispăruse. Cadrul acesteia era pârjolit şi deformat. 

Davy Law îşi trecu mâna peste lemnul distrus. 

— Oricine a făcut asta se pricepea, rosti el, ştergându-şi apoi 
mâna de pantaloni, cu faţa împietrită. Nu inspirați adânc. Dacă 
simţiţi că vi se face rău, ieşiţi afară rapid. 

Stella trecu pragul în urma lui. Proiectă lumina slabă a 
telefonului peste rămășițele mesei de stejar, peste scaunele 
curbate, peste pereţii şi podelele arse, peste şemineu. 

Kit intră în urma lor, fără grabă, mergând cu grijă printre 
dărâmături. Se opri în lumina unei raze de lună. 

— Davy, nu e nevoie să vezi toate acestea. De ce nu ne spui 
nouă ce să căutăm? Poţi să aștepți în mașină cât facem asta. 

— Nu-i nevoie. Uiţi că am petrecut ultimii cinci ani în 
zone de război. 

— Dar acolo nu incendiau casa copilăriei tale. 

— Chiar şi aşa... sunt unele lucruri pe care doar eu pot să 
le fac. Şi, oricum, nu am copilărit prea mult aici, zise el mai 
încet. Am încetat să ne mai vorbim unul altuia prea curând ca 

să mai petrec mult timp aici, şopti el, răsucindu-se pe călcâie, 
căutând ceva din priviri. Puteţi să aşteptaţi un moment aici? 
rosti absent. 

Dispăru ca o fantomă. Aşteptară în întuneric, în zgomotul 
bârnelor care scârțâiau peste tot în jurul lor. 

— Ţi-e frică? întrebă Kit. 

— Sunt îngrozită, spuse Stella. Ai încredere în Davy? 

— Da. lu? 

— Eu am avut dintotdeauna. Din prima clipă când 
l-am întâlnit. 

Auziră un sunet dinspre ușa din spate. Stella îşi ridică privirea. 

— Davy? Ce-i aia? 

— E un baros. Am avut unul în șopron dintotdeauna, de 
când există şopronul, adică de pe la 1588 sau undeva pe-acolo. 
Martha Walker a fost cea care a cerut construirea primului 
şopron. Ea este femeia care s-a căsătorit cu Francis Walker, 
cel care a pus bazele dinastiei. Ea este stră-stră-stră şi încă alte 
câteva stră-străbunica mea şi a lăsat în testamentul ei un set 
ciudat de instrucţiuni, cum ar fi ca barosul să fie întotdeauna 
uşor accesibil din bucătărie. Eu am avut o vagă idee în legă- 
tură cu scopul acestui lucru şi am încercat să îl folosesc o dată. 
Mama nu a fost... prea impresionată. Aceea a fost ziua în care 
m-am mutat la vărul Meredith. 

— Meredith Lawrence? întrebă Stella, surprinsă. El ne-a 
ajutat să descifrăm registrele. 

— Desigur. Obsesia cu registrele lui Owen e o trăsătură de 
familie. Probabil că ai observat asta, zise Davy rotind barosul 
în mână. 

În lumina slabă a telefoanelor, capul de metal avea o stră- 
lucire albastră. 

— El a fost un om bun lângă care să cresc și, după o vreme, 
am învăţat să comunicăm unul cu celălalt. I-am luat chiar 
şi jumătate din nume. Am crezut că mama n-o să-mi ierte 


342 MANDA SCOTT 


niciodată acest lucru. Poate că m-am înșelat. „Acum este 
timpul să deschizi ceea ce a fost închis în inima focului. Te 
rog.“ Până acum, nu mi-a mai spus niciodată te rog, zise el 
ridicându-și privirea. 

— Şi ce o să faci? îl întrebă Kit. 

— Ceea ce mi-a cerut, să deschid ceea ce a fost închis în 
inima focului. Are logică, dar, pentru a o descoperi, trebuie să 
ştii istoria familiei şi de aceea a putut să scrie aceasta în mesaj. 
Dacă eu nu înţelegeam, nimeni altcineva nu avea să înţeleagă, 
adăugă zâmbind frumos şi Stella se întrebă cum de putea cineva 
să îl considere urât. Ai putea să faci chestia aia cu telefoanele 
şi să proiectezi lumina aici, pe pietrele din spatele băncii de 
lângă şemineu? 

Lovi cu barosul în timp ce vorbi, nu tare, dar cu precizie 
concentrată, ţintind spre podeaua de piatră, în locul unde aceasta 
se unea cu peretele, în mijlocul băncii de lângă şemineu. 

Barosul ricoşă de trei ori de piatră. La a patra lovitură însă, 
sunetul fu diferit pe piatra care scrâşnea. Davy răsuci barosul 
în mână. Se folosi de mâner pentru a sparge mortarul, apoi îl 
răsuci din nou și începu să dea lovituri mai domoale şi precise 
lângă gaura pe care o făcuse. 

— Acesta, rosti printre lovituri, este... al doilea secret... 
al focului. Registrele lui Cedric Owen... au fost descoperite 
în cuptorul de pâine, dar... nimeni nu l-a dărâmat vreodată 
pe acesta... din motivul evident că istoria familiei mele cerea 
ca el să rămână intact... până la vremea Judecăţii de Apoi, pe 
care mama mea... o consideră ca... la naiba. Poţi să îmi dai 
mai multă lumină? 

— Nu pot, spuse Stella. O să se termine bateriile telefoa- 
nelor. Kit, opreşte-l pe al tău. Trebuie să păstrăm ceva energie 
şi pentru mai târziu. 

El își opri telefonul și rămaseră în întuneric, doar în 
lumina stelelor. 

— Davy, putem găsi lumânări pe undeva? întrebă ea. 

— Sub chiuvetă. În stânga. Ar trebui să fie şi o cutie de chi- 
brituri pe raftul de deasupra. Dacă avem noroc, atunci piatra 
chiuvetei le-a protejat de foc. Dacă nu, am dat de belea. 

Stella bâjbâi până acolo și găsi şase lumânări deformate şi 
chibriturile, intacte încă. 

— Avem noroc, zise ea. 

Luă trei, le așeză într-un triunghi pe podea şi le aprinse. 

— Ai văzut chestia asta făcută în Laponia? 

— Nu cred. 

Pentru prima dată, îl auzi pe Davy Law răspunzând 
cu precauţie. 

Craniul de cristal îi furnica mâinile mai mult decât atunci 
când îl ţinuse în raza de lumină. ÎI poziţionă deasupra luminii 
celor trei lumânări. Flacăra lor se transformă în lumina albastră 
a cristalului strălucind din ochii craniului. 

— Dumnezeule, exclamă Davy Law cu evlavie. 

Stella avu grijă să nu îndrepte lumina asupra lui sau a lui 
Kit, ci direct spre gaura din podea, acolo unde lovise barosul. 

— Continuă, spuse ea. Termină treaba. 

Făcu acest lucru rapid, lărgind deschizătura. 

— Am terminat. 

Pe lângă fum, acum miroseau cu toţii a praf de cărămidă. 
Davy tremura din tot corpul. Acolo unde lucrase, în partea cea 
mai îndepărtată a şemineului, era un spaţiu dreptunghiular. 
Îndepărtă cu grijă piatra de pe marginea acesteia. 

— Ar trebui să fiu un domn şi să las mai întâi doamnele, 
dar în acest caz... Am putea să facem puţin mai multă lumină 
în interior, te rog? 

Auziră un zgomot de piatră lovindu-se de piatră. El îna- 
intă nesigur și își îndreptă lumina telefonului în gaură. 


— Oh, da. Oh, foarte, foarte da. 

Scoase din întunericul dens, din norul de praf și cenușă 
al cărămizilor sparte un sul de pergament legat cu o fâşie de 
pânză şi un carneţel. 

— Spune-mi că aceea e o hartă, zise Stella punând jos cra- 
niul de cristal. 

Flacăra galbenă a lumânărilor schimbă culoarea nopții. 

— Cred că da. Sper că da, spuse Davy îngenunchind și 
începând să curețe o parte din mizeria de pe podea. Nu putem 
să facem puţin curat pe jos? Poţi să te uiţi să vezi ce a rămas în 
cămară? Pe podea, sub raftul de piatră ar trebui să fie nişte saci 
de plastic. Dacă a rămas vreunul intact, am putea să îl des- 
facem și să îl întindem pe podea. Cred că acesta, zise ridicând 
pergamentul, era vechi chiar și pe vremea lui Cedric Owen şi, 
dacă nu este o hartă sau măcar un indiciu despre locul unde 
trebuie să mergem, atunci mănânc masa. lar acesta, spuse 
ridicând carneţelul, a fost ascuns pentru un motiv foarte bun, 
iar eu vreau să aflu care anume. 

Stella găsi un sul de saci de gunoi într-un colţ, acolo unde 
focul nu ajunsese. Mătură o porţiune de podea și îi desfăcu, 
aşternându-i acolo. 

Întinse mâna după pergament. 

— O să trebuiască să porţi mănuși, o avertiză Kit. Dacă 
pergamentul este chiar atât de vechi, atunci nu poţi să-l pătezi 
de grăsimea de pe degete. 

— Dar... 

— Mănuşi pentru spălat vasele, ceru Davy. Tot sub chiuvetă. 

Acum tremurau toţi trei. 

Le găsi și se întoarse, apoi se chinui să desfacă nodul care 
ţinea sulul legat. Fâșia se desprinse brusc, împrăştiind peste 
tot fire de aţă. 

— O să mi se dezintegreze în mâini dacă încerc să-l desfac... 

De undeva din întunericul din stânga ei, Davy Law o în- 
trerupse brusc: 

— Dă-o dracului Stella, avem mai puţin de șase ore până 
la răsărit! Dacă nu reușim să vedem ce conţine, faptul că se 
sfărâmă nu mai are nici o importanţă. 

Pergamentul se rupse, dar numai într-un singur loc. 
Întinse împreună, cele două bucăţi formau un întreg uimitor, 
un desen în cărbune a unui peisaj pictat ici şi colo cu pete de 
pigment decolorat. Liniile erau aproape dispărute, dar destule 
cât să ilustreze peisajul, un cerc de pietre în mijlocul cărora se 
afla o movilă acoperită de iarbă, cu o intrare de piatră. În spa- 
tele ei erau câţiva copaci care se legănau, iar deasupra atârna o 
semilună, cu soarele schițat ca un arc la orizont. Stella își miji 
ochii şi se holbă, apoi îşi ridică privirea spre Davy Law, care 
era palid ca varul, de parcă tot sângele i s-ar fi scurs din vene. 

— Ştii unde e? întrebă ea. 

Abia dacă o auzi. Scoase un zgomot gutural deznădăjduit. 

— E Weyland's Smithy, spuse Kit încet. E acolo încă dina- 
intea romanilor. Saxonii credeau că, dacă lași acolo peste 
noapte un cal împreună cu o monedă de argint, zeul fierar 
Weyland avea să mai bată una până dimineaţă. 

— Şi este o movilă funerară, zise Davy Law răguşit. Unde 
altundeva ai putea să duci o piatră care oglindește faţa stră- 
moşilor tăi? 

— E aproape? 

— La zece minute depărtare, spuse cu ochii strălucind. O să 
ajungem acolo înainte de răsărit fără nici o problemă. Şi încă 
mai avem timp să aruncăm o privire la carnet. 

Aşeză carnetul lângă marginea curbată a pergamentului. 
La fel ca şi registrele lui Cedric Owen, era legat în piele roşie, 
uzată. Spre deosebire de acestea totuși, avea inscripţia BI, 
YULE, 1588 pe copertă, cu litere lunguieţe. Davy îl deschise 
cu vârful degetului, atingând numai un singur colț. Înăuntru, 
scrisul puternic înclinat de-a lungul paginii, abia dacă era mai 
lizibil decât hieroglifele maya. 

— Jurnalul lui Barnabas Tythe nu a fost găsit niciodată, zise 
el încet. Ce-ar fi să ni-l citeşti cu voce tare, Stella? Tu eşti cea 
care are experiență în cititul scrisului din perioada elisabetană. 

Şi aşa și făcu, la lumina a trei lumânări, îngenuncheată în 
cenușa și fumul fermei distruse a mamei lui Davy, începând 


cu primul paragraf. 


Douăzeci şi şase decembrie, în anul Domnului o mie 
cinci sute optzeci şi opt, în al treisprezecelea an al dom- 
niei suveranei noastre, regina Elisabeta, monarh al Angliei, 
Franţei și Irlandei. 

Eu, Barnabas Tythe, am devenit în această zi rector al 
Colegiului Bede din Cambridge, cea mai onorabilă poziţie 
pe acest tărâm. Spre marea mea rușine, primul meu act în 
această poziţie a fost o minciună. 

Să mă ierte Dumnezeu și colegii mei prieteni, căci am 
făcut o înmormântare pentru un om viu. Cedric Owen nu 
este mort. 


CAPITOLUL 27 


LOCUINŢA DE PROTOCOL, LRINITY STREET 
CAMBRIDGE 
28 DECEMBRIE, 1588 


Scrisă pe 26 decembrie, în anul Domnului 1588. Către 
Sir Francis Walsingham, din partea lui Barnabas Tyrhe, rector 
al Colegiului Bede, Cambridge, salutări. 


Trebuie să vă informez cu mare regret nu doar de moartea 
umilului dumneavoastră servitor Sir Robert Maplethorpe, 
dar şi de a trădătorului Cedric Owen. 

Acesta a venit într-adevăr să caute găzduire sub aco- 
perişul meu, aşa cum aţi prevăzut. Eu am mers în grabă la 
rectorul colegiului meu pentru a-i cere ajutorul în capturarea 
acestuia. Profesorul Maplethorpe a venit însoțit de oameni 
înarmaţi, hotărâți să îl captureze viu, lucru de care nu au fost 
capabili. Acesta a luptat cu o ferocitate incredibilă şi e clar 
că fusese pregătit în mod temeinic. Cel care l-a ucis a fost 
pedepsit pentru nesăbuinţa sa, nu de mâna noastră, ci a murit 
din pricina rănilor primite în acelaşi timp în care şi Owen îşi 


dădea duhul. 

Spaniolul de care mi-ai scris a fost şi el rănit. Corpul 
lui a fost scos din Cam și ars. Din hotărârea autorităţilor 
colegiului, al cărui rector am devenit acum, corpul lui Owen 
a fost încredinţat mormintelor comune ale săracilor de după 
răscrucea de la Madingley. Eu însumi l-am percheziţionat. 
Nu am descoperit nici un semn care să ne spună despre 
scopul său sau chiar care să îi confirme identitatea, dar am 
găsit în desaga lui un obiect, pe care vi-l trimit pentru in- 
specie, de o calitate excepţională, despre care cred că este 
făcut din aur. 

Owen era un trădător şi a murit luptând contra ser- 
vitorilor supuși ai Maiestăţii Sale, iar astfel toare bunurile 
lui aparţin acum coroanei. Vi le trimit şi pe acestea, având 
convingerea sinceră că veţi şti ce trebuie făcut de cuviință 
cu ele. 

V-aș ruga totuși, de dragul colegiului, ca Owen să fie po- 
menit de acum înainte drept un om bun. Nu ar fi bine să se 
ştie că am avut printre noi un trădător, indiferent de faptul 
că a fost neintenţionat. Nu aș vrea să le dau muniţie dușma- 
nilor noştri, ca aceștia să o folosească împotriva noastră în 
secolele viitoare. 

Aştept în continuare instrucțiuni din partea dumneavoas- 
tră în toate privințele. 

Rămân, domnule, umilul vostru slujitor credincios în 
faţa lui Dumnezeu, 


Profesor Barnabas Tythe 
Rector ales al Colegiului Bede, Cambridge 


— Eşti sigur că vrei să i-o dai? 

Masca funerară din aur solid era așezată peste pelerina de 
călărie a lui Cedric Owen. Degetele lui Barnabas Tythe alune- 
cară peste şirul de diamante. 

— Walsingham nu se așteaptă la mască, cu siguranţă, şi 
nici nu are nevoie de ea, îi spuse. Aş putea să scriu din nou 

scrisoarea. Aş putea să-i zic că aveai desagii goi, în afară de 
câteva monede de aur din Noua Spanie. 

De pe scaunul de lângă foc, Cedric Owen clătină din cap. 

— E un risc, recunosc. Dar dacă este de părere că ar trebui 
să fie mai mult aur, atunci o să caute să afle cum am reușit să 
ajungem aici din Sluis, lucru care nu ar fi prea bun pentru un 
anumit contrabandist olandez. Îi datorez destule lui Jan de 
Groot fără să-i mai trimit și slugile lui Walsingham pe cap. 

Owen vorbea încet. Bandajul care îi înconjura capul îi 
ținea creierul la loc în ţeastă, dar, în cele trei zile de când căpă- 
tase rana, descoperise că, dacă scotea vreo vorbă, durerea din 
cap devenea insuportabilă. 

— Masca îi va da lui Walsingham o mulţime de informaţii. 
Eu sper că îşi va folosi energia în cheltuirea veniturilor pe care 
i le va aduce aceasta, și nu în căutarea a și mai mult câștig. 
Cum stă cu sănătatea? Am auzit că nu prea bine. 

— E pe moarte, spuse Tythe ridicând din umeri, dar, până 
la urmă, asta se întâmplă cu noi toţi. Singura consolare pentru 
cei care continuă să sufere din cauza lui este că Sir Francis tră- 
ieşte în durere constantă, provocată de pietrele de la rinichi, 
iar credinţa lui nu îi permite să-i pună capăt rapid. Unii dintre 
noi văd acest lucru drept pedeapsa lui Dumnezeu pentru tot 
răul făcut. 

Tythe era încă fragil, terorizat de faptul că adevărul 
despre masacrul din ziua de Crăciun ar fi putut să fie to- 
tuși descoperit. 

După lupta haotică din faţa colegiului, Iythe crezuse sincer 
că Owen era mort. Fernandez de Aguilar, ale cărui răni erau 
din fericire superficiale, era singurul care nu crezuse asta, dar 
nu lăsase ca teama pentru soarta prietenului său să copleşească 
nevoile momentului. El fusese cel care desfigurase fără nici o 
remușcare faţa celui de-al doilea bătăuș al lui Maplethorpe 
chiar cu bâta acestuia, înmânându-i apoi arma lui Barnabas 


350 MANDA SCOTT 


Tythe şi ordonându-i să dea cel puţin trei lovituri, ca să aibă 
şi el niște stropi de sânge pe mâini şi haine, „pentru a fi vero- 
simili“, după cum se exprimase spaniolul. 

De Aguilar fusese cel care aranjase corpurile în așa fel 
încât cineva care se pricepea la luptă să vadă cum Owen, un 
spadasin excelent, îl ucisese pe Maplethorpe şi pe unul dintre 
bătăușii acestuia înainte ca sabia să îi fie distrusă de o bâtă. Şi 
cum, imediat după aceea, trădătorul luase o asemenea armă 
de pe pământ, permițându-i să-l învingă pe ultimul dintre 
oamenii lui Maplethorpe înainte ca Barnabas Tyrhe, eroul 
zilei, să-şi scoată cuțitul şi să îl înjunghie pe Owen. 

Avuseseră noroc că al treilea bătăuș semăna puţin cu 
Owen şi câteva lovituri scurte cu bâta peste față făcură ca orice 
altă examinare să fie imposibilă. Se mișcară repede, îmbră- 
cându-l pe bătăușul mort cu haina și cizmele lui Owen şi de 
îndată o rafală de vânt acoperi cu zăpadă locul luptei, aco- 
perind orice alte urme care fi putut să demascheze povestea 
lor drept o minciună. 

De Aguilar îl purtă apoi pe Owen într-un loc sigur, trimi- 
ţându-l pe Barnabas Tythe să le dea cele două veşti bune colegilor 
săi: că erau eliberați de Maplethorpe în sfârșit şi că Owen, 
inamicul lui Walsingham, şi deci al statului, fusese ucis. 

Barnabas Tythe petrecu o mare parte a zilei de Crăciun la 
colegiul pe care îl iubea, iar Fernandez de Aguilar se lepădă de 
hainele de papiţoi şi cercelul de aur din ureche, bandajându-și 
propriile răni înainte de a-şi spăla mâna și a se ocupa de rănile 
lui Owen. 

Pentru un om cu un singur braţ și fără nici o pregătire 
medicală, legase coastele rupte și craniul spart cu o dexteritate 
pe care Iythe o invidie atunci când bătrânul se întoarse în 
sfârşit și anunţă, scuturându-și zăpada de pe cizme, că fusese 
ales rector fără nici o opoziţie şi că bătăușul lui Maplethorpe 
trecuse drept Cedric Owen fără nici o problemă. 

Avuseseră noroc în această privinţă. Sărbătoarea Cră- 
ciunului era în plină desfășurare, corul se pregătea în capela 
Colegiului Bede, iar membri consiliului colegiului aveau 
lucruri mai bune de făcut decât să stea în încăperea mortuară, 
cercetând cadavre în ziua sărbătoririi nașterii lui Hristos. 

Îl priviră pe Maplethorpe, acoperindu-și feţele contra 
putorii ca de abator atunci când intrară în clădirea mică şi 
întunecată. Era o datorie faţă de mort și, mai mult, nevoia 
ca fiecare să poată relata apoi precizia săbiei care îl omorâse 
trecându-i prin piept, la fel şi despre sluga care murise imediat 
după el. Nu se sinchisiră să facă mai mult de-atât. Celelalte 
cadavre erau întinse mai departe, în întuneric, unde lumina 
celor două torţe agăţate pe pereţii de lângă ușă abia dacă putea 
să ajungă. 

Puteau să vadă faţa distrusă a spadasinului Cedric Owen, 
minunându-se de bogăţia hainei sale, dar nici unul dintre 
cei prezenţi nu voia să îşi murdărească ghetele mergând mai 
aproape pentru a-l cerceta mai bine pe trădător sau pe cel pe 
care îl omorâse în bătaie. Atunci când Tythe însuși, singurul 
medic prezent, făcu aluzie la faptul că puteau să se infec- 
teze de la duhoarea emanată de morţi, fură cu toţii bucuroși 
de oferta lui de a se ocupa singur de înmormântarea po- 
trivită fiecăruia. 

Rămânea însă problema celui de-al treilea dintre bătăuşii 
lui Maplethorpe, care părea să fi dispărut, fiind doar două 
cadavre în afară de cel al lui Maplethorpe şi a lui Cedric 
Owen. Apăru un zvon că, exact înainte de moartea lui Maple- 
thorpe, acesta îi mărturisise prorectorului că nenorocitul acela 
era bănuit de a fi furat nişte bani, şi se ajunse la concluzia că 
hoţul profitase de ocazie pentru a fugi, de care fu imediat 
acceptată. Pentru păstrarea bunului nume al colegiului, nimeni 
nu depuse nici o plângere. Cât despre complicele lui Owen, 
Tythe luă asupra sa rezolvarea problemei și își puse slujitorii 

să dragheze râul Cam. Atunci când aceştia se întoarseră cu un 
corp, un rezultat previzibil de altfel, scontat de Tythe, acesta 
îl identifică imediat drept spaniolul care îl însoţise pe Owen. 
Sabia lui Maplethorpe nu putu fi găsită, dar acest lucru nu era 
prea important. 

Cei 12 membri ai consiliului colegiului suspinaseră cu toţii 
ușuraţi că această chestiune urâtă se rezolvase elegant, hotă- 
râră un serviciu solemn în amintirea rectorului „mult regretat 
şi prețuit, apoi îl votară în unanimitate pe eroul pătat de 
sânge, Barnabas Tythe, drept noul lor rector. 

Faptul că nici nu avea bătăuşi angajaţi şi nici dorea o 
sobrietate feroce a colegiului nu fuseseră cele mai importante 
lucruri luate în considerare în această alegere, dar amândouă 
aspectele acționaseră în favoarea lui. Îşi ridicară paharele, toas- 
tând zgomotos pentru noua lui funcţie, îi acordară rangul pe 
care ar fi trebuit să îl primească de multă vreme, apoi înotară 
spre case prin nămeţi, la timp pentru a-şi duce familiile la 
slujba din dimineaţa Crăciunului, în capela Colegiului Bede. 
Preotul, trezit devreme, reuși să includă în predică și câteva 
cuvinte despre cei dragi plecaţi din rândul celor vii, care să 
servească drept serviciu funerar. 


— Şi ce facem acum? îi întrebă noul rector pe cei doi oas- 
peţi ai săi. 

— Aşteptăm, răspunse Owen. Mâncăm. Facem liniște 
atunci când trece cineva pe strada de sub fereastra ta. Şi 
sperăm cu ardoare că amândoi vom fi capabili să călărim 
atunci când zăpada va înceta să mai cadă. Ce a mai rămas 
din gâsca fripră? 

— Destul cât pentru trei mese îndestulate și o supă pentru 
prietenul tău spaniol, spuse Tythe strâmbându-se. Maiestatea 
Sa ne poate porunci să mâncăm gâscă în onoarea înfrângerii 
armadei, dar nu ea este cea care trebuie să o mănânce în conti- 

nuare încă o săptămână după prima masă, decât dacă dorește 
moartea și dispariţia fiecărei gâște şi gâscan din creștinătate. 

— Poate că asta vrea, poate că de aceea a poruncit să le mân- 
căm de Crăciun, ca să golească tot tărâmul de gâște, iar ea să 
nu mai trebuiască să mănânce una niciodată. Știai că le impor- 
tăm din Ţările de Jos, ca nu cumva supușii loiali ai Maiestăţii 
Sale să ducă lipsă de aceste orătănii? 

— Nu m-as mira, rosti Tythe acru. 

Îşi dădu apoi seama că nu primise un răspuns la între- 
bare și că acest lucru se întâmpla adesea atunci când vorbea 
cu Owen. 

— Şi dacă nu folosim acest timp pentru a discuta despre 
păsări, cum am putea să îl folosim altfel? Eu, de exemplu, 
trebuie să îmi încep jurnalul zilnic pe care am obligaţia să îl 
ţin ca rector al Colegiului Bede. Cu siguranţă voi fi spânzurat 
dacă scriu în el adevărul, iar acesta este descoperit. Ce ai de 
gând să faci după încetarea ninsorii? 

— Nu ştiu. 

Lui Cedric Owen îi era greu să recunoască acest lucru. Se 
lăsă pe spate, cu degetele împreunate sprijinite de genunchi, 
și își îndreptă atenţia spre umbrele albastre ca gheața de pe 
şemineu, unde era așezat cristalul lui. 

— Am anumite sarcini de îndeplinit în această viaţă, răs- 
punse el, dintre care prima a fost să merg în Lumea Nouă, să 
descopăr secretele pietrei și să le consemnez în așa fel încât 
doar cineva care este păzitorul de drept al pietrei să le poată 
descoperi. Mulțumită magiei oamenilor-jaguar, eu şi Fer- 
nandez am făcut asta. Am lăsat în Harwich un set de volume 
care vor lega trecutul de viitor. În curând, va trebui să găsim 
un loc sigur unde să le ascundem. 

— Cred că... începu Tythe. 

— Nu aici, prietene. Nu am vrea să profităm prea mult de 
ospitalitatea ta. O să ne îngrijim de acest lucru atunci când 

va fi cazul, dar mai întâi, și mai urgent, trebuie să rămânem 
în viaţă destul pentru a descoperi un anume loc foarte vechi, 
care era sacru înaintaşilor noştri cu multă vreme înainte de 
Hristos. Spre marea mea rușine şi nenorocire, nu știu unde să 
caut acest loc. Sperasem că piatra o să mă îndrepte spre el, dar 
nu a făcut acest lucru. Fără ajutorul ei, suntem ca o corabie 
fără cârmă pe furtună. 

— Şi cum vei recunoaște locul pe care îl cauţi? 

— L-am visat. Prima dată a fost acum treizeci de ani, dar 
visul a rămas cu mine de atunci, zise Owen şi o șuviţă de păr 
îi căzu peste ochi. Este un loc sălbatic, pe o câmpie largă, cu 
un cerc de pietre printre care şuieră vântul. În vis, văd siluetele 
negre ale copacilor fără frunze aplecaţi de furtună și fulgere 
pe cer. Dar ar putea fi în sute de locuri, de la punctul cel 
mai sudic al coastei, în Cornwall, până departe în nord, în 
Northumberland. Nu putem să le cercetăm pe toate, sfârşi cu 
vocea pierdută. 

Tythe îşi apăsă degetele pe buze. Undeva în adâncurile 
memoriei simţi o amintire, ireală ca o ceaţă, alunecoasă ca 
un păstrăv de vară. Încerca să îi distingă forma și consistenţa 
când deveni conștient de piatra albastră care stătea atât de clar 
pe şemincul lui, umplând camera cu lumina ei. În intervalul 
dintre două respiraţii, textura albastrului curgător se schimbă, 
iar marginile acestuia se întinseră pentru a ajunge spre el. 

Barnabas Tythe urmări această alchimie și simţi că i se 
ridică părul pe ceafă. Îl văzu pe Cedric Owen întorcându-și 
capul nesigur, așa cum face un câine care aude ecoul înde- 
părtat al fluieratului stăpânului său, apoi văzu cum întreaga 
lui fiinţă se cutremură pe scaun, ca și cum fluierul se auzise 
din nou, atât de aproape că era asurzitor. 

Lui Tythe i se păru că delușeşte ceva, o melodie pierdută, 
auzită parcă în imaginaţie, care nu era îngânată de nici un 
instrument sau voce pe care o auzise el vreodată. 

Owen îşi îndreptă privirea spre el și îl întrebă: 

— Barnabas? Ce ai uitat? 

— Nu știu, răspunse Iythe. E ceva... cineva.. dar nu pot să 
îmi aduc aminte cine sau... 

I se păru că piatra albastră se întorsese astfel încât ochii 
craniului priveau drept în ai lui. Fascinat de această privire 
supraomenească, gândurile lui se împrăştiară asemenea norilor 
înaintea unei furtuni, lăsând un cer albastru senin acolo unde 
înainte fuseseră pânze de păianjen și dezordine. Cântecul 
cristalului deveni o chemare. O poartă se deschise parcă, iar 
amintirea căutată i se înfăţişă clară şi strălucitoare. 

În tăcerea umplută de cântecul cristalului, îi spuse lui Owen: 

— Am o rudă căreia i-a murit de curând perechea și care 
trăiește la o fermă de lângă Oxford. Nu ne-am întâlnit în per- 
soană de la moartea reginei Mary, dar corespondăm de două 
ori pe ani în legătură cu chestiuni de familie. Suntem rude pe 
partea mamei, iar înainte ca răposatul rege să distrugă mănăs- 
tirile, tatăl rudei mele a primit o pensie de o monedă de aur 
pe an din partea lui Richard Whiting, abatele mănăstirii din 
Glastonbury, odihnească-i Domnul în pace sufletul frânt și 
ars, pentru întreţinerea cărărilor sacre ale străbunilor, cele 
care treceau prin abație și alte biserici şi mănăstiri micuţe. 
Spre deosebire de puritani, Biserica Catolică nu a fost atât de 
ignorantă în privinţa acestor lucruri, iar tatăl rudei mele este 
printre cei care înţeleg cel mai bine căile străvechi. 

Owen făcu ochii mari cât ai unei bufnițe. Aceştia erau 
fixati pe chipul lui Tythe. 

— Şi ar fi tatăl rudei tale dispus să ne ajute? 

— Dacă mai trăiește. O să împlinească nouăzeci și trei de 
ani în iunie, aşa că este foarte posibil să fi murit. Dar, dacă 
mai trăiește încă, nu există nimeni altcineva care să cunoască 
mai multe despre cercurile de piatră din Anglia. 

Tythe se ridică vioi, eliberat în același timp și de cântecul 
cristalului, şi de povara oaspeţilor. 

— Dacă vreţi să călătoriţi acolo, pot să vă scriu o scrisoare 
de recomandare, spuse binedispus, pentru a vă prezenta rudei 
mele. Puteţi pleca imediat ce se opreşte ninsoarea, de preferință 
chiar în seara aceasta. Dacă tu şi de Aguilar puteţi călări destul 
de bine cât să prindeţi viteză atunci veţi fi la Oxford chiar 
înainte ca scrisoarea mea să ajungă la Walsingham, în Londra. 

Owen se ridică încet. Privi lung împrejurul său, la încă- 
perea care îi fusese cu multă vreme în urmă casă. Își înclină 
capul ca și cum și el ar fi auzit acum îngânarea cântecului 
cristalului, iar sunetul acestuia îi făcea plăcere. 

Un zâmbet aparte îi lumină faţa. Îşi întinse ambele mâini 
pentru a le strânge pe ale prietenului său. 

— Barnabas, ești salvatorul meu și aducător de veşti foarte 
bune! O să ne întâlnim cu ruda ta cât mai curând. 


CAPITOLUL 28 


FERMA LOWER HAYWORTH 
OXFORDSHIRE 
30 DECEMBRIE 1588 


Anglia era toată o băltoacă de zăpadă topită. Aceasta se 
scurgea ușor din copaci pe drumurile cenușii, pline de zloată. 
Caii se împiedicau și alunecau pe pojghițe de gheață ascunse. 
Chiar și la prânz, era un întuneric ca de seară. Călătoritul 
noaptea se dovedi deosebit de periculos şi, pentru păstrarea 
secretului călătoriei lor, Owen se baza pe faptul că nimeni nu 
se aventura pe drumuri pe o vreme ca aceea. 

Ajunseră la fermă seara devreme, când noaptea începea 
să se lase cu adevărat. Casa era nou construită, pe un loc ce 
părea prosper, din lemn sănătos, piatră şi cu acoperiş de stuf, 
ridicată după cea mai nouă modă. În spate, câmpiile erau aco- 
perite de ceaţă. Într-un coteţ din apropiere, o pereche de ogari 
lăcră melodios. Un buldog mârâi, nu spre ei însă. 

În față, o cărare pietruită ducea spre o poartă și apoi spre o 
ușă de stejar care arăta ca și cum ar fi putut să ţină în loc chiar 

şi o armată. Fumul se ridica în panglici întunecate din horn. 
Mirosul de carne prăjită parfuma aerul umed. 

Cedric Owen cobori anevoie din șa. Era ud până la piele și 
tremura. Lângă el, de Aguilar stătea pe cal, cu buzele albăstrite 
de frig. Spaniolul îşi ţinea pelerina strânsă în jurul lui, atât 
pentru a-și ascunde braţul lipsă, cât și pentru căldura pe care 
aceasta i-o oferea. Ţinea în mână sabia solidă și simplă a lui 
Robert Maplethorpe. 

— Bate la ușă, spuse el. Nu avem nimic de pierdut. Dacă 
ruda lui Tythe nu ne primeşte înăuntru şi trebuie să dormim 
afară încă o noapte, o să murim amândoi, zise el încercând să 
zâmbească. După asta, căldura iadului ar fi o binecuvântare. 
Crezi că există un iad rece rezervat pentru cei care mor în 
timpul iernii? 

— Nu am venit până aici ca să murim, spuse Owen şi 
încercă să creadă și el acest lucru. 

Îşi ridică mânerul pumnalului și bătu cu el în lemnul nou 
al ușii fermei rudei lui Barnabas Tythe. 

Era prea înghețat pentru a se mişca şi prea orbit de părul 
ud care îi stătea lipit pe frunte pentru a vedea bâta care se 
îndrepta spre capul său şi să aibă vreme să o evite. ÎL auzi vag 
pe de Aguilar strigând răgușit în spaniolă şi tropăitul unui cal 
pe cărarea acoperită de zloată. 

Nu era destul de treaz pentru a lua seama la mâinile puter- 
nice care îl prinseră în timp ce căzu sau la faţa frumoasă ai 
cărei ochi priveau fix în ai lui. 


Căldura de la picioare fu prima senzaţie care îl întâmpină 
pe Owen când acesta se trezi, dimpreună cu luxul neasemuit 
al așternuturilor uscate și căldura molatecă, după ce călărise 
timp de trei zile crezând că n-o să mai simtă niciodată altceva 
decât frig și umezeală. 


CRANIUL DE CRISTAL 359 


Rămase întins o vreme, concentrându-şi atenţia spre jumăta- 
tea de jos a corpului, în încercarea de a evita durerea îngrozitoare 
pe care o simţea în craniu sau fluctuațiile propriei cunoştinţe. 

Într-unul dintre momentele de luciditate, avu impresia că 
aude două voci vorbind armonios în spaniolă, lucru care era, 
desigur, imposibil. Dar asta se repetă când se trezi din nou. 
Cu un efort, încercă să îşi adune gândurile și îşi simţi toate 
cele patru membre, iar în final, din păcate, coastele şi capul. 
Ridicându-se pe perne, deschise ochii. 

— Ah, s-a trezit sesor Owen. Era și timpul. 

Vocea nu îi aparţinea lui Fernandez de Aguilar. Cei 30 de 
ani petrecuţi împreună îi împletiseră vocea acestuia în suflet, 
încât cunoștea mai bine vocea prietenului său decât o ştia pe 
a lui. În ciuda protestelor trupului său, Cedric Owen îşi forță 
capul să se întoarcă spre sursa vorbelor. 

Era într-o bucătărie de fermă, mare și confortabilă, cu 
podea din piatră şi un şemineu larg, cu o bancă de piatră 
alături, în care ardea ceea ce părea a fi un stejar întreg, tăiat 
în butuci mari. Camera iradia căldură. Fernandez de Aguilar 
era așezat la o masă nouă de stejar, rana de la picior provo- 
cându-i, în mod evident, mai puţină durere. Lângă el stătea 
o siluetă îmbrăcată în negru. „Am o rudă, care şi-a pierdut 
de curând perechea...“ 

Silueta se ridică şi veni spre locul unde Owen era întins pe 
un pat cu rotile în faţa focului. 

— Îmi pare rău, domnule, dar eu locuiesc singură împreună 
cu tatăl meu văduvit, iar Anglia pe vremea aceasta nu este un 
loc unde oamenii cinstiţi pornesc la drum. Am crezut că sun- 
teţi tâlhari veniţi să ne fure mica agoniseală. Dacă prietenul 
dumneavoastră nu ar fi strigat în spaniolă, probabil că v-aș fi 
lovit mult mai tare. Datorită oboselii companionului dum- 
neavoastră sunteţi încă întreg. Dacă nu ar fi fost prea obosit 

şi delirând aproape, ar fi strigat în engleză şi mă tem că acesta 
v-ar fi fost sfârșitul. 

Owen se holba ameţit, încercând să găsească o noimă în 
lumea întoarsă cu fundul în sus. Faţa pe care se străduia să o 
privească era lată la frunte şi obraji, îngustându-se într-o bărbie 
fermă deasupra unui gât zvelt. Ochii erau de un gri de oțel, ca 
de felină, sălbatici şi jucăuşi în acelaşi timp. Buzele erau perfecte, 
încadrate de riduri de expresie zâmbitoare, trasate adânc, care 
îi trădau cu voioşie o vârstă mai apropiată de 50 decât de 
40 de ani. 

Impresia generală era a unei fețe energice şi inteligente, 
încadrată de un păr de aceeași culoare, cu aceleași bucle ca 
ale lui Barnabas Iythe, cu o strălucire care-l făcea să nu pară 
tocmai sur. Acest lucru fu cel care o identifică pe vorbitoare 
drept ruda lui Tythe, verișoara acestuia, fiica surorii mamei 
lui, al cărei tată fusese geomant! pentru abaţii mănăstirii din 
Glastonbury înainte de venirea Reformei. 

Faptul ridica o întrebare destul de importantă, și anume 
de ce omisese Tythe să menţioneze că această rudă a sa era o 
femeie sau că aceasta era uimitor de frumoasă, iar Fernandez 
de Aguilar, care îşi petrecuse întreaga viață adultă neluând în 
seamă farmecele sexului slab, ajunsese subit, și pe bună dreptate, 
să fie îndrăgostit de ea. 

Sau poate nu chiar atât de subit. 

— Câtă vreme am dormit? întrebă Owen. 

— Nu mult, îi răspunse de Aguilar. Este seara zilei în care 
am ajuns. Martha a vorbit cu tatăl ei. Acesta știe că fugim de 
slugile lui Walsingham și că faptul că suntem în acest loc 
reprezintă un mare risc. El a insistat că trebuie să rămânem 
! Geomanţia (adică, divinația pământului) este o pseudoștiință care pre- 
zice viitorul cu ajutorul unor puncte trasate pe pământ sau prin analiza 


unor grămăjoare de pământ. Se mai ocupă cu studiul viitorului analizând 
nisipul, pietrele sau scoicile de pe pământ. (n.red.) 

aici şi, mai mult de-atât, a cerut să vadă piatra albastră. Am 
aşteptat trezirea ta pentru a face acest lucru. 

„Martha... Noi...“ Schimbarea cea mai mare nu era în 
limbajul lui de Aguilar, deși chiar și aceasta era destul de mare, 
ci în sunetul vocii lui, care devenise bogată şi profundă, ase- 
menea vinului de Madeira băut la marginea mării, într-o seară 
de vară. 

Acest lucru nu ar fi trebuit să îl doară atât. Petrecuse totuși 
30 de ani cu Najakmul şi faptul că ea contase enorm pentru 
Owen nu a intervenit niciodată între el și spaniolul a cărui 
viaţă o salvase. 

Chiar și așa... 

— Aș putea să aflu cu cine vorbesc? 

Owen se ridică prea repede şi își închise ochii, icnind de 
durerea care îi cuprinse capul. 

Simţi o pauză dinspre dreapta. I se păru că femeia îi pusese 
o întrebare tăcută lui de Aguilar, cu ochii ei de culoarea oţe- 
lului, iar acesta îi răspunsese cu un semn din cap. 

Vocea care vorbise atât de catifelat spaniola, îi zise: 

— Îmi cer scuze, domnule. Mă numesc Martha Huntley, 
fiica lui Edward Wainwright, așezat aici, lângă foc, şi soție a 
lui Sir William Huntley, care a murit în această vară pe una 
dintre corăbiile care apărau Anglia de dușmanii noștri. 

Owen deschise ochii. Femeia era la depărtare de un braț, 
privindu-l. Îşi dorea să fi fost mai puţin vulnerabil. 

— Şi vorbeşti spaniola la fel de bine ca și limba maternă. 
Nu te-a îndepărtat acest lucru de vecini la venirea armadei? 

Semăna foarte mult cu Najakmul. Ochii ei se aprinseră 
de un foc nou. 

— Vecinii mei știu că nu sunt o trădătoare, ci complet 
loială reginei și ţării noastre. Familia mea a fugit în Spania 
când eram o copilă, în vremea când regina Elisabeta a ajuns 
pe tron. Eu eram tânără, mama mea nu avea sănătatea prea 

bună și se temea că arderile pe rug aveau să înceapă din nou, 
doar că de aceasta dată catolicii aveau să fie cei persecutați, 
nu protestanții. 

— Şi v-aţi întors pentru că v-aţi înșelat? 

Ea își ridică mâinile într-un gest pe care l-ar fi putut învăţa 
de la de Aguilar, dar pe care îl cunoştea cel mai probabil încă 
din copilărie. 

— Eram englezi în Spania, ceea ce nu era un lucru prea 
sigur. Acolo, am fi fost trădători, cel puţin în inimile noastre. 
Prin acţiunile ei, regina a arătat că este serioasă în hotărârea de 
a acorda libertate tuturor credințelor. Tatălui meu îi era dor de 
tărâmul unde s-a născut, iar mama mea dorea să moară aici. 
l-a fost îndeplinită această dorință. 

— Îmi pare rău, spuse Owen. Cu mama și soţul tău, ambii 
morţi, eşti de două ori îndoliată. 

Sinceritatea privirii ei îi mulţumi pentru curtoazie, dar 
negă în același timp nevoia acesteia. 

— Mama mea a murit cu mulți ani în urmă. Eu sunt acum 
mai îngrijorată pentru tatăl meu, care se apropie și el de ziua 
întâlnirii cu Creatorul divin. Rămâne legat de această viaţă 
pentru că nu vrea să mă lase femeie singură pe lume, obligată 
să mă mărit pentru a-mi păstra reputaţia și casa. 

Privirea lui Owen se mută de la ea spre de Aguilar, apoi 
iarăși spre Martha. Întrebă cu nevinovăție: 

— Şi ţi-e teamă de moartea iminentă a tatălui tău? 

Fa se înroși, dar nu își cobori privirea. 

— Da, dar nu din pricinile la care te gândești. Tatăl meu se 
agaţă de viaţă pentru un al doilea motiv: visează la o anumită 
piatră pe care trebuie să o vadă înainte de moarte, un cristal 
albastru de safir, cioplit în forma unui craniu uman. 

Owen nu răspunse imediat, ci aşteptă ca piatra să îi vor- 
bească, dar zăbovi în van, căci aceasta era tăcută în mod 
nejustificat. Din momentul când au plecat din Cambridge, 

de fapt, din momentul când au plecat din Noua Spanie, îi 
condusese pe Owen și de Aguilar spre acest loc. La fiecare 
răspântie din călătoria lor, cântecul ei fusese o prezenţă con- 
stantă, mai puternic atunci când coteau în direcția potri- 
vită, mai slab atunci când greşeau. În momentul uciderii lui 
Maplethorpe, aproape că zbierase de mulțumire, iar în stabi- 
lirea legăturii cu Barnabas Tythe, pentru a-l face să-i trimită 
acolo, se depășise pe sine. Faptul că acum era tăcută îl făcea 
ca lumea să-i pară ştearsă. 

Simţind un val de panică, Owen îşi întoarse capul pentru a 
privi prin cameră, înfruntând durerea pe care o simţea în cap. 

De la stânga lui, de Aguilar îi zise: 

— Cedric, desagii tăi sunt aici. 

Timp de 30 de ani Fernandez de Aguilar ghicise fiecare 
dorinţă al lui Owen chiar înainte ca acesta să o exprime. Din 
nou era alături de Owen, ţinând desagii — cu o figură seri- 
oasă, gătit cu aur şi volănașe de catifea maronie. Faţa lui pre- 
lungă nu mai era albastră de durere și frig, ci vioaie. Ridurile 
acumulate în Noua Spanie erau luminate de râs și speranţe 
noi. Ochii lui îi trimiteau complexe mesaje tăcute de scuze și 
nesiguranţă, și liniştire. Voia ca Owen să ştie că nimic nu se 
schimbase, că văduva Martha Huntley nu avea să intervină 
între ei, dar că în viaţa lui soarele răsărise din nou, iar el dorea 
cu ardoare libertatea de a se putea bucura de el. 

Răbdător, ca şi cum i-ar fi vorbit unui copil, Owen spuse: 

— Fernandez, tu ești spaniol. Anglia e în război cu Spania. 
Prima dată când vei deschide gura şi-ţi vei dezvălui adevărata 
identitate, vei fi un om mort. 

— Dar sunt deja un om mort, rânji spaniolul. Corpul meu 
a fost descoperit și ars. Dacă noi doi e să fim feriţi de slugile 
lui Walsingham, atunci trebuie ca Fernandez de Aguilar să 
înceteze a exista. Dacă pot să-mi fac părul să fie mai deschis 
la culoare şi găsesc un motiv mai patriotic care să explice cum 

mi-am pierdut brațul, aş putea să fiu un alt om și nimeni n-ar 
putea dovedi contrariul. 

— Ai vrea să renunțţi la tot ce ai fost odată? 

— Nu vreau, dar trebuie. Nu încă totuși. Încă sunt omul 
căruia i-ai salvat viaţa. Sunt legat de tine și îmi voi înde- 
plini datoria. 

— Credeam că este mai mult decât o datorie, zise Owen și 
simţi un nod în stomac. 

— Aşa și este, răspunse de Aguilar prinzându-l de umăr şi 
căutându-i privirea cu ochii negri. Sincer, este. Te iubesc la fel 
de mult cum am iubit pe oricine altcineva în viață. Dar tre- 
buie să am fii care să trăiască după mine. Şi nu numai asta... 

În 30 de ani, de Aguilar nu rămăsese niciodată fără cuvinte. 
Noutatea acestui fapt mai ușură tensiunea momentului, în 
vreme ce cu restul fiinţei sale declara o pace nou descoperită, 
care era dincolo de cuvinte. 

— Atunci hai să scoatem piatra albastră la lumina focului, 
rosti Owen mai blând decât înainte. Poate că vom descoperi 
de ce a amuţit. 

Piatra dormea, sau cel puţin aşa i se păru lui Owen. O simţi 
grea şi amorţită în mâini atunci când o scoase din desagă, 
asemenea unei pisici care a început să moțăie la căldură şi se 
trezeşte fără chef. 

Când nici așa nu se trezi, Owen ajunse la concluzia că 
era extenuată. E] o crezuse nemuritoare, imună la durerile şi 
nevoile omenești, dar, pe măsură ce o ţinea lângă focul imens 
din ferma Marthei Huntley, vorbindu-i în mintea lui aşa cum 
făcuse în ultimele decenii, simţi amorţeala unei oboseli ade- 
vărate, o întoarcere greoaie în lumea oamenilor. Cântecul ei 
devenise o șoaptă subţire, venită din depărtarea spaţiului vast 
unde își găsise un loc de odihnă precar. 

Fl nu se considerase niciodată stăpânul pietrei, capabil să o 
cheme contra voinţei proprii. Acum, stătea pasivă în palmele 


CRANIUL DE CRISTAL 365 


lui, astfel încât lumina focului abia trecea prin ea şi culoarea 
pe care o revărsa era mai degrabă chihlimbarie decât albastră. 

— Îmi pare rău, îi zise Owen firicelului de cântec care i se 
înfiripa în minte. Cineva ar vrea să te cunoască. Îmi pare rău 
că trebuie să îţi întrerup odihna. 

— Mulţumesc. 

Auzi o voce tare care venea ca răspuns al unui gând pe 
care era convins că îl rostise doar în minte. Owen se întoarse 
prea repede şi încetini apoi din cauza durerii pe care o simţi 
în cap. 

Focul îl ascunsese pe Edward Wainwright. Stătea atât de 
aproape de acesta, încât părea că flăcările ar fi putut să-l devo- 
reze și pe el după ce terminau cu buștenii de stejar. Era așezat 
într-un fotoliu, învelit în pături fine, un schelet însufleţit, care 
abia se agăța de viaţă. Venele i se zăreau albastre și îngroșate 
prin pielea subţire ca hârtia. lendoanele îi ieşeau în evidență 
ca niște scripeţi, încât Barnabas Tythe ar fi putut să ţină o 
lecţie de anatomie folosindu-se de corpul bătrânului, fără să 
aibă nevoie de o disecţie. Ochii îi erau acoperiţi de cataractă 
şi avea pleoapele umflate de conjunctivită, cu puroi uscat la 
colțuri, acolo unde fiica lui nu se obosise să îl șteargă, sau 
poate că îl lăsase intenţionat, nedorind să îl deranjeze astfel, 
căci nu îi făcea nici un rău, gândi Owen, şi asta nu răpea din 
demnitatea bărbatului aflat pe moarte. 

Acesta era mai puternic decât părea. Se întinse să prindă 
încheietura mâinii lui Owen, iar degetele îi erau la fel de puter- 
nice ca un şarpe care se înfășoară în jurul prăzii, zdrobind-o. 

— Îmi permiti să privesc nestemata? 

— Desigur. 

Piatra nu dăduse un răspuns diferit, şi nici nu trase vreun 
semnal de alarmă. Owen o aşeză, cuibărind-o în cutele păturii 
galbene care acoperea genunchii osoși. 

— Puteţi chiar să o atingeți dacă doriţi. 

Urmă o pauză în care bătrânul doar privi piatra. Faţa lui 
träda o uimire totală, asemenea unui copil care primește ce 
îşi doreşte cel mai mult după vreme îndelungată de așteptare. 

Craniul era așezat față în faţă cu el, cu ochii goi ridicați în 
sus. Era încă nemișcat, absorbind adormit lumina focului și 
reflectând-o şi mai adormit. Mâinile lui Edward Wainwright 
atinseră încet, minunându-se, tâmplele lustruite ale acestuia. 

La momentul întâlnirii lor, piatra plânse, sau cel puţin așa 
i se păru lui Owen. În lumina palidă a focului, simţi o duioşie 
cum nu mai simţise niciodată până atunci. 

Bătrânul plângea în mod cert. Lacrimile rare lăsau urme 
aurii pe obrajii săi, de parcă le păstrase toată viaţa pentru 
acel moment. 

Totuşi, ochii îi erau limpezi când se ridicară să îi întâl- 
nească pe ai lui Owen. 

— Există un loc în acest ţinut care a fost creat special pentru 
a primi această piatră la sfârșitul vremurilor. Ştii care este? 

Owen simți că îi stă inima în loc, apoi porni să bată din 
nou, zăpăcită. 

— Visez acest loc în fiecare noapte de treizeci de ani, dar nu 
am fost acolo niciodată și nu știu unde este. Am fost trimis în 
Anglia pentru a-l găsi. 

— Atunci, ultimul meu an de viaţă nu a fost irosit, spuse 
Wainwright şi faţa i se lumină pentru o clipă. Am aşteptat 
atât fericirea fiicei mele, cât şi sosirea ta, iar astăzi ambele s-au 
împlinit. Însă căutarea noastră nu este atât de simplă, căci 
noi, cei care păstrăm vechile căi sacre, nu am ştiut niciodată 
care dintre cele cinci locuri pe care le îngrijim este cel care 
contează cel mai mult. Ai putea să îmi desenezi locul pe care 
îl visezi? 

Asemenea unui potop, sângele începu să se reverse prea 
repede în venele lui Owen. Simţi că ameţește. 

— Dacă îmi daţi o hârtie şi ceva de scris, atunci pot încerca. 

Urmând îndemnul tatălui ei, Martha se duse cu o lumâ- 
nare la etaj. Se întoarse apoi cu o pană de gâscă, cerneală 
neagră și o foaie de hârtie de calitate, netedă, pe care se scria 
perfect cu cerneală. 

— O folosesc pentru crearea de hărți astrale, rosti Edward 
Wainwright. Dacă trăiesc până dimineaţă și îmi spui locul și 
data nașterii tale, pot să îţi alcătuiesc harta astrală. 

Owen îi mulțumi politicos. Nu îi zise că putea să-şi alcă- 
tuiască singur harta astrală şi că făcuse deja acest lucru de 
nenumărate ori. 

Stătea aşezat lângă foc, ţinând pe genunchi o tavă de lemn 
întoarsă cu fundul în sus pe post de pupitru. În lumina por- 
tocalie a flăcărilor, cu ochii pe jumătate închiși, începu să 
schiţeze locul sacru, presărat cu ierburi din junglă, pe care îl 
văzuse prima dată în visul său, cu trei decenii în urmă. 

Vorbea în timp ce desena. 

— Locul este învăluit de ceaţă. La început, când mă apropii 
de el, nu pot să disting decât siluetele fagilor dintr-o parte. Și 
totuși este luminat de luna care mai are o săptămână până să 
fie plină, astfel că umbrele pietrelor ridicate sunt clare. 

— Sunt deci și pietre? Poţi să mi le descrii? 

— Nu pot să fiu foarte precis. 

Pe hârtie apăruseră deja linii vagi care ilustrau fagii și înce- 
puturile unui cerc de piatră care era magic în sine și nu avea 
nevoie ca el să îi descrie această calitate, dar nu poseda deta- 
liile cerute de Edward Wainwright. 

Owen înclină tava pentru a primi o lumină mai bună. 

— Pe măsură ce mă apropii, ajung la un şir de patru pietre 
înălțate. Fiecare dintre ele este mai înaltă decât un om, iar la 
bază este de două ori mai lată decât la vârf, care este ascuțit. 
Acestea înconjoară un tumul lung, rotunjit, cu o formă de 
bol, în faţa căruia se află pietre mai joase şi rotunde. Tumulul 
în sine este alcătuit din piatră acoperită cu pământ şi iarbă 

care ascunde tunelul din interior. Are un prag de piatră tăiată 
la capete pentru a se uni cu celelalte pietre așa cum se îmbină 
lemnul pentru a crea cadrul unei uși, continuă el, scărpi- 
nându-și bărbia cu capătul penei. Spre ruşinea mea, nu pot 
număra pietrele aşezate în cerc. Încerc să fac asta, dar de fie- 
care dată numărul este diferit. 

Din capătul îndepărtat al băncii de lângă șemineu, Edward 
Wainwright îi răspunse: 

— Nue nici o ruşine în acest lucru. Nimeni nu poate număra 
vreodată pietrele din aceste cercuri vechi, ele nu sunt create 
pentru ochii noştri. În visul tău, intri în încăperea funerară? 

— E un mormânt? rosti Owen ridicându-și capul. M-am 
gândit că asta s-ar putea să fie. În interiorul lui sunt oase 
de cai şi oameni. În fiecare vis, intru într-adevăr în tunel. 
Este complet întuneric, dar totuși pot să văd ca și cum ar 
fi lumină. Acesta este felul în care somnul și piatra albastră 
mi-au schimbat vederea. 

Începu o altă schiță, de această dată din interiorul movilei. 

— Mormântul este îngust și lung, cu excepţia a două nişe 
laterale de fiecare parte a intrării, astfel încât, dacă aceasta este 
privită de deasupra, forma ei ar fi cea a unei cruci cu braţele 
scurte. Nișa făcută pentru piatră este în capătul îndepărtat, 
în zid. Nu am văzut-o clar niciodată, dar cred că are exact 
dimensiunea craniului și îl va prinde în stânca movilei. 

Îşi termină schițele reprezentând movila atât din exterior, 
cât și din interior, şi marcă nișa cu o săgeată și câteva cuvinte. 
Întorcând foaia, îi arătă schița lui Edward Wainwright. 

— Nu aș vrea să vă grăbesc moartea în nici un fel, dom- 
nule, dar, dacă vă va ajuta să vă îndepliniţi scopul vieţii, atunci 
aceasta va fi una împlinită. 

— Este una împlinită. 

Ochii lui Wainwright erau aprinşi de o lumină nouă. Privi 


dincolo de Owen, spre locul unde era așezată Martha Huntley. 

— Acesta este motivul pentru care am trăit, tu și cu mine, 
îi zise fiicei sale. Acesta este momentul dezvăluirii. 

Fără nici o vorbă, Martha îl lăsă pe spaniol și se îndreptă 
cu lumânarea spre şemineul uriaș, din care bușteni groși cât 
capul unui om emanau o căldură îngrozitoare. 

Să stingi un asemenea foc cerea ceva îndemânare, obţinută 
cu siguranţă din experiență. Apoi, după ce buștenii fură dați 
deoparte, Martha îşi prinse fustele în jurul gleznelor. Înge- 
nunchind aproape de fundul căminului, făcu un mic miracol, 
trecându-și mâna prin piatra groasă a șemineului spre un mic 
spaţiu aflat dincolo de acesta. Cu respiraţia tăiată, Owen se 
apropie cu lumânarea în mână şi descoperi, ajutat de lumina 
acesteia, că nu era un miracol, ci un act de prestidigitaţie. 
O singură piatră din mijlocul vetrei era echilibrată pe un ax, 
astfel încât, atunci când era împinsă, o parte se învârtea spre 
interior, iar cealaltă spre exterior, lăsând o deschizătură prin 
care putea trece mâna unui om. 

Din spaţiul ascuns astfel, Martha scoase la iveală o legă- 
tură de pergamente rulate și legate cu păr de cal. Ea le purtă de 
parcă ar fi fost osemintele sfinte ale unui martir mort demult, 
gata să se sfărâme în orice moment. Îngenunchind, le aşeză cu 
grijă pe genunchii tatălui ei. 

Acesta le sortă mișcându-le cu capătul moale al penei de 
scris, ridică unul și i-l întinse lui Owen. 

— Îmi faci onoarea de a-l deschide? 

— Pot să fac acest lucru în siguranță? Pare prea vechi pentru 
a fi atins de cei nepricepuţi ca mine. 

— A fost creat pentru cei ca tine. Dacă se fărâmă la atin- 
gerea ta, tot îşi va fi servit scopul. Dar este mai bine să îl 
desfaci cu grijă, pentru a rămâne și pentru cei care au să vină 
după tine. 

Owen îşi ţinu respiraţia fără să-și dea seama de acest lucru 
decât după ce îndeplini fapta. Cu degete nesigure, dezlegă 

legătura şi desfăcu pergamentul. Acesta era mai moale decât 
şi-ar fi închipuit el şi nu se rupse unde era îndoit, ci se întinse 
de lungimea unui braţ, lat de o palmă şi având schiţat pe el, 
în cărbune, un peisaj. 

Fernandez de Aguilar fu cel care înţelese primul, aplecat 
peste umărul lui Owen. 

— Este același loc... Cedric, acesta este visul tău! 

Şi așa și era, desenat în cărbune și colorat cu ocru, var și 
oxid de aramă închegate cu apă sau albuș de ou, sau un altfel 
de liant de acest gen care făcuse culorile să se decoloreze de-a 
lungul vremii. 

Locul era cel pe care îl văzuse în vis. Numărul pietrelor 
era şi acum imposibil de numărat, ca și cum lumina focului 
le făcea să tremure ori de câte ori Owen le privea direct. Și 
totuși, movila era cea care îi atrase prima dată și îi reținu pri- 
virea, căci nu era goală și tăcută, așa cum fusese în visul său și 
cum o desenase, ci era în centrul unei mulțimi adunate acolo, 
cu un bărbat care ţinea un toiag ridicat aproape de intrarea în 
tumul. Cu inima bătându-i puternic, se aplecă spre foc, aduse 
pergamentul mai aproape de faţă, apoi îl cobori din nou. 

— Cât de vechi e desenul? întrebă cu vocea uscată. 

— Se află în posesia familiei mele de mai bine de o sută de 
generaţii, răspunse Edward Wainwright. Aş putea să-ţi înșir 
toate numele, dar mă tem că nu mi-ar ajunge viaţa pe care 
o mai am de trăit pentru a termina enumerarea lor. Cândva, 
dacă ai vreme şi te interesează, Martha poate să facă acest 
lucru pentru tine. 

— Şi în familia mea, putem enumera numele tuturor păzi- 
torilor pietrei albastre, spuse Owen. Este primul lucru pe care 
l-am învăţat de la bunica mea. Recitatul numelor ia peste 


jumătate de zi. 

— Desigur, pentru că voi sunteţi păzitorii şi linia voastră este 
neîntreruptă, ca și a noastră. Noi suntem cei care se îngrijesc 
de vechile poteci. De ce întrebi deci despre vârsta desenului? 

Datorită unui mic miracol, Owen reuși să îşi adune des- 
tulă putere cât să vorbească. 

— Mi s-a părut că mă recunosc în imagine. Acum, că mă 
uit mai de aproape, văd că nu e decât un bărbat cu părul 
argintiu, dar ar putea să fie oricine de aceeași înălțime ṣi cu 
același păr. Îmi cer scuze. 

Tinu desenele unul lângă celălalt, al său şi pe cel mai vechi. 

— Acestea reprezintă fără îndoială același loc, dar nici acum 
nu ştiu unde se află în Anglia. 

Wainwright îl privi şocat. 

— Desigur că nu! Căci, dacă ai şti, ai putea să-i rosteşti nu- 
mele. Doar prin păstrarea acestei informaţii şi a pietrei separat, 
putem fi în siguranță în această lume unde focul şi tortura sunt 
folosite pentru a extrage adevărul din mințile îndărărnice. 

Luă desenul mai vechi și începu să îl împăturească 

— Şi nici nu este încă nevoie să ştii asta, căci mai sunt 
mulți ani până ce o să fie nevoie ca piatra ta să fie aşezată acolo 
pentru a deveni inima bestiei care se va ridica din pământ. Așa 
cum am făcut încă dinaintea nașterii lui Hristos, noi, cei care 
ne îngrijim de vechile poteci, vom păstra această informaţie 
în siguranță până la venirea vremii ca piatra să reapară pentru 
apărarea pământului. Sarcina ta este să ascunzi craniul într-un 
loc secret, care îi va opri pe toţi cei care caută să îl distrugă, 
putând fi totuși descoperit de cei care trebuie să îl ducă în 
acest loc. 

Ochii lui Edward Wainwright aveau aceeași culoare de 
oțel ca și ai fiicei lui. Se folosea de ei așa cum un spadasin se 
foloseşte de strălucirea soarelui, pentru a prinde privirea lui 
Owen și a o susţine. 

— Ştiai, nu-i aşa, că piatra ta trebuie ascunsă undeva departe 
de aici? 

— Într-un loc cu apă albă, da. Bunica mea mi-a descris 
acest loc şi un francez înţelept mi-a vorbit despre el încă o 
dată, cu multă vreme în urmă, în vara tinereţii mele, astfel 
încât să înţeleg de ce a făcut ea acest lucru. 

— E departe de aici acest loc? Putem să mergem acolo acum? 

— Dacă e nevoie, deşi drumul nu va fi uşor dacă trebuie 
făcut în secret. Este în Yorkshire, unde am crescut, iar drumul 
călare până acolo durează zece zile. 

— Atunci, fiecare dintre noi ne putem îndeplini sarcinile. 
Eu voi ascunde din nou harta, ca familia mea să îi poată păstra 
secretul, iar tu trebuie să te îndrepţi spre York pentru a-ţi 
îndeplini şi ultima parte a târgului cu piatra. Martha? Poţi să 
pui te rog pergamentul înapoi la locul său? 

Fiica lui făcu ceea ce i se ceruse, închizând apoi ascunză- 
toarea şi făcând focul din nou. Căldura pe care o emana nu 
mai era la fel de puternică, dar era suficientă. 

— Mulţumesc. 

Cu oasele pârâind, Edward Wainwright se ridică în picioare. 
Cu regret, fragilul bătrân îi înapoie cristalul lui Owen. Apoi, 
făcu o plecăciune adâncă spre el şi spre Fernandez de Aguilar. 

— Domnilor, mi-aţi dăruit nespusa plăcere de a vedea pia- 
tra şi de a vă vedea pe voi în ultimele zile ale vieţii mele, şi 
nu vă pot mulțumi îndeajuns pentru asta. Acum, corect ar 
fi să vă trimit cât mai rapid să vă îndepliniţi ultima sarcină, 
dar noaptea aceasta nu este potrivită pentru călătorit şi nu mă 
îndoiesc că poate aștepta până dimineaţă. Între timp, putem 
începe să încălzim paturile şi avem destulă mâncare pentru 
patru persoane, dacă încă nu v-aţi săturat de gâscă friptă. 


CAPITOLUL 29 


FERMA LowER HAYWORTH 
OXFORDSHIRE 
31 DECEMBRIE 1588 


Undeva nu prea departe, un clopot bătu miezul nopţii. 
Cedric Owen stătea întins, holbându-se la tavanul întunecat. 
Aşternuturile patului său erau reci, umede şi apretate. Camera 
avea un miros stătut şi, pe la colţurile grinzilor, atârnau pânze 
de păianjen. Salteaua neregulată era făcută din păr de cal și 
capetele care ieşeau din ea îi înţepau pielea prin cămașă. Cu 
toate acestea, era un lux în comparaţie cu locurile unde dor- 
mise în călătoria de la Cambridge şi se bucura de asta. Își 
întinse picioarele pentru a prinde şi ultimul suflu de căldură al 
cărămizii înfierbântate, învelită într-o şosetă de lână, și ascultă 
pulsul molcom al unei case noi şi respiraţia bărbatului întins 
în patul de alături. 

Cunoștea ritmul acelei respiraţii la fel de bine cum o 
cunoștea pe a sa. Dormise alături de el, deşi nu în același pat, 
timp de 30 de ani. Îi spuse pe întuneric: 

— Fernandez, dacă nu poţi să dormi, de ce nu te duci la ea? 
E posibil să fie trează, la fel ca tine. 

Urmă o tăcere în care auzi cum ritmul respirației se 
schimbă de două ori. În cele din urmă, Fernandez de Aguilar 
îi răspunse: 

— E o doamnă. N-aș încerca să-i pătez reputaţia. 

— Şi dacă ar fi ca oamenii lui Walsingham să vină mâine şi 
să ne prindă? Nu ai prefera să o fi lăsat pe ea să aleagă ce face 
cu propria reputaţie? În câteva zile, vă puteţi căsători, dacă 
asta este dorinţa ei. 

— Şi dacă nu vrea? 

— Atunci, îţi vei fi primit răspunsul. Du-te la ea, omule. 
Nu ai nimic de pierdut. 

Un pat scârţâi în întuneric. Auzi foşnetul cearşafurilor apre- 
tate şi al unei pături date deoparte, apoi zgomotele vagi făcute 
de spaniolul care se îmbrăca, întrerupte de o pauză scurtă. 

Amuzat, Owen îi zise: 

— Nu trebuie să îţi schimbi vestonul. Dacă nu te iubeşte în 
cel de catifea maronie, nu o să îi placă mai mult de tine în cel 
albastru. Iar dacă ţine la tine, nu le vei purta pe nici unul din 
ele pentru multă vreme. 

— Speram să găsesc o haină cu mai puţini stropi de noroi 
pe ea, dar ai dreptate, nu am nimic de câștigat astfel. 

Pentru un bărbat care nu se îndoise de sine niciodată, 
vocea lui de Aguilar avea acum o urmă de nesiguranţă. 

— Dacă nu mă vrea, atunci s-ar putea să trebuiască să 
plecăm înainte de cântecul cocoșului. 

— În acest caz, nu vom mai fi nevoiţi să mâncăm gâscă. Du-te 
şi nu te aştepta să te întorci înainte de cântecul cocoşului. 

De Aguilar ieşi cu paşi uşori. Owen rămase treaz în întuneric 
şi auzi murmurul vocilor şi zgomotul focului aţâțat în şemineu. 
Mirosi fumul şi dulceaţa scorţişoarei din vinul fiert şi se lăsă 

furat de somn, pentru a nu-şi ofensa prietenul la care ţinea din 
suflet, ascultându-l cum îi făcea curte unei doamne. 


Fu trezit ceva mai târziu de lătratul ogarilor, un sunet care 
ar fi înfiorat chiar şi luna de pe cer, făcând-o să-şi schimbe 
cursul. Cristalul cânta împreună cu ei, un plânset de averti- 
zare care trecu de norii visului său, răspândind fulgere galbene 
de alarmă pe care nu le văzuse sau auzise în cei 30 de ani de 
când erau împreună. 

Pe întuneric, Owen se ridică în capul oaselor, întinzând o 
mână după cuţit, iar pe cealaltă după de Aguilar şi abia când 
nu găsi nici una, nici alta, își aduse aminte unde se afla şi în 
ce scop. 

În timp ce se ridica din pat, evenimentele serii se puneau 
în ordine în mintea lui. Ultimul fu recunoaşterea locului unde 
putea să îl găsească pe de Aguilar şi în ce stare de spirit. 

Barnabas Tythe îi dăduse lui Owen o sabie. O prinse la brâu 
şi alergă pe coridor, spre camera din capătul estic al acestuia, 
în care dormea fiica gazdei lor. 

— Fernandez? Fernandez, eşti acolo? Suntem atacați! 

— Așteaptă-mă la parter. 

Vocea era doar un pic iritată. 

Se întâlniră în faţa cărbunilor aprinşi ai focului. Fernandez 
era complet treaz, cu ochii luminaţi de dragostea proaspăt 
consumată. Își prinse şi el propria sabie la brâu. 

— Walsingham? întrebă el. 

— Cred că da. Cristalul strigă un avertisment la fel de 
puternic ca şi ogarii de afară. 

— Cine altcineva ar umbla pe drumuri în primele ore ale 
dimineţii ultimei zile din an? spuse de Aguilar în vreme ce 
se răsuci, studiind camera. Casa este bine construită. Putem 
să întărim uşile și ferestrele, dar nu putem rezista unui asediu 
îndelungat. Ar fi mai bine dacă noi doi am merge afară. Să 

ne întâmpinăm în mod deschis inamicul, iar gazda noastră și 
fiica lui vor rămâne în siguranţă, înăuntru, pentru... 

— Nu. 

Edward Wainwright şi fiica lui vorbiră într-un singur glas. 
Bătrânul era surprinzător de agil pentru vârsta lui și pentru 
acea oră din noapte. Se sprijini de cadrul ușii. 

— Nu mă îndoiesc de curajul sau de priceperea voastră, dar 
suntem prea aproape de sfârșit pentru a risca să ne pierdem 
acum. Cristalul albastru nu trebuie să ajungă în mâinile duş- 
manului şi nici secretul destinaţiei lui finale în inima pămân- 
tului. Dacă aceste lucruri sunt pierdute împreună, atunci nu 
doar noi vom fi cei pierduţi cu ele. 

— Şi ce ne sfătuiţi? 

De Aguilar asculta politicos în timp ce căuta lemne cu care 
să întărească ferestrele şi vase în care să adune apă ca să stingă 
un eventual foc. 

— Eu voi rămâne aici. Tu și păzitorul cristalului trebuie 
să plecaţi. Fiica mea poate să aleagă singură ce să facă, să 
plece cu voi sau să rămână aici. Ambele variante sunt pline 
de pericole. Nu i-aș impune o moarte meschină împotriva 
voinţei ei. 

— Tată... 

Era limpede de văzut că această alegere o sfâşia. 

Cristalul albastru îşi striga în continuare avertismentul. 
Prinzând curaj insuflat de cântecul acesteia, Owen spuse: 

— Mergi cu Fernandez. EI va avea grijă să fii în siguranţă. 
Eu voi pleca primul, îndreptându-mă spre nord şi îndepăr- 
tându-i astfel pe atacatori de casă. Atunci când aceştia se vor 
lua după mine, puteţi să vă întoarceţi amândoi în siguranță 
la tatăl tău. 

— Nu. 

De Aguilar fu cel care vorbi de această dată. 

— Cedric, tu ai cristalul albastru, iar eu încă mai am 
datoria, care este, așa cum ai spus seara trecută, mult mai 
mult decât atât. Viaţa ta se află în grija mea, precum și cea a 
pietrei albastre, şi astfel speranţa lumii pentru eternitate. De 
aceea, îţi încredinţez ţie grija Marthei şi a tatălui ei sau poate îi 
încredinţez ei grija voastră, căci am impresia că abilitatea ei să 
folosească o sabie o depășește cu mult pe a ta. Eu voi fi cel care 
va juca rolul de momeală. Voi face tot ce pot pentru a-i atrage 
pe cei care ne vânează cât mai departe, în vreme ce voi trei vă 
veţi îndrepta spre nord. Te rog, nu avem timp de pierdut și 
aceasta este singura noastră şansă. 

În câteva momente, devenise din nou bărbatul pe care 
și-l amintea Owen, cel care condusese Aurora printr-o fur- 
tună înfiorătoare pentru a ajunge pe un tărâm uimitor: un 
om încrezător, organizat până la ultimul detaliu, neadmi- 
țând nici o discuţie. Pășşea de-a lungul bucătăriei, dând 
instrucțiuni repezite. Așa cum se întâmplase cu mulţi ani în 
urmă, Cedric Owen începu a face ce i se cerea, prea ocupat 
pentru a se mai gândi și la alte posibilităţi care ar fi putut să 
fie luate în considerare. 

— Împachetează puţinul pe care trebuie să îl iei cu tine şi 
lasă restul. Ia destule diamante cât să poţi trăi liniștit jumătate 
de an şi ascunde restul. Lasă ceva aur undeva unde să dea 
impresia că a fost ascuns în grabă. Dacă este găsit, poate că o 
să fie destul pentru a ne câștiga libertatea. Dacă o să supravie- 
tuim, ne putem întoarce mai târziu după restul. Cedric, tu ia 
calul meu, iar eu îl voi lua pe al tău. Dacă am fost recunoscuţi 
în timpul călătoriei, atunci aceasta ne va ajuta să-i înșelăm, 
căci tu ai călărit unul sur, iar acesta va fi limpede văzut în 
lumina dimineţii. Eu voi lua orice cai ne poate împrumuta 
Edward și îi voi folosi pentru crearea unei diversiuni. 

Amândoi alergau să îi îndeplinească poruncile. 

— Owen, Martha, nu îmi caut pieirea, ci doar să salvez 
viețile voastre. Trebuie să aveți încredere în mine, în privința 
asta, amândoi. 

Dintre ei doi, Martha era cea mai curajoasă. Avea o bucată 
pătrată de pânză în care deja aduna pâine şi brânză, plus un 
fagure de miere din cămara de lângă bucătărie. ÎL îmbrăţişă pe 
de Aguilar lipindu-se de el şi primi un sărut scurt şi cast. Făcând 
un pas îndărăt, îi zise lui Owen, pecetluind astfel decizia: 

— Spune un loc unde poate să ne întâlnească după 
scapă de ei. 


Se mişcau rapid, îndemnați de lătratul tot mai puternic al 
câinilor şi de strigătele tot mai agitate ale cristalului. Lumâ- 
nările arseseră mai puţin de jumătate de centimetru când se 
îmbrăţişară de rămas-bun. Diamantele și o parte din aur fură 
ascunse în locul secret din spatele focului, iar restul aurului 
fu pus într-un loc unde cei care căutau puteau să-l descopere 
fără prea mare dificultate, crezând că au dat peste o comoară. 
Owen avea bagajele gata făcute şi era pregătit de plecare îm- 
preună cu Edward Wainwright şi fiica acestuia. De Aguilar 
memorase, fără a-l însemna nicăieri unde putea fi găsit, nu- 
mele locului unde urmau să se întâlnească. 

Încălecă pe animalul călărit de Owen la venirea din Cam- 
bridge. Owen întinse mâna spre căpăstru. Prietenul său era un 
contur abia vizibil în întunericul îngheţat al nopţii. 

— O să te aşteptăm acolo peste zece zile, în fiecare a doua 
zi a lunii. Apoi, ne vom întoarce la locul acela o dată pe lună. 
Dacă tu vei veni, iar noi nu vom fi acolo, leagă un pătrat de 
pânză de crengile păducelului de lângă pârâu şi vom sosi în fie- 
care zi în zori. Dacă eşti prins și obligat să mărturiseşti, atunci, 
spune-le să lege lână albă de copac drept semnal pentru a ne 
atrage, iar noi vom şti să fugim. 

De Aguilar se aplecă din şa. Respirația îi era transformată 
de aerul rece şi palid al dimineţii în ceaţă fină. 

— Nu voi fi capturat. Așteptaţi-mă acolo. O să mă alătur 
vouă cât ce curând pot. 

Despărțirea de Martha fu scurtă şi emoţionantă. Owen îşi 
întoarse spatele, pentru a le acorda intimitate. Apoi, rămaseră 
împreună, el şi Martha, în frigul muşcător din grajduri, ascul- 
tându-l pe de Aguilar făcând zgomot cât pentru trei persoane 
în vreme ce pleca, dar ca şi cum cele trei s-ar fi străduit să nu 
fie auzite. 

Câinii lătrau, iar cristalul îngână un rămas-bun care îl 
îndureră pe Owen mai mult decât îl îndurerase moartea lui 
Najakmul în jungla din Zama. Martha Huntley nu putea să 
îl audă, iar el nu încercă să îi explice de ce plângea. La lumina 
palidă a unei singure lumânări, văzu că purta la mâna care îi 
fusese până atunci neîmpodobită un frumos inel de aur pe 
inelarul stâng. 

Curând, auzi un strigăt, zgomotul făcut de mai mulți 
călăreţi și fluierul care era semnalul lui de Aguilar că a fost 
văzut. Ropotul copitelor acoperite se transformă într-un 
tunet provocat de sunetul potcoavelor de fier lovind piatra. 
Foarte repede, sunetul vânătorii deveni tot mai puternic, apoi 
se pierdu în noapte. 

— Ar trebui să plecăm acum, îi zise Owen aspru Marthei 
şi tatălui acesteia. Căci avem zece zile de călărit până la York 
şi trebuie să călătorim cu grijă, pentru a nu trezi suspiciuni 
care să îndrepte vânătoarea spre noi, cei care suntem prada de 
drept. Walsingham încă mai caută cristalul. Nu ne va fi prea 
bine dacă află că nu este acolo unde credea el. 


CAPITOLUL 30 


OXFORDSHIRE, ANGLIA 
4.00 A.M. 
21 rUNIE 2007 


— Cineva ne urmăreşte! 

Stella se răsuci pentru a se uita prin geamul din spate. 
Undeva în întunericul nopţii erau două puncte gemene de 
lumină. Pentru o clipă, simţi miros de piatră umedă, gustul 
pământului pe limbă şi strânsoarea violentă a fricii pe care 
o simţise în peșteră. Cu ajutorul pietrei, mânia împrăștie 
acest sentiment. 

— Cel care vrea să obţină cristalul, spuse ea încet, malițios. 
Suntem vânațţi. 

Kit era pe bancheta din spate a mașinii. Se aplecă în faţă. 

— Davy, poţi să conduci fără lumini? 

— Nu dacă vrei să mori înainte de răsărit. 

Davy cunoştea drumul spre tumul, așa că el era cel care 
conducea mașina. Mergeau oricum prea repede. 

— Cât mai avem până acolo? 

— Încă trei sau patru kilometri. 

— Atunci, opreşte mașina şi plecaţi fără mine. Eu o să vă 
ajung din urmă mai târziu. 

— Kit? rosti Stella întorcându-se şi prinzându-l de mână. 
Tu nu poţi să mergi. 

— Pot să merg, doar că nu pot să alerg. Voi puteţi şi voi 
sunteţi cei care trebuie să ajungă acolo. Davy ştie unde tre- 
buie să ajungeţi, iar tu ai piatra. Trebuie să mă lăsaţi în urmă, 
continuă el, aplecându-se pentru a-l lua pe Davy de înche- 
ietura mâinii, în cel mai intim gest pe care Stella îl văzuse 
vreodată făcând. Ştii că am dreptate. Nu vă prostiţi. Faceţi 
cum vă spun. 

Davy îşi ţinea privirea aţintită pe drum. După un mo- 
ment, răspunse: 

— Urmează o intersecţie. Chiar după cotitură este un 
câmp unde putem să ascundem mașina după un tufiş. Stella, 
e o lanternă în torpedou. O să avem nevoie de ea pentru a 
vedea încotro ne îndreptăm. Kit, dacă mergi la pas, atunci 
rămâi pe drum. Urcă pe deal până la parcarea de la White 
Horse şi fă dreapta la Ridgeway. Îndreaptă-te spre şirul de 
copaci. Locul se află la jumătate de kilometru dincolo de ei. 
N-ai cum să-l ratezi. 

— N-o să ratez nimic în seara asta, zise Kit. După toate 
astea, mă aştept cel puţin la focuri de artificii. Sau la apariţia 
unui dragon. 

— Sper că nu, spuse Davy sumbru. Ki'kaame, păstrătorul 
cristalului tribului Sami a zis că, dacă apucăm vreodată să 
vedem dragonul, înseamnă că suntem deja morţi. Stai o clipă. 
Acum urmează intersecţia. 

Stinse farurile și trase brusc de volan spre stânga. În întu- 
nericul orbitor, doar speranţa şi norocul putea să îi ţină teferi. 

Davy opri motorul. În beznă, botul mașinii se lovi surd de 
pământul arat. 

— Afară, rosti Davy. Repede! 

Träise în zone de război. Acest lucru se vedea din felul 
cum se mișca, cât mai aproape de linia tufişurilor, departe de 
lumina cenușie a stelelor. 

Stând în orzul înalt până la genunchi, Stella îi înmână lui 
Kit lanterna şi telefonul ei. Stăteau în întuneric. Undeva, nu 
prea departe, o mașină se opri, apoi porni mai departe. 

— E ca în peșteră, zise Kit, doar că, de data asta, tu eşti cea 
care fuge înainte. 

— Eu nu am unde să cad. Kir... 

— Nu-i nimic. O să stau puţin aici şi o să vă ajung din 
urmă. Trebuie să porniţi. Acesta este momentul tău și al pie- 
trei. După asta, putem să ne regăsim echilibrul. 

Fa îi găsi umerii în întuneric, apoi faţa şi buzele, şi îl 
sărută. 

— Te iubesc, ţi-am spus asta? 

— Azi, nu, rosti cu ochii umezi, forțându-se să zâmbească. 
Mulţumesc, draga mea. 

— Nu aleg între tine şi piatră. 

— Nu am crezut niciodată că faci acest lucru. 

Vocea lui era mai fermă acum. Se retrase și ea nu mai 
putea să îi vadă faţa în lumina stelelor. El o răsuci pe călcâie și 
o strânse ușor de umeri. 

— O să vă ajung din urmă, promit. 

Davy o prinse de braţ. 

— Stella, i-o la fugă sau o să ne pierdem avantajul tim- 
pului. Trebuie să fugi. 

Fa începu să alerge. În beznă, sub stelele înalte, cu aerul 
rece al nopţii în faţă și primele semne de rouă sub tălpi, 
gâfâind, simțind gust de sânge pe limbă şi o împunsătură 

ascuţită în abdomen, cu transpiraţia curgându-i valuri pe 
spate şi cristalul săltându-i în rucsac, îndemnând-o să înain- 
teze mai repede, îl urmă pe Davy pe dealul fără sfârșit, al cărui 
urcuș se termină într-un final, cotind apoi spre dreapta, pe o 
cărare care ducea spre Ridgeway. Nu erau urmăriţi de farurile 
nici unei mașini. 

— Davy... 

Trebui să se oprească. Se înclină cu mâinile sprijinite 
pe genunchi, scuipând stropi de sânge pe iarba tocită. El se 
întoarse lângă ea, respirând din greu. 

— Cât mai avem până acolo? întrebă ea. 

El arătă cu mâna fără să spună un cuvânt. În faţă, pe un 
câmp acoperit de porumb, un pâlc de copaci în formă de cerc 
ascundea stelele. 

— Aproape că am ajuns, zise el. Nu mai avem de ce să 
alergăm acum. Mai avem o oră până la răsărit. 

Merseră ultimul kilometru pe cărarea îngustă care ducea 
din deşertul de orz spre o oază formată din copaci şi iarbă 
verde. Stella era sfârşită de oboseală, văzând doar negru și roşu 
în faţa ochilor, pipăind pământul cu tălpile în căutarea dru- 
mului. Încetul cu încetul, începu să distingă în noapte siluete 
şi umbre întunecate, cu stelele ca nişte puncte luminoase dea- 
supra. De undeva se auzi lătratul unui câine. În vale, un cocoș 
începu să cânte prea devreme. Încercând să audă peste tunetul 
bătăilor inimii ei, nu distinse nici un zgomot de mașină. 

— Am ajuns. 

Se aflau printre copaci, privind spre centru, către locul 
reprezentat în desenul străvechi al lui Cedric Owen ascuns în 
inima vetrei cu multă vreme în urmă. Schița o făcuse să se înfi- 
oare. Locul real o făcea acum să se simtă ameţită. Lumea părea 
dintr-odată mult mai bătrână, iar vocile şoptite ale pietrelor 
erau la fel de adevărate ca trilurile matinale ale păsărilor. 


384 MANDA SCOTT 


În faţa lor se înălța un cerc de pământ, într-o movilă ro- 
tundă, turtită, acoperită de iarbă. Circumferinţa acesteia era 
marcată de pietre. În fața ei erau patru pietre înalte, ale căror 
vârfuri ascuţite se prelungeau în întuneric. Între acestea, o 
cărare mărginită de pietre mai joase ducea spre intrarea pătrată. 
Înăuntrul acesteia, tot ce vedea era întunericul absolut. 

Nu era un loc spectaculos. Nu avea nici maiestuozitatea 
cercului de pietre de la Stonehenge, nici perfecțiunea calului 
de la Dragon Hill. Dar cumva, în simplitatea lui, avea o putere 
care le lipsea acestora două. 

Davy veni lângă ea, stând acum umăr lângă umăr. 

— În desen sunt mai multe pietre înălțate, spuse Stella. 

— Cred că a fost desenat cu multă vreme în urmă, când a 
fost construit. Piatra este prea valoroasă în construcţii pentru 
a fi lăsată să stea împrăștiată degeaba, iar biserica nu avea de 
gând să protejeze un loc consacrat diavolului. 

Vocea lui Davy avea din nou intonaţia cunoscută. Înaintă 
pe cărarea ce ducea spre intrarea în tumul, formată din două 
pietre verticale aliniate perfect şi o cheie de boltă despărțită de 
cercul înconjurător, ridicată de o mie de ani şi încă în picioare, 
de neclintit în faţa vântului, a ploii şi a furtunilor. 

De fiecare parte, patru santinele marcau intrarea în mor- 
mânt. Acestea erau înalte cât statura unui om şi aveau ace- 
eași lățime, dar de foarte aproape, piatra cioplită de la intrare, 
mai mică, era cea care o fascina pe Stella. Sub lumina ste- 
lelor, liniile și umbrele se mișcau pe ea, unduitoare asemenea 
mării de porumb din câmpul de dincolo de ei. Piatra cioplită 
îi vorbea în aceeași limbă ca şi cântecul cristalului, dar ea nu 
putea să îi înţeleagă cuvintele. 

— Credeam că o să fie mai degrabă un tunel, zise ea. Mi se 
pare foarte scund. 

— O să se deschidă mai mult când o să ai nevoie de asta, îi 
spuse Davy păşind în faţa ei şi blocându-i drumul spre intrare. 
Acum este prea devreme ca să pui piatra în locașul ei. Dacă 
am înţeles un lucru în Laponia, acela e că sincronizarea este 
esenţială. Dacă îți așezi piatra înainte de răsărit sau după 
momentul răsăritului, atunci la fel de bine puteai nici să nu te 
oboseşti s-o faci. Şi nu putem intra mai devreme, intrarea este 
blocată de pietre imense. Eu am încercat să intru odată, când 
eram puști. La intrare este o deschidere cruciformă cu două 
braţe scurte, dar după aceea e doar piatră. 

— Deci nu putem intra, zise Stella. Suntem terminati. 

— Nu. O să se deschidă. Trebuie să crezi asta. Înăuntru e 
gol. Arheologii i-au străbătut toată lungimea. O să se deschidă. 

— După ce o să intrăm, cum ieşim? întrebă Stella. 

— La fel cum am intrat. Nu există decât o singură cale 
de acces. 

— Atunci, e o capcană mortală. 

Ceva o sâcâia într-un colț al minţii, o senzaţie mai slabă 
decât cea din mașină, dar destul cât să o avertizeze. Era aceeași 
senzaţie pe care o are un ogar când îşi urmărește prada. Piatra 
era ca o felină aflată la vânătoare, așteptând ghemuită. Nu 
simţea nici o teamă din partea ei, ci doar constientizarea alertă 
a trecerii timpului. 

— Încă suntem urmăriți, spuse ea. Dacă intrăm în tumul şi 
nu putem ieşi, suntem morţi. Nu mă întreba cum de ştiu asta. 

— Şi ce vrei să faci? întrebă Davy Law fără nici o inflexiune 
în voce. 

— Să ne ascundem printre copaci, într-un loc de unde să 
putem vedea fără să fim văzuţi în timp ce aşteptăm răsăritul. 

Se întoarseră spre fagii şopotitori. Davy dădu deoparte 
nişte frunze vechi de pe o piatră şi se întinse cu capul pe 
aceasta, folosindu-și braţul drept pernă. Stella se ghemui 


386 MANDA SCOTT 


cu spatele sprijinit de trunchiul unui copac, strângându-și 
genunchii la piept pentru a se încălzi. Luă cristalul din geantă 
şi îl puse pe abdomen, strângându-l în acea poziţie fetală. 

Piatra se ghemui în mintea ei, observând şi așteptând. Din 
tumul simțea aceeași senzaţie de viaţă străveche, proaspăt 
trezită. Dacă se concentra, putea să o vadă mai bine, să o audă 
mai clar. Putea să simtă chiar și creşterea copacilor, să numească 
micile vieţuitoare care se hrăneau la rădăcina porumbului, 
putea uni constelaţiile pe cer pentru a alcătui cuvinte pe care 
să încerce să le deslușească înţelesul. 

Clipi. Fără nici un avertisment, ascuţimea simţurilor îi 
dispăru, cu excepţia faptului că piatra şi tumulul erau tot 
acolo şi comunicau în continuare unul cu celălalt, dar nu și 
cu ea. Îşi lăsă capul pe spate şi privi spre tiparele fixe ale ste- 
lelor. Inima îi bătea cu putere şi încerca să nu se gândească 
la cei care o urmăreau și la motivele pentru care făceau asta. 
Încerca, de asemenea, să nu se gândească la consecinţele 
eșecului sau la Kit, accidentat și expus urmăritorilor lor în 
întuneric. Nu reuși. 

— De ce suntem aici, Davy? Noi doi suntem oameni de 
știință, nu credem în isteria fără sens a Rositei Chancellor că 
soarele se va îndrepta pe calea spre lumea de dincolo peste 
cinci ani şi că pământul se va evapora într-o explozie de abur 
supraîncălzit. Lucruri de genul acesta nu se întâmplă. 

— Noi nu credem că lucruri de genul acesta se întâmplă, 
rosti el din întuneric, cu vocea amuzată. Cei din tribul Sami 
ţi-ar zice că ne înşelăm. Ei nu vorbesc despre abur supraîn- 
călzit, dar Ki kaame poate să îţi povestească nopţi în şir despre 
cum omul alb infantil distruge planeta cu nevoia lui de a 
poseda totul. 


— Şi ce o să se întâmple? 

— Nu am nici cea mai vagă idee, dar pun pariu pe pensia 
pe care nu o am că se apropie ceva de proporţii, doar că noi 
suntem prea orbi ca să observăm asta. 

— Imperialism cultural? 

— Aroganţă culturală cu siguranţă, spuse cu furie calmă, 
uitând pentru moment de ameninţarea care se apropia. Sami 
spun că am căzut în mâna dușmanului. Spun că zeii ne-au dat 
o conștiință pentru ca noi să le putem venera înţelepciunea 
și frumuseţea creaţiei, dar, în schimb, noi am folosit puterea 
introspecţiei dată de zei pentru a crea iadul pe pământ. Ei mai 
spun că, atunci când cele nouă cranii ale raselor omeneşti se 
vor uni cu cele patru bestii pentru a trezi dragonul, rezultatul 
final va fi o iarnă nucleară și sfârșitul întregii vieţi umane. 
Ei s-au resemnat cu ideea dispariţiei poporului lor dacă acest 
lucru va curăța pământul de ceea ce a devenit. Întrebarea este 
dacă ei au dreptate. Şi, sincer, de fiecare dată când pornesc 
radioul şi ascult știrile, mă gândesc că o să avem noroc dacă o 
să ajungem până în 2012. 

Stella își rodea o unghie. 

— Nu poţi să distrugi întreaga omenire chiar așa, Davy. 
Majoritatea sunt oameni cumsecade, pașnici și cinstiţi, care 
îşi văd de viaţa lor fără să amenințe pe nimeni. 

— Îşi scapă esențialul, îi răspunse el, ridicând din umeri. 
Comparativ cu alte culturi, noi suntem îngrozitori. Nu ne 
pasă de cei în vârstă, nu venerăm pământul. Adorăm o cultură 
a tinereţii și ne prefacem că moartea nu există, când de fapt 
este singura certitudine pe care o avem. Distrugem locurile 
vechi care ne-ar fi putut salva. Dacă îi asculți pe unii dintre 
prietenii mai nebuni ai mamei, ne străduim să construim şan- 
tiere și benzinării, şi parcuri de distracţii pe nodurile energe- 
tice ale vechilor locuri sacre în mod intenţionat, pentru a le 
distruge. Ki kaame i-ar spune că noi am decăzut, în timp ce 

poporul lui încă este în Eden. Dacă n-ar fi aşa un frig neno- 
rocit în Laponia, aș fi de acord cu el. 

— Ai prefera să trăieşti într-un cort din piei de ren mai 
degrabă decât la ferma mamei tale? 

— Aş prefera să trăiesc printre oameni care nu consideră 
că mormintele comune ale populațiilor exterminate în masă 
sunt o consecinţă nefericită, dar necesară a unei violenţe la fel 
de necesare. Sau că uciderea mamei mele este un pas trist, dar 
esenţial în drumul spre sfințenie. 

Vocea i se schimbă. Tonul îndurerat nu era nou pentru 
Stella, însă era însoţit acum de o atitudine dezgustată, pe care 
Stella nu o mai văzuse înainte. Temându-se de răspunsul său, 
îl întrebă încet: 

— Davy, ştii cine ne vânează? 

Începea deja să se facă mai multă lumină, deşi încă nu 
era răsăritul soarelui, o lumină gri care îi aprindea ochii și îi 
netezea liniile dure de pe faţă, până ce începu să arate foarte 
mult asemenea mamei lui. Ochii lui îi întâlniră pe ai ei fără 
să şovăie. 

— S-ar putea să mă înşel, îi răspunse, evitându-i întrebarea. 

Fa simți că i se face rău. Piatra era complet trează acum, 
ascuţindu-i simțurile la maxim. Îşi simţea pielea aspră. Putea 
să audă toate zgomotele noptii. 

— Davy, cine? 

— E aşa important să ai un nume? Fiecare mormânt comun 
pe care l-am deschis a fost săpat de cineva care ajunsese să con- 
sidere că scopul justifică mijloacele, că viaţa unei persoane, 
sau a zece, sau a o mie, este un preţ acceptabil pentru cei care 
ucid întru realizarea unui scop pe care îl consideră justificat. 
Priveşte la oamenii care ne conduc dacă vrei să înţelegi ce se 


întâmplă cu oamenii care ascultă şoaptele diavolului. Celor 

care şi-au vândut sufletele nu le pasă de umanitate, dar sunt 
absolut convinși că ei sunt cei care au dreptate. 

— Am citit traducerea registrelor făcută de mama ta, zise 
Stella. Dacă are dreptate, atunci Nostradamus i-a spus acelaşi 
lucru lui Cedric Owen când s-au întâlnit la Paris, cu peste 
patru sute de ani în urmă, că există o forță care se hrăneşte cu 
moarte şi distrugere, frică şi durere. Şi acea forță are nevoie 
de aceste lucruri dacă e să ne conducă spre zorii Armagedo- 
nului. „Aceasta frânge voința oamenilor, a celor inteligenţi și 
înţelepţi care cred că pot accepta puterea ce li se oferă şi o pot 
folosi doar pentru bine. Dar natura puterii este alta. Aceasta 
îi biruie întotdeauna și cea mai mare dorinţă a ei este ca acele 
treisprezece pietre să nu fie niciodată unite pentru a elibera 
lumea noastră de suferinţă“, recită ea cu ochii închişi. 

— Ai învăţat-o pe de rost? 

Stella nu putea să-i vadă faţa destul de bine pentru a-și da 
seama dacă era sau nu ironic. 

— M-a impresionat, zise ea cu un râs moale. Dar nu ne 
aduce mai aproape de descoperirea celui care ne urmărește. 

— Ei, Pai, spuse el întorcându-și capul şi cercetându-i atent 
faţa. Cine a știut că voi căutaţi cristalul? Cine a știut că veţi 
veni să vorbiţi cu mine? Cine o cunoaște pe mama mea atât de 
bine, încât ea nici măcar nu ar lua în considerare posibilitatea 
ca el să-şi fi petrecut toată viața încercând să păstreze cristalul 
albastru ascuns? continuă el, sprijinindu-se într-un cot, destul 
de aproape pentru ca ea să-i simtă în respiraţie mirosul de 
țigară. Cine este peștele mare din lacul mic care nu s-a afirmat 
cu adevărat niciodată? Cine a servit în armata regală în Irlanda 
de Nord şi a fost consultant în carnagiul din Irak, şi ştie să facă 
genul de bombe cu clor care au distrus ferma mamei mele şi 


au băgat-o pe ea în spital? Cine... 

— Cine coboară chiar cum de pe Ridgeway, îndreptându-se 
spre noi? îl întrerupse Stella. 

Nu avea nevoie de ţipătul asurzitor al pietrei pentru a-și 
da seama că acela care îi vâna o găsise. lumulul însuși striga 
acest lucru într-o agonie tăcută. Cu o luciditate subită, văzu 
trecutul, prezentul și viitorul împreună. 

— Davy, ţi-ai asuma un risc formidabil pentru craniul de 
cristal al lui Cedric Owen? 

— Mi-aş da chiar şi viaţa pentru el, îi răspunse fără ezitare, 
iar ea îl crezu. 

— Atunci du cristalul la intrarea în tumul și așteaptă acolo 
până la deschiderea tunelului. Eu rămân aici, să-i ţin ocupați. 
Mai sunt cam douăzeci de minute până la răsărit. Tu știi la fel 
de bine ca şi mine ce trebuie de făcut. 

— Nu. 

Zâmbea într-un fel care îi îngheță sângele. Pentru un mo- 
ment, ea crezu că făcuse cea mai mare greşeală, iar el era de fapt 
vânătorul. Îşi ridică rucsacul, singura ei armă, şi simţi pe limbă 
gustul groazei. Nu reușise să protejeze cristalul. 

— Stella, nu, zise ridicând o mână. Am spus că mi-aş da 
viaţa pentru cristal. Chiar așa şi este. Tu ești cea care trebuie 
să pună cristalul la locul lui, numai tu. E modelat după faţa ta 
şi tu ești singura căreia îi vorbeşte. Ki kaame mi-a repetat acest 
lucru iarăși și iarăși. „La sfârşitul vremurilor, doar păzitorul 
cristalului poate să îl așeze în inima pământului.“ Tu trebuie 
să intri în tumul. Eu voi face tot ce este nevoie pentru a-l ţine 
la distanță. Du-te! Nu avem timp de discuţii. 

— Dar eu sunt cea pe care o caută. Ei o să treacă de 
tine imediat, iar eu o să fiu prinsă acolo în capcană. E prea 


devreme. Răsăritul... 


— Ei? 

— Sunt doi şi sunt înarmaţi. Dacă nu iei craniul, du-te după 
copacii din spatele tumulului. Stai acolo. O să le spun că ai 
plecat. Davy, ascultă-mă! Tu ești singurul atu pe care îl avem. 

— OK, acceptă Davy Law şi, într-o altă turnură uimitoare 
a unei nopţi uimitoare, o îmbrăţişă, apoi dispăru alergând cu 
mai puţin zgomot decât s-ar fi așteptat ea. 

Stella păşi în faţă, pe lângă cercul de fagi, spre poteca 
verde şi îngustă care trecea prin orz, către silueta care înainta 
şchiopătând de-a lungul ei. 

— Kit! rosti îndreptându-se spre el şi zâmbind. 

— Bună, spuse sprijinindu-se de umărul ei și ciufulin- 
du-i părul. 

Stella putea să vadă cele două părţi ale lui la fel de clar de 
parcă ar fi fost două persoane diferite. 

— Unde-i Davy? 

Aceasta fu cea mai uşoară minciună pe care o zisese vreodată. 

— S-a dus înapoi la spital. Îşi face griji pentru Ursula şi eu 
nu mai aveam nevoie de el odată ce ştiam încotro să merg. 
Tumulul este aici, în poiană. E uimitor. Vino să-l vezi, spuse 
întorcându-se, prinzându-l de încheietura mâinii. 

El înainta cu greu în cârje. Cristalul își striga în conti- 
nuare avertismentul. 

— Nu mergi prea bine. Te-ai rănit cumva când ai urcat dealul? 

— Nu. N-aș fi reuşit niciodată să ajung până aici. Am făcut 
autostopul, zise oprindu-se şi sprijinindu-se de prima dintre 
pietrele înălțate, trăgându-și sufletul. M-a adus Tony. Trebuie 
să ai încredere în el, Stell. A venit să ne ajute. Tocmai par- 
chează mașina. O să ajungă imediat. 

— E deja aici, spuse ea. 

Fasciculul îngust al unei lanterne se ivi pe neașteptate pe 
cărarea ierboasă. Silueta din spatele ei apăru încet din ceața 
de dinaintea răsăritului care acoperea câmpul, distorsionată şi 

micşorată, fără să se asemene deloc cu Sir Anthony Bookless, 
rectorul Colegiului Bede. Simţind cristalul tăcut, Stella făcu 
un pas înainte. 

— Tony? 

— Nu e Tony, spuse Gordon Fraser sumbru. 

Se opri la marginea luminișului, un bărbat scund și bon- 
doc, prietenul ei și cel mai bun speolog din Marea Britanie. 
Era neras şi obosit. Părul roșcat îi era ciufulit. 

Stella ridică piatra albastră ca salut. El se opri brusc. În ochi 
avea aceeași teroare pe care o avusese şi în laborator, când 
piatra fusese curățată de stratul de calcar. 

Stella uitase de acest lucru. 

— E în ordine, zise. Este un prieten. O să ne ajute. 

— Nu zău? 

Bărbatul scund clătină aspru din cap. Se îndreptă șovăind 
spre ea și se așeză pe o piatră. 

— Aşa cum şi Tony Bookless e un prieten şi ne va ajuta şi el. 
Este la un metru în spate. O să fie ca o mare reuniune la răsăritul 
soarelui şi clar vom avea parte de artificii spectaculoase! 


CAPITOLUL 31 


SATUL SKIRWITH, APROAPE DE ÎNGLEBOROUGH FELL 
YORKSHIRE 
APRILIE 1989 


Paștele trecuse, la fel și privaţiunile postului mare. Pe câm- 
puri, mieii erau albi, iar ciuboţica-cucului creștea galbenă la 
marginile ogoarelor. 

Un îngheţ târziu tivea crestele pământului arat. Acolo 
unde cădea soarele, pământul era acoperit de rouă. Cedric 
Owen, purtând acum numele de Francis Walker, neguțător şi 
pretins fermier, se aplecă şi depuse o coroană de mâţişori pe 
mormântul tatălui soției sale. Clopotul fisurat al bisericii din 
Skirwith răspândi o singură notă peste câmpiile din Yorkshire. 

Alături de el, Martha Huntley, acum Martha Walker, însăr- 
cinată în luna a patra, lucru care abia acum devenea vizibil, se 
aplecă și ea şi așeză un mănunchi de margarete pe pământul 
reavăn, lucru pe care bătrânul i-l ceruse când simţise că i se 


apropie ultimul ceas. 

Rămaseră împreună o vreme, privind cum creşte ziua, 
soţ alături de soţia cu care nu împărţise aşternutul și fără să 
aibă intenţia de a face acest lucru vreodată. După o vreme, 
Martha spuse: 

— A murit de o săptămână. l-am promis că piatra va fi așe- 
zată la locul ei de veci la zece zile după moartea sa. Nu avem 
nimic de câștigat așteptând. 

— Numai că totuşi ar putea apărea Fernandez. 

— N-o s-o facă, zise ea tăios, o camuflare evidentă a durerii 
care o făcea să plângă în fiecare noapte în somn. N-ar trebui 
să mai aşteptăm asta. 

— Dar totuși, calea spre peşteră trece pe lângă păducel. 
Putem să aruncăm o privire când trecem pe acolo. 

El îl ţinu de căpăstru pe roibul lor astfel încât ea să îl 
încalece. Dintre cei trei cai buni pe care îi aduseseră cu ei 
din nord, unul murise de colici, imediat după sosire, iar iapa 
brună pe care o primiseră în dar de la Barnabas Iythe îi 
surprinsese pe toţi, dând naştere unui mânz slăbuţ în ziua 
ultimei ninsori de primăvară, cu o săptămână înainte de 
moartea lui Edward Wainwright. 

Martha își strânse fustele şi îşi îndemnă calul să o ia din 
loc. Cedric mergea pe lângă grumazul calului, în tăcere. Ei nu 
se aleseseră unul pe celălalt, dar durerea lor comună pentru 
pierderea lui Fernandez şi grija evidentă a lui Owen pentru 
Edward Wainwright în ultimele zile ale acestuia îi uniseră ca 
şi cum ar fi fost fraţi, încât fiecare ştia gândurile celuilalt fără 
să trebuiască să întrebe. 

Drumul lor îi duse afară din curtea bisericii și dincolo 
de clădirea scundă a acesteia, trecând pe lângă conacul din 
piatră gri, pe lângă casele înghesuite, cu acoperișuri de stuf ale 
ţăranilor, pe lângă fântâna și hanul cu o singură cameră care 
însemna capătul satului, ieşind spre dealurile gri-verzui, unde 
nu puteau să trăiască decât oile. 

Owen încă mai încerca să se acomodeze cu peisajul din 
jurul său. Din obişnuinţă, nota în minte locurile unde creș- 
teau sălciile pe malul râului Beck și movilele proaspete care 
reprezentau vizuinile în care trăiau iepuri. Un trio de iepuri 
tineri şi grași se împrăștiară la apropierea lor. El luă aminte de 
ei pentru mai târziu, permiţându-și un mic fior de bucurie la 
gândul unei vânători. Nu mai stătuse de pândă după iepuri 
din copilărie şi nu îşi dăduse seama cât de mult îi lipsise acest 
lucru până nu i se ivise din nou ocazia. 

Martha îi vorbi din şa: 

— Am putea începe să vindem diamantele încetul cu înce- 
tul, cred, spunând că sunt moştenire de la tatăl meu. Acest 
lucru nu ar trezi nici o suspiciune. 

— Atât timp cât nu-i trezim interesul lui Walsingham, 
suntem în siguranţă. N-aş vrea să trebuiască să fugim din nou, 
așa cum am făcut-o în acea noapte. 

— Nu, zise Martha, strângându-și mai bine haina pe umeri. 
Cu un singur cal, ar fi chiar foarte dificil pentru noi. 

Acea călătorie îi omorâse tatăl. Edward Wainwright nu 
îşi revenise niciodată cu adevărat după frigul și nenorocirea 
celor zece zile petrecute pe drumuri, în zăpezile de ianuarie. 
Nici Owen, nici Martha nu spuseră asta cu voce tare. Nu își 
permiseseră să facă acuzaţii, dar acest lucru era prezent între 
ei, fiind încă un motiv care îi făcea să păstreze distanţa unul 
faţă de celălalt. 

Indiferent ce se întâmplase cu Fernandez, Owen nu își 
punea mari speranţe în faptul ca această căsătorie să fie altceva 
decât una de convenienţă pentru fiecare din părţile implicate. 
Gândurile lui erau îndreptate spre copil, pe care trebuia să-l 
crească drept al lui, în speranţa că, într-o zi, avea să îi poată 
povesti despre adevăratul lui tată. 

Cărarea deveni mai abruptă, îndreptându-se spre Inglebo- 
rough Fell. Urmară malul râului spre cotitura bruscă și pârâul 

pe care Owen le ţinea minte din copilărie. Păducelul, care era 
semnul lor, crescuse încovoiat şi răsucit, şi nu avea legat de el 
nici un pătrat de pânză și nici o bucată albă de lână, ca să le 
dea vreun indiciu despre soarta lui Fernandez de Aguilar. 

Owen privi cum o umbră de speranţă traversă faţa 
Marthei, o văzu apoi strângând din dinţi sub povara dezamă- 
girii unei noi zile. El se temea că, într-o zi, această greutate 
avea să o strivească și îl durea faptul că el nu avea nici o putere 
să o ajute. | 

Îi zâmbi obosit şi se întrebă dacă şi ea vedea în el aceleași 
lucruri. Considera acest fapt ca fiind foarte probabil. 

Fa își întoarse calul dinspre tufişul spinos. 

— Ar trebui să ne îndreptăm spre peşteră, îi spuse. Am 
adus lumânări, un ghem de lână și un felinar. Mai ai nevoie 
de altceva? 

— Doar de curaj, răspunse Owen. Nu am fost niciodată pa- 
sionat de întuneric. 

Vorbea deja în ceafa ei. Mâna calul să meargă mai repede, 
încât el trebui să fugă ca să o ajungă din urmă. Ea încetini 
pentru el, din milă, și merseră împreună în larma tot mai 
mare a dimineţii. 

— După ziua de azi, zise ea peste trilurile ciocârliilor, nu tre- 
buie să ne mai întoarcem vreodată aici. Am putea să mergem 
spre coasta de vest. De când ne-am întors din Spania, am o 
slăbiciune pentru aerul de mare. 

— Ulverston este spre vest de unde ne aflăm acum. N-ar 
fi prea rău dacă am cumpăra acolo niște pământ pe care să-l 
cultivăm. Aerul de mare aspreşte totul, dar e frumos acolo. 

Vorbeau doar de dragul de a spune ceva și se opriră în 
curând. Calul era sigur pe picioare, iar Owen îl lăsă să înain- 
teze în voie pe deal. Un uliu făcu ocoluri largi deasupra lor. 
La vreo 800 de metri în dreapta, un stol de ciori erupse din 

spatele unui tufiș de orz sălbatic. Se înălțară ca nişte zdrenţe 
aruncate în sus, ridicându-se în înaltul cerului. 

— Un miel mort, remarcă Owen fără să gândească. Sau o 
oaie... spuse oprindu-se brusc. 

— Moartă la naștere, termină Martha propoziţia pentru el. 
Și eu m-am gândit la asta. Dar nu este ciudat că aceşti corbi îşi 
abandonează festinul chiar dacă noi suntem atât de departe? 

— S-ar părea că nu suntem singuri pe această coastă de 
deal, nici chiar acum, la această oră timpurie a dimineţii. 

Owen încetini calul, apoi îl opri. Cristalul albastru îi atârna 
cald și greu în desagă. Cântecul lui era un avertisment abia 
auzit, fără să fie un sunet sigur, ci un îndemn la precauţie. 

— S-ar putea să fie un cioban, zise el, dar nu ar trebui să ne 
asumăm nici un risc. Tu trebuie să te întorci. Dacă este să fim 
trădaţi, n-ar fi bine să fim prinși amândoi în câmp deschis. 

— Dacă e să fim trădaţi, aș prefera să fiu prinsă în câmp 
deschis decât să mor noaptea, în pat. Sau în Turn, la dispo- 
ziţia lui Walsingham, spuse Martha înfiorându-se, iar el crezu 
că avea să i se facă rău din nou, așa cum i se întâmplase de 
dimineaţă, când se trezise. Promite-mi că, dacă suntem atacați 
şi crezi că s-ar putea să murim, o să îmi pui capăt rapid vieţii 
înainte de-a fi prea târziu. Fernandez ar fi făcut acest lucru 
pentru mine, zise ea, simţindu-i ezitarea. Mi-a spus asta în 
noaptea în care... 

Era o femeie onorabilă. Owen nu știa să fi rostit vreodată 
o minciună. În ciuda tuturor instinctelor lui, îi răspunse: 

— Îşi dau cuvântul meu că, dacă e să fim atacați, voi face 
tot ce pot pentru a mă asigura de libertatea ta. Dacă acest 
lucru este imposibil, nu voi lăsa să fii dusă la Londra. Nu vrei 
să aştepţi aici şi să mă lași pe mine să merg înainte? 

Fa îşi încleştă maxilarul cu încăpățânare. 


— Tu ai cristalul. Tu riști cel mai mult. 

— lar acesta nu m-a condus niciodată într-un pericol 
inutil. Te rog, tu porţi copilul lui Fernandez, care trebuie pro- 
tejat. Calul nu poate să mai înainteze mult. De acum înainte, 
trebuie să mergem pe jos. 

— Atunci, mergem împreună. Fernandez te-a lăsat pe tine 
în grija mea la fel cum m-a lăsat pe mine în grija ta. 

El încercase să o mai contrazică o dată sau de două ori îna- 
inte, în cele patru luni de când erau împreună, dar descoperise 
că ea era deosebit de fermă. Cedă acum pe cât de grațios putu 
şi o ajută să coboare din şa, legând apoi picioarele din faţă ale 
calului, ca să nu se poată îndepărta prea tare în cazul în care ar 
putea avea nevoie de el. 

— Să pornim atunci. Intrarea în peşteră este în sus, la 
dreapta noastră. Dacă vezi o pată galbenă de orz sălbatic şi 
în spatele lui o stâncă gri, să ştii că intrarea se află la dreapta 
acesteia. Urcă aplecară dacă poţi. Nu avem cum să urcăm fără 
să fim văzuţi, dar poate reuşim să îi păcălim, ca să nu ştie câte 
persoane suntem. 


Craniul de cristal nu voia să intre în peşteră, măcar atâta 
era evident. Owen simţea din partea lui aceeași durere mută și 
sfâşietoare pe care o cunoscuse la femeile care mureau în dure- 
rile facerii, ştiind că sfârşitul lor avea să aducă o ființă nouă pe 
lume, îndurerate că nu pot să se bucure de ea. 

Acest lucru era complet diferit de cele două morţi recente 
la care asistase ca prieten. Edward Wainwright şi Najakmul 
ajunseseră amândoi la sfârşitul unei vieţi împlinite şi primiseră 
îmbrăţişarea morţii cu un sentiment aproape de entuziasm. 

Cu ultima suflare, ambii insistaseră asupra necesităţii 
absolute a aducerii cristalului înapoi în locul său de baștină 
și tăinuirea lui până la momentul când lumea va avea nevoie 
de el. Amândoi îl avertizaseră că piatra albastră nu va dori să 
fie ascunsă. 

Abia acum, când intra peşterii, îşi dădu seama de forța 
rezistenţei cristalului. Urcase ultima jumătate de kilometru 
opunându-se unei forţe la fel de puternice precum cea gra- 
vitaţională, care îl ţinea pe loc, ascultând în tot acest timp 
tânguirea tot mai intensă din mintea lui, care era fie un aver- 
tisment faţă de un pericol mortal, fie o durere disperată, nu 
putea să-şi dea seama care dintre acestea. 

— Să așteptăm aici puţin, îi spuse Marthei. Dacă ne urmă- 
reşte careva, o să îi vedem înainte să ne vadă ei pe noi. 

Intrarea în peşteră era o crăpătură oblică în peretele de 
stâncă din faţa lor, ascuns pe jumătate de o ramură de spini. 
Owen o prinse pe Martha de cot şi o trase înăuntru și lateral, 
într-un loc uscat şi drept, de unde puteau să privească în vale, 
ascunși de nişte copaci, fără ca ei să fie văzuţi. Aşteptară în 
semiîntuneric, respirând greu din cauza urcușului. 

Peretele solid de calcar din spatele lor se întindea până 
la tavanul înalt. La stânga, se profila soarele care se mișca 
peste dealuri, lungind umbrele ierburilor și a ferigilor. La 
dreapta lor, un tunel se înclina în întuneric, destul de larg la 
început pentru ca ambii să poată merge unul lângă celălalt, 
dar îngustându-se periculos de mult spre sfârşit, după câte 
îşi amintea Owen. 

Aşteptă, lăsându-și ochii să se acomodeze cu lumina slabă. 
Încetul cu încetul, începu să distingă cuiburile vechi de rându- 
nele din colțurile tavanului. O pitulice se strecură înăuntru și 
ieşi din nou, o pată de culoare în întuneric. Mai apoi, fiindcă 
nu veni nimeni și nu mai aveau nici o altă scuză pentru întâr- 
zieri, Owen făcu ceea ce făcuse în vremea când explorase peş- 
terile acelea, în tinereţe: își proiecta în minte imaginea bunicii 
şi grija ei pentru cristalul albastru care îi fusese încredințat 
spre păstrare. 

Avea o anumită amintire din adolescenţă, când ea înce- 
puse să îi dezvăluie tainele cristalului. Într-o seară molatică 

de toamnă, când mormanele de frunze roșiatice ardeau în 
livadă și pe plită fierbeau niște agrişe pentru o tartă, îl dusese 
în camera liniștită din casa ei şi îi arătase ce se putea face cu 
lumânările pentru a proiecta lumina prin ochii craniului. 

Exersase sub îndrumarea ei până învățase tehnica, simțind 
o legătură tot mai strânsă cu cristalul, la fel cum ar fi simţit cu 
un pui de șoim antrenat pentru vânătoare. Concentrarea făcu 
încet loc bucuriei, până ce lumea lui începu să se lumineze, 
conturându-se o nouă viaţă. 

La sfârșit, aproape că întorsese razele albastre spre bunica 
lui, dar aceasta își ridicase mâna pentru a-l opri, spunându-i 
că îi plăcea părul ei alb și nu voia ca acesta să fie din nou închis 
la culoare. O luase ca pe o glumă şi lăsase jos craniul, ridicând 
în schimb lumânările, fiecare în câte o mână, încadrându-i 
faţa în lumina lor. Fusese frumoasă atunci, și împăcată. 

Mai târziu în aceeași seară, ea îi descrisese peşterile pe care 
le ştia și îi spusese cum poate fi găsită catedrala din pământ. 
Nu îi ceruse să meargă acolo, doar îi zisese unde se afla, cre- 
zând că, oricât de mare era frica lui de spaţii mici și înghe- 
suite, trebuia totuși să o vadă. 

Frica lui era mai mare decât avea să ştie ea vreodată. Nu 
mersese în acea toamnă, ci aşteptă până primăvara, când era 
deja prea târziu pentru a-i povesti despre frumuseţile pe care 
le descoperise înăuntru, căci ea era deja moartă, așa cum pro- 
babil ştiuse că avea să fie, când îl învățase tainele cristalului. 

Ca dar pentru ea, intră în tunelurile de sub pământ, tre- 
murând în întunericul umed, purtând drept pavăză contra 
întunericului amintirea acelui moment când cele două lumâ- 
nări îi scăldaseră faţa înţeleaptă într-o lumină aurie. 

Acum, aproape 50 de ani mai târziu, lipsit de consolarea 
cristalului, făcu același lucru, deși era greu să își dea seama 
dacă faţa care îi lumina mintea era cea a bunicii lui sau a lui 
Najakmul, imaginile acestea două începând să se contopească 

în amintirea lui. Oricare din ele ar fi fost, sau poate ambele, 
le folosi pentru a-și regăsi curajul, un fel de ancoră ca aceea 
făcută din firul de lână cu ajutorul căreia își găsise în siguranţă 
calea înapoi spre lumină. 

Martha era alături de el, privindu-l cum înnoda sfoara, 
fixând-o de capătul unei stânci de unde nu avea cum să se des- 
facă. La fel ca toate femeile gravide, își ţinea mâna pe burtă. 

— Dacă vrei să rămâi aici, spuse Owen, mă voi întoarce la 
tine cât de repede pot trece prin tunel. 

— Aş accepta bucuroasă, dar i-am promis tatălui meu 
că voi vedea cu ochii mei locul de odihnă al cristalului, zise 
sumbră. Noi, cei care ne îngrijim de căile antice, avem pro- 
priile destine de îndeplinit, Owen. 

Cedric îşi dădu seama că ea avea curajul bunicii lui. Pe 
când se întoarseră spre întuneric, o văzu cum păleşte la față, 
iar liniile fine din jurul ochilor i se adâncesc. 

O îmbrăţişă scurt, frăţeşte. 

— Este un lucru care merită văzut odată ce ajungem acolo, 
îi promise, și prima parte e uşoară. Imaginează-ţi că mergi pe 
coridorul din casa ta, dar fără lumânări. 

Drumul nu era atât de dificil cum îşi amintea din tinerete, 
dar totuși nu era un lucru pe care își dorea să-l repete. 

După o vreme, ajunseră unul lângă celălalt pe o porţiune 
plată, cu tavanul prea sus deasupra lor ca să-l poată vedea sau 
simți, fără pereţi care să-i apese din nici o parte. Erau încon- 
juraţi de sunetul cascadei, astfel încât avură impresia că se află 
în mijlocul acesteia. 

— Aici, putem aprinde lumânările şi felinarul, spuse Owen 
şi apoi continuă cu pasiunea pentru mister a unui copil: Nu 
vrei să închizi ochii? 

Avea cu el cremene și iască, şi un mănunchi mic de iarbă 
uscată. Chiar şi pentru cineva care văzuse caverna înainte, 

minunăţia locului îi atinse inima, astfel încât trebui să-și aducă 
aminte să aprindă torţa, spunând cu timiditate neașteptată: 

— Dacă vrei, acum poţi să deschizi ochii... 

— O, Cedric... 

Locul merita întunericul, și frigul, și frica îndurate. 
Aproape că merita să fie acolo doar ei doi, nu trei, așa cum ar 
fi trebuit, pentru momentul în care soţia lui, Martha Walker, 
iubita altui bărbat, se întoarse spre el cu tot sufletul zvâcnind 
în privire, incapabilă să-și găsească lesne cuvintele care să 
exprime ceea ce simţea. 

Fl se apropie de ea şi o îmbrăţişă cu un singur braţ, așa 
cum ar fi făcut-o Fernandez. 

— Nu e nevoie să spui nimic. Priveşte doar și ţine minte, 
pentru ca generaţiile de după noi să ştie că merită să descopere 
catedrala din pământ. 

Îi dădu ei felinarul și luă o lumânare. 

— Dacă rămâi aici, eu voi duce acum piatra la locul ei 
de odihnă. 

— Ar trebui să vin... 

— Nu, zise simțind o durere pătrunzătoare în inimă. Nu, 
repetă. Trebuie să fac singur acest lucru. 

Mai aprinse încă patru lumânări pe care le așeză de jur 
împrejurul intrării arcuite, pentru ca ea să aibă destulă lumină, 
apoi plecă. Urmă calea pe care mai mersese cândva demult, 20 
de paşi spre est, apoi traversă râul pe pietrele care i se mișcau 
sub tălpi. Cotind spre vest din nou, urmă malul râului, spre 
cascada uimitoare, de o frumuseţe înălțătoare. 

În lumina slabă a felinarului, apa curgea din cascadă ase- 
menea aurului în creuzetul larg de piatră de la baza acesteia, 
era cuprins de căușul de piatră albă unde se transforma în 


mercur lichid. 

Bunica lui descrisese acest loc drept Fântâna cu Apă Vie. 
Chiar şi acum, captivat de frumuseţea uimitoare, nu putea să 
se gândească la un nume mai bun. 

Ţinând felinarul pe genunchi, Owen se așeză pe mar- 
ginea apei, fără să ţină seama de umezeală, şi scoase cristalul 
din desaga de piele în care acesta călătorise cu el pe jumătate 
de glob. 

Craniul stătea liniştit în mâinile lui, complet tăcut acum, 
când sfârşitul era aproape. Simţi îndurerarea acestuia ca o apă- 
sare pe inimă care îl dobora și îl trăgea în jos, până ajunse 
să îngenuncheze pe calcarul rece care alcătuia pardoseala peş- 
terii. 

Toată buna dispoziție îl părăsise, tot simţământul de fru- 
musețe şi bucurie pentru succesul propriu. În inima peşterii, 
lumea lui se goli de lumină şi culoare, de miros şi pipăit, de 
cântec şi dragoste. În această pustietate, înţelese pentru prima 
dată cum avea să îi fie viaţa fără cântecul cristalului. Nu putea 
îndura acest lucru. 

— De ce trebuie să fie astfel? 

Strigă acest lucru cu voce tare și sunetul se scufundă în 
fântâna de apă albă şi dispăru. Nu mai rosti nimic altceva, ci 
rămase doar cufundat în întunericul căscat acum în sufletul 
său, privindu-şi viaţa și minunându-se amarnic cum de nu se 
gândise să pună întrebarea pe care o avea acum pe buze îna- 
inte. „De ce trebuie să fie astfel? De ce eu?“ 

În copilărie, bunica îi povestise despre locul de odihnă al 
pietrei, iar el acceptase acest lucru fără nici o întrebare, aşa cum 
acceptase toate lucrurile pe care ea i le spusese. Când fusese 
în primăvara vieţii, Nostradamus îi vorbise despre destinul 
său, iar Owen se minunase cum se putea ca un altul să știe 
acest lucru. Najakmul îi zisese acest lucru din nou, mai clar, 
şi îl pregătise în cei 30 de ani petrecuţi în paradis, iar el îi mul- 
țumise zilnic şi apoi părăsise locul pe care îl iubea, întorcându-se 

în Anglia mânat de nevoia de a ajunge în acest loc și a depune 
mărturia destinată celor care aveau să-i urmeze. 

Cel mai sumbru era faptul că Fernandez de Aguilar, un 
bărbat care avea viitorul în față, își dăduse viaţa pentru ca 
el să poată aduce cristalul în locul acela, ca să fie păstrat în 
siguranţă și ca generaţiile viitoare să îl descopere atunci când 
lumea va avea mai mare nevoie de el. 

Lui Cedric Owen nu-i păsa de nevoile lumii. Plângea 
pentru propria durere și pentru Fernandez, și pentru Martha, 
şi pentru cristal. Dar cel mai mult plângea pentru singurătatea 
pustie care avea să fie viața lui fără prezenţa cristalului. Acest 
lucru era de nesuportat. 

— Ai prefera să distrugi tot ce am făcut? 

Vocea era una pe care o cunoştea foarte bine, altfel nu ar 
fi ridicat privirea. Najakmul era acolo, stând în cascada puter- 
nică. Întinse o mână spre el. 

— Şi, dacă îţi spun că piatra va fi aici, unde sunt și eu, 
atunci agonia despărțirii ti-ar fi mai uşoară? N-o să trebuiască 
să înduri multă vreme lipsa ei. 

Câteva picături de apă ajunseră până la el, mai ușoare 
decât ploaia. 

— Ai întrebat piatra ce vrea de la tine? rosti Najakmul. 

Nu făcuse acest lucru. El crezuse că voinţa acesteia era şi 
a lui, că inima ei era şi a lui. Un albastru calm ajunse până la 
el, din locul special pe care îl ocupa în sufletul lui. Piatra era 
îndurerată. Nu contesta destinul ei sau al lui, ci le accepta pe 
amândouă. Şi confirma adevărul spuselor lui Najakmul. 

Fa îi vorbi din nou din apa cascadei. 

— Dă piatra apei vii, fiu al inimii mele. Munca ta de-o 
viață e aproape încheiată. 

„Fiu al inimii mele.“ Aşa îl numise şi în ultimele zile ale 
vieţii ei. Acest lucru îi dădu lui Owen curajul să se ridice şi să 

țină cristalul pentru un ultim moment în lumina lumânărilor 
şi în argintul curgător al cascadei. 

Puţul de apă albă clocotea dedesubt și se deschise așa cum 
se deschide o inimă pentru a descoperi întunericul nemișcat 
al miezului ei. 

— Cedric! 

Un fulger galben-aprins îi cuprinse mintea, împletit cu 
vocea Marthei din capătul îndepărtat al cavernei, şi îi tăie 
respiraţia. Peste râu, în lumina a patru lumânări, o văzu lup- 
tându-se cu unul, poate chiar cu doi atacatori. 

Era pe muchie de cuțit, şi avea nevoie de echilibru pentru 
cele două îndatoriri ale lui aflare acum în conflict. Cu un 
curaj nemaiîntâlnit, Cedric Owen aruncă piatra care îi poseda 
sufletul în bazinul de sub cascadă. Apa albă se ridică în jurul ei 
ca o coroană. Ultima strălucire de albastru îi rămase întipărită 
pe retină după ce cristalul dispăru. 


Alerga deja cu felinarul într-o mână şi pumnalul ţinut inutil 
în cealaltă, traversând râul înapoi spre locul unde Martha 
Walker se lupta cu cei care încercau să pună capăt vieţii ei și a 
copilului nenăscut. 


CAPITOLUL 32 


W/EYLAND'S SMITHY, OXFORDSHIRE 
5.00 A.M. 
21 IUNIE 2007 


Răsăritul cuprindea încer Oxfordshire. Pietrele din jurul 
tumulului fură primele care capătară culoare, iar petele de 
licheni gri deveniră, sub privirea Stellei, de un verde mai subtil. 
În vale, cocoşul devenise încrezător. Deasupra capetelor lor, 
o cioară croncăni din vârful celui mai înalt fag. O pitulice 
începuse să-i răspundă. 

De undeva de lângă marginea drumului se auzi trosne- 
tul unor crengi rupte. Tony Bookless era o siluetă estompată, 
înaintând pe cărarea mărginită de copaci spre Weyland's 
Smithy, lăsându-și vocea să-l preceadă asemenea unui far în 
lumina slabă. 

— Stella, ești aici! spuse el alergând pe ultimii câţiva metri, 
năpustindu-se dintre copaci pentru a ajunge, cu răsuflarea 
tăiată, până în spaţiul deschis din fața tumulului. E şi Kit. Şi 
Gordon. Și craniul de cristal. Bine. 

Îi enumără pe toţi ca la apel, dar ochii lui nu o părăsiră nici 
un moment pe Stella şi cristalul albastru care lumina totul în 
jurul ei. Avea mâna dreaptă îndesată în mod ciudat în buzunar. 
Putea să îi numere nodurile de la încheieturile degetelor. 

— Unde-i Davy? 

Undeva în dreapta ei, o creangă care se mişca se opri brusc. 

— S-a întors la Oxford, îi răspunse Stella sperând ca tre- 
murul din voce să nu o trădeze. Nu mai aveam nevoie de el 
odată ce mi-a arătat tumulul, mai ales că e îngrijorat pentru 
mama lui. 

Putea să îl mintă acum pe Bookless cu conștiința împă- 
cată. Acest lucru dădea greutate cuvintelor ei. 

— Desigur, zise el aprobând solemn din cap — un rector 
care aude veşti neplăcute și se gândește deja cum să abordeze 
situaţia. Kit mi-a spus că a avut loc un accident. 

Un accident? Stella îl privi pe Kit. Ochii lui îi trimiteau 
un semnal de alarmă tăcut. „Ai încredere în mine. Pericol! Te 
rog, ai încredere în mine.“ 

— Un accident, da, îi răspunse sec lui Bookless. 

Deja nu mai ştia în cine să aibă încredere. Gordon era 
cel mai aproape de ea, mai că putea să îl atingă. Teama lui de 
cristal era un lucru aproape palpabil, dar se ridicase la sosirea 
lui Tony Bookless şi mai făcuse încă un pas protector spre ea. 

Kit nu era mânios. Era nefericit, prins într-o situaţie care îl 
depăşea. El era mai departe, în spaţiul deschis, la distanță de 
tumul, legănându-se pe picioare, tras la față, evitându-i privirea. 

Orice ar fi însemnat rugămintea lui tăcută, el şi Tony 
Bookless aveau o înţelegere. Ea văzu acest lucru acum și 
simţi o scânteie de teroare în suflet. Cei doi bărbaţi se mișcau 
amândoi încet, fără să aibă o ţintă bine definită, doar că 
Bookless se apropia de Stella şi craniul de cristal, iar Kit se 
îndepărta tot mai mult. 

Cristalul nu îi oferea nici un ajutor. Aici, atât de aproape 
de final, nu-i indica nimic, simţea numai nevoia disperată a 
acestuia de a intra în tunelul de la Weyland's Smithy. Tumulul 
dorea şi el cu ardoare acest lucru, așa cum un îndrăgostit prins 
într-o închisoare își dorește să fie reunit cu dragostea lui, 
văzând-o, dar nefiind în stare să o îmbrăţișeze. 

Semnele spiralate de pe piatra de la intrare erau mai solide 
acum, mai apropiate. Stella ar fi putut să își treacă degetele 
peste șanțurile acestora. Nu mai păreau la fel de magice, dar 
puterea care o atrăgea spre ele era la fel de puternică. Știa exact 
încotro să meargă, și ce să facă, și când anume. Chiar fără să 
se uite la ceas, putea să numere trecerea minutelor preţioase: 
şase, poate doar cinci până la răsărit. 

Tony Bookless era la mai puţin de zece pași depărtare. Ea 
nu putea să-și dea seama dacă în mâna ascunsă în buzunar 
ținea o armă, dar putea să îi vadă mai clar faţa în lumina tot 
mai abundentă. O privea cu ochi duri, de aceeași culoare ca 
şi cerul palid. Nu vedea în ei nici o urmă de prietenie, doar 
prevestiri de violență. 

Îi veni în minte vocea lui Davy Law: „Celor cărora şi-au 
vândut sufletele nu le pasă de umanitare, dar sunt absolut 
convinși că ei sunt cei care au dreptate“. Și îşi mai aminti o 
remarcă, pe care nu o înţelesese prea bine atunci: „Cristalul 
tău poartă în el inima lumii. Cine nu ar omorî pentru a avea 
așa ceva?“ 

Stella se forță să privească și ea fix în ochii lui Tony 
Bookless, și nu spre fagii din stânga ei, unde crengile tre- 
murau în vântul răsăritului, de parcă s-ar fi târât ceva, sau 
cineva, acolo. 

Stella înălță cristalul. Lumina gri căpătă culoarea safirului 
în jurul său. Gordon icni scurt. Brusc, Tony Bookless se opri 
din mişcare. Stella îl întrebă calmă, ca şi cum ar fi fost pur şi 
simplu curioasă: 

— Tony, ce faci? 

— Încerc să îţi protejez viaţa. 

Îi zâmbi cu o expresie pe care ea o cunoştea bine. Dar 
zâmbetul nu îi înmuie privirea. 

— Ţi-am mai spus și înainte, păzitorul craniului moare 
întotdeauna. Întreaga mea viaţă am crezut că Ursula avea să 
fie păzitoarea craniului şi că eu voi putea să o protejez. E clar 
că m-am înșelat. Așa că acum sunt aici pentru a vedea ce pot 
face ca să-mi îndrept greșeala. 

Mai făcu încă un pas leneș spre ea, fluturând o mână 
spre tumul. 

— Ştiu că tu ești de părere că soarta lumii depinde de 
aşezarea ei în locașul dinăuntru, dar eu cred în continuare 
că nici o piatră nu merită să mori pentru ea. l-am promis lui 
Kit că îţi voi proteja viaţa. Voi face tot ce pot pentru a-mi 
respecta promisiunea. 

Era atât de uşor de crezut. Siguranţa fragilă a dimineţii 
atârna de probabilitatea ca ea să îl creadă. Prea târziu, Stella 
trase aer în piept ca să-i răspundă, pentru a continua șarada. 
La dreapta ei, Gordon Fraser își pierduse deja şi ultima rămă- 
șiță de autocontrol. 

— Ai făcut tot ce-ai putut ca s-o omori pe Ursula Walker, 
ipocrit nenorocit. Nu te preface că ești aici ca să ajuţi. 

— Poftim? 

Vocea lui Bookless era îngheţată, greutatea ei fiind menită 
a zdrobi furia înfierbântată a lui Gordon. Era atât de înalt, 
atât de calm, atât de liniştit. Lângă el, scoţianul scund era un 
pitic furios, cu o lipsă catastrofală de autocontrol. 

Tony Bookless îl ignoră. Se întoarse înapoi spre Stella, 
care ţinea craniul la același nivel cu capul ei. Acesta era mut în 
mâinile ci. Întrebă cu o dicţie perfectă: 

— Stella, ce s-a întâmplat exact cu Ursula? 


410 MANDA SCOTT 


— Nu te preface că nu știi, Sir Anthony Bookless. Eu mi-am 
dat seama de asta de câteva zile deja. Eşti un ucigaș cu sânge 
rece, deghizat sub tot șarmul tău fals. Tu... 

— Gordon, opreşte-te! 

Odată ce începuse, scoţianul bondoc era de neoprit. 
Scuipă pe pământ. Împins de propria furie, făcu ultimii pași 
spre Stella, punându-se ca un zid între ea şi Tony Bookless. El 
era prietenul ei, mentorul ei, omul care avea curaj în situaţii 
dificile. În inima ei, îi mulțumi tăcut în timp ce se întinse 
pentru a-i prinde mâna. 

— Este drăguţ din partea ta, Gordon, zise ea, dar nu tre- 
buie să lupţi pentru mine în bătăliile mele. Pot face acest 
lucru singură. 

Îi răspunse lui Tony Bookless cu cel mai rece zâmbet de 
care era capabilă. 

— Ursula este legată de un ventilator la Secţia de terapie 
intensivă a spitalului din Radcliffe, suferind din cauza inha- 
lării fumului. Ea a stat în fermă prea mult după ce eu şi Kit 
am reușit să ieşim. Focul a prins-o în bucătărie, Tony. În fum 
era clor. Poliţia va investiga cazul ca fiind tentativă de omor. 

— Clor?! 

Bookless era un actor excepţional. Stella văzu cum i se 
dilată pupilele, micșorând suprafaţa irisului. Își ridică ochii şi 
privi peste ea. 

— Kit, de ce nu mi-ai spus asta în mașină? 

Îi captaseră întreaga atenţie. Dacă trebuiau să acţioneze, 
acum era momentul. Stella lansă o chemare tăcută, care primi 
răspuns în același mod — foșnetul frunzelor din pădurea din 
spate. Murmurul păsărilor cântătoare se întrerupse brusc. 

— Stella, du-te spre Kit, acum! 

Tony Bookless o repezi pe un ton pe care ea nu-l mai 
auzise niciodată la el. Umorul cultivat, de societate, dispăruse. 
În urma acestuia rămăsese bărbatul care servise în armată, în 

Irlanda de Nord, și fusese consilier în Irak, un bărbat obişnuit 
să dea ordine și să fie ascultat. Onestitatea acestui ton repre- 
zenta o uşurare. 

Vremea șaradelor trecuse. Stella nu se urni. 

— De ce? întrebă ea. Ca să ne poți omorî pe amândoi? Așa 
cum ai încercat să o omori pe Ursula? 

— Din contră, ca să fac tot ce pot pentru a te proteja în 
timp ce... Davy Law, nu face asta! Ti-ai greșit omul! 

Îşi scoase mâna din buzunar. Nu ţinea o armă, ci un set de 
chei. Le azvârli cu putere, direct spre Stella, care se lăsă într-o 
parte cu o viteză de care nu se ştia capabilă şi se rostogoli 
ţinând strâns cristalul. 

Lumea ei, în rostogolire, era formată din Tony Bookless 
împreună cu Gordon Fraser, care se apropia de el, şi Davy 
Law, care alerga dinspre copacii care înconjurau locul spre un 
punct la care nici ea, nici oricine altcineva nu s-ar fi așteptat. 

Dimineaţa se pierdu într-o coliziune brutală de carne şi 
pocnetul unui os rupt, şi apoi un foc de armă. Nişte mâini 
încercară să-i ia craniul de cristal. Stella îl ţinea strâns, dând 
din picioare, şi fu trasă în sus de un cot. 

Davy Law era deasupra ei. O mână îi atârna inertă. Cu 
cealaltă, o împinse din spate. 

— E răsăritul. Tumulul aşteaptă. Du-te! 

— Rămâi acolo unde ești! 

Se răsuci pe călcâie la auzul comenzii lui Gordon Fraser. 

— Nu, Stell, fugi! 

Avea încredere totală în Gordon, dar nu s-ar fi oprit 
pentru el, indiferent ce i-ar fi strigat. Teroarea pură din vocea 
lui Kit, chiar şi când o îndemnă să meargă înainte, fu cea care 
răzbătu prin chemarea cristalului. Ea se opri împleticindu-se, 


la un braţ depărtare de intrarea în tumul, şi se întoarse. 

Kit era țeapän. Un pistol la tâmpla lui îl făcea să stea 
nemișcat. Îi făcea pe toți să stea nemişcați. Gordon Fraser, pri- 
etenul ei în această lume neprietenoasă, era cel care îl ţinea. 

— Îndepărtează-te de tunel, Stella! îi spuse. Pune jos cris- 
talul şi nimeni n-o să păţească nimic. 

— Gordon? 

Stella se holba la el, nevenindu-i să creadă. Faţa îi era 
palidă şi pământie. Devora cristalul din priviri. Nu teama era 
cea care ardea în ei, ci o dorinţă atât de intensă cum nu mai 
văzuse niciodată, la nimeni. 

— Asta-i cumva o glumă? rosti zăpăcită. 

O mormăială venită de jos o făcu să își coboare privirea. 
Tony Bookless era întins la pământ, ţinându-și un braţ peste 
corp. larba era pătată de sânge. Ochii îi ardeau. Ridică din 
umeri într-un gest care aducea a scuză. 

— Prima regulă a războiului, îi spuse sec. Fă întotdeauna 
ceea ce îţi cere omul cu arma. 

— Aşa-i, vorbi Gordon făcându-i semn cu mâna liberă. Așa 
că pune cristalul jos și dă-te la o parte. 

Nu putea să facă acest lucru. Piatra nu ar fi lăsat-o, chiar 
dacă mintea ei percepea necesitatea acestui lucru. Îi răs- 
punse amorțită: 

— Credeam că eşti aici ca să fii de ajutor. 

— Unele lucruri nu mai pot fi ajutate, rânji batjocoritor. 
Nu o să salvezi lumea în acest fel, indiferent de ce ţi-a spus 
Davy Law. Vremea pentru aşa ceva a trecut de mult. Acum 
luptă fiecare pentru el, așa cum a fost dintotdeauna. 

— Ce vrei? întrebă Stella. 

— Cristalul, ce altceva? 

— Dar ţi-e frică de el, rosti Stella uimită. Abia ai putut să te 
apropii de el în ziua când ai îndepărtat calcarul de pe el. Voiai 
să îl strivesc cu o sonetă. 

— Dar nu exista nici un pericol ca tu să faci asta, nu-i aşa? 
Şi nu te-ai fi gândit că eu vreau să îl iau de la tine, dacă ţi-am 
spus să îl transformi în praf și pulbere. 

— Hai lasă, Gordon, aceea nu a fost o păcăleală. Chiar erai 
terorizat de el. 

Faţa îi devenise roșu aprins. 

— Aveam pur și simplu nevoie de timp pentru a ne cunoaşte 
unul pe celălalt, asta-i tot, îi răspunse el, ţinându-și mâna 
ferm, chiar dacă vocea îi tremura. O să fie altfel odată ce va 
trece vremea răsăritului și își va fi pierdut speranța. Atunci, nu 
o să fie atât de feroce. Ai grijă să stai departe de intrarea aceea 
până ce soarele va fi sus pe cer și-o să fim cu toţii fericiți. 

Răsăritul sosise deja. Păsările tăcuseră la auzul focului de armă, 
iar soarele era o linie subţire de lumină care topea orizontul. 

Davy Law îi zise sec: 

— Ce te face să crezi că piatra va fi altceva decât o bucată 
mare de safir după trecerea răsăritului? Dacă nu o duci acum în 
tumul, îi frângi sufletul şi ce-o să mai rămână atunci din ea? 

Rânjetul lui Gordon era plin de dispreţ. 

— O să am cea mai mare nestemată din Occident, fără 
nici un risc personal pentru mine. Dar nu cred că o să fie 
chiar așa. Nu cred că o să renunţe la puterea pe care o are 
atât de ușor. Şi nici măcar nu încerca să spui că tu nu ai face 
acest lucru în locul meu, Law. Și tu ai încercat să obţii ceva 
frumos și cunoşti puterea acestui cristal. Şi tu ai face la fel 
dacă ai avea curaj. 

— Eu nu aș împinge niciodată pe cineva într-o prăpastie 
pentru el. 

Chiar în timp ce vorbea, Davy se mișca, strecurându-se 
spre Stella. 

Gordon râse. Părea perfect normal. 

— Eu caut piatra lui Cedric Owen de când am ajuns la cole- 
giu, cu treizeci de ani în urmă. Am căutat în fiecare peșteră 

din Anglia şi în câteva mai îndepărtate. Mi-am riscat viaţa de 
mai multe ori decât câte femei ai avut tu. De mult mai multe 
ori. Kit O'Connor abia dacă a fost vreodată într-o peşteră ade- 
vărată. Ce drept avea el să găsească piatra după doar jumătate 
de zi de căutare? Dacă și cristalul ar fi căzut împreună cu el de 
pe cornișă, atunci, nici unul dintre voi nu l-ar mai fi găsit. Eu 
m-aș fi întors mai târziu după el, fără nici o problemă, și nici 
un speolog din Europa nu ar fi putut face asta, cu excepţia 
mea. Şi acum, dă-mi craniul, Stella! 

Ca să se facă şi mai bine simţit, o rază de soare străpunse 
spre est un nor îngust. Gordon privi spre aceasta, îndărăt. 
Făcu un semn scurt din cap şi strânse din umeri, așa cum 
Stella îl văzuse făcând de nenumărate ori în peşteri, înainte de 
momentul decisiv. 

Cu asprime militară, rosti: 

— David, dacă mai mişti un deget, Kit moare, iar tu 
după el. Dacă nu mă crezi, pune-mă la încercare și vezi ce se 
întâmplă. Stella, lasă piatra jos până număr la trei sau el e deja 
un om mort. Unu. 

— Nu face asta Stell, zise Kit brusc. Nu ne poate omori pe 
toţi la timp ca să te oprească. 

— Nu are decât să încerce. Doi. 

— Stella, ai de ales: eu sau piatra. Ne îndreptam spre această 
alegere încă de la început. Tu ştii care contează mai mult. 

Busc, în mod neașteptat, ea își dădu seama. 

— Tr... 

În ciuda puternicului strigăt de panică din mintea ei, Stella 
se aplecă ușor și așeză craniul de cristal albastru al lui Cedric 
Owen pe pământul din faţa tumulului. Zgomotul îngrozitor 
din mintea ei nu încetă atunci când ea se îndreptă, dar fu 
înghiţit de cacofonia bruscă a păsărilor care se înălță pentru a 
anunţa momentul răsăritului. 

Pofta din ochii lui Gordon Fraser era un lucru greu de 
îndurat. Strigătul pietrei îi sfâşia mintea, dar ea își împietri 
inima împotriva lui. 

— Atunci, ia-o! spuse făcând un pas înapoi. Dar nu o să îţi 
aducă niciodată ceea ce crezi... Kit! Nu! 

Fl era rănit şi olog, dar făcu alegerea pe care ea tocmai o 
refuzase. Îl văzu cum se smulge spre stânga, auzi focul de armă 
mai puternic decât un tunet, văzu sânge, dar nu ştiu dacă este al 
lui sau al lui Gordon înainte ca ei să cadă împreună la pământ. 

— Fugi, Stella! îi strigă Kit. 

Kit era în viaţă. Aceasta era singura asigurare de care 
avea nevoie. Alerga deja ca un iepure, sărind peste piatra cu 
inscripţiile învolburate care bloca intrarea în tumul, trecând 
prin tunelul scurt spre îmbrăţişarea întunericului. Așa cum 
spusese Davy Law, zidul se deschise într-adevăr pentru ca ea 
să poată trece. 

Auzi din nou focul de armă și bubuitura unei lovituri, şi 
ţipătul unui bărbat, dar era deja în întuneric în acel moment, 
cu răsăritul arzând în spatele ei, iar piatra şi tumulul îi cântau 
la unison, așa că era imposibil să nu înainteze spre lumina care 
o aştepta la capătul tunelului. 


CAPITOLUL 33 


ÎNGLEBOROUGH FELL, YORKSHIRE 
APRILIE 1589 


Owen nu ştiuse că Martha purta un pumnal cu ea, dar, în 
timpul cât îi luă să traverseze apa, o văzu folosindu-l. 

Nu era nici o îndoială că aceia care o atacau erau oamenii 
lui Walsingham. Nu avea decât să afle câţi erau la număr și 
dacă văzuseră că aruncase cristalul albastru în apă. 

Înainte de asta, trebuia să își păstreze promisiunea: 
Martha Walker nu avea să fie capturată de vie și dusă la 
Londra pentru a fi supusă la torturile din Turn, după bunul 
plac al lui Walsingham. 

Această promisiune îl îndemnă să sară peste râu, o ispravă 
pe care el ar fi crezut-o imposibilă. Porni în alergare şi se aruncă 
înainte, țipând aceeaşi notă înaltă ca şi piatra albastră, încât 
sunetul păru să îi străpungă mintea şi să se sfărâme de pereți. 

Chiar și aşa, ştia că ajunsese prea târziu. Cel puţin doi 
dintre ei se luptau deja cu Martha și numai unul era rănit de 
cuțitul ei. Acesta o prinsese de păr cu braţul nevătămat și o 

trăgea în spate, spre tunel. Celălalt părea că vrea să o prindă 
de picioare. Faptul că ea tot dădea din picioare îl stânjenea. În 
lumina pâlpâitoare a lumânărilor, Owen îl văzu întinzându-și 
mâna spre sabia prinsă la șold. 

— Martha! 

Sunetul numelui ei sau izbucnirea strigătului lui o făcu să 
nu se mai zbată și îi salvă pe moment viaţa. Cel cu sabia se 
întoarse mârâind pentru a face față noului pericol. La vederea 
lui Owen și a cuţitului său lung de șapte centimetri, începu 
să râdă. 

— Mi s-a spus că nu eşti spadasin. Sperasem să nu fie ade- 
vărat totuși. 

Bărbatul avea părul și barba negre și vorbea cu accent de 
Devonshire. Avea o sabie la fel de bună precum cea pe care 
o avuse multă vreme Fernandez de Aguilar. Owen reuși să-și 
dea seama de acest lucru în timp ce se oprea, alunecând pe 
podeaua de calcar ud a peșterii. 

— Aruncă-ţi cutitul, doctore, zise cel cu barba neagră, folo- 
sind termenul drept insultă. Fii deştept şi o să-ţi cruţăm viața. 

— În Turn? Aş prefera mai degrabă să mor. 

Omul rânji, dezvelindu-şi dinţii albi prin barbă. Avea 
același fizic şi aceeaşi ușurință în folosirea armelor pe care o 
avuseseră şi buldogii lui Maplethorpe. 

— Alătură-te prietenului tău, spaniolul cu o singură mână, 
îi spuse. Chiar dacă el a murit destul de încet. Noi nu avem 
nevoie decât de unul din voi şi putem la fel de bine să luăm 
nevasta, dacă nu putem lua soţul. 

La menţionarea numelui lui Fernandez, Martha renunță 
la luptă. Owen auzi acest lucru chiar dacă nu putea să-l vadă. 
Înainte ca Barbă Neagră să se poată răsuci, Owen își aruncă 
jos cuțitul. Zgomotul fu acoperitt de bubuitul cascadei. Își 
ridică ambele mâini. 

— Daţi-i drumul femeii, şi merg cu voi. 

Bărbatul avansă spre el. 

— Sau vă vom lua pe amândoi, acum că ai făcut această 
ofertă amabilă, apoi puteţi să ne ziceţi lucrurile care ne intere- 
sează și o să vă comparăm răspunsurile. 

Cugitul era inutil oricum. Owen îl împinse cu piciorul. 
Acesta alunecă pe podea şi căzu în râu, distrăgând pentru un 
moment atenţia lui Barbă Neagră, atât cât Owen să se poată 
apleca și apuca o piatră cât un pumn de pe podeaua peşterii. 

Nu era spadasin, dar petrecuse 30 de ani în Noua Spanie 
jucându-se „aruncă mingea“ cu generaţii de copii. În Anglia, 
acesta ar fi fost un joc frumos, care să îi distreze. În Zama, 
era începutul vânătorii şi Owen descoperise că avea un talent 
natural la asta. 

Piatra pe care o ţinea acum în mână era ușoară, dar 
destul de colțuroasă. Îi simţi greutatea în palmă. Din spatele 
lui Barbă Neagră se auzeau zgomotele unei lupte. Crezu că 
Martha începuse să lupte din nou, dar nu putea să o vadă. Îi 
auzi strigătul şi era distrus că nu putea ajunge la ea. 

— Şi ce s-a întâmplat cu Fernandez? întrebă Owen. EI e cel 
care v-a zis să veniţi aici? 

— Ne-a răspuns la toate întrebările, rânji Barbă Neagră. 

Owen nu voia să îl creadă, dar Barnabas Tythe le poves- 
tise despre cât de nemilos era Walsingham şi credea că orice 
om ajungea să mărturisească dacă era torturat îndeajuns de 
multă vreme. 

— Când a murit? întrebă el apoi. 

Avea un gol în stomac. Inima îi era pustie, lipsită de 
susţinerea pietrei și de omul pe care îl iubise. Nu îndrăzni să 
privească spre Martha şi era o minune că încă putea să stea 
în picioare. 

Barbă Neagră se făcu că numără pe degete. 

— Februarie, spuse el, spre sfârşitul lunii. 


CRANIUL DE CRISTAL 419 


Începu să se apropie, împingându-l pe Owen departe de 
lumina lumânării, spre locul mai întunecos din fundul caver- 
nei. Sabia lui se mișca tot timpul înaintea lui, o dâră lumi- 
noasă care îi indica poziţia pe măsură ce se îndepărtau tot mai 
mult de gura tunelului. 

Owen păși în lateral și se aplecă sub o ieşitură a stâncii. 
Simţi o apăsare în partea dreaptă și își dădu seama că acolo era 
peretele. Încercă să se miște spre stânga, dar și direcția aceea 
era blocată. 

— Hai afară, doctore. De ce mă faci să te leg fedeleş când 
ai putea să călăreşti confortabil spre Londra? 

Simti pietriș sub picioare. Owen se aplecă și luă un pumn 
de pietricele pe care le aruncă în ochii bătăușului. 

Barbă Neagră se aplecă instinctiv într-o parte. Vârful 
sabiei coborî. Owen aruncă bolovanul cu priceperea cu care o 
făcuse dintotdeauna. 

Dar nu destul de bine. 

Era o ţintă dificilă. Barbă Neagră se răsucise într-o parte, 
crezând că urmează și alte pietricele, iar lumânările jucau 
feste, lumina lor pâlpâind nesigură. Astfel că Owen aruncă 
piatra spre locul unde se aflase Barbă Neagră, nu spre acesta 
direct. Piatra îl lovi în umăr, mușcând adânc în carne, tendon 
şi os, dar nu în cap, ca să-l omoare. 

Unii oameni se retrag când sunt răniţi, iar alții luptă apoi 
cu şi mai multă furie. Barbă Neagră făcea parte din cea de-a 
doua categorie. Îşi ridică sabia ca o lance şi alergă spre Owen, 
urlând destul de tare pentru a acoperi zgomotul râului. 

Încet, ca prin vis, Cedric Owen văzu cum i se apropie 
sfârșitul. Undeva în depărtare, de la gura tunelului, o auzi 
pe Martha strigându-i numele, apoi glasul unui bărbat, dar 
Barbă Neagră era deja peste el, apoi auzi cum fierul îi trece 
prin cămaşă, prin piele, prin carne, prin plămâni şi simţi un jet 
umed de sânge înainte de a percepe durerea aprigă, fierbinte. 


420 MANDA SCOTT 


Trupul lui Owen se izbi de peretele de calcar. Cotul stâng 
i se sfărâmă. Cu obiectivitate distantă, putu număra bucă- 
tile, ştiind că nu avea să se vindece niciodată. Genunchii i 
se lipiră şi simţi cum alunecă având spatele lipit de perete, şi 
fu surprins să îl vadă şi pe Barbă Neagră că se prăbușește în 
direcţia cealaltă. 

Atunci, își dădu seama că era într-adevăr pe moarte, căci 
în fata lui era Fernandez de Aguilar ţinând în mână sabia 
pătată de sânge a lui Robert Maplethorpe și având o expresie 
îngrijorată întipărită pe chip. 

O amintire îi apăru brusc în minte. Cu umor sumbru, 
Cedric Owen îi spuse: 

— Nu jeli pentru mine, prietenul meu. Moartea nu este 
un lucru atât de rău când a fost precedată de bucurie, zise 
încercând să își ridice în zadar mâna. Prezenţa ta îmi dăruiește 
o mare bucurie. Nu am crezut că moartea are să fie atât de 
milostivă, încât să ne aducă împreună. 

— Cedric... 

De Aguilar plângea acum fără să se ascundă, lucru pe care 
Owen nu îl mai văzuse niciodată făcându-l. Ridică mâna lui 
Cedric și atingerea pielii lui era surprinzător de caldă pentru 
un mort. 

— Am venit cât de repede am putut, îi spuse. Îi urmăresc 
pe Jack Dempsey şi pe fratele său de patru luni, și ei la fel pe 
mine, ne-am jucat de-a șoarecele şi pisica de-a lungul și de-a 
latul Angliei. Nu am putut să las semnul de pânză la păducel, 
căci acest lucru i-ar fi condus la voi. l-am pierdut înainte să 
intre în peşteră. Am auzit strigătul cristalului. Doar acest 
lucru m-a condus spre tine. Îmi pare atât de rău. 

Lumea începea să se clatine. Liniile drepte deveniră curbe, 
iar aerul — mai dens decât apa. Owen se încruntă. Înţelesul 
cuvintelor prietenului său îi pătrunse în minte, apoi se pierdu. 

Încercă să le prindă sensul ca şi cum ar fi încercat să prindă un 
peşte. Unul dintre ei rămase în plasa lui. 

— Fernandez? Tu ești... în viaţă? 

— Viu şi nevătămat, în ciuda jurământului meu de a 
te proteja. 

— A trebuit să încerc... să văd dacă... pot să lupt măcar 
o dată. 

Reuși să zâmbească, dar se opri când văzu efectul pe care 
acest lucru îl producea asupra lui Fernandez. Încercă să mai 
apuce un peşte. 

— Martha? 

— E rănită, dar nimic grav. Îi pot îngriji eu rănile. Dar pe 
tine nu te pot îngriji, prietenul meu. Te-am dezamăgit. N-ar 
fi trebuit să mori, nu acum, când ţi-ai îndeplinit ultima dintre 
sarcinile tale. 

Trecu un peşte mai mare, care întârzie. 

— Nu e... îndeplinită. Trebuie să... termin jurnalul. Tre- 
buie să las mărturie... celor care vor urma. 

— Voi termina eu mărturia. Jur asta. Martha mă va ajuta. 
O să îndeplinim tot ce am plănuit împreună cu Barnabas 
Tythe. Colegiul își va primi moştenirea şi lumea îţi va vedea 
cuvintele, și le va înţelege, dar nu atâta vreme cât Walsingham 
e încă în viaţă. Toate vor fi îndeplinite, îţi jur asta! 

— Mulţumesc. 

Owen începea să nu-și mai simtă degetele. Capul îi căzu 
pe spate și lovi calcarul, dar nu simţi nici o durere. Simţea 
că era aşteptat de către cristal, ca și cum acesta s-ar fi aflat la 
limita dintre viață și moarte și putea să îl treacă de cealaltă 
parte. Sufletul îi tresăltă. 

Pentru un moment, se simţi iluminat. Încercă să apuce 
din nou mâna lui Fernandez. Începuse să îl vadă neclar, 
dublu. Owen se încruntă încercând să se concentreze şi văzu 
că de fapt unul dintre aceştia era Martha. Faţa îi era acoperită 

de vânătăi urâte, care îi pătau frumuseţea chipului, și sângera. 
Voia să îi spună cum poate să se vindece, dar nu reuşi. În loc 
de asta, zise: 

— Vinde diamantele... pentru tine. Ai grijă ca... fiica ta... 
să fie o femeie înstărită. 

— Aşa va fi. Urmașii familiei Walker se vor îngriji de căile 
antice în numele tău. Adio, prieten drag. Nu mă uita în locul 
spre care te îndrepţi. O să ne întâlnim din nou, dacă putem. 

Owen nu reuși să mai vorbească. Simti o mână caldă pe 
frunte și degete pe pleoape, care făcură ca lumea să se întunece 
și îi aduseră pacea, astfel încât acum putea să se întoarcă și să 
vadă un deal de calcar despicat, traversat de o arcadă colorată, 
iar cele patru bestii se uniră. 

Acolo era Najakmul, glorioasă în maiestuozitatea ei, așa 
cum promise că avea să fie. Își deschise larg braţele și simți 
bucuria regăsirii şi împlinirea, şi o ultimă cerinţă. 


CAPITOLUL 34 


W/EYLAND'S SMITHY, OXFORDSHIRE 
5.12 A.M. 
21 IUNIE 2007 


Tunelul de la intrarea în tumul nu era lung. Acesta nu 
înăbuşea zgomotele venite din luminişul de afară. Zgomotul 
luptei dintre bărbaţi era învăluit în cântecul cristalin al păsărilor. 

Se mai auzi un foc de armă, apoi altul. Partea din Stella 
care încă putea să gândească limpede ştia că Gordon Fraser era 
acum liber să o urmeze. Aceeași parte era îndurerată pentru 
Kit, chiar în timp ce restul minţii îi era ocupat de piatra 
albastră şi ştia că el făcuse alegerea corectă, iar ea nu. Ştia că 
depunerea cristalului în inima pământului la răsăritul soarelui 
conta mai mult decât viața ei sau a lui. 

Nu avea vreme să jelească. Soarele se înălța aurit la răsărit. 
Putea să simtă acest lucru din întunericul complet al interio- 
rului tumulului. Cântecul cristalului era cântecul păsărilor și 
acestea ajunseră împreună la același ton ridicat. Putea măsura 
timpul în bătăi de inimă. 

La capătul tunelului era un foc, iar în jurul lui, siluete 
difuze. Una era mai clară decât restul. Era un bărbat slab și 
înalt, cu un zâmbet strâmb și un cercel de aur în ureche. Cu 
o plecăciune, îi spuse: 

— Doamna mea, noi, cei care trebuie să te protejăm, 
suntem aici drept gardieni, dar nu te putem păzi pentru multă 
vreme. Locul îţi este cunoscut. Vei așeza piatra acolo? 

Purta în singura lui mână o sabie pe care ea o recunoscu. 
Căută să vadă dacă avea şi medalionul la gât, dar nu îl descoperi. 

Cuvintele îi ardeau în minte. Fuseseră scrise cu multă 
vreme în urmă, pentru a o conduce pe ea spre acel loc. Le 
spuse cu voce tare: 

— „Urmează calea care îţi este aici arătată și fii cu mine la 
timpul și locul potrivite. Fă apoi așa cum îţi spun gardienii 
nopţii. După aceea, urmează inima ta și pe a mea, căci acestea 
două sunt una. Nu da greș, căci prin asta te dezamăgești pe 
tine însăţi și pe toată lumea care așteaptă. 

— Într-adevăr. 

Zâmbea ca un zeu eliberat de toate grijile lumești. Cercelul 
lui era o perlă de lumină trimisă să o îndrume şi s-o protejeze. 

O scobitură din spatele zidului strălucea cu o lumină 
albastră proprie. Cu degete prea încete, Stella întinse craniul 
de cristal spre buza pietrei, spre locașul care fusese creat pentru 
el la începutul timpurilor. Acum, nu mai simţea nici un aver- 
tisment din partea cristalului, nici un îndemn, nici un fulger 
colorat în mintea ei, doar o nevoie mai presus de cuvinte. 
Cristalul și tumulul erau doi îndrăgostiţi care se așteptau și 
tânjeau unul după celălalt. Ea fu cea care avu o reţinere de 
moment, pierdută în extazul clipei. 

În spatele ei, o siluetă din carne şi oase, care sângera, 
bloca intrarea. 

O voce pe care nu o mai auzise niciodată vorbi ca din 
pământ, insistând: 

— Nu întârzia! 

Stella Cody trecu peste foc. Cobori piatra care avea forma 
feţei ei în locul care o aştepta de 5000 de ani. 

Focul de armă veni sau înainte, sau după aceea, ea nu 
reușea să își dea seama, dar lumea ei explodă și își simţi 
trupul rănit, apoi sângele cald, o lumină albastră difuză și o 
durere ascuţită. 

Era orbită de foc și de strălucirea cercelului gardianului. 
Gordon Fraser era și el acolo, părând uimit, și un bărbat 
bătrân, cu pielea ca o coajă de copac și nasul ca prora unei 
nave, care stătea cu toiagul ridicat a chemare. Își dădu seama 
că toţi erau morti, fapt care explică de ce văzu dragonul zăpe- 
zilor de iarnă ridicându-se de pe coasta dealului din Uffington, 
desfăcându-şși aripile și lăsându-și capul pe spate, scoțând un 
răget în dorinţa de a învinge tot răul şi de a salva lumea de 
la distrugere. 

Și totuși nu putea să zboare — doar opt culori erau ali- 
niate. Albastrul azuriu al cristalului albastru lipsea. 

Stella își cobori privirea. Purta piatra în tărâmul morţii, 
aşa cum o făcuse și în cel al vieţii. Aici, piatra era mai vie decât 
ea, vibrând așa cum o mai simţise și înainte, fără să vadă însă 
niciodată acest lucru. 

Pe panta dealului, 12 oameni erau așezați în semicerc, în 
jurul dragonului. În fruntea lor era bătrânul care purta coar- 
nele de ren, a cărui faţă o recunoscu imediat. 

— Ni te alături, spuse Ki'kaame, ultimă dintre păzitori, pen- 
tru a așeza la loc inima pământului? 

— Desigur. 

Stella făcea deja un pas înainte. 

Cu cealaltă jumătate a inimii, îl auzi pe Kit strigând-o slab: 

— Sell? Te rog, nu pleca. 

Stella se opri. Ki'kaame se opri. 

Aerul se despărţi şi se uni din nou. În stânga ei, acolo unde 
fusese dragonul, era acum un bărbat cu părul argintiu. Meda- 
lionul din jurul gâtului său era identic cu al ei. Zâmbetul lui 

era vechi de când vremea și la fel de înțelept. Arăta exact ca 
bunicul ei. 

— Tu eşti ultima şi cea mai tânără, zise el. Tu nu ai fost 
pregătită pentru așa ceva. Dacă dorești, voi duce eu piatra în 
inima dragonului. Poţi să alegi. 

Dragonul o strigă o singură dată, cu tot dorul pietrei. 
Dintr-un alt loc, mai puţin strălucitor, vocea lui Kit şopti: 

— Stella? 

— Ķit. 

Cuvântul veni din adâncimea sufletului ei, un răspuns și 
o alegere. 

Era deja cuprinsă de friguri. 

— Mulţumesc. Ne-am urmat inimile, tu și cu mine. Tre- 
buie să existe întotdeauna și dragoste, pe lângă datorie. 

Cedric Owen se întinse spre ea și spre craniul de cristal. 
Mâna lui era albastră precum cerul. 

În inima Stellei, un pumn de gheaţă întâmpină cântecul 
pietrei albastre. Lumea ei explodă în aşchii de albastru, negru 
și roșu-aprins. 


— Stell? , 

Era în lumina soarelui, întinsă pe iarbă, iar aerul era plin 
de cântecul păsărilor. Își simțea umărul de parcă era cuprins 
de flăcări. 

Kit era aplecat deasupra ei. Faţa îi era un caleidoscop de 
durere şi mirare. 

— Stell. Doamne, Stell... 

O ridică prinzând-o cu ambele brațe. Durerea din umărul 
ei era nimicitoare, astfel încât îi luă ceva vreme să înţeleagă. 

— Eşti vindecat! exclamă ea uşor, minunându-se. Poţi merge. 

El mergea purtând-o spre un loc unde soarele strălucea pe 
iarba deasă. 

— Iar tu eşti în viaţă, spuse el. 

Zâmbetul îi era strâmb, nepotrivit pentru un asemenea 
răsărit. Încercă să zâmbească din nou, și îi zise: 

— Ai fost împuşcată, dar sângerarea s-a oprit, iar gaura nu 
mai este o gaură. Și medalionul tău s-a schimbat. 

Îl ridică să se uite mai bine la el. Dragonul era acum 
singur pe suprafaţa plată, fără nici o siluetă în faţa lui. De 
cealaltă parte, balanţa care ţinea Soarele și Luna în echi- 
libru dispăruse. 

Cu vocea nesigură, îi spuse: 

— Ca om de ştiinţă, aş prefera să nu întreb cum de s-a putut 
întâmpla așa ceva. 

Jar apoi, pentru că ea trebuia să știe acest lucru, dar nu 
reușea să formuleze întrebarea, îi zise: 

— Gordon este mort, Stella. Tony i-a luat arma şi l-a îm- 
pușcat. Davy e OK. 

— Ursula? 

— Încă nu ştim. Davy sună acum la spital. 

ÎI lăsă pe Kit să o ajute să se ridice în picioare. Tumulul era 
la fel cum fusese dintotdeauna, dar pietrele nu mai cântau. 

— „După aceasta urmează inima ta și a mea, căci acestea 
sunt una și aceeaşi“, spuse ea. Cedric Owen era acolo. El mi-a 
acordat șansa de a alege. Mi-am urmat inima, Kir. M-am 
întors la tine. 

— Am simţit când ai făcut asta. Și nu pot să-ţi zic cât de 
tare mă bucur. 

Năucită de durere şi de lumina soarelui, îl prinse de mână. 

— „Nu da greş, căci prin asta te dezamăgeşti pe tine însăţi 
şi pe toată lumea care așteaptă. Nu știu ce așteaptă lumea, 
dar noi nu am dat greș, nici unul dintre noi. 

Kit zâmbi din nou şi lumea se lumină, şi totul deveni perfect. 

— Ştiu. 


EPILOG 


Către profesorul Sir Barnabas Tythe, rector al Colegiului 
Bede, Cambridge, salutări. 


Domnule, vă mulțumesc pentru scrisoarea amabilă și 
perlele pe care le-aţi trimis fiicei noastre, Frances Walker, cu 
ocazia botezului ei. Ea creşte frumos și este foarte liniştită, 
așa cum a fost de la naștere. Și Marthei îi merge foarte bine şi 
se ocupă iarăși de gospodărirea fermei. Am terminat de scris 
proiectul care era grija noastră comună, iar rezultatele sunt 
sigilate, așa cum ne-am înţeles, pentru a fi deschise după o 
vreme îndelungată. Am depus o scrisoare la avocatul dum- 
neavoastră din Oxford, așa cum m-aţi sfătuit. 

Nu rămâne nimic altceva de făcut decât să vă predau 
aceasta, după dorinţa prietenului nostru decedat, sperând ca 
pachetul meu să vă găsească bine sănătos. Dacă este să fie 
vândut, cred că ar aduce o sumă considerabilă, căci nu are 
nici un defect şi este bine tăiat. Dacă doriţi să îl împărţiţi 
în mai multe bucăţi, cunosc pe cineva în Sluis pe care l-aţi 
putea contacta în această privinţă. Era o cunoștință a lui 


Sir Walsingham înainte de moartea timpurie a acestuia, luna 

trecută, ocazie cu care am trimis condoleanţele noastre fami- 
liei acestuia și reginei. 

Sper că sunteţi sănătos, iar dumneavoastră și colegiul 
dumneavoastră continuaţi să prosperaţi. 

Al dumneavoastră, 

Francis Walker, esq. Scrisă în a zecea zi a lunii mai, în 


anul Domnului una mie cinci sute nouăzeci, la ferma Lower 


Hayworth, Oxford-Shire. 


Tradusă din engleza elisabetană de Anthony Bookless și 
Ursula Walker, în Noua biografie comprehensivă a lui Cedric 
Owen, Cambridge University Press, 1972. Fragmente valabile 


online la h:tp://www.bedescambridge.ac.uk 


POSTS-CRIPTUM 


„Rectorul şi membrii consiliului academic al Colegiului 
St. Bede Cambridge anunţă cu mare părere de rău moartea 
profesorului Gordon Fraser după o boală scurtă. La propria 
cerere, corpul său a fost incinerat și cenușa a fost împrăş- 
tiată în prăpastia Gaping Ghyll de la Ingleborough Hill, în 
Yorkshire Dales. 

Serviciul comemorativ accesibil tuturor membrilor prezenţi 
și trecuţi ai colegiului va fi ţinut în capela colegiului, vineri, 
3 august, eveniment la care sunteți cordial invitaţi. Donaţiile 
se primesc la trezorerie. 

Semnată, Sir Anthony Bookless, doctor în arte, litere şi filo- 
sofie, ofițer al Ordinului Imperiului Britanic, rector, Colegiul 


Bede, Cambridge.“ 


Davy, Ursula, voi puteţi veni? Stella o să iasă din spital. 
Tony o să aibă niște timp liber după ceremonie. Ne-ar face 
plăcere să vă întâlnim. 


A sosit și Jess. Vrea să vă cunoască. Anunţaţi-mă. 


Kit 


NOTA AUTORULUI 


Eu scriu aceste rânduri, iar voi le citiți la „sfârşitul vremu- 
rilor“, acea perioadă în care lumea este asaltată de catastrofe 
provocate de oameni. 

Traducerea Codexului Dresda este disputată în toate deta- 
liile ei, dar imaginea de ansamblu e acceptată pe scară largă: 
că vechii mayași, o civilizaţie uimitoare de astronomi și mate- 
maticieni desăvârșiţi, a căror cultură a înflorit între 200 și 
900 d.Hr., și-au alcătuit totuși calendarul cu o dată „zero“, 
11 august 3114 î.Hr., pentru ca acesta să ajungă la final în 
data de 13 Baktun (aproximativ 5125 în anii noştri) în 21 de- 
cembrie 2012. 

Aceasta este data când, în timpul solstițiului de iarnă, 
Soarele revine în conjuncţie deplină cu centrul galactic, 
falia întunecată din Calea Lactee. Noi numim această 
poziţie 28 de grade în Săgetător. Pentru mayașşi, aceasta era 
„Xibalba be“, Drumul spre Lumea de Dincolo, considerat 
a fi centrul galaxiei. 

Astfel că ei și-au stabilit calendarul pentru a marca mo- 
mentul când Soarele moare și renaşte din centrul galactic, 

un eveniment care se întâmplă doar o dată la 26 000 de ani. 
Pentru mayași, acesta reprezintă sfârșitul ciclului al cincilea, 
şi cel final de altfel, al existenţei umane. Acest moment este 
relatat de o multitudine de mituri, profeţii și legende, și 
nu doar pentru mayași. Dacă Geoff Stray are dreptate (vezi 
Beyond 2012 în bibliografie), 7 Ching poate fi interpretat 
drept un calendar lunar, care indică, de asemenea, un sfârșit 
sau o transformare atât de vastă în conştiinţa comună, încât 
poate părea un sfârșit în 2012. Și alţii au găsit referiri similare 
în traducerile vedice și egiptene, iar unii leagă alinierea lui 
Venus şi a Pleiadelor cu teologia creştină şi iudaică, şi promi- 
siunea Armagedonului. 

Din tot amalgamul de mituri și legende care sunt legate 
de data finală 2012, cele care se referă la craniile de cristal 
sunt cele mai pline de culoare. Dar chiar și acestea pălesc în 
comparaţie cu ceea ce le-au inspirat. 

Această carte a fost inspirată de craniul de cristal în mărime 
naturală, captivant şi superb, expus la British Museum. Acesta 
este așezat într-un colț liniștit în galeria principală, vizavi de 
o statuie deosebit de emoţionantă a unui băiat călare pe un 
cal (a cărui poveste o voi scrie cândva). Orice vreţi să credeţi 
despre originile şi scopul craniilor de cristal, este imposibil să 
nu fii impresionat în prezenţa acestuia. 

Dintre multele variantei ale originii lui, am ales să le 
dezvolt pe cele care susţin că a fost creat în piramidele maya- 
şilor și că este unul dintr-o serie de 13, care, dacă sunt unite, 
vor înlătura sfârşitul lumii sau ne vor acorda mijloacele de 
a-l depăși. 

Indiferent cine şi când l-a făcut, craniul este o dovadă 
de măiestrie extraordinară. Cioplirea unui craniu în mărime 
naturală cu un asemenea grad de acuratețe anatomică dintr-o 
singură bucată de cristal este, chiar şi după standardele moderne, 
o sarcină copleşitor de dificilă. Dacă acesta chiar a fost realizat 

de către mayaşi, prin lustruirea cristalului brut cu nisip din ce în 
ce mai fin, ştiind că orice greşeală ar distruge munca a generaţii 
întregi, atunci chiar este un lucru excepţional. 

Craniul de la British Museum nu este singurul. Cel mai 
bine cunoscut dintre celelalte e craniul Mirchell-Hedges, 
care este păstrat în Canada. Asemenea cristalului albastru a 
lui Cedric Owen, acest craniu a fost cioplit dintr-o singură 
bucată de cristal, cu un maxilar articulat și capacitatea de a 
absorbi lumina prin occiput şi de a o proiecta prin ochi. 

S-au efectuat reconstrucţii faciale pe baza acestuia și a 
altor cranii, rezultând feţe reprezentând diverse tipuri rasiale. 
Despre toate aceste cranii se spune că au o prezenţă calmă şi 
liniştită, şi schimbă vieţile celor cu care intră în contact. (Pen- 
tru o descriere mai detaliată, vezi The Mystery of the Crystal 
Skulls!, de Chris Morton şi Ceri Louise Thomas.) 

Acestea sunt deci cele două pietre de temelie ale acestui ro- 
man: data finală 2012 şi legendele celor 13 cranii. Pentru istoria 
romanului, am ţesut pânza ficţiunii pe baza faptelor cunoscute. 

Domnia reginei din dinastia Tudor poreclită Maria cea 
Sângeroasă şi-a atins nadirul în primăvara anului 1556, atunci 
când Thomas Cranmer, fostul arhiepiscop de Canterbury, a 
fost ars pe rug. 

În primăvara aceluiaşi an, Ecaterina de Medici, mult pone- 
grita regină a Franţei, a dat naştere unor gemene, dintre care 
una a murit după câteva zile, iar cealaltă a supravieţuit până 
la mijlocul lunii august. Michel de Nostredame, mai bine 
cunoscut sub numele de Nostradamus, renumit pentru abi- 
livăţile sale ca medic, a fost chemat la curte în vară şi a fost 
prezent acolo în perioada morţii celei de-a doua gemene. 

Istoria nu consemnează motivul pentru care a fost chemat 
la curte, dar nu pare de necrezut să îl legăm de nevoia reginei 


! Misterul craniilor de cristal (în lb. engleză, în original) 

ajunsă la disperare de a avea un medic mai bun pentru a-i 
salva viaţa copilului ei. 

Aceasta a fost o perioadă de evoluţie impresionantă în 
medicină, deși chirurgii din Vestici, comparativ cu medicii 
educați în universităţi, erau consideraţi abia un pic mai price- 
puţi decât măcelarii. 

Prin contrast, în lumea arabă și a maurilor existau manuale 
vechi de secole care detaliau tehnici complicate de chirurgie, 
prezentate împreună cu principiile anestezice care permiteau 
desfăşurarea acestora. Ca fostă anestezistă, pot cu uşurinţă să 
mă pierd în descrierile amputărilor, mastectomiilor şi enu- 
cleaţiilor şi mă minunez de măiestria celor care au existat în 
trecut, deplângând orbirea noastră culturală, care ne-a făcut să 
îi ignorăm timp de secole, considerându-i murdari și nedemni. 
Ca scriitoare, am încercat să dau viaţă textelor fără să devin 
excesiv de tehnică. 

Celelalte personaje sunt în mare parte fictive, deşi așa-zisul 
strămoș a lui Fernandez de Aguilar, Geronimo de Aguilar, a 
fost capturat de băștinași, împreună cu Gonzalo de Guerrero, 
în 1511. Acesta din urmă li s-a alăturat mayașilor şi a condus 
rezistenţa îndelungată a noului său popor contra invadatorilor 
spanioli, până la moartea sa, în 1535, de Aguilar nu a trecut 
de partea celor care l-au capturat, ci a evadat în 1519 şi s-a 
alăturat armatei lui Cortes ca interpret. Mai târziu în viaţă, 
s-a căsătorit cu o băștinașă. Nu s-a îmbogăţit din vânzarea de 
funie de sisal în Europa, dar mulţi dintre urmașii săi au făcut 
exact acest lucru cultivând respectiva plantă pe terenurile lor 
care se găsesc acum în Mexic. 

În privinţa locaţiilor, Zama se numeşte acum Tulum, dar 
templele şi zidurile rămân. Priveliştea spre răsărit din vârful 
templului/farului este extraordinară. 

În Anglia, Calul Alb din Ufington şi Weyland's Smithy 


(scris şi Wayland's) sunt ambele locuri deosebit de puternice, 

care pot fi vizitate şi sunt legate de Ridgeway, care este acum 
clasificată drept o cărare pe distanță mare, dar face parte din 
coloana vertebrală a Angliei de mai multă vreme decât biro- 
craţii acestei ere. Nu este posibil să vezi una dintre aceste 
locaţii atunci când te afli în alta, dar ele par să fie legate în 
multe alte feluri, însă eu am creat această iluzie în ultimele 
pagini ale romanului pentru curgerea poveştii. De asemenea, 
nu există nici un tunel în adâncimea tumulului de la Smithy, 
deşi în arhivele arheologice este consemnat că s-a descoperit 
unul cu ocazia excavaţiilor. Ambele locuri merită vizitate, arä- 
tând respectul cuvenit strămoșilor care le-au creat. 

Colegiul Bede este fictiv. Acesta este așezat pe malul râului 
Cam, într-un spaţiu ocupat acum de apartamente scumpe şi 
moderne, care ar arăta mult mai bine dacă, în locul lor, s-ar 
afla un colegiu străvechi zidit din piatră. Esenţa istoriei lui s-a 
născut din istoria colegiilor din secolul al XIV-lea. Clare, de 
exemplu, a fost fondat în 1326, de către nepoata lui Edward 
I, în timp ce Trinity Hall a fost fondat în 1350, de către epi- 
scopul de Norwich „pentru încurajarea evlaviei, a studierii 
textelor religioase autentice, a ştiinţelor civile și a bunăstării 
generale“. Cu toate acestea, aş vrea să subliniez că nici unul 
dintre colegiile din Cambridge nu ar putea fi vreodată descris 
drept „un proiect secundar al casei Plantagenet“ şi nici nu 
a fost vreodată salvat de la sărăcie printr-o donaţie masivă a 
unui om acuzat de trădare. Având în vedere structurile aca- 
demice, am încercat să redau rangurile academice cât mai 
aproape de realitate. 

Restul Cambridge-ului, colegiile acestuia, studenții şi deta- 
liile orașului se bazează pe amintirile câtorva decenii fericite 
petrecute locuind aproape de acesta. 

Pentru cei interesaţi de astrologie, am încercat, pe cât po- 
sibil, să păstrez aspectele planetare cât mai exacte în text. Am 

alcătuit hărţi astrale cu aspectele majore importante şi diver- 
sele date finale şi am lucrat în funcţie de acestea. 

În final, dacă oamenii din vechime aveau sau nu dreptate 
nu reprezintă decât un aspect controversat și, dacă o să fim 
încă aici după 2012, atunci probabil că o să râdem de aceste 
predicții, aşa cum am făcut cu isteria legată de anul 2000 și 
cele care au condus spre acest moment, deși eu bănuiesc că 
data finală este o aproximaţie şi a fost stabilită ca să indice 
un timp vag mai degrabă decât o dată fixă, și nu încape îndo- 
ială că trăim o perioadă în care catastrofele provocate de om 
copleşesc planeta. 

Aţi putea crede că vă treziţi în fiecare dimineaţă pentru a 
afla despre noi culmi ale realizărilor omenirii. Eu înclin să cred 
că, dacă acestea sunt cele mai bune lucruri pe care le putem 
face, atunci, avem mari probleme şi sper ca acei oameni care 
cred că următorul pas al evoluţiei este spiritual să aibă drep- 
tate. Dacă așa este, trebuie să înfăptuim această revoluţie cât 
mai curând. 

Dacă acele 13 cranii se unesc pentru a da startul unei schim- 
bări de mentalitate care să ducă la un mod de trai mai bun, eu 
voi fi prima care să susţină trecerea la noua învățătură. 


Solstiţiul de vară, 2007 
SHROPSHIRE 
MAREA BRITANIE 

